
1. Fertilizarea in vitro: măiestria creaţiei. 


Capitolul 1 
Noua agendă a omenirii 


În zorii celui de-al treilea mileniu, omenirea se trezeşte, se 


întinde şi se freacă la ochi. Prin minte i se perindă încă 
rămăşiţele unui coşmar îngrozitor. „Era ceva cu sârmă 
ghimpată şi ciuperci atomice enorme. În fine, a fost doar un 
vis urât.” Omenirea merge la baie, se spală pe faţă, îşi 
examinează ridurile în oglindă, face o ceaşcă de cafea şi 
deschide agenda. „Oare care-o fi programul pe azi ? ” 

Vreme de mii de ani, răspunsul la această întrebare a 
rămas neschimbat. Aceleaşi trei probleme i-au preocupat pe 
oamenii din China secolului XX, din India medievală şi din 
Egiptul antic. Foametea, molimele şi războiul au fost 
dintotdeauna în fruntea listei. Generaţie după generaţie, 
oamenii s-au rugat la toţi zeii, îngerii şi sfinţii şi au inventat 
nenumărate unelte, instituţii şi sisteme sociale - dar au murit 
în continuare cu milioanele de foame, din cauza epidemiilor 
şi a violenţei. Mulţi gânditori şi profeti au tras concluzia că 
foametea, molimele şi războiul sunt parte integrantă a 
planului cosmic al lui Dumnezeu sau a naturii noastre 
imperfecte şi doar sfârşitul lumii ne va elibera de ele. 

Cu toate acestea, în zorii celui de-al treilea mileniu, 
omenirea se trezeşte şi conştientizează un lucru uimitor. Cei 
mai mulţi oameni se gândesc rareori la asta, dar în ultimele 
câteva decenii am reuşit să ţinem în frâu foametea, molimele 
şi războiul. Desigur, aceste probleme nu au fost rezolvate în 
totalitate, dar au fost transformate din forțe 
incomprehensibile şi incontrolabile ale naturii în provocări 
care pot fi gestionate. Nu trebuie să ne rugăm la nici un zeu 
sau sfânt să ne salveze de ele. Ştim destul de bine ce trebuie 
făcut pentru a preveni foametea, molimele şi războiul - şi de 
obicei reuşim să facem. 

E adevărat, există încă eşecuri notabile; dar, atunci când 
ne confruntăm cu asemenea eşecuri, nu mai ridicăm din 
umeri spunând „Ei bine, aşa merg lucrurile în lumea noastră 
imperfectă” sau „Facă-se voia Domnului”. Mai curând, atunci 
când foametea, molimele sau războiul ne scapă de sub 
control, simţim că cineva a dat-o în bara, infiintam o comisie 
de anchetă şi ne promitem nouă înşine că data viitoare ne 
vom descurca mai bine. lar asta chiar funcţionează. 
Asemenea calamitati au loc într-adevăr din ce în ce mai rar. 
Pentru prima oară în istorie, astăzi mai mulţi oameni mor 
fiindcă mănâncă prea mult, şi nu fiindcă mănâncă prea puţin; 
mai mulţi oameni mor de bătrâneţe decât din cauza bolilor 


infecțioase; şi mai multi sunt cei care se sinucid decât cei 
care sunt ucişi de soldaţi, terorişti şi criminali luaţi laolaltă. 
La începutul secolului XXI, un om obişnuit riscă mult mai 
mult să moară din cauză că se îndoapă la McDonald's decât 
din cauza unei secete, a virusului Ebola sau a unui atac al- 
Qaeda. 

Prin urmare, deşi preşedinţii, directorii executivi şi 
generalii au încă numeroase crize economice şi conflicte 
militare în programul lor zilnic, la scara cosmică a istoriei 
omenirea poate să ridice ochii şi să-şi îndrepte privirea spre 
noi orizonturi. Dacă ţinem într-adevăr foametea, molimele şi 
războiul sub control, ce le va lua locul în fruntea agendei 
omenirii ? La fel ca pompierii într-o lume fără foc, în secolul 
XXI umanitatea trebuie să-şi pună o întrebare fără precedent 
: ce vom face cu noi înşine? Într-o lume sănătoasă, prosperă 
şi armonioasă, ce anume ne va solicita atenţia şi 
ingeniozitatea ? Această întrebare are nevoie urgentă de un 
răspuns, date fiind noile puteri imense cu care ne 
înzestrează biotehnologia şi tehnologia informaţiei. Ce vom 
face cu toată această putere? 

Înainte de a răspunde la această întrebare, trebuie să mai 
spunem câteva cuvinte despre foamete, molime şi război. 
Afirmația ca le ţinem sub control le-ar putea părea multora 
revoltătoare, extrem de naivă sau poate crudă. Cum rămâne 
cu miliardele de oameni care trăiesc de azi pe mâine, cu mai 
puţin de doi dolari pe zi? Cum rămâne cu actuala criză SIDA 
din Africa sau cu războaiele care fac ravagii în Siria şi în Irak 
? Pentru a răspunde acestor preocupări, haideţi să aruncăm 
o privire mai atentă la lumea de la începutul secolului XXI, 
înainte de a explora agenda omului din deceniile următoare. 


Pragul biologic al sărăciei 


Să începem cu foametea, care a fost vreme de mii de ani 
cel mai mare duşman al omenirii. Până nu demult, 
majoritatea oamenilor au trăit chiar la limita biologică a 
sărăciei, sub care se moare de foame şi malnutriție. O mica 
greşeală sau un ghinion putea însemna condamnarea la 
moarte pentru o întreagă familie sau pentru un întreg sat. 
Dacă ploile abundente îţi distrugeau recolta de grâu sau 


dacă hoţii îţi furau turma de capre, tu şi cei dragi aţi fi putut 
să muriti de foame. Nenorocirea sau prostia la nivel colectiv 
aveau drept urmare foametea în masă. Când o secetă 
cumplită lovea Egiptul antic sau India medievală, cel mai 
adesea 5-10% din populaţie murea. Proviziile se imputinau; 
transportul era prea lent şi prea costisitor pentru a importa 
suficiente alimente; iar cârmuirile erau mult prea slabe ca să 
salveze situaţia. 

Deschideţi orice carte de istorie şi cel mai probabil veţi 
găsi relatări infioratoare despre populaţii infometate, 
înnebunite de foame. În aprilie 1694 un oficial francez din 
oraşul Beauvais a descris impactul foametei şi al preţurilor 
exorbitante la alimente, spunând că tot districtul său era 
populat de „un număr infinit de suflete nefericite, slăbite de 
foame şi sărăcie, care mor din pricina lipsurilor, fiindcă, 
neavând nici o slujbă şi nici o ocupaţie, nu dispun de banii 
necesari pentru a cumpăra pâine. Încercând să-şi 
prelungească puţin viaţa şi să-şi potolească întru câtva 
foamea, aceşti oameni săraci mănâncă lucruri mizerabile, 
precum pisici şi carnea cailor jupuiti şi azvarliti pe mormane 
de balegă. [Alţii consumă] sângele ce se varsă atunci când 
sunt sacrificate vitele şi măruntaiele pe care le aruncă 
bucătarii pe străzi. Alţi nefericiti mănâncă urzici şi buruieni 
sau rădăcini şi ierburi pe care le fierb în apă”!. 

Scene similare aveau loc peste tot în Franţa. Vremea rea 
distrusese recoltele de pe tot cuprinsul regatului în ultimii 
doi ani, astfel încât până în primăvara anului 1694 grânarele 
erau goale. Cei bogaţi cereau preţuri exagerate pentru orice 
alimente pe care reuşeau să le strângă, iar săracii mureau cu 
duiumul. Circa 2,8 milioane de francezi - 15% din populaţie - 
au murit de foame între 1692 şi 1694, în timp ce Regele- 
Soare, Ludovic al XIV-lea, îşi făcea de cap cu amantele la 
Versailles. În anul următor, 1695, foametea a lovit Estonia, 
omorând o cincime din populaţie. În 1696 a fost rândul 
Finlandei, unde a murit între un sfert şi o treime din 
populaţie. Scoţia a suferit de foamete severă între 1695 şi 
1698, unele districte pierzând până la 20% dintre locuitori?. 

Probabil că majoritatea cititorilor ştiu cum e să ratezi 
prânzul, să ţii post într-o zi de sărbătoare religioasă sau să 
consumi vreme de câteva zile doar shake-uri de legume, în 


cadrul unei noi diete-minune. Dar cum e să nu mănânci zile 
în şir şi să nu ai cea mai vagă idee de unde vei face rost de 
următoarea fărâmă de mâncare? Majoritatea oamenilor din 
zilele noastre nu au avut niciodată parte de acest chin 
înfiorător. Dar strămoşii noştri, vai!, l-au cunoscut chiar prea 
bine. Cand se rugau la Dumnezeu „Salvează-ne de 
foamete!”, asta aveau în minte. 

In ultima sută de ani, progresele tehnologice, economice şi 
politice au creat o plasă de siguranţă din ce în ce mai 
rezistentă care separă omenirea de pragul biologic al 
sărăciei. Foametea în masă încă loveşte anumite zone din 
când în când, dar aceste situaţii sunt o excepţie şi sunt 
cauzate în general mai curând de politica umană decât de 
catastrofele naturale. În lume nu mai există foamete 
naturală; există doar foamete politică. Dacă oamenii din 
Siria, Sudan sau Somalia mor de foame, acest lucru se 
întâmplă din voinţa unui politician. 

Mai peste tot pe glob, chiar dacă cineva şi-a pierdut slujba 
şi toate bunurile, cel mai probabil nu va muri de foame. 
Poate că sistemele de asigurări private, agențiile 
guvernamentale şi ONG-urile internaţionale nu-l vor salva 
de sărăcie, dar îi vor asigura îndeajuns de multe calorii 
zilnice încât să supravieţuiască. La nivel colectiv, reţeaua 
comercială globală transforma secetele şi inundaţiile in 
oportunităţi de afaceri şi permite ca crizele de alimente să 
fie depăşite rapid şi ieftin. Chiar şi atunci când războaiele, 
cutremurele sau tsunamiurile devasteaza tari întregi, 
eforturile internationale reuşesc de obicei sa prevină 
foametea. Cu toate că sute de milioane de oameni sunt încă 
flămânzi aproape zi de zi, în majoritatea ţărilor foarte puţini 
chiar mor de foame. 

Sărăcia cu siguranţă provoacă multe alte probleme de 
sănătate, iar malnutritia reduce speranţa de viata chiar si în 
cele mai bogate ţări din lume. În Franţa, de pildă, şase 
milioane de oameni (circa 10% din populaţie) suferă de 
insecuritate alimentară. Se trezesc dimineaţa fără să ştie 
dacă vor avea ceva de pus pe masă la prânz; se duc adesea 
flămânzi la culcare; iar alimentaţia pe care reuşesc să o aibă 
este dezechilibrată şi nesănătoasă - mult amidon, zahăr şi 
sare şi insuficiente proteine şi vitamine“. Cu toate acestea, 
insecuritatea alimentară nu înseamnă foamete, iar Franţa de 


la începutul secolului XXI nu mai este Franţa din 1694. Nici 
măcar în cele mai cumplite mahalale din Beauvais sau Paris 
oamenii nu mor fiindcă nu au mâncat săptămâni la rând. 

Aceeaşi transformare a avut loc în nenumărate alte ţări, 
îndeosebi în China. Vreme de mii de ani, foametea a afectat 
fiecare regim chinez de la împăratul Galben la comuniştii 
roşii. Cu câteva decenii în urmă, China era întruchiparea 
penuriei de alimente. Zeci de milioane de chinezi au murit de 
foame în timpul Marelui Salt înainte, care a fost absolut 
dezastruos, iar experţii au preconizat în repetate rânduri că 
problema avea doar sa se agraveze. In 1974 a avut loc la 
Roma prima Conferinţă Mondială privind Alimentatia, iar 
delegaţii au fost întâmpinați cu scenarii apocaliptice. Li s-a 
spus că era cu neputinţă pentru China să-şi hrănească cei un 
miliard de locuitori şi că ţara cel mai dens populată din lume 
se îndrepta spre o catastrofa. In realitate, se îndrepta spre 
cel mai surprinzător miracol economic din istorie. Din 1974, 
sute de milioane de chinezi au fost smulşi din ghearele 
sărăciei şi, deşi alte sute de milioane încă suferă enorm din 
cauza privatiunilor şi a malnutritiei, pentru prima dată în 
istoria sa consemnată China a scăpat de foamete. 

Pe de altă parte, în majoritatea ţărilor, alimentaţia în 
exces a devenit astăzi o problemă mult mai gravă decât 
foametea. Se spune că, în secolul al XVIII-lea, Maria 
Antoaneta ar fi sfătuit masele înfometate ca, în cazul în care 
rămân fără pâine, să mănânce cozonac. Astăzi, săracii 
urmează cu stricteţe acest sfat. În vreme ce locuitorii 
înstăriți din Beverly Hills mănâncă salată de lăptucă şi tofu a 
aburi cu quinoa, în mahalale şi ghetouri săracii înfulecă 
prăjiturele Twinkie, pufuleti Cheetos, hamburgeri şi pizza. In 
2014, mai bine de 2,1 miliarde de persoane erau 
supraponderale, fata de 850 de milioane care sufereau de 
malnutritie. Se asteapta ca jumatate din populatia globului 
să fie supraponderală până in 2030. În 2010, foametea şi 
malnutritia au ucis circa un milion de persoane, pe cand 
obezitatea a ucis trei milioane” 


Invizibilele Armade 


După foamete, cel mai mare duşman al omenirii l-au 
reprezentat molimele si bolile infecțioase. Oraşele în 
continuă agitaţie, conectate între ele de un flux necontenit 
de negustori, funcţionari şi pelerini, au fost deopotrivă 
leagănul civilizaţiei umane şi focarul ideal pentru agenţii 
patogeni. Prin urmare, în Atena antică sau în Florenţa 
medievală oamenii erau pe deplin conştienţi că s-ar fi putut 


2 “a oe _ P E R S 
îmbolnăvi sau muri săptămâna următoare ori că ar fi putut 
izbucni brusc o epidemie care să le distrugă într-o clipă 
întreaga familie. 


2. În Evul Mediu Moartea Neagră era personificată ca o forţă 
demonică îngrozitoare, pe care oamenii nu puteau să o înţeleagă sau 
să o controleze. 


Cea mai cunoscută epidemie de acest gen, aşa-numita 
Moarte Neagră, s-a declanşat în anii 1330, undeva în Asia 
Centrală sau de Est, când bacteria Yersinia pestis, găzduită 
de purici, a început să infecteze oamenii piscati de aceştia. 


De acolo, cu o armată de şobolani şi purici, ciuma s-a 
răspândit rapid pe tot cuprinsul Asiei, Europei şi Africii de 
Nord, ajungând în mai putin de douăzeci de ani pe țărmurile 
Oceanului Atlantic. Au murit între 75 de milioane şi 200 de 
milioane de oameni - mai bine de un sfert din populaţia 
Eurasiei. În Anglia au murit patru din zece persoane, iar 
populaţia a scăzut de la 3,7 milioane de oameni înaintea 
ciumei la 2,2 milioane după aceea. Oraşul Florenţa a pierdut 
50.000 din cei 100.000 de locuitori ai săi. 

Autorităţile erau cu totul neajutorate în faţa acestei 
calamităţi. În afară de organizarea unor rugăciuni si 
procesiuni, nu aveau nici cea mai vagă idee cum să 
împiedice răspândirea epidemiei - şi cu atât mai puţin cum 
să o trateze. Până n epoca modernă, oamenii au pus bolile pe 
seama aerului nesănătos, a demonilor malefici şi a zeilor 
mânioşi şi nu au bănuit existenţa bacteriilor şi a virusurilor. 
Credeau bucuroşi în îngeri şi zâne, dar nu-şi puteau închipui 

că un purice minuscul sau o picătură de apă ar putea conține 
o întreagă armadă de prădători mortali. 


3. Adevăratul vinovat era minuscula bacterie Yersinia pestis! 


Moartea Neagră nu a fost un eveniment singular şi nici 
cea mai cumplită molimă din istorie. Mai multe epidemii 
dezastruoase s-au abătut asupra Americii, Australiei şi 
insulelor din Pacific după sosirea primilor europeni. Fără să 
ştie, exploratorii şi coloniştii au adus cu ei boli infecțioase 
noi, la care băştinaşii nu aveau imunitate. Drept urmare, 
până la 90% din populaţiile locale au murit®. 

În data de 5 martie 1520, o mică flotilă spaniolă a pornit 
de pe insula Cuba către Mexic. Vasele transportau 900 de 
soldaţi spanioli, cai, arme de foc şi câţiva sclavi africani. 
Unul dintre sclavi, Francisco de Egula, avea asupra sa o 
marfă mult mai periculoasă. El nu ştia, dar undeva, printre 
trilioanele lui de celule, ticăia o bombă biologică cu ceas: 
virusul variolei. După ce Francisco a debarcat în Mexic, 
virusul a început să se multiplice exponential în corpul său, 
răbufnind în cele din urmă la nivelul pielii, sub forma unei 
erupții îngrozitoare. Francisco avea febră şi a fost aşezat în 
pat, în casa unei familii amerindiene din oraşul Cempoallan. 
I-a infectat pe membrii familiei, care şi-au infectat vecinii. În 
decurs de zece zile, Cempoallan a devenit un cimitir. 
Refugiații au răspândit boala din Cempoallan în oraşele din 
apropiere. Pe măsură ce oraşele cădeau rând pe rând pradă 
molimei, noi valuri de refugiaţi înspăimântați au răspândit 
boala pe tot cuprinsul Mexicului şi mai departe. 

Populaţia maya din peninsula Yucatân credea că trei zei 
malefici - Ekpetz, Uzannkak şi Sojakak - zburau noaptea din 
sat în sat şi îi infectau pe oameni. Aztecii dădeau vina pe zeii 
Tezcatlipoca şi Xipetotec sau, poate, pe magia neagră a 
oamenilor albi. Au fost consultaţi preoţi şi vraci. Aceştia au 
recomandat rugăciuni, băi reci, frectionarea corpului cu 
smoala şi aplicarea carabusilor striviti pe pustule. Nimic nu a 
fost de ajutor. Zeci de mii de cadavre zaceau în putrefacție 
pe străzi, fără să îndrăznească cineva să se apropie de ele şi 
să le îngroape. Familii întregi au pierit în doar câteva zile, 
iar autorităţile au dispus ca locuinţele lor să fie dărâmate 
peste cadavre. În unele aşezări a murit jumătate din 


populaţie. 

Până în septembrie 1520, molima ajunsese în Valea 
Mexicului, iar în octombrie a trecut de porţile capitalei 
aztece, Tenochtitlan - o metropolă magnifica, cu 250.000 de 
locuitori. În decurs de două luni, cel puţin o treime din 
populaţie a pierit, inclusiv împăratul aztec Cuitlâhuac. Dacă 
în martie 1520, când a sosit flota spaniolă, în Mexic trăiau 22 
de milioane de oameni, în decembrie mai erau în viaţă doar 
14 milioane. Variola a fost doar prima lovitură. În timp ce 
noii stăpâni spanioli erau ocupați să se îmbogăţească şi să-i 
exploateze pe bastinasi, valuri mortale de gripă, pojar si alte 
boli infecțioase au lovit Mexicul unul după altul, până cand, 
în 1580, populaţia scăzuse la mai puţin de două milioane? 

Două secole mai târziu, pe 18 ianuarie 1778, căpitanul 
James Cook, exploratorul britanic, a ajuns in Hawaii. Insulele 
hawaiiene aveau o populaţie densă de jumătate de milion de 
locuitori, care trăiau complet izolaţi atât de Europa, cât şi de 
America şi, drept urmare, nu fuseseră expuşi niciodată 
bolilor europene şi americane. Căpitanul Cook şi oamenii săi 
au introdus primii agenţi patogeni ai gripei, tuberculozei şi 
sifilisului în Hawaii. Următorii vizitatori europeni au adăugat 
febra tifoidă şi variola. Până în 1853, în Hawaii au mai rămas 
doar 70.000 de supravieţuitori!. 

Epidemiile au continuat să ucidă zeci de milioane de 
oameni până destul de târziu în secolul XX. În ianuarie 1918, 
soldaţii din tranşeele din nordul Franţei au început să moară 
cu miile din cauza unei tulpini deosebit de virulente de gripă, 
care a fost botezată „gripa spaniolă”. Linia întâi era punctul 
final al celei mai eficiente reţele de aprovizionare din câte 
văzuse lumea până atunci. Oameni şi muniții se revărsau din 
Marea Britanie, Statele Unite, India şi Australia. Se 
trimiteau petrol din Orientul Mijlociu, cereale şi carne de 
vită din Argentina, cauciuc din Malaya şi cupru din Congo. În 
schimb, au primit cu toţii gripă spaniolă. În decurs de câteva 
luni, circa o jumătate de miliard de persoane - o treime din 
populaţia globului - au fost infectate. În India virusul a ucis 
5% din populaţie (15 milioane de oameni). Pe insula Tahiti a 
murit 14% din populaţie, în Samoa, 20%. În minele de cupru 
din Congo, unu din cinci muncitori a pierit. În total, 


pandemia a ucis între 50 de milioane şi 100 de milioane de 
oameni în mai puţin de un an. Primul Război Mondial a ucis 
40 de milioane între 1914 şi 191811. 

Pe lângă aceste tsunamiuri epidemice care loveau o dată 
la câteva zeci de ani, lumea se confrunta cu valuri mai mici, 
dar mai regulate de boli infecțioase, care omorau milioane 
de oameni în fiecare an. Copiii lipsiţi de imunitate erau cu 
precădere susceptibili, motiv pentru care sunt numite adesea 
„boli ale copilăriei”. Până la începutul secolului XX, circa o 
treime dintre copii mureau din cauza malnutritiei si a bolilor 
înainte să ajungă la vârsta adultă. 

În ultimul secol, omenirea a devenit şi mai vulnerabilă în 
faţa epidemiilor, ca urmare a creşterii populaţiei şi a 
îmbunătăţirii transportului. O metropolă modernă precum 
Tokyo sau Kinshasa oferă agenţilor patogeni un teren de 
răspândire mult mai larg decât Florenţa medievală sau 
Tenochtitlanul anului 1520, iar reţeaua globală de transport 
este mai eficientă astăzi decât în 1918. Un virus spaniol 
poate ajunge în Congo sau în Tahiti în mai puţin de douăzeci 
şi patru de ore. Prin urmare, ar fi trebuit să ne aşteptăm să 
trăim într-un infern epidemiologie, cu molime mortale una 
după alta. 

Cu toate acestea, atât incidenţa, cât şi impactul 
epidemiilor au scăzut dramatic în ultimele decenii. În special 
mortalitatea infantilă globală a înregistrat o scădere-record: 
mai puţin de 5 % dintre copii mor înainte să ajungă la vârsta 
adultă. În ţările dezvoltate, rata este de sub 1%". Acest 
miracol se datorează realizărilor fără precedent ale 
medicinei secolului XX, graţie cărora avem vaccinuri, 
antibiotice, o igienă mai bună şi o infrastructură medicală 
net superioară. 

De exemplu, o campanie globală de vaccinare împotriva 
variolei a avut un succes atât de mare, încât în 1979 
Organizaţia Mondială a Sănătăţii a declarat că omenirea a 
învins şi că variola a fost complet eradicată. Era prima 
epidemie pe care oamenii reuşeau să o şteargă de pe faţa 
pământului. În 1967, variola infectase 15 milioane de oameni 
şi ucisese două milioane, dar în 2014 nici o persoană nu a 
fost infectată sau ucisă de variolă. Victoria a fost completă, 
astfel încât astăzi OMS a încetat să mai vaccineze oamenii 


împotriva variolei'’. 

O dată la câţiva ani, ne alarmăm din pricina izbucnirii unei 
potenţiale molime noi, precum SARS în 2002-2003, gripa 
aviară în 2005, gripa porcină în 2009-2010 şi Ebola în 2014. 
Cu toate acestea, graţie unor contramăsuri eficiente, aceste 
incidente au făcut, comparativ, un număr mic de victime. 
SARS, de exemplu, a provocat iniţial teama că va deveni o 
nouă Moarte Neagră, dar în cele din urmă a ucis mai puţin 
de 1.000 de oameni în toată lumea'*. Epidemia de Ebola din 
Africa de Vest a părut la început că va scăpa de sub control, 
iar pe 26 septembrie 2014 OMS a descris-o ca fiind „cea mai 
gravă urgenţă de sănătate publică din epoca modernă”. Cu 
toate acestea, până la începutul lui 2015 epidemia fusese 
ţinută în frâu, iar în ianuarie 2016 OMS a declarat că luase 
sfârşit. A infectat 30.000 de oameni (omorând 11.000 dintre 
ei), a provocat daune economice însemnate pe tot cuprinsul 
Africii de Vest şi a stârnit valuri de anxietate pretutindeni în 
lume; dar nu s-a răspândit în afara Africii de Vest, iar 
numărul morţilor nici nu s-a comparat cu cel din timpul 
epidemiilor de gripă spaniolă sau variolă mexicană. 

Până şi tragedia reprezentată de SIDA, aparent cel mai 
mare eşec medical din ultimele decenii, poate fi văzută ca un 
semn de progres. De la prima epidemie majoră la începutul 
anilor 1980, mai bine de 30 de milioane de oameni au murit 
de SIDA, iar alte zeci de milioane au suferit efectele sale 
fizice şi psihologice debilitante. Noua epidemie era greu de 
înţeles şi de tratat, deoarece SIDA este o boală extrem de 
insidioasă. În vreme ce un om infectat cu virusul variolei 
moare în decurs de câteva zile, un pacient seropozitiv ar 
putea părea perfect sănătos săptămâni sau luni la rând, 
infectând fără să ştie alte persoane. În plus, virusul HIV în 
sine nu ucide. Mai curând distruge sistemul imunitar, 
expunând pacientul la numeroase alte boli. Aceste boli 
secundare îi ucid de fapt pe bolnavii de SIDA. Prin urmare, 
atunci când SIDA a început să se răspândească, era cu atât 
mai greu de înţeles ce se petrece. Când doi pacienţi au fost 
internaţi într-un spital din New York în 1981, unul părând să 
moară de pneumonie, iar celălalt de cancer, nu era câtuşi de 
puţin evident că amândoi erau victime ale virusului HIV, cu 
care poate că se infectaseră cu luni sau chiar ani în urma’®. 


Totuşi, în ciuda acestor dificultăţi, după ce comunitatea 
medicală a devenit conştientă de existenţa noii molime 
misterioase, oamenii de ştiinţă au avut nevoie de doar doi 
ani ca să o identifice, să înţeleagă cum se răspândeşte 
virusul şi să propună modalităţi eficiente de încetinire a 
evoluţiei epidemiei. În decurs de alţi zece ani, 
medicamentele noi au transformat SIDA, dintr-o condamnare 
la moarte, într-o boală cronică (cel puţin pentru cei 
îndeajuns de bogaţi ca să-şi permită tratamentul)!” Gândiţi- 
vă doar ce s-ar fi întâmplat dacă epidemia de SIDA ar fi 
izbucnit în 1581, şi nu în 1981. Cel mai probabil, la vremea 
aceea nimeni nu şi-ar fi dat seama care era cauza epidemiei, 
cum se transmitea de la o persoană la alta sau cum putea fi 
oprită (şi cu atât mai puţin cum putea fi tratată). În 
asemenea condiţii, e posibil ca SIDA să fi ucis o proporţie 
mult mai mare din rasa umană, egalând şi poate chiar 
depăşind Moartea Neagră. 

În ciuda ravagiilor cumplite provocate de SIDA şi a 
milioanelor de persoane ucise anual de bolile infecțioase cu 
istorie îndelungată, precum malaria, astăzi epidemiile 
reprezintă o ameninţare mult mai mică pentru sănătatea 
omului decât în mileniile anterioare. Marea majoritate a 
oamenilor mor din cauza bolilor noninfectioase, precum 
cancerul sau afecțiunile cardiace, ori pur şi simplu de 
batranete'®. (Dacă tot veni vorba, cancerul şi afecțiunile 
cardiace nu sunt, desigur, boli noi - ele datează încă din 
Antichitate. Însă, în epocile trecute, relativ puţini oameni 
trăiau îndeajuns de mult încât să moară din cauza lor.) 

Mulţi se tem că aceasta este doar o victorie temporară şi 
că vreun verişor necunoscut al Morţii Negre aşteaptă chiar 
după colţ. Nimeni nu poate garanta că molimele nu se vor 
întoarce, dar avem motive temeinice să credem că, în cursa 
înarmării dintre medici şi bacterii, medicii se mişcă mai 
rapid. Bolile infecțioase noi apar preponderent ca urmare a 
unor mutații întâmplătoare ale genomurilor agenţilor 
patogeni. Aceste mutații le permit agenţilor patogeni să se 
transmită de la animale la oameni, să învingă sistemul 
imunitar al omului sau să reziste la medicamente cum sunt 
antibioticele. Astăzi, probabil că asemenea mutații se produc 


şi se răspândesc mai repede decât în trecut, având în vedere 
impactul omului asupra mediului!” Cu toate acestea, în cursa 
împotriva medicinei, agenţii patogeni depind în cele din 
urmă de noroc. 

Doctorii, dimpotrivă, nu se bazează doar pe noroc. Deşi 
ştiinţa datorează mult şi întâmplărilor fericite, doctorii nu 
amestecă pur şi simplu diferite substanţe chimice în 
eprubete, în speranţa că vor nimeri peste un medicament 
nou. De la un an la altul, ei acumulează tot mai multe 
cunoştinţe valoroase, pe care le folosesc pentru a concepe 
medicamente şi tratamente mai eficiente. Drept urmare, deşi 
în 2050 ne vom confrunta în mod sigur cu bacterii mult mai 
rezistente, medicina din 2050 va fi, după toate 
probabilitățile, capabilă să le combată mai eficient decât 
astăzi”. 

În 2015 medicii au anunţat descoperirea unui tip cu totul 
nou de antibiotic - Teixobactin - la care bacteriile încă nu au 
căpătat rezistenţă. Unii cercetători cred că Teixobactin s-ar 
putea dovedi esenţial în lupta cu cele mai rezistente 
bacterii?!. Oamenii de ştiinţă concep de asemenea noi 
tratamente revoluţionare, care acţionează complet diferit 
faţă de medicamentele anterioare. De exemplu, în unele 
laboratoare de cercetare există nanoroboti, care într-o bună 
zi ar putea să fie introduşi în sistemul nostru vascular, să 
identifice bolile şi să ucidă agenţii patogeni şi celulele 
canceroase?”?. Poate că microorganismele au o experienţă 
cumulată de patru miliarde de ani în lupta cu inamicii 
organici, dar nu au deloc experienţă în lupta cu prădătorii 
bionici, fiindu-le astfel de două ori mai greu să dezvolte 
mecanisme de apărare eficiente. 

Aşadar, deşi nu putem fi siguri că o nouă epidemie de 
Ebola sau o tulpină necunoscută de gripă nu va afecta lumea 
întreagă, omorând milioane de oameni, nu o vom considera o 
calamitate naturală inevitabilă. Mai curând, o vom vedea ca 
pe un eşec de neiertat al omului şi vom cere să fie traşi la 
răspundere vinovatii. La sfârşitul verii anului 2014, când, 
vreme de câteva săptămâni înspăimântătoare, a părut că 
Eboli are un avantaj în fata autorităţilor mondiale din 
domeniul sănătăţii, au fost înfiinţate în grabă comisii de 
anchetă. Un raport iniţial publicat pe 18 octombrie 2014 


critica Organizaţia Mondială a Sănătăţii pentru reacţia 
necorespunzătoare în faţa epidemiei, pe care o punea pe 
seama corupţiei şi a ineficientei filialei sale africane. Alte 
critici au fost aduse comunităţii internaţionale în ansamblu 
pentru că nu a luat măsuri suficient de rapid şi în forţă. 
Aceste critici pleacă de la premisa că omenirea deţine 
cunoştinţele şi instrumentele necesare prevenirii molimelor 
şi că, dacă o epidemie scapă totuşi de sub control, aceasta se 
datorează mai curând incompetentei umane decât mâniei 
divine. În mod similar, faptul că SIDA a continuat să 
infecteze şi să ucidă milioane de oameni în Africa 
Subsahariană multi ani după ce doctorii i-au înţeles 
mecanismele este considerat, pe bună dreptate, mai curând 
rezultatul unor neajunsuri omeneşti decât al sorții crude. 

Aşadar, în lupta împotriva unor calamitati naturale 
precum SIDA si Ebola, balanţa înclină în favoarea omenirii. 
Dar cum rămâne cu pericolele inerente naturii umane 
înseşi ? Biotehnologia ne permite să învingem bacteriile şi 
virusurile, dar, în acelaşi timp, îi transformă pe oameni într-o 
ameninţare fără precedent. Aceleaşi instrumente care le 
permit medicilor să identifice şi să trateze rapid bolile noi le- 
ar putea permite armatelor şi teroriştilor să creeze boli şi 
mai cumplite şi agenţi patogeni apocaliptici. Prin urmare, cel 
mai probabil, marile epidemii vor continua să pună omenirea 
în pericol în viitor doar dacă omenirea însăşi le creează, în 
slujba vreunei ideologii nemiloase. Epoca în care omenirea 
stătea neputincioasă în faţa epidemiilor naturale a luat 
probabil sfârşit. Dar e posibil să-i ducem dorul. 


Încălcând Legea Junglei 


Cea de-a treia veste bună este că dispar şi războaiele. De- 
a lungul istoriei, majoritatea oamenilor au luat războaiele 
drept ceva obişnuit, în vreme ce pacea era o stare temporară 
şi precară. Relaţiile internaţionale erau guvernate de Legea 
Junglei, potrivit căreia, chiar dacă două state trăiau paşnic, 
războiul rămânea întotdeauna o opţiune. De exemplu, chiar 
dacă între Germania şi Franţa era pace în 1913, toată lumea 
ştia ca era posibil ca în 1914 să fie la cuțite. Ori de cate ori 


politicienii, generalii, oamenii de afaceri şi cetăţenii de rând 
îşi făceau planuri de viitor, luau în calcul şi războiul. Din 
Epoca de Piatră până în cea a aburului şi din Arctica până în 
Sahara, fiecare om de pe pământ ştia că vecinii ar putea să-i 
invadeze teritoriul în orice clipă, să înfrângă armata, să 
măcelărească populaţia şi să-i ocupe ţinutul. 

În cea de-a doua jumătate a secolului XX, această Lege a 
Junglei a fost în sfârşit încălcată, chiar dacă nu şi abrogată. 
În majoritatea regiunilor, războaiele au devenit mai rare ca 
oricând. În vreme ce în societăţile agricole străvechi violenţa 
umană se făcea vinovată de circa 15% din decese, în cursul 
secolului XX violenţa a cauzat doar 5% dintre decese, iar la 
începutul secolului XXI este responsabilă pentru aproximativ 
1 % din mortalitatea globală?%. În 2012, în lume au murit în 
jur de 56 de milioane de oameni; 620.000 dintre ei au murit 
din cauza violenţei umane (războiul a ucis 120.000 de 
persoane, iar alte 500.000 au fost asasinate). În schimb, 
800.000 s-au sinucis şi 1,5 milioane au murit de diabet? 
Zahărul este acum mai periculos decât praful de puşcă. 

Şi mai important, un segment tot mai mare al omenirii a 
ajuns să considere războiul ca fiind pur şi simplu de 
neconceput. Pentru prima dată în istorie, atunci când 
guvernele, corporatiile şi indivizii îşi fac planuri pentru 
viitorul apropiat, mulţi dintre ei nu se gândesc la război ca la 
un eveniment probabil. Armele nucleare au transformat 
războiul dintre superputeri într-un gest nebunesc de 
sinucidere colectivă şi, prin urmare, au silit cele mai 
puternice naţiuni de pe pământ să găsească modalităţi 
alternative şi paşnice de rezolvare a conflictelor. Simultan, 
economia globală a fost transformată, dintr-o economie 
bazată pe bunuri materiale, într-o economie bazată pe 
cunoaştere. Înainte, principalele urse de avere erau bunurile 
materiale, precum minele de aur, lanurile de grâu şi puturile 
de petrol. Astăzi, principala sursă de avere este cunoaşterea. 
Şi, deşi toţi cuceri puțuri de petrol prin război, nu poţi 
dobândi cunoştinţe pe aceeaşi ale. Iată de ce cunoaşterea a 
devenit cea mai importantă resursă economică, 
profitabilitatea războiului a scăzut, iar războaiele s-au limitat 
tot mai mult la cele părţi ale lumii - ca Orientul Mijlociu şi 
Africa Centrală - în care economiile sunt încă de modă 


veche, bazate pe bunuri materiale. 

În 1998 Rwandei i s-a părut logic să captureze şi să 
jefuiască minele bogate în coltan din Congoul învecinat, 
deoarece acest minereu era la mare căutare, fiind folosit la 
fabricarea telefoanelor mobile şi a laptopurilor, iar Congoul 
deţinea 80% din rezervele mondiale de coltan. Rwanda a 
câştigat anual 240 de milioane le dolari de pe urma 
coltanului prădat. Pentru Rwanda, o ţară săracă, asta 
însemna o mulţime de bani”. Dimpotrivă, nu ar fi avut nici o 
noimă ca o ţară precum China să invadeze California şi să 
captureze Silicon Valley, deoarece, chiar dacă chinezii ar 
reuşi cumva să învingă pe câmpul de luptă, în Silicon Valley 
nu există nici o mină de siliciu de prădat. În schimb, chinezii 
au câştigat miliarde de dolari cooperând cu gigantii hi-tech, 
cum sunt Apple şi Microsoft, cumpărând de la ei software şi 
fabricându-le produsele. Ceea ce a câştigat Rwanda jefuind 
un an întreg coltanul din Congo, chinezii câştigă într-o 
singură zi de comerţ paşnic. 

Prin urmare, cuvântul „pace” a căpătat un nou înţeles. 
Generaţiile anterioare considerau că pacea este absenţa 
temporară a războiului. Astăzi, pacea înseamnă pentru noi 
neverosimilitatea războiului. În 1913, când oamenii afirmau 
că între Franţa şi Germania e pace, voiau să spună că „în 
prezent nu se desfăşoară nici in război între Franţa şi 
Germania, dar cine ştie ce le va rezerva anul viitor? Astăzi, 
când afirmăm că între Franţa şi Germania e pace, vrem să 
spunem că este de neconceput ca între ele să izbucnească un 
război, în orice împrejurări predictibile. O astfel de pace 
domneşte nu numai între Franţa şi Germania, ci intre 
majoritatea ţărilor (deşi nu între toate). Nu există nici un 
scenariu serios cu privire la izbucnirea unui război anul 
viitor între Germania şi Polonia, între Indonezia şi Filipine 
sau între Brazilia şi Uruguay. 

Această Nouă Pace nu este doar o iluzie hippy. Guvernele 
însetate de putere si corporatiile lacome se bazează la 
rândul lor pe ea. Când Mercedes îşi concepe strategia de 
vânzări în estul Europei, nu ia în calcul posibilitatea ca 
Germania să cucerească Polonia. O corporație care importa 
mână de lucru ieftină din Filipine nu îşi face griji că 
Indonezia ar putea invada Filipine la anul. Când guvernul 


brazilian se reuneşte ca să discute bugetul pe anul următor, 
este de neînchipuit că ministrul brazilian al Apărării se va 
ridica de pe scaun, va bate cu pumnul în masă şi va striga: 
„O clipă! Dar dacă vrem să invadăm şi să cucerim Uruguayul 
? Asta nu aţi luat în calcul. Trebuie să punem deoparte cinci 
miliarde de dolari ca să finantam această cucerire”. Fireşte, 
există câteva locuri în care miniştrii Apărării încă spun 
asemenea lucruri şi există regiuni în care Noua Pace nu a 
prins rădăcini. O ştiu prea bine, fiindcă trăiesc în una dintre 
aceste regiuni. Dar acestea sunt excepţii. 

Nu există, desigur, nici o garanţie că Noua Pace se va 
menţine la nesfârşit. Aşa cum armele nucleare au făcut 
posibilă Noua Pace din capul locului, la fel viitoarele 
progrese tehnologice ar putea crea cadrul unor noi tipuri de 
război, îndeosebi războiul cibernetic ar putea destabiliza 
lumea conferindu-le până şi ţărilor mici şi actorilor 
nonstatali capacitatea de a lupta în mod eficient cu 
superputerile. În 2003, când Statele Unite erau în război cu 
Irakul, oraşele Bagdad şi Mosul au fost devastate, însă la Los 
Angeles sau la Chicago nu a căzut nici măcar o singură 
bombă. În viitor însă, o ţară precum Coreea de Nord sau 
Iranul ar putea folosi bombe logice ca să sisteze furnizarea 
energiei electrice în California, să arunce în aer rafinării în 
Texas şi să facă trenurile să se ciocnească în Michigan 
(„bombele logice” sunt coduri software plantate cu rele 
intenţii pe timp de pace şi operate de la distanţă. Cel mai 
probabil, reţelele care controlează dispozitive vitale de 
infrastructură din Statele Unite şi multe alte ţări sunt deja 
pline ochi cu asemenea coduri). 

Cu toate acestea, nu ar trebui să confundăm abilitatea cu 
motivaţia. Deşi războiul cibernetic aduce noi modalităţi de 
distrugere, nu adaugă neapărat şi noi stimulente pentru 
folosirea lor. De-a lungul ultimilor şaptezeci de ani, omenirea 
a încălcat nu numai Legea Junglei, ci şi Legea lui Cehov. 
Este vestită afirmaţia lui Anton Cehov potrivit căreia o armă 
care apare în primul act al unei piese de teatru va fi folosită 
în mod inevitabil în cel de-al treilea. De-a lungul istoriei, 
dacă regii şi împărații făceau rost de o arma nouă, mai 
devreme sau mai târziu erau tentaţi să o folosească. Însă 
după 1945 omenirea a învăţat să reziste acestei tentaţii. 


Arma care a apărut în primul act al Războiului Rece nu a fost 
folosită niciodată. Până în clipa de faţă ne-am obişnuit să 
trăim într-o lume plină de bombe şi rachete nelansate şi am 
devenit experţi în încălcarea Legii Junglei şi a Legii lui 
Cehov. Dacă aceste legi ne vor mai ajunge vreodată din 
urmă, va fi doar vina noastră - nu soarta noastră ineluctabilă. 

Atunci, cum rămâne cu terorismul? Chiar dacă guvernele 
centrale şi statele puternice au învăţat să-şi impună limite, e 
posibil ca teroriştii să nu-şi facă scrupule şi să folosească 
noile arme distrugătoare. Aceasta este cu siguranţă o 
posibilitate îngrijorătoare. Cu toate acestea, terorismul este 
o strategie a slăbiciunii, adoptată de cei care nuau acces 
la puterea reală. Cel puţin în 


4. Rachete nucleare în timpul unei parade la Moscova. 
Arma care a fost mereu etalată, dar niciodată folosită. 


trecut, terorismul a funcţionat mai curând semănând teamă 
decât provocând pagube materiale însemnate. Teroriştii nu 
au de regulă forţa necesară pentru a învinge o armată, a 
ocupa o ţară sau a distruge oraşe întregi. Dacă în 2010 
obezitatea şi bolile asociate au ucis circa trei milioane de 
oameni, teroriştii au omorât în total 7.697 de persoane în 
întreaga lume, majoritatea în ţările în curs de dezvoltare”. 
Pentru americanul sau europeanul de rând, Coca-Cola 
constituie o ameninţare mult mai periculoasă decât al- 
Qaeda. 


Dar cum reuşesc teroriştii să domine ştirile şi să schimbe 
situaţia politică în întreaga lume ? Provocându-şi duşmanii 
să reacționeze disproporționat. În esenţă, terorismul este o 
reprezentaţie. Teroristii regizează un spectacol violent 
înspăimântător care pune stăpânire pe imaginaţia noastră şi 
ne dă senzaţia că alunecăm înapoi în haosul medieval. Drept 
urmare, statele se simt adesea nevoite să reacționeze la 
teatrul terorist prin exhibarea securităţii, orchestrând vaste 
demonstraţii de forţă, precum persecutarea unor populaţii 
întregi sau invadarea altor ţări. În majoritatea cazurilor, 
această reacţie exagerată în faţa terorismului este o 
ameninţare mult mai mare la adresa siguranţei noastre decât 
teroriştii. 

Teroriştii sunt aidoma unei muşte care încearcă să 
distrugă un magazin de portelanuri. Musca e atât de firavă, 
încât nu poate clinti nici măcar o cescuta de ceai. Aşa că 
găseşte un taur, intră în urechea lui şi începe să bazaie. 
Taurul înnebuneşte de teamă şi furie şi distruge magazinul 
de portelanuri. Exact asta s-a întâmplat în Orientul Mijlociu 
în ultimul deceniu. Fundamentaliştii islamici nu l-ar fi putut 
răsturna de la putere pe Saddam Hussein singuri. În schimb, 
au înfuriat Statele Unite cu atacurile de la 11 septembrie, iar 
Statele Unite au distrus în locul lor magazinul de portelanuri 
din Orientul Mijlociu. Acum ei prosperă printre ruine. 
Singuri, teroriştii sunt prea slabi ca să ne tragă înapoi în 
Evul Mediu şi să restabilească Legea Junglei. Ei pot să ne 
provoace, dar, în cele din urmă, totul depinde de reacţiile 
noastre. Dacă Legea Junglei se va aplica din nou, nu va fi 
vina teroriştilor. 


Foametea, molimele şi războiul vor continua probabil să 
facă milioane de victime în deceniile următoare. Cu toate 
acestea, ele nu mai sunt tragedii inevitabile, pe care 
omenirea neajutorată nu le poate înţelege şi controla. În 
schimb, au devenit provocări ce pot fi gestionate. Asta nu 
minimalizează suferinţa sutelor de milioane de oameni loviți 
de sărăcie; a milioanelor de oameni răpuşi an de an de 
malarie, SIDA şi tuberculoză; sau a milioanelor de oameni 
blocaţi în cercuri vicioase violente în Siria, Congo sau 


Afghanistan. Mesajul nu este că foametea, molimele şi 
războiul au dispărut cu desăvârşire de pe faţa pământului şi 
că ar trebui să încetăm să ne mai facem griji din cauza lor. 
Dimpotrivă. De-a lungul istoriei, oamenii au simţit că acestea 
erau probleme cu neputinţă de rezolvat, aşa că nu avea nici 
un rost să încerce să le pună capăt. Oamenii se rugau la 
Dumnezeu pentru minuni, dar ei înşişi nu făceau nici o 
încercare serioasă de a eradica foametea, molimele şi 
războiul. Cei care susţin că în 2016 lumea este la fel de 
flămândă, de bolnavă şi de violentă cum era în 1916 
perpetuează această perspectivă defetistă străveche. Dau de 
înţeles că toate eforturile colosale pe care le-au făcut 
oamenii pe parcursul secolului XX nu au avut nici un rezultat 
şi că cercetarea medicală, reformele economice şi iniţiativele 
de pace au fost toate în zadar. În acest caz, de ce mai 
investim timp şi resurse în cercetări medicale suplimentare, 
reforme economice inedite sau noi iniţiative de pace ? 

Admitandu-ne realizările din trecut, transmitem un mesaj 
de speranţă şi responsabilitate, ceea ce ne încurajează să ne 
dăm silinta şi mai mult în viitor. Date fiind reuşitele noastre 
din secolul XX, dacă oamenii continuă să sufere din cauza 
foametei, a molimelor şi a războiului, nu putem da vina pe 
natură sau pe Dumnezeu. Stă în puterile noastre să 
îmbunătăţim situaţia şi să reducem şi mai mult incidenţa 
suferinţei. 

Cu toate acestea, conştientizarea proporţiilor realizărilor 
noastre mai transmite un mesaj: acela că istoria nu tolerează 
vidul. Dacă incidenţa foametei, molimelor şi războiului 
scade, ceva le va lua cu siguranţă locul în agenda omului. 
Am face bine să ne gândim îndelung ce anume va fi. 
Altminteri, e posibil să obţinem victoria deplină pe vechile 
câmpuri de luptă, doar ca să fim luaţi complet pe nepregătite 
pe fronturi cu totul noi. Ce proiecte vor domina agenda 
omului în secolul XXI în locul foametei, molimelor şi 
războiului ? 

Un proiect esenţial va fi protejarea omenirii şi a planetei 
în ansamblul ei de pericolele inerente propriei noastre 
puteri. Am reuşit să ţinem sub control foametea, molimele şi 
războiul mai ales datorită creşterii noastre economice 


fenomenale, care ne asigură hrană din belşug, medicamente, 
energie şi materii prime. Totuşi, aceeaşi creştere perturbă 
echilibrul ecologic al planetei în nenumărate feluri, pe care 
abia am început să le explorăm. Omenirea a recunoscut cu 
întârziere pericolul, iar până în prezent nu a făcut mare 
lucru în această privinţă. În ciuda tuturor discuţiilor despre 
poluare, încălzirea globală şi schimbarea climatică, 
majoritatea țărilor nu au făcut încă sacrificii economice sau 
politice serioase pentru a ameliora situația. Când vine 
momentul să aleagă între dezvoltarea economică şi 
stabilitatea ecologică, politicienii, directorii executivi şi 
votanţii preferă aproape întotdeauna dezvoltarea. În secolul 
XXI va trebui să facem mai mult dacă vrem să evităm o 
catastrofă. 

Pentru ce altceva va mai lupta omenirea? Oare ne vom 
mulțumi şi vom fi recunoscători pentru ceea ce avem, vom 
tine foametea, molimele şi războiul la distanță şi vom proteja 
echilibrul ecologic ? Într-adevăr, poate că aceasta ar fi 
varianta cea mai inteleapta, dar e putin probabil ca omenirea 
să o aleagă. Oamenii sunt rareori mulţumiţi cu ceea ce au 
deja. Cea mai frecventă reacţie a omenirii în faţa realizărilor 
nu aste satisfacția, ci dorinţa de a avea mai mult. Oamenii 
caută întotdeauna ceva mai bun, mai mare, mai gustos. 
Atunci când omenirea va deţine noi puteri enorme, iar 
ameninţarea foametei, molimelor şi războiului va fi în sfârşit 
înlăturată, ce ne va rămâne de făcut ? Ce vor face oamenii 
de ştiinţă, investitorii, bancherii şi preşedinţii toată ziua? Vor 
scrie poezii? 

Succesul naşte ambiţie, iar realizările noastre recente 
îndeamnă acum omenirea să-şi stabilească obiective şi mai 
îndrăzneţe. Întrucât ne-am asigurat un nivel de prosperitate, 
sănătate şi armonie fără precedent şi luând în considerare 
antecedentele noastre şi valorile actuale, următoarele ţinte 
ale omenirii vor fi, cel mai probabil, nemurirea, fericirea şi 
îndumnezeirea. Întrucât am redus mortalitatea cauzată de 
foamete, boli şi violenţă, ne vom propune acum să învingem 
batranetea şi chiar moartea. Întrucât i-am salvat pe oameni 
din ghearele sărăciei lucii, ne vom propune acum să-i facem 
cu adevărat fericiţi. Şi întrucât am ridicat omenirea 
deasupra nivelului animalic al luptelor pentru supravieţuire, 


ne vom propune acum să-i preschimbăm pe oameni în zei şi 
să-l transformăm pe Homo sapiens în Homo deus. 

Ultimele zile ale morții 


În secolul XXI, e foarte posibil ca oamenii să încerce la 
modul serios să dobândească nemurirea. Lupta cu 
batranetea şi moartea nu va face decât sa continue războiul 
de veacuri cu foametea şi bolile şi va pune în evidenţă 
valoarea supremă a culturii contemporane : însemnătatea 
vieţii omeneşti. Ni se aminteşte în permanenţă că viaţa 
omenească este lucrul cel mai sfânt din univers. Toată lumea 
spune asta: profesorii la şcoală, politicienii în parlament, 
avocaţii la tribunal şi actorii pe scena teatrului. Declaraţia 
Universală a Drepturilor Omului adoptată de ONU după al 
Doilea Război Mondial - care este, probabil, cea mai 
apropiată de o constituţie globală - afirmă categoric că 
„dreptul la viaţă” este valoarea fundamentală a omenirii. Dat 
fiind că moartea încalcă în mod evident acest drept, moartea 
este o crimă împotriva umanităţii şi ar trebui să dezlantuim 
un război total împotriva ei. 

De-a lungul istoriei, religiile şi ideologiile nu au sanctificat 
viaţa însăşi. Au sanctificat mereu ceva aflat mai presus sau 
dincolo de existenţa lumească, dând prin urmare dovadă de 
o toleranţă destul de mare în ceea ce priveşte moartea. Mai 
mult, unele dintre ele au îndrăgit-o de-a dreptul pe Doamna 
cu Coasa. Întrucât creştinismul, islamul şi hinduismul au 
insistat că sensul existenţei depinde de soarta noastră în 
viaţa de apoi, au considerat că moartea este o parte vitală şi 
bună a lumii. Oamenii mureau fiindcă aceasta era porunca 
lui Dumnezeu, iar clipa morţii era o experienţă metafizică 
sacră, plină de semnificaţii. Când un om era pe cale să-şi dea 
ultima suflare, era momentul să fie chemaţi preoţii, rabinii şi 
şamanii; să-şi facă bilanţul vieţii; şi să-şi imbratiseze 
adevăratul rol în univers. Incercati să va imaginati 
creştinismul, islamul sau hinduismul într-o lume fără moarte 
- care este, de asemenea, o lume fără rai, iad sau 
reîncarnare. 

Ştiinţa modernă şi cultura modernă au o viziune cu totul 
diferită asupra vieţii şi a morţii. Ele nu văd moartea ca pe un 
mister metafizic şi cu siguranţă nu consideră că moartea 

este sursa sensului vieţii. Pentru oamenii moderni, moartea 
este mai curând o problemă tehnică pe care putem şi ar 
trebui să o rezolvăm. 

Cum mor oamenii, mai exact? Basmele medievale infatisau 
Moartea ca pe o siluetă într-o mantie neagră cu glugă, care 
ţine strâns în mână o coasă mare. Un om îşi vede de viaţă, 
făcându-şi griji pentru una, alta, alergând încoace şi încolo, 
când, dintr-odată, Doamna cu Coasa îi apare în cale, îl bate 
uşor pe umăr cu un deget uscativ şi îi spune : „Vino! ”. Iar 
omul o imploră : „Nu, te rog! Mai aşteaptă doar un an, o 
lună, o zi! însă silueta cu glugă şuieră: „Nu ! Trebuie să vii 
ACUM !! ”. Şi aşa murim. 


5. Moartea personificată drept Doamna cu Coasa în arta medievală. 


În realitate însă, oamenii nu mor fiindcă o siluetă într-o 
mantie neagră îi bate uşor pe umăr, nici pentru că asta e 
porunca Domnului şi nici pentru că mortalitatea este o parte 
esenţială a unui mare plan cosmic. Oamenii mor întotdeauna 
din cauza unui defect tehnic. Inima încetează să mai 
pompeze sânge. Artera principală este obstruată de depuneri 
de grăsime. Celulele canceroase se răspândesc la nivelul 
ficatului. Bacteriile se multiplică în plămâni. Şi ce anume 
este de vină pentru toate aceste probleme tehnice ? Alte 
probleme tehnice. Inima încetează să mai pompeze sânge 

fiindcă nu ajunge suficient oxigen la muschiul cardiac. 
Celulele canceroase se răspândesc fiindcă o mutație 
genetică întâmplătoare le-a rescris instrucţiunile. Bacteriile 
mi s-au instalat în plămâni pentru că cineva a strănutat în 
metrou. Nu e nimic metafizic în asta. Sunt numai nişte 
probleme tehnice. 

Şi orice problemă tehnică are o soluţie tehnică. Nu trebuie 
să aşteptăm a doua venire a Domnului ca să învingem 
moartea. Vreo doi tocilari într-un laborator pot s-o facă. Dacă 
în mod tradiţional moartea era apanajul preoţilor şi al 
teologilor, acum inginerii preiau controlul. Putem ucide 
celulele canceroase cu ajutorul chimioterapiei sau al 
nanorobotilor. Putem extermina bacteriile din plămâni cu 
antibiotice. Dacă inima încetează să mai pompeze sânge, o 
putem revigora cu medicamente şi şocuri electrice - iar dacă 
asta nu dă rezultate, putem implanta o inimă nouă. E 
adevărat, în prezent nu avem soluţii pentru toate problemele 
tehnice. Însă tocmai de aceea investim atâta timp şi atâţia 
bani în studiul cancerului, bacteriilor, geneticii si 
nanotehnologiei. 

Până şi oamenii obişnuiţi, care nu sunt implicaţi în 
cercetări ştiinţifice, s-au obişnuit să vadă moartea ca pe o 
problemă tehnică. Atunci când o femeie merge la medicul ei 
şi îl întreabă: „Domnule doctor, ce e în neregulă cu mine ? ”, 
după toate probabilitățile acesta va răspunde: „Ei bine, ai 
gripă” sau „Ai tuberculoză” ori „Ai cancer”. Insă medicul nu 
va spune niciodată: „Ai moarte”. Şi cu toţii avem impresia că 
gripa, tuberculoza şi cancerul sunt probleme tehnice, la care 
am putea găsi într-o bună zi o soluţie tehnică. 

Chiar şi atunci când oamenii mor într-un uragan, într-un 
accident de maşină sau într-un război, avem tendinţa de a 
vedea moartea ca pe o eroare tehnică ce ar fi putut şi ar fi 
trebuit să fie prevenită. Dacă guvernul ar fi adoptat o politică 
mai bună; dacă municipalitatea şi-ar fi făcut treaba cum se 
cuvine; şi dacă comandantul militar ar fi luat o decizie mai 
inteleapta, moartea ar fi fost evitată. Moartea a devenit un 
motiv aproape automat pentru procese şi anchete. „Cum e 
posibil să fi murit? Cineva sigur a dat-o-n bară pe undeva.” 

Marea majoritate a oamenilor de ştiinţă, medicilor şi 
cercetătorilor încă se distanțează de visurile de nemurire 
exprimate deschis, afirmând că încearcă să depăşească doar 

o anumită problemă. Totuşi, dat fiind ca batranetea şi 
moartea nu sunt altceva decât urmările anumitor probleme, 
nu există un punct în care doctorii şi oamenii de ştiinţă se 
vor opri şi vor declara: „Până aici, nici un pas în plus. Am 
învins tuberculoza şi cancerul, dar nu vom ridica un deget să 
luptăm împotriva bolii Alzheimer. Oamenii pot să moară în 
continuare de pe urma ei”. Declaraţia Universală a 
Drepturilor Omului nu afirmă că oamenii au „dreptul la viaţă 
până la vârsta de nouăzeci de ani”. Proclamă faptul că orice 
om are dreptul la viaţă, punct. Acel drept nu are un termen 
de valabilitate. 

Prin urmare, o minoritate tot mai largă de oameni de 
ştiinţă şi gânditori vorbeşte mai deschis despre asta în 
ultima vreme şi afirmă că demersul fundamental al ştiinţei 
moderne este acela de a învinge moartea şi de a le oferi 
oamenilor tinereţea veşnică. Exemplele cele mai de seamă 
sunt gerontologul Aubrey de Grey şi savantul şi inventatorul 
Ray Kurzweil (câştigător în 1999 al Medaliei Naţionale 
pentru Tehnologie şi Inovaţie în Statele Unite). În 2012 
Kurzweil a fost numit director al departamentului de 
inginerie de la Google, iar un an mai târziu Google a lansat o 
subcompanie numită Calico, al cărei obiectiv declarat era 
acela de a „rezolva problema morţii”. În 2009 Google a 
numit în fruntea fondului său de investiţii, Ventures, un alt 
partizan al nemuririi, Bill Maris. Într-un interviu din ianuarie 
2015, Maris spunea: „în cazul în care mă întrebaţi astăzi 
dacă e posibil să trăieşti până la 500 de ani, răspunsul este 
da”. Maris îşi susţine afirmaţiile curajoase cu o mulţime de 
bani. Google Ventures investeşte 36% din portofoliul său de 
două miliarde de dolari în companiile noi din domeniul 
ştiinţelor vieţii, inclusiv în câteva proiecte ambitioase de 
prelungire a vieţii. Folosind o analogie din fotbalul american, 
Maris arăta că, în lupta împotriva morţii, „nu încercăm să 
câştigăm câţiva yarzi. Încercăm să câştigăm meciul”. De ce? 
Fiindcă, spune Maris, „e mai bine să trăieşti decât să 
mori”? 

Asemenea visuri sunt împărtăşite şi de alţi vizionari din 
Silicon Valley. Co-fondatorul PayPal, Peter Thiel, mărturisea 
recent că îşi propune să trăiască veşnic. „Cred că există 
probabil trei modalităţi principale de abordare [a mortii]”, 

explica el. „Poţi să o accepti, poţi să o negi sau poţi sa o 
combati. Cred că societatea noastră este dominată de 
oameni care fie o neagă, fie o acceptă, iar eu prefer să o 
combat.” Mulţi oameni au tendinţa să ignore asemenea 
afirmaţii, considerându-le nişte iluzii adolescentine. Cu toate 
acestea, Thiel este o persoană care merită să fie luată în 
serios. Este unul dintre cei mai de succes şi mai influenţi 
antreprenori din Silicon Valley, cu o avere personală 
estimată la 2,2 miliarde de dolari”. Semnele sunt clare 
egalitatea iese din scenă - intră nemurirea. 

Dezvoltarea ameţitoare a unor domenii precum ingineria 
genetică, medicina regenerativa si  nanotehnologia 
încurajează profeţii tot mai optimiste. Unii experţi cred că 
oamenii vor învinge moartea până în 2200, alţii spun 2100. 
Kurzweil şi de Grey sunt chiar mai încrezători. Ei susţin că 
oricine va avea un corp sănătos şi un cont bancar sănătos în 
2050 va avea o şansă reală la nemurire, păcălind moartea cu 
câte un deceniu. Potrivit spuselor lui Kurzweil şi de Grey, o 
dată la aproximativ zece ani, vom merge la clinică şi vom 
beneficia de un tratament general care nu numai că va 
vindeca bolile, ci va regenera țesuturile degradate şi va 
îmbunătăţi funcţiile mâinilor, ochilor şi creierului. Până la 
următorul tratament, doctorii vor fi găsit o mulţime de noi 
medicamente, upgrade-uri şi gadgeturi. Dacă Kurzweil şi de 
Grey au dreptate, e posibil să existe deja câţiva nemuritori 
care trec pe lângă voi pe stradă - cel puţin dacă se întâmplă 
să vă plimbaţi pe Wall Street sau pe Fifth Avenue. 

La drept vorbind, aceştia vor fi mai curând a-mortali decât 
nemuritori. Spre deosebire de Dumnezeu, viitorii 
supraoameni ar putea muri în continuare în război sau într- 
un accident, fără ca nimic să-i mai poată aduce înapoi de pe 
lumea cealaltă. Cu toate acestea, spre deosebire de noi, 
muritorii, viaţa lor nu ar avea dată de expirare. Aşadar, atât 
timp cat nu îi face tandari o bombă sau nu îi calcă un 
camion, ar putea trăi veşnic. Iar asta îi va face probabil cei 
mai anxioşi oameni din istorie. Noi, muritorii, ne riscăm viaţa 
zi de zi, fiindcă ştim că oricum va lua sfârşit mai devreme 
sau mai târziu. Aşa că pornim în expediţii în Himalaya, 
înotăm în mare şi facem multe alte lucruri periculoase, cum 

ar fi să traversăm strada sau să mâncăm în oraş. Dar, atunci 
când crezi că poţi trăi o veşnicie, ai fi nebun să te joci aşa cu 
ea. 

În acest caz, poate că ar trebui să începem cu obiective 
mai modeste, cum ar fi dublarea speranţei de viaţă ? În 
secolul XX, aproape că am dublat speranţa de viaţă de la 40 
la 70 de ani, aşa că în secolul XXI ar trebui să fim cel puţin 
capabili să o dublăm din nou, la 150 de ani. Deşi până la 
nemurire mai e cale lungă, acest lucru tot ar revoluţiona 
societatea umană. Înainte de toate, structura familiei, 
căsniciile şi relaţiile dintre părinţi şi copii s-ar schimba. 
Astăzi, oamenii încă se aşteaptă să rămână căsătoriţi „până 
când moartea ne va despărţi”, iar o bună parte din viaţă se 
învârte în jurul copiilor si al creşterii lor. Incercati să vă 
imaginati acum o persoană cu o durată a vieţii de 150 de ani. 
Dacă s-ar căsători la 40 de ani, ar mai avea în faţă 110 ani. 
Ar fi realist să ne aşteptăm să dureze 110 ani căsnicia ei ? 
Până şi fundamentaliştii catolici s-ar putea să obiecteze. 
Aşadar, cel mai probabil, tendinţa actuală a căsniciilor în 
serie va deveni mai pronunţată. Dacă persoana respectivă ar 
naşte doi copii în jurul vârstei de 40 de ani, când va avea 
120, anii dedicați creşterii lor vor rămâne doar o amintire 
îndepărtată - un episod relativ minor din lunga ei viaţă. E 
greu de spus ce tip nou de relaţie părinte-copil s-ar putea 
dezvolta în asemenea împrejurări. 

Sau gândiţi-vă la carierele profesionale. Astăzi pornim de 
la premisa că înveţi o profesie în adolescenţă şi pe la 20 de 
ani, după care îţi petreci restul vieţii în domeniul respectiv. 
Fireşte că înveţi lucruri noi şi la 40-50 de ani, dar viaţa este 
în general împărţită într-o perioadă de învăţare, urmată de o 
perioadă de muncă. Dar atunci când vei trăi până la 150 de 
ani nu va mai merge aşa, mai ales într-o lume dată mereu 
peste cap de noi şi noi tehnologii. Oamenii vor avea cariere 
mai lungi şi vor fi nevoiţi să se reinventeze iar şi iar, chiar şi 
la 90 de ani. 

În acelaşi timp, nu vor mai ieşi la pensie la 65 de ani şi nu 
vor ceda locul noii generaţii, cu aspiraţiile şi ideile ei 
novatoare. Fizicianul Max Planck avea o vorbă celebră, 
aceea că ştiinţa avansează de la o înmormântare la alta. Voia 

să spună că teoriile noi au şansa să le elimine pe cele vechi 
doar atunci când dispare o generaţie. Acest lucru nu este 
valabil doar în ştiinţă. Gândiţi-vă o clipă la locul vostru de 
muncă. Indiferent dacă sunteţi cercetători, jurnalişti, 
bucătari sau jucători de fotbal, cum v-aţi simţi dacă şeful ar 
avea 120 de ani, ideile lui ar fi fost formulate pe vremea 
când Victoria era încă regină şi, cel mai probabil, v-ar mai 
rămâne şef încă două decenii? 

În sfera politică rezultatele ar putea fi şi mai sinistre. Ce- 
aţi zice dacă Putin ar mai trăi vreo 90 de ani de acum încolo? 
De fapt, gândindu-ne mai bine, dacă oamenii ar atinge vârsta 
de 150 de ani, atunci în 2016 Stalin ar fi încă lider la 
Moscova, ţinându-se bine la 138 de ani, preşedintele Mao ar 
fi un bărbat de vârstă mijlocie, la 123 de ani, iar prinţesa 
Elisabeta ar sta cu braţele încrucişate, asteptand sa 
moştenească tronul de la George al VI-lea, în vârstă de 121 
de ani. Fiului ei, Charles, i-ar veni rândul abia în 2076. 

Revenind cu picioarele pe pământ, nu este câtuşi de puţin 
sigur că profetiile lui Kurzweil şi de Grey se vor adeveri până 
în 2050 sau 2100. După părerea mea, speranţele cu privire 
la tinereţea veşnică în secolul XXI sunt premature, iar 
oricine le ia prea mult în serios va avea parte de o 
dezamăgire cruntă. Nu-i uşor să trăieşti cu gândul că vei 
muri, dar e şi mai greu să crezi în nemurire şi să constati că 
te-ai înşelat. 

Cu toate că speranţa medie de viaţă s-a dublat în ultimii o 
sută de ani, nu avem motive să extrapolăm şi să tragem 
concluzia că o putem dubla din nou la 150 de ani în 
următorul secol. În 1900 speranţa globală de viaţă nu 
depăşea 40 de ani, fiindcă mulţi oameni mureau de tineri, 
din cauza malnutritiei, a bolilor infecțioase si a violenţei. 
Totuşi, cei care scăpau de foamete, boli şi război puteau 
atinge vârsta de 70-80 de ani, care este durata naturală de 
viaţă pentru Homo sapiens. Contrar ideilor îndeobşte 
acceptate, oamenii în vârstă de 70 de ani nu erau consideraţi 
nişte ciudatenii rare ale naturii în secolele trecute. Galileo 
Galilei a murit la 77 de ani, Isaac Newton la 84, iar 
Michelangelo a ajuns la vârsta înaintată de 88 de ani, fără 
ajutorul antibioticelor, vaccinurilor sau transplanturilor de 

organe. Mai mult chiar, şi cimpanzeii din junglă depăşesc 
uneori vârsta de 60 de ani“. 

La drept vorbind, până în prezent medicina modernă nu 
ne-a prelungit durata naturală de viaţă nici măcar cu un an. 
Marea ei realizare este aceea că ne salvează de moartea 
prematură şi ne permite să ne bucurăm din plin de viaţă. 
Chiar dacă acum învingem cancerul, diabetul şi celelalte boli 
potenţial fatale, nu înseamnă decât că aproape oricine poate 
atinge vârsta de 90 de ani - dar nu este de ajuns ca să 
trăiască 150 de ani, darămite 500. Pentru asta, medicina va 
trebui să reproiecteze structurile şi procesele fundamentale 
ale corpului omenesc şi să descopere cum să regenereze 
organe şi ţesuturi. Nu este nici pe departe sigur că vom reuşi 
să facem asta până în 2100. 

Cu toate acestea, fiecare tentativă eşuată de a învinge 
moartea ne va aduce cu un pas mai aproape de obiectivul 
nostru, iar asta va inspira speranţe mai mari şi îi va încuraja 
pe oameni să facă eforturi si mai intense. Desi, cel mai 
probabil, compania Calico infiintata de Google nu va rezolva 
problema morţii la timp pentru ca Sergey Brin şi Larry Page, 
cofondatorii Google, sa devina nemuritori, va face aproape 
sigur descoperiri insemnate cu privire la biologia celulara, 
medicamentele genetice si sanatatea omului. Astfel, 
generaţia următoare de la Google şi-ar putea lansa atacul 
asupra morţii de pe poziţii noi, mai bune. Oamenii de ştiinţă 
care strigă „nemurire” sunt aidoma băiatului care striga 
,lupul”: mai devreme sau mai târziu, lupul chiar vine. 

Aşadar, chiar dacă nu vom atinge nemurirea pe durata 
vieţii noastre, cel mai probabil, războiul împotriva morţii va 
rămâne proiectul fundamental al veacului următor. Dacă 
luăm în calcul credinţa noastră în sanctitatea vieţii umane, 
adăugăm dinamica sectorului ştiinţific, peste care aşezăm 
nevoile economiei capitaliste, un război neabătut împotriva 
morţii pare să fie inevitabil. Devotamentul nostru ideologic 
faţă de viaţa omenească nu ne va îngădui niciodată să 
acceptăm pur şi simplu moartea omului. Atâta vreme cât 
oamenii vor muri dintr-o cauză anume, ne vom strădui din 
răsputeri să o eliminăm. 

Lumea ştiinţifică şi economia capitalistă vor sprijini mai 

mult decât bucuroase această luptă. Majoritatii oamenilor de 
ştiinţă şi bancherilor nu le pasă la ce lucrează, câtă vreme le 
oferă ocazia să facă descoperiri şi să obţină profituri mai 
mari. Îşi poate imagina cineva o provocare ştiinţifică mai 
palpitantă decât aceea de a păcăli moartea - sau o piaţă mai 
promițătoare decât cea a tinereţii veşnice ? Dacă aveţi peste 
40 de ani, inchideti o clipă ochii şi încercaţi să vă amintiţi ce 
corp aveati la 25. Nu numai cum aratati, ci mai ales cum va 
simteati. Daca ati putea avea din nou acel corp, cat ati fi 
dispusi sa platiti pentru el? Fara indoiala, unii oameni s-ar 
putea lipsi de aceasta oportunitate, dar indeajuns de multi 
clienţi ar plăti oricât, dând naştere unei pieţe aproape 
infinite. 

Dacă toate acestea nu sunt suficiente, teama de moarte 
întipărită în sufletul majorităţii oamenilor va da războiului 
împotriva morţii un avânt irezistibil. Cât timp au considerat 
că moartea este inevitabilă, oamenii s-au antrenat de la o 
vârstă fragedă să-şi reprime dorinţa de a trăi veşnic sau au 
exploatat-o în folosul unor obiective-surogat. Oamenii vor să 
trăiască veşnic, prin urmare compun o simfonie 
„nepieritoare”, luptă pentru „glorie eternă” într-un război 
sau chiar îşi sacrifică viaţa pentru ca sufletele lor să aibă 
parte „pe veci de fericire în paradis”. O bună parte din 
creativitatea noastră artistică, din angajamentul politic şi din 
evlavia noastră este alimentată de teama de moarte. 

Woody Alien, care şi-a construit o carieră fabuloasă 
exploatând teama de moarte, a fost întrebat odată dacă 
speră să trăiască veşnic pe marele ecran. Alien a răspuns: 
„Aş prefera să mai trăiesc în apartamentul meu”. Apoi a 
adăugat: „Nu vreau să ating nemurirea prin munca mea. 
Vreau să o ating nemurind”. Gloria eternă, ceremoniile 
naţionaliste de comemorare şi visurile legate de rai sunt 
substitute foarte şubrede pentru ceea ce îşi doresc cu 
adevărat oamenii ca Alien - să nu moară. Odată ce oamenii 
cred (pe bună dreptate sau nu) că au o şansă reală să evite 
moartea, dorinţa de a trăi va refuza să mai tragă vagonul 
instabil al artei, ideologiei şi religiei şi va goni înainte ca o 
avalanşă. 

Dacă fanaticii religioşi cu ochi arzători şi bărbi lungi vi se 
par nemiloşi, aşteptaţi să vedeţi ce vor face mogulii mai în 

vârstă din comerţul cu amănuntul şi starletele ofilite de la 
Hollywood atunci când vor crede că elixirul vieţii este 
accesibil. Dacă şi când ştiinţa va face progrese importante în 
războiul împotriva morţii, adevărata luptă se va muta din 
laboratoare în parlamente, în tribunale şi pe străzi. Odată ce 
eforturile ştiinţifice vor fi încununate de succes, vor declanşa 
conflicte politice înverşunate. E posibil ca toate războaiele şi 
conflictele din istorie să se dovedească a fi doar un preludiu 
palid la adevărata luptă care ne aşteaptă: lupta pentru 
tinereţea veşnică. 


Dreptul la fericire 


Cel de-al doilea mare proiect de pe agenda omenirii va fi 
probabil găsirea cheii fericirii. De-a lungul istoriei, numeroşi 
gânditori, profeti şi oameni obişnuiţi au definit mai curând 
fericirea decât viaţa însăşi ca fiind binele suprem. In Grecia 
antică, filosoful Epicur arăta că venerarea zeilor e o pierdere 
de vreme, că nu există viaţă după moarte şi că fericirea este 
singurul scop al vieţii. Majoritatea oamenilor din Antichitate 
au respins epicurismul, dar astăzi acesta a devenit viziunea 
standard. Scepticismul în privinţa vieţii de apoi determină 
omenirea să caute nu numai nemurirea, ci şi fericirea pe 
pământ. Cine ar vrea să trăiască nefericit o veşnicie ? 

Pentru Epicur, căutarea fericirii era o misiune personală. 
Dimpotrivă, gânditorii moderni tind să o considere un 
proiect colectiv. Fără planificare guvernamentală, resurse 
economice şi cercetare ştiinţifică, indivizii nu vor ajunge 
departe în căutarea fericirii. Dacă ţara ta e răvăşită de 
război, dacă economia trece printr-o criză, iar sistemul de 
sănătate e inexistent, cel mai probabil vei fi nefericit. La 
sfârşitul secolului al XVIII-lea, filosoful britanic Jeremy 
Bentham declara că binele suprem este „cea mai mare 
fericire pentru cei mai mulţi” şi conchidea că singurul 
obiectiv de valoare al statului, pieţei şi comunităţii ştiinţifice 
este acela de a spori fericirea la nivel global. Politicienii ar 
trebui să cultive pacea, oamenii de afaceri ar trebui să 
încurajeze prosperitatea, iar cercetătorii ar trebui să 
studieze natura - nu pentru mai marea glorie a regelui, a 

ţării sau a lui Dumnezeu, ci pentru ca eu şi voi să ne putem 
bucura de o viaţă mai fericită. 

De-a lungul secolelor al XIX-lea şi XX, deşi mulţi au 
susţinut de formă viziunea lui Bentham, guvernele, 
corporatiile şi laboratoarele s-au concentrat asupra unor 
obiective imediate şi mai bine definite. Ţările şi-au măsurat 
succesul prin dimensiunea teritoriului lor, prin creşterea 
populaţiei şi sporirea PIB-ului - nu prin fericirea cetăţenilor 
lor. “Ţările industrializate precum Germania, Franţa şi 
Japonia şi-au creat sisteme colosale de educaţie, sănătate şi 
asistentă socială, însă aceste sisteme erau mai curând 
menite să consolideze națiunea decât să asigure bunăstarea 
individuală. 

Au fost înfiinţate şcoli pentru a produce cetăţeni iscusiti şi 
obedienti, care să slujească națiunea cu loialitate. La 18 ani, 
tinerii trebuiau nu numai să fie patrioţi, ci şi să ştie să scrie 
şi să citească, astfel încât să poată descifra ordinea de zi a 
comandantului de brigadă şi să întocmească planurile de 
luptă pentru a doua zi. Trebuiau să ştie matematică, pentru a 
calcula traiectoria proiectilului sau a sparge codul secret al 
inamicului. Trebuiau să aibă noţiuni elementare de 
electricitate, mecanică şi medicină, ca să opereze instalaţiile 
fără fir, să conducă tancurile şi să-i îngrijească pe camarazii 
răniţi. După ce părăseau armata, urmau să slujească 
națiunea ca funcţionari, profesori şi ingineri, construind o 
economie modernă şi plătind o puzderie de taxe. 

Acelaşi lucru era valabil şi în ceea ce priveşte sistemul de 
sănătate. La sfârşitul secolului al XIX-lea, ţări precum 
Franţa, Germania şi Japonia au început să asigure îngrijiri 
medicale gratuite pentru mase. Au alocat finanţe destinate 
vaccinurilor pentru sugari, dietelor echilibrate pentru copii 
şi educaţiei fizice pentru adolescenţi. Au asanat mlastinile 
infecte, au exterminat tantarii şi au construit sisteme de 
canalizare centralizate. Scopul nu era să-i facă pe oameni 
fericiţi, ci să facă națiunea mai puternică. Tara avea nevoie 
de soldaţi şi muncitori robuşti, de femei sănătoase care să 
nască tot mai mulţi soldaţi şi muncitori şi de birocrati care să 
vină punctuali la birou la ora 8 dimineaţa, în loc să zacă 
bolnavi acasă. 

Până şi sistemul de asistenţă socială a fost proiectat iniţial 

mai curând în interesul naţiunii decât al indivizilor nevoiaşi. 
La sfârşitul secolului al XIX-lea, când Otto von Bismarck a 
iniţiat pensiile şi ajutoarele de stat în Germania, scopul său 
principal era mai degrabă acela de a-şi asigura loialitatea 
cetăţenilor decât de a spori bunăstarea acestora. Luptai 
pentru ţara ta la 18 ani şi îţi plăteai taxele la 40 fiindcă te 
bazai pe stat că-ţi va purta de grijă la 70 de ani”. 

În 1776 Părinţii Fondatori ai Statelor Unite au consfințit 
dreptul la căutarea fericirii, incluzându-l în rândul celor trei 
drepturi inalienabile ale omului, alături de dreptul la viaţă şi 
dreptul la libertate. Este important de precizat însă că 
Declaraţia de Independenţă a Statelor Unite ale Americii 
garanta dreptul la căutarea fericirii, şi nu dreptul la fericirea 
însăşi. În mod crucial, Thomas Jefferson nu a făcut statul 
responsabil pentru fericirea cetăţenilor săi. Mai curând a 
încercat doar să limiteze puterea statului. Ideea era să le 
rezerve indivizilor o sferă privată a alegerilor, independentă 
de supravegherea statului. Dacă eu cred că voi fi mai fericit 
căsătorindu-mă cu John, şi nu cu Mary, locuind în San 
Francisco, şi nu în Salt Lake City şi lucrând ca barman, nu la 
o fermă de lactate, atunci e dreptul meu să-mi caut fericirea 
aşa cum cred de cuviinţă, iar statul nu ar trebui să intervină, 
chiar dacă fac alegerea greşită. 

Cu toate acestea, de-a lungul ultimelor decenii situaţia s-a 
schimbat, iar viziunea lui Bentham a fost luată mult mai în 
serios. Oamenii cred din ce în ce mai mult că sistemele 
uriaşe create cu mai bine de un secol în urmă pentru 
consolidarea naţiunii ar trebui în realitate să fie în slujba 
fericirii şi bunăstării cetăţenilor ca indivizi. Nu suntem aici 
să slujim statul - el este aici ca să ne slujească pe noi. 
Dreptul la căutarea fericirii, prevăzut iniţial ca o limitare a 
puterii statului, s-a metamorfozat pe nesimţite în dreptul la 
fericire - ca şi când fiinţele umane au un drept natural să fie 
fericite şi orice ne nemultumeste este o încălcare a 
drepturilor noastre umane fundamentale, aşa că statul ar 
trebui să facă ceva în această privinţă. 

În secolul XX, PIB-ul pe cap de locuitor a constituit 
probabil etalonul suprem pentru evaluarea succesului 
naţional. Din această perspectivă, Singapore, unde fiecare 
cetăţean produce în medie bunuri şi servicii în valoare de 

56.000 de dolari anual, este o ţară mai de succes decât Costa 
Rica, ai cărei cetăţeni produc doar 14.000 de dolari pe an. 
Însă astăzi gânditorii, politicienii şi chiar economiştii 
îndeamnă la suplimentarea sau chiar înlocuirea PIB-ului cu 
FIB - fericirea internă brută. La urma urmei, ce vor 
oamenii ? Nu vor să producă. Vor să fie fericiţi. Producţia e 
importantă fiindcă asigură baza materială pentru fericire. 
Dar este doar mijlocul, nu scopul. În sondaje, costaricanii 
raportează niveluri mult mai mari ale satisfactiei de viata 
decat singaporezii. Ati prefera sa fiti un singaporez deosebit 
de productiv' dar nemultumit sau un costarican mai putin 
productiv, dar multumit? 

Acest tip de logica ar putea determina omenirea sa faca 
din fericire al doilea mare obiectiv al sau in secolul XXI. La 
prima vedere, ar putea parea un proiect relativ usor. Daca 
foametea, molimele si razboiul dispar, daca omenirea se 
bucura de o pace si o prosperitate fara precedent si daca 
speranta de viata creste dramatic, cu siguranta toate acestea 
îi vor face pe oameni fericiţi, nu-i asa? 

Greşit. Atunci când Epicur a definit fericirea ca fiind 
binele suprem, şi-a avertizat discipolii că a fi fericit e muncă 
grea. Singure, realizările materiale nu ne vor satisface multă 
vreme. Mai mult chiar, goana oarbă după bani, faimă şi 
plăcere nu ne va aduce decât nefericire. Epicur recomanda, 
de pildă, să mâncăm şi să bem cumpătat şi să ne înfrânăm 
pornirile sexuale. Pe termen lung, o prietenie strânsă ne va 
aduce mai multe satisfacţii decât o orgie nebună. Epicur le-a 
schiţat oamenilor un întreg îndreptar cu ce să facă şi ce nu 
pe drumul înşelător către fericire. 

Se pare că Epicur ştia el ce ştia. Nu e uşor să fii fericit. În 
ciuda realizărilor noastre fără precedent din ultimele câteva 
decenii, nu este câtuşi de puţin evident că oamenii 
contemporani sunt semnificativ mai mulţumiţi decât 
strămoşii lor din vremurile demult apuse. Într-adevăr, este 
un semn de rău augur ca, în ciuda prosperității, confortului 
şi siguranţei mai mari, rata suicidului în lumea dezvoltată 
este la rândul ei mult mai mare decât în societăţile 
tradiţionale. 

În Peru, Guatemala, Filipine şi Albania - ţări în curs de 
dezvoltare care suferă din cauza sărăciei şi a instabilității 

politice - circa o persoană din 100.000 se sinucide în fiecare 
an. În ţările prospere unde domneşte pacea, precum Elveţia, 
Franţa, Japonia şi Noua Zeelandă, 25 de oameni din 100.000 
îşi pun capăt vieţii anual. În 1985 majoritatea sud-coreenilor 
erau săraci, lipsiţi de educaţie si traditionalisti şi trăiau intr- 
o dictatură autoritară. Astăzi Coreea de Sud este o putere 
economică însemnată, cetăţenii ei au parte de una dintre 
cele mai bune educatii din lume şi se bucură de un regim 
democratic stabil şi relativ liberal. Cu toate acestea, în 
vreme ce în 1985 se sinucideau circa nouă sud-co- reeni din 
100.000, în prezent rata anuală a suicidului e de peste trei 
ori mai mare, de 30 de oameni din 100.000. 

Există, desigur, tendinţe contrare şi mult mai 
încurajatoare. Astfel, scăderea dramatică a mortalităţii 
infantile a adus în mod cert o sporire a fericirii umane şi a 
compensat partial stresul vieţii moderne. Totuşi, chiar daca 
suntem oarecum mai fericiţi decât strămoşii noştri, creşterea 
bunăstării noastre este mult mai redusă decât ne-am fi 
aşteptat. În Epoca de Piatră, omul mediu avea la dispoziţie 
aproximativ 4.000 de calorii de energie pe zi. Aceasta nu 
includea numai mâncarea, ci şi energia consumată cu 
pregătirea uneltelor, a obiectelor de vestimentaţie şi artă şi 
a focurilor. Astăzi, un american consumă în medie 228.000 
de calorii de energie în flecare zi, ca să-şi alimenteze nu 
numai propriul stomac, ci şi maşina, computerul, frigiderul şi 
televizorul”. Aşadar, americanul mediu consumă de şaizeci 
de ori mai multă energie decât vânătorul-culegător mediu 
din Epoca de Piatră. Este americanul mediu de şaizeci de ori 
mai fericit ? Putem fi foarte sceptici în legătură cu această 
perspectivă optimistă. 

Şi, chiar dacă am depăşit multe dintre nenorocirile din 
trecut, e posibil ca dobândirea fericirii depline să fie mult 
mai dificilă decât abolirea suferinţei absolute. Era nevoie 
doar de un codru de pâine ca să înveseleşti un ţăran 
medieval înfometat. Cum îi aduci bucurie unui inginer 
plictisit, foarte bine plătit şi supraponderal ? Cea de-a doua 
jumătate a secolului XX a fost o epocă de aur pentru Statele 
Unite. După victoria în al Doilea Război Mondial, urmată de 
victoria hotărâtoare în Războiul Rece, au devenit principala 
superputere mondială. Între 1950 şi 2000 PIB-ul american a 

crescut de la două trilioane de dolari la 12 trilioane de 
dolari. Venitul real pe cap de locuitor s-a dublat. 
Anticonceptionalele nou-inventate au făcut ca sexul să fie 
mai liber ca oricând. Femeile, homosexualii, afro-americanii 
şi alte minorităţi au căpătat în sfârşit o felie mai mare din 
plăcinta americană. Un val de maşini ieftine, frigidere, 
aparate de aer condiţionat, aspiratoare, maşini de spălat 
vasele şi rufele, telefoane, televizoare şi computere a 
schimbat atât de mult viaţa de zi cu zi, încât aceasta era 
aproape de nerecunoscut. Totuşi, studiile au arătat că 
nivelurile individuale de bunăstare ale americanilor au 
rămas în anii 1990 aproximativ aceleaşi din anii 1950%. 

În Japonia, venitul real mediu a crescut de cinci ori între 
1958 şi 1987 - una dintre cele mai rapide creşteri economice 
din istorie. Această avalanşă de prosperitate, asociată cu 
nenumărate schimbări pozitive şi negative în ceea ce 
priveşte stilul de viaţă şi relaţiile sociale nipone, a avut un 
impact surprinzător de mic asupra nivelurilor individuale de 
bunăstare ale japonezilor. În anii 1990 japonezii erau la fel 
de mulţumiţi - sau de nemulţumiţi - ca în anii 1950%. 

Se pare că fericirea noastră atinge un plafon misterios din 
sticlă care nu îi permite să crească, în ciuda tuturor 
realizărilor noastre fără precedent. Chiar dacă le-am asigura 
tuturor mâncare gratuită, am trata toate bolile şi am 
instaura pacea la nivel mondial, asta nu va sparge neapărat 
acel plafon din sticlă. Dobândirea fericirii adevărate nu va fi 
mult mai uşoară decât înfrângerea batranetii şi a morţii. 

Plafonul din sticlă al fericirii este susţinut de doi stâlpi 
robusti, unul psihologic, celălalt biologic. La nivel psihologic, 
fericirea depinde mai curând de aşteptări decât de condiţiile 
obiective. Nu suntem satisfacuti doar cu o existenţă prosperă 
şi tihnită. Mai curând, suntem satisfăcuţi atunci cand 
realitatea corespunde aşteptărilor noastre. Vestei proastă e 
că, pe măsură ce condiţiile se îmbunătăţesc, aşteptările sunt 
din ce în ce mai mari. Îmbunătăţirea semnificativă a 
condiţiilor, după cum a constatat omenirea în ultimele 
decenii, se traduce mai curând prin aşteptări mai mari decât 
printr-o satisfacţie mai mare. Dacă nu facem ceva în această 
privinţă, e posibil ca şi realizările noastre viitoare să ne lase 
la fel de nemulţumiţi ca întotdeauna. 

La nivel biologic, atât aşteptările noastre, cât şi fericirea 
sunt determinate mai degrabă de biochimie decât de situaţia 
noastră economică, socială sau politică. Epicur spunea că 
suntem fericiţi atunci când avem senzaţii plăcute şi nu avem 
senzaţii neplăcute. În mod asemănător, Jeremy Bentham 
susţinea că natura a făcut ca asupra omului să aibă 
autoritate doi stăpâni - plăcerea şi durerea - şi că doar 
aceştia guvernează tot ceea ce facem, spunem şi gândim. 
Urmasul lui Bentham, John Stuart Mill, arăta că fericirea nu 
înseamnă decât plăcere şi absenţa durerii şi că dincolo de 
plăcere şi durere nu există bine şi rău. Oricine încearcă să 
găsească bine şi rău în altceva (de exemplu, în cuvântul lui 
Dumnezeu sau în interesul naţional) te amăgeşte şi probabil 
că se amageste şi pe el însuşi”. 

Pe vremea lui Epicur, asemenea vorbe erau o blasfemie. În 
epoca lui Bentham şi a lui Mill erau subminare radicală. Dar 
la începutul secolului XXI sunt ortodoxie ştiinţifică. Potrivit 
ştiinţelor vieţii, fericirea şi suferinţa nu sunt altceva decât 
echilibre diferite ale senzatiilor fizice. Nu reactionam 
niciodata la evenimentele din lumea exterioara, ci doar la 
senzatiile din propriul nostru corp. Nimeni nu sufera pentru 
că şi-a pierdut locul de muncă, fiindcă a divorţat sau 
guvernul a intrat în război. Singurele care îi fac pe oameni 
nefericiti sunt senzațiile neplăcute din propriul corp. Sigur, 
pierderea slujbei ar putea declanşa o depresie, dar depresia 
în sine este un fel de senzaţie fizică neplăcută. O mie de 
lucruri ne-ar putea înfuria, însă furia nu este niciodată o 
abstractiune. Ea e resimţită întotdeauna ca o senzaţie de 
căldură şi tensiune în corp, ceea ce o face să fie atât de 
exasperantă. Nu degeaba spunem că „clocotim” de furie. 

La rândul ei, ştiinţa spune că nimeni nu este fericit atunci 
când obţine o avansare, câştigă la loto sau chiar întâlneşte 
dragostea adevărată. Un singur lucru îi face pe oameni 
fericiţi - senzațiile plăcute din corp. Imaginati-va că sunteţi 
Mario Gotze, mijlocaşul echipei de fotbal a Germaniei, în 
finala Cupei Mondiale din 2014 împotriva Argentinei ; s-au 
scurs deja 113 minute, fără să se fi înscris vreun gol. Au mai 
rămas doar şapte minute până la temutele lovituri de 
departajare de la 11 metri. Aproximativ 75.000 de suporteri 

entuziasmați umplu stadionul Maracaná din Rio, iar alte 
milioane din lumea întreagă urmăresc anxioşi meciul. Eşti la 
doar câţiva metri de poarta argentiniană, când Andre 
Schurrle îţi trimite o pasă superbă. Faci stop pe piept, 
mingea cade înspre picior, o lovesti în aer şi o vezi cum trece 
pe lângă portarul argentinian şi intră în plasă. Goooooool ! 
Stadionul erupe ca un vulcan. Zeci de mii de oameni urlă 
înnebuniţi, coechipierii tăi aleargă sa te imbratiseze şi să te 
sărute, milioane de oameni din Berlin şi Munchen se 
prăbuşesc în lacrimi în faţa televizoarelor. Eşti în extaz, dar 
nu datorită mingii din poarta Argentinei sau festivităților din 
aglomeratele Biergärten bavareze. În realitate, reactionezi la 
o furtună de senzaţii din interiorul tau. Simti fiori reci pe sira 
spinării, valuri de electricitate iti străbat corpul şi simţi că te 
dezintegrezi în milioane de particule de energie care 
explodează. 

Nu trebuie să înscrii golul câştigător în finala Cupei 
Mondiale ca să ai parte de asemenea senzaţii. Dacă tocmai ai 
primit o avansare neaşteptată la locul de muncă şi începi să 
sari în sus de bucurie, reactionezi la acelaşi tip de senzaţii. 
Părţile profunde ale minţii tale nu ştiu nimic despre fotbal 
sau despre slujbe. Ele cunosc doar senzaţii. Dacă ai fost 
promovat, dar, dintr-un motiv sau altul, nu simţi nici o 
senzaţie plăcută, nu te vei simţi satisfăcut. Se poate şi 
invers. Dacă tocmai ai fost concediat (sau ai pierdut un meci 
de fotbal decisiv), dar ai parte de senzaţii foarte plăcute 
(poate pentru că ai dat pe gât vreun hap), e posibil să te 
simţi în al nouălea cer. 

Vestea proastă e că senzațiile plăcute dispar rapid si se 
transformă, mai devreme sau mai târziu, în senzaţii 
neplăcute. Nici măcar înscrierea golului câştigător în finala 
Cupei Mondiale nu garantează fericirea veşnică. De fapt, de 
acolo totul ar putea să o ia la vale. În mod asemănător, dacă 
anul trecut am primit o avansare neaşteptată la locul de 
muncă, e posibil să deţin încă funcţia respectivă, dar 
senzațiile extrem de plăcute pe care le-am trait la primirea 
veştii să fi dispărut în decurs de câteva ore. Dacă vreau să 
retrăiesc acele senzaţii minunate, trebuie să obţin o nouă 
promovare. Şi încă una. lar dacă nu mai sunt avansat, e 

posibil să ajung să fiu mult mai înverşunat şi mai furios decât 
dacă aş fi rămas un umil pion. 

Aceasta este numai vina evoluţiei. Generatii la rând, 
sistemul nostru biochimic s-a adaptat astfel încât să ne 
sporească şansele la supravieţuire şi perpetuarea speciei, nu 
fericirea. Sistemul biochimic recompensează acţiunile care 
favorizează supraviețuirea şi reproducerea cu senzaţii 
plăcute. Dar acestea sunt doar nişte stratageme efemere. Ne 
străduim să facem rost de mâncare şi de parteneri ca să 
evităm senzaţia neplăcută de foame şi să avem parte de 
arome delicioase şi orgasme extatice. Însă aromele 
delicioase şi orgasmele extatice nu durează foarte mult, iar 
dacă vrem să ne bucurăm din nou de ele trebuie să căutăm 
mai multă mâncare şi mai mulţi parteneri. 

Ce s-ar fi putut întâmpla dacă o mutatie rară ar fi creat o 
veverita care, după ce mănâncă o singură nucă, are parte de 
o senzaţie nesfârşită de beatitudine ? Practic, acest lucru s- 
ar putea realiza reprogramând creierul veveritei. Cine ştie? 
Poate că acum câteva milioane de ani chiar i s-a întâmplat 
asta unei veverite norocoase. Dar, in acest caz, veverița in 
cauză s-a bucurat de o viaţă extrem de fericită şi extrem de 
scurtă, iar acesta a fost sfârşitul mutatiei rare. Pentru că 
veverița fericită nu s-ar mai fi obosit să caute mai multe nuci, 
darămite parteneri. Veveritele rivale, flămânde din nou la 
cinci minute după ce mâncau o nucă, aveau şanse mult mai 
mari să supravieţuiască şi să-şi transmită genele generaţiei 
următoare. Din exact acelaşi motiv, nucile pe care noi, 
oamenii, încercăm să le strângem - slujbe bine plătite, case 
mari, parteneri aratosi - rareori ne satisfac vreme 
îndelungată. 

Unii ar putea spune că nu e chiar atât de rău, fiindcă nu 
scopul este cel care ne face fericiţi, ci călătoria. Să 
escaladezi Everestul îţi oferă mai multe satisfacţii decât să 
ajungi în vârf; flirtul şi preludiul sunt mai excitante decât un 
orgasm; iar să faci experimente revoluţionare de laborator 
este mai interesant decât să primeşti laude şi premii. Totuşi, 
asta nu schimbă câtuşi de puţin situaţia. Indică doar faptul 
că evoluţia ne controlează printr-o gamă variată de plăceri. 
Uneori ne seduce cu senzaţii de euforie şi seninătate, iar în 

alte rânduri ne stimulează cu senzaţii palpitante de exaltare 
şi entuziasm. 

Atunci când un animal caută ceva care să-i sporească 
şansele de supravieţuire şi reproducere (de exemplu, hrană, 
parteneri sau statut social), creierul produce senzaţii de 
vioiciune şi entuziasm, care stimulează animalul să facă 
eforturi şi mai mari, fiindcă sunt deosebit de plăcute. În 
cadrul unui experiment celebru, oamenii de ştiinţă au 
conectat electrozi la creierul mai multor sobolani, 
permițându-le să aibă parte de senzaţii de exaltare daca 
apăsau pe o pedală. Atunci când şobolanii aveau de ales 
între mâncare gustoasă şi apăsarea pedalei, preferau pedala 
(cam la fel cum preferă copiii să joace jocuri video în loc să 
vină la cină). Şobolanii apăsau pedala la nesfârşit, până când 
se prăbuşeau de foame şi epuizare“. Poate că şi oamenii 
preferă entuziasmul cursei în loc să se culce pe lauri. Cu 
toate acestea, ceea ce face cursa atât de atractivă sunt 
senzațiile antrenante care o însoțesc. Nimeni nu ar fi vrut să 
escaladeze munţi, să joace jocuri video sau să iasă la întâlniri 
pe nevăzute dacă asemenea activităţi ar fi fost însoţite doar 
de senzaţii neplăcute de stres, disperare sau plictiseală“. 

Din păcate, senzațiile palpitante ale cursei sunt la fel de 
trecătoare ca senzațiile euforice ale victoriei. Donjuanul care 
savurează senzațiile tari ale unei aventuri de o noapte, omul 
de afaceri care urmăreşte cu plăcere, rozându-şi unghiile, 
cum urcă şi scade indicele Dow Jones şi băiatul care se simte 
bine omorând monştri pe monitorul computerului nu vor fi 
catusi de putin satisfacuti rememorand aventurile de ieri. La 
fel ca sobolanii care apasa iar si iar pe pedala, donjuanii, 
magnatii din afaceri $i pasionatii de jocuri video au nevoie de 
cate o noua doza in fiecare zi. Mai rau decat atat, si in aceste 
cazuri asteptarile se adapteaza la conditii, iar provocarile de 
ieri devin mult prea rapid plictisul de azi. Poate ca, de fapt, 
cheia fericirii nu este nici cursa si nici medalia de aur, ci mai 
curand combinarea dozelor potrivite de excitare si calm; insa 
cei mai multi dintre noi avem tendinta sa trecem de la stres 
direct la plictis şi înapoi, rămânând la fel de nemulţumiţi si 
de unul, şi de celălalt. 

Dacă ştiinţa are dreptate şi fericirea este determinată de 

sistemul nostru biochimic, atunci singura modalitate prin 
care putem obţine o satisfacţie de durată este să manipulăm 
acest sistem. Uitaţi de creşterea economică, de reformele 
sociale şi de revoluțiile politice: pentru a spori nivelul global 
al fericirii, trebuie să manipulăm biochimia omului. Şi exact 
asta am început să facem în ultimele câteva decenii. În urmă 
cu 50 de ani, medicamentele psihiatrice purtau un stigmat 
serios. Astăzi acel stigmat a fost spulberat. Cu efecte bune 
sau mai puţin bune, un procent tot mai mare al populaţiei ia 
medicamente psihiatrice în mod regulat, nu numai pentru a 
se trata de diverse boli mintale debilitante, ci şi pentru a 
face faţă unor depresii omeneşti şi melancoliei ocazionale. 
De exemplu, un număr din ce în ce mai mare de copii de 
vârstă şcolară iau medicamente stimulante precum Ritalin. 
În 2011, 3,5 milioane de copii americani urmau tratamente 
pentru ADHD (tulburare hiperactivă cu deficit de atenţie). În 
Marea Britanie, numărul lor a crescut de la 92.000 în 1997 
la 786.000 în 2012% Scopul initial fusese tratarea 
tulburărilor de atenţie, dar astăzi copii pe deplin sănătoşi iau 
asemenea medicamente pentru a-şi îmbunătăţi 
performanţele şi a se ridica la nivelul în continuă creştere al 
aşteptărilor profesorilor şi părinţilor“. Multi combat acest 
fenomen şi susţin că nu copiii au o problemă, ci mai curând 
sistemul de educaţie. Dacă elevii suferă de tulburări de 
atenţie, sunt stresaţi şi au note slabe, poate că ar trebui să 
dăm vina pe metodele didactice depăşite, pe clasele 
supraaglomerate şi pe un ritm nefiresc de rapid al vieţii. Ar 
trebui, poate, să modificăm mai degrabă şcolile decât copiii. 
Este interesant de văzut cum au evoluat argumentele. 
Oamenii se ceartă în privinţa metodelor de educaţie de mii 
de ani. Atât în China antică, cât şi în Anglia victoriană, 
fiecare a avut metoda sa preferată şi s-a opus vehement 
tuturor celorlalte variante. Însă până în clipa de faţă toată 
lumea a fost de acord asupra unui lucru : pentru a 
îmbunătăţi educaţia, trebuie să schimbăm şcolile. Astăzi, 
pentru prima dată în istorie, cel puţin unii oameni sunt de 
părere că ar fi mai eficient să schimbăm biochimia elevilort!. 
Şi armatele se îndreaptă în aceeaşi direcţie: 12% dintre 
soldaţii americani din Irak şi 17% dintre soldaţii americani 

din Afghanistan au luat fie somnifere, fie antidepresive ca să 
poată face faţă presiunii şi nenorocirilor războiului. Teama, 
depresia şi traumele nu sunt cauzate de proiectile, 
dispozitive explozive capcană sau bombe amplasate în 
maşini. Ele sunt provocate de hormoni, neuro- transmitatori 
şi reţelele neuronale. Doi soldaţi s-ar putea trezi unul lângă 
altul în aceeaşi ambuscadă; unul va înlemni de spaimă, îşi va 
pierde minţile şi va avea coşmaruri ani în şir după 
eveniment; celălalt va ataca cu curaj şi va câştiga o medalie. 
Diferenţa constă în biochimia soldaţilor, iar dacă vom găsi 
modalităţi prin care să o controlăm, vom produce dintr-o 
singură lovitură atât soldaţi mai fericiţi, cât şi armate mai 
eficiente“?. 

Căutarea biochimica a fericirii este de asemenea 
principala cauză a criminalităţii din lume. În 2009, jumătate 
dintre deţinuţii din închisorile federale ale Statelor Unite au 
ajuns acolo din cauza drogurilor; 38% dintre deţinuţii italieni 
au fost condamnaţi pentru infracţiuni asociate cu drogurile; 
55 % dintre deţinuţii din Marea Britanie au declarat că fie au 
comis delictele pe fondul consumului de droguri, fie au făcut 
trafic de droguri. Un raport din 2001 a constatat că 62% 
dintre deţinuţii australieni se aflau sub influenţa drogurilor 
atunci când au săvârşit fapta pentru care fuseseră închişi“. 
Oamenii beau alcool ca să uite, fumează iarbă ca să fie 
liniştiţi, consumă cocaină şi metamfetamine ca să fie activi şi 
încrezători, în vreme ce ecstasy-ul îţi oferă senzaţii extatice, 
iar LSD-ul te trimite să o întâlneşti pe Lucy în Cerul cu 
Diamante. Ceea ce unii oameni speră să dobândească 
studiind, muncind sau întemeindu-şi o familie, alţii încearcă 
să obţină mult mai uşor, prin intermediul dozajului potrivit 
de molecule. Aceasta este o ameninţare existenţială la 
adresa ordinii sociale şi economice, motiv pentru care ţările 
poartă un război obstinat, sângeros şi fără speranţă 
împotriva infracţiunilor biochimice. 

Statul speră să reglementeze căutarea biochimică a 
fericirii separând manipularile „rele” de cele „bune”. 
Principiul este clar:  manipulările biochimice care 
consolidează stabilitatea politică, ordinea socială şi creşterea 
economică sunt permise şi chiar încurajate (de pildă, cele 

care îi calmează pe copiii hiperactivi la şcoală sau îi împing 
pe soldaţii anxioşi la luptă). Manipulările care ameninţă 
stabilitatea şi dezvoltarea sunt interzise. Dar an de an apar 
substanţe noi in laboratoarele de cercetare ale 
universităţilor, companiilor farmaceutice şi organizaţiilor 
infractionale, iar nevoile statului şi piaţa se află de asemenea 
într-o continuă schimbare. Pe măsură ce căutarea biochimică 
a fericirii se intensifică, va reconfigura politica, societatea şi 
economia şi va fi din ce în ce mai greu de ţinut sub control. 

lar substanţele de acest fel sunt doar începutul. În 
laboratoarele de cercetare, experţii lucrează deja la diverse 
tehnici mai sofisticate de manipulare a biochimiei omului, 
trimițând, de pildă, stimuli electrici direct în zonele 
corespunzătoare din creier sau modificând genetic structura 
corpului nostru. Oricare ar fi metoda, dobândirea fericirii 
prin manipulare biologică nu va fi uşoară, întrucât necesită 
schimbarea tiparelor fundamentale ale vieţii. Însă nici să 
scăpăm de foamete, molime şi război nu a fost uşor. 


Nu este nici pe departe clar faptul că omenirea ar trebui 
să investească atât de mult efort în căutarea biochimică a 
fericirii. Unii ar putea spune că fericirea pur şi simplu nu 
este îndeajuns de importantă şi că este greşit să considerăm 
satisfacția individuală drept scopul primordial al societăţii 
umane. Alţii ar putea fi de acord că fericirea este binele 
suprem, însă s-ar putea opune definiţiei biologice a fericirii 
ca experimentare a unor senzaţii plăcute. 

În urmă cu circa 2.300 de ani, Epicur şi-a prevenit 
discipolii că, cel mai probabil, căutarea necumpătată a 
plăcerii le va aduce mai curând nefericirea decât fericirea. 
Cu două secole mai devreme, Buddha făcuse o afirmaţie şi 
mai radicală, susţinând ca această căutare a senzatiilor 
plăcute este în realitate însăşi sămânţa suferinţei. Asemenea 
senzaţii sunt doar nişte vibrații trecătoare si lipsite de 
însemnătate. Chiar şi atunci cand le trăim, nu reactionam la 
ele cu satisfacţie; ci, mai curând, doar ne dorim mai mult. 
lată de ce, oricâte senzaţii euforice sau palpitante aş avea, 
ele nu mă vor satisface niciodată. 

Dacă identific fericirea cu senzațiile plăcute trecătoare si 

doresc să am parte de tot mai multe, nu am de ales şi sunt 
nevoit să le caut în permanenţă. Când, în sfârşit, le obţin, ele 
dispar rapid şi, întrucât doar amintirea plăcerilor trecute nu 
mă va satisface, trebuie să o iau de la capăt. Chiar dacă voi 
continua cu această căutare decenii la rând, ea nu îmi va 
aduce niciodată o realizare de durată; dimpotrivă, cu cât 
tânjesc mai mult după aceste senzaţii plăcute, cu atât voi fi 
mai stresat şi mai nemulţumit. Pentru a se bucura de 
fericirea adevărată, oamenii trebuie să încetinească această 
căutare a senzatiilor plăcute, nu să o accelereze. 

Această perspectivă budistă asupra fericirii are multe în 
comun cu viziunea biochimică. Şi una, şi cealaltă susţin că 
senzațiile plăcute dispar la fel de repede cum apar şi că, 
atâta vreme cât oamenii tânjesc să aibă senzaţii plăcute, dar 
nu le obţin, rămân nesatisfacuti. Problema are însă două 
soluţii complet diferite. Soluţia biochimica constă în 
dezvoltarea unor produse şi tratamente care să le ofere 
oamenilor un izvor nesecat de senzaţii plăcute, astfel încât 
acestea să ne însoţească în permanenţă. Sugestia lui Buddha 
era să reducem pofta de senzaţii plăcute şi să nu le îngăduim 
să ne controleze viaţa. Buddha era de părere că ne putem 
antrena mintea să observe cu atenţie cum toate senzațiile se 
ivesc şi dispar în mod constant. Odată ce mintea învaţă să 
vadă senzațiile drept ceea ce sunt ele cu adevărat - vibrații 
trecătoare şi lipsite de însemnătate -, ne pierdem interesul 
pentru căutarea lor. Căci ce rost mai are să alergi după ceva 
care dispare la fel de repede precum apare ? 

În prezent, omenirea este mult mai interesată de soluţia 
biochimică. Orice ar spune călugării din peşterile lor din 
Himalaya sau filosofii din turnurile lor de fildeş, pentru 
forţele capitaliste, fericirea înseamnă plăcere. Punct. De la 
un an la altul, toleranța noastră la senzațiile neplăcute 
scade, iar pofta de senzaţii plăcute creşte. Atât cercetările 
ştiinţifice, cât şi activitatea economică sunt angrenate în 
acest scop, producând an de an analgezice mai bune, noi 
arome de îngheţată, saltele mai confortabile şi jocuri care 
creează o dependenţă mai mare pentru smartphone-urile 
noastre, astfel încât să nu suferim de plictiseală nici măcar o 

clipă în timp ce aşteptăm autobuzul. 

Desigur, toate acestea nu sunt nici pe departe de ajuns. 
Întrucât evoluţia nu l-a adaptat pe Homo sapiens astfel încât 
să aibă parte de o plăcere constantă, dacă totuşi asta e ceea 
ce îşi doreşte omenirea, inghetata şi jocurile pe smartphone 
nu vor fi suficiente. Va fi nevoie să ne schimbăm biochimia şi 
să ne reproiectăm corpul şi mintea. Aşa că lucrăm la asta. 
Puteţi dezbate dacă este bine sau rău, dar se pare că al 
doilea mare proiect al secolului XXI - asigurarea fericirii 
globale - va presupune reconfigurarea lui Homo sapiens 
astfel încât să poată savura plăceri interminabile. 


Zeii planetei Pământ 


Căutând fericirea şi nemurirea, oamenii încearcă de fapt 
să se upgradeze în zei. Nu numai pentru că acestea sunt 
calităţi divine, ci şi fiindcă, pentru a învinge batranetea si 
suferinţa, oamenii vor trebui să dobândească mai întâi un 
control cvasidivin asupra propriului substrat biologic. Dacă 
vom avea vreodată puterea de a elimina moartea şi durerea 
din sistemul nostru, probabil că aceeaşi putere va fi 
suficientă pentru a ne reconfigura structura aproape oricum 
am dori şi a ne manipula organele, emoţiile şi inteligenţa în 
nenumărate moduri. Ţi-ai putea cumpăra forţa lui Hercule, 
senzualitatea Afroditei, înţelepciunea Atenei sau nebunia lui 
Dionysos, daca asta iti place. Până acum, sporirea puterii 
omului s-a sprijinit în principal pe îmbunătățirea 
instrumentelor noastre externe. În viitor, s-ar putea baza mai 
mult pe upgradarea corpului şi minţii umane sau pe 
contopirea directă cu instrumentele noastre. 

Ridicarea oamenilor la statutul de zei ar putea urma 
oricare dintre aceste trei cai: bioingineria, ingineria cyborg 
şi ingineria fiinţelor nonorganice. 

Bioingineria începe cu conştientizarea faptului că suntem 
departe de a valorifica pe deplin potenţialul corpurilor 
organice. Vreme de patru miliarde de ani, selecţia naturală a 
tot ajustat şi cârpit aceste corpuri, aşa că am evoluat de la 
amibe la reptile, apoi la mamifere, devenind în cele din urmă 

Homo sapiens. Cu toate acestea, nu avem nici un motiv să 
credem ca Homo sapiens_este ultima staţie. Câteva 
schimbări relativ mărunte la nivelul genelor, hormonilor şi 
neuronilor au fost de ajuns pentru a-l transforma pe Homo 
erectus - care nu putea produce ceva mai impresionant decât 
nişte cuțite din silex - în Homo sapiens, care produce nave 
spaţiale şi computere. Cine ştie care ar fi rezultatul altor 
câteva schimbări la nivelul ADN-ului, sistemului hormonal 
sau structurii creierului ? Bioingineria nu va aştepta 
răbdătoare ca selecţia naturală să-şi facă magia. Dimpotrivă, 
bioinginerii vor lua bătrânul corp sapiens şi îi vor rescrie cu 
bună ştiinţă codul genetic, îi vor reface circuitele creierului, 
îi vor modifica echilibrul biochimic, ba chiar vor face să-i 
crească membre noi-noute. Astfel, vor crea noi pui de zei, 
care se poate să fie diferiţi de noi în aceeaşi măsură în care 
noi, sapiens, suntem diferiţi de Homo erectus. 

Ingineria cyborg va merge un pas mai departe, contopind 
corpul organic cu dispozitive nonorganice precum mâini 
bionice, ochi artificiali sau milioane de nanoroboti care vor fi 
introduşi în sistemul nostru vascular, vor diagnostica 
problemele şi vor repara stricăciunile. Un asemenea cyborg 
ar putea fi înzestrat cu abilităţi net superioare celor ale 
oricărui corp organic. De exemplu, toate părţile unui corp 
organic trebuie să se afle în contact direct una cu alta ca să 
poată funcţiona. Dacă creierul unui elefant este în India, 
ochii şi urechile îi sunt în China, iar picioarele în Australia, 
atunci elefantul respectiv este cel mai probabil mort şi chiar 
dacă, într-un mod misterios, ar fi viu, nu poate să vadă, să 
audă şi nici să meargă. Dimpotrivă, un cyborg ar putea 
exista în mai multe locuri în acelaşi timp. Un medic cyborg 
ar putea efectua intervenţii chirurgicale de urgenţă la Tokyo, 
la Chicago şi pe o staţie spaţială de pe Marte, fără să-şi 
părăsească măcar biroul din Stockholm. Va avea nevoie doar 
de o conexiune rapidă la internet şi de câteva perechi de 
mâini şi ochi bionici. De fapt, dacă ne gândim mai bine, de ce 
perechii De ce nu cvartete? În realitate, până şi acelea sunt 
inutile. De ce să ţină un medic cyborg bisturiul cu mâna, 
când şi-ar putea conecta mintea direct la instrument ? 

Toate acestea ar putea părea de domeniul stiintifico- 


54 NOUA AGENDĂ A OMENIRII 


fantasticului, dar sunt deja o realitate. Maimutele au învăţat 
de curând să controleze mâini şi picioare bionice 
deconectate de corpurile lor, prin intermediul unor electrozi 
implantati în creier. Pacienţii paralizati sunt capabili sa 
mişte membre bionice sau să lucreze la computer doar cu 
puterea minţii. Dacă vreţi, puteţi controla deja de la distanţă 
dispozitive electrice de la voi de acasă folosind o cască 
electrică „de citire a gândurilor”. Casca nu necesită 
implanturi în creier. Funcţionează prin interpretarea 
semnalelor electrice de la nivelul scalpului. Dacă vreţi să 
aprindeti lumina în bucătărie, nu trebuie decât să purtaţi 
casca, să vă reprezentaţi mental un semn preprogramat (de 
pildă, să vizualizati cum vi se mişcă mâna dreaptă), iar 
lumina se va aprinde. Puteţi cumpăra asemenea căşti Online 
cu doar 400 de dolari“. 

La începutul anului 2015, câteva sute de angajaţi de la 
Epicenter, o organizaţie hi-tech cu sediul la Stockholm, şi-au 
implantat microcipuri în mâini. Cipurile sunt cam de 
mărimea unui bob de orez şi conţin informaţii personalizate 
de securitate care le permit angajaţilor să deschidă uşi şi să 
folosească fotocopiatoare cu o simplă fluturare a mâinii. În 
curând speră să efectueze şi plăţi în acelaşi fel. Una dintre 
persoanele din spatele acestei iniţiative, Hannes Sjoblad, 
afirma că „interacţionăm deja în permanenţă cu tehnologia. 
Astăzi e cam complicat : avem nevoie de coduri pin şi de 
parole. Nu ar fi mai uşor doar să atingem cu mâna?” *°. 

Cu toate acestea, până şi ingineria cyborg este relativ 
conservatoare, în măsura în care pleacă de la supoziţia că 
creierele organice vor continua să fie centrele de comandă şi 
de control ale vieţii. O abordare mai îndrăzneață renunţă cu 
totul la părţile organice şi speră să construiască fiinţe 
complet nonorganice. Rețelele neuronale vor fi înlocuite cu 
un software inteligent, care ar putea naviga atât în lumile 
virtuale, cât şi în cele nonvirtuale, nefiind supuse limitărilor 
chimiei organice. După patru miliarde de ani în care a 
cutreierat regatul compuşilor organici, viaţa va evada pe 
vastul tărâm anorganic şi va căpăta forme pe care nu ni le 
putem închipui nici în cele mai fanteziste visuri. La urma 
urmei, visurile noastre cele mai fanteziste sunt tot produsul 

chimiei organice. 

Evadarea de pe tărâmul organic ar putea, de asemenea, 
să-i permită vieţii să părăsească în sfârşit planeta Pământ. 
Timp de patru miliarde de ani, viaţa a rămas limitată la 
această planetă minusculă fiindcă selecţia naturală a făcut 
ca toate organismele să fie total dependente de condiţiile 
unice ale acestei pietre zburătoare. Nici măcar cele mai 
rezistente bacterii nu pot supravieţui pe Marte. În schimb, 
unei inteligente artificiale nonorganice i-ar fi mult mai uşor 
să colonizeze alte planete. Prin urmare, înlocuirea vieţii 
organice cu fiinţe anorganice ar putea sădi sămânţa unui 
viitor imperiu galactic, condus mai curând de domnul Data 
decât de căpitanul Kirk. 


Nu ştim încotro ne-ar putea duce aceste căi şi nici cum vor 
arăta urmaşii noştri asemănători zeilor. Prevestirea viitorului 
nu a fost niciodată uşoară, iar biotehnologiile revoluţionare 
fac ca ea să fie şi mai dificilă. Fiindcă, oricât de greu ar fi să 
preconizezi impactul noilor tehnologii în domenii precum 
transportul, comunicațiile şi energia, tehnologiile de 
perfecţionare a oamenilor constituie o provocare complet 
diferită. Întrucât pot fi folosite pentru a transforma dorinţele 
şi mintea omului, persoanele care au dorinţe şi o minte din 
prezent nu pot înţelege implicaţiile lor. 

Timp de mii de ani, istoria a fost presărată din plin cu 
transformări tehnologice, economice, sociale şi politice. Cu 
toate acestea, un lucru a rămas constant: umanitatea însăşi. 
Instrumentele şi instituţiile noastre sunt foarte diferite de 
cele din vremurile biblice, însă structurile profunde ale 
minţii omeneşti rămân aceleaşi. lată de ce ne putem regăsi 
încă în paginile Bibliei, în scrierile lui Confucius sau în 
tragediile lui Sofocle şi Euripide. Aceste opere clasice au fost 
create de oameni la fel ca noi, prin urmare simţim că 
vorbesc despre noi. În producţiile teatrale moderne, poate că 
Oedip, Hamlet şi Othello poartă blugi şi tricouri şi au conturi 
de Facebook, dar conflictele lor emoţionale sunt aceleaşi ca 
în piesa originală. 

Totuşi, odată ce tehnologia ne va permite să reconfigurăm 
mintea omului, Homo sapiens va dispărea, istoria omenirii va 

lua sfârşit şi va începe un tip de proces cu totul nou, pe care 
oamenii ca mine şi ca voi nu îl pot înţelege. Numeroşi 
cercetători încearcă să preconizeze cum va arăta lumea în 
anul 2100 sau 2200. E o pierdere de vreme. Orice predictie 
de valoare trebuie să ia în calcul abilitatea de a reconfigura 
mintea omului, iar asta este imposibil. Există multe 
răspunsuri înțelepte la întrebarea „Ce ar face oamenii care 
au o minte ca a noastră cu biotehnologia ?”. Însă nu există 
nici un răspuns bun la întrebarea „Ce ar face fiinţele care au 
un tip diferit de minte cu biotehnologia?”. Tot ce putem 
spune este că, foarte probabil, oamenii care ne seamănă vor 
folosi biotehnologia ca să-şi reproiecteze propriile minţi, iar 
minţile noastre din prezent nu pot pătrunde ceea ce s-ar 
putea întâmpla în continuare. 

Deşi amănuntele sunt aşadar neclare, putem fi totuşi 
siguri în legătură cu direcţia generală a istoriei. În secolul 
XXI, cel de-al treilea mare proiect al omenirii va fi acela de a 
dobândi puteri divine de creaţie şi distrugere şi de a 
perfecționa Homo sapiens, transformându-l în Homo deus. 
Acest proiect le include în mod evident pe primele două şi 
este alimentat de acestea. Ne dorim să avem capacitatea de 
a ne reconfigura corpul şi mintea mai ales ca să evităm 
batranetea, moartea şi suferinţa, dar, odată ce o vom obţine, 
cine ştie ce altceva am mai putea face cu această abilitate? 
Drept urmare, am putea spune foarte bine că noua agendă a 
omului constă de fapt într-un singur proiect (cu mai multe 
ramificații): indumnezeirea. 

Dacă asta sună nestiintific sau de-a dreptul excentric, e 
pentru că oamenii înţeleg adesea greşit sensul divinității. 
Divinitatea nu este o calitate metafizică vagă. Şi nu este 
sinonimă cu omnipotenta. Atunci când vorbim despre 
upgradarea oamenilor în zei, ganditi-va mai curând la zeii 
greci sau la deva hinduşi decât la părintele biblic 
atotputernic din cer. Urmasii nostri ar avea în continuare 
slăbiciunile, apucăturile şi limitările lor, la fel cum şi Zeus şi 
Indra le avea pe ale lor. Dar ar putea să iubească, să urască, 
să creeze şi să distrugă la o scară mult mai mare decât noi. 

De-a lungul istoriei, s-a considerat că majoritatea zeilor se 
bucură nu de omnipotenta, ci mai curând de superabilitati 

specifice, precum capacitatea de a proiecta şi de a crea fiinţe 
umane ; de a-şi transforma propriul corp ; de a controla 
mediul şi vremea ; de a citi gânduri şi de a comunica la 
distanţă ; de a călători cu viteze foarte mari ; şi, fireşte, de a 
evita moartea şi a trăi veşnic. Or, oamenii tocmai asta fac, 
dobândesc toate aceste abilităţi, şi nu numai. 

Anumite abilităţi tradiţionale considerate divine vreme de 
mii de ani au devenit astăzi atât de comune, încât abia dacă 
ne mai gândim la ele. Omul obişnuit se deplasează şi 
comunică acum la distanţă mult mai uşor decât zeii greci, 
hinduşi sau africani din vechime. De exemplu, populaţia Igbo 
din Nigeria crede că zeul creator Chukwu voia iniţial să-i 
facă pe oameni nemuritori. A trimis un câine să le spună 
oamenilor că, atunci când cineva moare, ar trebui să presare 
cenuşă pe cadavru, iar corpul va reveni la viaţă. Din păcate, 
câinele era obosit şi a tândălit pe drum. Nerăbdătorul 
Chukwu a trimis apoi o oaie, spunându-i să se grăbească cu 
acest mesaj important. Din păcate, când oaia a ajuns la 
destinaţie cu sufletul la gură, a încurcat instrucţiunile şi le-a 
spus oamenilor să-şi îngroape morţii, făcând astfel moartea 
permanentă. lată de ce, până în ziua de astăzi, noi, oamenii, 
trebuie să murim. Ce bine ar fi fost dacă Chukwu ar fi avut 
un cont de Twitter în loc să se bazeze pe câini mocaiti şi pe 
oi încete la minte ca să-şi transmită mesajele! 

În societăţile agricole străvechi, multe religii manifestau 
un interes surprinzător de redus faţă de problemele 
metafizice şi viaţa de apoi. În schimb, se concentrau asupra 
chestiunii cat se poate de lumesti a creşterii producţiei 
agricole. Astfel, Dumnezeu nu promite niciodată recompense 
sau pedepse după moarte în Vechiul Testament. În schimb, 
le spune israeliților: „De veţi asculta poruncile Mele pe care 
vi le dau astăzi [...] voi da pământului vostru ploaie la vreme 
[...] şi-ţi vei strânge pâinea ta, vinul tău şi untdelemnul tău. 
Voi da iarbă pe câmpia ta pentru dobitoacele tale şi vei 
mânca şi te vei satura. Paziti-va să nu se mândrească inima 
voastră şi sa nu va abateti, nici să vă apucati sa slujiţi altor 
dumnezei si sa vă inchinati lor. Că atunci se va aprinde 
mânia Domnului asupra voastră, va închide cerul şi nu va fi 
ploaie şi pământul nu-şi va da roadele sale; iar voi veţi pieri 

curând de pe pământul cel bun pe care Domnul vi-l dă” 
(Deuteronomul, II : 13-17). Oamenii de ştiinţă de azi se pot 
descurca mult mai bine decât Dumnezeul Vechiului 
Testament. Graţie îngrăşămintelor artificiale, insecticidelor 
industriale si culturilor modificate genetic, producţia 
agricolă din prezent depăşeşte cele mai optimiste aşteptări 
pe care le aveau fermierii din vechime de la zeii lor. Iar 
însetatul stat Israel nu se mai teme că vreo zeitate mânioasă 
va închide cerul si va opri ploaia - fiindcă israelienii au 
construit recent o uriaşă staţie de desalinizare pe malurile 
Mediteranei, astfel încât îşi pot obţine toată apa potabilă din 
mare. 

Până acum, am concurat cu vechii zei creând unelte tot 
mai bune. În viitorul nu foarte îndepărtat, e posibil să creăm 
supraoameni care să-i întreacă pe zeii antici nu numai în 
ceea ce priveşte instrumentele, ci şi facultăţile fizice şi 
mentale. Însă, dacă şi când vom ajunge acolo, divinitatea va 
deveni ceva la fel de obişnuit ca spaţiul cibernetic - o minune 
extraordinară pe care o considerăm ceva de la sine înţeles. 

Putem fi relativ siguri că oamenii vor încerca să obţină 
îndumnezeirea, deoarece au nenumărate motive să-şi 
dorească un asemenea upgrade, precum şi numeroase 
modalităţi de a o dobândi. Chiar dacă o cale promițătoare se 
dovedeşte a fi o fundătură, vor exista rute alternative. De 
exemplu, e posibil să descoperim că genomul uman este mult 
prea complicat pentru o manipulare serioasă, dar asta nu va 
împiedica dezvoltarea unor interfeţe creier-computer, a 
nanorobotilor sau a inteligenţei artificiale. 

Însă nu trebuie să intrăm în panică. Cel puţin nu imediat. 
Perfecţionarea lui sapiens va fi mai curând un proces istoric 
gradual decât o apocalipsă hollywoodiană. Homo sapiens nu 
va fi exterminat în urma unei revolte a roboților. Cel mai 
probabil, Homo sapiens se va autoperfectiona pas cu pas, 
fuzionand pe parcurs cu roboti si computere, pana cand 
urmaşii nostri vor privi înapoi şi-şi vor da seama ca nu mai 
sunt genul de animal care a scris Biblia, a construit Marele 
Zid Chinezesc şi a râs la trăsnăile lui Charlie Chaplin. Asta 
nu se va întâmpla într-o zi sau într-un an. De fapt, se petrece 
chiar acum, prin nenumărate fapte de zi cu zi. Zilnic, 

milioane de oameni decid să le acorde smartphone-urilor 
putin mai mult control asupra vieților lor sau să încerce un 
medicament antidepresiv nou, mai eficient. În goana după 
sănătate, fericire şi putere, oamenii îşi vor schimba treptat 
mai întâi o trăsătură, apoi alta şi alta, până când nu vor mai 
fi umani. 


Poate cineva să calce frâna, vă rog? 


Lăsând explicaţiile calme la o parte, mulţi oameni se 
panichează când aud despre asemenea posibilităţi. Urmează 
bucuroşi sfaturile smartphone-ului sau iau orice medicament 
le prescrie doctorul, dar, când aud de supraoameni 
perfectionati, spun: „Sper să mor înainte să se întâmple 
asta”. O prietenă mi-a zis odată că lucrul care o înspăimântă 
cel mai mult la bătrâneţe este să devină irelevantă, să se 
transforme într-o babuta nostalgică, incapabilă să înţeleagă 
lumea din jurul ei sau să contribuie mult la ea. De asta ne 
temem colectiv, ca specie, atunci când auzim de 
supraoameni. Simtim că într-o asemenea lume identitatea 
noastră, visurile noastre si chiar temerile noastre vor fi 
irelevante şi că nu vom mai avea cu ce să contribuim. Orice 
aţi fi astăzi - un jucător de crichet hindus evlavios sau o 
jurnalistă aspirantă lesbiană -, într-o lume upgradată vă veţi 
simţi ca un vânător neanderthalian pe Wall Street. Nu vă veţi 
găsi locul. 

Neanderthalienii nu trebuiau să-şi facă griji în privinţa 
bursei Nasdaq, de vreme ce zeci de mii de ani îi desparteau 
de ea. În prezent însă, lumea în care noi suntem importanţi 
s-ar putea prabusi în câteva decenii. Nu poţi miza pe moarte 
să te împiedice să devii complet irelevant. Chiar dacă zeii nu 
se vor plimba pe străzile noastre până în 2100, încercarea de 
a perfecționa Homo sapiens va schimba, cel mai probabil, 
lumea în acest secol, făcând-o de nerecunoscut. Cercetarea 
ştiinţifică şi progresele tehnologice se desfăşoară într-un 
ritm mult mai alert decât ne dăm seama majoritatea dintre 
noi. 

Dacă stai de vorbă cu experţii, mulţi dintre ei îţi vor spune 

că suntem încă foarte departe de bebeluşii programati 
genetic sau de inteligenţa artificială de nivelul celei umane. 
Însă majoritatea experţilor gândesc timpul prin prisma 
burselor academice şi a posturilor universitare. Drept 
urmare, „foarte departe” ar putea însemna douăzeci de ani, 
iar „niciodată” ar putea echivala cu maximum cincizeci. 

Îmi amintesc şi acum ziua în care am făcut cunoştinţă cu 
internetul. Se întâmpla în 1993, pe vremea când eram în 
liceu. Am mers împreună cu câţiva amici în vizită la prietenul 
nostru Ido (care acum este informatician). Voiam să jucăm 
tenis de masă. Ido era deja un fan împătimit al computerelor 
şi, înainte să monteze masa de ping-pong, a insistat să ne 
arate ultima minune. A conectat cablul de la telefon la 
computer şi a apăsat pe câteva taste. Vreme de un minut nu 
am auzit decât cârâituri, tiuituri şi bâzâieli, apoi linişte. Nu 
se conectase. Am mormait şi am bombanit, dar Ido a încercat 
din nou. Şi din nou. Şi din nou. În cele din urmă, a scos un 
strigăt de bucurie şi a anunţat că reuşise să-şi conecteze 
computerul la computerul central de la universitatea din 
apropiere. „Şi ce-i acolo, în computerul central?”, am 
întrebat. „Ei bine”, a recunoscut el, „încă nu e nimic acolo. 
Dar ai putea să pui tot felul de lucruri” „Cum ar fi ? ”, l-am 
întrebat noi. „Nu ştiu”, a spus el, „fel de fel de chestii”. Nu 
suna foarte promiţător. Ne-am apucat să jucăm ping-pong, 
iar în săptămânile următoare ne-am bucurat de un hobby 
nou, acela de a face glume pe seama ideii ridicole a lui Ido. 
Asta se întâmpla acum mai puţin de 25 de ani (faţă de 
momentul la care scriu). Cine ştie ce se va întâmpla în 
următorii 25 de ani? 

lată de ce un număr tot mai mare de indivizi, organizaţii, 
corporaţii şi guverne iau foarte în serios căutarea nemuririi, 
a fericirii şi a puterilor divine. Companiile de asigurări, 
fondurile de pensii, sistemele de sănătate şi ministerele de 
finanţe sunt deja înspăimântate de creşterea spectaculoasă a 
speranţei de viaţă. Oamenii trăiesc mult mai mult decât era 
de aşteptat, iar ele nu dispun de suficienţi bani pentru a le 
plăti pensiile şi a le acoperi tratamentele medicale. Pe 
măsură ce 70 ameninţă să devină noul 40, experţii îndeamnă 
la creşterea vârstei de pensionare şi la restructurarea 
întregii pieţe a muncii. 

Atunci când oamenii îşi dau seama cât de repede gonim 
spre marele necunoscut şi că nu se pot baza nici măcar pe 
moarte să-i protejeze de el, reacţia lor este să spere că 
cineva va călca frâna şi ne va încetini. Dar nu putem călca 
frâna, din mai multe motive. 

În primul rând, nimeni nu ştie unde este frâna. Dacă unii 
experţi sunt la curent cu progresele dintr-un anumit 
domeniu, precum inteligenţa artificială, nanotehnologia, big 
data sau genetică, nimeni nu este expert în toate. Prin 
urmare, nimeni nu e capabil să facă legătura între toate 
elementele şi să vadă imaginea de ansamblu. Diferitele 
domenii se influenţează reciproc în moduri atât de complexe, 
încât nici măcar minţile cele mai strălucite nu reuşesc să-şi 
imagineze ce impact ar putea avea descoperirile din sfera 
inteligenţei artificiale asupra nanotehnologiei sau viceversa. 
Nimeni nu poate asimila toate descoperirile ştiinţifice 
recente, nimeni nu poate prezice cum va arăta economia 
globală peste zece ani şi nimeni nu ştie încotro ne îndreptăm 
atât de grăbiţi. Dat fiind că nimeni nu mai înţelege sistemul, 
nimeni nu îl poate opri. 

În al doilea rând, dacă vom reuşi cumva să călcăm frâna, 
economia noastră se va prăbuşi, împreună cu societatea 
noastră. După cum urmează să explic într-un alt capitol, 
economia modernă are nevoie de o creştere constantă şi pe 
termen nedeterminat pentru a supravieţui. Dacă această 
creştere se va opri vreodată, economia nu se va instala într- 
un echilibru confortabil, ci se va destrăma. lată de ce 
capitalismul ne încurajează să căutăm nemurirea, fericirea şi 
îndumnezeirea. Există o limită a numărului de perechi de 
pantofi pe care le putem purta, a numărului de maşini pe 
care le putem conduce şi a numărului de vacanțe la schi de 
care ne putem bucura. O economie construită pe creştere 
interminabilă are nevoie de proiecte nesfarsite - cum e 
căutarea nemuririi, fericirii şi îndumnezeirii. 

Ei bine, dacă avem nevoie de proiecte nesfârşite, de ce nu 
ne mulţumim cu fericirea şi nemurirea şi nu dăm măcar la o 
parte căutarea înfricoşătoare a puterilor supraomeneşti ? 
Fiindcă ea este legată în mod inextricabil de celelalte două. 
Atunci când creezi picioare bionice care le permit 
paraplegicilor să meargă din nou, poţi folosi aceeaşi 

tehnologie şi pentru a upgrada oameni sănătoşi. Atunci când 
descoperi cum să previi pierderile de memorie în rândul 
vârstnicilor, aceleaşi tratamente ar putea îmbunătăţi şi 
memoria tinerilor. 

Nu există nici o linie clară de demarcaţie între vindecare 
şi upgradare. La început, aproape întotdeauna, medicina îi 
împiedică pe oameni să fie sub normă, însă aceleaşi 
instrumente şi cunoştinţe pot fi utilizate ulterior pentru a 
depăşi norma. Initial, Viagra era un tratament pentru 
problemele de tensiune arterială. Spre surpriza şi încântarea 
companiei Pfizer, s-a aflat că Viagra poate trata si impotenta. 
A ajutat milioane de bărbaţi să-şi recapete abilităţile sexuale 
normale ; dar în scurt timp bărbaţi care nu sufereau de 
impotenta au început să folosească aceeaşi pastilă ca să 
depăşească norma şi să dobândească puteri sexuale pe care 
nu le avuseseră niciodată înainte“. 

Ceea ce se întâmplă cu anumite medicamente se poate 
întâmpla şi cu ramuri întregi ale medicinei. Chirurgia 
plastică modernă a apărut în cursul Primului Război 
Mondial, când Harold Gillies a început să trateze rănile de la 
nivelul feţei la spitalul militar Aldershot” După terminarea 
războiului, chirurgii au descoperit că aceleaşi tehnici puteau 
transforma nasurile perfect sănătoase, dar urâte în 
specimene mai frumoase. Deşi chirurgia plastică a continuat 
să-i ajute pe cei bolnavi şi răniţi, a acordat o atenţie tot mai 
mare perfecţionării celor sănătoşi, în prezent, chirurgii 
plasticieni câştigă milioane în clinici private ale căror 
obiective explicite sunt perfecţionarea celor sănătoşi şi 
înfrumusețarea celor bogaţi“. 

Acelaşi lucru s-ar putea întâmpla şi cu ingineria genetică. 
Dacă un miliardar ar declara public că are de gând să 
programeze genetic progenituri superinteligente, imaginati- 
vă protestele oamenilor. Dar nu se va întâmpla aşa. Cel mai 
probabil, vom derapa pe o pantă alunecoasă. Începe cu 
părinţii al căror profil genetic le expune copiii unui risc 
sporit de boli genetice mortale. Prin urmare, fac o fertilizare 
in vitro şi testează ADN-ul ovulului fertilizat. Dacă e în 
ordine, toate bune şi frumoase. Dar dacă în urma testului 
ADN sunt descoperite temutele mutații, embrionul este 
distrus. 

Totuşi, de ce să riscam şi să fertilizam un singur ovul ? 
Mai bine fertilizăm mai multe, astfel încât, chiar dacă trei 
sau patru sunt defecte, să existe cel puţin un embrion bun. 
Odată ce această procedură de selecţie in vitro devine 
acceptabilă şi îndeajuns de ieftină, poate fi folosită la scară 
mai mare. Mutatiile sunt un risc prezent pretutindeni. Toţi 
oamenii poartă în ADN-ul lor mutații periculoase şi alele nu 
tocmai optime. Reproducerea sexuală este o loterie. (O 
anecdotă celebră - şi probabil apocrifă - ne povesteşte 
despre o întâlnire din 1923 a laureatului Premiului Nobel 
Anatole France cu frumoasa şi talentata dansatoare Isadora 
Duncan. Discutând despre mişcarea eugenică, populară la 
acea vreme, Duncan i-ar fi spus : „Imaginează-ţi un copil cu 
frumuseţea mea şi inteligenţa ta! La care France i-ar fi 
replicat: „Da, dar imagineaza-ti un copil cu frumuseţea mea 
şi inteligenţa ta”.) De ce să nu masluiesti loteria? Fertilizezi 
mai multe ovule şi îl alegi pe cel cu cea mai bună combinaţie. 
Odată ce cercetările din domeniul celulelor stem ne vor 
permite să creăm ieftin un fond nelimitat de embrioni umani, 
vă veţi putea selecta copilul optim dintre sute de candidaţi 
care vă poartă ADN-ul, perfect naturali şi fără să necesite 
inginerie genetică futuristă. Repetati această procedură 
vreme de câteva generaţii şi aţi putea obţine cu uşurinţă 
supraoameni (sau o distopie sinistră). 

Dar dacă dupa ce fertilizati numeroase ovule constatati ca 
toate contin niste mutatii mortale ? Ar trebui sa distrugeti 
toţi embrionii ? În loc să faceţi asta, de ce nu înlocuiţi genele 
cu probleme ? Un caz revoluţionar implica ADN-ul 
mitocondrial. Mitocondriile sunt organite minuscule din 
celulele umane, care produc energia folosita de celula. Au 
propriul set de gene, care este complet separat de ADN-ul 
din nucleul celulei. ADN-ul mitocondrial defect duce la 
diferite boli debilitante sau chiar mortale. Tehnic, cu ajutorul 
actualei tehnologii in vitro, bolile genetice mitocondriale pot 
fi evitate prin crearea unui „copil cu trei părinţi”. ADN-ul 
nuclear al copilului provine de la doi părinţi, în vreme ce 
ADN-ul mitocondrial provine de la o a treia persoană. În 
2000, Sharon Saarinen din West Bloomfield, Michigan, a dat 
naştere unei fetiţe sănătoase, Alana. ADN-ul nuclear al 
Alanei provenea de la mama ei, Sharon, şi de la tatăl ei, Paul; 

însă ADN-ul ei mitocondrial provenea de la o altă femeie. 
Dintr-o perspectivă pur tehnică, Alana are trei părinţi 
biologici. Un an mai târziu, în 2001, guvernul Statelor Unite 
a interzis acest tratament din raţiuni etice şi de siguranţă“ 

Totuşi, în data de 3 februarie 2015, Parlamentul britanic a 
votat în favoarea aşa-numitei legi „a embrionului cu trei 
părinţi”, aprobând acest tratament - şi cercetările asociate - 
pe teritoriul Regatului Unit”. În prezent, înlocuirea ADN-ului 
nuclear este imposibilă din punct de vedere tehnic şi ilegală, 
dar, daca si când vor fi soluționate dificultăţile tehnice, 
logica ce a favorizat înlocuirea ADN-ului mitocondrial defect 
ar părea sa indreptateasca folosirea aceleiaşi proceduri în 
cazul ADN-ului nuclear. 

Următorul pas potenţial după selecţie şi înlocuire este 
corectarea. Odată ce va deveni posibilă rectificarea genelor 
mortale, de ce să ne mai batem capul să introducem ADN 
străin, când putem să rescriem pur şi simplu codul şi să 
transformăm o genă mutantă periculoasă în versiunea sa 
benignă? Am putea începe să folosim acelaşi mecanism 
pentru a repara nu doar genele letale, ci şi pe cele 
responsabile de boli mai puţin periculoase, de autism, de 
prostie şi de obezitate. Cine ar vrea ca odrasla lui să sufere 
de asemenea lucruri? Să presupunem că un test genetic ar 
arăta că viitoarea voastră fiică va fi, după toate 
probabilitățile, inteligentă, frumoasă şi bună la suflet, dar va 
suferi de depresie cronică. Nu aţi vrea să o scutiţi de anii de 
suferinţă printr-o intervenţie rapidă şi deloc dureroasă în 
eprubetă ? 

lar dacă tot v-aţi apucat de-o treabă, ce-ar fi să-i daţi 
copilului şi un mic imbold? Viaţa e grea şi plină de provocări 
chiar şi pentru oamenii sănătoşi. Prin urmare, cu siguranţă 
ar prinde bine dacă fetiţa ar avea un sistem imunitar mai 
puternic decât cel normal, o memorie peste medie sau o 
dispoziţie deosebit de optimistă. Şi chiar dacă nu v-aţi dori 
aceste lucruri pentru copilul vostru, dacă vecinii le obţin 
pentru ai lor ? Aţi vrea ca al vostru să rămână în urmă? Şi 
daca guvernul le interzice tuturor cetăţenilor să-şi 
programeze genetic copiii, iar nord-coreenii fac asta şi 
produc genii uimitoare, artişti şi atleți care îi întrec cu mult 

pe ai noştri ? Şi astfel ne îndreptăm cu paşi mici spre un 
catalog genetic cu copii. 

Vindecarea este justificarea iniţială pentru orice upgrade. 
Găsiţi câţiva profesori care fac experimente în domeniul 
ingineriei genetice sau al interfetelor creier-computer şi 
intrebati-i de ce s-au implicat în asemenea cercetări. Cel mai 
probabil, ar răspunde că fac asta ca să vindece bolile. „Cu 
ajutorul ingineriei genetice”, ar explica ei, „am putea să 
învingem cancerul. lar dacă am reuşi să conectăm creierele 
şi computerele în mod direct, am trata schizofrenia”. Poate, 
dar cu siguranţă nu se va sfârşi acolo. Atunci când vom 
conecta cu succes creierele şi computerele, vom folosi 
această tehnologie doar pentru a trata schizofrenia? Dacă 
cineva crede cu adevărat asta, e posibil să ştie foarte multe 
despre creiere şi computere, dar mult mai puţin despre 
psihicul uman şi societatea umană. Odată ce faci o 
descoperire revoluţionară, nu poţi să-i limitezi aplicabilitatea 
la vindecare şi să interzici cu desăvârşire folosirea ei pentru 
perfecţionare. 

Desigur, oamenii pot şi chiar limitează folosirea noilor 
tehnologii. Astfel, mişcarea eugenica a căzut în dizgrație 
după cel de-al Doilea Război Mondial şi, deşi comerţul cu 
organe umane este acum atât posibil, cât şi, probabil, foarte 
profitabil, a rămas până în prezent o activitate periferică. 
Într-o bună zi, bebeluşii la comandă ar putea deveni la fel de 
fezabili din punct de vedere tehnologic ca uciderea 
oamenilor pentru a le recolta organele - cu toate acestea, 
rămân la fel de periferice. 

La fel cum am scăpat din ghearele Legii lui Cehov în 
război, putem scăpa de ea şi în alte domenii de activitate. 
Unele arme apar pe scenă fără a fi folosite vreodată. Iată de 
ce este atât de important să ne gândim la noile planuri ale 
omenirii. Tocmai pentru că avem de ales în ceea ce priveşte 
utilizarea noilor tehnologii, am face bine să înţelegem ce se 
petrece şi să luăm o decizie în privinţa lor înainte să 
hotărască ele în locul nostru. 


Paradoxul cunoaşterii 

Predictia potrivit căreia în secolul XXI omenirea va urmări 
cel mai probabil nemurirea, fericirea şi îndumnezeirea i-ar 
putea înfuria, înstrăina sau înspăimânta pe unii oameni, aşa 
că se cuvin anumite lămuriri. 

În primul rând, nu asta vor face efectiv majoritatea 
indivizilor în secolul XXI. Este ceea ce va face omenirea în 
mod colectiv. Cel mai probabil, majoritatea oamenilor vor 
juca doar un rol minor, dacă vor juca vreunul, în aceste 
proiecte. Chiar dacă foametea, molimele şi războiul devin 
mai puţin întâlnite, miliarde de oameni din ţările în curs de 
dezvoltare şi din cartierele sordide vor lupta în continuare cu 
sărăcia, boala şi violenţa, în timp ce elitele dobândesc 
tinereţea veşnică şi puteri cvasidivine. Pare în mod evident 
injust. Am putea susţine că, atâta vreme cât există un singur 
copil care moare din cauza malnutritiei sau un singur adult 
ucis în războiul drogurilor, omenirea ar trebui să-şi 
concentreze toate eforturile în direcţia combaterii acestor 
nenorociri. Abia după ce ultima sabie va fi prefăcută într-un 
brăzdar ar trebui să ne îndreptăm atenţia către următorul 
proiect important. Dar istoria nu funcţionează aşa. Cei care 
locuiesc în palate au avut dintotdeauna planuri diferite faţă 
de cei ce stau în cocioabe şi e puţin probabil ca acest lucru 
să se schimbe în secolul XXI. 

În al doilea rând, aceasta este o predictie istorică, nu un 
manifest politic. Chiar dacă am ignora soarta locuitorilor 
mahalalelor, nu este câtuşi de puţin clar că ar trebui să 
căutăm nemurirea, fericirea şi îndumnezeirea. Adoptarea 
acestor proiecte specifice s-ar putea dovedi o mare greşeală. 
Dar istoria e plină de greşeli mari. Date fiind antecedentele 
şi valorile noastre actuale, cel mai probabil vom încerca să 
obţinem fericirea, îndumnezeirea şi nemurirea - chiar dacă 
asta ne ucide. 

În al treilea rând, a căuta nu înseamnă şi a obţine. Istoria 
este deseori modelată de speranţe exagerate. Istoria rusă a 
secolului XX a fost în bună parte configurată de încercarea 
comunistă de a elimina inegalitatea, însă aceasta a dat greş. 
Predictia mea este centrată pe ceea ce va incerca să 
realizeze omenirea în secolul XXI, nu pe ceea ce va reuși să 
realizeze. Economia, societatea şi politica noastră din viitor 
vor fi influențate de încercarea de a învinge moartea. Asta nu 

înseamnă neapărat că în 2100 oamenii vor fi nemuritori. 

În al patrulea rând, şi cel mai important, aceasta predictie 
este mai putin o profeție şi mai curând o modalitate de a 
dezbate alegerile noastre actuale. Dacă discuţia ne face să 
alegem diferit, astfel încât predicția se dovedeşte a fi greşită, 
cu atât mai bine. Ce rost are să faci predicții dacă ele nu pot 
schimba nimic ? 

Unele sisteme complexe, cum este vremea, sunt complet 
imune in fata predicţiilor noastre. Procesul dezvoltării 
umane, dimpotrivă, reacţionează la ele. Într-adevăr, cu cât 
prognozele noastre sunt mai bune, cu atât produc mai multe 
reacţii. Prin urmare, în mod paradoxal, pe măsură ce 
acumulăm mai multe date şi ne sporim puterea de calcul, 
evenimentele devin mai sălbatice şi mai neaşteptate. Cu cât 
ştim mai multe, cu atât putem preconiza mai puţin. 
Imaginati-va, de exemplu, că într-o buna zi experţii 
descifrează legile de bază ale economiei. De îndată ce se 
întâmplă acest lucru, băncile, guvernele, investitorii si 
clienţii vor începe să folosească aceste noi cunoştinţe pentru 
a acţiona în moduri inedite şi a obţine un avantaj în faţa 
competitorilor lor. Căci la ce mai servesc cunoştinţele noi, 
dacă nu conduc la comportamente noi ? Din păcate, odată ce 
oamenii îşi schimbă comportamentul, teoriile economice 
devin desuete. Poate că ştim cum a funcţionat economia în 
trecut, dar nu mai înţelegem cum funcţionează în prezent şi 
cu atât mai puţin cum va funcţiona în viitor. 

Acesta nu este un exemplu ipotetic. La jumătatea secolului 
al XIX-lea, Karl Marx a făcut câteva observaţii economice 
strălucite. Pe baza acestor constatări, a prezis un conflict tot 
mai violent între proletari şi capitalişti, încheiat cu victoria 
inevitabilă a primilor şi cu prăbuşirea sistemului capitalist. 
Marx era sigur că revoluţia avea să înceapă în ţările aflate în 
fruntea Revoluţiei Industriale - precum Marea Britanie, 
Franţa şi Statele Unite - şi să se răspândească în tot restul 
lumii. 

Marx a uitat însă un lucru: capitaliştii ştiu să citească. La 
început, doar câţiva discipoli l-au luat în serios pe Marx şi i- 
au citit lucrările. Dar, pe măsură ce aceşti agitatori socialişti 
au dobândit adepţi şi putere, capitaliştii s-au alarmat. Au 
citit şi ei cu atenţie Das Kapital, adoptând multe dintre 

instrumentele şi perspectivele analizei marxiste. În secolul 
XX, toată lumea, de la copiii străzii la preşedinţi, imbratisa 
abordarea marxistă a economiei si istoriei. Până şi 
capitaliştii inraiti care combăteau cu vehementa prognosticul 
marxist foloseau diagnosticul marxist. În anii 1960, când CIA 
a analizat situaţia din Vietnam sau Chile, a împărţit 
societatea în clase. Când Nixon sau Thatcher priveau globul, 
se întrebau cine controlează mijloacele de producţie 
esenţiale. Din 1989 până în 1991 George Bush a supervizat 
dezmembrarea Imperiului comunist al Răului, dar a fost 
învins în alegerile din 1992 de Bill Clinton. Strategia de 
campanie câştigătoare a lui Clinton putea fi rezumată sub 
mottoul: „E economia, prostule”. Marx nu ar fi putut-o spune 
mai bine. 

Odată ce oamenii au adoptat diagnosticul marxist, şi-au 
schimbat în mod corespunzător comportamentul. Capitaliştii 
din ţări precum Marea Britanie şi Franţa s-au străduit să 
îmbunătăţească viata muncitorilor, să le consolideze 
conştiinţa naţională şi să-i integreze în sistemul politic. 
Drept urmare, atunci când muncitorii au început să voteze la 
alegeri, iar laburiştii au ajuns la putere în nenumărate ţări, 
capitaliştii puteau inca să doarmă linistiti în paturile lor. 
Astfel, predicțiile lui Marx nu au avut nici un efect. 
Principalele puteri industriale, precum Marea Britanie, 
Franţa şi Statele Unite, nu au căzut niciodată pradă 
revoluțiilor comuniste, iar dictatura proletariatului a ajuns în 
coşul de gunoi al istoriei. 

Acesta e paradoxul cunoaşterii istorice. Cunoaşterea care 
nu schimbă comportamentul este inutilă. Dar cunoaşterea 
care schimbă comportamentul îşi pierde rapid relevanta. Cu 
cât avem mai multe date şi cu cât înţelegem mai bine istoria, 
cu atât istoria îşi modifică mai iute cursul, iar cunoştinţele 
noastre devin perimate. 

Cu secole în urmă, cunoaşterea umană a sporit într-un 
ritm lent, astfel încât şi politica, şi economia s-au schimbat 
fără grabă. Astăzi, cunoaşterea noastră sporeşte cu o viteză 
ameţitoare şi, teoretic, ar trebui să înţelegem lumea din ce 

în ce mai bine. Dar se întâmplă exact pe dos. Nou- 
descoperita noastră cunoaştere produce schimbări 
economice, sociale şi politice mai rapide; în încercarea de a 
înţelege ce se petrece, accelerăm acumularea cunoştinţelor; 
ceea ce duce doar la prefaceri mai rapide şi mai mari. Prin 
urmare, suntem tot mai puţin capabili să înţelegem prezentul 
sau să anticipăm viitorul. În 1016 era relativ uşor de prezis 
cum avea să arate Europa în 1050. Sigur, puteau să se 
prăbuşească dinastii, să atace nişte invadatori necunoscuţi şi 
să se producă dezastre naturale; cu toate acestea, era 
limpede că în 1050 Europa avea să fie condusă tot de regi şi 
de preoţi, că avea să fie o societate agricolă, că majoritatea 
locuitorilor ei aveau să fie ţărani şi că avea să sufere în 
continuare enorm din cauza foametei, a molimelor şi a 
războaielor. În schimb, în 2016 nu avem nici cea mai vagă 
idee cum va arăta Europa în 2050. Nu putem spune ce fel de 
sistem politic va avea; cum va fi structurată piaţa muncii; şi 
nici măcar ce fel de corp vor avea locuitorii ei. 


Scurtă istorie a peluzelor 


Dacă istoria nu respectă nici o regulă stabilă şi dacă nu îi 
putem prezice cursul, de ce o mai studiem? Adesea pare că 
principalul obiectiv al ştiinţei este anticiparea viitorului - ne 
aşteptăm ca meteorologii să prevestească dacă ziua de 
mâine ne va aduce ploaie sau soare; economiştii ar trebui să 
ştie dacă devalorizarea monedei va evita sau va precipita o 
criză economică; medicii buni preconizează dacă 
radioterapia sau chimioterapia va avea mai mult succes în 
tratarea cancerului pulmonar. În mod asemănător, istoricilor 
li se cere să analizeze faptele strămoşilor noştri, ca noi să le 
putem repeta deciziile înțelepte şi evita greşelile. Dar nu e 
aproape niciodată aşa, fiindcă prezentul diferă pur şi simplu 
prea mult de trecut. Este o pierdere de vreme să studiezi 
tacticile lui Hannibal din al Doilea Război Punic ca să le 
aplici în cel de-al Treilea Război Mondial. Ceea ce a mers 
bine în luptele de cavalerie nu va fi neapărat de prea mult 
folos în războiul cibernetic. 

Dar ştiinţa nu are legătură doar cu anticiparea viitorului. 
Cercetătorii din toate domeniile caută adesea să ne 
lărgească orizonturile,  deschizându-ne astfel dinainte 
viitoruri noi şi necunoscute. Acest lucru este valabil 
îndeosebi pentru istorie. Deşi istoricii îşi încearcă din când în 
când priceperea de a face profeţii (fără un succes 
remarcabil), studiul istoriei îşi propune mai presus de orice 
să ne ajute să constientizam posibilităţile pe care nu le luăm 
de regulă în calcul. Istoricii studiază trecutul nu ca să-l 
repete, ci ca să se elibereze de el. 

Fiecare dintre noi s-a născut într-o anumită realitate 
istorică, guvernată de norme şi valori specifice şi condusă de 
un sistem economic şi politic unic. Luam această realitate ca 
pe un fapt de la sine înţeles, considerând-o firească, 
inevitabilă şi imuabilă. Uităm că lumea noastră a fost creată 
printr-un şir întâmplător de evenimente şi că istoria nu ne-a 
configurat doar tehnologia, politica şi societatea, ci şi 
gândurile, temerile şi visurile. Mâna rece a trecutului iese 
din mormântul strămoşilor noştri, ne înşfacă de gât şi ne 
îndreaptă privirea către un singur viitor. Am simţit acea 
strânsoare din clipa în care ne-am născut, aşa că pornim de 
la premisa că e o parte firească şi imposibil de evitat a 
identităţii noastre. Drept urmare, rareori încercăm să ne 
eliberăm şi să ne reprezentăm viitoruri alternative. 

Studiul istoriei îşi propune să slăbească strânsoarea 
trecutului. Ne îngăduie să întoarcem capul în mai multe 
direcţii şi să începem să sesizăm posibilităţi pe care 
strămoşii noştri nu şi le-au putut imagina sau nu au vrut să 
ni le imaginăm noi. Analizând şirul întâmplător al 
evenimentelor care ne-au condus aici, ne dăm seama cum s- 
au cristalizat gândurile şi visurile noastre - şi putem începe 
să gândim şi să visăm în mod diferit. Studiul istoriei nu ne va 
spune ce să alegem, dar măcar ne oferă mai multe opţiuni. 

Mişcările care caută să schimbe lumea încep adesea cu 
rescrierea istoriei, ceea ce le permite oamenilor să-şi 
reimagineze viitorul. Indiferent dacă vreţi ca muncitorii să 
intre în grevă generală, ca femeile să devină stăpânele 
propriului corp sau ca minoritățile oprimate să ceară 

drepturi politice, primul pas este să le repovestiti istoria. 
Noua istorie va arăta că „situaţia noastră actuală nu este nici 
naturală, nici veşnică. Lucrurile stăteau diferit cândva. Doar 
o serie de evenimente neprevăzute au creat lumea nedreaptă 
pe care o cunoaştem astăzi. Dacă actionam cu înţelepciune, 
putem să schimbăm această lume şi să creăm una mult mai 
bună”. lată de ce marxistii repovestesc istoria capitalismului; 
de ce feministele studiază formarea societăţilor patriarhale; 
şi de ce afro-americanii comemorează ororile comerţului cu 
sclavi. Îşi propun nu să perpetueze trecutul, ci mai curând să 
se elibereze de el. 

Ceea ce este valabil pentru marile revoluţii sociale este 
valabil şi la nivelul micro al vieţii de zi cu zi. Doi tineri care 
îşi construiesc o casă i-ar putea cere arhitectului o peluză 
drăguță în curtea din fata. De ce o peluză ? „Fiindcă peluzele 
sunt frumoase”, ar putea explica ei. Dar de ce sunt de 
această părere? În spatele ei există o întreagă istorie. 

Vânătorii-culegători din Epoca de Piatră nu îşi plantau 
iarbă la intrarea în peşteri. Nici o pajişte înverzită nu îi 
întâmpina pe vizitatorii Acropolei din Atena, ai Capitoliului 
de la Roma, ai Templului lui Solomon din Ierusalim sau ai 
Oraşului Interzis de la Beijing. Ideea amenajării unei peluze 
în fata resedintelor private si a clădirilor publice a apărut la 
castelele aristocraților francezi şi englezi la sfârşitul Evului 
Mediu. La începutul epocii moderne, acest obicei a prins 
rădăcini adânci şi a devenit emblema nobilimii. 

Peluzele bine întreţinute necesitau teren şi multă muncă, 
mai ales înainte să apară maşinile de tuns iarba si 
aspersoarele automate. În schimb, nu produc nimic de 
valoare. Nici măcar nu poţi lăsa animalele pe peluză, fiindcă 
ar mânca iarba şi ar călca-o în picioare. Ţăranii săraci nu îşi 
permiteau să irosească teren preţios sau să-şi piardă vremea 
cu peluzele. Drept urmare, gazonul îngrijit din faţa castelelor 
era un simbol al statutului pe care nimeni nu îl putea 
contraface. Proclama cu aroganță fiecărui trecător: „Sunt 
atât de bogat şi de puternic şi am atâtea hectare şi atâţia 
servitori, încât îmi permit această extravaganta verde”. Cu 
cât peluza era mai mare şi mai îngrijită, cu atât dinastia era 

mai puternică. Dacă veneai în vizită la un duce şi vedeai că 
peluza lui nu arată prea bine, ştiai că are necazuri”!. 

Peluza prețioasă era adesea locul unde se desfăşurau 
festivități şi evenimente sociale importante, iar în restul 
timpului accesul pe ea era strict interzis. Până şi astăzi, la 
nenumărate palate, clădiri guvernamentale şi în diverse 
spaţii publice, un panou sever le ordonă oamenilor să „nu 
calce iarba”. Curtea pătrată a universităţii din Oxford era o 
peluză mare şi atrăgătoare, unde aveam voie să ne plimbăm 
sau să stăm o singură zi din an. În orice altă zi, era vai şi- 
amar de bietul student al cărui picior pângărea gazonul 
sfânt. 

Palatele regale şi castelele ducale au transformat peluza 
într-un simbol al autorităţii. În epoca modernă târzie, când 
regii erau rasturnati, iar ducii erau ghilotinaţi, noii 
preşedinţi şi prim-miniştri păstrau peluzele. Parlamentele, 
curţile supreme, resedintele prezidenţiale şi alte clădiri 
publice şi-au proclamat din ce în ce mai mult puterea prin 
rânduri de fire de iarbă verde şi îngrijită. În acelaşi timp, 
gazonul a cucerit şi lumea sportului. Vreme de mii de ani, 
oamenii s-au jucat pe aproape orice fel de teren, de la gheaţă 
la deşert. Cu toate acestea, în ultimele două veacuri, 
meciurile cu adevărat importante - precum cele din fotbal şi 
tenis - se joacă pe gazon. Asta, fireşte, cu condiţia să ai bani. 
În favelele din Rio de Janeiro, viitoarea generaţie de 
fotbalişti brazilieni loveşte mingi improvizate pe nisip şi 
pământ. Dar în suburbiile înstărite fiii bogătaşilor se 
distrează pe peluze întreţinute cu meticulozitate. 

Aşadar, oamenii au ajuns să identifice peluzele cu puterea 
politică, statutul social şi bunăstarea economică. Nu e de 
mirare că în secolul al XIX-lea burghezia în ascensiune a 
adoptat cu entuziasm peluza. Iniţial, doar bancherii, avocaţii 
şi industriasii şi-au permis un asemenea lux la resedintele lor 
private. Însă, atunci când Revoluţia Industrială a lărgit clasa 
de mijloc şi a produs mai întâi maşina de tuns iarba, iar apoi 
aspersorul automat, milioane de familii şi-au putut permite, 
dintr-odată, să aibă gazon acasă. În suburbiile americane, o 
peluză impecabilă a încetat să mai fie un lux al bogatilor, 
devenind o necesitate a păturii mijlocii. 

Atunci s-a adăugat un nou ritual la liturghia suburbană. 
După slujba de duminică dimineaţă de la biserică, mulţi 
oameni îşi tundeau conştiincioşi peluzele. Când te plimbai pe 
străzi, puteai să-ţi dai seama rapid de averea şi poziţia 
fiecărei familii după dimensiunea şi calitatea gazonului. Nu 
există indiciu mai clar că ceva nu e în regulă cu o familie din 
suburbie decât o peluză neîngrijită în curtea din faţă. În 
prezent, iarba este cea mai răspândită cultură din Statele 
Unite după porumb şi grâu, iar industria peluzelor (plante, 
îngrăşământ, maşini de tuns iarba, aspersoare, grădinari) 
încasează miliarde de dolari anual”. 

Peluza nu a rămas o modă europeană sau americană. 
Chiar şi cei care nu au vizitat niciodată valea Loarei văd 
preşedinţi americani ţinând discursuri pe peluza Casei Albe, 
meciuri importante de fotbal care au loc pe stadioane verzi şi 
pe Homer şi Bart Simpson certându-se în legătură cu cine 
trebuie să tundă iarba. Oamenii de pe tot globul asociază 
peluzele cu puterea, banii şi prestigiul. Prin urmare, peluza 
s-a răspândit pretutindeni, iar acum şi-a propus să 
cucerească până şi inima lumii musulmane. Nou-construitul 
Muzeu de Artă Islamică din Qatar este înconjurat de peluze 
splendide care amintesc mai curând de Versaillesul lui 
Ludovic al XIV-lea decât de Bagdadul lui Harun al-Rashid. 
Ele au fost proiectate şi construite de o companie americană, 
iar cei peste 100.000 de metri pătraţi de iarbă - în mijlocul 
deşertului Arabiei - necesită un volum colosal de apă 
proaspătă în fiecare zi ca să rămână verzi. În acelaşi timp, în 
suburbiile din Doha şi Dubai, familiile din clasa de mijloc se 
mândresc cu peluzele lor. Dacă nu ar fi veşmintele albe şi 
hijaburile negre, ai putea crede cu uşurinţă că te afli mai 
curând în Vestul mijlociu al Statelor Unite decât în Orientul 
Mijlociu. 

Acum, că aţi citit această scurtă istorie a peluzei, când vă 
veţi proiecta casa de vis, poate că vă veţi gândi de două ori 
înainte să plantați gazon în curtea din fata. Fireşte că sunteţi 
liberi să o faceţi. Dar sunteţi liberi si să vă descotorositi de 
încărcătura culturală pe care v-au lăsat-o moştenire ducii 
europeni, mogulii capitalişti şi familia Simpson - şi să vă 
proiectaţi o grădină japoneză cu pietre sau ceva cu totul 

diferit. Acesta este cel mai bun motiv pentru a studia istoria: 
nu ca să preziceti viitorul, ci ca sa vă eliberaţi de trecut şi să 
vă imaginati destine alternative. Fireşte, această libertate nu 
e deplină - nu putem evita să fim modelati de trecut -, dar 
puţină libertate e mai bună decât deloc. 


6. Peluzele de la Château de Chambord, pe valea Loarei. Regele 
Francisc II-a construit la începutul secolului al XVI-lea. Aici a început 
totul. 

7. Ceremonie de întâmpinare a reginei Elisabeta a II-a pe peluza Casei 
Albe. 


8. Mario Götze înscrie golul decisiv, aducând Germaniei cupa mondială în 
2014 pe gazonul de pe Maracanã. 

9. Paradis mic-burghez. 


O armă în actul | 


Toate predicțiile presărate în această carte nu sunt 
altceva decât o încercare de a dezbate dilemele din prezent 
şi o invitaţie de a schimba viitorul. Să prezici că omenirea va 
încerca să obţină nemurirea, fericirea şi îndumnezeirea e ca 
şi cum ai prezice că oamenii care construiesc o casă vor vrea 
o peluză în curtea din faţă. Sună foarte probabil. Dar, de 
îndată ce o spui cu voce tare, poţi începe să te gândeşti la 
alternative. 

Oamenii sunt surprinşi de visurile de nemurire şi 
îndumnezeire nu pentru că sună atât de bizar şi de 
improbabil, ci pentru că e neobişnuit să fii atât de direct. 
Totuşi, atunci când încep să se gândească la asta, 
majoritatea îşi dau seama că, în realitate, e cât se poate de 
logic. În ciuda trufiei tehnologice a acestor visuri, din punct 

de vedere ideologic ele nu sunt o noutate. De 300 de ani, 
lumea este dominată de umanism, care sanctifică viaţa, 
fericirea şi puterea lui Homo sapiens. Încercarea de a 
dobândi nemurirea, fericirea şi îndumnezeirea duce pur şi 
simplu idealurile umaniste perene la concluzia lor logică. 
Pune la vedere pe masă ceea ce am ţinut multă vreme 
ascuns sub şervet. 

Totuşi, acum aş vrea să mai pun ceva pe masă: o arma. O 
arma care apare în actul I şi care urmează să fie folosită în 
actul III. În capitolele următoare voi discuta despre felul în 
care umanismul - venerarea omenirii - a cucerit lumea. 
Totuşi, ascensiunea umanismului conţine şi seminţele 
prăbuşirii sale. in vreme ce încercarea de a-i upgrada pe 
oameni în zei duce umanismul la concluzia sa logică, 
dezvăluie totodată neajunsurile inerente ale umanismului. 
Dacă începi cu un ideal imperfect, adesea îi conştientizezi 
defectele abia atunci când e pe cale să fie atins. 

Putem observa cum se desfăşoară acest proces în secţiile 
de geriatrie din spitale. Dată fiind credinţa umanistă 
intransigentă în sanctitatea vieţii omeneşti, îi menţinem pe 
oameni în viaţă până când ajung într-o stare atât de demnă 
de milă, încât simţim nevoia să ne întrebăm: „Ce anume e 
atât de sfânt aici, mai exact ? Din cauza unor credinţe 
umaniste asemănătoare, în secolul XXI vom împinge, după 
toate probabilitățile, omenirea în ansamblu dincolo de 
limitele ei. Aceleaşi tehnologii care îi pot transforma pe 
oameni în zei ar putea, de asemenea, să-i facă irelevanti. De 
exemplu, computerele suficient de puternice ca să înţeleagă 
şi să învingă mecanismele îmbătrânirii şi morţii vor fi, 
probabil, şi suficient de puternice ca să îndeplinească toate 
sarcinile oamenilor, luându-le astfel locul. 

De aceea, adevărata agendă din secolul XXI va fi mult mai 
complicată decât a sugerat acest prim capitol extins. În 
prezent ar putea părea că nemurirea, fericirea si 
îndumnezeirea ocupă locurile fruntaşe în agenda noastră. 
Dar, pe măsură ce ne vom apropia de atingerea acestor 
obiective, e posibil ca prefacerile rezultate să ne abată către 
destinaţii cu totul diferite. Viitorul descris în acest capitol 


78 NOUA AGENDĂ A OMENIRII 


este doar viitorul trecutului - adică un viitor bazat pe ideile şi 
speranţele care au dominat lumea în ultimii 300 de ani. 
Viitorul adevărat - adică un viitor născut din noile idei şi 
speranţe ale secolului XXI - ar putea fi complet diferit. 

Pentru a înţelege toate acestea, trebuie să ne întoarcem şi 
să cercetăm cine este Homo sapiens cu adevărat, cum a 
devenit umanismul religia mondială dominantă şi de ce 
încercarea de îndeplinire a visului umanist va duce, probabil, 
la spulberarea lui. Acesta este planul de bază al cărţii. 

Prima parte a cărţii analizează relaţia dintre Homo 
sapiens şi alte animale, în încercarea de a înţelege ce anume 
face ca specia noastră să fie atât de deosebită. Unii cititori s- 
ar putea întreba de ce li se acordă atâta atenţie animalelor 
într-o carte despre viitor. După părerea mea, nu poţi avea o 
discuţie serioasă despre natura şi viitorul omenirii dacă nu 
începi cu animalele. Homo sapiens se străduieşte din 
răsputeri să uite acest lucru, dar e un animal. Şi e de două 
ori mai important să ne amintim originile într-un moment în 
care încercăm să ne transformăm în zei. Nici o analiză a 
viitorului nostru divin nu poate ignora trecutul nostru de 
animale sau relaţiile noastre cu alte animale - fiindcă relaţia 
dintre oameni şi animale este cel mai bun model pe care îl 
avem pentru viitoarele relaţii dintre supraoameni şi oameni. 
Vreti să ştiţi cum i-ar putea trata cyborgii superinteligenti pe 
oamenii obişnuiţi, din carne şi oase ? Aţi face bine să 
incepeti să analizati modul în care îşi tratează oamenii verii 
mai puţin inteligenţi din lumea animalelor. Nu este o 
analogie perfectă, desigur, dar e cel mai bun arhetip pe care 
îl putem observa efectiv, în loc ca doar să ni-l imaginăm. 

Pe baza concluziilor din prima parte, partea a doua a cărţii 
analizează lumea bizară pe care a creat-o Homo sapiens în 
ultimele milenii şi drumul care ne-a adus la răscrucea din 
prezent. Cum a ajuns Homo sapiens să creadă în principiile 
umaniste, potrivit cărora universul se învârte în jurul 
omenirii, iar oamenii sunt sursa oricărui sens şi a oricărei 
autorităţi ? Care sunt implicaţiile economice, sociale şi 
politice ale acestui crez ? Cum ne modelează el viaţa de zi cu 
zi, arta şi dorinţele secrete? 

Cea de-a treia şi ultima parte a cărţii revine la începutul 
secolului XXI. Pe baza unei înţelegeri mult mai profunde a 

omenirii şi a crezului umanist, descrie situaţia noastră 
actuală dificilă şi viitorurile posibile. De ce e posibil ca 
încercările de îndeplinire a visului umanist să ducă la 
năruirea lui ? Cum ar zdruncina căutarea nemuririi, fericirii 
şi îndumnezeirii temelia credinţei noastre în umanitate ? Ce 
semne prevestesc acest cataclism şi cum se reflectă el în 
deciziile de zi cu zi ale fiecăruia dintre noi ? lar dacă 
umanismul este intr-adevăr în pericol, ce i-ar putea lua 
locul ? În această parte nu doar filosofam sau ghicim 
zadarnic viitorul. Mai curând, examinam cu atenţie 
smartphone-urile, întâlnirile romantice şi piaţa muncii, 
căutând indicii privind viitorul. 

Pentru adepţii ferventi ai umanismului, e posibil ca toate 
acestea să sune foarte pesimist şi deprimant. Dar cel mai 
bine e să nu tragem concluzii pripite. Istoria a asistat la 
ascensiunea şi decăderea multor religii, imperii şi culturi. 
Asemenea transformări nu sunt neapărat de rău augur. 
Umanismul domină lumea de 300 de ani, o perioadă nu 
foarte îndelungată. Faraonii au condus Egiptul vreme de 
3.000 de ani, iar papii au dominat Europa un mileniu. Dacă i- 
ai fi spus unui egiptean de pe vremea lui Ramses al II-lea ca 
într-o bună zi faraonii vor dispărea, probabil că ar fi fost 
şocat. „Cum putem trăi fără un faraon? Cine va asigura 
ordinea, pacea şi dreptatea?” Dacă le-ai fi spus oamenilor 
din Evul Mediu că Dumnezeu va fi mort peste câteva secole, 
ar fi fost îngroziţi. „Cum putem trăi fără Dumnezeu? Cine va 
mai da sens vieţii şi ne va apăra de dezordine ?” 

Privind în urmă, mulţi cred că dispariţia faraonilor şi 
moartea lui Dumnezeu au fost două lucruri bune. Poate că şi 
prăbuşirea umanismului va fi benefică. Oamenii se tem de 
obicei de schimbare fiindcă le e frică de necunoscut. Dar 
singura mare constantă a istoriei este aceea că totul se 
schimbă. 


10. Regele Assurbanipal al Asiriei omorând un leu: 
supunerea regnului animal. 

Partea | 


Homo sapiens cucereşte lumea 


Care este diferenţa dintre oameni 
şi toate celelalte animale? 


Cum a cucerit specia noastră lumea? 


Este Homo sapiens o formă superioară de viaţă 
sau doar bătăuşul local? 


Capitolul 2 
Antropocenul 


Faţă de alte animale, oamenii au devenit de multă vreme 
zei. Nu ne place să reflectăm prea mult la asta, fiindcă nu am 
fost nişte zei tocmai drepţi sau milostivi. Dacă urmăriţi un 
documentar pe National Geographic, mergeţi la un film 
Disney sau citiţi o carte de basme, aţi putea avea cu uşurinţă 
impresia că planeta Pământ este populată preponderent de 
lei, lupi şi tigri care sunt pe picior de egalitate cu noi, 
oamenii. Simba, regele leu, este stăpânul animalelor din 
pădure; Scufita Roşie încearcă să scape de Lupul cel Rău ; 
iar micuțul Mowgli îl înfruntă curajos pe tigrul Shere Khan. 
Însă, în realitate, ei nu mai sunt acolo. Sunt peste tot la 
televiziuni, în cărţi, plăsmuiri ale imaginaţiei şi coşmaruri, 
dar Simba, Shere Khan şi Lupii cei Răi de pe planeta noastră 
dispar. Lumea este populată preponderent de oameni şi de 
animalele lor domesticite. 

Câţi lupi trăiesc astăzi în Germania, ţara fraţilor Grimm, a 
Scufitei Roşii şi a Lupului celui Rău? Mai putin de o sută. (Si 
până şi aceştia sunt mai mult lupi polonezi care s-au furişat 
peste graniţă în ultimii ani.) În schimb, Germania găzduieşte 
cinci milioane de câini domestici. În total, aproximativ 
200.000 de lupi sălbatici mai cutreieră astăzi pământul, dar 
există mai bine de 400 de milioane de câini domestici!. În 
lume sunt 40.000 de lei, faţă de 600 de milioane de pisici 
domestice; 900.000 de bivoli africani, faţă de 1,5 miliarde de 
vaci domestice; 50 de milioane de pinguini şi 20 de miliarde 
de găini?. Începând cu 1970, în ciuda conştientizării tot mai 

profunde a problemelor ecologice, populaţiile de animale 
sălbatice s-au injumatatit (nu că ar fi prosperat în 1970)°. În 
1980 existau două miliarde de păsări sălbatice în Europa. 
Până în 2009 au mai rămas doar 1,6 miliarde. În acelaşi an, 
europenii au crescut 1,9 miliarde de găini pentru carne şi 
ouă?. În prezent, peste 90% dintre animalele mari din lume 
(cele care cântăresc mai mult de câteva kilograme) sunt fie 
oameni, fie animale domestice. 


Animale sălbatice mari 
300 milioane = \ 
de tone 


Animale 


domestice 


700 milioane 


de tone 


11. Diagramă sectorială a biomasei globale de animale mari. 


Oamenii de ştiinţă împart istoria planetei noastre în epoci 
precum pleistocenul, pliocenul şi miocenul. Oficial, trăim în 
epoca holocenului. Totuşi, poate ar fi mai bine să numim 
ultimii 70.000 de ani „epoca antropocenului” epoca 
umanitatii. Deoarece, de-a lungul acestor milenii, Homo 
sapiens a devenit cel mai important agent al schimbarii in 
ecologia globală” 

Acest fenomen nu are precedent. De la apariţia vieţii în 
urmă cu aproximativ patru miliarde de ani, o specie nu a 
schimbat niciodată ecologia globală de una singură. Deşi au 
avut loc revoluţii ecologice şi episoade de extinctie in masă, 
acestea nu au fost cauzate de faptele unei anumite şopârle, 
ale unui liliac sau ale unei ciuperci. Au fost mai curând 
provocate de forţe naturale colosale, precum schimbarea 
climatică, mişcarea plăcilor tectonice, erupțiile vulcanice si 

ciocnirea unui asteroid cu Pamantul. 

Unii oameni se tem ca astazi ne confruntam din nou cu 
pericolul unor eruptii vulcanice masive sau al ciocnirii cu 
nişte asteroizi care ne-ar putea aduce sfârşitul. Producătorii 
de la Hollywood câştigă miliarde de pe urma acestor 
anxietati. Cu toate acestea, în realitate, pericolul este infim. 
Extinctiile în masă au loc o dată la multe milioane de ani. Da, 
probabil că un asteroid mare va lovi planeta noastră cândva 
în următorii 100 de milioane de ani, dar este foarte puţin 
probabil ca asta să se întâmple martea viitoare. În loc să ne 
temem de asteroizi, ar trebui să ne temem de noi înşine. 

Căci Homo sapiens a rescris regulile jocului. Această 
specie de maimuţă a reuşit de una singură, în decurs de 
70.000 de ani, să schimbe ecosistemul global în moduri 
radicale şi fără precedent. Impactul nostru este deja egal cu 
cel al epocilor glaciare şi al mişcărilor tectonice. În decurs 
de un secol, e posibil ca impactul nostru să-l depăşească pe 
cel al asteroidului care a dus la dispariţia dinozaurilor în 
urmă cu 65 de milioane de ani. 

Asteroidul acela a schimbat traiectoria evoluţiei terestre, 
însă nu şi regulile sale fundamentale, care au rămas fixe de 
la apariţia primelor organisme acum patru miliarde de ani. 
De-a lungul tuturor acestor eoni, indiferent dacă erai un 
virus sau un dinozaur, evoluai conform principiilor statornice 
ale selecţiei naturale. În plus, orice forme stranii şi bizare ar 
fi adoptat viaţa, ea rămânea limitată la nivelul organic - fie 
că erai un cactus sau o balenă, erai alcătuit din compuşi 
organici. Acum omenirea este pe cale să înlocuiască selecţia 
naturală cu proiectarea inteligentă şi să extindă viaţa de la 
nivelul organic la cel anorganic. 

Chiar dacă lăsăm la o parte aceste perspective şi analizăm 
doar ultimii 70.000 de ani, este evident că antropocenul a 
modificat lumea în moduri fără precedent. Poate că 
asteroizii, tectonica plăcilor şi schimbarea climatică au 
afectat organismele de pe tot globul, dar influenţa lor a 
variat de la o zonă la alta. Planeta nu a constituit niciodată 
un singur ecosistem, ci, mai curând, a reprezentat un 
ansamblu de ecosisteme independente. Atunci cand 
mişcările tectonice au unit America de Nord cu America de 
Sud, aceasta a dus la extinctia majorităţii marsupialelor sud- 

americane, dar nu a avut nici un efect nociv asupra 
cangurului australian. Când ultima eră glaciară a atins 
apogeul în urmă cu de ani, meduzele din Golful Persic şi 
meduzele din Golful Tokyo au fost nevoite să se adapteze la 
noul climat. Cu toate acestea, de vreme ce nu exista nici o 
legătură între cele două populaţii, ele au reacţionat diferit, 
evoluând in direcţii distincte. 

În schimb, sapiens au spulberat barierele care separaseră 
globul în zone ecologice independente. În antropocen, 
planeta a devenit pentru prima oară o singură unitate 
ecologică. Australia, Europa şi America au continuat să aibă 
climate şi topografii diferite, însă oamenii au făcut ca 
organismele din toată lumea să se amestece în mod regulat, 
indiferent de distanţă şi de geografie. Ceea ce a început ca o 
dara de bărci din lemn s-a transformat într-un suvoi de 
avioane, petroliere şi cargoboturi uriaşe care traversează 
toate oceanele şi leagă toate insulele şi continentele. Drept 
urmare, ecologia Australiei, să zicem, nu mai poate fi 
înţeleasă fără a lua în considerare mamiferele europene sau 
microorganismele americane de care sunt pline malurile şi 
deşerturile ei. Oile, grâul, şobolanii şi virusurile gripei pe 
care oamenii le-au adus în Australia în ultimii 300 de ani 
sunt astăzi mult mai importante pentru ecologia ei decât 
cangurii şi urşii koala autohtoni. 

Dar antropocenul nu este un fenomen inedit al ultimelor 
secole. Cu zeci de mii de ani în urmă, când strămoşii noştri 
din Epoca de Piatră s-au răspândit din Africa de Est în cele 
patru zări, au schimbat flora şi fauna fiecărui continent şi ale 
fiecărei insule colonizate. Au împins la extinctie toate 
celelalte specii umane din lume, 90% dintre animalele mari 
din Australia, 75% dintre mamiferele mari din America şi 
circa 50% dintre toate mamiferele terestre mari ale planetei 
- toate acestea înainte să planteze primul lan de grâu, să 
modeleze prima unealtă din metal, să scrie primul text sau 
să bată prima moneda’. 

Animalele mari au fost principalele victime deoarece erau 
relativ putin numeroase şi se inmulteau greu. Comparati, de 
exemplu, mamutii (care au dispărut) cu iepurii (care au 
supravieţuit). O turmă de mamuti număra cel mult câteva 
zeci de indivizi, iar ritmul inmultirii lor era, poate, de doar 

doi pui pe an. Aşadar, dacă tribul uman local vâna doar trei 
mamuti pe an, era de ajuns pentru ca rata mortalităţii să o 
depăşească pe cea a natalității, iar mamutii să dispară în 
decurs de câteva generaţii. Iepurii, în schimb, se inmulteau 
ca iepurii. Chiar dacă oamenii vânau sute de iepuri în fiecare 
an, nu era de ajuns pentru ca specia lor să dispară. 

Strămoşii noştri nu şi-au propus să extermine mamutii; 
pur şi simplu nu erau conştienţi de urmările faptelor lor. 
Poate că dispariţia mamutilor şi a altor animale mari a fost 
rapidă pe scara evoluţiei, însă pe scara umană a timpului a 
fost lentă şi graduală. Oamenii trăiau cel mult şaptezeci, 
optzeci de ani, în vreme ce procesul de extinctie a durat sute 
de ani. Probabil că sapiens din vechime nu au observat nici o 
legătură între vânătoarea anuală de mamuti - în care erau 
ucişi maximum doi, trei mamuti - şi dispariţia acestor uriasi 
blănoşi. Cel mult, un bătrân nostalgic le-ar 11 putut spune 
tinerilor sceptici că „în tinereţea mea mamutii erau mult mai 
numeroşi decât acum. La fel şi mastodontii şi elanii uriasi. 
Şi, fireşte, căpeteniile de trib erau cinstite, iar copiii îşi 
respectau bătrânii”. 


Copiii şarpelui 


Dovezile antropologice şi arheologice arată că vânătorii- 
culegători din vechime erau probabil animişti: credeau că nu 
există nici o prăpastie esenţială care să-i separe pe oameni 
de alte animale. Lumea - adică valea locală şi lanţurile 
muntoase din jur - aparţinea tuturor locuitorilor ei şi toţi 
respectau un set comun de reguli. Aceste reguli 
presupuneau o negociere permanentă între toate fiinţele 
implicate. Oamenii vorbeau cu animalele, copacii şi pietrele, 
precum şi cu zânele, demonii şi fantomele. Din această reţea 
de comunicaţii luau naştere valorile şi normele care erau 
obligatorii pentru oameni, elefanţi, stejari şi fantome 
deopotrivă” 

Viziunea animistă asupra lumii guvernează şi în prezent 
anumite comunități de  vânători-culegători care au 
supravieţuit în epoca modernă. Una dintre ele este populaţia 
Nayaka din pădurile tropicale din sudul Indiei. Antropologul 
Danny Naveh, care a studiat acest trib timp de câţiva ani, 

relatează că, atunci când un membru al său care cutreieră 
jungla întâlneşte un animal periculos, de pildă un tigru, un 
şarpe sau un elefant, i se adresează animalului, spunându-i: 
„Tu trăieşti în pădure. Şi eu trăiesc aici, în pădure. Ai venit 
aici să mănânci, iar eu am venit aici să strâng rădăcini şi 
tuberculi. Nu am venit să-ţi fac rău”. 

Un nayaka a fost ucis odată de un elefant mascul pe care 
tribul său îl numea „elefantul care umblă mereu singur”. 
Tribul a refuzat să-i ajute pe angajaţii departamentului 
indian de silvicultură să captureze elefantul. Nayaka i-au 
explicat lui Naveh că acesta era foarte apropiat de un alt 
elefant mascul, cu care umbla mereu. Într-o zi, 
departamentul de silvicultură l-a capturat pe al doilea 
elefant, iar de atunci „elefantul care umblă mereu singur” 
devenise furios si violent. „Tu cum te-ai fi simţit daca 
partenerul tău de viaţă ar fi fost luat de lângă tine ? Exact 
aşa s-a simţit elefantul. Aceşti doi elefanţi se desparteau 
uneori noaptea, fiecare luând-o pe drumul său... dar 
dimineaţa se reîntâlneau mereu, in ziua aceea, elefantul şi-a 
văzut prietenul căzând şi zăcând la pământ. Dacă doi sunt 
întotdeauna împreună şi apoi împuşti unul, cum se simte 
celălalt?” 

O asemenea atitudine animistă îi frapează pe mulţi oameni 
din lumea industrializată, cărora li se pare străină. Cei mai 
mulţi dintre noi considerăm in mod automat că animalele 
sunt în esenţă diferite şi inferioare. Asta pentru că până şi 
cele mai străvechi tradiţii ale noastre au fost create cu mii 
de ani după sfârşitul epocii vânătorilor-culegători. Vechiul 
Testament, de exemplu, a fost scris în mileniul I î.Hr., iar 
pildele sale cele mai vechi reflectă realităţile mileniului II 
î.Hr. Dar în Orientul Mijlociu epoca vânătorilor-culegători s-a 
încheiat cu mai bine de 7.000 de ani înainte. Prin urmare, nu 
este deloc de mirare că Biblia respinge credinţele animiste şi 
că singura ei poveste animistă npare chiar la început, ca un 
avertisment cumplit. Biblia este o carte lungă, intesata de 
minuni şi pilde. Cu toate acestea, singura dată când un 
animal iniţiază o conversaţie cu un om este atunci când 
şarpele o ispiteşte pe Eva să mănânce fructul oprit al 
cunoaşterii (şi magarita lui Balaam rosteşte câteva cuvinte, 
dar nu face decât să-i transmită lui Balaam un mesaj de la 

Dumnezeu). 

În Grădina Raiului, Adam şi Eva trăiau din roadele 
pământului. Izgonirea din rai seamănă izbitor cu Revoluţia 
Agricolă. În loc să-l lase pe Adam să culeagă în continuare 
fructe sălbatice, un Dumnezeu mânios îl condamnă: „în 
sudoarea feţei tale îţi vei mânca pâinea ta”. Aşadar, e posibil 
să nu fie o coincidenţă faptul că animalele biblice vorbeau cu 
oamenii doar in epoca preagricola a raiului. Ce invataminte 
trage Biblia din acest episod? Ca nu ar trebui sa-i asculti pe 
şerpi si că, în general, e mai bine să eviti să vorbeşti cu 
animalele şi plantele. Nu duce decât la dezastru. 


12. Păcatul originar şi izgonirea din rai de Michelangelo, Capela 
Sixtină. Şarpele - care în partea superioară are corp omenesc - iniţiază 
întregul şir al evenimentelor. In vreme ce primele două capitole ale 
Facerii sunt dominate de monologuri divine („şi Dumnezeu a zis... şi 
Dumnezeu a zis... şi Dumnezeu a zis...”), in cel de-al treilea capitol 
avem în sfârşit un dialog - între Eva şi şarpe („Şarpele a zis femeii... 
Femeia a răspuns şarpelui...”). Această conversaţie unică între un om 
şi un animal duce la prăbuşirea omenirii şi la izgonirea noastră din 
Tai. 


Cu toate acestea, povestea biblică are straturi de 

semnificaţie mai profunde şi mai străvechi. În majoritatea 
limbilor semite, ,Eva” înseamnă „şarpe” sau chiar 
„şerpoaică” Numele mamei noastre biblice ancestrale 
ascunde un mit animist arhaic, potrivit căruia şerpii nu sunt 
vrăjmaşii noştri, ci strămoşii noştri” Multe culturi animiste 
cred că oamenii se trag din animale, inclusiv din şerpi şi din 
alte reptile. Majoritatea aborigenilor australieni cred că 
Şarpele Curcubeu a creat lumea. Populatiile Aranda şi Dieri 
susţin ca triburile lor se trag din şopârle sau şerpi 
primordiali, care au fost transformați în oameni!" Ba chiar si 
occidentalii moderni cred că au evoluat din reptile. Creierul 
fiecăruia dintre noi s-a format în jurul unui nucleu reptilian, 
iar structura corpului nostru este în esenţă cea a unor reptile 
modificate. 

Autorii Cărţii Facerii e posibil să fi păstrat o rămăşiţă de 
credinţe animiste străvechi în numele Evei, dar au avut mare 
grijă să ascundă toate celelalte urme. Facerea spune că, în 
loc să se tragă din şerpi, oamenii au fost creaţi de divinitate 
din materie neinsufletita. Şarpele nu este strămoşul nostru; 
el ne ispiteşte să ne răzvrătim împotriva Tatălui nostru 
ceresc. În vreme ce animiştii vedeau în oameni doar un alt 
tip de animal, Biblia susţine că oamenii reprezintă o creaţie 
unică şi că orice încercare de recunoaştere a animalului din 
noi neagă puterea ţi autoritatea lui Dumnezeu. Într-adevăr, 
atunci când oamenii moderni au descoperit că au evoluat de 
fapt din reptile, s-au răzvrătit împotriva lui Dumnezeu şi au 
încetat să-L mai asculte - sau chiar să mai creadă în 
existenţa Lui. 


Nevoi ancestrale 


Biblia, cu credinţa sa în natura aparte a omului, a 
constituit unul dintre produsele auxiliare ale Revoluţiei 
Agricole, care a iniţiat o nouă fază în relaţiile dintre om şi 
animale. Apariţia agriculturii a provocat noi valuri de 
extinctie în masă, dar, mai important, a creat o forma de 
viaţă cu totul nouă pe pământ: animalele domestice. Iniţial, 
acest fapt a avut o importanţă minoră, deoarece oamenii au 
reuşit să domesticească mai puţin de douăzeci de specii de 


ANTROPOCENUL 
77 


mamifere şi păsări, faţă de mii şi mii de specii care au rămas 
„sălbatice”. Totuşi, cu trecerea secolelor, aceasta noua 
formă de viaţă a devenit predominantă. Astăzi mai bine de 
90% dintre toate animalele mari sunt domestice. 

Din păcate, speciile domesticite au plătit pentru succesul 
lor colectiv fără pereche cu o suferinţă individuală fără 
precedent. Deşi regnul animal a cunoscut numeroase forme 
de durere şi chin vreme de milioane de ani, Revoluţia 
Agricolă a generat tipuri complet noi de suferinţă, care cu 
timpul doar s-au agravat. 

In ochii observatorului accidental, animalele domestice 
par să o ducă mult mai bine decât verii şi strămoşii lor 
sălbatici. Porcii-mistreti îşi petrec zilele căutând mâncare, 
apă şi adăpost şi sunt ameninţaţi în permanenţă de lei, 
paraziți şi inundaţii. Porcii domestici, în schimb, se bucură 
de mâncarea, apa şi adăpostul asigurate de oameni, care le 
tratează, de asemenea, bolile şi îi protejează de prădători şi 
de dezastrele naturale. E adevărat, mai devreme sau mai 
târziu, majoritatea porcilor ajung la abator. Dar asta face ca 
soarta lor sa fie mai rea decât cea a porcilor-mistreti ? E mai 
bine să fii devorat de un leu decât măcelărit de un om ? 
Dinţii crocodilului sunt mai putin mortali decât lamele de 
oţel ? 

Ceea ce face ca soarta animalelor domestice de fermă să 
fie deosebit de crudă nu este doar felul în care mor, ci mai 
presus de orice felul în care trăiesc. Doi factori au concurat 
la crearea condiţiilor de trai ale animalelor de fermă din 
vechime pana în prezent: poftele omului şi nevoile 
animalului. Astfel, oamenii cresc porci pentru a obţine carne, 
dar, dacă vor o producţie constantă de carne, trebuie să 
asigure supraviețuirea şi înmulţirea porcilor pe termen lung. 
Teoretic, asta ar fi trebuit să protejeze animalele de formele 
extreme de cruzime. Dacă un fermier nu îşi îngrijea cum se 
cuvine porcii, aceştia urmau să moară curând fără să aibă 
pui, iar fermierul murea de foame. 

Din nefericire, oamenii le pot provoca o suferinţă enormă 
animalelor de fermă pe diverse căi, chiar dacă le asigură 
supraviețuirea şi înmulţirea. La baza problemei stă faptul că 
animalele domestice au moştenit de la strămoşii lor sălbatici 
numeroase nevoi fizice, emoţionale şi sociale care sunt de 
prisos în fermele create de oameni. Fermierii ignoră de 

obicei aceste nevoi, fără să plătească vreo amendă pentru 
asta. Închid animalele în cuşti minuscule; le mutilează 
coarnele şi cozile; separă mamele de pui; şi le împerechează 
selectiv, obţinând monstruozitati. Animalele suferă enorm, 
însă supraviețuiesc şi se înmulţesc. 

Asta nu contrazice principiile elementare ale selecţiei 
naturale ? Teoria evoluţiei susţine ca toate instinctele, 
pornirile şi emoţiile au evoluat doar în interesul 
supravieţuirii şi reproducerii. În acest caz, înmulţirea 
continuă a animalelor de fermă nu dovedeşte că toate 
nevoile lor reale sunt satisfăcute ? Cum poate un porc să 
aibă o  „nevoie” care nu este obligatorie pentru 
supraviețuirea şi reproducerea sa? 

Este cu siguranţă adevărat că toate instinctele, pornirile şi 
emoţiile au evoluat pentru a face faţă presiunilor din ce în ce 
mai mari ale supravieţuirii şi reproducerii. Cu toate acestea, 
dacă aceste presiuni dispar brusc, instinctele, pornirile şi 
emoţiile pe care le-au modelat nu dispar odată cu ele. Cel 
puţin nu imediat. Chiar dacă nu mai sunt determinante 
pentru supravieţuire şi reproducere, aceste instincte, porniri 
şi emoţii continuă să modeleze experienţele subiective ale 
animalului. Atât în cazul animalelor, cât şi în cazul 
oamenilor, agricultura a schimbat presiunile selecției 
aproape peste noapte, dar nu a schimbat pornirile lor fizice, 
emoţionale şi sociale. Bineînţeles, evoluţia nu stagneaza 
niciodată şi a modificat încontinuu oamenii şi animalele în 
cei 12.000 de ani de la apariţia agriculturii. De exemplu, 
oamenii din Europa şi Asia de Vest au dobândit capacitatea 
de a digera laptele de vacă, în vreme ce vacile nu se mai tem 
de oameni, iar astăzi produc mult mai mult lapte decât 
strămoşii lor sălbatici. Însă acestea sunt modificări 
superficiale. Structurile senzoriale şi emoţionale profunde 
ale vacilor, porcilor şi oamenilor nu s-au schimbat mult faţă 
de Epoca de Piatră. 

De ce oamenilor moderni le plac atât de mult dulciurile ? 
Nu pentru că la începutul secolului XXI trebuie să ne 
indopam cu îngheţată şi ciocolată ca să supravietuim. Mai 
curând, pentru că, atunci când strămoşii noştri din Epoca de 

Piatră găseau fructe dulci sau miere, cel mai înţelept lucru 
pe care îl puteau face era să mănânce cât mai mult şi cât mai 
rapid cu putinţă. De ce bărbaţii tineri conduc nesăbuit, se 
implică în conflicte violente şi sparg pagini de internet 
confidentiale? Fiindcă respectă legile genetice străvechi care 
astăzi poate că sunt inutile sau chiar contraproductive, dar 
care în urmă cu 70.000 de ani aveau o logică evoluționistă 
solidă. Un tânăr vânător care îşi risca viaţa urmărind un 
mamut îşi eclipsa toţi adversarii şi câştiga mâna frumoasei 
locale; iar noi ne-am pricopsit acum cu genele lui de 
macho!!, 

Exact aceeaşi logică evoluționistă modelează viata 
porcilor, scroafelor si purceilor la fermele create de oameni. 
Ca sa supravietuiasca si sa se inmulteasca in salbaticie, 
mistretii din vechime trebuiau sa cutreiere teritorii vaste, sa 
se familiarizeze cu mediul lor si sa se fereasca de capcane si 
de prădători. In plus, trebuiau să comunice si să coopereze 
cu ceilalţi mistreți, formând grupuri complexe dominate de 
femelele în vârstă, cu experienţă. Drept urmare, presiunile 
evoluţiei au făcut ca mistretii - şi cu atât mai mult femelele - 
să devină animale sociale deosebit de inteligente, 
caracterizate de o curiozitate vie şi dorinţe puternice de a 
socializa, de a se juca, de a hoinări şi de a explora 
împrejurimile. O scroafă care se năştea cu o mutație rară ce 
o făcea să fie indiferentă faţă de mediul ei şi faţă de alţi 
mistreți nu avea mari şanse de supravieţuire sau 
reproducere. 

Urmaşii mistretilor - porcii domestici - au moştenit 
inteligenţa, curiozitatea şi abilităţile sociale ale acestora’’. 
Asemenea mistreţilor, porcii domestici comunică folosind o 
mare varietate de semnale sonore şi olfactive: scroafele 
recunosc guitaturile unice ale purceilor lor, în vreme ce 
purceii de două zile disting deja chemările mamei lor de cele 
ale altor scroafe'’. Profesorul Stanley Curtis de la 
Pennsylvania State University a antrenat doi porci - pe nume 
Hamlet şi Omletă - să controleze un joystick special cu 
râturile şi a constatat că în scurt timp porcii rivalizau cu 
primatele, învățând şi jucând jocuri simple pe computer!?. 

Astăzi, majoritatea scroafelor din fermele industriale nu 
joacă jocuri pe computer. Sunt închise de stăpânii lor oameni 

în cuşti de gestație minuscule, care măsoară de regulă doi 
metri pe şaizeci de centimetri. Cuştile au podea din beton şi 
gratii metalice şi abia dacă le permit scroafelor gestante să 
se întoarcă sau să doarmă pe o parte, darămite să meargă. 
După trei luni şi jumătate în asemenea condiţii, scroafele 
sunt mutate în custi putin mai late, unde lată si îşi alăptează 
purceii. În vreme ce purceii sug în mod natural între zece şi 
douăzeci de săptămâni, în fermele industriale sunt intarcati 
forţat după două - patru săptămâni, separați de mama lor şi 
trimişi să fie ingrasati şi măcelăriți. Mama este inseminata 
din nou imediat şi retrimisă în cuşca de gestație ca sa 
înceapă un nou ciclu. O scroafă trece de obicei prin cinci- 

3. Scroafe închise în custi de gestatie. Aceste fiinţe deosebit de 
inteligente şi sociale îşi petrec aproape toată viaţa în asemenea 
condiţii, de parcă ar fi deja cârnaţi. 


asemenea cicluri înainte de a fi ea însăşi sacrificată. În 
ultimii ani folosirea custilor a fost restricţionată în Uniunea 
Europeană şi în unele state din SUA, dar cuştile continuă să 
fie utilizate frecvent în multe alte ţări şi zeci de milioane de 

scroafe de prăsilă îşi petrec aproape toată viaţa în ele. 

Fermierii se îngrijesc de toate nevoile scroafei pentru ca 
aceasta să supravieţuiască şi să se înmulțească. Este bine 
hrănită, vaccinată contra bolilor, protejată de intemperii şi 
inseminată artificial. Dintr-o perspectivă obiectivă, scroafa 
nu mai are nevoie să exploreze împrejurimile, să socializeze 
cu alţi porci, să se apropie afectiv de purceii ei şi nici măcar 
să meargă. Dar, dintr-o perspectivă obiectivă, scroafa încă 
are porniri deosebit de puternice să facă toate aceste 
lucruri, iar dacă aceste porniri nu îi sunt satisfăcute, suferă 
enorm. Scroafele închise în custi de gestație manifesta de 
regulă o frustrare acută, ce alternează cu episoade de 
disperare extremă!5 

Aceasta este lecţia elementară a psihologiei evoluționiste 
o nevoie formată cul mii de generaţii în urmă continuă să fie 
simțită la nivel subiectiv chiar daca nu mai este esenţială 
pentru supravieţuire şi reproducere în prezent. În mod 
tragic, Revoluţia Agricolă le-a dat oamenilor puterea de a 
asigura supraviețuirea şi înmulţirea animalelor domestice, 
ignorând totodată nevoile subiective ale acestora. 


Organismele sunt algoritmi 


Cum putem fi siguri că animale precum porcii au într- 
adevăr o lume subiectivă de nevoi, senzaţii şi emoţii? Nu ne 
facem oare vinovaţi de umanizarea animalelor, adică de 
atribuirea unor calităţi umane entităţilor nonumane, 
asemenea copiilor care cred că păpuşile simt dragoste şi 
furie ? 

În realitate, dacă atribuim emoţii porcilor, nu îi umanizăm. 
Îi „mamiferizăm”. Asta pentru că emoţiile nu constituie o 
calitate exclusiv umană - ele caracterizează toate mamiferele 
(precum şi toate păsările şi, probabil, unele reptile şi chiar 
unii peşti). Toate mamiferele au dobândit de-a lungul 
evoluţiei abilităţi şi nevoi emoţionale, iar din faptul că porcii 
sunt mamifere putem deduce cu certitudine că au emotii’®. 

În ultimele decenii, cercetătorii din domeniul ştiinţelor 
vieţii au demonstrat că emoţiile nu reprezintă un fenomen 
spiritual misterios care este util doar pentru a scrie poezii şi 

a compune simfonii. Mai curând, emoţiile sunt algoritmi 
biochimici vitali pentru supraviețuirea şi reproducerea 
tuturor mamiferelor. Ce înseamnă asta ? Ei bine, să începem 
prin a explica ce e un algoritm. Este deosebit de important 
nu numai pentru că acest concept-cheie va reapărea în multe 
dintre capitolele următoare, ci şi pentru că secolul XXI va fi 
dominat de algoritmi. „Algoritmul” este probabil cel mai 
important concept din lumea noastră. Dacă vrem să 
înţelegem viaţa noastră şi viitorul nostru, ar trebui să ne 
străduim să înţelegem ce e un algoritm şi ce legătură au 
algoritmii cu emoţiile. 

Algoritmul este o serie metodică de paşi care pot fi folosiţi 
pentru a face calcule, a rezolva probleme şi a lua decizii. 
Algoritmul nu este un calcul în sine, ci metoda urmată atunci 
când se efectuează calculul. De exemplu, dacă vreţi să 
calculati media aritmetică a două numere, puteţi folosi un 
algoritm simplu. Algoritmul spune : „Primul pas : adunaţi 
cele două numere. Al doilea pas : împărţiţi suma la doi”. 
Atunci când calculati media aritmetică a numerelor 4 şi 8, 
obţineţi 6. Cand calculati media aritmetică a numerelor 117 
şi 231, obţineţi 174. 

Un exemplu mai complex este o reţetă culinară. Un 
algoritm de preparare a unei supe de legume ne-ar putea 
indica: 


Incingeti o jumătate de ceaşcă de ulei într-o cratiţă. 
Tocaţi mărunt patru cepe. 

Rumeniti ceapa. 

Tăiaţi trei cartofi cubuleţe şi puneti-i în cratiţă. 
Tăiaţi fâşii de varză şi adaugati-le în oală. 


Şi aşa mai departe. Puteţi urma acelaşi algoritm de zeci de 
ori, folosind de fiecare dată legume diferite şi obţinând, prin 
urmare, o supă uşor diferită. Dar algoritmul rămâne acelaşi. 

Reţeta singură nu poate face supă. E nevoie de o persoană 
care să citească reţeta şi care să urmeze paşii indicaţi. Dar 
poţi să construieşti o maşinărie care să integreze acest 
algoritm şi să-l urmeze în mod automat. În acest caz, trebuie 
doar să-i asiguri aparatului apă, electricitate şi legume - şi va 

prepara singur supa. Nu există prea multe aparate de făcut 
supă, dar sunteţi probabil familiarizați cu automatele de 
băuturi. Aceste aparate au de regulă o fantă pentru monede, 
o gaură pentru pahare şi mai multe rânduri de butoane. Pe 
primul rând sunt butoanele pentru cafea, ceai şi cacao. Pe 
cel de-al doilea rând scrie: „fără zahăr”, „o linguriţă de 
zahăr”, „două lingurite de zahăr”. Cel de-al treilea rând 
indică: „lapte”, „lapte de soia”, „fără lapte”. Un bărbat se 
apropie de aparat, introduce o monedă în fantă şi apasă pe 
butoanele pe care scrie „ceai”, „o linguriţă de zahăr” şi 
„lapte”. Aparatul se pune în funcţiune, urmând o serie 
precisă de paşi. Lasă să cadă un plic de ceai într-un pahar, 
toarnă apă fierbinte, adaugă o linguriţă de zahăr şi lapte şi 
gata! Aşa primiţi un pahar de ceai. Acesta este un algoritm!” 

Pe parcursul ultimelor câteva decenii, biologii au ajuns la 
concluzia fermă că bărbatul care apasă pe butoane şi bea 
ceaiul este la rândul lui un algoritm. Un algoritm mult mai 
complicat decât automatul de băuturi, fără îndoială, dar tot 
un algoritm. Oamenii sunt algoritmi care produc nu pahare 
cu ceai, ci copii ale lor înşişi (la fel ca un automat care, dacă 
apeşi combinaţia corectă de taste, produce un alt automat). 

Algoritmii care controlează automatele funcţionează graţie 
unor angrenaje mecanice şi circuite electrice. Algoritmii care 
îi controlează pe oameni acţionează prin intermediul 
senzatiilor, emoţiilor şi gândurilor. Şi exact acelaşi tip de 
algoritmi controlează porcii, babuinii, vidrele şi găinile. Să 
analizăm, de exemplu, următoarea problemă de 
supravieţuire : un babuin vede nişte banane care atârnă într- 
un copac, dar observă totodată un leu care stă la pândă în 
apropiere. Ar trebui babuinul să-şi rişte viaţa pentru acele 
banane ? 

Asta se rezumă la o problemă matematică de calcul al 
probabilităților: probabilitatea ca babuinul să moară de 
foame dacă nu mănâncă bananele versus probabilitatea ca 
leul să prindă babuinul. Pentru a rezolva această problemă, 
babuinul trebuie să ia în considerare o mulţime de date. Cât 
de departe sunt de banane ? Cât de departe e leul ? Cât de 
repede pot să alerg ? Cât de repede poate să fugă leul ? Leul 
e treaz sau doarme ? Leul pare flămând sau sătul ? Câte 
banane sunt acolo? Sunt mari sau mici? Verzi sau coapte? Pe 

lângă aceste date externe, babuinul trebuie să ia în 
considerare şi informaţiile legate tic propriul corp. Dacă este 
înfometat, are logică să rişte totul pentru acele banane, 
oricare ar fi şansele de izbândă. Dimpotrivă, dacă abia a 
mâncat, iar bananele nu sunt decât simplă lăcomie, de ce să- 
şi asume vreun risc ? 

Pentru a cântări şi a pune în balanţă toate aceste variabile 
şi probabilităţi, babuinul are nevoie de algoritmi mult mai 
complicati decât cei care controlează aparatele automate. 
Premiul pentru efectuarea unor calcule corecte este în mod 
corespunzător mai mare. Premiul este chiar supraviețuirea 
babuinului. Un babuin sperios - ai cărui algoritmi 
supraestimează pericolele - va muri de foame, iar genele 
care au configurat aceşti algoritmi fricoşi vor pieri odată cu 
cl. Un babuin nesăbuit - ai cărui algoritmi subestimează 
pericolele - va cădea pradă leului şi nici genele lui 
nechibzuite nu vor mai fi transmise generaţiei următoare. 
Aceşti algoritmi trec printr-un permanent control al calităţii 
efectuat de selecţia naturală. Doar animalele care calculează 
corect probabilitățile apucă să lase urmaşi. 

Însă toate acestea sunt foarte abstracte. Cum calculează 
un babuin probabilitățile ? Cu siguranţă nu scoate un creion 
de după ureche şi un carnetel dintr-un buzunar de la spate, 
nu începe să socotească vitezele de alergare şi nivelurile de 
energie cu ajutorul unui calculator. Mai curând, întregul 
corp al babuinului este calculatorul. Ceea ce noi numim 
senzaţii şi emoţii sunt în realitate algoritmi. Babuinul simte 
foamea, simte teama şi fiorii la vederea leului şi simte cum îi 
lasă gura apă la vederea bananelor. Într-o fracțiune de 
secundă, are parte de o avalanşă de senzaţii, emoţii şi 
dorinţe, care nu reprezintă altceva decât procesul de calcul. 
Rezultatul va apărea sub forma unui sentiment: babuinul va 
simţi dintr-odată că îl trec fiori, părul i se face măciucă, 
muşchii i se încordează, pieptul i se umflă, iar atunci va 
inspira adânc: „Înainte! Pot s-o fac! Hai spre banane!”. 
Dimpotrivă, ar putea fi copleşit de frică, umerii îi vor cădea, 
stomacul i se va întoarce pe dos, picioarele i se vor înmuia: 
„Mamă! Un leu ! Ajutor! Uneori, probabilitățile sunt atât de 
apropiate, încât e greu de decis. Şi acest fapt se va manifesta 

sub forma unui sentiment. Babuinul va fi confuz şi nehotărât. 
„Da... Nu... Da... Nu... La naiba! Nu ştiu ce să fac! ” 

Pentru a transmite genele generaţiei următoare, nu este 
de ajuns să rezolvi problemele legate de supravieţuire. 
Animalele trebuie să rezolve şi problemele legate de 
înmulţire, iar acestea depind la rândul lor de calculul 
probabilităților. Selecţia naturală a dat naştere pasiunii şi 
dezgustului ca algoritmi rapizi de evaluare a şanselor de 
reproducere. Frumuseţea înseamnă „şanse mari de a avea 
progenituri reuşite”. Când o femeie vede un bărbat şi-şi 
spune: „la te uită! E superb ! ” şi când o păuniţă vede un 
păun şi-şi spune: „lisuse! Ce coadă! ”, ele fac ceva 
asemănător cu automat de băuturi. Odată 

14. Un păun şi un bărbat. Atunci când vă uitaţi la aceste imagini, 
datele legate de proporții, culori şi dimensiuni sunt procesate de 
algoritmii voştri biochimici, care va fac să simtiti atracție, repulsie sau 
indiferenţă. 


ce lumina reflectată de corpul masculului le ajunge la retină, 
intră în acţiune algoritmi extrem de puternici, perfectionati 

în milioane de ani de evoluţie. În câteva milisecunde, 
algoritmii convertesc semnale infime din aspectul exterior al 
masculului în probabilitati de reproducere şi trag concluzia: 
„După toate probabilitățile, acesta este un mascul foarte 
sănătos şi fertil, cu gene excelente. Dacă mă împerechez cu 
el, cel mai probabil şi urmaşii mei se vor bucura de o 
sănătate bună şi de gene excelente” Desigur, această 
concluzie nu se transpune în cuvinte sau numere, ci în 
dorinţa patimasa a atracției sexuale. Paunitele şi majoritatea 
femeilor nu fac asemenea calcule cu pixul pe hârtie. Pur şi 
simplu le simt. 

Până şi laureatii Premiului Nobel pentru economie iau 
doar o foarte mică parte din deciziile lor folosind stiloul, 
hârtia şi calculatorul; 99% dintre deciziile noastre - inclusiv 
cele mai importante alegeri din viaţă, legate de parteneri, 
cariere şi habitat - sunt luate de algoritmii deosebit de 
rafinati pe care îi numim senzaţii, emoţii şi dorinţe! 

Întrucât aceşti algoritmi controlează viaţa tuturor 
mamiferelor şi păsărilor (şi, probabil, a unor reptile şi chiar a 
peştilor), atunci când oamenii, babuinii 

şi porcii simt frică, procese neurologice analoage au loc în 
zone asemănătoare ale creierului. Prin urmare, este posibil 
ca oamenii infricosati, babuinii înfricoşaţi şi porcii infricosati 
să aibă parte de experienţe similare!? 

Există, bineînţeles, şi diferenţe. Porcii nu par să cunoască 
extremele compasiunii şi cruzimii ce îl caracterizează pe 
Homo sapiens şi nici senzaţia de uimire care îl copleşeşte pe 
omul ce admiră cerul înstelat şi nemărginit. E posibil să 
existe exemple şi invers, de emoţii porcine nefamiliare 
oamenilor, dar nu pot preciza nici una, din motive evidente. 
Totuşi, se pare că o emoție esenţială este împărtăşită de 
toate mamiferele : legătura dintre mamă şi pui. Chiar de aici 
îşi trag mamiferele numele. Cuvântul „mamifer” provine din 
latinescul mamma, care înseamnă „sân”. Mamele mamifere 
îşi iubesc odraslele atât de mult, încât le îngăduie să sugă 
lapte din corpul lor. La rândul lor, puii de mamifere simt o 
dorinţă covârşitoare de a stabili o legătură afectivă cu 
mamele lor şi stau în preajma lor. În sălbăticie, purceii, viteii 
şi catelusii care nu au o legătură cu mamele lor rareori 
supraviețuiesc multă vreme. Până nu demult, acest lucru era 

valabil şi pentru odraslele oamenilor. În schimb, o scroafă, o 
vacă sau o Catea căreia, din pricina vreunei mutații rare, nu 
îi pasă de puii ei ar putea trăi o viaţă lungă şi tihnită, dar 
genele ei nu se vor transmite generaţiei următoare. Aceeaşi 
logică este valabilă şi în cazul girafelor, liliecilor, balenelor şi 
porcilor-spinoşi. Mai putem discuta în privinţa celorlalte 
emoţii, dar, de vreme ce puii de mamifere nu pot supravieţui 
fără îngrijirea mamei, este evident că dragostea maternă şi 
legătura puternică dintre mamă şi pui caracterizează toate 
mamiferele”. 

Oamenilor de ştiinţă le-a luat mulţi ani să admită acest 
fapt. Nu demult, psihologii se îndoiau de importanţa legăturii 
emoţionale dintre părinţi şi copii chiar şi în rândul 
oamenilor. În prima jumătate a secolului XX, şi în ciuda 
influenţei teoriilor freudiene, şcoala behavioristă dominantă 
susţinea că relaţiile dintre părinţi şi copii erau modelate de 
feedbackul material; că toţi copiii aveau nevoie în primul 
rând de mâncare, adăpost şi îngrijiri medicale; şi că 
stabileau o legătură afectivă cu părinţii lor doar pentru că 
cei din urmă le asigurau aceste nevoi materiale. Copiii care 
solicitau căldură sufletească, imbratisari şi sărutări erau 
consideraţi  „răsfăţaţi”. Experții în îngrijirea copiilor 
avertizau că aceia care erau imbratisati şi sarutati de părinţii 
lor aveau să devină adulţi disperaţi după atenţie, egoişti şi 
nesiguri pe ei*'. 

John Watson, o autoritate de seama in cresterea si 
îngrijirea copiilor in anii 1920, îi sfatuia sever pe părinţi: 
„Nu-i imbratisati si nu-i sarutati niciodată [pe copiii voştri], 
nu-i lăsaţi niciodată să vi se aşeze în poală. Dacă trebuie 
neapărat, sarutati-i o data pe frunte atunci cand vă spun 
«noapte bună». Dati mâna cu ei dimineaţa”?. Indragita 
revistă Infant Care arăta că secretele creşterii copiilor erau 
menţinerea disciplinei şi asigurarea nevoilor materiale ale 
celor mici conform unui program zilnic strict. Un articol din 
1929 îi instruia pe părinţi, în cazul în care sugarul plângea 
după mâncare înainte de ora normală a mesei: „Nu îl luaţi în 
braţe, nu îl leganati ca să nu mai plângă si nu îl hraniti 
înaintea orei exacte de alăptat. Plânsul nu-i va face rău 
bebeluşului, nici măcar nou-nascutului””’. 

Abia în anii 1950 şi 1960, un număr tot mai mare de 

experţi au abandonat aceste teorii behavioriste stricte şi au 
recunoscut importanţa vitală a nevoilor emoţionale. Într-o 
serie de experimente celebre (şi şocant de crude), psihologul 
Harry Harlow a separat puii de maimuţă de mamele lor la 
scurt timp după naştere şi i-a izolat în nişte cuşti mici. Atunci 
când aveau de ales între o mamă-manechin din sârmă cu un 
biberon de lapte şi un manechin acoperit cu un material 
textil moale, dar fără lapte, puii de maimuţă se agatau din 
răsputeri de mama din pânză fără lapte. 

Acei pui de maimuţă ştiau un lucru pe care John Watson şi 
experţii de la Infant Care nu l-au conştientizat: mamiferele 
nu pot trăi doar cu mâncare. Ele au nevoie şi de legături 
emoţionale. Milioanele de ani de evoluţie au preprogramat 
maimutele cu o dorinţă coplesitoare de apropiere 
emoţională. Evoluţia le-a întipărit şi ideea că e mai probabil 
ca legăturile emoţionale să se stabilească cu lucruri moi şi 
pufoase, şi nu cu obiecte tari şi metalice. (Din acelaşi motiv, 
copiii mici se ataşează cel mai adesea de păpuşi, pături şi 
cârpe urât mirositoare, şi nu de tacâmuri, pietre sau piese 
din lemn.) Nevoia de legături emoţionale este atât de 
puternică, încât puii de maimuţă ai lui Harlow au abandonat 
manechinul din sârmă care îi hrănea şi şi-au îndreptat 
atenţia spre singurul obiect ce părea capabil să le satisfacă 
acea nevoie. Din nefericire, mama din pânză nu le-a răspuns 
niciodată cu afecţiune, iar maimuticile s-au confruntat drept 
urmare cu grave probleme psihologice şi sociale, devenind 
adulţi nevrotici şi asociali. 

Astăzi privim cu lipsă de înţelegere sfaturile privitoare la 
creşterea copiilor de la începutul secolului XX. Cum e posibil 
ca experţii să nu conştientizeze faptul că toţi copiii au nevoi 
emoţionale şi că sănătatea lor mentală şi fizică depinde la fel 
de mult de satisfacerea acestor nevoi ca de mâncare, 
adăpost şi medicamente ? Cu toate acestea, când vine vorba 
de alte mamifere, negăm în continuare ceea ce este evident. 
La fel ca John Watson şi experţii de la Infant Care, fermierii 
au asigurat de-a lungul istoriei nevoile materiale ale 
purceilor, viteilor şi iezilor, dar au avut tendinţa să le ignore 
nevoile emoţionale. Prin urmare, atât industria cărnii, cât şi 
cea a lactatelor se bazează pe încălcarea legăturii 

emoţionale fundamentale din lumea mamiferelor. Fermierii 
îşi inseminează artificial scroafele de prăsilă şi vacile de 
lapte la nesfârşit. Însă purceii şi viteii sunt separați de 
mamele lor la scurt timp după naştere şi adesea îşi petrec 
toată viaţa iară să sugă vreodată lapte de la ele sau să simtă 
atingerea caldă a limbii şi corpului lor. Ceea ce Harry 
Harlow le-a făcut câtorva sute de maimute, industria cărnii 
şi cea a lactatelor le fac câtorva miliarde de animale în 
fiecare an”. 


Pactul agricol 


Cum şi-au justificat fermierii comportamentul? În vreme 
ce vânătorii-culegători erau rareori conştienţi de pagubele 
pe care le provocau ecosistemului, fermierii ştiau perfect ce 
fac. Stiau că exploatează animalele domestice şi ca le 
subjugă dorințelor si capriciilor omeneşti. Ei şi-au justificat 
faptele în numele noilor religii teiste, care au proliferat şi s- 
au răspândit după Revoluţia Agricolă. Religiile teiste au 
început să susţină că universul nu este un parlament de 
fiinţe, ci mai curând o teocratie guvernată de un grup de zei 
puternici - sau poate de un singur Dumnezeu (,,Theos” în 
greacă). În mod normal nu asociem această idee cu 
agricultura, dar cel puţin la început religiile teiste au fost un 
demers agricol. Teologia, mitologia si ritualul religiilor 
precum iudaismul, hinduismul şi creştinismul s-au centrat 
initial pe relaţia dintre oameni, plantele cultivate si 
animalele de fermă”. 

Iudaismul biblic, de pildă, ţinea seama de nevoile ţăranilor 
şi ale ciobanilor. Majoritatea poruncilor sale priveau 
agricultura şi viaţa la sat, iar principalele sale sărbători erau 
festivalurile recoltei. Oamenii îşi închipuie astăzi că vechiul 
templu din Ierusalim era un fel de sinagogă mare unde 
preoţi îmbrăcaţi în veşminte albe ca zăpada îi întâmpinau pe 
pelerinii cucernici, corurile melodioase cântau psalmi, iar 
tămâia parfuma aerul. În realitate, arăta mai curând ca o 
combinaţie între un abator şi un local cu preparate la grătar. 
Pelerinii nu veneau cu mâna goală. Aduceau cu ei un şir 

nesfârşit de oi, capre, găini şi alte animale, care erau 
sacrificate pe altarul zeului, după care erau gătite şi 
mâncate. Corurile care cântau psalmi se făceau cu greu 
auzite din pricina mugetelor şi behăiturilor viteilor şi iezilor. 
Preoţii în veşminte pătate de sânge tăiau beregata 
victimelor, strângeau sângele care şiroia în borcane, iar apoi 
îl vărsau pe altar. Mireasma tămâii se amesteca cu duhoarea 
de sânge închegat şi carne friptă, în vreme ce roiuri de 
muşte negre bâzâiau mai peste tot (vezi, de exemplu, 
Numerii 28, Deuteronomul 12 şi 1 Samuel 2). O familie 
evreiască modernă care sărbătoreşte făcând un grătar pe 
peluza din faţa casei se apropie mult mai mult de spiritul 
epocii biblice decât o familie ortodoxă care îşi petrece timpul 
studiind scripturile într-o sinagogă. 

Religiile teiste, precum iudaismul biblic, justificau 
economia agricolă prin intermediul unor noi mituri 
cosmogonice. Religiile animiste înfăţişaseră înainte universul 
ca pe o mare operă chinezească cu o distribuţie nesfârşită de 
actori pitoreşti. Elefanti şi stejari, crocodili şi râuri, munţi si 
broaşte, fantome şi zâne, îngeri şi demoni - fiecare avea un 
rol în opera cosmică. Religiile teiste au rescris scenariul, 
transformând universul într-o dramă sumbră de Ibsen, cu 
doar două personaje principale: omul şi Dumnezeu. Îngerii şi 
demonii au supravieţuit cumva tranziţiei, devenind mesagerii 
şi slujitorii zeilor puternici, însă restul distribuţiei animiste - 
toate animalele, plantele şi alte fenomene naturale - a fost 
transformat în decor mut. E adevărat, unele animale au fost 
considerate sacre pentru un zeu sau altul şi mulţi zei aveau 
trăsături de animal: zeul egiptean Anubis avea cap de şacal 
şi până şi lisus Hristos era infatisat adesea sub forma unui 
miel. Cu toate acestea, egiptenii antici îl distingeau cu 
uşurinţă pe Anubis de un şacal obişnuit care se furişa în sat 
ca să vâneze găini şi nici un măcelar creştin nu a confundat 
mielul de sub cuțitul său cu lisus. 

De regulă, credem că religiile teiste îi sanctificau pe zeii 
puternici. Avem tendinţa să uităm că îi sanctificau şi pe 
oameni. Până în acel moment, Homo sapiens fusese doar un 
actor dintr-o distribuţie de mii şi mii. În noua dramă teistă, 
sapiens a devenit eroul central în jurul căruia gravita 


ANTROPOCENUL 
91 


întregul univers. 

În acelaşi timp, zeii au primit două roluri asociate pe care 
să le interpreteze, în primul rând, ei explicau ce era atât de 
deosebit la sapiens şi de ce oamenii trebuiau să domine şi să 
exploateze toate celelalte organisme. Creştinismul, de pildă, 
susţinea că oamenii erau stăpâni peste restul creaţiei 
deoarece Creatorul i-a înzestrat cu această autoritate. Mai 
mult decât atât, potrivit creştinismului, Dumnezeu le-a dat 
un suflet veşnic doar oamenilor. De vreme ce soarta acestui 
suflet veşnic este rostul întregului cosmos creştin, iar 
animalele nu au suflet, ele sunt simpli figuranti. Astfel, 
oamenii au devenit apogeul creaţiei, în vreme ce toate 
celelalte organisme au fost împinse la margine. 

În al doilea rând, zeii trebuiau să medieze între oameni şi 
ecosistem. În cosmosul animist, toată lumea vorbea direct cu 
toată lumea. Dacă aveai nevoie de ceva de la karibu, de la 
smochini, de la nori sau de la pietre, te adresai tu însuţi 
acestora. În cosmosul teist, toate entităţile nonumane au fost 
reduse la tăcere. Drept urmare, nu mai puteai sta de vorbă 
cu copacii şi cu animalele. Atunci, ce trebuia să faci când 
voiai ca pomii să-ţi ofere mai multe roade, vacile să dea mai 
mult lapte, norii să aducă mai multă ploaie, iar lăcustele să 
stea departe de culturile tale? Aici au intrat în scenă zeii. Au 
promis să asigure ploaie, rodnicie şi protecţie, cu condiţia ca 
oamenii să facă ceva în schimb. Aceasta era esenţa pactului 
agricol. Zeii protejau şi măreau producţia agricolă, iar în 
schimb oamenii trebuiau să împartă roadele cu zeii. 
Înțelegerea era favorabilă pentru ambele parti, pe seama 
restului ecosistemului. 

Astăzi, în Nepal, adepţii zeiţei Gadhimai îi sărbătoresc 
festivalul o dată la cinci ani în satul Bariyarpur. În 2009 a 
fost stabilit un record, 250.000 de animale fiind sacrificate în 
cinstea zeiţei. Un şofer local îi explica unui jurnalist britanic 
aflat în vizită că, „dacă vrem ceva şi venim aici cu o ofrandă 
pentru zeiţă, în decurs de cinci ani toate visurile noastre vor 
fi indeplinite”*®. 

O bună parte din mitologia teistă explică amănuntele 
subtile ale acestui pact. Epopeea mesopotamiană a lui 
Ghilgameş povesteşte că, atunci când zeii au trimis un mare 
potop să distrugă lumea, oamenii şi animalele au pierit 

aproape în totalitate. Abia atunci şi-au dat seama zeii 
nesocotiti că nu mai rămăsese nimeni care să le aducă 
ofrande. Au fost innebuniti de foame şi de chin. Din fericire, 
a supravieţuit o familie de oameni, graţie prevederii zeului 
Enki, care l-a instruit pe adeptul său, Uta-napiştim, să se 
adăpostească într-o arcă mare din lemn împreună cu rudele 
sale şi o mulţime de animale. Când apele s-au retras, iar 
acest Noe al Mesopotamiei a coborât din arca sa, primul 
lucru pe care l-a făcut a fost să sacrifice câteva animale în 
cinstea zeilor. Apoi, ne istoriseşte epopeea, toţi marii zei au 
venit în grabă în acel loc: „Zeii au simţit mireasma 
desfatatoare, şi s-au strâns ca muştele in jurul 
jertfelnicului”?”. Povestea biblică a potopului (scrisă la mai 
bine de 1.000 de ani după versiunea mesopotamiană) 
relatează la rândul ei că, imediat ce a părăsit arca, „a făcut 
Noe un jertfelnic Domnului; şi a luat din animalele cele 
curate şi din toate păsările cele curate şi le-a adus ardere de 
tot pe jertfelnic. Iar Domnul Dumnezeu a mirosit mireasmă 
bună şi a zis Domnul Dumnezeu în inima Sa: «Am socotit să 
nu mai blestem pământul pentru faptele omului»” (Facerea 8 
:20-21). 

Aceasta pilda a potopului a devenit un mit fondator al 
lumii agricole. Desigur, ii putem da o interpretare ecologica 
moderna. Potopul ne-ar invata ca faptele noastre pot 
distruge întregul ecosistem şi că oamenii au fost însărcinaţi 
de divinitate să protejeze restul creaţiei. Cu toate acestea, 
interpretările tradiţionale au văzut în potop o dovadă a 
supremaţiei omului şi a lipsei de valoare a animalelor. 
Potrivit acestor interpretări, Noe a fost instruit să salveze 
întregul ecosistem pentru a proteja mai curând interesele 
comune ale zeilor şi oamenilor decât interesele animalelor. 
Organismele nonumane nu au valoare intrinsecă; ele există 
doar de dragul nostru. 

La urma urmei, „văzând însă Domnul Dumnezeu că 
răutatea oamenilor s-a mărit pe pământ”, a hotărât: „Pierde- 
voi de pe faţa pământului pe omul pe care l-am făcut! De la 
om până la dobitoc şi de la târâtoare până la păsările 
cerului, tot voi pierde, căci îmi pare rău că le-am făcut” 

(Facerea 6 :7). Bibliei i se pare cât se poate de normal să 
distrugi toate animalele drept pedeapsă pentru fărădelegile 
lui Homo sapiens, ca şi când existenţa girafelor, pelicanilor 
şi buburuzelor îşi pierde orice rost dacă oamenii nu se 
comportă cum se cuvine. Biblia nu îşi putea închipui un 
scenariu în care Dumnezeu se căieşte că l-a creat pe Homo 
sapiens, şterge maimuța asta păcătoasă de pe faţa 
pământului şi apoi petrece o eternitate delectându-se cu 
năzbâtiile strutilor, cangurilor şi ursilor panda. 

Religiile teiste au totuşi anumite convingeri favorabile 
animalelor. Zeii le-au dat oamenilor autoritate asupra 
regnului animal, dar această autoritate implica şi anumite 
responsabilităţi. De exemplu, evreilor li se poruncea să lase 
animalele să se odihnească de sabat şi să evite să le 
provoace suferinţe inutile. (Deşi, în orice ciocnire de 
interese, interesele oamenilor primau întotdeauna în faţa 
intereselor animalelor’®.) 

O pildă din Talmud povesteşte cum, în drum spre abator, 
un vițel a scăpat şi a căutat ajutor la rabinul Judah ha-Nasi, 
unul dintre întemeietorii iudaismului rabinic. Vitelul şi-a 
vârât capul sub faldurile veşmintelor rabinului şi a început 
să plângă. Însă rabinul a dat vitelul la o parte, spunându-i: 
„Mergi! Ai fost creat tocmai pentru acest scop”. Întrucât nu 
a arătat pic de milă, Dumnezeu l-a pedepsit, iar rabinul a 
suferit de pe urma unei boli chinuitoare vreme de 
treisprezece ani. Apoi, într-o zi, o slujnică ce făcea curăţenie 
în casa rabinului a găsit nişte pui de şobolan abia fatati şi a 
început să-i măture afară din casă. Rabinul Judah s-a grăbit 
să salveze vietatile neajutorate, instruind-o pe slujnică să-i 
lase în pace, căci „Domnul păzeşte pe cei străini; pe orfani şi 
pe văduvă va sprijini şi calea păcătoşilor o va pierde” (Psalmi 
145 :9). Întrucât rabinul a dat dovadă de compasiune faţă de 
acei şobolani, şi Dumnezeu a fost milostiv cu el şi l-a 
vindecat de boală”. 

Alte religii, îndeosebi jainismul, budismul şi hinduismul, 
au dat dovadă de o empatie şi mai mare faţă de animale. Ele 
subliniază legătura dintre oameni şi restul ecosistemului, iar 
porunca lor etică de căpătâi a fost să se evite uciderea 


94 HOMO SAPIENS CUCEREŞTE LUMEA 


oricărei fiinţe vii. În vreme ce porunca biblică „Să nu ucizi” 
era valabilă doar în privinţa oamenilor, principiul indian 
străvechi ahimsa (nonviolenta) se extinde la toate vietatile 
conştiente. Călugării jainişti sunt deosebit de grijulii in 
această privinţă. Îşi acoperă întotdeauna gura cu o bucată de 
pânză albă ca nu cumva să inhaleze vreo insectă şi ori de 
câte ori se plimbă iau cu ei o mătură, ca să înlăture cu 
blandete orice furnică sau gândac din calea lor“. 

Şi totuşi, toate religiile agricole - inclusiv jainismul, 
budismul şi hinduismul - au găsit diverse modalităţi prin care 
să justifice superioritatea umană şi exploatarea animalelor 
(dacă nu pentru carne, atunci pentru lapte şi forţă). Toate au 
pretins că o ierarhie naturală a fiinţelor îi indreptateste pe 
oameni să controleze şi să folosească alte animale, cu 
condiţia să respecte anumite restricţii. Hinduismul, de 
exemplu, a sanctificat vacile şi a interzis consumul cărnii de 
vită, dar a oferit totodată justificarea supremă pentru 
industria lactatelor, susţinând că vacile sunt fiinţe generoase 
care tânjesc efectiv să-şi împartă laptele cu omenirea. 

Prin urmare, oamenii s-au angajat să respecte un „pact 
agricol”. Potrivit acestei înţelegeri, forţele cosmice le-au 
acordat oamenilor autoritate asupra altor animale, cu 
condiţia ca oamenii să-şi respecte anumite obligaţii faţă de 
zei, faţă de natură şi faţă de animalele înseşi. Era uşor de 
crezut în existenţa unei asemenea învoieli cosmice, întrucât 
ea reflecta rutina de zi cu zi a vieţii agricole. 

Vânătorii-culegători nu se consideraseră fiinţe superioare, 
deoarece erau rareori conştienţi de impactul lor asupra 
ecosistemului. Un grup obişnuit era alcătuit din câteva zeci 
de membri, era înconjurat de mii de animale sălbatice, iar 
supraviețuirea lui depindea de înţelegerea şi respectarea 
dorințelor acestor animale. Cei care căutau hrană erau 
nevoiţi să se întrebe în permanenţă la ce visează căprioarele 
şi ce gândesc leii. Altfel, nu puteau să vâneze căprioarele şi 
nici să scape de lei. 

Fermierii, dimpotrivă, trăiau într-o lume controlată şi 
modelată de visurile şi gândurile omeneşti. Oamenii erau 
supuşi în continuare unor forţe naturale formidabile, precum 
furtunile şi cutremurele, dar depindeau mult mai puţin de 

dorinţele altor animale. Băieţii de la fermă învățau de mici să 
călărească, să înhame un taur, să lovească cu biciul un 
măgar încăpățânat şi să ducă oile la păscut. Era uşor si 
tentant să crezi că aceste activităţi de zi cu zi reflectau fie 
ordinea naturală a lucrurilor, fie voinţa divină. 

Aşadar, Revoluţia Agricolă a fost atât o revoluţie 
economică, cât şi una religioasă. Noi tipuri de relaţii 
economice au apărut odată cu noile tipuri de credinţe 
religioase care justificau exploatarea brutală a animalelor. 
Acest proces străvechi poate fi observat şi în zilele noastre, 
ori de câte ori ultimele comunităţi rămase de vânători- 
culegători adoptă agricultura. Recent, vânătorii-culegători 
Nayaka din sudul Indiei au adoptat practici agricole precum 
creşterea vitelor şi a găinilor şi cultivarea ceaiului. În mod 
deloc surprinzător, au dezvoltat de asemenea noi atitudini 
faţă de animale şi au vederi foarte diferite în privinţa 
animalelor domestice (şi a plantelor cultivate) comparativ cu 
organismele sălbatice. 

În limba tribului Nayaka, o fiinţă vie care posedă o 
personalitate unică se numeşte mansan. Când au fost 
întrebaţi de antropologul Danny Naveh, nayaka i-au explicat 
că toţi elefanții sunt mansan. „Noi trăim în pădure, ei trăiesc 
în pădure. Suntem cu toţii mansan... La fel şi urşii, 
caprioarele şi tigrii. Toate animalele din pădure. ” Dar 
vacile ? „Vacile sunt diferite. Trebuie să le îndrumi peste 
tot.” Şi găinile ? „Ele nu sunt nimic. Nu sunt mansan.” Şi 
copacii din pădure? „Da - trăiesc vreme îndelungată.” Şi 
plantele de ceai? „Pe acestea le cultiv ca să vând frunzele de 
ceai şi să cumpăr ce-mi trebuie de la magazin. Nu, acestea 
nu sunt mansan. *! 

Degradarea animalelor de la statutul de fiinţe conştiente 
care merită respect la cel de simple bunuri s-a limitat rareori 
la vaci şi găini. Majoritatea societăţilor agricole au început 
să trateze şi diferite clase de oameni ca şi când ar fi fost 
nişte bunuri. În Egiptul antic, Israelul biblic şi China 
medievală, era un fapt des întâlnit să-i înrobeşti pe oameni, 
să-i torturezi şi să-i executi chiar şi pentru abateri mărunte. 
La fel cum ţăranii nu se consultau cu vacile şi cu găinile în 
privinţa gospodăririi fermei, conducătorilor nici prin cap nu 

le trecea să ceară părerea ţăranilor în legătură cu 
guvernarea regatului. Iar atunci când grupurile etnice sau 
comunităţile religioase intrau în conflict, adesea se 
dezumanizau reciproc. Zugrăvirea „celorlalţi” ca pe nişte 
fiare subumane era un prim pas spre tratarea lor ca atare. 
Astfel, ferma a devenit prototipul societăţilor noi, cu stăpâni 
aroganti, rase inferioare numai bune de exploatat, fiare 
sălbatice de exterminat şi un Dumnezeu maret deasupra 
care îşi dă binecuvântarea pentru tot acest aranjament. 


Cinci veacuri de singurătate 


Dezvoltarea industriei şi ştiinţei moderne a adus cu sine 
următoarea revoluţie în relaţiile dintre om şi animale. În 
timpul Revoluţiei Agricole, omenirea a redus la tăcere 
animalele şi plantele şi a transformat marea operă animistă 
într-un dialog între om şi zei. În timpul Revoluţiei Ştiinţifice, 
omenirea i-a redus la tăcere şi pe zei. Lumea era acum un 
spectacol cu un singur protagonist. Omenirea stătea singură 
pe o scenă goală, vorbind cu ea însăşi, fără să negocieze cu 
nimeni şi dobândind puteri enorme fără nici o obligaţie. 
După ce a descifrat legile mute ale fizicii, chimiei şi biologiei, 
omenirea face acum cu ele orice binevoieste. 

Atunci când un vânător din vechime se aventura în savană, 
cerea ajutorul bivolului sălbatic, iar bivolul îi cerea 
vânătorului ceva în schimb. Când un fermier de odinioară 
voia ca vacile lui să dea mult lapte, cerea ajutorul vreunui 
zeu puternic din ceruri, iar zeul îşi stipula condiţiile. Atunci 
când personalul în halate albe din departamentul de 
cercetare şi dezvoltare de la Nestle vrea să mărească 
producţia de lactate, studiază genetica - iar genele nu îi cer 
nimic în schimb. 

Dar, aşa cum vânătorii şi fermierii aveau miturile lor, şi 
cei din departamentul de cercetare şi dezvoltare le au pe ale 
lor. Cel mai vestit mit al lor plagiază cu neruşinare legenda 
Pomului Cunoaşterii şi a Grădinii Raiului, dar mută acţiunea 
în grădina conacului Woolsthorpe din Lincolnshire. Potrivit 

acestui mit, Isaac Newton stătea acolo sub un măr, când un 
fruct copt i-a căzut în cap. Newton a început să se întrebe de 
ce mărul a căzut direct în jos, şi nu s-a dus in lateral sau în 
sus. Întrebarea sa l-a făcut să descopere gravitația şi legile 
mecanicii newtoniene. 

Povestea lui Newton răstoarnă complet mitul Pomului 
Cunoasterii. În Grădina Raiului, şarpele este cel care iniţiază 
drama, ispitindu-i pe oameni sa cadă in păcat şi dezlantuind 
astfel mânia lui Dumnezeu asupra lor. Adam şi Eva sunt o 
jucărioară atât pentru şarpe, cât şi pentru Dumnezeu. 
Dimpotrivă, în Grădina de la Woolsthorpe, omul este 
singurul agent. Deşi Newton era un creştin deosebit de 
evlavios, care a petrecut mult mai mult timp studiind Biblia 
decât legile fizicii, Revoluţia Ştiinţifică la lansarea căreia a 
contribuit l-a împins pe Dumnezeu pe margine. Atunci când 
urmaşii lui Newton au ajuns să-şi scrie mitul Tăcerii, nu au 
avut nevoie nici de Dumnezeu, nici de şarpe. Grădina de la 
Woolsthorpe este guvernată de legile oarbe ale naturii, iar 
iniţiativa de a descifra aceste legi este strict umană. Poate că 
povestea începe cu un măr care îi cade in cap lui Newton, 
dar mărul nu a făcut-o intenţionat. 

În mitul Grădinii Raiului, oamenii sunt pedepsiţi pentru 
curiozitatea lor şi pentru dorinţa de a dobândi cunoaşterea. 
Dumnezeu îi izgoneşte din paradis, in mitul Grădinii de la 
Woolsthorpe, nimeni nu îl pedepseşte pe Newton; 
dimpotrivă. Graţie curiozitatii sale, omenirea obţine o mai 
bună înţelegere a universului, devine mai puternică şi face 
încă un pas spre paradisul tehnologic. Nenumarati profesori 
din întreaga lume istorisesc mitul lui Newton pentru a 
încuraja curiozitatea, dând de înţeles că putem crea 
paradisul aici, pe pământ, doar dacă dobândim suficientă 
cunoaştere. 

În realitate, Dumnezeu este prezent până şi în mitul lui 
Newton: Newton însuşi este Dumnezeu. Atunci când 
biotehnologia, nanotehnologia şi celelalte roade ale ştiinţei 
se vor coace, Homo sapiens va dobândi puteri divine şi se va 
întoarce la Pomul biblic al Cunoaşterii. Vânătorii-culegători 
din vechime erau doar o altă specie de animale. Fermierii se 

considerau apogeul creaţiei. Oamenii de ştiinţă ne vor 
transforma în zei. 


În vreme ce Revoluţia Agricolă a dat naştere religiilor 
teiste, Revoluţia Ştiinţifică a dat naştere religiilor umaniste, 
în care oamenii au luat locul zeilor. Pe când teistii îl 
venerează pe theos („zeu” in limba greacă), umanistii îi 
venerează pe oameni. Ideea care sta la baza religiilor 
umaniste precum liberalismul, comunismul şi nazismul e 
aceea că Homo sapiens are o esenţă unică şi sacră, care este 
sursa oricărui înţeles şi a oricărei autorităţi în univers. Tot 
ce se petrece în cosmos este judecat ca fiind bun sau rău în 
funcţie de impactul său asupra lui Homo sapiens. 

Dacă teismul justifica agricultura tradiţională în numele 
lui Dumnezeu, umanismul a justificat agricultura industrială 
modernă in numele Omului. Agricultura industrială 
sanctifică nevoile, capriciile si dorinţele omului, 
desconsiderând orice altceva. Agricultura industrială nu este 
câtuşi de puţin interesată de animale, care nu împărtăşesc 
sanctitatea naturii umane. Şi nu are nevoie de zei, fiindcă 
ştiinţa şi tehnologia moderne le oferă oamenilor puteri care 
le depăşesc cu mult pe cele ale zeilor străvechi. Ştiinţa le 
permite firmelor moderne să supună vacile, porcii şi găinile 
unor condiţii mult mai dificile decât cele care predominau în 
societăţile agrare tradiţionale. 

În Egiptul antic, în Imperiul Roman sau în China 
medievală, oamenii aveau doar o înţelegere rudimentară a 
biochimiei, geneticii, zoologiei şi epidemiologiei. Drept 
urmare, puterile lor de manipulare erau limitate. Pe vremea 
aceea, porcii, vacile şi găinile umblau liberi printre case şi 
căutau comori comestibile în mormanul de gunoi şi în 
pădurile din vecinătate. Daca un ţăran ambițios ar fi încercat 
să închidă mii de animale într-un cotet aglomerat, probabil 
că ar fi izbucnit o epidemie mortală, care ar fi ucis toate 
animalele, precum şi o bună parte dintre săteni. Nici un 
preot, şaman sau zeu nu ar fi putut s-o prevină. 

Dar, odată ce ştiinţa modernă a descoperit secretele 
epidemiilor, agenţilor patogeni şi antibioticelor, cotetele, 
grajdurile şi cocinile industriale au devenit fezabile. Cu 
ajutorul vaccinurilor, medicamentelor, hormonilor, 


ANTROPOCENUL 
99 


pesticidelor, sistemelor centralizate de aer condiţionat şi 
hrănitoarelor automate, acum este posibil să înghesui zeci 
de mii de porci, vaci sau găini pe rânduri ordonate de custi 
îngrămădite şi să produci carne, lapte şi ouă cu o eficienţă 
fără precedent. 

În ultimii ani, pe măsură ce oamenii au început să 
regândească relaţiile dintre om şi animale, asemenea 
practici au fost criticate tot mai intens. Acum manifestăm 
brusc un interes fără precedent pentru soarta aşa-numitelor 
forme inferioare de viaţă, poate pentru că suntem pe cale să 
devenim la rândul nostru una. Dacă programele de 
calculator vor dezvolta o inteligenţă supraomenească şi vor 
dobândi o putere f3ră precedent, ar trebui să începem să 
punem mai mult preţ pe aceste programe decât pe oameni ? 
Ar fi în regulă, de exemplu, ca o inteligenţă artificială să-i 
exploateze pe oameni şi chiar să-i ucidă pentru a-şi satisface 
propriile nevoi şi dorinţe ? Dacă nu ar trebui să i se îngăduie 
vreodată să facă una ca asta, în ciuda puterii şi inteligenţei 
sale superioare, de ce este etic ca oamenii să exploateze şi 
să ucidă porci ? Au oamenii un fel de scânteie magică, pe 
lângă o inteligenţă superioară şi o putere mai mare, care îi 
distinge de porci, de găini, de cimpanzei şi de programele de 
calculator deopotrivă? 

Dacă e aşa, de unde a venit acea scânteie şi de ce suntem 
siguri că o IA nu ar putea-o dobândi niciodată ? Dacă nu 
există o asemenea scânteie, ar exista vreun motiv pentru 
care să continuăm să atribuim o valoare specială vieţii 
umane chiar şi după ce computerele îi vor întrece pe oameni 
din punctul de vedere al inteligenţei şi puterii? Într-adevăr, 
ce anume ne face pe noi, oamenii, atât de inteligenţi şi de 
puternici din capul locului şi cât de probabil este ca 
entităţile nonumane să se ia odată la întrecere cu noi şi să ne 
depăşească ? 

Capitolul următor va examina natura şi puterea lui Homo 
sapiens, nu numai pentru a înţelege mai bine relaţiile 
noastre cu alte animale, ci şi pentru a vedea ce ne-ar putea 
rezerva viitorul şi cum ar putea arăta relaţiile dintre oameni 
şi supraoameni. 


Capitolul 3 
Scânteia umană 


Nu încape îndoială că Homo sapiens este cea mai 
puternică specie din lume. De asemenea, lui Homo sapiens îi 
place să creadă că se bucură de un statut moral superior şi 
că viaţa oamenilor are o valoare mult mai mare decât vieţile 
porcilor, elefanților sau lupilor. Asta e mai putin evident. 
Oare puterea face ca acest lucru să fie adevărat ? Este viaţa 
umană mai de preţ decât viaţa porcină deoarece colectivul 
uman este mai puternic decât colectivul porcin? Statele 
Unite sunt mult mai puternice decât Afghanistanul; asta 
implică faptul că vieţile americane au o valoare intrinsecă 
mai mare decât vieţile afghane ? 

În practică, vieţile americane sunt mai pretuite. Se 
investesc mult mai mulţi bani în educaţia, sănătatea şi 
siguranţa americanului de rând decât în cele ale afghanului 
obişnuit. Uciderea unui cetăţean american stârneşte 
proteste internaţionale de mult mai mare amploare decât 
uciderea unui cetăţean afghan. Totuşi, în general este 
acceptat faptul că acesta nu este altceva decât un rezultat 
injust al balanței geopolitice de putere. Poate că 
Afghanistanul are o influenţă mult mai mică decât SUA, însă 
viaţa unui copil din regiunea muntoasă Tora Bora este 
considerată la fel de sacră ca viaţa unui copil din Beverly 
Hills. 

În schimb, atunci când privilegiem copiii oamenilor în 
detrimentul purceilor, vrem să credem că acest lucru 
reflectă ceva mai profund decât balanţa ecologică de putere. 
Vrem să credem că vieţile omeneşti sunt cu adevărat 
superioare într-un mod fundamental. Noi, sapiens, adorăm 
să ne spunem nouă înşine că ne bucurăm de o calitate 
magică, care, pe lângă faptul că explică puterea noastră 

imensă, ne oferă şi o justificare morală pentru statutul 
nostru privilegiat. Ce este această scânteie umană unică? 

Răspunsul monoteist tradiţional este că doar sapiens au 
suflete veşnice. În vreme ce corpul se degradează şi 
putrezeşte, sufletul îşi continuă călătoria spre mântuire sau 
osândă şi va avea parte fie de fericire nesfârşită în paradis, 
fie de suferinţă veşnică în iad. Cum porcii şi alte animale nu 
au suflet, nu iau parte la această dramă cosmică. Trăiesc 
numai câţiva ani, după care mor şi se pierd în neant. Prin 
urmare, ar trebui să ne pese mult mai mult de sufletele 
umane veşnice decât de porcii efemeri. 

Acesta nu este un basm pentru copii de grădiniţă, ci un 
mit extrem de puternic ce continuă să afecteze viaţa a 
miliarde de oameni şi animale la începutul secolului XXI. 
Credinţa că oamenii au suflete veşnice, în timp ce animalele 
sunt doar corpuri trecătoare, este un pilon al sistemului 
nostru judiciar, politic şi economic. Ea explică de ce, de 
exemplu, e în regulă ca oamenii să ucidă animale pentru 
hrană sau chiar doar din amuzament. 

Totuşi, descoperirile noastre ştiinţifice recente contrazic 
categoric acest mit monoteist. E adevărat, experimentele de 
laborator confirmă veridicitatea unei părţi a mitului: aşa cum 
afirmă religiile monoteiste, animalele nu au suflete. Toate 
studiile amănunțite şi cercetările laborioase nu au reuşit sa 
descopere vreo urmă de suflet la porci, şobolani sau 
maimuțe rhesus. Dar aceleaşi experimente de laborator 
subminează cea de-a doua parte, mult mai importantă, a 
mitului monoteist, şi anume aceea că oamenii au un suflet. 
Oamenii de ştiinţă au supus Homo sapiens la zeci de mii de 
experimente bizare şi au căutat în fiecare coltisor al inimilor 
noastre şi în fiecare ungher al creierelor. Însă până in 
prezent nu au descoperit nici o scânteie magică. Nu există 
absolut nici o dovadă ştiinţifică potrivit căreia, spre 
deosebire de porci, sapiens au suflete. 

Dacă asta ar fi tot, am putea foarte bine să susţinem că 
oamenii de ştiinţă trebuie doar să continue căutările. Nu au 
găsit încă sufletul pentru că nu au căutat îndeajuns de atent. 
Totuşi, ştiinţele vieţii pun la îndoială existenţa sufletului nu 
numai din cauza lipsei dovezilor, ci mai curând fiindcă însăşi 

ideea de suflet contrazice principiile fundamentale ale 
evoluţiei. Această contradicţie este răspunzătoare de ura 
nestăpânită pe care o inspiră teoria evoluționistă în rândul 
monoteistilor piosi. 


Cui i-e frica de Charles Darwin? 


Conform unui sondaj Gallup din 2012, doar 15% dintre 
americani cred ca Homo sapiens a evoluat doar prin 
intermediul selectiei naturale, fara nici o interventie divina; 
32% sustin ca e posibil ca oamenii sa fi evoluat din forme de 
viata preexistente, in cadrul unui proces care a durat 
milioane de ani, dar Dumnezeu a orchestrat tot acest 
spectacol; 46% cred ca Dumnezeu i-a creat pe oameni in 
forma lor actuala undeva in ultimii 10.000 de ani, exact asa 
cum spune Biblia. Trei ani petrecuti pe bancile unei facultati 
nu au absolut nici un impact asupra acestor vederi. Acelasi 
sondaj a constatat ca, in randul absolventilor de cursuri 
universitare, 46% cred in povestea biblica a creatiei, in 
vreme ce doar 14% cred ca oamenii au evoluat fara nici o 
interventie divina. Pana si dintre cei care au un masterat sau 
un doctorat, 25% cred spusele Bibliei, pe cand doar 29% 
atribuie meritele crearii speciei noastre exclusiv selectiei 
naturale’. 

Desi scolile nu se pricep, in mod evident, catusi de putin 
să predea evoluționismul, fanaticii religioşi insistă in 
continuare că nu ar trebui predat deloc. În schimb, cer ca 
elevilor să li se predea şi teoria proiectării inteligente, 
potrivit căreia toate organismele au fost create de o 
inteligenţă superioară (alias Dumnezeu). „Predaţi-le ambele 
teorii”, spun fanaticii, „şi lasati-i pe copii să decidă singuri”. 

De ce provoacă teoria evoluționistă asemenea obiecţii, in 
vreme ce nimănui nu pare să-i pese de teoria relativităţii sau 
de mecanica cuantică? Cum se face că politicienii nu cer ca 
elevilor să li se prezinte teorii alternative legate de materie, 
energie, spaţiu şi timp? La urma urmei, la prima vedere, 
ideile lui Darwin par mult mai putin amenințătoare decât 
monstruozitatile lui Einstein şi Werner Heisenberg. Teoria 
evolutionista se sprijina pe principiul supravietuirii celui mai 

bine adaptat, care este o idee clară şi simplă - ca să nu 
spunem de-a dreptul banală. În schimb, teoria relativităţii şi 
mecanica cuantică susţin că poţi distorsiona timpul şi 
spaţiul, că ceva poate apărea din nimic şi că o pisică poate fi 
atât vie, cât şi moartă în acelaşi timp. Toate astea ne iau în 
derâdere judecata, însă nimeni nu încearcă să-i protejeze pe 
elevii inocenți de aceste idei scandaloase. De ce? 

Teoria relativităţii nu înfurie pe nimeni deoarece nu 
contrazice nici una dintre convingerile la care ţinem. Celor 
mai mulţi oameni nu le pasă deloc dacă spaţiul şi timpul sunt 
absolute sau relative. Dacă tu crezi că e posibil să deformezi 
spaţiul şi timpul, ei bine, n-ai decât. Apucă-te şi deformează- 
le. Ce-mi pasă mie ? În schimb, Darwin ne-a privat de suflete. 
Dacă înţelegi cu adevărat teoria evoluționistă, înţelegi că nu 
există suflet. Este un gând înspăimântător nu numai pentru 
creştinii şi musulmanii evlavioşi, ci şi pentru mulţi oameni de 
rând care nu susţin nici o dogmă religioasă clară, dar care 
vor totuşi să creadă că fiecare om are o esenţă individuală 
veşnică, care rămâne neschimbată de-a lungul vieţii şi care 
poate supravieţui intactă până şi morţii. 

Sensul literal al cuvântului „individ” este „ceva ce nu 
poate fi divizat”. Faptul că sunt un „in-divid” înseamnă că eul 
meu adevărat este mai curând o entitate holistică decât un 
ansamblu de piese separate. Această esenţă indivizibilă 
rezistă, chipurile, de la o clipă la alta fără să piardă sau să 
absoarbă ceva. Corpul şi creierul meu trec printr-un proces 
constant de schimbare, pe măsură ce neuronii se excită, sunt 
secretati hormonii, iar muşchii se contractă. Personalitatea 
mea, dorinţele şi relaţiile mele nu rămân niciodată aceleaşi 
şi ar putea fi complet transformate de-a lungul anilor şi 
deceniilor. Însă dincolo de toate rămân aceeaşi persoană de 
la naştere până la moarte - şi, la modul optimist, după 
moarte. 

Din nefericire, teoria evoluționistă respinge ideea că eul 
meu adevărat este o esenţă indivizibilă, imuabilă şi posibil 
veşnică. Conform teoriei evoluționiste, toate entităţile 
biologice - de la elefanţi şi stejari la celule şi molecule de 
ADN - sunt alcătuite din parti mai mici şi mai simple care se 
îmbină şi se separă neîncetat. Elefanții şi celulele au evoluat 
treptat, ca urmare a unor noi îmbinări şi separări. Ceva ce 

nu poate fi divizat sau schimbat e imposibil să fi luat fiinţă 
prin intermediul selecţiei naturale. 

Ochiul uman, de exemplu, este un sistem extrem de 
complex, alcătuit din numeroase părţi mai mici, precum 
cristalinul, corneea şi retina. Ochiul nu a apărut din senin, 
dotat cu toate aceste componente. Mai curând, a evoluat cu 
paşi mărunți în decurs de milioane de ani. Ochiul nostru 
seamănă foarte mult cu cel al lui Homo erectus, care a trăit 
cu un milion de ani în urmă. Seamănă ceva mai puţin cu 
ochiul lui Australopithecus, care a trăit acum cinci milioane 
de ani. Este cât se poate de diferit de ochiul lui Dryolestes, 
care a trăit acum 150 de milioane de ani. Şi pare să nu aibă 
nimic în comun cu organismele unicelulare care au populat 
planeta noastră cu sute de milioane de ani în urmă. 

Cu toate acestea, până şi organismele unicelulare au 
organite minuscule care îi permit microorganismului să 
distingă lumina de întuneric şi să se mişte către prima sau 
către cel din urmă. Drumul care a dus de la asemenea 
senzori străvechi la ochiul uman este lung şi întortocheat, 
dar, dacă ai sute de milioane de ani la dispoziţie, cu 
siguranţă poţi parcurge întreaga distanţă, pas cu pas. Poţi 
face asta fiindcă ochiul este alcătuit din multe părţi diferite. 
Dacă o dată la câteva generaţii o mică mutație modifică uşor 
una dintre părţi - corneea, să spunem, devine puţin mai 
curbată -, după milioane de generaţii aceste schimbări pot 
avea ca rezultat un ochi uman. Dacă ochiul ar fi fost o 
entitate holistică, lipsită de părţi componente, nu ar fi putut 
evolua niciodată prin intermediul selecţiei naturale. 

lată de ce teoria evoluționistă nu poate accepta ideea 
sufletelor, cel puţin dacă prin „suflet” înţelegem ceva 
indivizibil, imuabil şi posibil veşnic. O asemenea entitate nu 
poate lua naştere printr-o evoluţie treptată. Selecţia naturală 
a putut produce un ochi omenesc fiindcă ochiul are părţi. 
Dar sufletul nu are părţi. Dacă sufletul lui Homo sapiens a 
evoluat pas cu pas de la sufletul lui Homo erectus, care au 
fost, mai precis, aceşti paşi ? Există vreo parte a sufletului 
care este mai dezvoltată la Homo sapiens decât la Homo 
erectus ? Dar sufletul nu are parti. 

Aţi putea susţine că sufletele umane nu au evoluat, ci au 

apărut într-o zi senină în deplinătatea gloriei lor. Dar când 
anume a fost ziua asta senină? Atunci când analizăm 
îndeaproape evoluţia omenirii, ea este stânjenitor de greu de 
găsit. Fiecare om care a existat vreodată s-a născut fiindcă 
un spermatozoid masculin a fecundat un ovul feminin. 
Gândiţi-vă la primul copil înzestrat cu suflet. Acel copil 
semăna foarte mult cu mama şi cu tatăl său, numai că el 
avea suflet, iar părinţii nu. Cunostintele noastre biologice 
pot explica, desigur, naşterea unui copil a cărui cornee era 
putin mai curbată decât a părinţilor săi. O uşoară mutație a 
unei singure gene poate fi responsabilă de asta. Dar biologia 
nu poate explica naşterea unui copil înzestrat cu un suflet 
veşnic, ai cărui părinţi nu aveau nici cea mai mică urmă de 
suflet. O singură mutație sau chiar mai multe mutații sunt de 
ajuns să-i confere unui animal o esenţă imună la orice 
schimbare, inclusiv la moarte ? 

Prin urmare, existenţa sufletelor nu poate fi compatibilă 
cu teoria evoluționistă. Evoluţia înseamnă schimbare şi este 
incapabilă să producă entităţi veşnice. Din perspectivă 
evoluționistă, lucrul cel mai apropiat de o esenţă umană pe 
care îl avem este ADN-ul nostru, iar molecula de ADN este 
mai curând vehiculul mutatiei decât sediul veşniciei. Asta îi 
înspăimântă pe foarte mulţi oameni, care preferă să respingă 
teoria evoluționistă decât să renunţe la sufletele lor. 


De ce nu are bursa conştiinţă 


O altă poveste folosită pentru a justifica superioritatea 
umană spune că, dintre toate animalele de pe pământ, doar 
Homo sapiens are o minte înzestrată cu conştiinţă. Mintea e 
ceva cu totul diferit de suflet. Mintea nu este o entitate 
mistică veşnică. Nici nu este un organ precum ochiul sau 
creierul. Mai curând, mintea este un flux de experienţe 
subiective, precum durere, plăcere, furie şi iubire. Aceste 
experienţe mentale sunt alcătuite din senzaţii, emoţii şi 
gânduri interconectate, care ies la suprafaţă preţ de o clipă, 
după care dispar imediat. Apoi alte experienţe pâlpâie şi se 
fac nevăzute, ivindu-se preţ de o clipă şi pierind. (Atunci 
când reflectăm la asta, încercăm adesea sa impartim 
experienţele în categorii distincte precum senzațiile, emoţiile 

şi gândurile, dar în realitate ele sunt amestecate toate 
laolaltă.) Această aglomerare frenetică de experienţe 
constituie fluxul conştiinţei. Spre deosebire de sufletul 
veşnic, mintea are multe părţi, se schimbă în permanenţă şi 
nu avem nici un motiv să credem că este eternă. 

Sufletul este o poveste pe care unii oameni o acceptă, iar 
alţii o resping. Fluxul conştiinţei, în schimb, este realitatea 
concretă la care suntem martori direcţi clipă de clipă. E cel 
mai sigur lucru din lume. Nu te poţi îndoi de existenţa lui. 
Chiar şi atunci când suntem macinati de îndoială şi ne 
întrebăm: „Oare experienţele subiective există cu adevărat? 
”, putem fi siguri că experimentăm îndoiala. 

Ce sunt, mai exact, experienţele conştiente care alcătuiesc 
fluxul minţii ? Fiecare experienţă subiectivă are două 
trăsături fundamentale : senzaţia şi dorinţa. Robotii şi 
computerele nu au conştiinţă fiindcă, în ciuda nenumăratelor 
lor abilităţi, nu simt nimic şi nu tânjesc după nimic. Un robot 
ar putea avea un senzor de energie care să-i transmită 
unităţii lui centrale de procesare când e pe cale să se 
descarce bateria. Atunci robotul poate să se îndrepte spre o 
priză electrică, să se conecteze şi să-şi reîncarce bateria. Cu 
toate acestea, pe parcursul acestui proces, robotul nu are 
parte de nici o experienţă. În schimb, o fiinţă umană lipsită 
de energie simte că îi este foame şi-şi doreşte să pună capăt 
acestei senzaţii neplăcute. lată de ce spunem că oamenii 
sunt fiinţe conştiente, iar roboții nu si de ce e o crimă să-i 
fortezi pe oameni să muncească până când se prabusesc de 
foame şi de epuizare, în vreme ce exploatarea roboților până 
când li se descarcă bateriile nu implică nici un oprobriu 
moral. 

Cum rămâne cu animalele? Sunt ele conştiente? Au 
experienţe subiective? E în regulă să pui un cal să 
muncească până când se prăbuşeşte de epuizare? După cum 
precizam mai devreme, ştiinţele vieţii susţin în prezent că 
toate mamiferele şi păsările şi cel puţin unele reptile şi unii 
peşti au senzaţii şi emoţii. Cu toate acestea, cele mai recente 
teorii afirmă de asemenea că senzațiile şi emoţiile sunt 
algoritmi biochimici de procesare a datelor. Întrucât ştim că 
roboții şi computerele procesează datele fără a avea 
experienţe subiective, poate că la fel se întâmplă şi cu 
animalele? Într-adevăr, stim că, chiar şi la oameni, 

numeroase circuite cerebrale senzoriale şi emoţionale pot 
procesa date şi iniţia acţiuni in mod cu totul inconştient. 
Aşadar, poate că în spatele tuturor senzatiilor şi emoţiilor pe 
care le atribuim animalelor - foame, teamă, dragoste şi 
loialitate - se află mai curând doar nişte algoritmi 
inconstienti decât nişte experienţe subiective?? 

Această teorie a fost susţinută de părintele filosofiei 
moderne, Rene Descartes, in secolul al XVII-lea, Descartes 
afirma că numai oamenii au senzaţii şi dorinţe, pe când toate 
celelalte animale sunt automate fără minte, asemănătoare cu 
un robot sau cu un aparat mecanic. Atunci când un om 
loveşte un câine, câinele nu are nici o experienţă. Câinele 
tresare şi urlă în mod automat, la fel ca un aparat care 
zumzăie atunci când pregăteşte un pahar cu cafea, fără să 
simtă sau să-şi dorească ceva. 

Această teorie era larg acceptată pe vremea lui Descartes. 
Medicii şi oamenii de ştiinţă din secolul al XVII-lea disecau 
câini vii şi analizau funcţiile organelor lor interne, fără 
anestezie şi fără scrupule. Nu vedeau nimic rău în asta, la fel 
cum şi nouă ni se pare în regulă să demontăm partea 
superioară a unui automat şi să-i analizăm angrenajele şi 
benzile transportoare. La începutul secolului XXI există încă 
mulţi oameni care susţin că animalele nu au conştiinţă sau, 
cel mult, au un tip de conştiinţă inferior şi foarte diferit. 

Pentru a decide dacă animalele au minţi conştiente 
asemănătoare cu a noastră, trebuie întâi de toate să 
înţelegem mai bine cum funcţionează minţile şi ce rol joacă. 
Sunt chestiuni extrem de dificile, dar merită să ne aplecăm 
puţin asupra lor, întrucât mintea va fi eroina câtorva capitole 
ce urmează. Nu vom reuşi să înţelegem pe deplin implicaţiile 
noilor tehnologii, precum inteligenţa artificială, dacă nu ştim 
ce sunt minţile. Aşadar, să lăsăm o clipă deoparte chestiunea 
particulară a minţilor animalelor si să analizăm ce ştie ştiinţa 
despre minţi şi conştiinţă în general. Ne vom concentra 
asupra exemplelor preluate din studiul conştiinţei umane - 
care ne este mai accesibil iar mai târziu vom reveni la 
animale şi ne vom întreba dacă ceea ce este valabil pentru 
oameni li se aplică şi verilor noştri cu blană sau pene. 

La drept vorbind, ştiinţa ştie surprinzător de puţin despre 
minte şi conştiinţă. Conform ortodoxiei actuale, conştiinţa 

este creată de reacţiile electrochimice din creier, iar 
experienţele mentale îndeplinesc o funcţie esenţială de 
procesare a datelor. Cu toate acestea, nimeni nu are nici 
cea mai vagă idee cum o amestecătură de reacţii biochimice 
şi curenţi electrici din creier creează experienţa subiectivă a 
durerii, furiei sau iubirii. Poate că vom avea o explicaţie 
serioasă în zece sau cincizeci de ani. Însă în 2016 nu avem o 
asemenea explicaţie şi am face bine să spunem răspicat 
acest lucru. 

Folosind RMN-ul functional, electrozi implantati şi alte 
gadgeturi sofisticate, oamenii de ştiinţă au identificat cu 
certitudine diverse corelaţii şi chiar legături cauzale între 
curenţii electrici din creier şi diferite experienţe subiective. 
Doar analizând activitatea cerebrală, oamenii de ştiinţă pot 
şti dacă sunteţi treji, dacă visati sau dormiţi profund. Pot să 
vă arate o imagine pret de o fracțiune de secundă, chiar la 
limita percepţiei conştiente, şi să stabilească (fără să vă 
întrebe) dacă aţi conştientizat sau nu imaginea. Au reuşit 
chiar să asocieze neuroni cerebrali individuali cu un conţinut 
mental specific, descoperind, de exemplu, un neuron „Bill 
Clinton” şi un neuron „Homer Simpson”. Atunci când este 
activ neuronul „Bill Clinton”, persoana se gândeşte la cel de- 
al patruzeci şi doilea preşedinte al Statelor Unite ale 
Americii; dacă îi arătaţi unei persoane o imagine cu Homer 
Simpson, e de la sine înţeles că se va declanşa neuronul 
eponim. 

La modul general, oamenii de ştiinţă ştiu că, dacă într-o 
anumită parte a creierului se produce o furtună electrică, 
probabil că te simţi furios. Dacă această furtună se potoleşte 
şi se activează o altă zonă, experimentezi dragostea, într- 
adevăr, oamenii de ştiinţă pot chiar să inducă sentimente de 
furie sau dragoste stimulând electric neuronii 
corespunzători. Dar cum se traduce mişcarea electronilor 
dintr-un loc în altul într-o imagine subiectivă a lui Bill 
Clinton sau într-un sentiment subiectiv de furie sau 
dragoste ? 

Cea mai comună explicaţie subliniază faptul că creierul 
este un sistem deosebit de complex, cu mai bine de 80 de 

miliarde de neuroni conectaţi în numeroase reţele elaborate. 
Atunci când miliarde de neuroni transmit miliarde de 
semnale electrice încoace şi încolo, au loc experienţe 
subiective. Deşi trimiterea şi receptarea fiecărui semnal 
electric constituie un fenomen biochimic simplu, 
interacţiunea tuturor acestor semnale creează ceva mult mai 
complex - fluxul conştiinţei. Observăm aceeaşi dinamică în 
multe alte domenii. Mişcarea unei singure maşini este o 
acţiune simplă, dar atunci când milioane de maşini se mişcă 
şi interacționează simultan se produc ambuteiaje. E destul 
de simplu să cumperi şi să vinzi o singură acţiune, dar atunci 
când milioane de agenţi la bursă cumpără şi vând milioane 
de acţiuni, asta poate duce la crize economice care îi lasă cu 
gura căscată până şi pe experţi. 

Însă această explicaţie nu explică practic nimic. Pur şi 
simplu afirmă că problema este foarte complicată. Nu oferă 
nici o clarificare cu privire la modul in care un anumit tip de 
fenomen (miliarde de semnale electrice care se mişcă 
încoace şi încolo) creează un tip cu totul diferit de fenomen 
(experienţe subiective de furie sau iubire). Analogia cu alte 
procese complexe, precum  ambuteiajele şi crizele 
economice, este greşită. Ce anume creează un ambuteiaj? 
Dacă vei urmări o singură maşină, nu vei înţelege niciodată. 
Ambuteiajul este rezultatul interacțiunii mai multor masini. 
Maşina A influenţează mişcarea maşinii B, care blochează 
trecerea maşinii C şi aşa mai departe. Cu toate acestea, daca 
reprezinti mişcările tuturor maşinilor relevante şi modul în 
care fiecare o influenţează pe cealaltă, vei avea imaginea 
completă a ambuteiajului. Ar fi inutil să întrebi: „Dar cum 
creează toate aceste mişcări ambuteiajul? ”. Deoarece 
„ambuteiajul” este pur şi simplu termenul abstract pe care 
noi, oamenii, am decis să-l folosim pentru această mulţime 
de evenimente. 

În schimb, „furia” nu este un termen abstract pe care am 
decis să-l folosim ca prescurtare pentru „miliarde de 
semnale cerebrale electrice”. Furia este o experienţă cât se 
poate de concretă, cu care oamenii erau familiarizați cu mult 
înainte să ştie ceva despre electricitate. Atunci când spun 
„Sunt furios ! ”, mă refer la un sentiment foarte tangibil. 
Dacă descrii modul în care o reacţie chimică dintr-un neuron 

produce un semnal electric şi miliarde de reacţii 
asemănătoare produc miliarde de semnale suplimentare, tot 
merită să te întrebi: „ Dar cum se împletesc aceste miliarde 
de evenimente ca să creeze sentimentul meu concret de 
furie ?”. 

Atunci când mii de maşini înaintează lent prin Londra, 
spunem că avem de-a face cu un ambuteiaj, însă el nu 
creează o conştiinţă londoneză de proporţii care planează 
deasupra străzii Piccadilly şi îşi spune: „Pfui, mă simt 
blocată! ”. Atunci când milioane de oameni vând miliarde de 
acţiuni, spunem că ne confruntăm cu o criză economică, dar 
nici un spirit puternic de pe Wall Street nu mormăie: „La 
naiba, simt că trec printr-o criză”. Când trilioane de 
molecule de apă se adună pe cer, spunem că s-a format un 
nor, dar nu apare nici o conştiinţă a norului care să anunţe: 
„Mă simt ploios”. Prin urmare, cum se face că, atunci când 
miliarde de semnale electrice mi se mişcă la nivelul 
creierului, apare o minte care simte „Sunt furios! ”? În 2016, 
nu avem nici cea mai vagă idee. 

Aşadar, dacă în urma acestei discuţii aţi rămas confuzi şi 
perplecşi, nu sunteţi singurii. Şi cei mai buni oameni de 
ştiinţă mai au cale lungă până să elucideze enigma minţii şi a 
conştiinţei. Unul dintre lucrurile nemaipomenite în cazul 
ştiinţei este acela că, atunci când oamenii de ştiinţă nu ştiu 
ceva, pot testa fel de fel de teorii şi de conjuncturi, dar în 
cele din urmă pot să-şi recunoască pur şi simplu ignoranta. 


Ecuația vieţii 


Oamenii de ştiinţă nu ştiu cum anume o mulţime de 
semnale cerebrale electrice creează experienţe subiective. Şi 
mai important, nu ştiu care ar putea fi beneficiul unui 
asemenea fenomen din punctul de vedere al evoluţiei. Este 
cea mai mare lacună în înţelegerea vieţii. Oamenii au 
picioare fiindcă, milioane de generaţii, picioarele le-au 
permis strămoşilor noştri să alerge după iepuri şi să fugă de 
lei. Oamenii au ochi fiindcă, vreme de nenumărate milenii, 
ochii i-au ajutat pe străbunii noştri să vadă încotro se 
îndrepta iepurele şi de unde venea leul. Dar de ce au 

oamenii experienţe subiective de foame şi teamă? 

Nu demult, biologii au oferit un răspuns cât se poate de 
simplu. Experiențele subiective sunt esenţiale pentru 
supraviețuirea noastră fiindcă, daca nu am fi simţit foame 
sau teamă, nu ne-am mai fi obosit să vânăm iepuri şi să 
fugim de lei. Atunci când vedea un leu, de ce fugea omul ? Ei 
bine, îi era frică, aşa că fugea. Experiențele subiective 
explicau faptele oamenilor. Astăzi însă oamenii de ştiinţă 
oferă o explicaţie mult mai detaliată. Când un om vede un 
leu, sunt transmise semnale electrice de la ochi la creier. 
Semnalele primite stimulează anumiți neuroni, care 
reacționează  declanşând mai multe semnale. Acestea 
stimulează pe traseu alți neuroni, care declanşează alte 
semnale. Dacă îndeajuns de mulți neuroni corespunzători 
sunt activaţi într-un ritm suficient de rapid, glandele 
suprarenale primesc comenzi să inunde corpul cu 
adrenalină, inima este instruită să bată mai repede, în vreme 
ce neuronii din centrul motor transmit semnale către 
muşchii picioarelor, care încep să se întindă şi să se 
contracte, iar omul fuge din calea leului. 

În mod ironic, cu cât schitam mai bine acest proces, cu 
atat sentimentele constiente devin mai greu de explicat. Cu 
cat intelegem mai bine creierul, cu atat mintea pare de 
prisos. Dacă întregul sistem funcţionează prin intermediul 
unor semnale electrice transmise dintr-o parte în alta, de ce 
mai trebuie să şi simțim teama ? Dacă o serie de reacţii 
electrochimice duc de la celulele nervoase din ochi la 
mişcările muşchilor picioarelor, de ce să mai adăugăm şi 
experienţele subiective la această serie ? Ce anume fac ele ? 
Nenumărate piese de domino pot cădea una după alta fără 
nici o nevoie de experienţe subiective. De ce neuronii au 
nevoie de sentimente ca să se stimuleze unul pe altul sau ca 
să comunice glandei suprarenale să înceapă să pompeze? 
Într-adevăr, 99% dintre activităţile de la nivelul corpului, 
inclusiv mişcarea muschilor şi secrețiile hormonale, au loc 
fără să fie nevoie de sentimente conştiente. Aşadar, de ce au 
nevoie neuronii, muşchii şi glandele de asemenea sentimente 
în restul de 1% din cazuri? 

Aţi putea susţine că avem nevoie de minte întrucât mintea 

stochează amintirile, face planuri şi produce în mod autonom 
imagini şi idei cu totul noi. Nu răspunde pur şi simplu la 
stimuli externi. De exemplu, atunci când un om vede un leu, 
nu reacţionează în mod automat la vederea prădătorului. Îşi 
aminteşte că în urmă cu un an un leu i-a mâncat mătuşa. Îşi 
imaginează cum s-ar simţi dacă un leu l-ar sfâşia în bucăţi. 
Se gândeşte la soarta copiilor săi rămaşi orfani. I)e aceea 
fuge. Într-adevăr, numeroase reacţii în lanţ încep mai curând 
cu iniţiativa minţii înseşi decât cu vreun stimul extern 
imediat. Prin urmare, e posibil ca în mintea omului să apară 
în mod spontan amintirea atacului anterior al unui leu, care 
să-l facă să se gândească la pericolul reprezentat de lei. 
Acesta îi convoacă apoi pe toţi membrii tribului său şi caută 
împreună noi metode de a pune leii pe fugă. 

Dar staţi o clipă! Ce sunt toate aceste amintiri, închipuiri 
şi gânduri ? Unde există ele? Conform teoriilor biologice 
actuale, amintirile, închipuirile şi gândurile noastre nu există 
într-un câmp imaterial superior. Mai curând, şi ele sunt 
avalanşe de semnale electrice declanşate de miliarde de 
neuroni. Drept urmare, chiar şi atunci când ne revin 
amintiri, ne inchipuim diverse lucruri şi avem anumite 
gânduri, au loc o serie de reacţii electrochimice care trec 
prin miliarde de neuroni, încheindu-se cu activitatea 
glandelor suprarenale şi a musculaturii picioarelor. 

Există măcar un singur pas din această călătorie lungă şi 
sinuoasă în care, între acţiunea unui neuron şi reacţia 
următorului, să intervină mintea şi să decidă dacă cel de-al 
doilea neuron ar trebui să declanşeze semnale sau nu? 
Există vreo mişcare materială, chiar şi a unui singur 
electron, care să fie cauzată mai curând de experienţa 
subiectivă a fricii decât de mişcarea anterioară a unei alte 
particule ? Dacă nu există o asemenea mişcare - şi dacă 
fiecare electron se mişcă fiindcă alt electron s-a mişcat mai 
devreme de ce trebuie să mai simţim teamă? Habar nu avem. 

Filosofii au rezumat această enigmă într-o întrebare- 
capcană: ce se întâmplă în minte şi nu se întâmplă în creier? 
Dacă în minte nu se întâmplă nimic în afară de ceea ce se 

petrece în vasta noastră reţea de neuroni, atunci ce nevoie 
mai avem de minte ? Dacă în minte se întâmplă într-adevăr 
ceva în plus faţă de ceea ce se întâmplă în reţeaua 
neuronală, unde se întâmplă ? Să presupunem că vă întreb 
ce părere avea Homer Simpson despre scandalul cu Bill 
Clinton şi Monica Lewinsky. Probabil că nu v-aţi gândit 
niciodată la asta, aşa că mintea voastră trebuie să 
contopească acum două amintiri care nu aveau nici o 
legătură una cu alta şi să-l vizualizeze, poate, pe Homer 
bând bere şi urmărind discursul preşedintelui în care afirmă: 
„Nu am avut relaţii sexuale cu femeia aceea”. Unde are loc 
această contopire ? 

Unii specialişti în neurostiinte susţin că are loc în „spaţiul 
de lucru global” creat de interacţiunea mai multor neuronit. 
Cu toate acestea, termenul „spaţiu de lucru” este doar o 
metaforă. Care e realitatea din spatele metaforei ? Unde se 
întâlnesc si se contopesc efectiv diferitele informaţii ? 
Potrivit teoriilor actuale, cu siguranţă nu într-o a cincea 
dimensiune platonică. Ci, mai curând, acolo unde, să zicem, 
doi neuroni care nu erau conectaţi anterior încep dintr-odată 
să-şi transmită semnale unul altuia. O nouă sinapsă se 
formează între neuronul Bill Clinton şi neuronul Homer 
Simpson. Dar, în acest caz, de ce avem nevoie de experienţa 


Ce se întâmplă în minte 
şi nu se întâmplă în creler? 


Nimic Ceva 


Atunci, ce nevole Unde are loc 
mai avem de minte? acest ceva? 


În creier 

conştientă a memoriei pe lângă evenimentul fizic al 
conectării celor doi neuroni ? 

Putem formula aceeaşi enigmă în termeni matematici. 
Dogma actuală susţine că organismele sunt algoritmi şi că 
algoritmii pot fi reprezentaţi în formule matematice. Poţi 
folosi numere şi simboluri matematice ca să scrii şirul 
paşilor pe care îi urmează un automat ca să prepare un 
pahar cu ceai şi şirul paşilor pe care îi urmează creierul 
atunci când este alarmat de apropierea unui leu. În acest 
caz, şi dacă experienţele conştiente îndeplinesc o funcţie 
importantă, ele trebuie să aibă o reprezentare matematică, 
deoarece constituie o parte esenţială a algoritmului. Atunci 
când scriem algoritmul pentru teamă şi descompunem 
„teama” într-o serie de calcule precise, ar trebui să putem 
preciza: „Aici, pasul cu numărul 93 în procesul de calcul - 
aceasta este experienţa subiectivă a fricii! ”. Dar există 
vreun algoritm pe uriaşul tărâm al matematicii care să 
conţină o experienţă subiectivă? Până acum nu ştim de 
existenţa nici unui asemenea algoritm. În ciuda vastelor 
cunoştinţe pe care le-am dobândit în domeniile matematicii 
şi informaticii, nici unul dintre sistemele de procesare a 
datelor pe care le-am creat nu are nevoie de experienţe 
subiective pentru a funcţiona şi nici unul nu simte durere, 
plăcere, furie sau iubire”. 

Poate că avem nevoie de experienţe subiective ca să ne 
gândim la noi înşine? Un animal care cutreieră savana şi-şi 
calculează şansele de supravieţuire şi reproducere trebuie 
să-şi reprezinte propriile acţiuni şi decizii lui însuşi, iar 
uneori să le comunice şi altor animale. Pe măsură ce creierul 
încearcă să creeze un model al propriilor decizii, rămâne 
blocat într-o digresiune fără sfârşit şi abracadabra ! Din 
acest ciclu apare conştiinţa. 

Poate că acest lucru ar fi sunat plauzibil în urmă cu 
cincizeci de ani, dar nu în 2016. Mai multe corporaţii, 
precum Google şi Tesla, construiesc maşini autonome care 
se plimbă deja pe drumurile noastre. Algoritmii care 
controlează maşina autonomă fac milioane de calcule pe 
secundă legate de alte maşini, de pietoni, semafoare şi gropi. 
Maşina autonomă se opreşte la culoarea rosie a semaforului, 


SCÂNTEIA UMANĂ 
115 


ocoleşte obstacolele şi menţine o distanţă sigură faţă de alte 
vehicule - fără să simtă nici urmă de teamă. Maşina trebuie 
să se ia în calcul şi pe sine şi să comunice planurile şi 
dorinţele ei vehiculelor din jur, fiindcă, dacă decide să vireze 
la dreapta, va avea un impact asupra comportamentului lor. 
Maşina face toate acestea fără nici o problema - dar şi fără 
conştiinţă. Maşina autonomă nu este specială. Multe alte 
programe de calculator ţin cont de propriile acţiuni şi, cu 
toate acestea, nici unul nu a dezvoltat conştiinţă şi nici unul 
nu simte şi nu îşi doreşte nimic’®. 

Dacă nu putem explica mintea şi dacă nu ştim ce funcţie 
îndeplineşte, de ce nu renuntam pur şi simplu la ea ? Istoria 
ştiinţei este intesata de concepte şi teorii abandonate. De 
exemplu, primii oameni de ştiinţă moderni care au încercat 
să explice mişcarea luminii au postulat existenţa unei 
substanţe 

numite eter, care, chipurile, ar fi umplut intregul univers. Se 
considera ca lumina era formata din valuri de eter. Cu toate 
acestea, oamenii de stiinta nu au gasit nici o dovada 

empirică a existenţei eterului, însă au reuşit să vină cu teorii 
alternative mai bune ale luminii. Drept urmare, au aruncat 
eterul la coşul de gunoi al ştiinţei. 

În mod asemănător, vreme de mii de ani, oamenii s-au 
folosit de Dumnezeu ca să explice numeroase fenomene 
naturale. Ce anume produce fulgerul? Dumnezeu. Ce face 
ploaia să cadă? Dumnezeu. Cum a apărut viaţa pe pământ? 
Dumnezeu a creat-o. De-a lungul ultimelor câteva secole, 
oamenii de ştiinţă nu au descoperit nici o dovadă empirică a 
existenţei lui Dumnezeu, dar au găsit explicaţii mult mai 
amănunțite pentru fulgere, ploaie şi originile vieţii. Prin 
urmare, cu excepţia câtorva subdomenii ale filosofiei, nici un 
articol din nici o revistă ştiinţifică evaluată de referenti nu ia 
în serios existenţa lui Dumnezeu. Istoricii nu susţin că Aliaţii 
au câştigat cel de-al Doilea Război Mondial fiindcă 
Dumnezeu a fost de partea lor; economiştii nu dau vina pe 
Dumnezeu pentru criza economică din 1929; iar geologii nu 
invocă voinţa Lui pentru a explica mişcările plăcilor 
tectonice. 

De aceeaşi soartă a avut parte şi sufletul. Timp de mii de 
ani, oamenii au crezut că toate faptele şi deciziile noastre 
izvorăsc din suflet. Totuşi, în lipsa dovezilor care să susţină 
această teorie şi dată fiind existenţa unor teorii alternative 
mult mai detaliate, ştiinţele vieţii au abandonat sufletul. La 
nivel individual, mulţi biologi şi medici continuă, poate, să 
creadă în existenţa sufletelor. Însă nu scriu niciodată despre 
ele în revistele ştiinţifice serioase. 

Oare mintea ar trebui să se alăture sufletului, eterului şi 
lui Dumnezeu în coşul de gunoi al ştiinţei? La urma urmei, 
nimeni nu a văzut experienţe de durere sau iubire la 
microscop şi avem o explicaţie biochimică foarte detaliată 
pentru durere şi iubire care nu lasă loc experienţelor 
subiective. Cu toate acestea, există o diferenţă crucială între 
minte şi suflet (precum şi între minte şi Dumnezeu). În 
vreme ce existenţa sufletelor veşnice este o pură ipoteză, 
experienţa durerii este o realitate directă şi cât se poate de 
tangibilă. Atunci când calc pe un cui, pot să fiu 100% sigur 
că simt durere (chiar dacă nu am până acum o explicaţie 

ştiinţifică a ei). În schimb, nu pot fi sigur că, dacă rana se 
infectează şi mor în urma cangrenei, sufletul meu va 
continua să existe. Este o poveste foarte interesantă şi 
mângâietoare, pe care aş vrea cu dragă inimă să o cred, dar 
nu am nici o dovadă directă pentru veridicitatea sa. Întrucât 
toţi oamenii de ştiinţă au parte în permanenţă de sentimente 
subiective precum durerea şi îndoiala, nu le pot nega 
existenţa. 

O altă modalitate de a respinge mintea şi conştiinţa este 
să le negi mai curând relevanta decât existenţa. Unii oameni 
de ştiinţă - precum Daniel Dennett şi Stanislas Dehaene - 
susţin că toate problemele relevante pot fi rezolvate studiind 
activităţile creierului, fără nici un recurs la experienţele 
subiective. Prin urmare, oamenii de ştiinţă pot să elimine 
fără grijă „minte”, ,,constiinta” şi „experienţe subiective” din 
vocabularul şi articolele lor. Totuşi, după cum vom vedea în 
capitolele următoare, întregul edificiu al politicii şi eticii 
moderne este construit pe experienţele subiective şi puţine 
dileme etice pot fi rezolvate referindu-ne strict la activităţile 
cerebrale. De exemplu, ce e în neregulă cu tortura sau cu 
violul? Dintr-o perspectivă pur neurologică, atunci când un 
om este torturat sau violat, au loc anumite reacţii biochimice 
în creier şi diferite semnale electrice se mişcă de la un grup 
de neuroni la altul. Ce ar putea fi în neregulă cu asta ? 
Majoritatea oamenilor moderni au rezerve etice în ceea ce 
priveşte tortura şi violul din cauza experienţelor subiective 
implicate. Dacă un om de ştiinţă vrea să susţină că 
experienţele subiective sunt irelevante, provocarea lui este 
să explice de ce tortura sau violul sunt ceva greşit fără să 
facă referire la vreo experienţă subiectivă. 

În sfârşit, unii oameni de ştiinţă recunosc : conştiinţa este 
reală şi ar putea chiar să aibă o valoare morală şi politică 
însemnată, dar nu îndeplineşte absolut nici o funcţie 
biologică. Constiinta este produsul auxiliar inutil din punct 
de vedere biologic al anumitor procese cerebrale. Motoarele 
cu reacţie vuiesc puternic, dar zgomotul nu propulsează 
avionul înainte. Oamenii nu au nevoie de dioxid de carbon, 
dar fiecare răsuflare umple aerul cu o cantitate şi mai mare 
de dioxid de carbon. În mod asemănător, conştiinţa ar putea 
fi un fel de poluare mentală produsă de activarea unor reţele 


118 HOMO SAPIENS CUCEREŞTE LUMEA 


neuronale complexe. Nu face nimic. Pur şi simplu e acolo. 
Dacă e adevărat, înseamnă că toată durerea şi plăcerea de 
care au parte miliarde de fiinţe, de milioane de ani, 
reprezintă doar o poluare mentală. E, cu siguranţă, un gând 
care merită să fie luat în considerare, chiar dacă nu este 
adevărat. Dar e uimitor să-ţi dai seama că, in 2016, aceasta 
este cea mai bună teorie a conştiinţei pe care o are de oferit 
ştiinţa contemporană. 


Poate că ştiinţele vieţii vad problema din unghiul greşit. 
Ele cred că viaţa înseamnă doar procesare de date şi că 
organismele sunt masinarii de făcut calcule si de luat decizii. 
Totuşi, această analogie între organisme şi algoritmi ne-ar 
putea induce în eroare. În secolul al XIX-lea, oamenii de 
ştiinţă descriau creierele şi minţile ca pe nişte motoare cu 
aburi. De ce motoare cu aburi? Fiindcă erau principala 
tehnologie de la vremea aceea, care punea în funcţiune 
trenurile, vasele şi fabricile, aşa că, atunci când oamenii 
încercau să explice viaţa, porneau de la premisa că funcţiona 
conform unor principii asemănătoare. Mintea şi corpul sunt 
alcătuite din conducte, cilindri, valve şi pistoane care 
acumulează şi eliberează presiune, producând astfel mişcări 
şi acţiuni. Această viziune a avut o influenţă puternică până 
şi asupra psihologiei freudiene, motiv pentru care o bună 
parte din jargonul nostru psihologic abundă încă de concepte 
împrumutate din ingineria mecanică. 

Să luăm, de exemplu, următoarea argumentatie freudiană: 
„Armatele exploatează pornirile sexuale pentru a alimenta 
agresivitatea militară. Armata recrutează bărbaţi tineri, a 
căror dorinţă sexuală este la apogeu. Armata limitează 
oportunităţile soldaţilor de a avea raporturi sexuale şi de a-şi 
descărca toată acea presiune, care, drept urmare, se 
acumulează în ei. Apoi, armata redirectioneaza aceasta 
presiune înăbuşită şi îi permite să fie eliberată sub forma 
agresivităţii militare”. Exact aşa funcţionează un motor cu 
aburi. Laşi aburul să se acumuleze într-un recipient închis. 
Presiunea aburului creşte din ce în ce mai mult, până când 
deschizi brusc o valvă şi eliberezi presiunea într-o direcţie 
predeterminată, valorificând-o pentru a pune în mişcare un 

tren sau un război de ţesut. Nu doar în armate, ci în toate 
domeniile de activitate, ne plângem adesea că acumulăm 
presiune şi ne temem că, dacă nu ne „descărcăm puţin”, e 
posibil să explodăm. 

În secolul XXI sună pueril să compari psihicul uman cu un 
motor cu aburi. Astăzi cunoaştem o tehnologie mult mai 
sofisticată - computerul -, aşa că explicăm psihicul uman mai 
curând ca pe un computer care procesează date decât ca pe 
un motor cu aburi care reglează presiuni. Dar această nouă 
analogie s-ar putea dovedi la fel de naivă. La urma urmei, 
computerele nu au minţi. Nu-şi doresc nimic nici măcar când 
au un virus, iar internetul nu simte durere nici atunci când 
regimurile autoritariste interzic accesul unor ţări întregi la 
el. Aşa că de ce să folosim computerele ca model de 
înţelegere a minţii ? 

Ei bine, suntem cu adevărat siguri că aceste computere nu 
au senzaţii sau dorinţe? Şi, chiar dacă nu au în clipa de faţă, 
poate că, odată ce vor deveni îndeajuns de complexe, ar 
putea dezvolta conştiinţă? Iar dacă s-ar întâmpla acest lucru, 
cum am putea să-l constatăm? Când computerele ne vor 
înlocui şoferul de autobuz, profesorul şi psihiatrul, cum am 
putea stabili dacă au sentimente sau dacă sunt doar o 
adunătură de algoritmi fără minte ? 

În cazul oamenilor, astăzi suntem capabili să facem 
diferenţa între experienţele mentale conştiente şi activităţile 
cerebrale nonconştiente. Deşi suntem departe de a înţelege 
conştiinţa, oamenii de ştiinţă au reuşit să identifice câteva 
dintre signaturile sale electrochimice. Pentru asta, oamenii 
de ştiinţă au pornit de la premisa că, ori de câte ori oamenii 
declară că sunt conştienţi de ceva, pot fi crezuti. Pe baza 
acestei ipoteze, oamenii de ştiinţă au putut apoi izola tipare 
cerebrale specifice care apar de fiecare dată când oamenii 
declară că sunt conştienţi, dar care nu apar niciodată în 
stările inconştiente. 

Acest fapt le-a permis oamenilor de ştiinţă să stabilească, 
de exemplu, dacă victima unui atac cerebral, aflată aparent 
în stare vegetativă, şi-a pierdut complet conştiinţa sau doar 
controlul corpului şi al vorbirii. Dacă creierul unui pacient 
prezintă  signaturile specifice conştiinţei, probabil ca 
pacientul este conştient, chiar dacă nu poate să se mişte sau 

să vorbească. Într-adevăr, recent medicii au reuşit să 
comunice cu asemenea pacienţi folosind RMN-ul funcţional. 
Le adresează pacienţilor întrebări la care se răspunde cu 
„da” sau „nu”, spunându-le să-şi imagineze că joacă tenis 
dacă răspunsul este „da” şi să vizualizeze locul unde se află 
casa lor dacă răspunsul este „nu”. Doctorii pot observa apoi 
cum se activează cortexul motor atunci când pacienţii îşi 
imaginează că joacă tenis (ceea ce înseamnă „da”), în vreme 
ce ,nu” este indicat de activarea zonelor cerebrale 
responsabile de memoria spaţială” 

Toate bune şi frumoase pentru oameni, dar cum rămâne 
cu computerele? Întrucât computerele din siliciu au structuri 
foarte diferite faţă de reţelele neuronale umane bazate pe 
carbon, e posibil ca signaturile umane ale conştiinţei să nu 
fie relevante pentru ele. Părem blocaţi într-un cerc vicios. 
Pornind de la premisa că îi putem crede pe oameni atunci 
când declară că sunt conştienţi, putem să identificăm 
signaturile conştiinţei umane, după care să folosim aceste 
signaturi ca sa „dovedim” că oamenii sunt într-adevăr 
conştienţi. Dar dacă o inteligenţă artificială se autoproclamă 
conştientă, ar trebui să o credem pur şi simplu? 

Până în prezent, nu avem nici o soluţie bună la această 
problemă. Cu mii de ani în urmă, filosofii şi-au dat seama că 
nu există nici o modalitate prin care să dovedeşti concludent 
că oricine altcineva în afară de tine are minte, într-adevăr, 
chiar şi în cazul altor oameni, nu facem decât să presupunem 
că au conştiinţă - nu putem şti cu siguranţă acest lucru. 
Poate că eu sunt singura fiinţă din tot universul care simte 
ceva şi toţi ceilalţi oameni şi toate animalele sunt doar nişte 
roboţi fără minte ? Poate că visez şi toţi cei pe care îi 
întâlnesc sunt doar personaje în visul meu ? Poate că sunt 
blocat într-o lume virtuală şi toate fiinţele pe care le văd sunt 
simple simulări ? 

Conform dogmei ştiinţifice actuale, orice experienţă pe 
care o am este rezultatul activităţii electrice din creierul meu 
şi, prin urmare, ar trebui să fie teoretic posibil să simulez o 
întreagă lume virtuală pe care să nu o pot distinge cu nici un 
chip de lumea „reală”. Unii specialişti în neurostiinte cred 
că, în viitorul nu foarte îndepărtat, chiar vom face asemenea 
lucruri. Ei bine, poate că s-au făcut deja - poate că vi s-au 

făcut? Cine ştie? Poate că suntem de fapt în anul 2216 şi 
sunteţi un adolescent plictisit cufundat într-un joc de genul 
„lume virtuală” care simulează lumea primitivă şi palpitantă 
de la începutul secolului XXI. Odată ce recunoasteti simpla 
fezabilitate a acestui scenariu, matematica vă conduce la o 
concluzie teribil de înfricoşătoare: dat fiind că există o 
singură lume reală, în vreme ce numărul potentialelor lumi 
virtuale este infinit, probabilitatea ca voi să locuiti în singura 
lume reală este aproape egală cu zero. 

Nici una dintre descoperirile noastre ştiinţifice nu a reuşit 
să depăşească această faimoasă Problemă a Altor Minţi. Cel 
mai bun test pe care l-au conceput cercetătorii până în 
prezent se numeşte Testul Turing, dar analizează doar 
convențiile sociale. Potrivit Testului Turing, pentru a stabili 
dacă un computer are minte, ar trebui să comunicaţi 
simultan atât cu acel computer, cât şi cu o persoană reală, 
fără să ştiţi care e computerul şi care e omul. Le puteţi 
adresa orice întrebări doriţi, puteţi să vă jucaţi, să vă certati, 
ba chiar să flirtati cu ei. Petreceti cu ei oricât timp doriţi. 
Apoi trebuie să decideti care este computerul şi care este 
omul. Dacă nu vă puteţi hotari sau dacă faceţi o greşeală, 
computerul a trecut Testul Turing şi ar trebui să-l tratăm ca 
şi când ar fi înzestrat cu minte. Totuşi, aceasta nu va fi cu 
adevărat o dovadă, desigur. Recunoaşterea existenţei altor 
minţi este doar o convenţie socială şi juridică. 

Testul Turing a fost inventat în 1950 de matematicianul 
britanic Alan Turing, unul dintre părinţii epocii 
computerelor. Turing era de asemenea homosexual într-o 
perioadă în care homosexualitatea era ilegală în Marea 
Britanie. În 1952 a fost condamnat pentru întreţinerea de 
relaţii homosexuale şi i s-a impus castrarea chimică. Doi ani 
mai târziu s-a sinucis. Testul Turing este pur şi simplu o 
replică a unui test banal la care era supus orice homosexual 
în Anglia anilor 1950: poţi să treci drept heterosexual ? 
Turing ştia din proprie experienţă că nu conta cine erai cu 
adevărat - conta doar ceea ce credeau alţii despre tine. 
Turing era de părere că în viitor computerele aveau să fie 
exact ca homosexualii anilor 1950. Nu va conta dacă aceste 
computere vor fi realmente conştiente sau nu. Va conta doar 

părerea oamenilor în această privinţă. 


Vieţile deprimante 
ale şoarecilor de laborator 


După ce ne-am familiarizat cu mintea - şi cu cât de putin 
ştim cu adevărat despre ea putem reveni la întrebarea dacă 
alte animale au minţi. Unele animale, precum câinii, trec cu 
siguranţă Testul Turing într-o versiune modificată. Atunci 
când oamenii încearcă să stabilească dacă o entitate este 
conştientă, ceea ce căutăm de obicei nu este aptitudinea 
matematică sau o memorie bună, ci mai curând abilitatea de 
a crea relaţii emoţionale cu noi. Oamenii dezvoltă uneori 
ataşamente emoţionale profunde faţă de fetişuri precum 
arme, maşini şi chiar lenjerie intimă, dar aceste ataşamente 
sunt unilaterale şi nu se transformă niciodată în relaţii. 
Faptul că un câine poate 11 părtaş la o relaţie emoţională cu 
omul îi convinge pe cei mai mulţi stăpâni de câini că aceştia 
nu sunt nişte automate fără minte. 

Însă acest fapt nu îi va satisface pe sceptici, care 
subliniază că emoţiile sunt algoritmi şi că nici un algoritm 
cunoscut nu necesită conştiinţă ca să funcţioneze. Când un 
animal afişează un comportament emoţional complex, nu 
putem dovedi că acesta nu este rezultatul vreunui algoritm 
foarte sofisticat, dar nonconstient. Acest argument, desigur, 
se poate aplica şi în cazul oamenilor. Tot ce face un om - 
inclusiv raportarea stărilor, chipurile, conştiente - ar putea 
11 teoretic opera unor algoritmi nonconstienti. 

În cazul oamenilor, pornim totuşi de la premisa că, ori de 
câte ori cineva afirmă că este conştient, îl putem crede pe 
cuvânt. Pe baza acestei ipoteze minimale, putem identifica 
astăzi signaturile cerebrale ale conştiinţei, care pot fi 
utilizate apoi în mod sistematic pentru a distinge stările 
conştiente de cele nonconştiente la oameni. Cu toate 
acestea, întrucât creierul animalelor are multe trăsături în 
comun cu creierul uman, pe măsură ce înţelegerea 

signaturilor conştiinţei devine mai profundă, am putea fi 
capabili să le folosim pentru a stabili dacă şi când sunt 
conştiente alte animale. Dacă un creier canin prezintă tipare 
similare cu cele ale unui creier uman conştient, aceasta va fi 
o dovadă solidă că şi câinii sunt conştienţi. 

Testele iniţiale efectuate pe maimuțe şi şoareci arată ca 
cel putin creierul maimutelor şi al şoarecilor prezintă cu 
adevărat semnăturile conştiinţei. Cu toate acestea, având în 
vedere diferenţele dintre creierul animalelor şi cel al omului 
şi dat fiind faptul că suntem încă departe de a descifra toate 
secretele conştiinţei, crearea unor teste decisive care să-i 
satisfacă şi pe sceptici ar putea dura câteva decenii. Cine ar 
trebui să aibă obligaţia de a aduce dovezi până atunci ? Să 
considerăm câinii drept nişte maşinării lipsite de minte până 
la proba contrară sau să-i tratăm ca pe nişte fiinţe 
conştiente, atât timp cât nimeni nu vine cu o probă 
convingătoare care să conteste acest lucru ? 

În 7 iulie 2012 experţi de seamă din neurobiologie şi din 
domeniul ştiinţelor cognitive s-au reunit la Universitatea 
Cambridge şi au semnat Declaraţia Cambridge despre 
Constiinta, potrivit căreia „dovezi convergente arată că 
animalele  nonumane au substraturi neuroanatomice, 
neurochimice şi neurofiziologice de stări de conştiinţă, 
precum şi capacitatea de a da dovadă de comportamente 
deliberate. În consecinţă, numărul mare de dovezi arată că 
oamenii nu sunt singurii care au substraturile neurologice ce 
generează conştiinţa. Animalele nonumane, inclusiv toate 
mamiferele si păsările, şi multe alte vietati, inclusiv 
caracatitele, deţin la rândul lor aceste substraturi 
neurologice”? Declaraţia nu spune răspicat că alte animale 
sunt conştiente, fiindcă încă ne lipseşte dovada irefutabilă. 
Dar mută responsabilitatea de a aduce dovezi pe umerii 
celor care cred contrariul. 

În faţa tendinţelor schimbătoare ale comunităţii ştiinţifice, 
în mai 2015 Noua Zeelandă a devenit prima ţară din lume 
care a recunoscut prin lege că animalele sunt fiinţe 
conştiente, atunci cand parlamentul ei a adoptat 
amendamentul referitor la bunăstarea animalelor. Acesta 

stipulează că recunoaşterea animalelor ca fiinţe conştiente 
este acum obligatorie, iar oamenii trebuie să vegheze cum se 
cuvine la bunăstarea acestora în contexte precum înmulţirea 
animalelor. Într-o ţară cu mult mai multe oi decât oameni (30 
de milioane faţă de 4,5 milioane), este o declaraţie foarte 
importantă. Provincia canadiană Québec a adoptat de atunci 
o lege asemănătoare şi, cel mai probabil, şi alte ţări îi vor 
urma exemplul. 

Numeroase corporaţii recunosc de asemenea că animalele 
sunt fiinţe conştiente, însă, în mod paradoxal, acest fapt 
expune adesea animalele la teste de laborator destul de 
neplăcute. De exemplu, companiile farmaceutice folosesc în 
mod obişnuit şoareci ca subiecţi experimentali în producerea 
antidepresivelor. Conform unui protocol folosit la scară 
mare, iei o sută de şoareci (pentru fiabilitate statistică) şi 
introduci fiecare şoarece într-un vas din sticlă umplut pe 
jumătate cu apă. Şoarecii se străduiesc în repetate rânduri 
să iasă din vas , fără succes. După cincisprezece minute, cei 
mai mulţi renunţă şi încetează să se mai mişte. Plutesc pur şi 
simplu în vas, indiferenți la mediul înconjurător 

Acum iei alţi o sută de şoareci, îi introduci în apă, dar îi 
scoţi din vas după paisprezece minute, chiar înainte de a 
cădea prada deznădejdii. Îi usuci îi hranesti, îi laşi să se 
odihnească puţin, după care îi bagi din nou în apă. A doua 
oară, majoritatea şoarecilor se străduiesc să iasă vreme de 
douăzeci de minute înainte de a renunţa. De ce cele şase 
minute în plus? Fiindcă amintirea succesului trecut 
declanşează eliberarea unei substanţe biochimice în ere le 
dă şoarecilor speranţă şi amână instalarea disperării. Dacă 
am putea izola această substanţă biochimică, am putea să o 
folosim ca antidepresiv pentru oameni. Dar multe substanţe 
chimice inundă creierul unui şoarece în orice moment. Cum 
o putem identifica cu precizie pe cea corectă? 

Pentru asta, luaţi mai multe grupuri de soareci, care nu au 
participat niciodată la acest test. Le injectati soarecilor din 
fiecare grup o anumită substanţă chimică, pe care o banuiti 
a fi antidepresivul căutat. Introduceţi şoareci în apă. Dacă 
şoarecii injectati cu substanţa chimică A se zbat doar pret de 
cincisprezece minute înainte de a deveni deprimati, puteţi 
elimina substanţa A de pe listă. Dacă soarecii injectati cu 

substanţa chimică B se agită preţ de douăzeci de minute, le 
puteţi spune directorului executiv şi acţionarilor că e posibil 
să fi dat lovitura. 


16. Stânga un şoarece optimist se zbate să iasă din vasul de sticlă. 
Dreapta un şoarece apatic pluteşte în vasul de sticlă, după ce şi-a 
pierdut orice speranţă. 


Scepticii ar putea obiecta că toată această descriere 
umanizează inutil şoarecii. Soarecii nu simt nici speranţă şi 
nici deznădejde. Şoarecii se mişcă uneori rapid şi alteori stau 
nemiscati, dar nu simt niciodată nimic. Sunt guvernati doar 
de algoritmi nonconstienti. Totusi, daca asa stau lucrurile, 
care mai e rostul tuturor acestor experimente ? 
Medicamentele psihiatrice sunt menite să inducă schimbări 
nu numai în ceea ce priveşte comportamentul uman, ci mai 
ales în ceea ce priveşte sentimentele umane. Atunci când 
pacienţii merg la psihiatru şi spun: „Domnule doctor, dati-mi 
ceva care să mă scoată din depresia asta”, nu îşi doresc un 
stimulent mecanic care să-i facă să topaie, dar să se simtă în 
continuare deprimati. Vor să se simtă voioşi. Experimentele 
pe şoareci pot ajuta corporatiile să dezvolte o asemenea 
pastilă magică doar dacă pornesc de la premisa că purtarea 

şoarecilor este însoţită de emoţii asemănătoare cu cele ale 
oamenilor. Si, într-adevăr, aceasta este o supozitie des 
întâlnită în laboratoarele de psihiatrie!0. 


Cimpanzeul conştient de sine 


O altă încercare de a consfinţi superioritatea umană 
acceptă că şoarecii, câinii şi alte animale au conştiinţă, dar 
susţine că, spre deosebire de oameni, acestora le lipseşte 
conştiinţa de sine. Poate ca se simt deprimati, fericiţi, 
flămânzi sau sătui, dar nu au nici o noţiune a sinelui şi nu 
sunt conştienţi că depresia sau foamea pe care le simt 
aparţin unei entităţi unice, numită „eu”. 

Această idee este pe cât de comună, pe atât de opacă. În 
mod evident, atunci când un câine simte că îi este foame, 
înşfacă o bucată de carne pentru el, nu îi serveşte masa altui 
câine. Dacă un câine adulmecă un copac udat de câinii din 
cartier, va şti imediat dacă e mirosul propriei urine, al 
labradorului simpatic al vecinului sau al unui câine străin. 
Câinii reacţionează foarte diferit la propriul miros şi la 
mirosurile potenţialilor parteneri si rivali!!. Aşadar, ce 
înseamnă că le lipseşte conştiinţa de sine ? 

O versiune mai sofisticată a argumentului afirmă că există 
niveluri diferite ale conştiinţei de sine. Doar omul se înţelege 
pe el însuşi ca pe un eu durabil care are un trecut şi un 
viitor, poate pentru că doar oamenii pot folosi limbajul ca să- 
şi analizeze experienţele trecute şi faptele viitoare. Alte 
animale există într-un prezent etern. Chiar şi atunci când par 
să-şi amintească trecutul sau să-şi facă planuri de viitor, 
reacţionează în realitate la stimuli din prezent şi la impulsuri 
de moment”. De pildă, o veverita care strânge nuci pentru 
iarnă nu îşi aminteşte cu adevărat foamea pe care a simtit-o 
iarna trecută şi nici nu se gândeşte la viitor. Pur şi simplu dă 
curs unui impuls de moment, fără să fie conştientă de 
originile sau de scopul acestui impuls, lată de ce până şi 
veveritele foarte tinere, care nu au înfruntat nici o iarnă si, 
aşadar, nu îşi pot aminti cum este iarna, ascund totuşi nuci 
în timpul verii. 

Cu toate acestea, este neclar de ce limbajul ar trebui să fie 
o condiţie necesară pentru a fi conştient de evenimentele 
trecute sau viitoare. Faptul că oamenii folosesc limbajul ca 
să facă asta nu e nici pe departe o dovadă. Oamenii folosesc 
limbajul şi pentru a-şi exprima iubirea sau teama, dar e 
posibil ca alte animale să experimenteze şi chiar să exprime 
iubirea şi teama nonverbal. Mai mult chiar, oamenii înşişi 
sunt deseori conştienţi de evenimentele trecute şi viitoare 
fără să le verbalizeze. Îndeosebi în stările de visare, putem fi 
conştienţi de naratiuni nonverbale întregi - pe care, la 
trezire, ne chinuim să le descriem în cuvinte. 

Diverse experimente arată că cel puţin unele animale - 
inclusiv păsări precum papagalii şi gaitele tufise - îşi 
amintesc incidente individuale şi-şi fac în mod conştient 
planuri de viitor!* Totuşi, acest lucru e imposibil de dovedit 
dincolo de orice îndoială, fiindcă, oricât de sofisticat ar fi 
comportamentul de care dă dovadă un animal, scepticii pot 
susţine întotdeauna că este produs mai curând de algoritmi 
inconstienti din creier decât de imagini conştiente din 
mintea sa. 

Pentru a ilustra această problemă, să luăm cazul lui 
Santino, un cimpanzeu mascul de la grădina zoologică 
Furuvik din Suedia. Ca să scape de plictiseala din cuşca sa, 
Santino şi-a găsit un hobby palpitant: să arunce cu pietre în 
vizitatorii de la zoo. În sine, nu este nici pe departe ceva 
unic. Cimpanzeii furioşi aruncă adesea cu pietre, bețe si 
chiar excremente. Cu toate acestea, Santino îşi planifica 
mişcările. Dis-de-dimineata, cu mult înainte ca grădina 
zoologică să se deschidă pentru vizitatori, Santino strângea 
proiectile şi le stivuia, fără să dea semne vizibile de furie. 
Ghizii şi vizitatorii au învăţat în scurt timp să fie precauti cu 
Santino, mai ales atunci când stătea lângă mormanul lui de 
pietre, prin urmare i-a fost tot mai greu să găsească ţinte. 

În mai 2010, Santino a răspuns cu o nouă strategie. 
Dimineaţa devreme, lua mănunchiuri de paie din locul în 
care dormea şi le aşeza lângă zidul complexului, unde 
vizitatorii se adună de regulă să privească cimpanzeii. Apoi 
strângea pietre şi le ascundea sub paie. Circa o oră mai 

târziu, când se apropiau primii vizitatori, Santino îşi 
menținea calmul şi nu dădea nici un semn de iritare sau 
agresivitate. Abia când victimele sale erau suficient de 
aproape, Santino înşfăca pietrele din ascunzătoare şi îi 
bombarda pe oamenii înspăimântați, care o zbugheau care 
încotro. În vara anului 2012 Santino a accelerat cursa 
înarmării, dosind pietre nu numai sub mănunchiurile de paie, 
ci şi în copaci, în construcţii şi în orice altă ascunzătoare 
potrivită. 

Cu toate acestea, nici măcar Santino nu îi mulţumeşte pe 
sceptici. Cum putem fi siguri că la ora 7 dimineaţa, când se 
apucă să ascundă pietre ici şi colo, Santino îşi închipuie cât 
de distractiv va fi să-i bombardeze pe oamenii veniţi în vizită 
la prânz ? Poate că în spatele acţiunilor lui se află un 
algoritm nonconstient, la fel ca în cazul veveritei tinere care 
ascunde nuci „pentru iarnă” cu toate că nu a înfruntat 
niciodată iarna!?. 

În mod asemănător, spun scepticii, un cimpanzeu mascul 
care atacă un rival ce l-a rănit cu câteva săptămâni mai 
devreme nu se răzbună de fapt pentru vechea insultă. El 
reacţionează doar la un sentiment de furie de moment, a 
cărui cauză îl depăşeşte. Atunci când o mamă elefant vede că 
un leu îi ameninţă puiul, vine în grabă şi-şi riscă viaţa nu 
pentru că îşi aminteşte că e odrasla ei preaiubită, pe care o 
îngrijeşte de luni de zile; mai curând, este mânată de un 
sentiment de ostilitate de neînțeles fata de leu. Iar dacă un 
câine sare în sus de bucurie atunci când stăpânul lui ajunge 
acasă, câinele nu îl recunoaşte pe cel care l-a hrănit şi l-a 
alintat de când era pui. Este pur şi simplu copleşit de un 
extaz inexplicabil'5. 

Nu putem nici dovedi, nici combate vreuna dintre aceste 
afirmaţii, fiindcă ele sunt în realitate variatiuni ale Problemei 
Altor Minti. Întrucât nu suntem familiarizați cu vreun 
algoritm care să necesite conştiinţă, orice face un animal 
poate fi văzut mai curând ca produsul unor algoritmi 
nonconstienti decât al amintirilor şi planurilor conştiente. 
Aşadar, şi în cazul lui Santino, adevărata problemă se referă 
la responsabilitatea furnizării dovezilor. Care este explicaţia 
cea mai verosimilă pentru comportamentul lui Santino? Ar 

trebui să pornim de la premisa că planifică în mod conştient, 
iar oricine nu este de acord ar trebui să aducă dovezi care să 
susţină contrariul ? Sau e mai logic să credem că cimpanzeul 
este condus de un algoritm nonconştient şi că tot ceea ce 
simte la nivel conştient este un imbold misterios de a aşeza 
nişte pietre sub mănunchiuri de paie ? 

Şi chiar dacă Santino nu îşi aminteşte trecutul şi nu îşi 
imaginează viitorul, asta înseamnă că îi lipseşte conştiinţa de 
sine ? La urma urmei, le atribuim conştiinţă de sine 
oamenilor chiar si atunci cand nu se obosesc să-şi 
amintească trecutul sau să viseze la viitor. De exemplu, când 
o mamă îşi vede copilaşul rătăcind pe un drum aglomerat, nu 
se opreşte să se gândească nici la trecut, nici la viitor. La fel 
ca mama elefant, şi ea se grăbeşte să-şi salveze odrasla. De 
ce nu spunem despre ea ceea ce spunem despre elefant, şi 
anume că, „atunci când mama a venit în fugă să-şi salveze 
odrasla de pericolul iminent, a făcut-o fără pic de conştiinţă 
de sine. A acţionat pur şi simplu dintr-un impuls de moment” 
P) 

În mod asemănător, să luăm exemplul a doi tineri care se 
sărută pătimaş la prima întâlnire; sau al unui soldat care se 
avântă sub ploaia de gloanțe ale inamicului ca să-şi salveze 
un camarad rănit; ori al unui artist care pictează o 
capodoperă într-o frenezie de mişcări ale pensulei. Nici unul 
dintre ei nu se opreşte să se gândească la trecut sau la 
viitor. Asta înseamnă că le lipseşte conştiinţa de sine şi că 
starea lor existenţială este inferioară celei a unui politician 
care susţine un discurs electoral despre realizările sale 
trecute şi planurile de viitor? 


Calul istet 


În 2010 oamenii de ştiinţă au efectuat un experiment 
neobişnuit de înduioşător pe şoareci. Au încuiat un şoarece 
într-o cusca minuscula, au introdus cusca intr-o celulă mult 
mai mare şi au lăsat un alt şoarece să se plimbe nestingherit 
prin celula respectivă. Şoarecele din cuşcă a lansat apeluri 
de ajutor, care l-au făcut şi pe şoarecele liber să dea semne 
de anxietate şi stres. În majoritatea cazurilor, şoarecele liber 

a încercat să-şi ajute tovarăşul închis, iar după câteva 
tentative, a reuşit de regulă să deschidă cusca şi să elibereze 
prizonierul. Cercetătorii au repetat apoi experimentul, 
punând de astă dată ciocolată în celulă. Acum şoarecele liber 
avea de ales între a elibera prizonierul şi a savura de unul 
singur ciocolata. Mulţi şoareci au preferat să-şi elibereze mai 
întâi tovarăşul şi să împartă ciocolata (deşi nu puţini s-au 
comportat mai egoist, dovedind poate că unii şoareci sunt 
mai răi decât alţii). 

Scepticii au respins aceste rezultate, susţinând ca 
şoarecele liber a scos prizonierul din cuşcă nu din empatie, 
ci pur şi simplu pentru a pune capăt apelurilor enervante de 
ajutor. Soarecii au fost motivaţi de senzațiile lor neplăcute şi 
nu au urmărit un ţel mai nobil, ci pur şi simplu să scape de 
aceste senzaţii. Posibil. Dar am putea spune exact acelaşi 
lucru şi despre noi, oamenii. Atunci când îi dau bani unui 
cerşetor, nu reactionez la senzațiile neplăcute pe care mi le 
provoacă vederea lui? Îmi pasă cu adevărat de cerşetor sau 
vreau pur şi simplu să mă simt eu mai bine’® ? 

În esenţă, noi, oamenii, nu suntem atât de diferiţi de 
şoareci, câini, delfini sau cimpanzei. La fel ca ei, nici noi nu 
avem suflet. La fel ca noi, şi ei au conştiinţă şi o lume 
complexă de senzaţii şi emoţii. Desigur, flecare animal are 
propriile trăsături şi talente unice. Şi oamenii au darurile lor 
speciale. Nu ar trebui sa umanizăm inutil animalele, 
închipuindu-ne că sunt doar o versiune mai blănoasă a 
noastră. Pe lângă faptul că este ştiinţă viciată, aceasta ne 
împiedică sa înţelegem şi sa pretuim alte animale în 
conditiile stabilite de ele. 

La inceputul anilor 1900, un cal pe nume Hans cel Istet a 
devenit o vedetă germană. Cutreierând oraşele şi satele 
Germaniei, Hans a etalat o cunoaştere remarcabilă a limbii 
germane şi una şi mai remarcabilă a matematicii. Când era 
întrebat: „Hans, cât fac patru ori trei? ”, Hans bătea din 
copită de douăsprezece ori. Când i se arăta un mesaj scris 
care întreba cât fac douăzeci minus unsprezece, Hans bătea 
din picior de nouă ori, cu o precizie prusacă demnă de laudă. 

În 1904 departamentul german al educaţiei a numit o 
comisie ştiinţifică specială condusă de un psiholog ca să 

cerceteze cazul. Cei treisprezece membri ai comisiei - din 
care făceau parte un director de circ şi un veterinar - erau 
convinşi că era o escrocherie, dar, în ciuda tuturor 
eforturilor, nu au putut scoate la iveală nici o fraudă şi nici 
un subterfugiu. Chiar şi atunci când Hans a fost separat de 
stăpânul său şi diverşi străini i-au adresat întrebările, a 
răspuns corect de cele mai multe ori. 

În 1907 psihologul Oskar Pfungst a început o altă anchetă 
care a scos în cele din urmă adevărul la iveală. S-a dovedit 
că Hans răspundea corect analizând cu atenţie limbajul 
trupului şi expresiile faciale ale interlocutorilor săi. Atunci 
când era întrebat cât fac patru ori trei, ştia din experienţă că 
omul se aştepta de la el să bată din copită de un anumit 
număr de ori. Începea să bată din picior, urmărindu-l 
îndeaproape pe om. Pe măsură ce Hans se apropia de 
numărul corect, omul era din ce în ce mai tensionat, iar 
atunci când Hans bătea de numărul corect de ori, tensiunea 
atingea punctul culminant. Hans ştia să recunoască acest 
lucru din postura corpului omului şi din privirea acestuia. 
Atunci se oprea din lovit şi urmărea cum tensiunii îi luau 
locul stupefactia sau râsul. Hans ştia că nimerise răspunsul 
corect. 

Hans cel Istet este dat adesea ca exemplu pentru felul in 
care oamenii umanizeaza în mod eronat animalele, 
atribuindu-le abilităţi mult mai uimitoare decât posedă ele în 
realitate. De fapt, lecţia este exact pe dos. Povestea 
demonstrează ca, umanizând animalele, subestimam de 
regulă judecata lor şi ignorăm abilităţile unice ale altor 
vietati. Cât priveşte matematica, Hans nu era nici pe departe 
vreun geniu. Orice copil de opt ani s-ar descurca mult mai 
bine. Totuşi, în ceea ce priveşte capacitatea sa de a deduce 
anumite emoţii şi intenţii din limbajul trupului, Hans era un 
adevărat geniu. Dacă un chinez m-ar întreba în mandarină 
cât fac patru ori trei, nu aş fi în stare să bat corect din picior 
de douăsprezece ori analizând pur şi simplu expresiile 
faciale şi limbajul trupului. Hans cel Istet s-a bucurat de 
această abilitate întrucât caii comunică de regulă între ei 

prin intermediul limbajului trupului. Însă ceea ce este cu 

adevărat remarcabil la Hans e că putea folosi metoda pentru 

a descifra nu numai emoţiile şi intenţiile celorlalţi cai, ci şi 

pe cele ale unor oameni necunoscuţi. 
se E M-a EEE ie TO ek >- oe 


17. Hans cel Istet pe scenă in 1904?’ 


Daca animalele sunt atat de inteligente, de ce nu ii inhama 
caii pe oameni la căruţe, de ce nu fac soarecii experimente 
pe noi şi de ce nu ne pun delfinii să sărim prin inele? Homo 
sapiens are cu siguranţă o abilitate unică ce îi permite să 
domine toate celelalte animale. După ce am respins ideile 
exagerate potrivit cărora Homo sapiens există la un palier cu 
totul diferit faţă de alte animale şi oamenii posedă o esenţă 
unică, cum ar fi un suflet sau o conştiinţă, putem să coborâm 
în sfârşit cu picioarele pe pământ şi să analizăm abilităţile 
fizice sau mentale specifice care conferă avantajul speciei 
noastre. 

Majoritatea studiilor invocă confecţionarea uneltelor şi 
inteligenţa ca fiind deosebit de importante pentru 

ascensiunea omenirii. Cu toate că şi alte animale produc 
unelte, nu încape îndoială că oamenii le depăşesc cu mult la 
acest capitol. Lucrurile sunt mai puţin clare în ceea ce 
priveşte inteligenţa. O întreagă industrie este dedicată 
definirii şi măsurării inteligenţei, însă e departe de a fi ajuns 
la un consens. Din fericire, nu e nevoie să păşim pe acest 
teren minat, fiindcă, oricum am defini inteligenţa, este destul 
de limpede că nici inteligenţa şi nici confecţionarea uneltelor 
nu pot explica singure cucerirea lumii de către sapiens. 
Conform majorităţii definiţiilor inteligenţei, în urmă cu un 
milion de ani oamenii erau deja cele mai inteligente animale, 
precum şi cei mai pricepuţi făuritori de unelte din lume, însă 
rămâneau fiinţe insignifiante, cu un impact redus asupra 
ecosistemului înconjurător. Le lipsea în mod evident o 
trăsătură esenţială, alta decât inteligenţa şi confecţionarea 
uneltelor. 

Poate că omenirea a ajuns în cele din urmă să domine 
planeta nu datorită vreunui al treilea ingredient-cheie greu 
de identificat, ci pur şi simplu datorită evoluţiei unei 
inteligente superioare şi unor abilităţi si mai bune de 
confectionare a uneltelor? Nu pare sa fie adevărat, deoarece, 
atunci când analizăm datele istorice, nu observăm o legătură 
directă între inteligenţa şi abilităţile de confectionare a 
uneltelor ale indivizilor şi puterea speciei noastre în 
ansamblu. În urmă cu 20.000 de ani, probabil că un sapiens 
obişnuit avea o inteligenţă superioară şi abilităţi mai bune de 
confectionare a uneltelor decât un sapiens mediu de astăzi. 
Poate că angajatorii şi şcolile moderne ne testează 
aptitudinile din când în când, dar, oricât de rău ne-am 
descurca, statul bunăstării ne garantează întotdeauna 
nevoile de bază. În Epoca de Piatră, selecţia naturală te 
punea la încercare în fiecare clipă, zi de zi, iar dacă picai 
vreunul dintre nenumăratele sale teste, mureai. Totuşi, în 
ciuda abilităţilor superioare de confectionare a uneltelor pe 
care le aveau strămoşii noştri din Epoca de Piatră şi în ciuda 
minţii lor mai agere şi a simţurilor mult mai ascuţite, acum 
20.000 de ani omenirea era mult mai slabă decât este astăzi. 

De-a lungul acestor 20.000 de ani, omenirea a trecut de la 
vânătoarea de mamuti cu ajutorul sulitelor cu vârf din piatră 
la explorarea sistemului solar cu nave spaţiale nu datorită 

evoluţiei unor mâini mai iscusite sau a unor creiere mai mari 
(în realitate, creierele noastre de astăzi par să fie mai mici*®). 
În schimb, factorul crucial în cucerirea lumii a fost 
capacitatea noastră de a stabili legături între mai mulţi 
oameni!*. Oamenii de astăzi domină întru totul planeta nu 
pentru că omul individual este mult mai inteligent şi mai 
îndemânatic decât cimpanzeul sau lupul luaţi individual, ci 
pentru că Homo sapiens este singura specie de pe pământ 
capabilă să coopereze în mod flexibil în număr mare. 
Inteligența şi confecţionarea uneltelor erau si ele, in mod 
evident, foarte importante. Dar, dacă oamenii nu ar fi învăţat 
să coopereze în mod flexibil în număr mare, creierele 
noastre abile şi mâinile dibace ar sparge şi acum silex în loc 
să fisioneze atomi de uraniu. 

În cazul în care cheia este cooperarea, cum se face că 
furnicile şi albinele nu ne-au luat-o înainte cu bomba 
nucleară, deşi au învăţat să coopereze în masă cu milioane 
de ani înaintea noastră? Deoarece cooperarea lor este lipsită 
de flexibilitate. Albinele cooperează în moduri extrem de 
sofisticate, dar nu-şi pot reinventa sistemul social peste 
noapte. Dacă un roi se confruntă cu o nouă ameninţare sau 
cu o nouă oportunitate, albinele nu pot, de pildă, să-şi 
ghilotineze regina şi să instaureze republica. 

Mamiferele sociale precum elefanții şi cimpanzeii 
cooperează mult mai flexibil decât albinele, dar fac acest 
lucru doar cu un număr restrâns de prieteni şi membri ai 
familiei. Cooperarea lor se bazează pe familiaritate. Dacă eu 
sunt un cimpanzeu, iar tu eşti un cimpanzeu şi vreau să 
cooperez cu tine, trebuie să te cunosc personal: ce fel de 
cimpanzeu eşti ? Eşti un cimpanzeu de treabă ? Eşti un 
cimpanzeu rău ? Cum pot să cooperez cu tine dacă nu te 
cunosc ? Din câte ştim, doar sapiens poate coopera în 
moduri foarte flexibile cu nenumărați străini. Această 
capacitate concretă - mai curând decât un suflet veşnic sau 
un tip unic de conştiinţă - explică faptul că stăpânim planeta 
Pământ. 


Trăiască Revoluţia! 

Istoria oferă nenumărate dovezi ale importanţei cruciale 
pe care o avea cooperarea la scară mare. Victoria era 
aproape în mod invariabil de partea celor care cooperau mai 
bine - nu doar în conflictele dintre Homo sapiens şi alte 
animale, ci şi în disputele dintre diferite grupuri de oameni. 
Astfel, Roma a cucerit Grecia nu pentru că romanii aveau 
creiere mai mari sau tehnici mai bune de confectionare a 
uneltelor, ci pentru că erau capabili să coopereze mai 
eficient. De-a lungul istoriei, armatele disciplinate au 
controlat cu uşurinţă hoardele dezorganizate, iar elitele 
unificate au dominat masele în neorânduială. În 1914, de 
exemplu, trei milioane de nobili, funcţionari şi oameni de 
afaceri ruşi au reuşit să se impună în faţa a peste 180 de 
milioane de ţărani şi muncitori. Elita rusă a ştiut cum să 
coopereze ca să-şi apere interesele comune, pe când cei 180 
de milioane de oameni de rând au fost incapabili să se 
mobilizeze eficient. Ba chiar elita a încercat din răsputeri să 
se asigure că acei 180 de milioane de oameni de la nivelul 
inferior nu vor învăţa niciodată să coopereze. 

Pentru a organiza o revoluţie, numerele nu sunt niciodată 
de ajuns. Revoluţiile sunt stârnite de regulă mai curând de 
reţele restrânse de agitatori decât de mase. Dacă vrei să 
porneşti o revoluţie, nu te întreba: „Câţi oameni îmi susţin 
ideile ? ”. În schimb, întreabă-te: „Câţi dintre susţinătorii mei 
sunt capabili de o colaborare eficientă ? ”. Revoluţia Rusă a 
izbucnit în cele din urmă nu atunci când 180 de milioane de 
ţărani s-au răsculat împotriva ţarului, ci mai curând atunci 
când o mână de comunişti s-au plasat în locul potrivit, la 
momentul potrivit. În 1917, într-o perioadă în care clasa 
superioară şi cea de mijloc din Rusia numărau cel puţin trei 
milioane de oameni, Partidul Comunist avea doar 23.000 de 
membri. Comuniştii au dobândit totuşi controlul asupra 
vastului Imperiu Rus fiindcă s-au organizat bine. Atunci când 
autoritatea în Rusia a alunecat din mâinile decrepite ale 
ţarului si din mâinile la fel de tremurânde ale guvernului 
provizoriu al lui Kerenski, comuniştii au apucat-o cu 
repeziciune, ţinând strâns frâiele puterii, aidoma unui 
buldog cu fălcile încleştate pe un os. 

Comuniştii nu au mai slăbit strânsoarea până la sfârşitul 
anilor 1980. Organizarea eficientă i-a menţinut la putere 

vreme de opt decenii lungi şi s-au prăbuşit într-un final din 
cauza organizării defectuoase. În data de 21 decembrie 
1989, Nicolae Ceauşescu, dictatorul comunist din România, 
a organizat o demonstraţie de susţinere în masă în centrul 
Bucureştiului. În lunile anterioare, Uniunea Sovietică îşi 
retrăsese sprijinul acordat regimurilor comuniste din Europa 
de Est, Zidul Berlinului căzuse, iar revoluțiile cuprinsesera 
Polonia, Germania de Est, Ungaria, Bulgaria şi Cehoslovacia. 
Ceauşescu, care condusese România din 1965, credea că va 
putea face fata tsunamiului, deşi pe 17 decembrie 
izbucniseră revolte împotriva dictaturii sale la Timişoara. Ca 
o contramăsură, Ceauşescu a aranjat un miting de amploare 
la Bucureşti ca să dovedească românilor şi restului lumii că 
majoritatea populaţiei încă îl iubea - sau, cel puţin, se temea 
de el. Aparatul de partid, care scartaia, a mobilizat 80.000 
de oameni care să umple piaţa centrală a oraşului, iar 
cetăţenii de pe tot teritoriul României au fost instruiți să se 
oprească din activităţile lor şi să pornească radiourile şi 
televizoarele. 

În aplauzele mulţimii aparent entuziaste, Ceauşescu a ieşit 
pe balconul cu vedere spre piaţă, aşa cum făcuse de zeci de 
ori în deceniile anterioare. Flancat de soţia lui, Elena, de 
lideri ai partidului şi de o mulţime de gărzi de corp, 
Ceauşescu a început să rostească unul dintre discursurile 
sale plictisitoare tipice. Preţ de opt minute a ridicat în slăvi 
socialismul românesc, părând foarte mulţumit de sine, în 
timp ce mulţimea bătea mecanic din palme. Apoi ceva s-a 
defectat. Puteţi vedea filmuletul pe YouTube. Căutaţi 
„ultimul discurs al lui Ceauşescu” şi urmăriţi istoria în 
acţiune?!. 

Clipul de pe YouTube îl arată pe Ceauşescu începând altă 
frază lungă şi spunând: „Doresc de asemenea să adresez 
mulţumiri initiatorilor şi organizatorilor acestei mari 
manifestări populare din Bucureşti, considerând aceasta ca 
0...”, dupa care amuteste, ochii i se deschid larg si 
înlemneşte, nevenindu-i să creadă ce se întâmplă. Nu şi-a 
mai terminat niciodată fraza. În acea fracțiune de secundă 
puteţi vedea cum se prabuseste o lume întreagă. Cineva din 
public a huiduit. Lumea nu s-a pus nici astăzi de acord cine a 

fost prima persoană care a îndrăznit să huiduie. Apoi a 
huiduit altă persoană, şi alta, şi alta, iar în câteva secunde 
masele au început să fluiere, să injure si să strige: ,,Ti-mi- 
şoa-ra! Ti-mi-şoa-ra! ”. 

Toate acestea au fost transmise în direct de televiziunea 
romana, în timp ce trei sferturi dintre români stăteau lipiti 
de ecrane, cu inimile bătându-le să le sară din piept. 
Infama poliţie secretă - Securitatea - a dispus imediat 


18. Clipa în care se prăbuşeşte o lume: 
unui Ceauşescu stupefiat nu-i vine să-şi creadă ochilor şi urechilor. 


întreruperea transmisiunii, însă echipele de televiziune au 
refuzat. Cameramanul a îndreptat camera spre cer, pentru 
ca telespectatorii să nu vadă panica din rândul liderilor de 
partid de la balcon, dar sunetistul a continuat să 
înregistreze, iar tehnicienii au continuat transmisiunea. 
Toată România a auzit mulţimea huiduind, în timp ce 
Ceauşescu striga : „Alo ! Alo ! Alo ! ”, ca şi când problema ar 
fi fost microfonul. Soţia lui, Elena, a început să certe 
audiența : „Linişte ! Linişte ! ”, până cand Ceausescu s-a 

întors şi a tipat la ea - tot in direct la televiziune - „Taci! ” 
Apoi, Ceauşescu a făcut apel la mulţimea agitată din piaţă, 
implorand : „Tovarăşi ! Tovarasi! Aşezaţi-vă linistiti!" 

Dar tovarasii nu au vrut să stea liniştiţi. România 
comunistă s-a năruit atunci când 80.000 de oameni din piaţa 
centrală din Bucureşti şi-au dat seama că sunt mult mai 
puternici decât bătrânul cu căciulă de blană de la balcon. 
Ceea ce este însă cu adevărat şocant nu e momentul în care 
s-a prăbuşit sistemul, ci faptul că a reuşit să supravieţuiască 
decenii la rând. De ce sunt atât de rare revoluțiile ? De ce 
masele aplaudă şi aclamă uneori secole în şir şi fac tot ce le 
porunceşte bărbatul de la balcon, cu toate că, teoretic, ar 
putea să atace în orice clipă şi să-l sfâşie în bucăţi? 

Ceausescu şi acolitii săi au dominat 20 de milioane de 
români vreme de patru decenii fiindcă au îndeplinit trei 
condiţii esenţiale. În primul rând, au plasat aparatcici 
comunişti loiali în fruntea tuturor reţelelor de cooperare, 
precum armata, sindicatele şi chiar asociaţiile sportive. În al 
doilea rând, au împiedicat crearea oricăror organizaţii rivale 
- fie ele politice, economice sau sociale - care ar fi putut sluji 
drept bază pentru cooperarea anticomunistă. În al treilea 
rând, s-au bazat pe sprijinul partidelor comuniste surori din 
Uniunea Sovietică şi Europa de Est. În ciuda tensiunilor 
ocazionale, aceste partide se ajutau reciproc la nevoie sau, 
cel puţin, garantau că nici un străin nu-şi băga nasul în 
paradisul socialist. În asemenea condiţii, în ciuda tuturor 
greutăților şi suferinței pe care le-o provoca elita 
conducătoare, cei 20 de milioane de români nu erau capabili 
să organizeze o opoziţie eficientă. 

Ceauşescu a pierdut puterea abia atunci când nici una 
dintre cele trei condiţii nu a mai fost îndeplinită. La sfârşitul 
anilor 1980, Uniunea Sovietică şi-a retras protecţia, iar 
regimurile comuniste au început să cadă ca piesele de 
domino, în decembrie 1989 Ceauşescu nu se mai putea 
aştepta la nici un ajutor din exterior. Dimpotrivă, revoluțiile 
din ţările învecinate au încurajat opoziţia locală. În al doilea 
rând, chiar Partidul Comunist a început să se scindeze în 
tabere rivale. Moderatii voiau sa se debaraseze de 
Ceauşescu şi să iniţieze reforme până nu era prea târziu. În 

al treilea rând, prin organizarea demonstraţiei de la 
Bucureşti şi difuzarea ei în direct la televizor, Ceauşescu 
însuşi le-a oferit revoluţionarilor ocazia perfectă de a-şi 
descoperi puterea şi de a se uni împotriva lui. Cum poţi să 
propagi o revoluţie mai rapid decât transmitand-o la 
televizor ? 

Totuşi, atunci când puterea a alunecat din mâinile 
organizatorului stângaci de la balcon, ea nu a ajuns la 
masele din piaţă. Deşi numeroase şi entuziaste, mulțimile nu 
au ştiut cum să se organizeze. Astfel, la fel ca în Rusia anului 
1917, puterea a trecut în mâinile unei mici grupări de actori 
politici al căror unic capital era o bună organizare. Revoluţia 
Română a fost deturnată de autoproclamatul Front al 
Salvării Naţionale, care era în realitate o perdea de fum 
pentru aripa moderată a Partidului Comunist. Frontul nu 
avea legături reale cu mulțimile de demonstranți. Era 
alcătuit din membri de partid de nivel mediu şi condus de 
Ion Iliescu, fost membru al Comitetului Central al Partidului 
Comunist şi fost şef al departamentului de propagandă. 
Iliescu şi tovarăşii lui din Frontul Salvării Naţionale s-au 
reinventat ca politicieni democratici, au trambitat la orice 
microfon disponibil că ei erau liderii revoluţiei, dupa care şi- 
au folosit experienţa îndelungată şi reţeaua de acoliti ca sa 
preia controlul asupra ţării şi să-şi vâre în buzunare 
resursele acesteia. 

În România comunistă, aproape orice lucru era deţinut de 
stat. România democratică şi-a privatizat rapid bunurile, pe 
care le-a vândut pe nimic foştilor comunişti, singurii care au 
înţeles ce se petrece şi care au colaborat pentru a sc 
îmbogăţi reciproc. Companiile de stat care controlau 
infrastructura naţională şi resursele naturale au fost vândute 
foştilor lideri comunişti la preţuri modice, în vreme ce 
pălmaşii partidului au cumpărat case şi apartamente 
aproape pe degeaba. 

Ion Iliescu a fost ales preşedinte al României, iar colegii 
lui au devenit miniştri, parlamentari, directori de bancă şi 
multimilionari. Noua elită a României, care controlează ţara 
până în ziua de astăzi, este alcătuită preponderent din foştii 

comunişti şi familiile acestora. Masele care şi-au riscat viaţa 
la Timisoara şi Bucureşti s-au mulţumit cu firimiturile, 
fiindcă nu au ştiut cum să coopereze şi cum să creeze o 
organizare eficientă ca să-şi urmărească propriile interese”’. 

De o soartă asemănătoare a avut parte şi Revoluţia 
Egipteană din 2011. Ceea ce a făcut televiziunea în 1989 
Facebook-ul şi Twitter-ul au făcut în 2011. Noile media au 
ajutat masele să-şi coordoneze activităţile, astfel încât mii de 
oameni au inundat străzile şi pieţele la momentul potrivit şi 
au răsturnat regimul Mubarak. Cu toate acestea, una e să 
aduci 100.000 de oameni în Piaţa Tahrir şi alta sa confişti 
maşinăria politică, să dai mâna cu persoanele potrivite în 
culise şi să conduci eficient o ţară. Prin urmare, atunci când 
Mubarak s-a retras, demonstrantii nu au putut umple vidul 
de putere. Egiptul avea doar două instituţii suficient de bine 
organizate ca să conducă tara : armata şi Frăția Musulmană, 
lată de ce revoluţia a fost deturnată mai întâi de Fratie şi în 
cele din urmă de armată. 

Foştii comunişti români şi generalii egipteni nu erau mai 
inteligenţi sau mai îndemânatici decât bătrânii dictatori sau 
decât demonstrantii din Bucureşti şi Cairo. Avantajul lor a 
fost cooperarea flexibilă. Au cooperat mai bine decât 
mulțimile şi au fost dispuşi să dea dovadă de mult mai multă 
flexibilitate decât incuiatii de Ceausescu şi Mubarak. 


Dincolo de sex şi violenţă 


Dacă sapiens conduc lumea fiindcă doar noi putem 
coopera în mod flexibil în număr mare, asta ne subminează 
credinţa în natura sacră a fiinţelor umane. Avem tendinţa de 
a crede că suntem speciali şi că merităm, prin urmare, fel de 
fel de privilegii. Drept dovadă, invocăm realizările uimitoare 
ale speciei noastre : am construit piramidele şi Marele Zid 
Chinezesc; am descoperit structura atomilor şi a moleculelor 
ADN; am ajuns la Polul Sud şi pe Lună. Dacă aceste reuşite 
s-au datorat unei esențe unice pe care o deţine fiecare 
individ - un suflet veşnic, să spunem -, atunci ar avea noima 
să sanctifici viaţa omenească. Totuşi, de vreme ce aceste 
succese se obţin în realitate în urma cooperării în masă, este 

mult mai puţin clar de ce ar trebui să ne facă să-i venerăm 
pe oameni luaţi individual. 

Un roi de albine are o putere mult mai mare decât un 
singur fluture, însă asta nu înseamnă că o albină este prin 
urmare mai sacră decât un fluture. Partidul Comunist Român 
a dominat cu succes populaţia română dezorganizată. 
Implică asta oare că viaţa unui membru de partid era mai 
sfântă decât viaţa unui cetăţean de rând? Oamenii ştiu să 
coopereze mult mai eficient decât cimpanzeii, motiv pentru 
care oamenii lansează navete spaţiale pe Lună, în vreme ce 
cimpanzeii aruncă cu pietre în vizitatorii de la grădina 
zoologică. Asta înseamnă că oamenii sunt fiinţe superioare ? 

Ei bine, poate că da. Depinde de ce anume le permite 
oamenilor să coopereze atât de bine din capul locului. De ce 
doar oamenii sunt capabili să construiască sisteme sociale 
atât de vaste şi de sofisticate? Cooperarea socială în rândul 
majorităţii mamiferelor sociale precum cimpanzeii, lupii şi 
delfinii se bazează pe relaţiile strânse dintre acestea. 
Cimpanzeii obişnuiţi merg împreună la vânătoare abia odată 
ce au ajuns să se cunoască bine şi au stabilit o ierarhie 
socială. Prin urmare, cimpanzeii acordă foarte mult timp 
interacțiunilor sociale şi luptelor pentru putere. Cimpanzeii 
care nu se cunosc de regulă nu pot coopera, ci ţipă unul la 
celălalt, se încaieră sau fug cât de repede unul din calea 
celuilalt. 

În cazul cimpanzeilor pitici - cunoscuţi şi sub numele de 
bonobo -, lucrurile stau oarecum diferit. Aceştia folosesc 
adesea sexul pentru a risipi tensiunile şi a consolida 
legăturile sociale. În mod deloc surprinzător, raporturile 
homosexuale sunt aşadar des întâlnite la această specie. 
Atunci când se întâlnesc două grupuri de bonobo care nu se 
cunosc, manifestă iniţial teamă şi ostilitate, iar jungla se 
umple de urlete şi tipete. Însă în scurt timp femelele dintr-un 
grup trec în tabăra cealaltă şi îi poftesc pe străini să facă 
dragoste, nu război. Invitaţia este de regulă acceptată, iar in 
câteva minute potenţialul câmp de luptă e plin de bonobo 
care fac sex în aproape orice poziţie imaginabilă, inclusiv 
atârnând cu capul în jos din copaci. 

Sapiens ştiu prea bine aceste trucuri de cooperare. Uneori 
formează ierarhii de putere asemănătoare cu cele ale 
cimpanzeilor obişnuiţi, în vreme ce în alte ocazii îşi 
consolidează legăturile sociale prin sex, la fel ca bonobo. Cu 
toate acestea, cunoaşterea intimă - indiferent dacă implică 
lupta sau împerecherea - nu poate constitui baza cooperării 
la scară mare. Nu poţi aplana criza datoriilor Greciei 
invitându-i pe politicienii greci şi pe bancherii germani la o 
încăierare sau la o orgie. Cercetările arată că sapiens efectiv 
nu pot avea relaţii intime (fie ele ostile sau amoroase) cu mai 
mult de 150 de indivizi”. Orice le permite oamenilor sa 
organizeze reţele de cooperare în masă, acel lucru nu sunt 
relaţiile intime. 

Aceasta este o veste proastă pentru psihologi, sociologi, 
economişti şi alţi oameni care încearcă să descifreze 
societatea umană prin intermediul unor experimente de 
laborator. Atât din raţiuni organizaționale, cât şi financiare, 
marea majoritate a experimentelor sunt efectuate fie pe 
indivizi, fie pe grupuri restrânse de participanţi. Cu toate 
acestea, este riscant să extrapolăm de la comportamentul 
unui grup redus la dinamica societăţilor de masă. O naţiune 
cu 100 de milioane de locuitori funcţionează într-un mod 
fundamental diferit faţă de un grup de o sută de indivizi. 

Să luăm exemplul Jocului Ultimatumului - unul dintre cele 
mai celebre experimente din economia comportamentală. 
Acest experiment este efectuat de regulă pe două persoane. 
Una dintre ele primeşte o sută de dolari, pe care trebuie să-i 
împartă oricum doreşte cu celălalt participant. Poate să 
păstreze întreaga sumă, să o împartă în două sau să renunţe 
la aproape toţi banii. Celălalt jucător poate face un lucru din 
două: fie să accepte modul de împărţire sugerat, fie să-l 
respingă categoric. Dacă refuză imparteala, nimeni nu 
primeşte nimic. 

Teoriile economice clasice susţin că oamenii sunt 
masinarii rationale de calcul. Ele sugerează că majoritatea 
oamenilor vor păstra 99 de dolari şi îi vor oferi un dolar 
celuilalt participant. Mai afirmă că celălalt participant va 
accepta oferta. O persoană raţională căreia i se oferă un 
dolar va spune întotdeauna da. Ce-i pasă ei dacă jucătorul 


SCÂNTEIA UMANĂ 
143 


celălalt primeşte 99 de dolari ? 

Economiştii clasici probabil ca nu şi-au părăsit niciodată 
laboratoarele şi sălile de conferinţă ca să se aventureze în 
lumea reală. Majoritatea oamenilor care joacă Jocul 
Ultimatumului resping ofertele foarte scăzute, fiindcă sunt 
„injuste”. Preferă să piardă un dolar decât să pară nişte 
fraieri. Dat fiind că aşa funcţionează lumea reală, puţini 
oameni fac oferte foarte scăzute din capul locului. 
Majoritatea împart banii în mod egal sau îşi acordă lor înşişi 
doar un avantaj moderat, oferindu-i celuilalt jucător 30 sau 
40 de dolari. 

Jocul Ultimatumului a contribuit enorm la subminarea 
teoriilor economice clasice şi la realizarea celei mai 
importante descoperiri economice din ultimele câteva 
decenii: sapiens nu se comportă conform unei logici 
matematice reci, ci mai curând potrivit unei logici sociale 
calde. Suntem guvernati de emoţii. Aceste emoţii, dupa cum 
am văzut mai devreme, sunt în realitate algoritmi sofisticati 
ce reflectă mecanismele sociale ale grupurilor străvechi de 
vânători-culegători. Dacă în urmă cu 30.000 de ani te-am 
ajutat să vânezi o găină-sălbatică, după care tu ai păstrat 
aproape toată găina pentru tine, oferindu-mi doar o 
aripioară, nu mi-am spus: „Mai bine o aripioară decât nimic”. 
În schimb, au intervenit algoritmii ce ţin de evoluţie, 
adrenalina şi testosteronul mi-au inundat organismul, 
sângele mi-a clocotit în vene, am bătut din picior şi am urlat 
din toţi rărunchii. Poate că pe termen scurt am flămânzit, ba 
chiar am riscat să încasez un pumn, doi. Dar a meritat pe 
termen lung, fiindcă te-ai gândit de două ori înainte să mă 
tragi din nou pe sfoară. Refuzăm ofertele injuste fiindcă 
oamenii care au acceptat smeriti ofertele injuste nu au 
supravieţuit în Epoca de Piatră. 

Observarea grupurilor contemporane de vânători- 
culegători susține această idee. Majoritatea grupurilor sunt 
profund egalitariste, iar atunci când un vânător se întoarce 
în tabără cu o căprioară grasă, toată lumea primeşte câte o 
portie. Acelaşi lucru este valabil şi pentru cimpanzei. Cand 
un cimpanzeu ucide un purceluş, ceilalţi membri ai grupului 
se adună în jurul lui cu mâinile întinse, iar de regulă fiecare 


144 HOMO SAPIENS CUCEREŞTE LUMEA 


primeşte câte o bucată. 

Într-un alt experiment recent, primatologul Frans de Waal 
a pus două maimuțe capucin în două custi alăturate, astfel 
încât fiecare să poată vedea tot ce face cealaltă. De Waal şi 
colegii săi au aşezat pietricele în fiecare cuşcă şi au antrenat 
maimutele să le dea aceste pietre. Ori de câte ori o maimuţă 
înmâna o piatră, primea în schimb mâncare. La început, 
răsplata a fost o bucată de castravete. Ambele maimuțe au 
fost foarte încântate şi şi-au mâncat fericite castravetele. 
După câteva runde, de Waal a trecut la următoarea etapă a 
experimentului. De astă dată, atunci când prima maimuţă a 
dat o piatră, a primit un strugure. Strugurii sunt mult mai 
gustoşi decât castraveţii. Însă, atunci când cea de-a doua 
maimuţă a înmânat o piatră, a primit tot o bucată de 
castravete. Cea de-a doua maimuţă, care înainte era foarte 
mulţumită de castravete, s-a indignat. A luat castravetele, s-a 
uitat o clipă la el, nevenindu-i să-şi creadă ochilor, după care 
l-a aruncat furioasă în oamenii de ştiinţă şi a început să sară 
şi să tipe zgomotos. Nu e fraieră??. 

Acest experiment hilar (pe care îl puteţi urmări şi pe 
YouTube), împreună cu Jocul Ultimatumului, i-a făcut pe 
mulţi să creadă că primatele au o moralitate înnăscută şi că 
egalitatea este o valoare universală şi atemporală. Oamenii 
sunt egalitari de la natură, iar societăţile inegale nu pot 
funcţiona bine vreodată, din cauza resentimentelor şi a 
nemulțumirii. 

Dar aşa să fie oare? Aceste teorii poate că sunt valabile 
pentru cimpanzei, maimuțe capucin şi grupurile restrânse de 
vânători-culegători. Ele sunt confirmate de asemenea în 
laborator, unde sunt testate pe grupuri mici de oameni. 
Totuşi, atunci când analizezi comportamentul maselor de 
oameni, descoperi o realitate complet diferită. Majoritatea 
regatelor şi imperiilor omeneşti au fost profund inegale, însă 
multe dintre ele au fost surprinzător de stabile şi de 
eficiente. În Egiptul antic, faraonul se tolănea pe perne 
confortabile, într-un palat răcoros şi somptuos, incaltat cu 
sandale din aur şi îmbrăcat cu o tunică bătută cu pietre 
preţioase, în vreme ce slujnicele frumoase îi băgau boabe 

dulci de strugure în gură. Pe fereastra deschisă putea să-i 
vadă pe ţăranii de pe câmpuri, care trudeau în zdrente 
murdare sub soarele necruţător, şi binecuvântat era ţăranul 
care avea un castravete pe care să-l mănânce la sfârşitul 
zilei. Cu toate acestea, ţăranii rareori se răsculau. 

În 1740, regele Frederic al II-lea al Prusiei a invadat 
Silezia, inițiind astfel o serie de războaie sângeroase care i- 
au adus supranumele de Frederic cel Mare, au transformat 
Prusia într-o mare putere şi au lăsat în urma lor sute de mii 
de oameni morţi, mutilati sau săraci lipiţi. Majoritatea 
soldaţilor lui Frederic erau recruți nevoiaşi, supuşi unei 
discipline de fier şi unui antrenament draconic. În mod deloc 
surprinzător, soldaţii nu prea îl aveau la inimă pe 
comandantul lor suprem. În timp ce privea cum trupele sale 
se adunau pentru invazie, Frederic i-a spus unuia dintre 
generalii săi că ceea ce îl frapa cel mai mult la această scenă 
era faptul că „stăm aici în deplină siguranţă, având în faţă 
60.000 de bărbaţi - ei sunt cu toţii duşmanii noştri şi printre 
ei nu există nici unul care să nu fie mai bine înarmat şi mai 
puternic decât noi şi, totuşi, cu toţii tremură in prezenţa 
noastră, în vreme ce noi nu avem nici un motiv să ne temem 
de ei”. Într-adevăr, Frederic putea să-i privească în deplină 
siguranţă. În anii ce au urmat, în ciuda tuturor greutăților 
războiului, aceşti 60.000 de bărbaţi înarmaţi nu s-au 
răzvrătit niciodată împotriva lui - de fapt, mulţi dintre ei l-au 
slujit cu un curaj excepţional, riscându-şi şi chiar jertfindu-şi 
viaţa. 

De ce ţăranii egipteni şi soldaţii prusaci s-au comportat 
atât de diferit faţă de cum ne-am fi aşteptat pe baza Jocului 
Ultimatumului şi a experimentului cu maimutele capucin? 
Fiindcă masele mari de oameni se comportă într-un mod 
fundamental diferit faţă de grupurile mici. Ce ar vedea 
oamenii de ştiinţă dacă ar efectua experimentul Jocului 
Ultimatumului pe două grupuri de câte un milion de oameni, 
care ar trebui să împartă 100 de miliarde de dolari ? 

Probabil că ar asista la o dinamică stranie şi fascinantă. 
De exemplu, de vreme ce un milion de oameni nu pot lua 
decizii în mod colectiv, în fiecare grup s-ar putea cristaliza o 
mică elită conducătoare. Dacă o elită i-ar oferi celeilalte zece 
miliarde de dolari, păstrând 90 de miliarde de dolari ? E 

posibil ca liderii celui de-al doilea grup să accepte această 
ofertă injustă, să deturneze cea mai bună parte din cele zece 
miliarde de dolari în conturile lor bancare din Elveţia, 
împiedicându-i pe adepţii lor să se răzvrătească printr-o 
combinaţie de pedepse şi recompense. Liderii ar putea 
ameninţa că îi vor pedepsi aspru şi neintarziat pe disidenti, 
celor supuşi şi răbdători promitandu-le recompense veşnice 
în viaţa de apoi. Asta s-a întâmplat în Egiptul antic şi în 
Prusia secolului al XVIII-lea şi aşa funcţionează încă lucrurile 
în multe ţări de pe glob. 

Asemenea ameninţări şi promisiuni reuşesc adesea să 
creeze ierarhii umane stabile şi reţele de cooperare în masă, 
câtă vreme oamenii cred că ele reflectă legile inevitabile ale 
firii sau poruncile lui Dumnezeu, şi nu doar capriciile omului. 
Orice cooperare umană la scară largă se bazează în definitiv 
pe credinţa noastră în orânduiri imaginate. Acestea sunt 
seturi de reguli pe care, în ciuda faptului că există doar în 
imaginaţia noastră, le considerăm a fi la fel de reale şi de 
inviolabile ca gravitația. „Dacă vei jertfi zece tauri zeului 
cerului, va cădea ploaie; dacă îţi cinsteşti părinţii, vei ajunge 
în rai; iar dacă nu crezi ce îţi spun eu, vei sfârşi în iad.” Atâta 
vreme cât toţi sapiens care trăiesc într-o anumită zonă cred 
în aceleaşi poveşti, ei vor respecta aceleaşi reguli, ceea ce îi 
ajută sa anticipeze comportamentul străinilor şi să 
organizeze reţele de cooperare în masă. Sapiens folosesc 
adesea simboluri vizuale precum un turban, o barbă sau un 
costum de afaceri pentru a semnala: „Poţi să ai încredere în 
mine, cred în aceeaşi poveste ca tine”. Verii noştri cimpanzei 
nu pot inventa şi răspândi asemenea poveşti, motiv pentru 
care nu pot coopera în număr mare. 


Reţeaua de sens 


Oamenilor le este greu să înţeleagă ideea de „ordini 
imaginate”, deoarece pornesc de la premisa că există doar 
două tipuri de realităţi: realităţi obiective şi realităţi 
subiective. În realitatea obiectivă, lucrurile există 
independent de credințele şi sentimentele noastre. 

Gravitatia, de exemplu, este o realitate obiectivă. A existat 
cu mult înaintea lui Newton şi îi afectează în aceeaşi măsură 
pe oamenii care nu cred în ea, precum şi pe cei care cred în 
ea. 

În schimb, realitatea subiectivă depinde de credinţele şi 
de sentimentele mele personale. Astfel, să zicem că simt că 
mă doare foarte tare capul şi merg la doctor. Doctorul mă 
examinează amănunţit, dar nu găseşte nimic în neregulă. 
Aşa că mă trimite să fac analize de sânge, un sumar de 
urină, un test ADN, o radiografie, o electrocardiogramă, un 
RMN funcţional şi fel de fel de alte proceduri. Atunci când 
sosesc rezultatele, mă anunţă că sunt perfect sănătos şi că 
pot pleca acasă. Totuşi, încă simt o durere acută în cap. Deşi 
nici un test obiectiv nu a depistat nimic în neregulă cu mine 
şi nimeni în afară de mine nu simte durerea, pentru mine 
durerea este 100% reală. 

Majoritatea oamenilor presupun că realitatea este fie 
obiectivă, fie subiectivă şi că nu există o a treia opţiune. De 
aceea, odată ce se conving pe ei înşişi că un anumit lucru 
pur şi simplu nu este propriul lor sentiment subiectiv, trag 
concluzia că trebuie să fie obiectiv. Dacă mulţi oameni cred 
în Dumnezeu; dacă banii pun lumea în mişcare; şi dacă 
naționalismul stârneşte războaie şi construieşte imperii, 
atunci aceste lucruri nu sunt doar o credinţă subiectivă a 
mea. Dumnezeu, banii şi naţiunile trebuie să fie prin urmare 
realităţi obiective. 

Cu toate acestea, există un al treilea nivel al realităţii: 
nivelul intersubiectiv. Entităţile intersubiective depind mai 
curând de comunicarea dintre mai mulţi oameni decât de 
credinţele şi de sentimentele indivizilor. Mulţi dintre cei mai 
importanţi agenţi din istorie sunt intersubiectivi. Banii, de 
exemplu, nu au nici o valoare obiectivă. Nu poţi să mănânci, 
să bei sau să porţi o bancnotă de un dolar. Şi totuşi, atât 
timp cât miliarde de oameni cred în valoarea ei, o poţi folosi 
ca să cumperi mâncare, băuturi şi îmbrăcăminte. Dacă 
brutarul îşi pierde brusc încrederea în bancnota de un dolar 
şi refuză să-mi dea o franzelă în schimbul acestei hârtii verzi, 
nu contează prea mult. Pot să merg pur şi simplu câteva 

străzi mai încolo, până la supermarketul din apropiere. Însă 
dacă şi casierii de la supermarket refuză să accepte bucata 
de hârtie, alături de negustorii din piaţă şi de vânzătorii din 
mall, atunci dolarul îşi va pierde valoarea. Bucăţile verzi de 
hârtie vor continua să existe, desigur, dar nu vor fi bune de 
nimic. 

Asemenea lucruri chiar se intampla din cand in cand. In 
data de 3 noiembrie 1985, guvernul din Myanmar a anuntat 
pe neasteptate ca bancnotele de 25, 50 si 100 de kyati nu 
mai erau valabile. Oamenilor nu li s-a dat ocazia sa schimbe 
bancnotele, iar economiile de o viata s-au prefacut intr-o 
clipa in mormane de hartie fara valoare. Ca sa inlocuiasca 
bancnotele scoase din circulaţie, guvernul a emis noi 
bancnote de 75 de kyaţi, chipurile, cu ocazia aniversării de 
şaptezeci şi cinci de ani a dictatorului Myanmarului, 
generalul Ne Win. În august 1986 au fost introduse 
bancnotele de 15 si 35 de kyati. Se zvonea că dictatorul, 
adept convins al numerologiei, credea că 15 şi 35 sunt 
numere norocoase. Le-au adus însă prea puţin noroc 
supuşilor săi. Pe 5 septembrie 1987, guvernul a decretat 
subit că bancnotele de 35 şi 75 de kyati nu mai erau bani. 

Valoarea banilor nu este singurul lucru care s-ar putea 
evapora odată ce oamenii ar înceta să mai creadă în el. 
Acelaşi lucru s-ar putea întâmpla cu legile, zeii şi chiar cu 
imperii întregi. Într-o clipă configurează lumea, iar în clipa 
următoare nu mai există. Zeus şi Hera erau cândva puteri 
importante în bazinul mediteraneean, dar astăzi le lipseşte 
cu desăvârşire orice autoritate, fiindcă nimeni nu crede în ei. 
Uniunea Sovietică putea distruge odată întreaga rasă 
umană, însă a încetat să existe dintr-un condei. La ora două 
după-amiaza, în data de 8 decembrie 1991, într-o dacea de 
stat de lângă Viskuli, liderii Rusiei, Ucrainei şi Belarusului au 
semnat Acordurile de la Belaveja, care proclamau că „Noi, 
Republica Belarus, Federaţia Rusă şi Ucraina, în calitate de 
state fondatoare ale Uniunii Sovietice care au semnat 
tratatul de unificare din 1922, stabilim pe această cale că 
Uniunea Sovietică, ca subiect al legii internaţionale şi 
realitate geopolitică, încetează să mai existe”*® Si asta a fost 

tot. Uniunea Sovietică a dispărut. 

Este relativ uşor să accepti faptul că banii sunt o realitate 
intersubiectivă. Majoritatea oamenilor recunosc bucuroşi şi 
că zeii greci din Antichitate, imperiile răului şi valorile 
culturilor străine există doar în imaginaţie. Totuşi, nu vrem 
să acceptăm faptul că Dumnezeul nostru, națiunea noastră 
sau valorile noastre sunt simple ficțiuni, deoarece acestea 
sunt lucrurile care dau sens vieților noastre. Vrem să credem 
că vieţile noastre au un sens obiectiv şi că sacrificiile noastre 
contează pentru ceva aflat dincolo de poveştile din capul 
nostru. Totuşi, în realitate, vieţile majorităţii oamenilor au 
însemnătate doar în reţeaua de poveşti pe care şi le spun 
unul altuia. 

Sensul este creat atunci cand mai multi oameni tes 
împreună o reţea comună de poveşti. De ce o anumită 
acţiune - cum ar fi să mă căsătoresc la biserică, să postesc 
de Ramadan sau să votez la alegeri - mi se pare importantă ? 
Fiindcă ea li se pare importantă şi părinţilor mei, şi fraţilor 
mei, şi vecinilor mei, şi oamenilor din oraşele învecinate, ba 
chiar şi locuitorilor 


"hA 


19. Semnarea Acordurilor de la Belaveja. Stiloul atinge hârtia - şi 

abracadabra! 
Uniunea Sovietică dispare27 


din ţări îndepărtate. Şi de ce li se pare importantă tuturor 
acestor oameni? Deoarece prietenii şi vecinii lor le 
împărtăşesc viziunea. Oamenii îşi consolidează unul altuia 
credinţele in mod constant, într-o buclă care se 
autoperpetuează. Fiecare ciclu de confirmare reciprocă 
strânge şi mai mult reţeaua de sens, până când nu mai ai de 
ales şi trebuie să crezi ceea ce cred toţi ceilalţi. 

Totuşi, de-a lungul deceniilor şi al secolelor, reţeaua de 
sens se destramă, iar în locul ei se creează o nouă reţea. Să 
studiezi istoria înseamnă sa urmăreşti cum se tes şi se 
destramă aceste reţele şi să constientizezi faptul că ceea ce 
oamenilor dintr-o anumită epocă li se pare cel mai important 
lucru din viaţa lor devine cu totul lipsit de sens pentru 
urmaşii lor. 

În 1187 Saladin a înfrânt armata cruciaților în bătălia de 
la Hattin şi a cucerit Ierusalimul. Drept răspuns, papa a 
lansat cea de-a Treia Cruciadă pentru a redobândi oraşul 
sfânt. Inchipuiti-va un tânăr nobil englez pe nume John, 
plecat de acasă ca să lupte împotriva lui Saladin. John 
credea că faptele sale au o însemnătate obiectivă. Credea că, 
dacă avea să moară în cruciadă, după moarte sufletul lui 
urma să se înalțe la ceruri şi să se bucure pe veci de 
fericirea celestă. Ar fi fost oripilat să afle că sufletul şi raiul 
sunt doar nişte poveşti inventate de oameni. John credea din 
toată inima că, dacă ajungea pe Pământul Sfânt şi dacă 
vreun războinic musulman cu mustață deasă îl lovea în cap 
cu un topor, va simţi o durere insuportabilă, urechile îi vor 
tiui, picioarele i se vor înmuia, va vedea negru în faţa ochilor 
- iar în clipa următoare va vedea o lumină strălucitoare de 
jur împrejur, va auzi voci angelice şi harpe melodioase, iar 
heruvimi radiosi şi inaripati il vor pofti să paseasca pe o 
magnifica poarta aurita. 

John credea cu foarte multa tarie in toate acestea, fiindca 
era prins intr-o retea de sens extrem de deasa si de 
puternica. Primele sale amintiri erau legate de sabia ruginita 
a bunicului Henry care atarna in sala principala a castelului. 
De cand era tanc, John auzise povesti despre bunicul Henry, 

care murise în cea de-a Doua Cruciadă şi care se odihnea 
alături de îngeri în rai, veghind asupra lui John şi a familiei 
lui. Atunci când vizitau castelul, menestrelii cântau de obicei 
despre cruciații curajoşi care luptau pe Pământul Sfânt. 
Când John mergea la biserică, îi plăcea să se uite la 
ferestrele cu vitralii. Una îl arăta pe Godfroy de Bouillon 
călare pe un cal şi străpungând un musulman înfiorător cu 
lancea. Alta înfăţişa sufletele păcătoşilor arzând în iad. John 
îl asculta cu atenţie pe preotul local, cel mai învăţat om pe 
care îl cunoştea. Aproape în fiecare duminică, preotul 
explica - cu ajutorul unor parabole bine mestesugite şi al 
unor anecdote amuzante - că nu exista mântuire în afara 
Bisericii Catolice, că papa de la Roma era părintele nostru 
sfânt şi că trebuia să ne supunem mereu poruncilor sale. 
Dacă ucideam sau furam, Dumnezeu ne trimitea în iad; dar 
dacă ucideam musulmani necredincioşi, Dumnezeu avea să 
ne primească în rai. 

Într-o zi, când John împlinea optsprezece ani, un cavaler a 
sosit răvăşit în poarta castelului şi, cu vocea gâtuită, a 
anunţat vestea: Saladin a distrus armata cruciaților la 
Hattin! Ierusalimul a fost cucerit! Papa a declarat o noua 
cruciadă, făgăduindu-le mântuire veşnică tuturor celor care 
mor în timpul ei! În jur, oamenii păreau socati şi îngrijoraţi, 
dar chipul lui John s-a luminat de o strălucire nepământeană, 
iar el a proclamat: „Voi lupta cu necredinciosii şi voi elibera 
Pământul Sfânt!” Toţi au amuţit preţ de o clipă, după care pe 
chipurile lor au apărut zâmbete şi lacrimi. Mama lui l-a şters 
la ochi, l-a imbratisat îndelung pe John şi i-a spus că e 
nespus de mândră de el. Tatăl lui l-a bătut straşnic pe spate 
şi i-a zis: „Dacă aş fi de vârsta ta, fiule, te-aş însoţi. Onoarea 
familiei noastre este în joc - sunt sigur că nu ne vei 
dezamăgi! ” Doi dintre prietenii săi au anunţat că vin şi ei. 
Până şi rivalul de moarte al lui John, baronul de pe celălalt 
mal al râului, l-a vizitat ca să-i ureze mult noroc. 

Când a părăsit castelul, sătenii au ieşit din bordeiele lor 
să-i facă cu mâna şi toate fetele frumoase se uitau cu jind la 
curajosul cruciat care pornea la luptă împotriva 
necredincioşilor. Când a plecat pe mare din Anglia şi a 
străbătut tărâmurile ciudate şi îndepărtate - Normandia, 
Proventa, Sicilia -, i s-au alăturat grupuri de cavaleri străini, 

toţi cu aceeaşi destinaţie şi aceeaşi credinţă. Când armata a 
debarcat în cele din urmă pe Pământul Sfânt şi a luptat cu 
oştile lui Saladin, John a descoperit cu uimire ca până si 
sarazinii ticăloşi îi împărtăşeau credinţele. E adevărat, erau 
oarecum confuzi, crezând ca, de fapt, creştinii erau 
necredincioşii şi că musulmanii respectau voinţa lui 
Dumnezeu. Cu toate acestea, si ei acceptau principiul 
fundamental conform căruia cei care luptau pentru 
Dumnezeu şi Ierusalim vor ajunge direct în rai după moarte. 

Astfel, fir cu fir, civilizaţia medievală şi-a ţesut reţeaua de 
sens, prinzându-i în ea pe John şi pe contemporanii lui ca pe 
nişte muşte. Pentru John era de neconceput ca toate aceste 
poveşti să fie doar plăsmuiri ale imaginaţiei. Poate că părinţii 
şi unchii lui se înşelaseră. Dar şi menestrelii, şi toţi prietenii 
lui, şi fetele din sat, preotul învăţat, baronul de pe celălalt 
mal al râului, papa de la Roma, cavalerii provensali şi 
sicilieni şi până şi musulmanii înşişi - e posibil să fi avut cu 
toţii halucinaţii? 

Şi anii trec. Sub privirile istoricului, reţeaua de sens se 
destramă şi alta este tesuta în locul ei. Părinţii lui John mor, 
urmaţi de toţi fraţii şi prietenii săi. În locul menestrelilor 
care cântă despre cruciade, noua modă sunt piesele de 
teatru despre poveştile tragice de dragoste. Castelul familiei 
arde din temelii şi, atunci când este reconstruit, nu se mai 
găseşte nici urmă din sabia bunicului Henry. Ferestrele 
biserici se fac tandari în timpul unui viscol, iar sticla cu care 
sunt înlocuite nu îi mai înfăţişează pe Godfroy de Bouillon şi 
pe păcătoşii din iad, ci mai curând marele triumf al regelui 
Angliei în faţa regelui Franţei. Preotul local a încetat să-i mai 
spună papei „părintelui nostru sfânt” - acum este numit 
„diavolul acela de la Roma”. La universitatea din apropiere, 
cercetătorii se apleacă asupra manuscriselor Greciei antice, 
diseacă cadavre şi şuşotesc în spatele uşilor închise că e 
posibil să nu existe suflet. 

Iar anii se scurg în continuare. Pe vechiul loc al castelului 
se află acum un mall. În cinematograful local se proiectează 
Monty Python and the Holy Grail pentru a mia oară. Într-o 

biserică goală un pastor plictisit este extaziat să vadă doi 
turişti japonezi. Le explică pe îndelete despre ferestrele cu 
vitralii, în timp ce aceştia zâmbesc politicos, dând din cap, 
deşi nu pricep o iotă. Pe treptele de afară, un grup de 
adolescenţi se joacă pe iPhone-urile lor. Urmăresc un nou 
remix pe YouTube al piesei lui John Lennon „Imagine”. 
„Imaginează-ţi că nu există rai”, canta Lennon, „e uşor, dacă 
încerci”. Un măturător de străzi pakistanez curăţă trotuarul, 
în vreme ce un radio din apropiere transmite vestea: 
carnajul din Siria continuă, iar şedinţa Consiliului pentru 
Securitate a intrat într-un impas. Dintr-odată se deschide o 
falie în timp, o rază misterioasă de lumină cade pe chipul 
unuia dintre adolescenţi, care anunţă: „Voi lupta împotriva 
necredincioşilor şi voi elibera Pământul Sfânt!” 

Necredincioşi şi Pământ Sfânt? Aceste cuvinte nu mai au 
nici o însemnătate pentru majoritatea oamenilor din Anglia 
zilelor noastre. Până şi pastorul ar crede probabil că 
adolescentul are parte de un episod de psihoză. În schimb, 
dacă un tânăr englez ar decide să se alăture organizaţiei 
Amnesty International şi să meargă în Siria ca să apere 
drepturile refugiaților, ar fi considerat un erou. În Evul 
Mediu, lumea ar fi crezut că a luat-o razna. În Anglia 
secolului al XII-lea, nimeni nu ştia ce sunt drepturile omului. 
Vrei să te duci în Orientul Mijlociu şi să-ţi rişti viaţa nu ca să 
ucizi musulmani, ci ca să protejezi un grup de musulmani de 
altul? Pesemne nu eşti în toate minţile. 

Aşa decurge istoria. Oamenii tes o reţea de sens, cred în 
ea din toată inima, dar, mai devreme sau mai târziu, reţeaua 
se destramă, iar atunci când privim în urmă nu putem 
înţelege cum ar fi putut-o lua cineva în serios. Retrospectiv, 
să te alături unei cruciade în speranţa că vei ajunge în 
paradis pare nebunie curată. Privind în urmă, Războiul Rece 
pare şi mai şi. Cum e posibil ca în urmă cu treizeci de ani 
oamenii să fi fost dispuşi să rişte holocaustul nuclear 
deoarece credeau într-un paradis comunist? Peste o sută de 
ani, credinţa noastră în democraţie şi drepturile omului le-ar 

putea părea la fel de iraţională urmaşilor noştri. 


Visarea 


Sapiens conduc lumea fiindcă numai ei pot ţese o reţea 
intersubiectivă de sens: o reţea de legi, forţe, entităţi şi 
locuri care există doar în imaginaţia lor comună. Această 
reţea le permite oamenilor să fie singurii care organizează 
cruciade, revoluţii socialiste şi mişcări pentru drepturile 
omului. 

Dar şi alte animale îşi pot imagina diverse lucruri. O pisică 
ce pândeşte un şoarece poate că nu vede şoarecele, dar îşi 
poate imagina foarte bine forma şi chiar gustul lui. Cu toate 
acestea, din câte ştim, pisicile sunt capabile să-şi imagineze 
doar lucrurile care există cu adevărat în lume, precum 
şoarecii. Ele nu-şi pot imagina lucruri pe care nu le-au văzut, 
mirosit sau gustat niciodată - cum ar fi dolarul american, 
corporatia Google sau Uniunea Europeană. Doar sapiens îşi 
pot imagina asemenea himere. 

Prin urmare, în vreme ce pisicile şi alte animale sunt 
limitate la tărâmul obiectiv şi-şi folosesc sistemele de 
comunicare doar ca să descrie realitatea, sapiens folosesc 
limbajul ca să creeze realităţi cu totul noi. În ultimii 70.000 
de ani, realităţile intersubiective pe care le-au inventat 
sapiens au devenit şi mai puternice, astfel încât astăzi ei 
domină lumea. Cimpanzeii, elefanții, pădurile tropicale 
amazoniene şi ghețarii arctici vor supravieţui secolului XXI ? 
Asta depinde de dorințele şi deciziile entităților 
intersubiective precum Uniunea Europeană şi Banca 
Mondială; entități care există doar în imaginația noastră 
comună. 

Nici un alt animal nu ne poate ţine piept, nu pentru că i-ar 
lipsi sufletul sau mintea, ci pentru că îi lipseşte imaginaţia 
necesară. Leii pot alerga, sări, zgâria şi muşca. Cu toate 
acestea, nu pot să deschidă un cont bancar sau să intenteze 
un proces. lar în secolul XXI, un bancher care ştie să 
intenteze un proces este mult mai puternic decât cel mai 
feroce leu din savană. 

Pe lângă faptul că îi separă pe oameni de alte animale, 
această abilitate de a crea entităţi intersubiective separă de 
asemenea ştiinţele umaniste de ştiinţele vieţii. Istoricii caută 
să înţeleagă dezvoltarea unor entităţi intersubiective precum 
zeii şi naţiunile, în vreme ce biologii nu prea recunosc 
existenţa unor astfel de lucruri. Unii cred că, dacă am reuşi 
să descifrăm codul genetic şi să cartografiem fiecare neuron 
din creier, am descoperi toate secretele omenirii. La urma 
urmei, dacă oamenii nu au suflet şi dacă gândurile, emoţiile 
şi senzațiile sunt doar algoritmi biochimici, de ce nu poate 
explica biologia toate toanele societăţilor umane ? Din 
această perspectivă, cruciadele au fost dispute teritoriale 
modelate de presiunile evoluţiei, iar cavalerii englezi care 
porneau la luptă împotriva lui Saladin pe Pământul Sfânt nu 
erau atât de diferiţi de lupii care încercau să-şi însuşească 
teritoriul unei haite învecinate. 

Dimpotrivă, ştiinţele umaniste subliniază importanţa 
crucială a entităţilor intersubiective, care nu poate fi redusă 
la hormoni şi neuroni. A gândi istoric înseamnă a atribui o 
putere reală conţinuturilor poveştilor noastre imaginare. 
Desigur, istoricii nu ignoră factorii obiectivi precum 
schimbările climatice şi mutatiile genetice, dar acordă o 
importanţă mult mai mare poveştilor pe care Ic inventează şi 
le cred oamenii. Coreea de Nord şi Coreea de Sud sunt atât 
de diferite una de alta nu pentru că locuitorii din Phenian au 
gene diferite faţă de cei din Seul sau pentru că nordul este 
mai friguros ori e o zonă de munte. Ci pentru că nordul este 
dominat de ficțiuni foarte diferite. 

Poate că într-o bună zi progresele din neurobiologie ne vor 
permite să explicăm comunismul şi cruciadele în termeni 
strict biochimici. Dar suntem foarte departe de acel moment. 
Pe parcursul secolului XXI, cel mai probabil, graniţa dintre 
istorie şi biologie se va estompa nu pentru că vom descoperi 
explicaţii biologice pentru evenimente istorice, ci mai curând 
pentru că ficţiunile ideologice vor rescrie lanţurile de ADN; 
interesele politice şi economice vor reconfigura climatul; iar 
geografia munţilor şi râurilor va face loc cyberspatiu- lui. Dat 
fiind ca fictiunile umane se traduc în coduri genetice şi 
electronice, realitatea intersubiectivă va înghiţi realitatea 
obiectivă, iar biologia se va contopi cu istoria. În secolul XXI, 

ficţiunea ar putea deveni aşadar cea mai mare forţă de pe 
pământ, depăşind până şi asteroizii capricioşi şi selecţia 
naturală. Prin urmare, dacă vrem să ne înţelegem viitorul, 
calculele şi înţelegerea genomurilor nu sunt nici pe departe 
de ajuns. Trebuie sa descifram si fictiunile care dau sens 
lumii. 


= — a 


20. Creatorul Jackson Pollock într-un moment de inspiraţie. 


Partea a ll-a 


Homo sapiens conferă sens lumii 


Ce fel de lume au creat oamenii? 


Cum au ajuns oamenii să fie convinşi că, pe lângă 
faptul 
că ei controlează lumea, tot ei îi conferă sens? 


Cum a devenit umanismul - venerarea omenirii - 
cea mai importantă religie dintre toate? 


Capitolul 4 
Povestitorii 


Animalele ca lupii şi cimpanzeii trăiesc într-o realitate 
duală. Pe de o parte, sunt familiarizate cu entităţile obiective 
din exterior, precum copacii, pietrele şi râurile. Pe de altă 
parte, sunt conştiente de experienţele subiective din interior, 
precum teama, bucuria şi dorinţa. În schimb, sapiens trăiesc 
într-o realitate cu trei straturi. Pe lângă copaci, râuri, temeri 
şi dorinţe, lumea lui sapiens mai conţine şi poveşti despre 
bani, zei, naţiuni şi corporaţii. De-a lungul istoriei, impactul 
zeilor, naţiunilor şi corporațiilor a crescut pe seama râurilor, 
temerilor şi dorințelor. Există încă numeroase râuri în lume, 
iar oamenii încă sunt motivaţi de temerile şi dorinţele lor, 
dar lisus Hristos, Republica Franceză şi Apple Inc. au stăvilit 
şi au valorificat râurile şi au învăţat să ne modeleze cele mai 
profunde anxietati şi dorinţe. 

De vreme ce noile tehnologii din secolul XXI vor face 
probabil ca asemenea ficțiuni să fie şi mai puternice, pentru 
a ne înţelege viitorul trebuie să înţelegem cum au dobândit 
atâta putere poveştile despre lisus Hristos, Republica 
Franceză şi Apple Inc. Oamenii cred că ei fac istoria, dar 
istoria se învârte de fapt în jurul acestei reţele de poveşti 
fictive. Abilităţile elementare ale indivizilor nu s-au schimbat 
mult din Epoca de Piatră. De fapt, dacă s-au schimbat vreun 
pic, probabil că s-au atrofiat. Dar reţeaua de poveşti a 
dobândit noi şi noi puteri, împingând astfel istoria din Epoca 
de Piatră în Epoca de Siliciu. 

Totul a început în urmă cu circa 70.000 de ani, când 
Revoluţia Cognitivă i-a permis lui sapiens să înceapă să 
vorbească despre lucruri care existau doar în propria 
imaginaţie. În următorii 60.000 de ani, sapiens au ţesut 

numeroase reţele ficționale, dar acestea au rămas la scară 
mică şi locale. Spiritul unui stramos respectat, venerat de un 
trib era complet necunoscut vecinilor acestuia, iar scoicile 
valoroase într-o localitate nu mai erau bune de nimic odată 
ce traversai lanţul muntos din apropiere. Poveştile despre 
spirite ancestrale şi scoici preţioase le dădeau totuşi sapiens- 
ilor un avantaj enorm, deoarece permiteau ca sute şi uneori 
chiar mii de sapiens să coopereze în mod eficient, ceea ce 
depăşea cu mult ce puteau face neanderthalienii sau 
cimpanzeii. Cu toate acestea, atâta vreme cât sapiens 
rămâneau vânători-culegători, nu puteau coopera la scară cu 
adevărat mare deoarece era imposibil să hrăneşti un oraş 
sau un regat vânând şi culegând. Drept urmare, spiritele, 
zânele şi demonii Epocii de Piatră erau entităţi relativ slabe. 

Revoluţia Agricolă, care a început în urmă cu aproximativ 
12.000 de ani, a asigurat baza materială necesară pentru 
lărgirea şi consolidarea reţelelor intersubiective. Graţie 
agriculturii, mii de oameni din oraşele aglomerate şi mii de 
soldaţi din armatele disciplinate au putut fi hraniti. Cu toate 
acestea, reţelele intersubiective au întâmpinat ulterior un 
nou obstacol. Pentru a conserva miturile colective şi a 
organiza o cooperare în masă, primii agricultori s-au bazat 
pe abilităţile de procesare a datelor ale creierului uman, 
care erau strict limitate. 

Agricultorii credeau în poveştile despre marii zei. 
Construiau temple închinate zeului lui favorit, organizau 
festivaluri în cinstea lui, îi aduceau ofrande şi îi dădeau 
pământuri, zeciuieli şi daruri. În primele oraşe ale vechiului 
Sumer, acum circa 6.000 de ani, templele nu erau doar 
centre de cult, ci şi cele mai importante nuclee politice şi 
economice. Zeii sumerieni îndeplineau o funcţie 
asemănătoare cu aceea a mărcilor şi corporațiilor moderne. 
Astăzi, corporatiile sunt entităţi juridice ficționale care deţin 
proprietăţi, împrumută bani, recrutează angajaţi şi iniţiază 
demersuri economice. În oraşele antice Uruk, Lagaş şi 
Surupak, zeii funcționau ca entităţi juridice care puteau sa 
deţină câmpuri şi sclavi, să dea şi să primească împrumuturi, 
să plătească salarii şi să construiască diguri şi canale. 

De vreme ce zeii nu mureau niciodată şi nu aveau copii 
care să se certe pentru moştenirea lor, acumulau din ce în ce 

mai multe proprietăţi şi putere. Un număr tot mai mare de 
sumerieni erau angajaţi de zei, luau împrumuturi de la zei, 
lucrau pământurile zeilor şi le datorau acestora taxe şi 
zeciuieli. La fel cum în zilele noastre John din San Francisco 
este angajat de Google, în vreme ce Mary lucrează la 
Microsoft, în Urukul antic o persoană era angajată de marele 
zeu Enki, în timp ce vecinul său lucra pentru zeiţa Inanna. 
Templele Iui Enki şi ale Inannei dominau orizontul Urukului, 
iar logourile lor divine apăreau pe clădiri, produse şi haine. 
Pentru sumerieni, Enki şi Inanna erau la fel de reali cum 
sunt Google şi Microsoft pentru noi. În comparaţie cu 
predecesorii lor - fantomele şi spiritele din Epoca de Piatră -, 
zeii sumerieni erau entităţi deosebit de puternice. 

Se înţelege de la sine că zeii nu îşi conduceau efectiv 
afacerile, din simplul motiv că nu existau decât în imaginaţia 
umană. Activităţile de zi cu zi erau coordonate de preoţii 
templului (la fel cum Google şi Microsoft trebuie să angajeze 
oameni în carne şi oase care să le gestioneze afacerile). Cu 
toate acestea, pe măsură ce zeii dobândeau tot mai multe 
proprietăţi şi din ce în ce mai multă putere preoţii nu mai 
puteau face faţă. Poate că îi reprezentau pe zeul atotputernic 
al cerului sau pe zeiţa atotştiutoare a pământului, dar ei 
înşişi erau muritori supuşi greşelilor. Cu greu îşi aminteau ce 
moşii, livezi şi câmpuri aparţineau zeiţei Inanna, care dintre 
angajaţii Inannei îşi primiseră deja salariile, care dintre 
chiriaşii zeiţei nu îşi plătiseră chiria şi ce rată a dobânzii le 
percepea zeiţa debitorilor ei. Acesta a fost unul dintre 
principalele motive pentru care în Sumer, ca oriunde 
altundeva în lume, reţelele de cooperare umană nu s-au 
putut extinde considerabil nici măcar după câteva mii de ani 
de la Revoluţia Agricolă. Nu existau regate enorme, reţele 
comerciale vaste şi nici religii universale. 

Acest obstacol a fost depăşit în cele din urmă acum 
aproximativ 5.000 de ani, când sumerienii au inventat atât 
scrierea, cât şi banii. Aceşti fraţi siamezi - născuţi din aceiaşi 
părinţi, în acelaşi timp şi în acelaşi loc - au spulberat 
limitările de procesare a datelor ale creierului uman. 
Scrierea şi banii au permis colectarea taxelor de la sute de 
mii de oameni, organizarea unor birocratii complexe şi 
întemeierea unor regate întinse. În Sumer, aceste regate 

erau conduse în numele zeilor de regi-preoti umani. În 
învecinata vale a Nilului, oamenii au mers şi mai departe, 
contopind regele-preot cu zeul, creând astfel o zeitate vie - 
faraonul. 

Egiptenii considerau că faraonul era un zeu adevărat, şi 
nu doar un locţiitor divin. Tot teritoriul Egiptului îi aparţinea 
respectivului zeu şi toţi oamenii trebuiau să se supună 
poruncilor sale şi să achite taxele impuse de el. La fel ca in 
templele sumeriene, în Egiptul faraonic zeul nu îşi conducea 
de unul singur imperiul afacerilor. Unii faraoni conduceau cu 
o mână de fier, în vreme ce alţii îşi petreceau timpul cu 
banchete şi festivități, dar în ambele cazuri sarcinile practice 
ale administrării Egiptului erau lăsate în seama câtorva mii 
de funcţionari cu ştiinţă de carte. La fel ca orice alt om, 
faraonul avea un corp biologic, cu nevoi, dorinţe şi emoţii 
biologice. Însă faraonul biologic nu era atât de important. 
Adevăratul conducător al Văii Nilului era un faraon imaginar, 
ce exista în poveştile pe care milioane de egipteni şi le 
spuneau unii altora. 

În vreme ce faraonul stătea în capitala Memphis, mâncând 
struguri în palatul său şi distrându-se cu nevestele şi 
amantele sale, funcţionarii faraonului străbăteau regatul în 
lung şi-n lat, de la ţărmul Mării Mediterane până în Deşertul 
Nubian. Birocraţii calculau taxele pe care le avea de plătit 
fiecare sat, le notau pe pergamente lungi din papirus şi le 
trimiteau la Memphis. Atunci când se primea un ordin scris 
de la Memphis în vederea recrutării de soldaţi pentru armată 
sau de muncitori pentru un proiect de construcţii, 
funcţionarii adunau oamenii necesari. Calculau cât de mult 
grâu era în grânarele regale; de câte zile de muncă era 
nevoie pentru curăţarea canalelor şi a rezervoarelor; şi câte 
rate şi câţi porci să trimită la Memphis pentru ca haremul 
faraonului să se poată ospăta cum se cuvine. Chiar şi atunci 
când zeitatea vie murea, iar trupul său era îmbălsămat şi 
purtat, în cadrul unei procesiuni funerare extravagante, la 
necropola regală din afara Memphisului, birocraţia mergea 
înainte. Funcţionarii continuau să scrie pe pergamente, să 
colecteze taxe, să trimită ordine şi să ungă mecanismele 
maşinăriei faraonice. 

Dacă zeii sumerieni ne amintesc de brandurile comerciale 

actuale, zeul viu, adică faraonul, poate fi comparat cu 
brandurile personale moderne, precum Elvis Presley, 
Madonna sau Justin Bieber. La fel ca faraonul, şi Elvis avea 
un corp biologic, cu nevoi, dorinţe şi emoţii biologice. Elvis 
mânca, bea şi dormea. Cu toate acestea, Elvis era mult mai 
mult decât un corp biologic. La fel ca faraonul, Elvis era o 
poveste, un mit, un brand - iar brandul era mult mai 
important decât corpul biologic. În timpul vieţii lui Elvis, 
brandul a câştigat milioane de dolari din vânzarea de discuri, 
bilete, afişe şi drepturi, însă doar o mică parte din munca 
necesară era executată personal de Elvis. Cea mai mare 
parte o făcea o mică armată de agenţi, avocaţi, producători 
şi secretari. Prin urmare, atunci când Elvis cel biologic a 
murit, brandul şi-a continuat afacerile ca de obicei. Fanii 
cumpără şi astăzi afişele şi albumele Regelui; posturile de 
radio continuă să plătească drepturi de autor; şi mai bine de 
o jumătate de milion de pelerini se îngrămădesc an de an la 
Graceland, necropola Regelui din Memphis, Tennessee. 

Înainte să se inventeze scrierea, poveştile erau îngrădite 
de capacitatea limitată a creierului uman. Nu aveai cum să 
inventezi poveşti extrem de complexe, pe care oamenii nu le 
puteau ţine minte. Însă, odată cu scrierea, puteai să creezi 
dintr-odată poveşti deosebit de lungi şi de elaborate, care 
erau păstrate mai mult pe tăblițe şi papirusuri decât in 
mintea omului. Nici un egiptean din vechime nu îşi amintea 
toate pământurile, taxele şi dijmele faraonului; Elvis Presley 
nici măcar nu a citit vreodată toate contractele semnate în 
numele său; nimeni nu cunoaşte toate legile şi 
reglementările Uniunii Europene; şi nici un bancher sau 
agent CIA nu urmăreşte fiecare dolar din lume. Totuşi, toate 
aceste detalii sunt notate undeva, iar ansamblul 
documentelor relevante defineşte identitatea şi puterea 
faraonului, ale lui Elvis, ale Uniunii Europene şi ale 
dolarului. 

Scrierea le-a permis aşadar oamenilor să organizeze 
societăţi întregi într-o manieră algoritmică. Am întâlnit 
termenul „algoritm” atunci când am încercat să înţelegem ce 
sunt emoţiile şi cum funcţionează creierul şi l-am definit 
drept o serie metodică de paşi care pot fi folosiţi pentru a 
face calcule, a rezolva probleme şi a lua decizii. În societăţile 

analfabete, oamenii fac toate calculele şi iau toate deciziile 
în minte. În societăţile alfabetizate, oamenii sunt organizaţi 
în reţele, astfel încât fiecare persoană reprezintă doar un 
mic pas într-un algoritm uriaş, iar algoritmul în ansamblu e 
cel care ia deciziile importante. Aceasta este esenţa 
birocraţiei. 


21. Brandurile nu sunt o invenţie modernă. La fel ca Elvis Presley, şi 
faraonul era mai curând un brand decât un organism viu. Pentru 
milioane de supuşi, imaginea lui conta mult mai mult decât existenţa 
sa în carne şi oase, iar ei continuau să-l venereze multă vreme după ce 
murea. 


Gândiţi-vă, de exemplu, la un spital modern. Când ajungeţi 
acolo, receptionerul vă inmaneaza un formular standard şi 
vă pune o serie de întrebări prestabilite. Răspunsurile 
voastre îi sunt transmise mai departe unei asistente, care le 
confruntă cu normele spitalului pentru a decide ce analize 
preliminare să vă facă. După aceea, vă măsoară, să zicem, 
tensiunea arterială şi pulsul şi ia o probă de sânge. Medicul 
de gardă examinează rezultatele testului iniţial şi urmează 
un protocol strict pentru a stabili în ce secţie să vă interneze. 
In secţia respectivă vi se fac analize mult mai amănunțite, 

precum o radiografie sau un RMN funcţional, impuse de 
nişte ghiduri medicale groase. Specialiştii analizează apoi 
rezultatele conform unor baze de date statistice bine 
cunoscute şi decid ce medicamente să vă administreze sau 
ce teste suplimentare să mai facă. 

Graţie acestei structuri algoritmice, nu contează cine este 
receptionerul, asistenta sau medicul de gardă. Tipul lor de 
personalitate, opiniile lor politice şi dispoziţiile lor de 
moment sunt jrelevante. Câtă vreme respectă cu toţii 
regulamentele şi protocoalele, au mari şanse să vă vindece. 
Potrivit idealului algoritmic, soarta voastră se află în mâinile 
„sistemului”, şi nu în mâinile muritorilor din carne şi oase 
care se întâmplă să ocupe un post sau altul. 

Ce este valabil pentru spitale este valabil şi pentru 
armate, închisori, şcoli, corporaţii - şi pentru regatele antice. 
Desigur, Egiptul era mult mai puţin sofisticat din punct de 
vedere tehnologic decât un spital modern, dar principiul 
algoritmic era acelaşi. Şi în Egiptul antic, majoritatea 
deciziilor erau luate nu de o singură persoană inteleapta, ci 
de o reţea de funcţionari conectaţi prin intermediul 
papirusurilor şi al inscriptiilor în piatră. Actionand în numele 
faraonului, zeul viu, reţeaua a restructurat societatea umană 
şi a reconfigurat lumea naturală. De exemplu, faraonii 
Senusret al III-lea şi fiul sau, Amenemhat al III-lea, care au 
condus Egiptul din 1878 i. Hr. până in 1814 î. Hr., au 
amenajat un canal uriaş care lega Nilul de mlastinile din 
valea Fayyum. Un sistem complex de diguri, bazine şi canale 
secundare devia o parte din apa Nilului către Fayyum, 
creând un imens lac de acumulare artificial de 50 de 
miliarde de metri cubi de apa!. Comparativ, lacul Mead, cel 
mai mare lac de acumulare artificial din Statele Unite 
(format de barajul Hoover), are cel mult 35 de miliarde de 
metri cubi de apă. 

Proiectul de construcţie de la Fayyum i-a dat faraonului 
puterea de a controla apele Nilului, de a preveni inundaţiile 
distrugătoare şi de a asigura provizii valoroase de apă pe 
timp de secetă. În plus, a transformat valea Fayyum, dintr-o 
mlaştină năpădită de crocodili şi înconjurată de un deşert 
sterp, în grânarul Egiptului. Pe malul noului lac artificial a 

fost construit oraşul Shedet, căruia grecii îi spuneau 
Crocodilopolis - oraşul crocodililor. Era dominat de templul 
zeului-crocodil Sobek, care era identificat cu faraonul 
(statuile de la acea vreme îl înfăţişează uneori pe faraon cu 
cap de crocodil). Templul adăpostea un crocodil sacru, pe 
nume Persuchos, care era considerat a fi întruparea vie a lui 
Sobek. La fel ca faraonul-zeu viu, zeul viu Petsuchos era 
îngrijit cu dragoste de preoţii templului, care rasfatau reptila 
norocoasă cu mâncare din belşug şi chiar cu jucării şi o 
împodobeau cu mantii aurite şi coroane bătute cu pietre 
preţioase. La urma urmei, Petsuchos era brandul preoţilor, 
iar autoritatea şi mijloacele lor de trai depindeau de el. Când 
Petsuchos murea, era ales numaidecât un nou crocodil care 
să-i ia locul, în vreme ce reptila moartă era îmbălsămată si 
mumificată cu grijă. 

Pe vremea lui Senusret al III-lea şi Amenemhat al III-lea, 
egiptenii nu aveau nici buldozere, nici dinamită. Nu aveau 
nici măcar uneltele din fier, cai de povară sau roţi (roata a 
început să fie folosită în viaţa de zi cu zi în Egipt în jurul 
anului 1500 î. Hr.). Uneltele din bronz erau considerate 
tehnologie de ultimă oră, dar erau atât de scumpe şi de rare, 
încât cea mai mare parte a muncii de construcţie era 
efectuată cu unelte confecţionate doar din piatră şi lemn, 
mânuite de oameni. Mulţi susţin că marile proiecte de 
construcţie din Egiptul antic - toate barajele, lacurile de 
acumulare şi piramidele - trebuie să fi fost realizate de 
extratereştri din spaţiul cosmic. Cum altfel ar fi putut crea 
asemenea minuni o cultură care nu dispunea nici măcar de 
roată sau de fier? 

Adevărul este cu totul altul. Egiptenii au construit 
piramidele şi lacul Fayyum nu graţie vreunui ajutor 
extraterestru, ci unor abilităţi organizatorice desăvârşite. 
Bazându-se pe mii de birocrati cu ştiinţă de carte, faraonul a 
recrutat zeci de mii de muncitori şi a asigurat suficientă 
hrană ca să le ajungă ani la rând. Atunci când zeci de mii de 
muncitori cooperează vreme de câteva decenii, pot construi 
o piramidă sau un lac artificial chiar şi cu uneltele din piatră. 

Faraonul nu ridica un deget, fireşte. Nu el colecta taxele, 
nu el întocmea schiţele arhitecturale si cu siguranţă nu 

punea mâna pe lopată. Dar egiptenii credeau că doar 
rugăciunile adresate faraonului-zeu viu şi patronului său 
ceresc Sobek puteau salva valea Nilului de inundaţii şi 
secete nimicitoare. Aveau dreptate. Faraonul şi Sobek erau 
entităţi imaginare care nu făceau nimic ca să crească sau să 
scadă nivelul apelor Nilului, dar, atunci când milioane de 
oameni credeau în faraon şi în Sobek şi, prin urmare, au 
cooperat, construind baraje şi săpând canale, inundaţiile şi 
secetele au devenit rare. Faţă de zeii sumerieni, şi cu atât 
mai mult faţă de spiritele Epocii de Piatră, zeii Egiptului 
antic erau entităţi cu adevărat puternice, care întemeiau 
oraşe, organizau armate şi controlau vieţile a milioane de 
oameni, vite şi crocodili. 

Ar putea părea ciudat să atribuim unor entităţi imaginare 
meritul de a fi construit sau controlat diverse lucruri. Însă în 
prezent spunem de regulă că Statele Unite au construit 
prima bombă nucleară, că China a construit Barajul celor 
trei Defileuri sau că Google construieşte o maşină autonomă. 
Atunci, de ce să nu spunem că faraonul a amenajat un lac de 
acumulare şi că Sobek a săpat un canal? 


Existenţa pe hârtie 


Aşadar, scrierea a facilitat apariţia unor entităţi fictive 
puternice care au organizat milioane de oameni şi au 
remodelat existenţa râurilor, mlaştinilor şi crocodililor. În 
acelaşi timp, scrierea i-a făcut pe oameni să creadă mai uşor 
în existenţa unor asemenea entităţi fictive, deoarece îi 
obişnuia să experimenteze realitatea prin intermediul 
simbolurilor abstracte. 

Vânătorii-culegători îşi petreceau timpul catarandu-se în 
copaci, căutând ciuperci şi vânând porci-mistreti şi iepuri. 
Realitatea lor de zi cu zi consta în copaci, ciuperci, porci- 
mistreți şi iepuri. Țăranii lucrau toată ziua pe camp, arând, 
recoltând, măcinând porumbul şi având grijă de animalele 
din curte. Realitatea lor de zi cu zi era să simtă pământul 
noroios sub picioarele goale, mirosul boilor inhamati la plug 
şi gustul pâinii calde, proaspăt scoase din cuptor. În schimb, 
funcţionarii cu ştiinţă de carte din Egiptul antic îşi petreceau 


POVESTITORII 
169 


cea mai mare parte din timp citind, scriind şi calculând. 
Realitatea lor de zi cu zi consta în însemne cu cerneală pe 
pergamente de papirus, care stabileau cine ce câmp deţinea, 
cât costa un bou şi ce taxe anuale aveau de plătit ţăranii. Un 
scrib putea decide soarta unui întreg sat dintr-un condei. 

Marea majoritate a oamenilor au rămas analfabeți până în 
epoca modernă, dar administratorii indispensabili au început 
să vadă tot mai mult realitatea prin intermediul textelor 
scrise. Pentru această elită alfabetizată - fie în Egiptul antic, 
fie în Europa secolului XX -, orice lucru scris pe o bucată de 
hârtie era cel puţin la fel de real precum copacii, boii şi 
fiinţele umane. 

În primăvara anului 1940, când naziştii au invadat Franţa 
prin nord, o bună parte din evreii francezi au încercat să 
fugă din ţară prin sud. Ca să treacă graniţa, aveau nevoie de 
vize pentru Spania şi Portugalia şi, împreună cu o mulţime 
de alţi refugiaţi, zeci de mii de evrei au asediat consulatul 
portughez din Bordeaux, într-o încercare disperată de a 
obţine hârtia care avea să le salveze viaţa. Guvernul 
portughez le-a interzis consulilor săi din Franţa să emită vize 
fără aprobarea prealabilă a Ministerului de Externe, dar 
consulul de la Bordeaux, Aristides de Sousa Mendes, a 
decis să ignore ordinul, 

22. Aristides de Sousa Mendes, îngerul cu ştampila de cauciuc. 


aruncând pe apa sâmbetei o carieră diplomatică de treizeci 
de ani. În timp ce tancurile naziste se apropiau de Bordeaux, 
Sousa Mendes şi echipa sa au lucrat încontinuu vreme de 
zece zile şi nopţi, dormind pe sponci, eliberând vize şi 
ştampilând hârtii. Sousa Mendes a emis mii de vize înainte 
să se prăbuşească de epuizare. 

Guvernul portughez - care nu era tocmai dornic să accepte 
vreunul dinte aceşti refugiaţi - a trimis agenţi care să-l 
escorteze pe consulul neascultător înapoi acasă şi l-a dat 
afară din cadrul Ministerului de Externe. Însă funcţionarii 
cărora nu le păsa de necazurile oamenilor aveau o stimă 
deosebită pentru documente, iar vizele pe care Sousa 
Mendes le-a emis în ciuda dispoziţiilor au fost respectate de 
birocratii francezi, spanioli şi portughezi, ajutând 30.000 de 
oameni să evite capcana nazistă a morţii. Sousa Mendes, 
înarmat doar cu o ştampilă de cauciuc, a fost responsabil de 
cea mai amplă operaţiune de salvare desfăşura de un singur 
individ în timpul Holocaustului?. 

Sanctitatea inscrisurilor a avut deseori efecte câtuşi de 
putin benefice. Din 1958 până in 1961, China comunistă a 
desfăşurat campania intitulată Marele Salt Înainte, prin care 
Mao Zedong îşi dorea să transforme rapid China într-o 
superputere. Întrucât avea de gând să folosească surplusul 
de cereale pentru a finanța proiecte industriale şi militare 
ambitioase, Mao a dispus dublarea si triplarea producţiei 
agricole. De la birourile guvernamentale din Beijing, 

23. Una dintre miile de vize care au salvat vieti semnate de Sousa 
Mendes in iunie 1940 


cererile sale imposibile au coborat pe scara ierarhica a 
birocratilor, ajungand, prin intermediul administratorilor de 
provincii, pana la conducatorii satelor. Functionarii locali, 
temandu-se sa dea glas criticilor si vrand sa intre in gratiile 
superiorilor lor, au fabricat rapoarte imaginare cu cresteri 
dramatice ale productiei agricole. Pe masura ce cifrele 
născocite urcau înapoi pe scara ierarhică, fiecare birocrat le 
înflorea şi mai mult, adăugând câte un zero ici şi colo dintr- 
un condei. 

Drept urmare, în 1958 guvernul chinez a fost informat că 
producţia anuală de cereale era cu 50% mai mare decât era 
în realitate. Dând crezare rapoartelor, guvernul a vândut 
milioane de tone de orez altor ţări şi a cumpărat arme şi 
utilaje grele, pornind de la premisa că rămăsese suficient 
orez pentru a hrăni populaţia chineză. Rezultatul a fost cea 
mai cumplită foamete din istorie, care a ucis zeci de milioane 
de chinezi’. 

În acelaşi timp, rapoartele entuziaste despre miracolul 
agricol al Chinei au făcut înconjurul lumii. Julius Nyerere, 
preşedintele idealist al Tanzaniei, a fost profund impresionat 
de succesul chinez. Ca să modernizeze agricultura Tanzaniei, 
Nyerere s-a hotărât să creeze gospodării colective după 
modelul chinez. Atunci când ţăranii au obiectat la acest plan, 
Nyerere a trimis armata şi poliţia să distrugă satele 
tradiţionale şi să strămute forţat sute de mii de ţărani în 
noile gospodării colective. 

Propaganda guvernamentală prezenta gospodăriile ca pe 
nişte paradisuri în miniatură, dar multe dintre ele existau 
doar în documentele statului. Protocoalele şi rapoartele 
scrise în capitala Dar-es-Salaam precizau că în data cutare 
locuitorii satului cutare erau strămutați la gospodăria cutare. 
În realitate, atunci când sătenii ajungeau la destinaţie, nu 
găseau absolut nimic. Nici case, nici câmpuri, nici unelte. Cu 
toate acestea, funcţionarii îşi raportau lor înşişi, dar şi 
preşedintelui Nyerere succese răsunătoare. În realitate, în 
mai puţin de zece ani, Tanzania a fost transformată, din cel 
mai mare exportator de alimente din Africa, într-un 
importator care nu-şi putea hrăni nici propriii locuitori fără 
ajutor extern. În 1979, 90% dintre agricultorii din Tanzania 
trăiau în gospodării colective, dar generau doar 5% din 
producţia agricolă a ţării. 

Deşi istoria scrierii este presărată cu nenumărate 
incidente asemănătoare, beneficiile unei administrații mai 
eficiente au cântărit, în general, mai mult decât costurile, cel 
puţin din perspectiva guvernului. Nici un conducător nu 
putea rezista tentatiei de a încerca să modifice realitatea 
dintr-un condei şi, dacă se producea un dezastru, remediul 
părea să fie scrierea unor memorii şi mai voluminoase şi 
emiterea unor noi coduri, edicte şi ordine. 

Poate că limbajul scris a fost conceput ca o modalitate 
modestă de a descrie realitatea, dar a devenit treptat o 
modalitate puternică de a remodela realitatea. Atunci când 
rapoartele oficiale se băteau cap în cap cu realitatea 
obiectivă, adesea realitatea era cea care trebuia să cedeze. 
Oricine a avut vreodată de-a face cu autorităţile fiscale, cu 
sistemul de învăţământ sau cu orice altă birocraţie complexă 
ştie că adevărul nu prea contează. Ceea ce scrie pe formular 
e mult mai important. 


Sfânta Scriptură 


Este adevărat că, atunci când textul şi realitatea se bat 
cap în cap, realitatea e nevoită uneori să cedeze? Nu cumva 
este doar o critică frecventă, dar exagerată adusă sistemelor 
birocratice? Majoritatea birocratilor - fie că îl slujeau pe 
faraon sau pe Mao Zedong - erau oameni rationali şi ar fi 
invocat cu siguranţă următorul argument: „Folosim scrierea 
pentru a descrie realitatea câmpurilor, canalelor şi 
grânarelor. Dacă descrierea este corectă, luăm decizii 
realiste. Dacă descrierea nu este corectă, provoacă foamete 
şi chiar rebeliuni. Atunci noi, sau administratorii unui viitor 
regim, învăţăm din acea greşeală şi ne străduim să 
producem descrieri mai fidele. Astfel, cu timpul, precizia 
documentelor noastre va fi tot mai bună”. 

Asta e adevărat într-o anumită măsură, dar scapă din 
vedere o dinamică istorică opusă. Pe măsură ce birocratiile 
acumulează putere, ele devin imune la propriile greşeli. În 
loc să-şi schimbe poveştile ca să corespundă realităţii, pot 
schimba realitatea ca să corespundă poveştilor lor. În cele 
din urmă, realitatea exterioară corespunde născocirilor lor 
birocratice, însă doar pentru că au silit realitatea în această 
direcţie. De exemplu, graniţele multor ţări africane nu ţin 
seamă de cursurile râurilor, lanţurile muntoase şi rutele 
comerciale; divid în mod inutil zone istorice şi economice; şi 
ignoră identitățile etnice şi religioase locale. E posibil ca 
acelaşi trib să se pomenească împărţit între mai multe ţări, 
în vreme ce o ţară ar putea reuni grupuri din numeroase 
clanuri rivale. Asemenea probleme dau bătăi de cap ţărilor 

din lumea întreagă, dar în Africa ele sunt deosebit de grave 
deoarece graniţele africane moderne nu reflectă dorinţele şi 
eforturile naţiunilor locale. Ele au fost trasate de birocrati 
europeni care nu au călcat în viaţa lor în Africa. 

Spre sfârşitul secolului al XIX-lea, mai multe puteri 
europene au revendicat teritorii africane. Temându-se că 
pretenţiile contradictorii ar putea duce la un război 
european total, părţile implicate s-au reunit la Berlin în 1884 
şi au împărţit Africa de parcă ar fi fost o plăcintă. Pe atunci, 
cea mai mare parte a continentului african era terra 
incognita pentru europeni. Englezii, francezii şi germanii 
aveau hărţi precise ale regiunilor de coastă ale Africii şi 
ştiau exact unde se varsă fluviile Niger, Congo şi Zambezi în 
ocean. Cu toate acestea, ştiau puţine despre cursul acestor 
fluvii pe continent, despre regatele şi triburile care locuiau 
de-a lungul malurilor lor şi despre religia, istoria şi geografia 
locale, Asta nu prea conta pentru diplomaţii europeni. Au 
întins o hartă a Africii cu mari porţiuni rămase albe pe o 
masă berlineză bine lustruită, au trasat câteva linii ici şi colo 
şi au împărţit continentul între ei. 

Când a sosit momentul să păşească pe continentul african, 
înarmaţi cu harta supra cărora se puseseră de acord, 
europenii au descoperit că multe dintre graniţele trasate la 
Berlin nu prea corespundeau realităţii geografice, economice 
şi etnice a Africii. Cu toate acestea, pentru a evita noi 
conflicte, cotropitorii au respectat acordurile, iar aceste linii 
imaginare au devenit graniţele reale ale coloniilor europene. 
În cea de-a doua jumătate a secolului XX, pe măsură ce 
imperiile europene s-au dezintegrat, iar coloniile şi-au 
câştigat independenţa, noile ţări au acceptat graniţele 
coloniale, temându-se că alternativa avea să însemne 
războaie şi conflicte nesfârşite. Multe dintre dificultăţile cu 
care se confruntă în prezent ţările africane se datorează 

4. O hartă europeană a Africii de la jumătatea secolului al XIX-lea. 
Europenii ştiau Dar te puţin despre continentul african, dar asta nu i-a 
împiedicat să-l împartă şi să-i traseze graniţele. 


faptului că graniţele lor nu prea au noimă. Atunci când 
plăsmuirile scrise ale birocraţiilor europene s-au confruntat 
cu realitatea africană, realitatea a fost nevoită să capituleze”. 

Sistemele noastre moderne de educaţie oferă numeroase 
alte exemple în care realitatea cade în genunchi în faţa 
documentelor scrise. Atunci când măsor lăţimea biroului 
meu, rigla pe care o folosesc contează prea puţin. Lăţimea 
biroului meu rămâne acelaşi, indiferent dacă spun că are 200 
de centimetri sau 78,74 de inch. Însă atunci când birocratiile 
îi măsoară pe oameni, riglele pe care le aleg contează 
enorm. Când şcolile au început să-i evalueze pe oameni 
conform unor note numerice precise, vieţile a milioane de 
elevi şi profesori s-au schimbat dramatic. Notele sunt o 
invenţie relativ noua. Vânătorii-culegători nu au fost 

niciodată notati pentru realizările lor şi, la câteva mii de ani 
după Revoluţia Agricolă, puţine instituţii de învăţământ 
foloseau note. La sfârşitul anului, un ucenic cizmar medieval 
nu primea o bucată de hârtie pe care scria că a primit nota 
zece la şireturi, dar un minus şapte la catarame. Un student 
de pe vremea lui Shakespeare pleca de la Oxford cu unul din 
doar două rezultate posibile - cu diplomă sau fără. Nimeni nu 
se gândea să-i dea unui student o notă finală de 74 şi altui 
student un 88°. 

Sistemele de educatie in masa din epoca industriala au 
fost cele care au inceput sa foloseasca in mod regulat note. 
Dupa ce atat fabricile, cat si guvernele s-au obisnuit sa 
gândească in limbajul numerelor, şcolile le-au urmat 
exemplul. Au început să evalueze meritele fiecărui elev în 
funcţie de nota sa medie, în vreme ce valoarea fiecărui 
profesor şi a directorului era judecată în funcţie de media 
generală a şcolii. Odată ce birocratii au adoptat acest etalon, 
realitatea a fost transformată. 

Iniţial, şcolile trebuiau să se concentreze asupra instruirii 
şi educării elevilor, iar notele erau doar o modalitate de 
măsurare a succesului. Dar, fireşte, şcolile au început în 
scurt timp să urmărească obţinerea unor note mari. După 
cum ştiu fiecare copil, fiecare profesor şi fiecare inspector, 
abilităţile de care este nevoie pentru a obţine note mari la un 
examen nu echivalează cu o înţelegere adevărată a 
literaturii, biologiei sau matematicii. Fiecare copil, fiecare 
profesor şi fiecare inspector mai ştiu şi că, atunci când sunt 
nevoite să aleagă între cele două, majoritatea şcolilor vor 
opta pentru note. 

Puterea înscrisurilor a atins apogeul odată cu apariţia 
sfintelor scripturi. Preoţii şi scribii civilizaţiilor străvechi se 
obişnuiseră să vadă documentele ca pe nişte îndrumare 
pentru realitate. La început, textele le prezentau realitatea 
taxelor, câmpurilor şi grânarelor. Dar, pe măsură ce 
birocraţia a căpătat putere, şi textele au dobândit autoritate. 
Preoţii nu întocmeau numai liste cu proprietăţile zeului, ci 
consemnau şi faptele, poruncile şi secretele acestuia. 
Scripturile astfel rezultate pretindeau că descriu realitatea 
în totalitatea ei şi generaţii de învăţaţi s-au obişnuit să caute 
toate răspunsurile în paginile Bibliei, Coranului sau Vedelor. 

Teoretic, dacă vreo carte sfântă denatura realitatea, 
discipolii săi aveau să descopere acest lucru mai devreme 
sau mai târziu, iar autoritatea textului avea să fie subminată. 
Abraham Lincoln spunea că nu poţi păcăli tot timpul pe toată 
lumea. Ei bine, asta e o iluzie. În practică, puterea reţelelor 
de cooperare umană depinde de un echilibru delicat între 
adevăr şi ficţiune. Dacă denaturezi prea mult realitatea, asta 
te va slăbi şi nu vei fi în stare să faci faţă rivalilor care văd 
lucrurile mai limpede. Pe de altă parte, nu poţi să organizezi 
masele de oameni în mod eficient fără să te bazezi pe 
anumite mituri ficționale. Prin urmare, dacă rămâi fidel 
realităţii pure, fără să-i adaugi nici un strop de ficţiune, 
puţini oameni te vor urma. 

Dacă aţi folosi o maşină a timpului ca să trimiteţi un om de 
ştiinţă modern în Egiptul antic, acesta nu ar reuşi să preia 
puterea dând în vileag fictiunile preoţilor locali şi tinandu-le 
ţăranilor prelegeri despre evoluţie, relativitate şi fizică 
cuantică. Desigur, dacă omul nostru de ştiinţă şi-ar putea 
folosi cunoştinţele pentru a produce câteva puşti şi piese de 
artilerie, ar putea câştiga un avantaj enorm asupra 
faraonului şi a zeului-crocodil Sobek. Totuşi, ca să extragă 
minereu de fier, să construiască furnale şi să producă praf 
de puşcă, omul de ştiinţă ar avea nevoie de o mulţime de 
ţărani harnici. Chiar credeţi că i-ar putea inspira explicându- 
le că energia este egală cu masa înmulțită cu pătratul vitezei 
luminii ? Dacă asta credeţi, vă invit să călătoriţi in 
Afghanistanul sau Siria zilelor noastre şi să vă încercaţi 
norocul. 

Organizațiile umane cu adevărat puternice - precum 
Egiptul faraonic, imperiile europene şi sistemul modern de 
învăţământ - nu văd neapărat lucrurile mai limpede. O bună 
parte din puterea lor se datorează capacităţii lor de a-şi 
impune credinţele fictive în faţa unei realităţi docile. Asta e 
toată ideea banilor, de exemplu. Guvernul produce bucăţi de 
hârtie lipsite de valoare, le declară valoroase, după care le 
foloseşte ca să calculeze valoarea tuturor celorlalte lucruri. 
Statul are puterea de a-i obliga pe cetăţeni să plătească taxe 
folosind aceste bucăţi de hârtie, astfel încât cetăţenii nu au 
de ales şi sunt nevoiţi să facă rost măcar de câteva. Drept 

urmare, aceste hârtii devin cu adevărat valoroase, credinţele 
funcţionarilor de stat sunt confirmate şi, de vreme ce 
guvernul controlează emiterea bancnotelor, puterea sa 
creşte. Dacă cineva protestează, spunând că „Astea sunt 
doar nişte hârtii lipsite de valoare ! ”, şi se comportă ca şi 
când ar fi doar nişte hârtii, nu va ajunge departe în viaţă. 

Acelaşi lucru se întâmplă atunci când sistemul de 
învăţământ declară că examenele de admitere sunt cea mai 
bună metodă de evaluare a elevilor. Sistemul are suficientă 
autoritate ca să influenţeze standardele de admitere la 
colegii şi standardele de angajare în sectorul de stat şi în cel 
privat. Prin urmare, elevii se străduiesc din răsputeri să 
obţină note bune. Funcţiile râvnite sunt ocupate de cei cu 
note mari, care susţin în chip firesc sistemul care i-a adus 
acolo. Faptul că sistemul de învăţământ controlează 
examenele esenţiale îi conferă mai multă putere şi îi 
sporeşte influenţa asupra colegiilor, sectorului de stat şi 
pieţei muncii. Dacă cineva protestează, spunând că „Diploma 
e doar o bucată de hârtie! ”, şi se comportă ca atare, nu are 
mari şanse să ajungă departe în viaţă. 

Sfintele scripturi funcţionează la fel. Instituţiile religioase 
proclamă faptul că sfânta carte conţine răspunsurile la toate 
întrebările noastre. În acelaşi timp, presează instanţele, 
guvernele şi afacerile să se comporte în acord cu litera 
sfintei cărţi. Atunci când o persoană inteleapta citeşte 
scripturile şi apoi îşi îndreaptă privirea către lume, constată 
că, într-adevăr, corespund. „Scripturile spun că trebuie să-i 
plăteşti zeciuială lui Dumnezeu - şi, uite, toată lumea 
plăteşte. Scripturile spun că femeile le sunt inferioare 
bărbaţilor şi că nu pot să deţină funcţia de judecător sau să 
depună mărturie în sala de judecată - şi, uite, într-adevăr, nu 
există judecătoare, iar tribunalele le resping mărturiile. 
Scripturile spun că acela care studiază cuvântul Domnului va 
reuşi în viaţă - şi, uite, toate funcţiile bune sunt ocupate într- 
adevăr de oameni care ştiu pe de rost cartea sfântă”. 

Un asemenea înţelept va începe, fireşte, să studieze cartea 
sfântă şi, fiindcă este înţelept, va deveni un expert în 
scriptură şi va fi numit judecător. Odată ajuns judecător, nu 
le va îngădui femeilor să depună mărturie la tribunal, iar 

când îşi va alege succesorul, acesta va fi, în mod evident, un 
bărbat care cunoaşte bine cartea sfântă. Dacă cineva 
protestează, spunând că „Această carte este doar hârtie! ”, şi 
se comportă ca atare, un asemenea eretic nu va ajunge prea 
departe în viaţă. 

Chiar şi atunci când scripturile îi induc pe oameni în 
eroare în legătură cu adevărata natură a realităţii, ele pot 
totuşi să-şi menţină autoritatea vreme de mii de ani. De 
exemplu, percepţia biblică asupra istoriei este cu totul 
greşită, însă a reuşit să facă înconjurul lumii şi milioane de 
oameni încă cred în ea. Biblia a propovăduit o teorie 
monoteistă asupra istoriei, afirmând că lumea este 
guvernată de o zeitate unică şi atotputernică, căreia îi pasă 
mai presus de orice de mine şi de faptele mele. Dacă se 
întâmplă un lucru bun, cu siguranţă este o răsplată pentru 
faptele mele bune. Orice catastrofa este în mod cert o 
pedeapsă pentru păcatele mele. 

Astfel, evreii din vechime credeau că, dacă au suferit din 
cauza secetei sau dacă regele Nabucodonosor al Babilonului 
a invadat ludeea şi le-a surghiunit poporul, acestea erau cu 
siguranţă pedepse divine pentru păcatele lor. Iar dacă regele 
Cirus al Persiei i-a înfrânt pe babilonieni şi le-a îngăduit 
exilatilor evrei să se întoarcă acasă şi să reconstruiască 
Ierusalimul, cu siguranţă Dumnezeu cel milostiv le-a auzit 
rugăciunile pline de cainta. Biblia nu admite posibilitatea ca 
seceta să se fi datorat unei erupții vulcanice în Filipine; ca 
Nabucodonosor să fi invadat ludeea pentru că urmărea 
interese comerciale; şi ca regele Cirus să fi avut propriile 
motive politice să-i favorizeze pe evrei. Drept urmare, Biblia 
nu este câtuşi de puţin interesată să înţeleagă ecologia 
globală, economia babiloniană sau sistemul politic persan. 

Un asemenea egocentrism îi caracterizează pe toţi 
oamenii în copilărie. Copiii de toate religiile şi culturile cred 
că sunt buricul pământului şi, prin urmare, manifestă prea 
puţin interes autentic pentru condiţiile şi sentimentele altor 
persoane. De aceea este atât de traumatizant divorţul pentru 
copii. Un copil de cinci ani nu poate să înţeleagă faptul că 
ceva important se petrece din motive care nu au legătură cu 
el. Oricât i-ar repeta mama şi tata că sunt persoane 
independente, cu propriile probleme şi dorinţe şi că nu au 

divorţat din cauza lui, copilul nu poate asimila acest lucru. E 
convins că totul se întâmplă din cauza lui. Majoritatea 
oamenilor depăşesc această iluzie infantilă. Mono- teiştii ţin 
cu dinţii de ea până mor. La fel ca un copil care crede că 
părinţii se ceartă din cauza lui, monoteistul este convins că 
persanii luptă cu babilonienii din cauza sa. 

Încă din vremurile biblice, unele culturi aveau o percepţie 
mult mai bună asupra istoriei. Religiile animiste şi politeiste 
înfăţişau lumea ca pe un loc de joacă al mai multor puteri 
diferite, şi nu al unui singur zeu. Prin urmare, pentru 
animişti şi politeişti era uşor să accepte faptul că multe 
evenimente nu au legătură cu mine sau cu zeitatea mea 
preferată şi că nu sunt nici pedepse pentru păcatele mele şi 
nici rasplati pentru faptele mele bune. Istoricii greci precum 
Herodot şi Tucidide şi istoricii chinezi precum Sima Qian au 
avansat teorii sofisticate referitoare la istorie care seamănă 
foarte mult cu vederile noastre moderne. Aceştia au explicat 
că războaiele şi revoluțiile izbucnesc din pricina unui număr 
mare de factori politici, sociali şi economici. Oamenii pot 
cădea victime războiului fără să aibă vreo vină. Prin urmare, 
Herodot a devenit profund interesat de înţelegerea politicii 
persane, în vreme ce Sima Qian a fost foarte preocupat de 
cultura şi religia popoarelor barbare din stepă” 

Cercetătorii de astăzi le dau dreptate mai curând lui 
Herodot si lui Sima Qian decât Bibliei. Iată de ce toate 
statele moderne se străduiesc din răsputeri să adune 
informaţii despre alte ţări şi să analizeze tendinţele 
ecologice, politice şi economice globale. Atunci când 
economia Statelor Unite se clatină, până şi republicanii 
evlavioşi arată uneori acuzator spre China, şi nu spre 
propriile păcate. 

Cu toate acestea, deşi Herodot şi Tucidide au înţeles 
realitatea mult mai bine decât autorii Bibliei, atunci când 
cele două viziuni asupra lumii au intrat in conflict, Biblia a 
câştigat prin knockout. Grecii au adoptat viziunea evreilor 
asupra istoriei, şi nu viceversa. O mie de ani după Tucidide, 
grecii au ajuns să fie convinşi ca, dacă erau invadati de vreo 
hoardă barbară, aceasta era cu siguranţă o pedeapsă divină 
pentru păcatele lor. Oricât de greşită era viziunea biblică 

asupra lumii, ea oferea o bază mai bună pentru cooperarea 
umană la scară largă. 

Într-adevăr, până şi în zilele noastre, atunci când 
preşedinţii Statelor Unite depun jurământul de învestire în 
funcţie, pun mâna pe Biblie. În mod asemănător, în multe 
tari din lume, inclusiv în SUA şi în Marea Britanie, martorii 
din sălile de judecată pun mâna pe Biblie atunci când jură să 
spună adevărul şi numai adevărul. E ironic că jură să spună 
adevărul pe o carte plină ochi de ficțiuni, mituri şi erori. 


Dar funcţionează! 


Ficţiunile ne ajută să cooperam mai bine. Preţul pe care îl 
plătim este faptul că aceleaşi ficțiuni determină scopurile 
cooperării noastre. Aşa că e posibil să avem sisteme de 
cooperare foarte elaborate, care sunt exploatate să slujească 
țeluri şi interese fictive. Drept urmare, poate că sistemul 
pare să funcţioneze bine, dar numai dacă adoptăm criteriile 
sistemului. De exemplu, un mullah musulman ar spune 
„Sistemul nostru funcţionează. Există acum 1,5 miliarde de 
musulmani în lumea întreagă şi mai mulţi oameni studiază 
Coranul şi se supun voinţei lui Allah decât oricând înainte”. 
Întrebarea-cheie este însă dacă aceasta e măsura potrivită 
pentru succes. Un director de şcoală ar spune: „Sistemul 
nostru funcţionează. În ultimii cinci ani, rezultatele la 
examene au crescut cu 7,3%”. Însă care este cea mai bună 
cale de a judeca o şcoală? Un funcţionar din Egiptul antic ar 
spune : „Sistemul nostru funcţionează. Colectam mai multe 
taxe, săpăm mai multe canale şi construim piramide mai 
mari decât oricine altcineva în lume”. E adevărat, Egiptul 
faraonic era lider mondial in ce priveşte taxele, irigatiile si 
construirea piramidelor. Dar asta e ceea ce contează cu 
adevărat? 

Oamenii au numeroase nevoi materiale, sociale şi 
psihologice. Nu este câtuşi de puţin evident că ţăranii din 
Egiptul antic aveau parte de mai multă dragoste sau de 
relaţii sociale mai bune decât strămoşii lor vânători- 

culegători, iar în privinţa alimentaţiei, sănătăţii si 
mortalităţii infantile, se pare că viaţa era de fapt mai rea. Un 
document datând din jurul anului 1850 i.Hr., din timpul 
domniei lui Amenemhat al III-lea - faraonul care a creat lacul 
Fayyum ne povesteşte despre un bărbat înstărit pe nume 
Dua-Khety care l-a dus pe fiul său Pepy la şcoală ca să înveţe 
să fie scrib. Pe drum, Dua-Khety descrie viaţa deplorabilă a 
ţăranilor, muncitorilor, soldaţilor şi meşteşugarilor, ca să-l 
încurajeze pe Pepy să-şi dedice toată energia studiului şi să 
scape astfel de soarta nefericită a majorităţii oamenilor. 

Potrivit spuselor lui Dua-Khety, viaţa unui lucrător al 
câmpului care nu are pământ este plină de greutăţi şi 
suferinţe. Îmbrăcat doar în nişte zdrente, trudeşte toată ziua, 
până când degetele i se acoperă cu băşici. Apoi, funcţionarii 
faraonului vin şi îl duc la muncă forţată. În schimbul tuturor 
caznelor sale, se alege doar cu boala drept răsplată. Chiar 
dacă ajunge acasă viu, va fi complet epuizat şi scăpătat. 
Soarta ţăranului care deţine pământ nu este deloc mai bună. 
Îşi petrece timpul cărând apă cu găleţile de la râu pe câmp. 
Povara grea îi apasă umerii şi îi acoperă gâtul cu umflături 
purulente. Dimineaţa trebuie să-şi ude parcela cu praz, 
după-amiaza curmalii, iar seara câmpul cu coriandru. Până 
la urmă, se prabuseste şi moare®. Poate că textul exagerează 
intenţionat lucrurile, dar nu cu mult. Egiptul faraonic era cel 
mai puternic regat din vremea sa, dar, pentru ţăranul de 
rând, toată acea putere însemna mai curând taxe şi muncă 
forţată decât clinici şi servicii de asistenţă socială. 

Acesta nu era un defect tipic egiptean. În ciuda tuturor 
realizărilor colosale ale dinastiilor chineze, ale imperiilor 
musulmane şi regatelor europene, chiar şi în anul 1850 viaţa 
omului de rând nu era mai bună - ba chiar se poate să fi fost 
mai rea - decât viaţa vânătorilor-culegători din vechime. În 
1850, un ţăran chinez sau un muncitor dintr-o fabrică din 
Manchester munceau mai multe ore decât strămoşii lor 
vânători-culegători; slujbele lor erau mai solicitante din 
punct de vedere fizic şi mai puţin satisfăcătoare din punct de 
vedere mental; alimentaţia lor era mai puţin echilibrată; 
condiţiile de igienă erau incomparabil mai proaste ; iar bolile 
infecțioase erau mult mai des întâlnite. 

Să presupunem că aţi avea de ales între următoarele două 
pachete de vacanţă : 

Pachetul Epoca de Piatră: În prima zi vom face o drumeţie 
de zece ore într-o pădure virgină, înnoptând în cort, într-o 
poiană de lângă un râu. În ziua a doua vom coborî cu canoea 
pe râu timp de zece ore, ridicând tabăra pe malul unui mic 
lac. În ziua a treia vom învăţa de la băştinaşi să pescuim în 
lac şi să găsim ciuperci în pădurea din apropiere. 

Pachetul proletar modern: În prima zi vom munci zece ore 
într-o fabrică de textile poluată, petrecând noaptea într-un 
bloc înghesuit de apartamente. În ziua a doua vom munci 
zece ore la casele de marcat ale magazinului local şi vom 
înnopta în acelaşi bloc de apartamente. În ziua a treia vom 
învăţa de la băştinaşi să deschidem un cont bancar şi să 
completăm formulare de ipotecă. 

Ce pachet aţi alege ? 

Aşadar, atunci când evaluăm reţelele de cooperare umană, 
totul depinde de etaloanele folosite şi de punctul de vedere 
pe care îl adoptăm. Judecăm Egiptul faraonic din punctul de 
vedere al producţiei, al alimentaţiei sau, poate, al armoniei 
sociale? Ne concentrăm asupra aristocrației, a ţăranilor de 
rând sau a porcilor şi crocodililor ? Istoria nu înseamnă o 
singură poveste, ci mii de poveşti alternative. Ori de câte ori 
alegem să spunem una, alegem şi să le reducem la tăcere pe 
celelalte. 

Rețelele umane de cooperare se evaluează de obicei 
potrivit unor etaloane inventate chiar de ele şi, în mod deloc 
surprinzător, îşi dau adesea note mari. Îndeosebi reţelele 
umane construite în numele unor entităţi imaginare precum 
zeii, naţiunile şi corporatiile îşi judecă de regulă succesul 
prin prisma entității imaginare. O religie are succes daca 
respectă întru totul poruncile divine; o naţiune este glorioasă 
dacă promovează interesul national; iar o corporație 
prosperă atunci când câştigă o mulţime de bani. 

Prin urmare, atunci când analizăm istoria oricărei reţele 
umane, este recomandat să ne oprim din când în când şi să 
privim lucrurile din perspectiva unei entităţi reale. De unde 
ştiţi dacă o entitate este reală ? Foarte simplu - intrebati-va 
doar: „Poate să sufere ? ”. Atunci când oamenii ard din 

temelii templul lui Zeus, Zeus nu suferă. Când moneda euro 
se devalorizează, euro nu suferă. Când o bancă falimentează, 
banca nu suferă. Când o ţară suferă o înfrângere în război, 
tara nu suferă cu adevărat. Este doar o metaforă. În schimb, 
atunci când un soldat este rănit în luptă, el suferă cu 
adevărat. Când un ţăran înfometat nu are nimic de mâncare, 
suferă. Când o vacă este separată de vitelul căruia tocmai i-a 
dat viaţă, suferă. Asta e realitatea. 

Fireşte, e posibil ca suferinţa să se datoreze credinţei 
noastre în ficțiuni. De exemplu, credinţa în miturile nationale 
şi religioase ar putea provoca declanşarea unui război, în 
care milioane de oameni îşi pierd casele, membrele şi chiar 
vieţile. Cauza războiului este fictivă, dar suferinţa este 100% 
reală. Tocmai de aceea ar trebui să ne străduim să facem 
distincţia între ficţiune şi realitate. 

Fictiunea nu e ceva rău. E vitală. Fără poveştile unanim 
acceptate despre lucruri precum banii, statele sau 
corporatiile, nici o societate umană complexă nu poate 
funcţiona. Nu putem juca fotbal dacă nu crede toată lumea 
în aceleaşi reguli inventate şi nu ne putem bucura de 
beneficiile pieţelor şi instanţelor de judecată fără poveştile 
fanteziste asemănătoare. Însă poveştile sunt simple 
instrumente. Ele nu ar trebui să devină obiectivele sau 
etaloanele noastre. Când uităm că sunt simple ficțiuni, 
pierdem contactul cu realitatea. Atunci pornim războaie de 
proporţii „ca să aducem o mulţime de bani corporației” sau 
„ca să apărăm interesul national”. Corporaţiile, banii si 
naţiunile există doar în imaginaţia noastră. Le-am inventat 
ca să ne slujească; atunci, de ce am ajuns să ne sacrificăm 
vieţile în slujba Jor? 

În secolul XXI vom crea ficțiuni mai puternice şi religii mai 
totalitare decât în orice altă epocă anterioară. Cu ajutorul 
biotehnologiei şi al algoritmilor din informatică, aceste religii 
nu numai că ne vor controla existenţa minut de minut, ci vor 
fi capabile să ne modeleze corpul, creierul şi mintea şi să 
creeze lumi virtuale întregi, cu tot cu iaduri şi raiuri. Prin 
urmare, va fi tot mai dificil să fim capabili să distingem 
ficţiunea de realitate şi religia de ştiinţă, însă va fi mai 
important ca oricând înainte. 


Capitolul 5 
Cuplul ciudat 


Poveştile reprezintă temeliile şi stâlpii societăţilor umane. 
De-a lungul istoriei, poveştile despre zei, naţiuni şi corporaţii 
au devenit atât de puternice, încât au inceput să domine 
realitatea obiectivă. Credinţa în marele zeu Sobek, in 
Mandatul Cerului sau în Biblie le-a permis oamenilor să 
construiască lacul Fayyum, Marele Zid Chinezesc şi 
catedrala din Chartres. Din nefericire, din pricina credinţei 
oarbe în aceste poveşti, oamenii s-au străduit adesea să 
sporească gloria unor entităţi fictive precum zeii şi naţiunile, 
în loc să îmbunătăţească viaţa fiinţelor conştiente reale. 

Această analiză este valabilă şi în zilele noastre ? La prima 
vedere, se pare că societatea modernă e cât se poate de 
diferită de regatele Egiptului antic sau Chinei medievale. 
Dezvoltarea ştiinţei moderne nu a schimbat regulile de bază 
ale jocului omenesc ? Nu e adevărat faptul că, în ciuda 
importanţei constante a miturilor tradiţionale, sistemele 
sociale moderne se sprijină tot mai mult pe teorii ştiinţifice 
obiective, cum este teoria evoluţiei, care efectiv nu existau în 
Egiptul antic sau în China medievală? 

Am putea afirma, desigur, că teoriile ştiinţifice sunt un tip 
nou de mit şi că credinţa noastră în ştiinţă nu diferă de 
credinţa egiptenilor antici în marele zeu Sobek. Cu toate 
acestea, comparatia nu stă în picioare. Sobek a existat doar 
în imaginaţia colectivă a adepților săi. E adevărat, 
rugăciunile închinate lui Sobek au contribuit la consolidarea 
sistemului social egiptean, permițându-le astfel oamenilor să 
construiască baraje şi canale care preveneau inundaţiile şi 
secetele. Cu toate acestea, rugăciunile în sine nu făceau ca 
nivelul apelor Nilului să crească sau să scadă vreun pic. În 

schimb, teoriile ştiinţifice nu reprezintă doar o modalitate de 
a-i face pe oameni să coopereze. Se spune adesea că 
Dumnezeu îi ajută pe cei care se ajută singuri. E un fel dea 
spune pe ocolite că Dumnezeu nu există, dar, dacă credinţa 
noastră în El ne inspiră să facem ceva noi înşine, ajută. 
Antibioticele, spre deosebire de Dumnezeu, îi ajută chiar şi 
pe cei care nu se ajută singuri. Ele tratează infecțiile 
indiferent dacă credeţi sau nu în ele. 

Prin urmare, lumea modernă este foarte diferită de lumea 
premoderna. Faraonii egipteni şi împărații chinezi nu au 
reuşit să învingă foametea, molimele şi războiul, în ciuda 
unui efort de mii de ani. Societăţile moderne au reuşit să 
facă acest lucru în decurs de câteva secole. Nu este oare 
acesta rodul abandonării miturilor intersubiective in 
favoarea cunoaşterii ştiinţifice obiective? Şi nu ne putem 
aştepta ca acest proces să se accelereze în deceniile 
următoare ? Dat fiind că tehnologia ne va permite să 
perfectionam fiinţa umană, să învingem batranetea şi să 
găsim cheia fericirii, oamenii nu vor pune mai puţin preţ pe 
zeii, naţiunile şi corporatiile fictive si nu se vor concentra în 
schimb asupra descifrării realităţii fizice şi biologice ? 

Aşa ar putea părea, însă, în realitate, lucrurile sunt mult 
mai complicate. Ştiinţa modernă a schimbat în mod cert 
regulile jocului, însă nu a înlocuit pur şi simplu miturile cu 
fapte reale. Miturile continuă să domine omenirea, iar ştiinţa 
nu face decât să întărească aceste mituri. În loc să distrugă 
realitatea intersubiectivă, ştiinţa îi va permite să controleze 
realităţile obiective şi subiective mai mult decât oricând 
înainte. Graţie computerelor şi bioingineriei, diferenţa dintre 
ficţiune si realitate se va estompa, întrucât oamenii 
remodelează realitatea ca să corespundă fictiunilor lor 
preferate. 

Preoţii lui Sobek îşi imaginau existenţa unor crocodili 
divini, în vreme ce faraonul visa la nemurire. În realitate, 
crocodilul sacru era o reptilă obişnuită de mlastina gatita cu 
podoabe din aur, iar faraonul era muritor, la fel ca ţăranul 

cel mai sărac. După moarte, trupul lui era mumificat cu 
balsamuri de conservare şi răşini parfumate, însă tot 
neînsufleţit rămânea. În schimb, oamenii de ştiinţă din 
secolul XXI ar putea fi capabili să creeze supercrocodili 
adevăraţi şi să-i asigure elitei umane tinereţea veşnică aici, 
pe pământ. 

Prin urmare, progresul ştiinţei va face cel puţin unele 
mituri şi religii mai puternice ca oricând. Ca să înţelegem de 
ce şi să facem faţă provocărilor secolului XXI, ar trebui 
aşadar să revenim asupra uneia dintre cele mai sâcâitoare 
întrebări: cum se raportează ştiinţa modernă la religie ? Se 
pare că oamenii au spus deja de un milion de ori tot ce e de 
zis pe marginea acestei întrebări. Totuşi, în practică, ştiinţa 
şi religia sunt ca doi soţi care, după 500 de ani de consiliere 
maritală, încă nu se cunosc unul pe celălalt. El visează încă 
la Cenuşăreasa, iar ea continuă să tânjească după Făt- 
Frumos, în timp ce se ceartă în legătură cu cine e la rând să 
ducă gunoiul. 


188 HOMO SAPIENS CONFERĂ SENS LUMII 


Microbi si demoni 


Majoritatea neînțelegerilor legate de ştiinţă şi religie se 
datorează definiţiilor incorecte ale religiei. Mult prea 
adesea, oamenii confundă religia cu  superstiţia, 
spiritualitatea, credinţa in puteri supranaturale sau credinţa 
în zei. Religia nu i'ste nimic din toate astea. Religia nu poate 
fi echivalata cu superstiţia, întrucât c putin probabil ca 
majoritatea oamenilor să-şi numească cele mai pretuite 
credinţe „superstiţii”. Credem întotdeauna în „adevăr” ; doar 
alti oameni cred în superstiții. 

În mod asemănător, puţini oameni cred în puteri 
supranaturale. Pentru cei care cred în demoni, spirite şi 
zâne, aceste fiinţe nu sunt supranaturale. Ele sunt o parte 
integrantă a naturii, la fel ca porcii-spinoşi, scorpionii şi 
microbii. Medicii moderni pun boala pe seama unor microbi 
invizibili, iar preoţii voodoo pun boala pe seama unor spirite 
invizibile. Nu e nimic supranatural în asta: dacă stârneşti 
mânia vreunui spirit, spiritul iti pătrunde in corp şi iti 
provoacă dureri. Ce poate fi mai natural decât asta ? Doar 
cei care nu cred în spirite consideră că acestea nu fac parte 
din ordinea naturală a lucrurilor. 

Echivalarea religiei cu credinţa în puteri supranaturale 
înseamnă că poţi înţelege toate fenomenele naturale 
cunoscute fără religie, care este doar un adaos opţional. 
Odată ce ai înţeles pe deplin natura în ansamblul ei, poţi 
alege dacă să adaugi o dogmă religioasă „supranaturală” sau 
nu. Majoritatea religiilor susţin însă că pur şi simplu nu poţi 
înţelege lumea fără ele. Nu vei pricepe niciodată adevăratul 
motiv al bolii, al secetei sau al cutremurelor dacă nu le ici în 
considerare dogma. 

Şi definirea religiei drept „credinţă în zei” este 
problematică. Avem tendinţa să spunem că un creştin 
evlavios este religios întrucât crede în Dumnezeu, în timp ce 
un comunist fervent nu este religios deoarece comunismul 
nu are zei. Totuşi, religia este creată de oameni, şi nu de zei 


LL 


CUPLUL CIUDAT 
189 


şi este definită mai curând de funcţia sa socială decât de 
existenţa zeităților. Religia e orice poveste atotcuprinzatoare 
care conferă legitimitate supraomenească legilor, normelor 
şi valorilor umane. Ea legitimează structurile sociale umane 
susţinând că acestea reflectă legi supraomeneşti. 

Religia afirmă că noi, oamenii, ne supunem unui sistem de 
legi morale pe care nu noi le-am inventat şi pe care nu le 
putem schimba. Un evreu cucernic ar spune că acesta este 
sistemul de legi morale creat de Dumnezeu şi dezvăluit în 
Biblie. Un hindus ar spune că Brahma, Vishnu şi Shiva au 
creat legile, care ne-au fost dezvăluite nouă, oamenilor, în 
Vede. Alte religii, de la budism şi taoism la comunism, 
nazism si liberalism, susţin ca aceste aşa-zise legi 
supraomenesti sunt legi ale naturii, şi nu creaţia unui zeu 
sau a altuia. Fireşte, fiecare crede într-un set diferit de legi 
ale naturii descoperite şi dezvăluite de diferiţi clarvăzători şi 
profeti, de la Buddha şi Lao Zi la Marx şi Hitler. 

Un băiat evreu vine la tatăl lui şi îl întreabă: „Iată, de ce 
nu e bine să mâncăm carne de porc ? ”. Tatăl îşi mângâie 
gânditor barba lungă şi carliontata şi răspunde: „Ei bine, 
Yankele, aşa funcţionează lumea. Tu eşti tânăr şi încă nu 
înţelegi, dar, dacă mâncăm carne de porc, Dumnezeu ne va 
pedepsi şi vom sfârşi prost. Nu este ideea mea. Nu este nici 
măcar ideea rabinului. Dacă rabinul ar fi creat lumea, poate 
că ar fi creat o lume în care carnea de porc ar fi fost cuşer. 
Dar nu rabinul a creat lumea - Dumnezeu a creat-o. lar 
Dumnezeu a spus, nu ştiu de ce, că nu e bine să mâncăm 
carne de porc. Aşa că nu mâncăm. Ai băgat la cap ? 

În 1943, un băiat german vine la tatăl său, un ofiţer SS de 
rang superior, şi întreabă: „Tată, de ce îi omorâm pe evrei ? 
Tatăl îi explică, în timp ce se incalta cu cizmele lui din piele 
lucioase: „Ei bine, Fritz, aşa funcţionează lumea. Tu eşti 
tânăr şi încă nu înţelegi, dar, dacă-i lăsăm în viaţă pe evrei, 
vor provoca degenerarea şi dispariţia omenirii. Nu este ideea 
mea. Nu este nici măcar ideea Fiihrerului. Dacă Hitler ar fi 
creat lumea, poate că ar fi creat o lume în care să nu se 
aplice legile selecţiei naturale, iar evreii şi arienii ar putea 
trăi laolaltă în deplină armonie. Dar nu Hitler a creat lumea. 
El doar a reuşit să descifreze legile naturii, după care ne-a 

instruit cum să trăim în acord cu ele. Dacă nu respectăm 
aceste legi, vom sfârşi prost. Ist das klar?!”. 

În 2016, un băiat britanic vine la tatăl său, un parlamentar 
liberal, şi întreabă: „Tată, de ce ar trebui să ne pese nouă de 
drepturile musulmanilor din Orientul Mijlociu? ”. Tatăl îşi 
lasă jos ceaşca de ceai, se gândeşte o clipă şi spune: „Ei 
bine, Duncan, aşa funcţionează lumea. TU eşti tânăr şi încă 
nu înţelegi, dar toţi oamenii, chiar şi musulmanii din Orientul 
Mijlociu, au aceeaşi natură şi, drept urmare, se bucură de 
aceleaşi drepturi naturale. Nu este ideea mea şi nici o 
decizie a Parlamentului. Dacă Parlamentul ar fi creat lumea, 
poate că drepturile universale ale omului ar fi fost îngropate 
în vreo subcomisie, împreună cu toate chestiile alea de fizică 
cuantică. Dar nu Parlamentul a creat lumea, el încearcă doar 
să o înţeleagă, şi trebuie să respectăm până şi drepturile 
naturale ale musulmanilor din Orientul Mijlociu, altfel, cât de 
curând, şi drepturile noastre vor fi încălcate şi vom sfârşi 
prost. Acum fiiguţa de-aici! ”. 

Liberalilor, comuniştilor şi adepților altor crezuri moderne 
nu le place să-şi descrie propriul sistem ca pe o „religie”, 
deoarece identifică religia cu superstitiile şi cu puterile 
supranaturale. Dacă le spui comuniştilor sau liberalilor că 
sunt religioşi, cred că îi acuzi de o credinţă oarbă în himere 
nefondate. În realitate, înseamnă doar că cred într-un sistem 
de legi morale care nu a fost inventat de oameni, dar căruia 
oamenii trebuie totuşi să i se supună. Din câte ştim, toate 
societăţile omeneşti cred în asta. Fiecare societate le spune 
membrilor ei că trebuie să respecte o anumită lege morală 
supraomenească şi că încălcarea acestei legi va provoca o 
adevărată catastrofă. 

Religiile diferă, desigur, în ceea ce priveşte detaliile 
poveştilor lor, poruncile lor concrete şi rasplatile şi 
pedepsele pe care le promit. Astfel, în Europa medievală, 
Biserica Catolică susţinea că lui Dumnezeu nu-i plac oamenii 
bogaţi, lisus spunea că mai uşor trece o cămilă prin ochiul 
unui ac decât un om bogat pe poarta raiului. Ca să-i ajute pe 
cei bogaţi să ajungă în împărăţia Domnului, Biserica îi 
încuraja să dea mult de pomană, amenințând ca zgarcitii vor 
arde în iad. Nici comunismului modern nu-i plac oamenii 
bogaţi, dar îi ameninţă aici şi acum cu lupta de clasă, şi nu 

cu foc şi pucioasă după moarte. 

Legile comuniste ale istoriei seamănă cu poruncile 
Dumnezeului creştin prin faptul că sunt forte supraomenesti 
pe care oamenii nu le pot schimba după bunul lor plac. 
Oamenii pot hotărî mâine-dimineaţă să anuleze regula 
ofsaidului din fotbal, întrucât noi am inventat această lege şi 
suntem liberi să o schimbăm. Cu toate acestea, cel puţin 
potrivit spuselor lui Marx, nu putem schimba legile istoriei. 
Orice ar face capitaliştii, atât timp cât continuă să 
acumuleze proprietăţi private, vor declanşa fără nici o 
îndoială lupta de clasă şi vor fi înfrânți de proletariatul in 
ascensiune. 

Dacă se întâmplă cumva să fiţi comunişti, aţi putea susţine 
că, totuşi, comunismul şi creştinismul sunt cât se poate de 
diferite, deoarece comunismul are dreptate, pe când 
creştinismul se înşală. Lupta de clasă este cu adevărat 
inerentă în sistemul capitalist, dar, în realitate, cei bogaţi nu 
sunt supuşi unor chinuri veşnice în iad după moarte. Chiar 
dacă ar fi aşa, asta nu înseamnă că doctrina comunistă nu 
este o religie. Mai curând, înseamnă că ea este singura 
religie adevărată. Adepții fiecărei religii sunt convinşi că 
doar a lor este adevărată. Poate că adepţii unei religii au 
dreptate. 


Dacă îl întâlneşti pe Buddha 


Afirmația potrivit căreia religia este un instrument de 
menţinere a ordinii sociale şi de organizare a cooperării la 
scară largă i-ar putea vexa pe cei pentru care ea reprezintă 
înainte de toate o cale spirituală. Totuşi, la fel cum prăpastia 
dintre religie şi ştiinţă este mai îngustă decât credem în mod 
obişnuit, prăpastia dintre religie şi spiritualitate este mult 
mai mare. Religia este un pact, în vreme ce spiritualitatea 
este o călătorie. 

Religia dă o descriere completă a lumii şi ne oferă un 
contract bine definit, cu obiective prestabilite. „Dumnezeu 
există. Ne-a spus să ne comportăm în anumite feluri. Dacă îl 
asculti pe Dumnezeu, vei fi primit în rai. Dacă nu îl asculti, 
vei arde în iad.” însăşi claritatea acestui pact îi permite 

societăţii să definească normele şi valorile obişnuite care 
guvernează comportamentul uman. 

Călătoriile spirituale nu au nimic de-a face cu asta. De 
obicei, îi poartă pe oameni pe căi misterioase către destinaţii 
necunoscute. Călătoria începe de regulă cu o întrebare 
importantă, de exemplu : „Cine sunt eu ? Care este sensul 
vieţii? Ce este binele?”. În vreme ce majoritatea oamenilor 
acceptă pur şi simplu răspunsurile de-a gata oferite de 
experţi, căutătorii spirituali nu sunt mulţumiţi atât de uşor. 
Aceştia sunt hotărâți să urmărească întrebarea importantă 
oriunde ar duce ea, şi nu doar în locurile pe care le cunosc 
bine sau pe care îşi doresc să le viziteze. Astfel, pentru cei 
mai mulţi, studiile academice sunt mai curând un pact decât 
o călătorie spirituală, deoarece ne poartă către un ţel 
prestabilit, aprobat de superiorii noştri, de guverne şi de 
bănci. „Voi studia trei ani, voi lua examenele, voi obţine 
diploma de licenţă şi voi beneficia de o slujbă bine plătită.” 
Studiile academice ar putea fi transformate într-o călătorie 
spirituală dacă întrebările importante pe care le întâlneşti în 
cale te abat către destinaţii neaşteptate, pe care nici nu ti le 
puteai închipui la început. De exemplu, o tânără ar putea 
începe să studieze economia ca să obţină ulterior o slujbă pe 
Wall Street. Totuşi, dacă ceea ce învaţă o face cumva să 
ajungă într-un ashram hindus sau să ajute bolnavii infectați 
cu HIV din Zimbabwe, am putea spune că acestea sunt 
călătorii spirituale. 

De ce spunem că o asemenea călătorie este „spirituală”? 
Aceasta este o moştenire de la religiile dualiste străvechi 
care credeau în existenţa a doi zei, unul bun şi unul rău. 
Potrivit dualismului, zeul bun a creat suflete pure şi 
nemuritoare, care trăiau într-o lume idilică a spiritului. Însă 
zeul rău - numit uneori Satan - a creat o altă lume, alcătuită 
din materie. Satan nu a ştiut cum să-şi facă creaţia să 
dăinuie, aşa că, în lumea materiei, totul putrezeşte şi se 
dezintegrează. Pentru a-şi insufleti creaţia imperfecta, Satan 
a ademenit suflete din lumea pură a spiritului şi le-a ferecat 
în corpuri materiale. Asta este un om - un suflet spiritual bun 
prins în capcana unui corp material rău. Dat fiind că temnita 
sufletului - corpul - se degradează şi în cele din urmă moare, 

Satan ispiteşte necontenit sufletul cu plăceri trupesti şi mai 
ales cu mâncare, sex şi putere. Atunci când corpul se 
dezintegrează şi sufletul are ocazia să fugă înapoi în lumea 
spirituală, pofta sa de desfătări trupesti îl ademeneste 
înapoi, într-un nou corp material. Astfel, sufletul se 
reîncarnează dintr-un corp în altul şi-şi iroseşte zilele 
căutând mâncare, sex şi putere. 

Dualismul îi instruieşte pe oameni să rupă aceste cătuşe 
materiale şi să pornească într-o călătorie către lumea 
spirituală, care ne este cu totul necunoscută, dar care este 
adevărata noastră casă. De-a lungul acestei călătorii, trebuie 
să respingem toate tentatiile materiale si toate învoielile. 
Dată fiind această moştenire dualistă, orice călătorie în care 
punem la îndoială convențiile si pactele lumii materiale şi ne 
aventurăm către o destinaţie necunoscută este numită o 
călătorie „spirituală”. 

Asemenea călătorii diferă în mod fundamental de religii, 
întrucât religiile caută să consolideze ordinea lumească, pe 
când spiritualitatea încearcă să i se sustragă. Destul de 
adesea, una dintre cele mai importante obligaţii ale 
călătorilor spirituali este să conteste credinţele şi convențiile 
religiilor dominante. În budismul zen se spune: „Dacă îl 
întâlneşti pe Buddha pe drum, omoară-l”. Asta înseamnă că, 
dacă pe calea spirituală întâlneşti ideile rigide şi legile fixe 
ale budismului institutionalizat, trebuie să te eliberezi si de 
ele. 

Pentru religii, spiritualitatea este o ameninţare 
periculoasă. Religiile se străduiesc de regulă să ţină în frâu 
căutările spirituale ale adepților lor, iar numeroase sisteme 
religioase au fost contestate nu de mirenii preocupaţi de 
mâncare, sex şi putere, ci mai curând de căutători spirituali 
ai adevărului care nu îşi doreau doar platitudini. Astfel, 
revolta protestantă împotriva autorităţii Bisericii Catolice a 
fost iscată nu de ateii hedonisti, ci mai curând de un călugăr 
pios şi ascetic, Martin Luther. Luther îşi dorea răspunsuri la 
problemele existenţiale ale vieţii şi a refuzat sa se 
mulţumească cu riturile, ritualurile şi târgurile oferite de 
Biserică. 

Pe vremea lui Luther, Biserica le promitea adepților sai 

târguri cu adevărat ispititoare. Dacă păcătuiai şi te temeai 
de osânda veşnică în viaţa de apoi, tot ce trebuia să faci era 
să-ţi deschizi portofelul şi să cumperi o indulgență. La 
începutul secolului al XVI-lea, Biserica folosea „negustori 
ambulanți de mântuire” profesionişti, care cutreierau satele 
şi oraşele Europei şi vindeau indulgente la preţuri fixe. Vrei 
o viză de intrare în rai ? Scoate zece monede de aur. Vrei ca 
acolo să ti se alăture şi raposatii tăi bunici Heinz şi Gertrud? 
Nici o problemă, dar asta te va costa treizeci de monede. Cel 
mai vestit dintre aceşti negustori ambulanți, călugărul 
dominican Johannes Tetzel, ar fi spus că, în clipa în care 
moneda zăngăne în cufărul cu bani, sufletul îşi ia zborul din 
purgatoriu către rai’. 

Cu cât se gândea mai mult, cu atât Luther se îndoia de 
acest târg şi de Biserica ce îl oferea. Nu poţi să-ţi cumperi 
pur şi simplu calea spre mântuire. E imposibil ca papa să 
aibă autoritatea de a ierta păcatele oamenilor şi de a 
deschide porţile raiului. Potrivit tradiţiei protestante, în data 
de 31 octombrie 1517 Luther a mers la Biserica Tuturor 
Sfinţilor din Wittenberg, ducând cu el 

un document lung, un ciocan şi câteva cuie. Documentul 
enumera nouăzeci şi cinci de teze împotriva practicilor 
religioase contemporane, inclusiv împotriva comerţului cu 
indulgente. Luther l-a bătut în cuie pe uşa bisericii, 
declanşând Reforma Protestantă, care îi îndemna pe toţi 
creştinii ce ţineau la mântuire să se răzvrătească împotriva 
autorităţii papei şi să caute alte căi către rai. 

Dintr-o perspectivă istorică, călătoria spirituală este 
întotdeauna tragică, întrucât este un drum singuratic, 
potrivit doar pentru indivizi, şi nu pentru societăţi întregi. 
Cooperarea umană necesită mai curând răspunsuri ferme 
decât simple întrebări, iar cei care spumegă de furie în faţa 
structurilor religioase inepte ajung adesea să ridice noi 
structuri în locul lor. Asa au patit dualiştii, ale căror călătorii 
spirituale au devenit instituţii religioase. Aşa a patit si 
Martin Luther, care, după ce a contestat legile, instituţiile şi 
ritualurile Bisericii Catolice, a ajuns să scrie noi cărţi de legi, 
să întemeieze noi instituţii şi să inventeze noi ceremonii. Au 
patit-o până si Buddha şi lisus. În căutarea lor intransigenta 
a adevărului, au sabotat legile, ritualurile şi structurile 
hinduismului şi iudaismului tradiţional. Dar, în cele din 
urmă, mai multe legi, mai multe ritualuri şi mai multe 
structuri au fost create în numele lor decât în numele 
oricărei alte persoane din istorie. 

Falsificarea lui Dumnezeu 


Acum, că înţelegem mai bine religia, putem reveni la 
examinarea relaţiei dintre religie şi ştiinţă. Există două 
interpretări extreme pentru această relaţie. Una dintre ele 
spune că ştiinţa şi religia sunt duşmani de moarte şi că 
istoria modernă a fost modelată de lupta pe viaţă şi pe 
moarte a cunoaşterii ştiinţifice împotriva superstitiei 
religioase. În timp, lumina ştiinţei a risipit bezna religiei, iar 
lumea a devenit tot mai laică, mai raţională şi mai prosperă. 
Cu toate acestea, deşi unele descoperiri ştiinţifice 
subminează în mod cert dogmele religioase, acest lucru nu 
este inevitabil. De exemplu, dogma musulmană susţine că 
profetul Mahomed a pus bazele islamului în Arabia secolului 
al VII-lea şi că există numeroase dovezi ştiinţifice care atestă 
acest fapt. 

Mai important, ştiinţa are întotdeauna nevoie de sprijin 
religios pentru a crea instituţii omeneşti viabile. Oamenii de 
ştiinţă studiază modul în care funcţionează lumea, dar nu 
există nici o metodă ştiinţifică pentru a stabili cum ar trebui 
să se comporte oamenii. Ştiinţa ne spune că oamenii nu pot 
supravieţui fără oxigen. Totuşi, este în regulă să-i executi pe 
criminali prin asfixiere? Ştiinţa nu ştie cum să răspundă la o 
asemenea întrebare. Doar religiile ne oferă îndrumarea 
necesară. 

De aceea, fiecare proiect practic pe care îl demarează 
oamenii de ştiinţă se sprijină şi pe anumite elemente de 
natură religioasă. Să luăm ca exemplu construirea Barajului 
celor Trei Defileuri de pe fluviul Yangtze. Atunci când 
guvernul chinez a decis în 1992 să construiască barajul, 
fizicienii au putut calcula presiunile la care trebuia să reziste 
barajul; economiştii au putut preconiza costul probabil al 
acestuia; în vreme ce inginerii electrici au putut anticipa 
câtă electricitate urma să producă. Totuşi, guvernul trebuia 
să ia şi alţi factori in considerare. Construirea barajului a 
inundat mai bine de 600 de kilometri pătraţi, adică 
numeroase sate şi oraşe, mii de situri arheologice şi habitate 

şi peisaje unice. Peste un milion de oameni au fost strămutați 
şi sute de specii au fost periclitate. Se pare că barajul a fost 
responsabil in mod direct de extinctia delfinului chinezesc. 
Orice părere aţi avea despre Barajul celor Trei Defileuri, un 
lucru e clar: construirea lui a fost mai curând o chestiune 
etică decât una pur ştiinţifică. Nici un experiment fizic, nici 
un model economic şi nici o ecuaţie matematică nu pot 
stabili dacă să generezi mii de megawati şi să câştigi 
miliarde de yuani au o valoare mai mare decât să salvezi o 
pagodă străveche sau delfinul chinezesc. Aşadar, China nu 
poate funcţiona doar pe baza teoriilor ştiinţifice. Ea are 
nevoie şi de puţină religie sau ideologie. 

Unii sar în extrema cealaltă şi spun că ştiinţa şi religia 
sunt două tărâmuri complet separate. Ştiinţa studiază 
faptele, religia vorbeşte despre valori, iar cele două nu se 
vor întâlni nicicând. Religia nu are nimic de spus în privinţa 
faptelor ştiinţifice, iar ştiinţa ar trebui să-şi ţină gura în 
privinţa convingerilor religioase. Dacă papa crede că viaţa 
omului este sacră şi că, prin urmare, avortul este un păcat, 
biologii nu pot nici să confirme, nici să infirme această 
afirmaţie. Ca individ privat, fiecare biolog nu are decât să se 
certe cu papa. Dar, ca om de ştiinţă, biologul trebuie să evite 
această dispută. 

Poate că această abordare pare raţională, dar înţelege 
greşit religia. Deşi ştiinţa are într-adevăr de-a face doar cu 
fapte, religia nu se limitează niciodată la judecăţi de ordin 
etic. Religia nu ne poate oferi sfaturi practice decât dacă 
face şi anumite afirmaţii factuale, iar aici e posibil să se bată 
cap în cap cu ştiinţa. Cele mai importante segmente ale 
multor dogme religioase nu sunt principiile lor etice, ci mai 
curând afirmaţiile factuale precum „Dumnezeu există”, 
„sufletul este pedepsit pentru păcatele sale în viaţa de apoi”, 
„Biblia a fost scrisă de o zeitate, şi nu de oameni”, „papa nu 
se înșeală niciodată”. Toate acestea sunt afirmaţii factuale. 
Multe din cele mai aprinse dezbateri religioase şi multe din 
conflictele dintre ştiinţă şi religie implică mai curând 
asemenea afirmaţii factuale decât judecăţi de ordin etic. 

Să luăm avortul, de exemplu. Creştinii evlavioşi se opun 

adesea avortului, în vreme ce mulţi liberali îl susţin. 
Principalul măr al discordiei este mai degrabă factual decât 
etic. Atât creştinii, cât şi liberalii cred că viaţa omului este 
sacră, iar crima e o fărădelege odioasă. Dar nu se pun de 
acord asupra unor fapte biologice: viaţa omului începe în 
momentul concepției, la naştere sau într-un punct 
intermediar ? Într-adevăr, unele culturi omeneşti susţin că 
viaţa nu începe nici măcar la naştere. Potrivit populaţiei ! 
Kung din deşertul Kalahari şi diverselor grupuri de 
eschimoşi din Arctica, viaţa umană începe abia după ce 
copilul primeşte un nume. Atunci când se naşte un copil, 
familia aşteaptă o vreme până să-i dea un nume. Dacă 
hotărăşte să nu păstreze copilul (fie pentru că suferă de o 
diformitate sau din cauza dificultăţilor economice), îl 
omoară. Dacă face acest lucru înaintea ceremoniei de 
primire a numelui, nu e considerată o crimă. Poate că 
oamenii aparţinând unor asemenea culturi sunt de acord cu 
liberalii şi cu creştinii că viaţa omului este sacră, iar crima 
este o fărădelege cumplită, însă tolerează pruncuciderea. 

Atunci când religiile îşi fac reclamă, tind să-şi scoată în 
evidenţă valorile frumoase. Dar Dumnezeu se ascunde 
adesea în literele mărunte ale afirmațiilor factuale. Religia 
catolică se promovează drept religia compasiunii şi iubirii 
universale. Absolut minunat! Cine poate obiecta ? Atunci, de 
ce nu sunt toţi oamenii catolici ? Fiindcă, atunci când citeşti 
textul scris mărunt, descoperi că religia catolică mai cere şi 
supunere oarbă fata de un papă „care nu greşeşte 
niciodată”, nici măcar atunci când le porunceşte supuşilor 
săi să pornească în cruciade şi să ardă eretici pe rug. 
Asemenea instrucţiuni practice nu decurg doar din judecăţi 
etice. Mai curând, ele rezultă din contopirea judecăților etice 
cu afirmaţiile factuale. 

Atunci când coborâm din sfera eterică a filosofiei şi 
observăm realitățile istorice, constatăm că poveştile 
religioase cuprind aproape întotdeauna trei parti: 


1. Judecăţi etice, precum „viaţa omului este sacră”. 
2. Afirmatii factuale, precum „viaţa omului începe în 

momentul concepţiei”. 

3. combinaţie de judecăţi etice şi afirmaţii factuale, din care 
rezultă îndrumări practice, precum „avortul nu ar trebui 
permis nicicând, nici măcar la o zi după concepţie”. 


Ştiinţa nu are capacitatea de a combate sau de a corobora 
judecatile etice pe care le emit religiile. Dar oamenii de 
ştiinţă au multe de spus despre afirmaţiile factuale 
religioase. Biologii sunt mai calificaţi decât preoţii să 
răspundă la întrebări factuale precum: „Fetuşii umani au 
sistem nervos la o săptămână după concepţie? Pot simţi 
durere?”. 

Pentru a clarifica lucrurile, haideţi sa analizăm in 
profunzime un exemplu istoric real despre care rareori auziti 
în reclamele religioase, dar care a avut un impact social şi 
politic uriaş la vremea sa. În Europa medievală, papii se 
bucurau de o vastă autoritate politică. Ori de câte ori 
izbucnea un conflict undeva în Europa, pretindeau că au 
autoritatea de a tranşa chestiunea. Pentru a-şi susţine 
pretenţia, le reaminteau în repetate rânduri europenilor de 
Donatia lui Constantin. Potrivit acestei poveşti, în 30 martie 
315 împăratul roman Constantin a semnat un decret oficial 
care le acorda papei Silvestru I şi urmaşilor săi control 
inamovibil asupra părţii de vest a Imperiului Roman. Papii 
păstrau acest document de preţ în arhiva lor şi îl foloseau ca 
pe un puternic instrument de propagandă de fiecare dată 
cand se loveau de opoziţia unor conducători ambitiosi, a 
unor oraşe artagoase sau a unor ţărani rebeli. 

Oamenii din Europa medievală aveau un respect profund 
pentru decretele imperiale străvechi şi credeau că, cu cât 
documentul era mai vechi, cu atât avea mai multă autoritate. 
De asemenea, credeau cu tărie că regii şi împărații erau 
trimişii lui Dumnezeu. Îndeosebi Constantin era prețuit, 
deoarece transformase Imperiul Roman, dintr-un tărâm 
păgân, într-un imperiu creştin. Într-un conflict între dorinţele 
consiliului unui oraş din vremea lor şi un decret emis de 
însuşi marele Constantin, pentru europenii medievali era 
evident că trebuia respectat documentul. De aceea, ori de 
câte ori papa se confrunta cu o opoziţie politică, flutura 
Donatia lui Constantin, cerând supunere. Nu funcţiona 

mereu. Dar 

Donatia lui Constantin era o importantă piatră de temelie 
a propagandei papale şi a ordinii politice medievale. 

Atunci cand examinam îndeaproape  Donaţia lui 
Constantin, constatăm că această poveste este alcătuită din 
trei părţi distincte : 


Judecată etică Afirmatie factuală Instructiune 
practica 
Oamenii ar trebui să| În 30 martie 315, Europenii din 1315 
respecte decretele împăratul ar trebui să respecte 
imperiale străvechi | Constantin le-a ordinele papei. 
mai mult decât acordat papilor 
opiniile populare din| control asupra 


Autoritatea etică a decretelor imperiale străvechi e 
departe de a fi de la sine înţeleasă. Majoritatea europenilor 
din secolul XXI cred că dorinţele cetăţenilor din prezent 
primează în faţa dictatelor monarhilor morţi de mult. Totuşi, 
ştiinţa nu se poate implica în această dezbatere etică, 
întrucât nici un experiment şi nici o ecuaţie nu pot lămuri 
chestiunea. Dacă un om de ştiinţă din epoca modernă s-ar 
întoarce 700 de ani în timp, nu le-ar putea dovedi 
europenilor medievali că decretele împăraţilor din vechime 
sunt jrelevante pentru disputele politice contemporane. 

Cu toate acestea, povestea Donatiei lui Constantin nu avea 
la bază doar judecăţi etice. Ea implica şi afirmaţii factuale 
foarte concrete, pe care ştiinţa este în măsură fie să le 
confirme, fie să le respingă ca false. În 1441, Lorenzo Valla - 
preot catolic şi pionier al lingvisticii - a publicat un studiu 
ştiinţific care dovedea ca Donatia lui Constantin era un fals. 
Valla a analizat stilul şi gramatica documentului, precum şi 
diversele cuvinte şi sintagme pe care le conţinea. A 
demonstrat că documentul includea cuvinte necunoscute în 
latina secolului al IV-lea şi că fusese cel mai probabil 
falsificat cu circa 400 de ani după moartea lui Constantin. 
Mai mult decât atât, data care figura pe document este „30 
martie, în anul în care Constantin era consul pentru a patra 
oară, iar Gallicanus era consul pentru prima oară”. În 
Imperiul Roman erau aleşi câte doi consuli în fiecare an şi se 

obişnuia ca documentele să fie datate în funcţie de anii lor 
de consulat. Din nefericire, cel de-al patrulea consulat al lui 
Constantin a fost în 315, iar Gallicanus a fost ales consul 
pentru prima oară abia în 317. Dacă acest document atât de 
important a fost într-adevăr întocmit în vremea lui 
Constantin, e imposibil să fi conţinut o eroare atât de 
flagrantă. E ca şi cum Thomas Jefferson şi colegii săi ar fi 
datat Declaraţia de Independenţă a Statelor Unite ale 
Americii în „34 iulie 1776”. 

Astăzi, toţi istoricii sunt de acord ca Donaţia lui 
Constantin a fost falsificată la curtea papală cândva în 
secolul al VIII-lea. Deşi Valla nu a contestat niciodată 
autoritatea morală a decretelor imperiale străvechi, analiza 
sa ştiinţifică a subminat instrucţiunea practică potrivit căreia 
europenii trebuiau să se supună papei’*. 


În 20 decembrie 2013 parlamentul din Uganda a adoptat 
Legea împotriva homosexualității, care incrimina activităţile 
homosexuale, pedepsind anumite activităţi cu închisoarea pe 
viaţă. Aceasta era inspirată şi susţinută de grupările creştine 
evanghelice, care susțin că Dumnezeu interzice 
homosexualitatea. Drept dovadă, invocă Leviticul 18:22 („Să 
nu te culci cu bărbat ca şi cu femeie; aceasta este 
spurcăciune”) şi Leviticul 20:13 („De se va culca cineva cu 
bărbat ca şi cu femeie, amândoi au fScut nelegiuire şi să se 
omoare, că sângele lor asupra lor este”). In secolele 
anterioare, aceeaşi poveste religioasă a chinuit milioane de 
oameni din întreaga lume. Această poveste poate fi rezumată 
după cum urmează: 


Judecată etică Afirmatie factuală | Instructiune practică 
Oamenii artrebui | În urmă cu circa Oamenii ar trebui sa 
sa se supuna 3.000 de ani, evite activitatile 
poruncilor lui Dumnezeu le-a homosexuale. 
Dumnezeu poruncit oamenilor sa 


Este adevărată povestea? Oamenii de ştiinţă nu pot 
contesta judecata potrivit căreia oamenii ar trebui să i se 
supună lui Dumnezeu. Personal, aţi putea-o combate. Aţi 
putea crede că drepturile omului primează în faţa autorităţii 

divine, iar dacă Dumnezeu ne porunceşte să încălcăm 
drepturile omului, nu ar trebui să-L ascultăm. Cu toate 
acestea, nu există nici un experiment ştiinţific care să poată 
lămuri chestiunea. 

În schimb, ştiinţa are multe de spus despre afirmaţia 
factuală conform căreia acum 3.000 de ani Creatorul 
Universului le-a poruncit băieţilor din specia Homo sapiens 
să se abţină de la a face sex între ei. De unde ştim că această 
afirmaţie este adevărată? Examinarea literaturii relevante 
dezvăluie că, deşi această afirmaţie este repetată în milioane 
de cărţi, articole şi site-uri web, toate se sprijină pe o 
singură sursă: Biblia. În acest caz, s-ar întreba un om de 
ştiinţă, cine a scris Biblia şi când ? Remarcati faptul ca 
aceasta este o chestiune factuală, şi nu una de valori. Evreii 
şi creştinii cucernici susţin că cel puţin cartea Leviticului i-a 
fost dictată de Dumnezeu lui Moise pe muntele Sinai, iar din 
acel moment nu a mai fost adăugată sau ştearsă nici măcar o 
singură literă din ea. „Dar”, ar insista omul de ştiinţă, „cum 
putem fi siguri de asta ? La urma urmei, papa afirma că 
Donatia lui Constantin a fost întocmită de Constantin însuşi 
în secolul al IV-lea, când în realitate a fost falsificată 400 de 
ani mai târziu chiar de copiştii papei”. 

Acum putem folosi un întreg arsenal de metode ştiinţifice 
pentru a stabili cine a redactat Biblia şi când. Exact asta fac 
oamenii de ştiinţă de mai bine de un secol şi, dacă sunteţi 
interesaţi, puteţi citi tomuri întregi despre descoperirile lor. 
Pe scurt, majoritatea studiilor ştiinţifice avizate de colegi 
sunt de acord că Biblia constituie o colecţie de numeroase 
texte diferite, compuse de diverşi oameni la câteva secole 
după evenimentele pe care pretind că le descriu şi că aceste 
texte nu au fost reunite într-o singură carte sfântă decât la 
multă vreme după epoca biblică. De exemplu, în vreme ce 
regele David a trăit probabil în jurul anului 1000 î.Hr., este 
în general acceptat faptul că Deuteronomul a fost scris la 
curtea regelui Iosia din Iudeea, în jurul anului 620 î.Hr., in 
cadrul unei campanii de propagandă menite să consolideze 
autoritatea lui Iosia. Leviticul a fost compilat şi mai târziu, 
nu mai devreme de anul 500 î.Hr. 

Cât despre ideea potrivit căreia evreii din vechime au 
păstrat cu grijă textul biblic, fără să adauge sau să înlăture 

ceva, oamenii de ştiinţă arată că iudaismul biblic nu era 
catusi de puţin o religie bazată pe scripturi. Mai curând, era 
o sectă tipică pentru Epoca Fierului, asemănătoare cu multe 
dintre vecinele sale din Orientul Mijlociu. Nu avea sinagogi, 
ieşive, rabini - nici măcar o Biblie. În schimb, avea ritualuri 
de templu elaborate, iar cele mai multe implicau sacrificarea 
animalelor în cinstea unui zeu posesiv al cerului, pentru ca 
acesta să-şi binecuvanteze poporul cu ploi sezoniere şi 
victorii militare. Elita sa religioasă consta în familii preotesti, 
care datorau totul naşterii şi nimic capacităţii intelectuale. 
Preoţii preponderent analfabeți erau ocupați cu ceremoniile 
din templu şi aveau puţin timp ca să scrie sau să studieze 
scripturi. 

În perioada celui de-al Doilea Templu, s-a format treptat o 
elită religioasă rivală. Datorită în parte influențelor persane 
şi greceşti, eruditii evrei care scriau şi interpretau texte au 
dobândit tot mai multă importanţă. Aceşti cărturari au ajuns 
să fie cunoscuţi în cele din urmă drept rabini, iar textele pe 
care le-au compilat au fost botezate „Biblia”. Autoritatea 
rabinilor era dată mai curând de abilităţile lor intelectuale 
individuale decât de originea lor. Conflictul dintre această 
nouă elită cu ştiinţă de carte şi vechile familii preotesti era 
inevitabil. Din fericire pentru rabini, romanii au incendiat 
Ierusalimul şi templul acestuia în anul 70, în timp ce 
înăbuşeau Marea Revoltă a Evreilor. Cum templul devenise o 
ruină, familiile preotesti şi-au pierdut autoritatea religioasă, 
baza puterii economice şi însăşi raison d'être. Iudaismul 
tradiţional - un iudaism al templelor, preoţilor şi 
războinicilor care despicau capete - a dispărut. În locul lui a 
apărut un nou iudaism al cărţilor, rabinilor si eruditilor care 
despicau firul în patru. Principalul atu al invatatilor era 
interpretarea. Ei au folosit această abilitate nu numai pentru 
a explica cum a îngăduit un Dumnezeu atotputernic ca 
templul Sau să fie distrus, ci şi pentru a reconcilia 
diferenţele enorme dintre vechiul iudaism descris în 
poveştile biblice şi iudaismul extrem de diferit pe care îl 
creasera ei”. 

Iata de ce, potrivit celor mai bune date stiintifice de care 
dispunem, interdictiile Leviticului cu privire la 
homosexualitate nu reflectă ceva mai însemnat decât 

prejudecățile câtorva preoţi şi eruditi din Ierusalimul antic. 
Deşi ştiinţa nu poate stabili dacă oamenii ar trebui să se 
supună poruncilor lui Dumnezeu, are multe lucruri relevante 
de spus despre originile Bibliei. Dacă politicienii din Uganda 
cred că puterea care a creat cosmosul, galaxiile şi găurile 
negre se supără îngrozitor ori de câte ori doi bărbaţi Homo 
sapiens se distrează puţin împreună, ştiinţa îi poate ajuta să 
scape de această idee destul de bizară. 


Sfânta dogmă 


La drept vorbind, judecatile etice nu sunt întotdeauna uşor 
de separat de afirmaţiile factuale. Religiile au tendinţa 
sâcâitoare de a transforma afirmaţiile factuale în judecăţi 
etice, creând astfel confuzii grave şi dând peste cap 
dezbaterile care altfel ar fi trebuit să fie relativ simple. 
Astfel, afirmaţia factuală „Dumnezeu a scris Biblia” devine 
mult prea adesea dispoziţia etică „ar trebui să crezi că 
Dumnezeu a scris Biblia”. Simpla credinţă în această 
afirmaţie factuală devine o virtute, în vreme ce îndoiala în 
privinţa ei devine un păcat sinistru. 

În schimb, judecăţile etice ascund adesea afirmaţii 
factuale pe care partizanii lor nu se mai obosesc să le 
menţioneze, întrucât cred că au fost dovedite dincolo de 
orice îndoială. Astfel, judecata etică „viaţa omului este 
sacră” (pe care ştiinţa nu o poate testa) ar putea ascunde 
afirmaţia factuală „fiecare om are un suflet veşnic” (care 
poate fi dezbătută din punct de vedere ştiinţific). În mod 
asemănător, atunci când nationalistii americani proclamă ca 
„națiunea americană este sacră”, această judecată aparent 
etică este emisă în realitate pe baza unor afirmaţii factuale 
precum „SUA au fost responsabile de majoritatea 
progreselor morale, ştiinţifice şi economice din ultimele 
câteva secole”. Deşi este imposibil să examinăm ştiinţific 
afirmaţia potrivit căreia națiunea americană e sacră, odată 
ce explicităm această judecată, putem analiza ştiinţific dacă 
SUA au fost într-adevăr responsabile de o parte 

semnificativă a progreselor morale, ştiinţifice şi economice. 

Acest fapt i-a făcut pe unii filosofi, precum Sam Harris, să 
susţină că ştiinţa poate rezolva mereu dilemele etice, 
deoarece valorile umane ascund întotdeauna anumite 
afirmaţii factuale. Harris crede că toţi oamenii împărtăşesc o 
valoare supremă unică - minimizarea suferinţei si 
maximizarea fericirii - şi că, prin urmare, toate dezbaterile 
etice sunt dispute factuale legate de cea mai eficientă cale 
de maximizare a fericirii”. Fundamentalistii islamici vor să 
ajungă în paradis ca să fie fericiţi, liberalii cred că lărgirea 
libertăţii umane maximizează fericirea, iar nationalistii 
germani cred că toată lumea ar duce-o mai bine dacă 
berlinezii ar fi lăsaţi să conducă planeta. Potrivit spuselor lui 
Harris, islamistii, liberalii şi nationalistii nu au nici o dispută 
etică; au un dezacord factual legat de cea mai buna 
modalitate de a-si atinge obiectivul comun. 

Totusi, chiar daca Harris are dreptate si toti oamenii 
pretuiesc fericirea, aceasta idee ar fi extrem de dificil de 
folosit in practica pentru a transa disputele etice, in special 
fiindcă nu avem nici o definiţie ştiinţifică sau vreo măsură a 
fericirii. Să luăm din nou exemplul Barajului celor Trei 
Defileuri. Chiar dacă suntem de acord că obiectivul suprem 
al proiectului este acela de a face lumea un loc mai fericit, 
cum ne putem da seama dacă generarea de electricitate 
ieftină contribuie mai mult la fericirea globală decât 
protejarea stilurilor de viaţă tradiţionale sau salvarea rar 
întâlnitului delfin chinezesc? Atâta vreme cât nu am elucidat 
misterele conştiinţei, nu putem concepe o măsură universală 
pentru fericire şi suferinţă şi nu ştim cum să comparăm 
fericirea si suferința diferiților indivizi, daramite ale 
diferitelor specii. Câte unităţi de fericire sunt generate 
atunci când un miliard de chinezi se bucură de electricitate 
mai ieftină? Câte unităţi de nefericire sunt produse atunci 
când dispare o întreagă specie de delfini? Mai mult, fericirea 
şi suferinţa sunt entităţi matematice care pot fi adunate sau 
scăzute din capul locului ? Să mănânci îngheţată e plăcut; 
să-ţi găseşti dragostea adevărată e şi mai plăcut; credeţi că, 

dacă mâncaţi îndeajuns de multă îngheţată, plăcerea 
acumulată ar putea egala vreodată extazul iubirii 
adevărate ? 

Prin urmare, deşi ştiinţa poate contribui mult mai mult la 
dezbaterile etice decât obişnuim să credem, există o limită 
pe care nu o poate depăşi, cel puţin deocamdată. Fără mâna 
călăuzitoare a unei religii, orânduirile sociale la scară largă 
sunt imposibil de menţinut. Până şi universităţile şi 
laboratoarele au nevoie de sprijin religios. Religia asigură 
justificarea etică pentru cercetările ştiinţifice, iar în schimb 
influenţează agenda ştiinţifică şi utilizările descoperirilor 
ştiinţifice. Iată de ce nu poţi înţelege istoria ştiinţei fără să 
iei în considerare credinţele religioase. Oamenii de ştiinţă 
insistă rareori asupra acestui fapt, dar însăşi Revoluţia 
Ştiinţifică a început în una dintre cele mai dogmatice, 
intolerante şi religioase societăţi din istorie. 

Vânătoarea de vrăjitoare 


Adesea asociem ştiinţa cu valorile laice şi toleranța. În 
acest caz, Europa începuturilor modernităţii este ultimul loc 
în care te-ai fi aşteptat la o revoluţie ştiinţifică. Pe vremea lui 
Columb, Copernic şi Newton, Europa avea cea mai mare 
concentraţie de fanatici religioşi din lume şi cel mai scăzut 
nivel de toleranţă. Minţile luminate ale Revoluţiei Ştiinţifice 
trăiau într-o societate care îi expulza pe evrei şi pe 
musulmani, care îi ardea în număr mare pe eretici, vedea o 
vrăjitoare în orice bătrânică iubitoare de pisici şi pornea câte 
un nou război religios la fiecare lună plină. 

Dacă aţi fi călătorit la Cairo sau la Istanbul în jurul anului 
1600, aţi fi găsit acolo o metropolă multiculturală şi 
tolerantă, în care sunnitii, şiiţii, creştinii ortodocşi, catolicii, 
armenii, coptii, evreii şi chiar puţinii hindusi trăiau laolaltă 
în relativă armonie. Deşi aveau şi ei parte de neînţelegeri şi 
revolte, iar Imperiul Otoman îi discrimina frecvent pe 
oameni din raţiuni religioase, era un paradis liberal în 
comparaţie cu Europa. Dacă aţi fi navigat apoi către Parisul 
sau Londra contemporane, ati fi descoperit oraşe scăldate in 
extremism religios, unde puteau trăi numai cei ce aparţineau 
sectei dominante. La Londra erau ucişi catolicii, la Paris erau 
omorâţi protestanții, evreii fuseseră alungaţi de mult şi 
nimeni întreg la cap nu s-ar fi gândit să primească vreun 
musulman. Cu toate acestea, Revoluţia Ştiinţifică a început 
la Londra şi la Paris, şi nu la Cairo sau la Istanbul. 

Istoria modernităţii este zugrăvită de obicei ca o luptă 
între ştiinţă şi religie. Teoretic, atât ştiinţa, cât şi religia sunt 
interesate mai presus de orice de adevăr şi, cum fiecare 
susţine un adevăr diferit, vor intra cu siguranţă în conflict. În 
realitate, nici ştiinţei şi nici religiei nu le pasă prea mult de 
adevăr, motiv pentru care pot să ajungă cu uşurinţă la 
compromisuri, să coexiste şi chiar să coopereze. 

Religia este interesată înainte de toate de ordine. Ea îşi 
propune să creeze şi să menţină structura socială. Ştiinţa 
este interesată mai presus de orice de putere. Prin 
intermediul cercetărilor, îşi propune să dobândească puterea 

de a trata boli, de a purta războaie şi de a produce hrană. Ca 
indivizi, poate că oamenii de ştiinţă şi preoţii acordă o 
importanţă deosebită adevărului; dar, ca instituţii colective, 
ştiinţa şi religia preferă ordinea şi puterea în defavoarea 
adevărului. Prin urmare, pot fi parteneri buni. Căutarea 
intransigentă a adevărului e o călătorie spirituală, care 
rămâne rareori în limitele instituţiilor religioase sau 
ştiinţifice. 

Drept urmare, ar fi mult mai potrivit să vedem în istoria 
modernă procesul de formulare a unei înţelegeri între ştiinţă 
şi o anumită religie - mai precis, umanismul. Societatea 
modernă crede în dogmele umaniste şi foloseşte ştiinţa nu ca 
să pună la îndoială aceste dogme, ci mai curând ca să le 
implementeze, în secolul XXI, e puţin probabil ca dogmele 
umaniste să fie înlocuite cu teorii ştiinţifice pure. Totuşi, 
convenţia dintre ştiinţă şi umanism ar putea să se năruie şi 
să facă loc unui tip foarte diferit de acord, între ştiinţă şi o 
nouă religie postumanistă. În următoarele două capitole vom 
încerca să înţelegem alianţa modernă dintre ştiinţă şi 
umanism. Cea de-a treia şi ultima parte a cărţii va explica 
apoi de ce se dezintegrează această alianţă şi ce învoială 
nouă i-ar putea lua locul. 


Capitolul 6 
Alianţa modernă 


Modernitatea este un pact. Cu toţii subscriem la acest 
pact în ziua în care ne naştem, iar el ne guvernează viaţa 
până când murim. Foarte puţini dintre noi pot să anuleze sau 
să încalce vreodată această înţelegere. Ea ne influenţează 
hrana, slujbele şi visurile şi decide unde locuim, pe cine 
iubim şi cum murim. 

La prima vedere, modernitatea pare să fie un pact extrem 
de complicat şi, de aceea, puţini încearcă să înţeleagă la ce 
s-au înhămat. E la fel ca atunci cand descarcati un software 
şi vi se cere să semnaţi un contract însoțitor ce constă în zeci 
de pagini de jargon juridic - îi aruncaţi o privire, după care 
derulati imediat în jos până la ultima pagina, bifati „Sunt de 
acord” si vă vedeţi de treabă. Totuşi, în realitate, 
modernitatea este un târg surprinzător de simplu, întregul 
contract poate fi rezumat într-o singură frază: oamenii sunt 
de acord să renunţe la sens în schimbul puterii. 

Până în epoca modernă, majoritatea culturilor credeau că 
oamenii joacă un rol într-un plan cosmic de proporţii. Planul 
era conceput de zeii omnipotenti sau de legile veşnice ale 
naturii, iar omenirea nu putea să-l schimbe. Planul cosmic 
conferea sens vieţii umane, însă îngrădea totodată puterea 
omului. Oamenii semănau cu nişte actori pe o scenă. 
Scenariul dădea sens fiecărei vorbe, fiecărei lacrimi şi 
fiecărui gest al lor, dar impunea limite stricte interpretării 
lor. Hamlet nu poate să-l ucidă pe Claudius în actul I şi nici 
să părăsească Danemarca şi să se ducă la un ashram din 
India. Shakespeare nu va îngădui una ca asta. În mod 
asemănător, oamenii nu pot trăi veşnic, nu pot ocoli toate 
bolile şi nu pot face orice le pofteşte inima. Pur şi simplu nu 
acesta este scenariul. 


210 HOMO SAPIENS CONFERĂ SENS LUMII 


În schimbul renunţării la putere, oamenii premoderni 
credeau că vieţile lor capătă sens. Conta cu adevărat dacă 
luptau curajos pe câmpul de bătălie, dacă îl susțineau pe 
regele legitim, dacă mâncau alimente interzise la micul 
dejun sau dacă aveau o relaţie extraconjugală cu vecinul de 
alături. Fireşte că toate acestea creau anumite 
inconveniente, dar le ofereau o protecţie psihologică 
împotriva dezastrelor. Dacă se întâmpla ceva groaznic - de 
pildă, un război, o molimă sau o secetă -, oamenii se 
consolau cu gândul că „jucăm cu toţii un rol într-o mare 
dramă cosmică născocită de zei sau de legile naturii. Nu ştim 
scenariul, dar putem fi siguri că totul se întâmplă cu un scop 
anume. Până şi războiul ăsta cumplit, molima şi seceta asta 
îşi au locul în planul mai amplu al lucrurilor. Mai mult decât 
atât, ne putem baza pe dramaturg că povestea are cu 
siguranţă un sfârşit bun şi plin de semnificaţii. Prin urmare, 
până şi războiul, molima şi seceta se vor termina cu bine - 
dacă nu aici şi acum, atunci în viaţa de apoi”. 

Cultura modernă respinge această credinţă într-un mare 
plan cosmic. Nu suntem actori în nici o dramă 
impresionantă. Viaţa nu are nici scenariu, nici dramaturg, 
nici regizor, nici producător - şi nici un sens. Potrivit celor 
mai bune date ştiinţifice de care dispunem, universul este un 
proces orb şi fără scop, plin de zgomot şi de furie, dar care 
nu are nici o semnificaţie. În cursul şederii noastre 
infinitezimal de scurte pe planeta noastră minusculă, ne 
agităm şi ne foim încoace şi încolo, după care nimeni nu mai 
aude nimic despre noi. 

Întrucât nu există nici un scenariu, iar oamenii nu joacă 
nici un rol în nici o dramă colosală, e posibil ca asupra 
noastră să se abată lucruri înfiorătoare şi nici o putere să nu 
vină să ne salveze sau să confere vreun sens suferinţei 
noastre. Nu va exista un final fericit, un final trist sau un 
final de orice fel. Lucrurile se întâmplă pur şi simplu, unul 
după altul. Lumea modernă nu crede în scop, ci doar în 
cauză. Dacă modernitatea are un motto, acela este „se mai 
întâmplă si rahaturi”. 

Pe de altă parte, dacă mizeriile se întâmplă pur şi simplu, 
fără vreun scenariu sau vreun scop obligatoriu, atunci nici 
oamenii nu sunt limitați la un rol prestabilit. Putem face 

orice poftim - cu condiţia să găsim o cale. Nu suntem 
constrânşi decât de propria ignoranță. Molimele si secetele 
nu au nici o însemnătate cosmică - dar le putem eradica. 
Războaiele nu sunt un rău necesar pe drumul către un viitor 
mai bun - dar putem instaura pacea. După moarte nu ne 
aşteaptă nici un paradis - dar putem crea un paradis aici, pe 
pământ, unde să trăim pe veci, dacă reuşim să depăşim 
câteva dificultăţi tehnice. 

Dacă vom investi în cercetare, descoperirile ştiinţifice vor 
accelera progresul tehnologic. Noile tehnologii vor stimula 
dezvoltarea economică, iar o economie prosperă va aloca şi 
mai mulţi bani cercetării. De la un deceniu la altul, ne vom 
bucura de mai multă mâncare, de vehicule mai rapide şi de 
medicamente mai eficiente. Într-o bună zi, cunoştinţele 
noastre vor fi atât de vaste, iar tehnologia noastră va fi atât 
de avansată, încât vom produce elixirul tinereţii veşnice, 
elixirul fericirii adevărate şi orice alt medicament pe care ni 
l-am putea dori - şi nici un zeu nu ne va opri. 

Aşadar, pactul modern le oferă oamenilor o ispită uriaşă, 
combinată cu o ameninţare colosală. Omnipotenta este în 
faţa noastră, aproape la îndemână, dar sub noi se cască hăul 
neantului absolut. La nivel practic, viaţa modernă constă 
într-o căutare permanentă a puterii într-un univers lipsit de 
sens. Cultura modernă este cea mai puternică din istorie şi 
cercetează, inventează, descoperă şi se dezvoltă necontenit. 
În acelaşi timp, este chinuită de o angoasă existenţială mai 
gravă decât orice altă cultură anterioară. 

Acest capitol discută căutarea modernă a puterii. 
Următorul capitol va examina modul în care omenirea şi-a 
folosit puterea tot mai mare ca să strecoare din nou sens în 
vidul infinit al cosmosului. Da, noi, oamenii moderni, am 
promis să renuntam la sens în schimbul puterii; dar nu există 
nimeni care să ne facă să ne ţinem promisiunea. Credem că 
suntem îndeajuns de inteligenţi încât să ne bucurăm de toate 
beneficiile pactului modern fără să fim nevoiţi să plătim 
pentru asta. 


De ce bancherii sunt diferiţi 

de vampiri 


Căutarea modernă a puterii este alimentată de alianţa 
dintre progresul ştiinţific şi creşterea economică. În cea mai 
mare parte a istoriei, ştiinţa a progresat cu viteza melcului, 
iar economia a bătut pasul pe loc. Creşterea treptată a 
populaţiei umane a determinat o creştere corespunzătoare a 
producţiei, iar descoperirile sporadice au avut uneori drept 
rezultat şi creşteri per capita, însă acesta a fost un proces 
deosebit de lent. 

Dacă în anul 1000 o sută de săteni produceau o sută de 
tone de grâu, iar în anul 1100 105 săteni produceau 107 
tone de grâu, această creştere neînsemnată nu schimba nici 
ritmurile vieţii şi nici ordinea sociopolitică. În vreme ce 
astăzi toată lumea este obsedată de creştere, în epoca 
premoderna oamenii nici măcar nu o conştientizau. 
Conducătorii, preoţii şi ţăranii porneau de la premisa că 
producţia umană era mai mult sau mai puţin stabilă, că o 
persoană se putea îmbogăţi doar dacă şterpelea de la alta şi 
că nepoţii lor nu aveau mari şanse să se bucure de un nivel 
mai bun de trai. 

Această stagnare se datora în mare măsură dificultăţilor 
de finanţare a proiectelor noi. Fără fonduri adecvate, nu era 
uşor să asanezi mlaştinile, să construieşti poduri şi să 
amenajezi porturi - şi cu atât mai puţin să concepi noi 
vânturători de grâu, să descoperi noi surse de energie sau să 
deschizi noi rute comerciale. Fondurile erau mici pentru că 
la vremea aceea creditarea era foarte slabă; iar creditarea 
era foarte slabă deoarece oamenii nu credeau catusi de putin 
în creşterea economică; iar oamenii nu credeau în creştere 
fiindcă economia stagna. Prin urmare, stagnarea se 
autoperpetua. 

Să presupunem că locuiţi într-un oraş medieval care 
suferă de pe urma episoadelor anuale de dizenterie. Vă 
hotărâți să găsiţi un leac. Aveţi nevoie de bani ca să 
amenajati un atelier, să cumpăraţi plante medicinale şi 
substanţe chimice exotice, să plătiţi asistenţi si să calatoriti 
pentru a vă consulta cu medici renumiţi. De asemenea, aveţi 

nevoie de bani pentru ca voi şi familia voastră să aveţi ce să 
mâncaţi cât timp sunteţi ocupat cu cercetarea. Dar nu 
dispuneti de multi bani. Îl puteţi aborda pe morarul, brutarul 
şi fierarul din localitate şi îi puteţi ruga să se îngrijească de 
toate nevoile voastre vreme de câţiva ani, promitandu-le că, 
atunci când veţi descoperi în cele din urmă leacul şi vă veţi 
îmbogăţi, vă veţi achita toate datoriile. 

Din nefericire, cel mai probabil morarul, brutarul şi 
fierarul nu vor accepta. Ei trebuie să-şi hrănească familiile 
astăzi şi nu au încredere în leacurile miraculoase. Nu s-au 
născut ieri şi nu au auzit de când se ştiu de vreo persoană 
care să fi găsit un nou leac pentru o boală înspăimântătoare. 
Dacă vreţi provizii, trebuie să plătiţi cu bani gheaţă. Dar cum 
să faceţi rost de bani dacă nu aţi descoperit încă leacul şi tot 
timpul vostru este dedicat cercetărilor? Fără nici o tragere 
de inimă, vă reluati lucrul la camp, dizenteria continuă să-i 
chinuie pe localnici, nimeni nu încearcă să creeze remedii 
noi şi nici măcar o singură monedă de aur nu trece de la un 
om la altul. Aşa a lâncezit economia şi aşa a bătut pasul pe 
loc ştiinţa. 

Ciclului i s-a pus în cele din urmă capăt în epoca modernă, 
graţie încrederii tot mai mari a oamenilor în viitor, precum şi 
miracolului  creditării astfel rezultat. Creditarea este 
manifestarea economică a încrederii. În prezent, dacă vreau 
să produc un medicament nou, dar nu dispun de suficienţi 
bani, pot să obţin un împrumut de la o bancă sau să apelez la 
investitori privaţi şi fonduri de capital de risc. În vara anului 
2014, când a izbucnit epidemia de Ebola în Africa de Vest, ce 
credeţi că s-a întâmplat cu acțiunile companiilor 
farmaceutice care produceau medicamente şi vaccinuri 
împotriva acestei boli? Au explodat. Acţiunile Tekmira au 
crescut cu 50%, iar acţiunile BioCryst cu 90%. În Evul 
Mediu, izbucnirea unei noi molime îi făcea pe oameni să-şi 
ridice ochii către cer şi să se roage la Dumnezeu pentru 
iertarea păcatelor. Astăzi, atunci când aud de vreo nouă 
epidemie mortală, oamenii pun mâna pe telefoanele mobile 
şi-şi sună brokerii. Pentru bursa de valori, chiar şi o 
epidemie este o oportunitate de afaceri. 

Dacă suficiente afaceri noi şi riscante au succes, 
încrederea oamenilor în viitor creşte, creditarea se măreşte, 
ratele dobânzilor scad, antreprenorii pot strânge fonduri mai 
uşor, iar economia prosperă. Drept urmare, oamenii au şi 
mai multă încredere în viitor, economia continuă să crească, 
iar ştiinţa progresează odată cu ea. 

Pe hârtie e simplu. Atunci, de ce a trebuit omenirea să 
aştepte creşterea economică până în epoca modernă ca să-şi 
ia avânt? Vreme de mii de ani, oamenii au avut puţină 
încredere într-o viitoare creştere nu pentru că erau proşti, ci 
pentru că asta ne contrazice instinctele, moştenirea evoluţiei 
şi felul în care funcţionează lumea. Majoritatea sistemelor 
naturale există în echilibru şi majoritatea luptelor pentru 
supravieţuire sunt un joc cu sumă nulă în care poţi prospera 
doar pe seama altuia. 

De exemplu, aproximativ aceeaşi cantitate de iarbă creşte 
anual într-o anumită vale. Iarba susţine o populaţie de circa 
10.000 de iepuri, printre care se găsesc şi destui iepuri lenți, 
prostănaci sau ghinionişti ce ajung pradă pentru o sută de 
vulpi. Dacă o vulpe este extrem de isteata si de 
sârguincioasă şi devorează mai mulţi iepuri decât media, 
atunci, cel mai probabil, alte vulpi vor rămâne flămânde. 
Dacă toate vulpile reuşesc cumva să prindă simultan mai 
mulţi iepuri, populaţia de iepuri va scădea dramatic, iar în 
anul următor vor rămâne flămânde şi mai multe vulpi. Deşi 
există fluctuații ocazionale pe piaţa iepurilor, pe termen lung 
vulpile nu se mai pot aştepta să vâneze cu, să spunem, 3% 
mai multi iepuri pe an decât în anul precedent. 

Desigur, unele realităţi ecologice sunt mai complexe şi nu 
toate luptele pentru supravieţuire sunt jocuri cu sumă nulă. 
Multe animale cooperează eficient, iar câteva acordă chiar 
împrumuturi. Cei mai vestiți creditori din natura sunt liliecii- 
vampiri. Aceşti lilieci se adună cu miile în peşteri şi pornesc 
în zbor noapte de noapte în căutarea prăzii. Când găsesc o 
pasăre adormită sau un mamifer neatent, îi fac o mică incizie 
în piele şi îi sug sângele. Dar nu toţi liliecii-vampir găsesc o 
victimă în fiecare noapte. Ca să facă faţă acestei 
nesigurante, îşi împrumuta sânge unul altuia. Un liliac- 
vampir care nu reuşeşte să găsească o pradă va veni acasă şi 

va ruga un prieten mai norocos să regurgiteze puţin sânge 
furat. Liliecii îşi amintesc foarte bine cui au împrumutat 
sânge, aşa că în altă zi, dacă prietenul se întoarce acasă 
flămând, va apela la debitorul său, care îi va întoarce 
favoarea. 

Totuşi, spre deosebire de oamenii bancheri, vampirii nu 
percep niciodată dobândă. Dacă vampirul A i-a împrumutat 
vampirului B zece centilitrii de sânge, B va înapoia aceeaşi 
cantitate. Şi vampirii nici nu folosesc împrumuturile ca să 
finanţeze afaceri noi sau să încurajeze o creştere pe piaţa 
sângelui supt. Întrucât sângele este produs de alte animale, 
vampirii nu au cum să mărească producţia. Deşi piaţa 
sângelui are suişuri şi coborâşuri, vampirii nu pot presupune 
că în 2017 va fi cu 3% mai mult sânge decât în 2016, iar în 
2018 piaţa sângelui va creşte cu din nou cu 3%. Aşadar, 
vampirii nu cred în creşterea economică!. De-a lungul 
evoluţiei, vreme de milioane de ani, oamenii au trăit în 
condiţii asemănătoare cu cele ale vampirilor, vulpilor, 
iepurilor. lată de ce şi oamenilor le este greu să creadă in 
creştere economică. 


Plăcinta-minune 


Presiunile evoluţiei i-au obişnuit pe oameni să vadă lumea 
ca pe o plăcintă statică. Dacă cineva ia o felie mai mare de 
plăcintă, altcineva va lua, în mod inevitabil, o felie mai mică. 
Poate că o anumită familie sau un anumit oraş vor prospera, 
dar omenirea în ansamblu nu va produce mai mult decât 
produce astăzi. De aceea, religiile tradiţionale, precum 
creştinismul şi islamul, au căutat diferite modalităţi de a 
rezolva problemele omenirii cu ajutorul resurselor actuale, 
fie prin reimpartirea plăcintei existente, fie promițând o 
plăcintă în ceruri. 

Dimpotrivă, modernitatea are la bază credinţa fermă că 
dezvoltarea economică nu este doar posibilă, ci absolut 
esenţială. Rugăciunile, faptele bune şi meditaţia poate că 
alină şi inspiră, dar problemele precum foametea, molima şi 
războiul pot fi soluționate doar cu ajutorul creşterii 
economice. Această dogmă fundamentală poate fi rezumată 

într-o singură idee simplă: „Dacă ai o problemă, probabil că 
ai nevoie de mai multe lucruri; iar ca să ai mai multe lucruri, 
trebuie să produci mai multe”. 

Politicienii şi economiştii moderni insistă că dezvoltarea 
este vitală din trei motive principale. În primul rând, atunci 
când producem mai mult, putem să consumăm mai mult, să 
avem un nivel de trai mai bun şi, chipurile, să ne bucurăm de 
o viaţă mai fericită. În al doilea rând, atât timp cât populaţia 
globului se măreşte, creşterea economică este necesară doar 
pentru a ne menţine la acelaşi nivel. De exemplu, în India, 
rata anuală de creştere a populaţiei este de 1,2%. Asta 
înseamnă că, dacă economia indiană nu creşte în fiecare an 
cu cel puţin 1,2%, şomajul va creşte, salariile se vor diminua, 
iar nivelul mediu de trai va scădea. În al treilea rând, chiar 
dacă populaţia Indiei nu mai creşte, iar clasa de mijloc este 
mulţumită de actualul nivel de trai, ce ar trebui să facă India 
în privinţa sutelor de milioane de cetăţeni loviți de sărăcie? 
Dacă economia nu creşte, iar plăcinta îşi păstrează aşadar 
dimensiunile, le poţi oferi mai mult săracilor doar dacă iei 
ceva de la bogaţi. Asta te va constrânge să faci câteva 
alegeri foarte dificile şi va stârni probabil multe 
resentimente si chiar violenţă. Daca vrei să eviti alegerile 
dificile, resentimentele şi violenţa, ai nevoie de o plăcintă 
mai mare. 

Modernitatea a transformat acele „mai multe lucruri” într- 
un panaceu aplicabil mai tuturor problemelor publice şi 
private, de la fundamentalismul religios şi autoritarismul 
Lumii a Treia până la o căsnicie eşuată. Dacă ţări precum 
Pakistanul şi Egiptul ar reuşi să menţină o rată sănătoasă a 
creşterii economice, cetăţenii lor s-ar putea bucura de 
beneficiile maşinilor personale şi frigiderelor pline ochi şi ar 
porni pe calea prosperității pământeşti în loc să-i urmeze pe 
liderii fundamentalisti. În mod asemănător, creşterea 
economică din ţări precum Congo şi Myanmar ar da naştere 
unei clase de mijloc prospere, care este temelia democraţiei 
liberale. Iar în cazul cuplului nemulţumit, căsnicia ar fi, 
chipurile, salvată dacă şi-ar cumpăra o casă mai mare (ca să 
nu fie nevoiţi să împartă un oficiu înghesuit), dacă ar 
achiziţiona o maşină de spălat vase (ca să nu se mai certe în 

legătură cu cine e la rând să spele vasele) şi dacă ar merge 
la şedinţe costisitoare de terapie de două ori pe săptămână. 

Creşterea economică a devenit astfel punctul esenţial de 
întâlnire pentru aproape toate religiile, ideologiile şi 
mişcările moderne. Uniunea Sovietică, cu planurile sale 
cincinale megalomane, era la fel de obsedată de creştere ca 
industriaşii americani inversunati imbogatiti prin mijloace 
necinstite din secolul al XIX-lea. La fel cum toţi creştinii şi 
musulmanii cred în rai şi singurul lucru asupra căruia nu se 
pun de acord este modul în care ajungi acolo, tot aşa, în 
timpul Războiului Rece, atât capitaliştii, cât şi comuniştii 
credeau în crearea unui rai pe pământ prin intermediul 
creşterii economice şi se ciondăneau doar în legătură cu 
metoda exactă prin care se putea face asta. 

Astăzi, revivaliştii hinduşi, musulmanii pioşi, nationalistii 
japonezi şi comuniştii chinezi şi-ar putea declara adeziunea 
la valori şi scopuri foarte diferite, dar cu toţii au ajuns să 
creadă că dezvoltarea economică este cheia pentru a-şi 
atinge telurile lor disparate. Astfel, in 2014 hindusul evlavios 
Narendra Modi a fost ales prim-ministru al Indiei în mare 
parte datorită succesului său în consolidarea economiei 
statului pe care îl condusese până atunci, Gujarat, precum şi 
percepţiei larg răspândite că numai el putea revigora 
economia naţională letargică. Convingeri asemănătoare l-au 
menţinut pe islamistul Recep Tayyip Erdogan la putere în 
Turcia din 2003. Denumirea partidului său - Partidul Justiţiei 
şi Dezvoltării - evidenţiază angajamentul faţă de dezvoltarea 
economică, iar guvernul Erdogan a reuşit într-adevăr să 
menţină rate impresionante de creştere mai bine de un 
deceniu. 

Prim-ministrul Japoniei, nationalistul Shinzd Abe, a 
câştigat mandatul în 2012 angajându-se să pună capăt celor 
două decenii de stagnare a economiei nipone. Măsurile sale 
agresive şi oarecum neobişnuite de îndeplinire a acestei 
misiuni au fost numite „Abenomie”. În acelaşi timp, în China 
învecinată, Partidul Comunist încă susţine de formă 
idealurile marxist-leniniste tradiţionale, dar în practică se 
ghidează după celebrele maxime ale lui Deng Xiaoping 
potrivit cărora „dezvoltarea este singurul adevăr dur” şi „nu 

contează dacă o pisică e neagră sau albă, atât timp cât 
prinde şoareci”. Asta înseamnă, pe înţelesul tuturor: fă orice 
e nevoie ca să încurajezi creşterea economică, chiar dacă 
Marx şi Lenin nu ar fi fost încântați de asta. 

În Singapore, după cum îi şade bine acestui oraş-stat 
serios, această mentalitate este dusă şi mai departe, iar 
salariile ministeriale sunt raportate la PIB-ul naţional. Atunci 
când economia singaporeză creşte, ministerele primesc o 
mărire, ca şi când aceasta ar fi singura lor misiune?. 

Această obsesie pentru creşterea economică ar putea 
părea de la sine înţeleasă, dar numai pentru că trăim în 
lumea modernă. În trecut lucrurile nu stăteau aşa. 
Maharajahii indieni, sultanii otomani, shogunii din perioada 
Kamakura şi împărații dinastiei Han îşi sprijineau rareori 
cariera politică pe asigurarea creşterii economice. Faptul că 
Modi, Erdogan, Abe şi preşedintele chinez Xi Jinping îşi pun 
carierele la bătaie pentru creşterea economică dovedeşte 
statutul aproape religios pe care aceasta a reuşit să-l 
dobândească în lumea întreagă. Într-adevăr, poate că nu e 
greşit să spunem că credinţa în creşterea economică este o 
religie, întrucât pretinde acum că rezolvă multe, dacă nu 
chiar majoritatea dilemelor noastre etice. Cum creşterea 
economică este, din câte se spune, sursa tuturor lucrurilor 
bune, îi încurajează pe oameni să treacă peste neînțelegerile 
lor etice şi să adopte orice plan de acţiune care maximizează 
creşterea pe termen lung. Astfel, India lui Modi adăposteşte 
mii de secte, tabere, mişcări şi guru, însă, deşi scopurile lor 
supreme pot să difere, cu toţii trebuie să treacă pe acelaşi 
drum îngust al creşterii economice, aşa că de ce să nu 
lucreze cot la cot între timp ? 

Prin urmare, crezul „tot mai mult” îndeamnă indivizii, 
firmele şi guvernele să ignore orice ar putea stânjeni 
creşterea economică, cum ar fi menţinerea egalităţii sociale, 
asigurarea armoniei ecologice sau respectarea părinţilor. 
Potrivit conducătorilor Uniunii Sovietice, comunismul 
controlat de stat era cea mai rapidă metodă de dezvoltare, 
motiv pentru care orice a stat în calea colectivizării a fost 
şters de pe fața pământului, inclusiv milioane de culaci, 
libertatea de expresie şi marea Arai. În prezent, este general 

acceptat faptul că o versiune a capitalismului pieţei libere e 
o modalitate mult mai eficientă de a asigura creşterea pe 
termen lung şi, de aceea, magnații lacomi, fermierii bogaţi si 
libertatea de expresie sunt protejaţi, însă habitatele 
ecologice, structurile sociale şi valorile tradiţionale care stau 
în calea capitalismului pieţei libere sunt demontate şi 
distruse. 

Să luăm exemplul unei inginere software care lucrează la 
o firma de înaltă tehnologie nou-infiintata şi care câştigă 100 
de dolari pe oră. Într-o zi, tatăl său în vârstă suferă un 
accident vascular cerebral. Acum are nevoie de ajutor să 
facă cumpărăturile, să gătească şi chiar să facă baie. 
Inginera ar putea să-l mute pe tatăl ei acasă la ea, să plece 
dimineaţa mai târziu la serviciu, să se întoarcă seara mai 
devreme şi să-l îngrijească singură. Atât venitul său, cât şi 
productivitatea firmei ar avea de suferit, dar tatăl s-ar 
bucura de grija unei fiice respectuoase şi iubitoare. Inginera 
ar putea însă să angajeze o îngrijitoare mexicana care, 
pentru 12 dolari pe oră, ar locui împreună cu tatăl şi s-ar 
ocupa de toate nevoile sale. Asta ar însemna că lucrurile 
rămân la fel pentru ingineră şi firma ei recent înfiinţată şi 
chiar şi îngrijitoarea şi economia mexicană ar avea de 
câştigat. Ce ar trebui să facă inginera? 

Capitalismul pieţei libere are un răspuns ferm. Dacă 
creşterea economică ne impune să slăbim legăturile 
familiale, să-i încurajăm pe oameni să trăiască departe de 
părinţii lor şi să importe îngrijitori din partea cealaltă a 
lumii, aşa să fie. Acest răspuns implică însă mai curând o 
judecată etică decât o afirmaţie factuală. Atunci când unii 
oameni se specializează în ingineria software, iar alţii îşi 
producem mai mult software şi să le oferim bătrânilor o 
îngrijire profesională sporită. Totuşi, creşterea economică 
este mai importantă decât legăturile familiale? Îngăduindu-şi 
să facă asemenea judecăţi etice, capitalismul pieţei libere a 
trecut graniţa, păşind de pe tărâmul ştiinţei pe cel al religiei. 

Probabil că majoritatea capitaliştilor nu ar agrea eticheta 
de religie, dar, în rândul religiilor, capitalismul poate cel 
puţin să ţină fruntea sus. Spre deosebire de alte religii care 
ne promit plăcinte în ceruri, capitalismul ne promite minuni 

aici, pe pământ - iar uneori chiar se ţine de cuvânt. Meritul 
eradicării foametei şi molimelor îi aparţine în mare măsură 
credinţei capitaliste arzătoare în creşterea economică. 
Capitalismul merită chiar laude pentru că a redus violenţa 
umană şi a sporit toleranța şi cooperarea. După cum explică 
următorul capitol, sunt în joc şi factori suplimentari, dar 
capitalismul a avut o contribuţie importantă la armonia 
globală prin faptul că i-a încurajat pe oameni să nu mai 
privească economia ca pe un joc cu sumă nulă, în care 
profitul tău e pierderea mea, şi să o considere în schimb o 
situaţie de pe urma căreia toată lumea are de câştigat, în 
care profitul tău este şi profitul meu. Această abordare a 
beneficiului reciproc a ajutat probabil armonia globală mult 
mai mult decât secolele de predici creştine despre cum 
trebuie să-ţi iubeşti aproapele şi să întorci şi celălalt obraz. 


Din credinţa sa în valoarea supremă a creşterii economice, 
capitalismul îşi deduce principala poruncă: să-ţi investesti 
profiturile în consolidarea creşterii. De-a lungul celei mai 
mari părţi a istoriei, conducătorii şi preoţii şi-au irosit 
profiturile în carnavaluri extravagante, palate somptuoase şi 
războaie inutile. Sau şi-au depozitat monedele din aur în 
cufere de fier, pe care le sigilau şi le îngropau sub castel. 
Astăzi, capitalistii zelosi îşi folosesc profiturile ca să 
recruteze noi angajaţi, să-şi extindă fabrica sau să dezvolte 
un nou produs. 

Dacă nu ştiu cum să facă asta ei înşişi, îşi dau banii pe 
mâna cuiva care ştie, precum un bancher sau un investitor 
de capital de risc. Cel din urmă împrumută banii mai multor 
antreprenori. Agricultorii iau împrumuturi ca să planteze noi 
lanuri de grâu, constructorii ridică locuinţe noi, corporatiile 
energetice explorează noi câmpuri petroliere, iar fabricile de 
arme dezvoltă armament nou. Profiturile obţinute din toate 
aceste activităţi le permit antreprenorilor să-şi restituie 
împrumuturile cu dobândă. Avem acum nu doar mai mult 
grâu, mai multe locuinţe, mai mult petrol şi mai multe arme, 
ci şi mai mulţi bani, pe care băncile şi fondurile pot să-i 
împrumute din nou. Această roată se va invarti la nesfârşit, 
cel puţin potrivit capitalismului. Nu vom ajunge niciodată 
într-un punct în care capitalismul spune : „Gata, ajunge. E 

suficientă creşterea. De-acum o putem lua mai uşurel”. Dacă 
vreţi să ştiţi de ce e puţin probabil ca roata capitalistă să se 
oprească vreodată, staţi de vorbă o oră cu un prieten care a 
strâns 100.000 de dolari şi se întreabă ce să facă cu ei. 

„Băncile oferă rate ale dobânzii atât de mici”, s-ar plânge 
el. „Nu vreau să-mi pun banii într-un cont de economii care 
oferă doar 0,5% pe an. Poate că reuşesc să câştig 2% cu 
obligaţiuni de stat. Vărul meu Richie a cumpărat anul trecut 
un apartament în Seattle şi are deja un profit de 20% din 
investiţie! Poate că ar trebui să investesc şi eu în piaţa 
imobiliară; dar toată lumea spune că e o nouă bulă 
imobiliară. Tu ce părere ai despre bursa de valori ? Un 
prieten mi-a spus că, în zilele noastre, cea mai bună afacere 
este să cumperi un fond de investiţii care urmăreşte 
economiile emergente, ca Brazilia sau China. ” Când face o 
scurtă pauză ca să-şi tragă sufletul, întrebaţi: „Păi, de ce nu 
te multumesti cu cei 100.000 de dolari pe care îi ai?”. Va va 
explica mai bine decât o pot face eu de ce capitalismul nu se 
va opri niciodată. 

Această lecţie le este băgată în cap până şi copiilor şi 
adolescenților prin intermediul jocurilor capitaliste 
omniprezente. Jocurile premoderne, cum este şahul, porneau 
de la premisa unei economii stagnante. Începi o partidă de 
şah cu şaisprezece piese şi nu o termini niciodată cu mai 
multe. Rareori, un pion poate fi transformat în regină, dar nu 
poţi să produci pioni noi şi nici să-ţi preschimbi cavalerii în 
tancuri. De aceea, jucătorii de şah nu sunt nevoiţi niciodată 
să ia în calcul investiţiile. În schimb, multe jocuri moderne 
pe tablă şi pe computer se concentrează asupra investiţiilor 
şi a creşterii economice. 

Deosebit de grăitoare sunt jocurile de strategie cu 
civilizaţii, precum Minecraft, Coloniştii din Catan sau 
Civilization de Sid Meier. Jocul poate fi plasat în Evul Mediu, 
în Epoca de Piatră sau pe un tărâm imaginar, dar principiile 
rămân mereu aceleaşi - şi sunt întotdeauna capitaliste. 
Scopul vostru este să intemeiati un oraş, un regat sau poate 
chiar o întreagă civilizaţie. Porniţi de la o bază extrem de 
modestă, posibil doar un sat şi câmpurile din vecinătate. 
Bunurile voastre vă asigură un fond iniţial de grâu, lemn, fier 
sau aur. Apoi trebuie să investiţi cu înţelepciune acest venit. 

Trebuie să alegeţi între instrumente neproductive, dar 
necesare, cum sunt soldaţii, şi bunuri productive, de pildă 
mai multe sate, câmpuri şi mine. Strategia câştigătoare este 
de regulă aceea de a investi cât mai puţin cu putinţă în 
instrumentele esenţiale neproductive şi de a maximiza 
bunurile productive. Întemeierea unor noi sate înseamnă că 
tura următoare veţi avea un venit mai mare care vă va 
permite nu numai să cumpăraţi mai mulţi soldaţi (dacă e 
nevoie), ci şi să cresteti simultan investiţia în producţie, in 
scurt timp, ati putea să vă transformați satele în oraşe; sa 
construiți universităţi, porturi şi fabrici; să explorati mările 
şi oceanele; să vă intemeiati civilizaţia si să câştigaţi jocul. 


Sindromul arcei 


Totuşi, economia poate cu adevărat să crească la 
nesfârşit? Nu va rămâne la un moment dat fără resurse - şi 
nu se va opri ? Pentru a asigura o creştere permanentă, 
trebuie să descoperim cumva o rezervă inepuizabilă de 
resurse. 

O soluţie este să explorăm şi să cucerim noi teritorii. 
Secole la rând, creşterea economiei europene şi expansiunea 
sistemului capitalist s-au bazat masiv pe cuceririle imperiale 
de peste mări. Cu toate acestea, există un număr limitat de 
insule şi continente pe pământ. Unii antreprenori speră ca la 
un moment dat să exploreze şi să cucerească noi planete şi 
chiar galaxii, dar până atunci economia modernă a fost 
nevoită să găsească o metodă mai bună de extindere. 

Ştiinţa este cea care i-a oferit modernităţii soluţia. 
Economia vulpilor nu poate creşte fiindcă vulpile nu ştiu cum 
să producă mai mulţi iepuri. Economia iepurilor stagnează 
deoarece iepurii nu pot face ca iarba să crească mai repede. 
Dar economia oamenilor poate creşte, pentru că oamenii pot 
descoperi noi materiale şi surse de energie. 

Viziunea tradiţională asupra lumii, ca o plăcintă de 
dimensiuni fixe, pleacă de la premisa că în lume există doar 
două tipuri de resurse: materiile prime şi energia. Însă, în 
realitate, există trei tipuri de resurse: materiile prime, 
energia şi cunoaşterea. Materiile prime şi energia sunt 

epuizabile - cu cât foloseşti mai multe, cu atât ai mai puţine. 
În schimb, cunoaşterea este o resursă care sporeşte - cu cât 
foloseşti mai multă, cu atât ai mai multă. Într-adevăr, atunci 
când îţi lărgeşti fondul de cunoştinţe, îţi poate oferi mai 
multe materii prime şi mai multă energie. Dacă investesc 
100 de milioane de dolari căutând petrol în Alaska şi îl 
găsesc, am acum mai mult petrol, dar nepoţii mei vor avea 
mai puţin. În schimb, dacă investesc 100 de milioane de 
dolari în cercetări referitoare la energia solară şi descopăr o 
modalitate nouă şi mai eficientă de a o valorifica, atunci atât 
eu, cât şi nepoţii mei vom avea mai multă energie. 

Vreme de mii de ani, calea ştiinţifică spre creşterea 
economică a fost blocată, deoarece oamenii credeau că 
sfintele scripturi şi tradiţiile străvechi conţineau deja toate 
cunoştinţele importante pe care le avea lumea de oferit. O 
corporație ce credea că toate câmpurile petroliere din lume 
fuseseră deja descoperite nu îşi irosea timpul şi banii 
căutând petrol. În mod asemănător, o cultură umană care 
credea că ştie deja tot ce merita să fie ştiut nu se obosea să 
caute informaţii noi. Aceasta era poziţia celor mai multe 
civilizaţii umane premoderne. Cu toate acestea, Revoluţia 
Ştiinţifică a scăpat omenirea de această convingere naivă. 
Cea mai mare descoperire ştiinţifică a fost descoperirea 
ignoranței. Odată ce oamenii şi-au dat seama cât de putin 
ştiau despre lume, au avut brusc un motiv foarte bun să 
caute cunoştinţe noi, fapt care a deschis calea ştiinţifică spre 
progres. 

Cu fiecare generaţie, ştiinţa a contribuit la descoperirea 
unor noi surse de energie, a unor noi tipuri de materii prime, 
a unor utilaje mai bune şi a unor metode de producţie 
inovatoare. Drept urmare, în 2016 omenirea dispune de mult 
mai multă energie şi de mai multe materii prime decât 
oricând înainte, iar producţia explodează. Invențiile precum 
motorul cu abur, motorul cu ardere internă şi computerul au 
creat de la zero industrii cu totul noi. Privind douăzeci de ani 
în viitor, ne aşteptăm încrezători să producem şi să 
consumăm mult mai mult în 2036 decât astăzi. Avem 
încredere ca  nanotehnologia, ingineria genetică şi 
inteligenţa artificială vor revoluţiona din nou producţia şi vor 
deschide sectoare cu totul noi in superpietele noastre în 

Aşadar, avem şanse mari să depăşim problema 
insuficientei resurselor. Adevăratul duşman al economiei 
moderne este colapsul ecologic. Atât progresul ştiinţific, cât 
şi creşterea economică au loc într-o biosferă instabilă şi, pe 
măsură ce se intensifică, undele de şoc destabilizează 
ecologia. Ca să-i oferim oricărei persoane din lume nivelul de 
trai al americanilor înstăriți, ne-ar mai trebui câteva planete, 
însă nu o avem decât pe aceasta. Dacă progresul şi creşterea 
ajung într-adevăr să distrugă ecosistemul, vor plăti scump nu 
numai liliecii-vampiri, vulpile şi iepurii, ci si sapiens. Un 
dezastru ecologic va duce la prăbuşirea economiei, 
frământări politice, declinul nivelului de trai al oamenilor şi 
ar putea să amenințe însăşi existenţa civilizaţiei umane. 

Am putea reduce pericolul diminuând ritmul progresului şi 
creşterii. Dacă anul acesta investitorii se aşteaptă să obţină 
un profit de 6% la portofoliile lor, în zece ani ar putea învăţa 
să se mulţumească cu un profit de 3 %, în douăzeci de ani cu 
doar 1 %, iar în treizeci de ani economia va înceta să mai 
crească şi vom fi mulţumiţi cu ceea ce avem deja. Totuşi, 
crezul creşterii combate cu fermitate o asemenea idee 
eretică. În schimb, sugerează că ar trebui să alergăm şi mai 
rapid. Dacă descoperirile noastre destabilizează ecosistemul 
şi ameninţă omenirea, ar trebui să descoperim ceva ca să ne 
protejăm. Dacă stratul de ozon se micşorează şi ne expune 
cancerului de piele, ar trebui sa inventam o lotiune de 
protecţie solară mai bună şi tratamente mai bune împotriva 
cancerului, promovând astfel şi dezvoltarea noilor fabrici de 
lotiuni de protecţie solară şi a centrelor de oncologie. Daca 
toate industriile noi poluează atmosfera şi oceanele, 
provocând încălzire globală si extinctii în masă, ar trebui sa 
ne construim lumi virtuale şi refugii hi-tech care să ne 
asigure un trai tihnit, chiar dacă planeta devine infernal de 
încinsă, de mohorâtă şi de poluată. 

Beijingul a ajuns deja atât de poluat, încât oamenii evită să 
iasă în aer liber, iar chinezii înstăriți dau mii de dolari pe 
sisteme interioare de purificare a aerului. Cei extrem de 
bogaţi îşi construiesc dispozitive de protecţie chiar şi 
deasupra curților. In 2013 Scoala Internaţională din Beijing, 

unde studiază copiii diplomaților externi şi ai chinezilor din 
clasa superioară, a mers şi mai departe şi a construit un dom 
uriaş în valoare de cinci milioane de dolari deasupra celor 
şase terenuri de tenis şi a terenurilor sale de sport. Alte şcoli 
îi urmează exemplul, iar piaţa chineză a purificării aerului 
este în floare. Fireşte, majoritatea locuitorilor din Beijing nu 
îşi pot permite asemenea lux în casele lor şi nici să-şi trimită 
copiii la Scoala Internațională’. 

Omenirea este prinsă într-o cursă dublă. Pe de o parte, ne 
simţim constrânşi să accelerăm ritmul progresului ştiinţific 
şi al creşterii economice. Un miliard de chinezi şi un miliard 
de indieni vor să trăiască la fel ca americanii din clasa de 
mijloc şi nu văd nici un motiv pentru care să-şi suspende 
visurile, când americanii nu sunt dispuşi să renunţe la SUV- 
urile şi la mallurile lor. Pe de altă parte, trebuie să fim cu cel 
puţin un pas înaintea Armaghedonului ecologic. Gestionarea 
acestei curse duble devine tot mai dificilă de la un an la altul, 
deoarece Fiecare pas care îi aduce pe locuitorii din 
mahalalele Delhiului mai aproape de Visul American aduce şi 
planeta mai aproape de marginea prăpastiei. 

Vestea bună este că, vreme de sute de ani, omenirea s-a 
bucurat de o economie prosperă fără să cadă pradă unui 
dezastru ecologic. Multe alte specii au pierit pe parcurs, iar 
oamenii s-au confruntat la rândul lor cu diverse crize 
economice şi catastrofe ecologice, însă până acum am reuşit 
mereu să răzbim. Totuşi, succesul viitor nu este garantat de 
nici o lege a naturii. Cine ştie dacă ştiinţa va fi mereu 
capabilă să împiedice simultan economia să îngheţe şi 
ecologia să se înfierbânte? Şi, cum ritmul devine tot mai 
accelerat, marjele de eroare se tot restrâng. Dacă înainte era 
de ajuns să inventăm ceva nemaipomenit o dată la un secol, 
astăzi trebuie să venim cu câte un miracol o dată la doi ani. 

De asemenea, ar trebui să ne îngrijoreze faptul că o 
apocalipsă ecologică ar putea avea consecinţe diferite pentru 
diferitele clase sociale. În istorie nu există dreptate. În 
eventualitatea unui dezastru, cei săraci suferă aproape 
întotdeauna mult mai mult decât cei bogaţi, chiar dacă 
bogatii au provocat tragedia din capul locului. Încălzirea 
globală îi afectează deja pe oamenii săraci din ţările africane 
aride mai mult decât pe occidentalii înstăriți. În mod 

paradoxal, însăşi puterea ştiinţei ar putea spori pericolul, 
pentru că îi face pe cei bogaţi să se complacă. 

Să luăm exemplul emisiilor de gaze cu efect de seră. 
Majoritatea cercetătorilor şi un număr tot mai mare de 
politicieni recunosc realitatea încălzirii globale şi proporţiile 
pericolului. Totuşi, această conştientizare nu ne-a schimbat 
până în clipa de faţă comportamentul propriu-zis într-un mod 
semnificativ. Vorbim mult despre încălzirea globală, dar în 
practică omenirea nu e dispusă să facă sacrificiile 
economice, sociale sau politice serioase de care este nevoie 
pentru a pune capăt acestei catastrofe. Între 2000 şi 2010 
emisiile nu au scăzut deloc. Dimpotrivă, au crescut cu o rată 
anuală de 2,2%, în comparaţie cu rata anuală de creştere de 
1,3% dintre 1970 şi 2000*. Protocolul de la Kyoto din 1997 
privind reducerea emisiilor de gaze cu efect de seră îşi 
propunea doar să încetinească încălzirea globală, nu să o 
oprească, însă tara care poluează cel mai grav lumea - 
Statele Unite - a refuzat să-l ratifice şi nu a făcut nici o 
încercare de a-şi reduce semnificativ emisiile, de teamă să 
nu-i afecteze creşterea economică”. 

În decembrie 2015 au fost stabilite obiective mai 
ambitioase în Acordul de la Paris, care reclamă limitarea 
creşterii temperaturii medii la 1,5 grade peste nivelurile 
preindustriale. Dar multe dintre măsurile drastice de care 
este nevoie pentru a atinge acest obiectiv au fost amânate în 
mod convenabil până după 2030 sau chiar până în cea de-a 
doua jumătate a secolului XXI, aruncând efectiv pisica în 
curtea generaţiei următoare. Administraţiile actuale pot să 
se bucure de beneficii politice imediate pretinzând că au 
grijă de mediu, în vreme ce preţul politic enorm al reducerii 
emisiilor (şi al încetinirii creşterii) le este lăsat moştenire 
administraţiilor viitoare. Chiar şi aşa, la momentul la care 
scriu (ianuarie 2016), nu e deloc sigur că SUA şi alte ţări 
care poluează grav lumea vor ratifica Acordul de la Paris. 
Prea mulţi politicieni şi alegători cred că, atât timp cât 
economia creşte, oamenii de ştiinţă şi inginerii vor putea să 
ne salveze mereu de apocalipsă. Când vine vorba de 
schimbarea climatică, mulţi adepţi ai creşterii nu speră pur 
şi simplu în minuni - sunt absolut incredintati că minunile se 

vor produce. 

Cât de rațional este să pui în pericol viitorul omenirii 
deoarece presupui că oamenii de ştiinţă din viitor vor face 
nişte descoperiri necunoscute care vor salva planeta? Cei 
mai mulţi preşedinţi, miniştri şi directori executivi care 
conduc lumea sunt oameni cât se poate de rationali. De ce 
sunt dispuşi să-şi asume un asemenea risc ? Poate fiindcă nu 
cred că se joacă cu propriul lor viitor. Chiar dacă situaţia se 
inrautateste, iar ştiinţa nu poate tine potopul sub control, 
inginerii ar putea să construiască o Arcă a lui Noe de înaltă 
tehnologie pentru clasa superioară şi să lase miliarde de 


oameni să se înece. 

26. Toate discuţiile despre încălzirea globală şi toate conferințele, 
summiturile şi protocoalele nu au reuşit până acum să limiteze 
emisiile globale de gaze cu efect de seră. Dacă priviţi cu atenţie 
graficul, observați că emisiile scad doar în perioadele de stagnare şi 
criză economică. Astfel, uşoara scădere a emisiilor de gaze cu efect de 
seră din 2008-2009 nu s-a datorat semnării Acordului de la 
Copenhaga, ci crizei financiare globale. Singura modalitate sigură de 
a opri încălzirea globală este să oprim şi creşterea economică, ceea ce 
nici un guvern nu este dispus să facă. 

Credinţa în această Arcă avansată este în clipa de faţă una 
dintre cele mai mari ameninţări pentru viitorul omenirii şi al 
întregului ecosistem. Oamenii care cred în Arca hi-tech nu ar 
trebui să ia decizii în privinţa ecologiei globale, din acelaşi 
motiv pentru care oamenii care cred într-o viaţă edenică de 
apoi nu ar trebui să aibă acces la arme nucleare. 

Cum rămâne cu săracii ? De ce nu protestează ? Dacă şi 
când se va produce potopul, ei vor plăti cel mai scump. Însă 
tot ei vor fi şi primii care vor suporta consecinţele stagnării 
economice. Într-o lume capitalistă, viaţa oamenilor săraci se 
îmbunătăţeşte doar atunci când economia creşte. Aşadar, e 
puţin probabil ca ei să susţină măsurile de atenuare a 
amenințărilor ecologice viitoare care se bazează pe 
încetinirea creşterii economice actuale. Protejarea mediului 
este o idee foarte bună, dar cei care nu-şi pot plăti chiria 
sunt mult mai îngrijoraţi de descoperirea de cont decât de 
calotele glaciare care se topesc. 

Cursa de şoareci 


Chiar dacă vom continua să alergăm îndeajuns de repede 
şi vom reuşi să evităm atât colapsul economic, cât şi 
dezastrul ecologic, cursa în sine creează probleme enorme. 
Individului îi induce niveluri ridicate de stres şi tensiune. 
După secole de creştere economică şi progres ştiinţific, viaţa 
ar fi trebuit să devină liniştită şi paşnică, cel puţin în ţările 
cele mai avansate. Dacă strămoşii noştri ar fi ştiut ce unelte 
şi ce resurse ne stau la dispoziţie, ar fi bănuit că ne bucurăm 
de un calm celest, lipsiţi de griji şi de bătăi de cap. Adevărul 
e cu totul altul. În ciuda tuturor realizărilor noastre, simţim 
presiunea constantă de a face şi de a produce şi mai mult. 

Dăm vina pe noi înşine, pe şef, pe ipotecă, pe guvern, pe 
sistemul de învăţământ. Însă nu este cu adevărat vina lor. E 
vina pactului modern, la care am consimţit cu toţii în ziua în 
care ne-am născut. În lumea premodernă, oamenii semănau 
cu nişte funcţionari mărunți într-o birocratie socialistă. Îşi 
perforau cartelele de pontaj, după care aşteptau ca altcineva 
să facă ceva. În lumea modernă, noi, oamenii, tragem toate 
sforile, aşa că suntem supuşi unei presiuni constante, zi şi 
noapte. 

La nivel colectiv, cursa se manifestă prin transformări 
neîncetate. În vreme ce înainte sistemele sociale şi politice 
dăinuiau secole în şir, astăzi fiecare generaţie distruge 
lumea veche şi construieşte una nouă în locul ei. După cum 
sublinia în mod strălucit Manifestul comunist, lumea 
modernă necesită categoric incertitudine şi dezordine. Toate 
relaţiile rigide şi prejudecățile străvechi sunt înlăturate, iar 
structurile noi devin desuete înainte să prindă formă. Tot ce 
este solid dispare. Nu e uşor să trăieşti într-o lume atât de 
haotică şi e şi mai greu să o guvernezi. 

De aceea, modernitatea trebuie să muncească din greu ca 
să se asigure că nici indivizii, nici omenirea în ansamblu nu 
vor încerca să se retragă din cursă, în ciuda tensiunii şi a 
haosului pe care le creează. Pentru asta, modernitatea 
pretuieste creşterea economică, considerând-o o valoare 

supremă, de dragul căreia ar trebui să facem orice sacrificiu 
şi să ne asumăm orice pericol. La nivel colectiv, guvernele, 
firmele si organizaţiile sunt încurajate să-şi măsoare 
succesul prin creşterea economică şi să se teamă de 
stabilitate ca de diavol. La nivel individual, suntem inspirați 
să ne creştem în permanenţă veniturile şi nivelul de trai. 
Chiar dacă sunteţi relativ mulţumiţi de situaţia voastră 
actuală, ar trebui să vă zbateti să obţineţi mai mult. Luxurile 
de ieri devin necesităţile de azi. Dacă odată puteaţi trăi bine 
într-un apartament cu trei dormitoare, cu o singură maşină 
şi un singur computer, astăzi aveţi nevoie de o casă cu cinci 
dormitoare, de două maşini şi de o sumedenie de iPod-uri, 
tablete şi smartphone-uri. 

Indivizii nu au fost foarte greu de convins să-şi dorească 
mai mult. Lăcomia este inerentă firii umane. Marea 
problemă era aceea de a convinge instituţii colective precum 
statele şi bisericile să accepte noul ideal. Vreme de mii de 
ani, societăţile s-au străduit să ţină în frâu dorinţele 
indivizilor şi să le aşeze într-un oarecare echilibru. Se ştia 
prea bine că oamenii îşi doresc tot mai multe pentru ei înşişi, 
dar, atunci când plăcinta avea dimensiuni fixe, armonia 
socială depindea de cumpătare. Avaritia nu era bună. 
Modernitatea a răsturnat lumea cu susul în jos. A convins 
colectivitatile umane că echilibrul e mult mai înspăimântător 
decât haosul si, cum avariţia alimentează creşterea 
economică, ea este o forţă a binelui. Aşadar, modernitatea i- 
a inspirat pe oameni să-şi dorească mai mult şi a demontat 
disciplinele străvechi care ţineau în frâu lăcomia. 

Anxietatile generate au fost atenuate în mare măsură de 
capitalismul pieţei libere, acesta fiind unul dintre motivele 
pentru care această ideologie a devenit atât de populară. 
Gânditorii capitalişti ne liniştesc în mod repetat: „Nu vă 
faceţi griji, va fi în regulă. Dacă economia va creşte, mâna 
invizibilă a pieţei va avea grijă de toate celelalte”. Prin 
urmare, capitalismul a sanctificat un sistem vorace şi haotic 
care creşte în salturi, fără ca cineva să înţeleagă ce se 
petrece şi încotro ne grăbim. (Comunismul, care credea la 
rândul său în creşterea economică, se gândea că poate 
preveni haosul şi orchestra creşterea prin intermediul 
planificării de stat. Dar, după succesele iniţiale, a rămas în 

final cu mult în urma cavalcadei dezordonate a pieţei libere.) 

Criticarea capitalismului pieţei libere se află acum în 
fruntea agendei intelectualilor. De vreme ce capitalismul 
domină lumea noastră, ar trebui într-adevăr să ne străduim 
din răsputeri să-i înţelegem neajunsurile înainte ca acestea 
să provoace catastrofe apocaliptice. Totuşi, criticarea 
capitalismului nu ar trebui să ne facă să-i trecem cu vederea 
avantajele şi realizările. Până acum a fost un succes uimitor - 
cel putin dacă ignorati faptul că ar putea provoca un 
dezastru ecologic în viitor şi dacă masurati succesul in 
raport cu producţia şi creşterea economică. În 2016 poate că 
trăim într-o lume stresantă şi haotică, dar profeţiile 
apocaliptice privind colapsul şi violenţa nu s-au materializat, 
spre deosebire de promisiunile scandaloase de creştere 
perpetuă şi cooperare globală. Deşi ne mai confruntăm din 
când în când cu crize economice şi războaie internaţionale, 
pe termen lung capitalismul a reuşit nu numai să răzbească, 
ci şi să ţină în frâu foametea, molimele şi războiul. Timp de 
mii de ani, preoţii, rabinii şi muftiii au explicat că oamenii nu 
pot controla foametea, molimele şi războiul prin propriile 
eforturi. Apoi au venit bancherii, investitorii şi industriaşii, 
iar în decurs de 200 de ani au reuşit să facă tocmai asta. 

Aşadar, pactul modern ne-a promis o putere fără 
precedent - iar promisiunea a fost respectată. Dar cum 
rămâne cu preţul ? În schimbul puterii, pactul modern se 
aşteaptă sa renuntam la sens. Cum au tratat oamenii aceasta 
solicitare înspăimântătoare ? Dacă i-ar fi dat curs, ar fi putut 
crea cu uşurinţă o lume întunecată, lipsită de etică, de 
estetică şi de compasiune. Cu toate acestea, e adevărat că 
astăzi omenirea nu este doar mult mai puternică decât 
oricând, ci şi mult mai paşnică şi mai cooperantă. Cum au 
reuşit oamenii una ca asta ? Cum au supravieţuit şi au 
prosperat moralitatea, frumuseţea şi chiar compasiunea într- 
o lume lipsită de zei, de rai şi de iad? 

Capitaliştii se grăbesc din nou să atribuie toate meritele 
mâinii invizibile a pieţei. Cu toate acestea, mâna pieţei nu 
este doar invizibilă, ci şi oarbă şi nu ar fi putut nicicând să 
salveze de una singură societatea umană. Într-adevăr, nici 
măcar un târg de ţară nu poate rezista fără o mână de ajutor 
din partea unui zeu, a unui rege sau a unei biserici. Dacă 

totul este de vânzare, inclusiv instanţele şi poliţia, 
încrederea se evaporă, creditarea dispare, iar afacerile 
slabesc®. Atunci, ce a salvat societatea modernă de colaps ? 
Omenirea a fost salvată nu de legea cererii şi ofertei, ci mai 
curând de dezvoltarea unei noi religii revoluţionare - 
umanismul. 


Capitolul 7 
Revoluţia umanistă 


Pactul modern ne oferă putere, cu condiţia să renuntam la 
credinţa noastră într-un plan cosmic măreț care conferă sens 
vieţii. Totuşi, atunci când analizati pactul îndeaproape, 
descoperiţi o clauză derogatorie vicleană. Dacă oamenii 
reuşesc cumva să găsească sens fără să-l pună pe seama 
vreunui plan cosmic maret, aceasta nu este considerată a fi o 
încălcare a contractului. 

Această clauză derogatorie a constituit salvarea societăţii 
moderne, deoarece este imposibil sa mentii ordinea fara 
sens. Marele proiect politic, artistic şi religios al modernităţii 
a fost găsirea unui sens al vieţii care să nu ţină de vreun plan 
cosmic măreț. Nu suntem actori într-o dramă divină şi 
nimănui nu-i pasă de noi şi de faptele noastre, aşa că nimeni 
nu impune limite puterii noastre - dar tot suntem convinşi că 
vieţile noastre au un sens. 

Până în 2016 omenirea a reuşit într-adevăr să împace şi 
capra, şi varza. Pe lângă faptul că detinem mult mai multă 
putere decât oricând înainte, contrar tuturor aşteptărilor, 
moartea lui Dumnezeu nu a produs un colaps social. De-a 
lungul istoriei, profeţii şi filosofii au susţinut că, dacă 
oamenii ar înceta să creadă într-un plan cosmic măreț, legea 
şi ordinea ar fi spulberate. Cu toate acestea, astăzi, cea mai 
mare ameninţare la adresa legii şi ordinii globale sunt 
tocmai acei oameni care continuă să creadă în Dumnezeu şi 
în planurile Sale atotcuprinzătoare. Siria cu frică de 

Dumnezeu este un loc mult mai violent decât Olanda laică. 

Dacă nu există nici un plan cosmic şi nu suntem supuşi 
unor legi divine sau naturale, ce anume previne colapsul 
social? Cum de puteţi străbate mii de kilometri, de la 
Amsterdam la Bucureşti sau din New Orleans la Montreal, 
fără să fiţi răpiți de traficantii de sclavi, atacați de bandiți 
sau ucişi de triburi învrăjbite ? 

Priveşte înăuntru 


Antidotul pentru o existenţă lipsită de sens şi de legi a fost 
oferit de umanism, un nou crez revoluţionar care a cucerit 
lumea în ultimele câteva secole. Religia umanistă venerează 
omenirea şi se aşteaptă ca aceasta să joace rolul pe care l-au 
jucat Dumnezeu în creştinism şi în islam şi legile naturii în 
budism şi taoism. În vreme ce, în mod tradiţional, marele 
plan cosmic dădea sens vieţii oamenilor, umanismul 
inversează rolurile şi se aşteaptă ca experienţele oamenilor 
să dea sens cosmosului. Potrivit umanismului, oamenii 
trebuie să extragă din experienţele lor interioare nu numai 
sensul propriilor vieţi, ci şi sensul întregului univers. Aceasta 
este principala poruncă pe care ne-a dat-o umanismul: să 
creăm sens pentru o lume fără sens. 

Prin urmare, revoluţia religioasă centrală a modernităţii 
nu a fost pierderea credinţei în Dumnezeu, ci, mai curând, 
dobândirea credinţei în omenire. A fost nevoie de câteva 
secole de muncă asiduă. Gânditorii au scris broşuri, artiştii 
au compus poeme şi simfonii, politicienii au făcut înţelegeri - 
şi împreună au convins omenirea că poate satura universul 
cu sens. Ca să intelegeti profunzimea şi implicaţiile 
revoluţiei umaniste, ganditi-va cat de mult diferă cultura 
europeană modernă de cultura europeană medievală. În 
1300 locuitorii din Londra, Paris şi Toledo nu credeau că 
oamenii ar putea stabili singuri ce este bine şi ce este rău; ce 
este corect şi ce este greşit; ce este frumos şi ce este urât. 
Doar Dumnezeu putea să creeze şi să definească bunătatea, 
dreptatea şi frumuseţea. 

Deşi era acceptat în general faptul că oamenii se bucură 
de abilităţi şi oportunităţi unice, ei erau consideraţi totodată 
fiinţe ignorante si coruptibile. Fără supraveghere şi 
îndrumare din exterior, oamenii nu ar putea nicicând să 
înţeleagă adevărul veşnic, fiind atraşi în schimb spre plăceri 
senzuale efemere şi himere lumeşti. În plus, gânditorii 
medievali atrăgeau atenţia asupra faptului că oamenii sunt 
muritori, iar opiniile şi sentimentele lor sunt extrem de 
schimbătoare. Astăzi îndrăgesc ceva din toată inima, mâine 

mă dezgustă, iar săptămâna următoare sunt oale şi ulcele. 
De aceea, orice sens care depinde de părerea omului este 
inevitabil fragil şi trecător. Adevărurile absolute şi sensul 
vieţii şi al universului trebuie aşadar să se sprijine pe o lege 
eternă ce provine dintr-o sursă supraumană. 

Această perspectivă l-a făcut pe Dumnezeu sursa supremă 
a sensului, dar şi a autorităţii. Sensul şi autoritatea merg 
întotdeauna mână în mână. Cel care stabileşte sensul 
faptelor noastre - fie ele bune sau rele, corecte sau greşite, 
frumoase sau urâte - dobândeşte şi autoritatea de a ne spune 
ce să gândim şi cum să ne comportăm. 

Rolul lui Dumnezeu ca sursă a sensului şi a autorităţii nu a 
reprezentat doar o teorie filosofică. A afectat fiecare aspect 
al vieţii de zi cu zi. Să presupunem că în 1300, într-un orăşel 
englezesc, unei femei măritate i-a căzut cu tronc vecinul de 
alături şi s-a culcat cu el. În timp ce se furişa înapoi acasă, 
ascunzând un zâmbet şi aranjându-şi rochia, gândurile ei au 
luat-o la goană: „Ce-a fost asta ? De ce am făcut-o ? A fost 
bine sau rau ? Ce spune asta despre mine ? Ar trebui s-o fac 
din nou ? ”. Ca să primească răspuns la asemenea întrebări, 
Femeia trebuia să meargă la preotul local, să se spovedească 
şi să-l roage pe sfântul părinte să o îndrume. Preotul 
cunoştea bine scripturile, iar aceste texte sacre îi dezvăluiau 
exact părerea lui Dumnezeu despre adulter. Pe baza 
cuvântului veşnic al lui Dumnezeu, preotul putea stabili 
dincolo de orice îndoială că femeia săvârşise un păcat de 
moarte şi că, dacă nu şi-l ispăşea, avea să sfârşească în iad. 
Prin urmare, trebuia să se căiască numaidecât, să doneze 
zece monede de aur pentru următoarea cruciadă, să evite să 
mănânce carne în următoarele şase luni şi să facă un 
pelerinaj la mormântul Sfântului Thomas ă Becket din 
Canterbury. Şi se înţelege de la sine că nu mai trebuia să 
repete vreodată păcatul cumplit. 

Astăzi lucrurile stau cu totul altfel. Secole la rând, 
umanismul ne-a convins că suntem sursa supremă a sensului 
şi că, prin urmare, liberul nostru arbitru este cea mai înaltă 
autoritate dintre toate. În loc să aşteptăm o entitate 
exterioară să ne spună adevăruri fundamentale, ne putem 
baza pe propriile sentimente şi dorinţe. Încă din copilărie 

suntem asaltati de un potop de sloganuri umaniste care ne 
îndeamnă: „Ascultă-te pe tine însuţi, fii sincer cu tine însuţi, 
ai încredere în tine, urmeaza-ti inima, fă ce te face să te 
simţi bine”. Jean-Jacques Rousseau a rezumat totul în 
romanul sau ¢mile, Biblia sentimentului din secolul al XVIII- 
lea. Rousseau susţinea că a găsit regulile de conduită în 
viaţă „în adâncul inimii mele, scrise de natură cu litere pe 
care nimic nu le poate şterge. Trebuie să mă sfătuiesc doar 
cu mine însumi cu privire la ceea ce vreau să fac; ceea ce eu 
simt că e bine este bine, ceea ce simt că e rău este rau”’. 

Prin urmare, atunci când o femeie modernă vrea să 
înţeleagă sensul unei aventuri extraconjugale pe care o are, 
e mult mai putin dispusă să accepte orbeste judecatile unui 
preot sau ale unei cărţi străvechi. În schimb, îşi va analiza cu 
mare atenţie propriile sentimente. Dacă sentimentele ei nu 
sunt foarte clare, va suna o prietenă bună, se va întâlni cu ea 
la cafea şi-i va mărturisi totul. Dacă lucrurile sunt în 
continuare confuze, va merge la psihologul ei şi îi va spune 
povestea. Teoretic, psihologul modern deţine rolul preotului 
medieval, iar compararea celor două profesii este un clişeu 
folosit în exces. Totuşi, în practică le separă o prăpastie 
uriaşă. Psihologul nu are o carte sfântă care defineşte binele 
şi răul. Atunci când femeia îşi încheie povestea, este foarte 
putin probabil ca psihologul sa rabufneasca: „Femeie 
netrebnică! Ai comis un păcat înfiorător !”. La fel de puţin 
probabil este să spună: „Nemaipomenit! Bravo ţie! în 
schimb, orice ar fi făcut şi spus femeia, cel mai probabil 
psihologul o va întreba pe un ton grijuliu : „Ei bine, tu ce 
simţi în legătură cu cele întâmplate ? 

E adevărat, biblioteca psihologului se încovoaie sub 
greutatea lucrărilor lui Freud şi Jung şi a Manualului de 
Diagnostic si Statistică a Tulburarilor Mentale (.DSM), de 
1.000 de pagini. Totusi, acestea nu sunt sfinte scripturi. DSM 
diagnosticheaza suferințele vieții, nu sensul vieții. 
Majoritatea psihologilor cred că numai sentimentele umane 
sunt indreptatite să stabilească adevăratul sens al faptelor 
oamenilor. De aceea, oricare ar fi părerea psihologului 
despre aventura pacientei sale şi orice ar crede Freud, Jung 
şi DSM despre relaţiile extraconjugale în general, psihologul 
nu ar trebui să-i impună pacientei propriile lui opinii. În 

schimb, ar trebui să o ajute să cerceteze ungherele secrete 
ale inimii ei. Acolo şi numai acolo va găsi răspunsurile. În 
vreme ce preoţii medievali aveau o linie directă de 
comunicare cu Dumnezeu şi puteau să distingă în locul 
nostru între bine şi rău, psihologii moderni doar ne ajută să 
intrăm în contact cu trăirile noastre interioare. 

Acest fapt explică in parte soarta schimbătoare a 
instituţiei căsătoriei. In Evul Mediu, căsătoria era 
considerată o taină venită de la Dumnezeu, care îl 
împuternicise de asemenea pe capul familiei să-şi însoare şi 
mărite copiii potrivit dorințelor şi intereselor sale. Prin 
urmare, o aventură extraconjugală era o răzvrătire 
neobrăzată atât împotriva autorităţii divine, cât şi a celei 
părinteşti. Era un păcat de moarte, oricare ar fi fost 
sentimentele şi părerea amantilor despre asta. Astăzi, 
oamenii se căsătoresc din dragoste şi sentimentele lor 
personale sunt cele care conferă valoare acestei legături. 
Aşadar, dacă aceleaşi sentimente care te-au împins odată în 
braţele unui bărbat te împing acum în braţele altuia, ce e în 
neregulă cu asta ? Dacă o relaţie extraconjugală constituie 
un debuşeu pentru dorinţele tale emoţionale şi sexuale care 
nu îţi sunt satisfăcute de soţul tău cu care eşti căsătorită de 
douăzeci de ani şi dacă noul tău amant este curtenitor, 
pasional şi atent la nevoile tale, de ce să nu te bucuri de ea ? 

„la stai puţin”, aţi putea spune. Nu putem ignora 
sentimentele celorlalte părţi implicate. Poate că femeia şi 
amantul ei se simt minunat unul în braţele celuilalt, dar, 
dacă soţii lor află de relaţie, probabil că o bună bucată de 
vreme cu toţii se vor simţi groaznic. lar dacă se ajunge la 
divorţ, copiii lor ar putea rămâne cu cicatrici emoţionale 
decenii la rând. Chiar dacă aventura nu este dată niciodată 
în vileag, tensiunea sporită a amantilor care o ascund ar 
putea genera sentimente profunde de alienare şi ranchiună. 

Cele mai interesante discuţii din etica umanistă se referă 
la situații precum relaţiile extraconjugale, în care 
sentimentele umane se bat cap în cap. Ce se întâmplă atunci 
când aceeaşi faptă face o persoană să se simtă bine şi alta să 
se simtă prost ? Cum cântărim aceste sentimente unele în 
raport cu celelalte ? Sentimentele plăcute ale celor doi 
amanți au mai multă greutate decât sentimentele neplăcute 

ale soţilor şi copiilor lor ? 

Nu contează ce părere aveţi pe marginea acestei 
chestiuni. Este mult mai important să înţelegem tipul 
argumentatiei folosite de ambele tabere. Oamenii moderni 
au idei diferite despre relaţiile extraconjugale, dar, oricare 
ar fi poziţia pe care o adoptă, tind să o justifice mai curând în 
numele sentimentelor umane decât în numele sfintelor 
scripturi şi al poruncilor divine. Umanismul ne-a învăţat că 
un lucru poate fi rău doar dacă face pe cineva să se simtă 
rău. Crima e un lucru rău nu pentru că un zeu a spus 
cândva: „Să nu ucizi”. Mai curând, crima e un lucru rău 
deoarece le provoacă o suferinţă cumplită victimei, rudelor 
sale, prietenilor şi cunoştinţelor ei. Furtul este un lucru rău 
nu pentru că un text străvechi spune: „Să nu furi”. Mai 
curând, furtul este un lucru rău fiindcă, atunci când îţi pierzi 
bunurile, te simţi rău. lar dacă o faptă nu face pe nimeni să 
se simtă rău, atunci e cu neputinţă să fie ceva în neregulă cu 
ea. Dacă acelaşi text străvechi spune că Dumnezeu ne-a 
poruncit să nu ne facem chip cioplit nici din oameni, nici din 
animale (Ieşirea 20:4), dar mie îmi place să sculptez 
asemenea figuri şi nu fac rău nimănui prin asta, atunci, ce ar 
putea fi în neregulă? 

Aceeaşi logică domină dezbaterile actuale pe marginea 
homosexualității. Dacă doi bărbaţi adulţi se simt bine făcând 
sex împreună şi nu fac rău nimănui prin asta, de ce ar trebui 
să fie ceva greşit şi de ce să scoatem homosexualitatea în 
afara legii ? Este o chestiune privată între cei doi bărbaţi, 
care sunt liberi să decidă în această privinţă conform 
sentimentelor lor personale. Dacă în Evul Mediu doi bărbaţi 
i-ar fi mărturisit unui preot că se iubesc unul pe celălalt şi că 
nu au mai fost niciodată atât de fericiţi, sentimentele lor 
bune nu ar fi schimbat judecata incriminatoare a preotului - 
ba chiar absenţa sentimentului lor de vinovăţie doar ar fi 
înrăutățit situaţia. Astăzi, dimpotrivă, daca doi bărbaţi se 
iubesc, li se spune: „Dacă asta vă face sa va simtiti bine, 
faceti-o! Nu lăsaţi nici un preot să se joace cu mintea 
voastră. Doar urmati-va inima. Voi ştiţi ce e mai bine pentru 

În mod interesant, astăzi până şi fanaticii religioşi adoptă 
acest discurs umanist atunci când vor să influenţeze opinia 
publică. De exemplu, în ultimul deceniu, an de an, 
comunitatea LGBT israeliană a organizat o paradă gay pe 
străzile din Ierusalim. E o zi unică de armonie în acest oraş 
măcinat de conflicte, deoarece este singura ocazie în care 
evreii, musulmanii şi creştinii evlavioşi îşi găsesc brusc o 
cauză comună - cu toţii spumegă de furie la unison împotriva 
paradei gay. Lucrul cu adevărat interesant este însă 
argumentul pe care îl folosesc. Nu spun: „Aceşti păcătoşi nu 
ar trebui să organizeze o paradă gay fiindcă Dumnezeu 
interzice homosexualitatea”. Mai curând, explică la fiecare 
microfon şi cameră de televiziune disponibile : „Faptul că 
vedem o paradă gay care străbate oraşul sfânt Ierusalim ne 
răneşte sentimentele. La fel cum persoanele gay vor să le 
respectăm sentimentele, tot aşa şi ele ar trebui să le 
respecte pe ale noastre”. 

În 7 ianuarie 2015, fanaticii musulmani au masacrat mai 
mulţi angajaţi ai revistei franceze Charlie Hebdo deoarece 
revista publicase câteva caricaturi cu profetul Mahomed. În 
zilele ce au urmat, numeroase organizaţii musulmane au 
denunţat atacul, însă unele nu au putut rezista tentatiei de a 
adăuga şi un „dar”. De exemplu, Sindicatul Jurnaliştilor din 
Egipt i-a condamnat pe terorişti pentru că au recurs la 
violenţă, dar a criticat totodată revista pentru că „a rănit 
sentimentele a milioane de musulmani din lumea întreagă”?. 
Remarcati faptul că Sindicatul nu a denunţat revista pentru 
că nu a ascultat porunca Domnului. Asta numim noi progres. 


Sentimentele noastre conferă sens nu numai vieților 
noastre private, ci şi proceselor sociale şi politice. Atunci 
când vrem să ştim cine ar trebui să conducă ţara, ce politică 
externă să adoptăm şi ce măsuri economice să luăm, nu 
căutăm răspunsurile în scripturi. Si nici nu urmăm 
dispoziţiile papei sau pe cele ale Consiliului Laureatilor 
Premiului Nobel. Mai curând, în majoritatea ţărilor, 
organizăm alegeri democratice şi îi întrebăm pe oameni ce 
părere au despre chestiunea în cauză. Credem că alegătorul 
ştie cel mai bine şi că opţiunile libere ale indivizilor 
constituie autoritatea politică supremă. 

Totuşi, cum ştie votantul ce să aleagă? Cel puţin teoretic, 
alegătorul ar trebui să-şi examineze sentimentele cele mai 
adânci şi să le dea curs. Nu e întotdeauna uşor. Ca să pot 
ajunge la sentimentele mele, trebuie să filtrez sloganurile 
deşarte de propagandă, minciunile fără margini ale 
politicienilor nemiloşi, zgomotul creat de managerii sireti de 
campanie, care mă distrage, şi opiniile informate ale 
comentatorilor angajaţi. Trebuie să ignor tot acest vacarm şi 
să-mi ascult doar vocea interioară autentică. Iar atunci vocea 
interioară autentică îmi şopteşte la ureche: „Votează-l pe 
Cameron”, „Votează-l pe Modi”, „Voteaz-o pe Clinton” sau 
pe cine o mai fi, iar eu ştampilez acel nume pe buletinul de 
vot - şi aşa ştim cine ar trebui să conducă ţara. 

În Evul Mediu, aşa ceva ar fi fost considerat culmea 
prostiei. Sentimentele trecătoare ale muritorilor de rând 
ignoranti nu erau câtuşi de putin o bază solidă pentru 
deciziile politice importante. Când Anglia a fost devastată de 
Războiul celor Două Roze, nimeni nu s-a gândit să pună 
capăt conflictului prin organizarea unui referendum naţional, 
în care fiecare ţăran şi fiecare 

27. Duhul Sfânt, în chip de porumbel, aduce un vas plin cu mir pentru 
botezul regelui Clovis, întemeietorul regatului franc (ilustrație din 
Grandes Chroniques de France, cca 1380) Potrivit mitului fondator al 
Franţei, acest vas s-a păstrat de atunci la catedrala din Reims şi toţi 
regii francezi ce au urmat au fost unşi cu mirul divin la încoronarea 
lor. Fiecare încoronare implica aşadar o minune, atunci când vasul gol 
se umplea din nou, în mod spontan, cu mir. Acest fapt arăta că 
Dumnezeu însuşi îl alegea pe rege şi îi dădea binecuvântarea Sa. Dacă 
Dumnezeu nu ar fi vrut ca Ludovic al IX-lea, Ludovic al XIV-lea sau al 
XVI-lea să fie rege, vasul nu s-ar fi umplut la loc. 


fetişcană să voteze fie pentru Casa de Lancaster, fie pentru 
Casa de York. În mod asemănător, atunci când papa Urban 
al Il-lea a lansat Cruciada I, nu a pretins că e voinţa 
poporului. Era voinţa lui Dumnezeu. Autoritatea politică 
cobora din ceruri - nu se ridica din inimile şi minţile 
oamenilor muritori. 

Ceea ce este valabil pentru etică şi politică este valabil şi 

pentru estetică. În Evul Mediu arta era guvernată de 
etaloane obiective. Standardele frumuseţii nu reflectau 
capriciile umane. Mai curând, gusturile oamenilor trebuiau 
să se conformeze dictatelor supranaturale. Acest fapt era cât 
se poate de logic într-o perioadă în care oamenii credeau că 
arta era inspirată de forţe supranaturale, şi nu de 
sentimentele umane. Mâinile pictorilor, poeţilor, 
compozitorilor şi arhitecţilor erau, chipurile, controlate de 
muze, îngeri şi Duhul Sfânt. Deseori, când un compozitor 
scria un psalm frumos, nu i se acorda nici un merit 
compozitorului, din acelaşi motiv pentru care nu i se acorda 
nici condeiului. Acesta era ţinut şi mânuit de degetele 
omului, care erau la rândul lor ţinute şi controlate de mâna 
lui Dumnezeu. 

Erudiţii medievali se agatau de o teorie greacă clasică, 
potrivit căreia mişcările stelelor pe cer creează o muzică 
divină ce învăluie întregul univers. Oamenii se bucură de 
sănătate fizică şi mentală atunci când mişcările interioare 
ale corpului şi sufletului lor sunt în armonie cu muzica 
dumnezeiască creată de stele. Prin urmare, muzica 
oamenilor ar trebui să reflecte mai curând melodia divină a 
cosmosului decât ideile şi capriciile compozitorilor din carne 

şi oase. Cele mai frumoase imnuri, cântece şi melodii erau 
atribuite de regulă nu artist, ci inspiraţiei divine. 


28. Papa Grigore cel Mare compune cânturile gregoriene eponime. 
Duhul Sfânt, în forma sa preferată, de porumbel, stă pe umărul său 
drept, şoptindu-i cânturile la ureche. Duhul Sfânt este adevăratul 
autor al cânturilor, în vreme ce Grigore este doar un intermediar. 
Dumnezeu este sursa supremă a artei şi frumuseţii. 


Asemenea concepţii nu mai sunt la modă. Astăzi, umanistii 
cred că singura sursă a creaţiei artistice şi a valorii estetice 
sunt sentimentele umane. Muzica e creată şi judecată de 
vocea noastră interioară, care nu este nevoită să urmeze nici 
ritmurile stelelor şi nici poruncile muzelor şi îngerilor. 
Deoarece stelele sunt mute, iar muzele şi îngerii există doar 
în imaginaţia noastră. Artiştii moderni încearcă să se 
conecteze mai curând cu ei înşişi şi cu sentimentele lor decât 
cu Dumnezeu. De aceea, nu e de mirare că, atunci când 
evaluăm arta, nu mai credem în nici un etalon obiectiv. În 
schimb, ne aplecăm din nou asupra sentimentelor noastre 
subiective. În etică, mottoul umanist este „dacă te face să te 
simţi bine, fa-o”. In politică, umanismul ne instruieşte ca 
,alegatorul stie cel mai bine”, in estetica, umanismul spune 
că „frumuseţea e în ochii privitorului”. 

Prin urmare, însăşi definiţia artei este la dispoziţia oricui. 
În 1917 Marcel Duchamp a cumpărat un pisoar obişnuit, 
fabricat în serie, l-a declarat operă de artă, i-a dat numele 
Fântâna, l-a semnat şi l-a expus într-un muzeu. Oamenii 
medievali nu s-ar fi obosit nici măcar să discute despre asta. 
De ce să consumi oxigenul cu o asemenea idiotenie absolută? 
Totuşi, în lumea umanistă modernă, lucrarea lui Duchamp 
este considerată un reper artistic important. În nenumărate 
săli de curs din lumea întreagă, studenţilor la Arte li se arată 
în primul an o imagine cu Fântâna lui Duchamp, iar la un 
semn al profesorului se dezlantuie iadul. E artă! Nu, nu e! Ba 
da, e ! Nici pomeneală! După ce-şi lasă studenţii să se 
descarce putin, profesorul preia controlul discuţiei 
întrebând: „Ce este arta, mai exact ? Şi cum stabilim dacă 
ceva e o operă de artă sau nu ? ”. După alte câteva minute 

de discuţii în contradictoriu, profesorul îi îndrumă pe 
studenţi în direcţia cea bună: „Arta este orice cred oamenii 
că este artă, iar frumuseţea se află în ochii privitorului”. 
Dacă oamenii cred că un pisoar e o operă de artă frumoasă, 
atunci asta şi e. Ce autoritate mai înaltă există care să le 
spună oamenilor că se înşală ? Astăzi, diverse copii ale 
capodoperei lui Duchamp sunt expuse în câteva dintre cele 
mai importante muzee din lume, printre care Muzeul de Artă 
Modernă din San Francisco, Galeria Naţională a Canadei, 
Galeria Tate din Londra şi Centrul Pompidou din Paris. 
(Copiile sunt expuse în galeriile muzeelor, nu la toalete.) 

Asemenea abordări umaniste au avut un impact profund şi 
asupra sectorului economic. În Evul Mediu, breslele 
controlau procesul de producţie, lăsând puţin loc iniţiativei 
sau preferințelor meşteşugarilor şi clienţilor individuali. 
Breasla tâmplarilor stabilea cum arăta un scaun adecvat; 
breasla brutarilor definea pâinea bună; şi breasla maestrilor 
cântăreţi decidea ce cântece erau de primă mână şi care 
erau proaste. În acelaşi timp, conducătorii şi consiliile 
orăşeneşti reglementau salariile şi preţurile, obligându-i 
uneori pe oameni să cumpere cantităţi fixe de bunuri la un 
preţ nenegociabil. Pe piaţa liberă modernă, toate aceste 
bresle, consilii şi persoane în funcţii de conducere au fost 
înlocuite cu o autoritate supremă noua - liberul-arbitru al 
clientului. 

Să presupunem că cei de la Toyota ar decide să producă 
maşina perfectă. Reunesc un comitet de experţi din diferite 
domenii: angajează cei mai buni ingineri şi designeri, aduc 
laolaltă cei mai pricepuţi fizicieni şi economişti şi se consultă 
chiar cu diverşi sociologi şi psihologi. Ca să fie siguri, mai 
recrutează şi un laureat, doi ai Premiului Nobel, o actriţă 
distinsă cu Oscar şi câţiva artişti de talie mondială. După 
cinci ani de cercetare şi dezvoltare, prezintă lumii maşina 
perfectă. Milioane de vehicule sunt produse şi livrate 
reprezentantelor auto din lumea întreagă. Cu toate acestea, 
nimeni nu cumpără maşina. Asta înseamnă că potenţialii 
clienţi fac o greşeală şi nu ştiu ce e bine pentru ei? Nu. Pe o 
piaţă liberă, clientul are întotdeauna dreptate. Dacă clienţii 
nu doresc maşina, asta înseamnă că ea nu e bună. Nu 

contează că toţi profesorii universitari, toţi preoţii şi toţi 
mullahii strigă în gura mare de la toate catedrele şi 
amvoanele că e o maşină nemaipomenită - dacă clienţii o 
resping, e o maşină proastă. Nimeni nu are autoritatea să le 
spună clienţilor că se înşală şi ferească sfântul ca un stat să 
încerce să-şi oblige cetăţenii să cumpere o anumită maşină 
împotriva voinţei lor. 

Ceea ce este valabil pentru maşini e valabil şi pentru toate 
celelalte produse. Ascultati-1, de pildă, pe profesorul Leif 
Andersson de Ia Universitatea din Uppsala. Specializarea sa 
este îmbunătăţirea genetică a animalelor domestice, pentru 
a crea porci care cresc mai repede, vite care dau mai mult 
lapte şi găini cu mai multă carne. Într-un interviu acordat 
ziarului Haaretz, reportera Naomi Darom l-a pus pe 
Andersson în faţa faptului că aceste manipulări genetice le- 
ar putea provoca animalelor o suferinţă imensă. Vacile de 
lapte ,imbunatatite” au astăzi ugere atât de grele, încât abia 
dacă mai pot merge, în vreme ce găinile ,,perfectionate” nu 
pot nici să se ţină pe picioare. Profesorul Andersson a 
răspuns ferm: „Totul se rezumă la clientul individual şi la cât 
este dispus clientul să plătească pentru carne... trebuie să ne 
amintim că ar fi imposibil să menţinem nivelurile actuale ale 
consumului global de carne fara găina moderna 
[imbunatatita]... daca clientii ne cer doar cea mai ieftina 
carne cu putinţă, asta vor primi clienţii... Clienţii trebuie sa 
decida ce este cel mai important pentru ei - pretul sau 
altceva”®. 

Profesorul Andersson poate merge seara la culcare cu 
conştiinţa impacata. Faptul că clienţii îi cumpără produsele 
animale îmbunătăţite înseamnă că le satisface nevoile şi 
dorinţele şi că, prin urmare, ceea ce face e bine. Urmând 
aceeaşi logică, o corporație multinațională care vrea să ştie 
dacă se ridică la nivelul mottoului său, „Nu fi rea”, trebuie 
doar să arunce o privire la marja sa de profit. În cazul în care 
câştigă o mulţime de bani, înseamnă că milioane de oameni 
sunt încântați de produsele sale, ceea ce denotă că e o forţă 
a binelui. Dacă cineva obiectează şi spune că e posibil ca 
oamenii să aleagă greşit, i se va reaminti rapid că clientul 

are întotdeauna dreptate şi că sentimentele umane sunt 
sursa oricărui sens şi a oricărei autorităţi. Dacă milioane de 
oameni aleg liber să cumpere produsele companiei, cine eşti 
tu să le spui că se înşală ? 

În sfârşit, ascensiunea ideilor umaniste a revoluţionat şi 
sistemele de învăţământ. În Evul Mediu, sursa sensului şi a 
autorităţii era exterioară, motiv pentru care educaţia se axa 
pe insuflarea supunerii, memorarea scripturilor şi studiul 
tradiţiilor străvechi. Profesorii le adresau elevilor o 
întrebare, iar aceştia din urmă trebuiau să-şi amintească 
cum răspunseseră la ea Aristotel, regele Solomon sau 
Sfântul Toma din Aquino. 

În schimb, educaţia umanistă modernă îşi propune să-i 
înveţe pe elevi să gândească singuri. E bine să ştii părerea 
lui Aristotel, a lui Solomon şi a lui Toma din Aquino despre 
politică, artă şi economie; însă, dat fiind că sursa supremă a 
sensului şi a autorităţii se află în noi înşine, este mult mai 
important de ştiut ce crezi tu despre aceste subiecte. 
Intrebati un profesor - fie el educator, învăţător sau lector 
universitar - ce anume îi învaţă pe elevii săi. „Ei bine”, va 
răspunde el, „îi învăţ pe copii istorie, fizică cuantică sau artă 
- dar mai presus de orice încerc să-i învăţ să gândească 
singuri”. Poate că nu reuşeşte întotdeauna, însă asta 
încearcă să facă educaţia umanistă. 


Atunci când sursa sensului şi a autorităţii a trecut din cer 
la sentimentele umane, natura întregului cosmos s-a 
schimbat. Universul exterior - intesat până atunci de zei, 
muze, zâne şi strigoi - a devenit un spaţiu pustiu. Lumea 
interioară - până atunci o enclavă neînsemnată a pasiunilor 
în stare brută - a devenit profundă şi peste măsură de 
bogată. Îngerii şi demonii s-au transformat, din entităţi 
adevărate care cutreierau pădurile şi deşerturile lumii, în 
forţe interioare ale propriului psihic. Raiul şi iadul au încetat 
la rândul lor să mai fie locuri adevărate, undeva deasupra 
norilor şi sub vulcani, fiind interpretate în schimb ca nişte 
stări mentale interioare. Ai parte de experienţa iadului ori de 
câte ori aprinzi focurile furiei şi urii în inima ta; şi te bucuri 
de fericirea paradiziacă ori de câte ori iti ierti duşmanii, te 

căieşti pentru propriile fapte rele şi îţi împărţi averea cu cei 
săraci. 

Când Nietzsche a declarat că Dumnezeu e mort, asta voia 
să spună. Cel puţin în Occident, Dumnezeu a devenit o idee 
abstractă pe care unii o acceptă, iar alţii o resping, însă, 
oricum ar fi, ea contează prea puţin. În Evul Mediu, în lipsa 
unui zeu, nu aveam nici o sursă de autoritate politică, morală 
şi estetică. Nu îmi puteam da seama ce e corect, bun sau 
frumos. Cine ar putea trăi aşa? Astăzi, dimpotrivă, este 
foarte uşor să nu cred în Dumnezeu, fiindcă nu am de plătit 
un preţ pentru lipsa mea de credinţă. Pot să fiu ateu convins 
şi să obţin un amestec foarte bogat de valori politice, morale 
şi estetice din experienţa mea interioară. 

Dacă cred totuşi în Dumnezeu, este alegerea mea să cred. 
Dacă eul meu interior îmi spune să cred în Dumnezeu, atunci 
cred. Cred fiindcă simt prezenţa lui Dumnezeu, iar inima 
mea îmi spune că El este acolo. Dar, dacă nu mai simt 
prezenţa lui Dumnezeu şi dacă inima mea îmi spune brusc că 
Dumnezeu nu există, voi înceta să mai cred. Oricum ar fi, 
adevărata sursă a autorităţii sunt sentimentele mele. Aşadar, 
chiar şi atunci când spun că cred în Dumnezeu, adevărul 
este că am o credinţă mult mai puternică în vocea mea 
interioară. 


Umanismul în cinci imagini 

30. Economia umanistă : clientul are întotdeauna dreptate. 


31. Estetica umanistă : frumuseţea e în ochii privitorului. (Fântâna lui 
Marcel Duchamp la o expoziţie specială de artă modernă la Galeria 
Naţională a Scoției.) 

32. Etica umanistă: 
dacă te face să te simţi bine, fă- 
o! 


33. Educaţia umanistă : 
gândeşte singur! 

Mergi pe cărarea pietruită cu cărămizi galbene 


La fel ca orice altă sursă de autoritate, sentimentele au 
neajunsurile lor. Umanismul porneşte de la premisa că 
fiecare om are un singur eu interior autentic, dar, atunci 
când încerc să-l ascult, am parte adesea fie de tăcere, fie de 
o puzderie de voci contradictorii. Pentru a depăşi această 
problemă, umanismul a proclamat nu numai o nouă sursă a 
autorităţii, ci şi o nouă metodă de accesare a acelei autorităţi 
şi de dobândire a cunoaşterii adevărate. 

În Europa medievală, principala formulă a cunoaşterii era: 
Cunoastere = Scripturi x Logica Dacă oamenii voiau să 
afle răspunsul la o întrebare 
importantă, citeau scripturile şi se foloseau de logica 
acestora pentru a înţelege sensul exact al textului. De 
exemplu, eruditii care voiau să stabilească forma pământului 
citeau cu atenţie Biblia, căutând referinţe relevante. Unul 
dintre ei arăta că în lov 38 : 13 scrie că Dumnezeu poate „să 
apuce pământul de colţuri şi să scuture pe nelegiuiti de pe 
pământ”. Asta înseamnă - a chibzuit cărturarul - că, întrucât 
pământul are „colţuri” de care Dumnezeu poate „să apuce”, 
cu siguranţă e un pătrat turtit. Un alt înţelept a respins 
această interpretare, atrăgând atenţia asupra lui Isaia 40:22, 
unde scrie că Dumnezeu „stă în scaun deasupra cercului 
pământului” Asta nu dovedeşte că pământul e rotund? În 
practică, asta însemna că erudiţii căutau cunoaşterea 
petrecând ani de zile în şcoli şi biblioteci, citind tot mai 
multe texte şi perfectionandu-si logica, astfel încât să poată 
înţelege corect textele. 

Revoluţia Ştiinţifică a propus o formulă foarte diferită 


“Formula foloseşte semnul înmulţirii întrucât elementele 
acţionează unul asupra celuilalt. Cel puţin potrivit scolasticii 
medievale, nu poţi înţelege Biblia fără logică. Dacă valoarea logicii 
tale este zero, atunci, chiar dacă citeşti fiecare pagină din Biblie, 
suma cunoştinţelor tale va fi tot zero. Invers, dacă valoarea scripturii 
tale este zero, atunci logica nu te poate ajuta, oricare ar fi valoarea ei. 
Dacă formula ar folosi semnul adunării, o persoană cu multă logică, 
dar fără scripturi ar avea totuşi o cunoaştere vastă - ceea ce nouă ni s- 
ar putea părea rezonabil, însă nu şi scolasticii medievale. 

pentru cunoaştere: Cunoastere = Date Empirice x 
Matematică. Dacă vrem să aflăm răspunsul la o întrebare, 
trebuie să adunăm date empirice relevante, după care să 
folosim instrumente matematice ca să le analizăm. De 
exemplu, ca să aflăm forma adevărată a pământului, putem 
începe prin a observa Soarele, Luna şi planetele din diverse 
locuri de pe glob. Odată ce am adunat suficiente observaţii, 
putem folosi trigonometria pentru a deduce nu doar forma 
pământului, ci şi structura întregului sistem solar. În 
practică, asta înseamnă că oamenii de ştiinţă caută 
cunoaşterea petrecând ani de zile în observatoare, 
laboratoare şi expediţii de cercetare, adunând tot mai multe 
date empirice şi perfectionandu-si instrumentele matematice 
ca să poată interpreta corect datele. 

Formula ştiinţifică pentru cunoaştere a condus la progrese 
uluitoare în astronomie, fizică, medicină şi în multe alte 
discipline. Însă avea un inconvenient major: nu putea trata 
chestiunile ce ţineau de valoare si de sens. Învăţaţii 
medievali puteau stabili cu absolută certitudine că este 
greşit să ucizi şi să furi şi că scopul vieţii umane este să 
respecţi voinţa lui Dumnezeu, fiindcă aşa spuneau 
scripturile. Oamenii de ştiinţă nu pot oferi asemenea judecăţi 
etice. Nici un volum de date şi nici o scamatorie matematică 
nu pot dovedi că e greşit să ucizi. Cu toate acestea, 
societăţile umane nu pot supravieţui fără asemenea judecăţi 
de valoare. 

O modalitate de a depăşi această dificultate era ca vechea 
formulă medievală să fie folosită în continuare alături de 
noua metodă ştiinţifică. Atunci când ne confruntăm cu o 
problemă practică - precum stabilirea formei pământului, 
construirea unui pod sau tratarea unei boli -, adunăm date 
empirice si le analizăm matematic. Atunci cand ne 
confruntăm cu o problemă etică - de pildă, când stabilim 
dacă sa permitem sau nu divorţul, avortul şi 
homosexualitatea -, citim scripturile. Această soluţie a fost 
adoptată într-o anumită măsură de numeroase societăţi 
moderne, de la Marea Britanie victoriană la Iranul secolului 
XXI. 

Totuşi, umanismul a oferit o alternativă. Pe măsură ce 

oamenii au căpătat încredere în ei înşişi, a apărut o nouă 
formulă pentru dobândirea cunoaşterii etice: Cunoaştere = 
Experiente x Sensibilitate. Dacă vrem să aflăm răspunsul la 
orice întrebare etică, trebuie să ne aplecăm asupra 
experienţelor noastre interioare şi să le analizăm cu cât mai 
multă sensibilitate. În practică, asta înseamnă că, de fapt, 
căutăm cunoaşterea adunând experienţe ani de-a rândul şi 
dezvoltându-ne sensibilitatea ca să putem înţelege corect 
aceste experienţe. 

Ce sunt, mai exact, „experienţele“ ? Nu sunt date 
empirice. O experienţă nu e alcătuită din atomi, unde 
electromagnetice, proteine sau numere. Mai curând, o 
experienţă este un fenomen subiectiv format din trei 
ingrediente principale: senzaţii, emoţii şi gânduri. În orice 
moment, experienţa mea cuprinde tot ceea ce percep 
(căldură, plăcere, tensiune etc.); orice emoție pe care o simt 
(dragoste, teamă, furie etc.); şi orice gânduri îmi trec prin 
minte. 

Şi ce este „sensibilitatea” ? Înseamnă două lucruri. Mai 
întâi, să acord atenţie senzatiilor, emoţiilor şi gândurilor 
mele. Apoi, să le permit acestor senzaţii, emoţii şi gânduri să 
mă influenţeze. Fireşte, nu ar trebui să mă las purtat de 
fiecare adiere de vânt. Însă ar trebui să fiu receptiv la 
experienţele noi şi să le îngădui să-mi schimbe vederile, 
comportamentul şi chiar personalitatea. 

Experiențele şi sensibilitatea se consolidează reciproc într- 
un ciclu nesfârşit. Nu pot experimenta nimic dacă nu am 
sensibilitate şi nu-mi pot dezvolta sensibilitatea decât dacă 
am parte de diverse experienţe. Sensibilitatea nu este o 
aptitudine abstractă care poate fi dezvoltată citind cărţi sau 
ascultând conferinţe. Este o abilitate concretă ce se poate 
maturiza şi perfecționa doar prin aplicarea ei în practică. 

Să luăm exemplul ceaiului. Încep să beau ceai obişnuit, 
foarte dulce, în timp ce citesc ziarul de dimineaţă. Ceaiul 
este mai mult un pretext pentru doza de energie pe care mi- 
o dă zahărul. Într-o zi îmi dau seama că zahărul şi ziarul mă 
distrag aproape cu totul de la gustul propriu-zis al ceaiului. 
Aşa că reduc cantitatea de zahăr, las ziarul deoparte, închid 
ochii şi mă concentrez asupra ceaiului. Încep să-i simt 
mireasma şi aroma unice. În scurt timp constat că 

experimentez diferite tipuri de ceai, negru şi verde, şi le 
compar intensitatea rafinată şi buchetul delicat. În câteva 
luni, renunţ la mărcile din supermarketuri şi îmi cumpăr 
ceaiul de la Harrods. Ajung să am o preferinţă aparte pentru 
ceaiul „Panda Dung” din munţii Ya'an, în provincia Sichuan, 
făcut din frunze ce provin din tufe de ceai fertilizate cu 
excremente de urşi panda. Şi aşa, ceaşcă după ceaşcă, îmi 
dezvolt sensibilitatea pentru ceai şi devin un cunoscător în 
domeniu. Dacă mi-ai fi servit „Panda Dung” când abia 
incepusem să beau ceai, intr-o ceaşcă de porțelan din timpul 
Dinastiei Ming, nu l-aş fi apreciat mai mult decât pe un ceai 
ieftin într-un pahar din carton. Nu poţi experimenta un lucru 
dacă nu ai sensibilitatea necesară şi nu-ţi poţi dezvolta 
sensibilitatea decât daca treci printr-un sir lung de 
experienţe. 

Ceea ce este valabil pentru ceai e valabil şi pentru toate 
celelalte cunoştinţe estetice şi etice. Nu ne naştem cu o 
conştiinţă gata făcută. De-a lungul vieţii, rănim diverşi 
oameni şi oamenii ne rănesc pe noi, dăm dovadă de 
compasiune, iar alţii ne arată la rândul lor compasiune. Dacă 
suntem atenţi, sensibilitatea noastră morală se imbogateste, 
iar aceste experienţe devin o sursă valoroasă de cunoaştere 
etică despre ce este bine, ce este corect şi cine sunt eu cu 
adevărat. 

Prin urmare, umanismul vede lumea ca pe un proces 
gradual de schimbare interioară, care duce de la ignoranță 
la iluminare prin intermediul experienţelor. Scopul suprem 
al vieţii umaniste este să desăvârşeşti cunoaşterea printr-o 
gamă largă de experienţe intelectuale, emoţionale şi fizice. 
La începutul secolului al XIX-lea, Wilhelm von Humboldt - 
unul dintre principalii artizani ai sistemului modern de 
educaţie - spunea că scopul existenţei este „o distilare a celei 
mai vaste experienţe de viaţă cu putinţă în înţelepciune”. De 
asemenea, scria că „există o singură culme în viaţă - aceea 
ca experimentarea a tot ceea ce este omenesc să ne devină 
criteriu de evaluare”f. Acesta ar putea foarte bine să fie 
mottoul umanist. 


Potrivit filosofiei chineze, lumea este susţinută de 
interacţiunea unor forţe opuse, dar complementare, numite 

yin şi yang. Poate că acest lucru nu este valabil pentru lumea 
fizică, dar este cu siguranţă valabil pentru lumea modernă 
care a fost creată prin alianţa dintre ştiinţă şi umanism. 
Orice yang ştiinţific conţine un yin umanist şi viceversa. 
Yangul ne asigură putere, în vreme ce yinul ne oferă sens şi 
judecăţi etice. Yangul şi yinul modernităţii sunt raţiunea şi 
emoția, laboratorul şi muzeul, linia de producţie si 
supermarketul. Oamenii văd adesea doar yangul şi-şi 
închipuie că lumea modernă este aridă, ştiinţifică, logică şi 
utilitară - exact ca un laborator sau ca o fabrică. Însă lumea 
modernă este şi un supermarket extravagant. Nici o cultură 
din istorie nu a acordat vreodată o asemenea importanţă 
sentimentelor, dorințelor şi experienţelor omeneşti. Viziunea 
umanistă asupra vieţii ca succesiune de experienţe a devenit 
mitul fondator pentru numeroase industrii moderne, de la 
turism la artă. Agenţiile de voiaj şi restaurantele de lux nu ne 
vând bilete de avion, hoteluri sau cine sofisticate - ne vând 
experienţe inedite. 

În mod asemănător, în vreme ce majoritatea naratiunilor 
premoderne se concentrau asupra unor evenimente şi fapte 
externe, romanele, filmele şi poemele moderne pun adesea 
accentul pe sentimente. Epopeile greceşti şi latine şi 
romanele cavaleresti medievale erau înşiruiri de fapte 
eroice, şi nu de sentimente. Un capitol descria cum un 
cavaler cutezător s-a luptat cu un căpcăun monstruos şi l-a 
ucis. Alt capitol povestea cum cavalerul a salvat o frumoasă 
prinţesă din ghearele unui balaur care scuipa foc şi l-a ucis. 
Un al treilea capitol relata că un vrăjitor rău a răpit-o pe 
prinţesă, dar cavalerul l-a urmărit şi l-a ucis. Nu e de mirare 
că eroul era în mod invariabil un cavaler, şi nu un tâmplar 
sau un ţăran, întrucât ţăranii nu săvârşeau fapte eroice. 

În mod esenţial, eroii nu treceau prin nici un proces 
important de transformare interioară. Ahile, Arthur, Roland 
şi Lancelot erau războinici neinfricati, cu o viziune 
cavalerească asupra lumii, înainte să pornească în aventurile 
lor şi rămâneau războinici neinfricati, cu aceeaşi viziune 
asupra lumii, la sfârşit. Toţi căpcăunii pe care îi ucideau şi 
toate printesele pe care le salvau le confirmau curajul si 
perseverenta, însă nu îi invatau mare lucru. 

Concentrarea umanistă asupra sentimentelor şi a 

experienţelor, şi nu asupra faptelor, a transformat arta. 
Wordsworth, Dostoievski, Dickens şi Zola nu puneau mare 
pret pe cavalerii curajoşi şi pe cutezanta nesocotita; în 
schimb, au descris sentimentele casnicelor şi muncitorilor de 
rând. Unii oameni cred că romanul Ulise al lui Joyce 
reprezintă apogeul acestei aplecări moderne mai curând 
asupra vieţii interioare decât asupra faptelor externe. În 
260.000 de cuvinte, Joyce descrie o singură zi din viaţa lui 
Stephen Dedalus şi a lui Leopold Bloom din Dublin, care, de- 
a lungul acelei zile, fac... ei bine, nu mare lucru. 

Puţini oameni au citit Ulise din scoarță în scoarță, dar 
aceeaşi schimbare a centrului atenţiei caracterizează acum 
şi o bună parte din cultura noastră populară. În Statele 
Unite, emisiunea de televiziune Survivor este adesea 
considerată (sau condamnată) ca fiind reality-showul 
datorită căruia acest gen a început să facă furori. Survivor a 
fost primul reality-show care a ajuns în fruntea ratingurilor 
Nielsen, iar în 2007 revista Time l-a inclus în rândul celor 
mai bune o sută de showuri de televiziune din toate 
timpurile”. În fiecare sezon, douăzeci de concurenţi în 
costume de baie minuscule sunt izolaţi pe o insulă tropicală. 
Trebuie să facă faţă mai multor tipuri de provocări şi în 
fiecare episod votează pentru a-l elimina pe unul dintre ei. 
Ultimul rămas pleacă acasă cu un milion de dolari. 

Pentru publicul din Grecia homerică, din Imperiul Roman 
sau din Europa medievală, această idee ar fi fost familiară şi 
deosebit de atrăgătoare. Intră douăzeci de concurenţi - iese 
un singur erou. „Nemaipomenit!”, şi-ar fi spus un prinţ 
homeric, un patrician roman sau un cavaler cruciat, 
aşezându-se să privească. „Cu siguranţă urmează să vedem 
aventuri uimitoare, lupte pe viaţă şi pe moarte şi fapte 
neasemuite de eroism şi trădare. Probabil că războinicii se 
vor înjunghia reciproc pe la spate sau îşi vor împrăştia 
măruntaiele în văzul tuturor.” 

Dar ce dezamăgire! injunghierile pe la spate si 
împrăştierea măruntaielor rămân o simplă metaforă. Fiecare 
episod durează circa o oră. Din cele şaizeci de minute, 
cincisprezece se pierd cu reclame la pastă de dinţi, şampon 
şi cereale. Cinci minute sunt dedicate unor provocări 
incredibil de puerile - de pildă, cine aruncă cele mai multe 

nuci-de-cocos printr-un cerc sau cine mănâncă cele mai 
multe insecte într-un minut. În restul timpului, „eroii” doar 
vorbesc despre sentimentele lor! El a zis asta, ea a spus 
cealaltă, eu am simţit asta, eu am simţit aialaltă. Dacă un 
cavaler cruciat ar fi putut să urmărească cu adevărat 
Survivor, probabil că şi-ar fi înşfăcat securea şi ar fi făcut 
zob televizorul de plictiseală şi frustrare. 

Astăzi, cavalerii medievali poate că ne par nişte brute 
insensibile. Dacă ar trăi printre noi, i-am trimite la un 
psiholog, care i-ar putea ajuta să-şi conştientizeze propriile 
sentimente. Asta i se întâmplă Omului de Tinichea în 
Vrăjitorul din Oz. Merge pe cărarea pietruită cu cărămizi 
galbene alături de Dorothy şi de prietenii ei, sperând că, 
odată ajunşi în Oz, marele vrăjitor îi va dărui o inimă. În mod 
asemănător, Sperietoarea de Ciori vrea un creier, iar Leul îşi 
doreşte curaj. La sfârşitul călătoriei lor, descoperă că marele 
vrăjitor este un şarlatan şi că nu le poate oferi nici unul 
dintre aceste lucruri. Însă descoperă un lucru mult mai 
important: tot ceea ce îşi doreau se afla deja în ei înşişi. Nu 
avuseseră nicicând nevoie de un vrăjitor cu puteri 
supranaturale ca să devină sensibili, înţelepţi sau curajoşi. 
Trebuie doar să urmezi cărarea pietruită cu cărămizi 
galbene şi să fii receptiv la orice experienţă ţi s-ar ivi în cale. 

Exact aceeaşi lecţie o învaţă şi căpitanii Kirk şi Jean-Luc 
Picard atunci când străbat galaxia în nava stelară 
Enterprise; Huckleberry Finn şi Jim când navighează în aval 
pe fluviul Mississippi; Wyatt şi Billy când se plimbă pe 
motocicletele lor Harley-Davidson in Easy Rider şi 
nenumărate alte personaje, în multe alte filme din categoria 
road movie, care îşi părăsesc orăşelele natale din 
Pennsylvania (sau poate din New South Wales), pornesc la 
drum într-o maşină decapotabilă veche (sau poate cu 
autobuzul), au parte de diverse experienţe care le schimbă 
viaţa, se conectează cu propria persoană, vorbesc despre 
sentimentele lor şi în cele din urmă ajung în San Francisco 
(sau poate în Alice Springs) ca indivizi mai buni şi mai 
înţelepţi. 

Formula Cunoaştere = Experiente x Sensibilitate nu ne-a 
schimbat doar cultura populara, ci chiar si perceptia asupra 
unor chestiuni cu greutate, precum razboiul. In cea mai 
mare parte a istoriei, atunci cand oamenii voiau | 


34. Jean-Jacques Walter, Gustav Adolf al Suediei în bătălia de la 
Breitenfeld. 


să ştie dacă in anumit război era just, îl întrebau pe 
Dumnezeu, întrebau scripturile şi îi întrebau pe regi, pe 
nobili şi pe preoţi. Puţini puneau preţ pe opiniile şi 
experienţele unui soldat de rând sau ale unui civil obişnuit. 
Poveştile de război precum cele ale lui Homer, Vergiliu şi 
Shakespeare se axau pe faptele împăraţilor, generalilor şi 
eroilor de seamă şi, deşi nu ascundeau ororile războiului, 
acestea erau mai mult decât compensate de un meniu 
complet de glorie şi eroism. Soldaţii obişnuiţi apăreau fie sub 
forma unor mormane de cadavre măcelărite de vreun Goliat, 
fie a unei mulţimi care saltă pe umeri în urale un David 
triumfător. 

Priviţi, de pildă, tabloul care înfăţişează bătălia de la 
Breitenfeld, care a avut loc în 17 septembrie 1631. 

Pictorul, Jean-Jacques Walter, îl glorifică pe regele Gustav 
Adolf al Suediei, care şi-a condus în acea zi armata către o 
victorie decisivă. Gustav Adolf se ridică deasupra câmpului 
de luptă ca şi când ar fi un zeu al războiului. Ai impresia că 
regele controlează bătălia la fel ca un jucător de şah care 
mută pionii. Pionii sunt mai mult figuri generice sau puncte 
minuscule în fundal. Walter nu era interesat de ceea ce 
simțeau atunci când atacau, fugeau, ucideau sau mureau. Ei 
sunt o colectivitate fără chip. 


35. Pieter Snayers, Bătălia de la Muntele Alb. 


Chiar şi atunci când pictorii se concentrau mai curând 
asupra bătăliei în sine decât asupra comandantului, o 
priveau tot de sus şi erau mult mai preocupaţi de manevrele 
colective decât de sentimentele personale. Să luăm exemplul 
picturii lui Pieter Snayers care înfăţişează bătălia de la 
Muntele Alb din noiembrie 1620. 

Pictura zugrăveşte o celebră victorie catolică în Războiul 
de Treizeci de Ani in fata rebelilor protestanți eretici. 

Snayers a vrut să comemoreze această victorie prezentând 
cu minutiozitate diferitele formaţiuni, manevre şi mişcări de 
trupe. Puteţi identifica cu uşurinţă diversele unităţi, 
armamentul şi poziţiile lor pe câmpul de luptă. Snayers a 
acordat mult mai puţină importanţă experienţelor, 
sentimentelor soldaţilor de rând. La fel ca Jean-Jacques 
Walter, ne face să observăm bătălia din perspectiva 
olimpiană a zeilor şi regilor şi ne dă impresia că războiul 
este o uriaşă partidă de şah. 

Dacă priviţi mai îndeaproape - iar pentru asta s-ar putea 
să aveţi nevoie de o lupă - vă dati seama că Bătălia de la 
Muntele Alb este puţin mai complexă decât o partidă de şah. 
Ceea ce la prima vedere par a fi abstracţiuni geometrice se 
transformă, la o analiză mai atentă, în scene sângeroase de 
carnaj. Ici şi colo puteţi distinge chiar chipurile soldaţilor 
care aleargă sau fug, trăgând cu arma sau străpungând 
duşmanul cu sulița. Totuşi, aceste scene capătă sens datorita 
locului pe care îl ocupă în imaginea de ansamblu. Atunci 
când vedem că o ghiulea spulberă un soldat, înţelegem că 
scena face parte din marea victorie catolică. Dacă soldatul 
luptă în tabăra protestantă, moartea sa este o răsplată justă 
pentru rebeliune şi erezie. Dacă soldatul luptă în armata 
catolică, moartea sa este un sacrificiu nobil pentru o cauză 
lăudabilă. Dacă privim în sus, vedem îngeri plutind la 
înălţime deasupra câmpului de luptă. Tin în mâini un 
stindard alb care explică în latină ce s-a întâmplat în această 
luptă şi de ce a fost atât de importantă. Mesajul e că 
Dumnezeu l-a ajutat pe împăratul Ferdinand al II-lea să-şi 
învingă duşmanii în 8 noiembrie 1620. 

Vreme de mii de ani, atunci când oamenii aveau în faţă 
imagini de război, vedeau zei, împărați, generali şi eroi de 
seamă. Însă în ultimele două secole regii şi generalii au fost 
împinşi tot mai mult pe margine, iar în lumina reflectoarelor 
a păşit soldatul de rând, cu experienţele sale. Romane de 
război precum Pe frontul de vest nimic nou şi filme de război 
ca Plutonul încep cu un recrut imatur care ştie puţin despre 
el însuşi şi despre lume, dar e plin de speranţe şi de iluzii. 
Crede că războiul este glorios, cauza e justă, iar generalul 
este un geniu. Câteva săptămâni de război adevărat - cu 

noroi, sânge şi mirosul morţii - îi spulberă iluziile una după 
alta. Dacă supravieţuieşte, fostul recrut naiv va deveni un 
bărbat mult mai înţelept în urma războiului, care nu mai 
crede cliseele şi idealurile vehiculate de profesori, de 
producătorii de film si de politicienii elocventi. 

În mod paradoxal, această poveste a devenit atât de 
influentă, încât astăzi e repetată la nesfârşit chiar de către 
profesori, de producătorii de film şi de politicienii elocventi. 
„Războiul nu este ceea ce vedeţi în filme!”, avertizează 
superproductiile hollywoodiene precum Apocalipsul acum, 
Platoşa de oțel şi Elicopter la pământ!. Pastrate pe film, în 
proză sau în poezie, sentimentele infanteristului de rând au 
devenit autoritatea supremă în ceea ce priveşte războiul, 
fapt pe care toată lumea a învăţat să-l respecte. După cum 
spune şi gluma: „De câţi veterani ai Războiului din Vietnam e 
nevoie ca să schimbi un bec? Nu ai de unde să ştii, nu ai fost 
acolo”®. 

Şi pictorii şi-au pierdut interesul pentru generalii călare şi 
pentru manevrele tactice. În schimb, se străduiesc să 
zugrăvească sentimentele soldatului de rând. Mai priviţi o 
dată Bătălia de la Breitenfeld şi Bătălia de la Muntele Alb. 
Acum uitaţi-vă la următoarele două picturi, amândouă 
considerate capodopere ale artei de război din secolul XX: 
Războiul de Otto Dix şi Privirea de 2.000 de yarzi de Thomas 
Lea. 

Dix a fost sergent în armata germană în Primul Război 
Mondial. Lea a scris despre bătălia de pe insula Peleliu din 
1944 pentru revista Life. În vreme ce Walter şi Snayers 
vedeau în război un fenomen militar şi politic şi voiau să 

37 Thomas Lea, Privirea de 2.000 de yarzi (1944). 

ştim ce s-a întâmplat în anumite bătălii, Dix şi Lea vedeau 
războiul ca pe un fenomen emoţional şi voiau să ştim ce 
sentimente induce. Nu le păsa de geniul generalilor sau de 
detaliile tactice ale vreunei bătălii. Soldatul lui Dix putea să 
fi fost la Verdun, la Ypres sau pe Somme - nu contează unde, 
fiindcă războiul este un iad pretutindeni. Soldatul lui Lea s-a 
întâmplat să fie un infanterist american pe insula Peleliu, dar 
aţi fi putut vedea exact aceeaşi privire încremenită de 2.000 
de yarzi pe chipul unui soldat japonez la Iwo Jima, al unui 
soldat german la Stalingrad sau al unui soldat britanic la 
Dunquerque. 

În tablourile lui Dix şi Lea, sensul războiului nu este dat de 
mişcările tactice sau de proclamatiile divine. Dacă vreţi sa 
intelegeti războiul, nu vă uitaţi la generalul din vârful 
dealului sau la îngerii din văzduh. În schimb, uitati-va direct 
în ochii soldaţilor de rând. În tabloul lui Lea, ochii larg 
deschişi ai unui soldat traumatizat deschid o fereastră către 
adevărul cumplit al războiului. În tabloul lui Dix, adevărul 
este atât de greu de îndurat, încât trebuie să fie ascuns 
parţial în spatele unei măşti de gaze. Deasupra câmpului de 
luptă nu zboară nici un înger - doar de un căprior distrus 
atârnă un cadavru în putrefacție, cu un deget acuzator. 

Aşadar, artiştii ca Dix şi Lea au contribuit la răsturnarea 
ierarhiei tradiţionale a războiului. Odinioară, multe războaie 
erau cu siguranţă la fel de înspăimântătoare ca acelea din 
secolul XX. Cu toate acestea, până şi experienţele atroce 
erau plasate atunci într-un context mai larg care le conferea 
un sens pozitiv. Războiul poate că era un iad, dar reprezenta 
şi calea către rai. Un soldat catolic care lupta în bătălia de la 
Muntele Alb îşi putea spune : „E adevărat, sufăr. Dar papa şi 
împăratul spun că luptăm pentru o cauză bună, aşa că 
suferinţa mea înseamnă ceva”. Otto Dix folosea un tip opus 
de logică. El considera că experienţa personală era sursa 
oricărui sens, aşa că raţionamentul său era: „Sufăr - iar asta 
e rău deci tot războiul e rău. Dacă totuşi kaizerul şi clerul 


susţin acest război, atunci cu siguranţă se insala”’. 

Schisma umanistă 


Până acum am discutat despre umanism ca şi când ar fi o 
viziune unică, coerentă asupra lumii. În realitate, umanismul 
a împărtăşit soarta oricărei religii de succes, cum sunt 
creştinismul şi budismul. Pe măsură ce s-a răspândit şi a 
evoluat, s-a fragmentat in mai multe secte rivale. Toate 
sectele umaniste cred că experienţa umană este sursa 
supremă a autorităţii şi a sensului, dar interpretează diferit 
experienţa umană. 

Umanismul s-a împărţit în trei ramuri principale. Ramura 
ortodoxă susţine că fiecare fiinţă umană este un individ unic, 
care are o voce interioară aparte şi o serie de experienţe 
care nu vor fi repetate nicicând. Fiecare fiinţă umană este o 
rază unică, ce luminează lumea dintr-o perspectivă diferită şi 
conferă culoare, profunzime şi sens universului. De aceea, ar 
trebui să-i acordăm fiecărui individ cât mai multă libertate 
cu putinţă să experimenteze lumea, să-şi urmeze vocea 
interioară şi să-şi exprime propriul adevăr interior. În 
politică, în economie sau în artă, liberul-arbitru individual ar 
trebui să aibă mult mai multă greutate decât interesele de 
stat sau doctrinele religioase. Cu cât indivizii se bucură de 
mai multă libertate, cu atât lumea este mai frumoasă, mai 
bogată şi mai plină de înţeles. Pentru această importanţă 
acordată libertăţii, ramura ortodoxă a umanismului este 
cunoscută drept „umanism liberal” sau pur şi simplu 
„liberalism”* 

Politica liberală crede că alegătorul ştie cel mai bine. Arta 
liberală susţine că frumuseţea e în ochii privitorului. 
Economia liberală afirmă că clientul are întotdeauna 
dreptate. Etica liberală ne spune că, dacă un lucru ne face să 
ne simţim bine, ar trebui să-l facem. Educaţia liberală ne 
învaţă să gândim singuri, fiindcă vom găsi toate răspunsurile 
în noi înşine. 

În secolele al XIX-lea şi XX, pe măsură ce umanismul a 
dobândit tot mai multă credibilitate socială şi putere politică, 


“In politica americană, liberalismul este interpretat adesea într-un 
sens mult mai restrâns şi pus în opoziţie cu „conservatorismul”. 
Totuşi, în sensul larg al termenului, şi majoritatea conservatorilor 
americani sunt liberali. 

a creat două ramuri cât se poate de diferite: umanismul 
socialist, care includea o mulţime de mişcări socialiste şi 
comuniste, şi umanismul evolutionist, ai cărui partizani cei 
mai vestiți au fost naziştii. Ambele ramuri erau de acord cu 
liberalismul că experienţa umană este sursa supremă a 
sensului şi autorităţii. Nici una nu credea în vreo putere 
transcendentală sau într-o carte divină de legi. Dacă, de 
exemplu, l-aţi fi întrebat pe Karl Marx de ce nu era în regulă 
ca puştii de zece ani să lucreze în ture de câte douăsprezece 
ore în fabrici pline de fum, ar fi răspuns că asta îi face pe 
copii să se simtă rău. Ar trebui să evităm exploatarea, 
oprimarea şi inegalitatea nu pentru că aşa a spus Dumnezeu, 
ci pentru că îi fac pe oameni să se simtă groaznic. 

Totuşi, atât socialiştii, cât şi umaniştii evolutionisti 
subliniau faptul că înţelegerea liberală a experienţei umane 
este imperfectă. Liberalii consideră că experienţa umană e 
un fenomen individual. Însă în lume sunt mulţi indivizi care 
adesea simt lucruri diferite şi au dorinţe contradictorii. Dacă 
autoritatea şi sensul decurg din experienţele individuale, 
cum tranşezi contradicţiile dintre aceste experienţe diferite ? 

Pe 17 iulie 2015, Angela Merkel, cancelarul german, a fost 
pusă în dificultate de o adolescentă palestiniană refugiată 
din Liban, a cărei familie îşi dorea azil în Germania, dar risca 
deportarea iminentă. Fata, Reem, i-a spus lui Merkel într-o 
germană impecabilă: „Este cu adevărat greu să vezi cum alţi 
oameni se pot bucura de viaţă şi tu nu poţi. Nu ştiu ce îmi va 
aduce viitorul”. Merkel i-a răspuns că „politica poate fi dură” 
şi a explicat că există sute de mii de refugiaţi palestinieni în 
Liban şi că Germania nu îi poate asimila pe toţi. Şocată de 
această replică fără ocolişuri, Reem a izbucnit în lacrimi. 
Merkel a bătut-o uşor pe spate pe fata deznădăjduită, dar a 
rămas fermă pe poziţie. 

În scandalul public ce a urmat, mulţi au acuzat-o pe 
Merkel de sânge-rece şi lipsă de sensibilitate. Pentru a 
tempera criticile, Merkel a schimbat direcţia, iar Reem şi 
familia ei au primit azil. În lunile următoare, Merkel a 
deschis uşa şi mai larg, primind sute de mii de refugiaţi în 
Germania. Dar nu poţi să le faci tuturor pe plac. În scurt 
timp a fost aspru criticată pentru că s-a lăsat pradă 
sentimentalismului şi nu a adoptat o atitudine îndeajuns de 

fermă. Mulţi părinţi germani se temeau că, din pricina 
schimbării radicale a poziţiei lui Merkel, copiii lor vor avea 
un nivel de trai mai scăzut şi vor avea poate de suferit de pe 
urma unui val de islamizare. De ce să pună în pericol pacea 
şi prosperitatea familiilor lor ca să ajute nişte străini care 
poate că nici nu cred în valorile liberalismului ? Toată lumea 
are sentimente foarte puternice în legătură cu această 
chestiune. Cum să aplanezi contradicţiile dintre sentimentele 
refugiaților disperaţi şi ale germanilor nelinistiti® ? 

Liberalii se frământă în permanenţă din pricina acestor 
contradicții. Eforturile însemnate ale lui Locke, Jefferson, 
Mill şi ale colegilor lor nu ne-au putut oferi o soluţie rapidă 
şi uşoară la asemenea dileme. Organizarea unor alegeri 
democratice nu va fi de ajutor, căci atunci s-ar pune 
problema cine votează la aceste alegeri - doar cetăţenii 
germani sau şi milioanele de asiatici şi africani care vor să 
imigreze în Germania ? De ce să privilegiezi sentimentele 
unui grup în defavoarea altuia? În mod asemănător, nu poţi 
soluţiona conflictul arabo-israelian cerându-le celor opt 
milioane de cetăţeni israelieni şi celor 350 de milioane de 
cetăţeni ai naţiunilor Ligii Arabe să voteze în această 
chestiune. Din motive evidente, israelienii nu s-ar simţi 
obligaţi să accepte rezultatul unui asemenea plebiscit. 

Oamenii se simt obligaţi să respecte alegerile democratice 
doar atunci când împărtăşesc o legătură esenţială cu 
majoritatea celorlalţi votanti. Dacă experienţa celorlalţi 
alegători îmi este străină şi cred că ei nu îmi înţeleg 
sentimentele şi că nu le pasă de interesele mele vitale, 
atunci, chiar dacă tabăra cealaltă obţine de o sută de ori mai 
multe voturi, nu am absolut nici un motiv să accept verdictul. 
Alegerile democratice pot fi organizate de regulă doar de 
populaţiile care au o legătură preexistentă, cum ar fi 
credinţele religioase sau miturile naţionale. Ele constituie o 
metodă prin care oamenii ce se înţeleg deja în privinţa 
chestiunilor fundamentale îşi tranşează neînțelegerile. 

Prin urmare, în multe cazuri, liberalismul s-a contopit cu 
identitățile colective şi sentimentele tribale străvechi pentru 
a forma naționalismul modern. Astăzi multi oameni asociază 
naționalismul cu forţele antiliberale, dar cel putin în secolul 

al XIX-lea naționalismul era în acord cu liberalismul. 
Liberalii glorifică experienţele unice ale indivizilor. Fiecare 
om are sentimente, preferinţe şi ciudăţenii aparte, pe care ar 
trebui să fie liber să şi le exprime şi exploreze, atât timp cât 
ele nu rănesc pe nimeni. În mod similar, nationalistii din 
secolul al XIX-lea, precum Giuseppe Mazzini, preamăreau 
caracterul unic al naţiunilor individuale. Ei subliniau faptul 
că numeroase experienţe umane sunt comune. Nu poţi dansa 
polca de unul singur şi nu poţi să inventezi şi să mentii vie 
limba germană de unul singur. Folosind cuvântul, dansul, 
mâncarea şi băutura, fiecare naţiune cultivă în membrii săi 
experienţe diferite şi-şi dezvoltă propriile sensibilitati 
specifice. 

Naţionaliştii liberali ca Mazzini încercau să protejeze 
aceste experienţe nationale caracteristice ca sa nu fie 
persecutate şi distruse de imperiile intolerante şi proiectau o 
comunitate paşnică a naţiunilor, în care fiecare era liberă să- 
şi exprime şi să-şi exploreze sentimentele comune fără a-şi 
răni vecinii. Aceasta rămâne ideologia oficială a Uniunii 
Europene, a cărei Constituţie din 2004 afirmă că Europa este 
„unită în diversitate” şi că diferitele popoare ale Europei 
sunt „mândre de propriile identități nationale”. Valoarea 
prezervării experienţelor comune unice ale naţiunii germane 
le permite până şi germanilor liberali să se opună ridicării 
barierelor imigrației. 

Desigur, alianţa liberalismului cu naționalismul nu a 
rezolvat câtuşi de puţin toate problemele, ci, dimpotrivă, a 
creat în acelaşi timp o sumedenie de noi piedici. Cum 
compari valoarea experiențelor comune cu cea a 
experienţelor individuale ? Conservarea polcăi, a cârnatului 
nemtesc şi a limbii germane justifică abandonarea a milioane 
de refugiaţi expuşi sărăciei şi poate chiar în pericol de 
moarte ? Şi ce se întâmplă atunci când în sânul naţiunilor 
izbucnesc conflicte fundamentale legate de însăşi definiţia 
identităţii lor, aşa cum s-a întâmplat în Germania în 1933, în 
SUA în 1861, în Spania în 1936 sau în Egipt in 2011 ? În 
asemenea cazuri, organizarea unor alegeri democratice nu 
este nici pe departe un panaceu, întrucât taberele rivale nu 

au nici un motiv să respecte rezultatele. 

În ultimul rând, atunci când dansezi polca naționalistă, un 
pas mic, dar esenţial te-ar putea face să nu mai crezi că 
națiunea ta e diferită de toate celelalte naţiuni, ci că 
națiunea ta este mai bună. Naționalismul liberal din secolul 
al XIX-lea le impunea imperiilor habsburgic şi țarist sa 
respecte experienţele unice ale germanilor, italienilor, 
polonezilor şi slovenilor. Ultranationalismul secolului XX a 
lansat războaie de cucerire şi a construit lagăre de 
concentrare pentru cei care nu dansau după cum le cânta el. 


Umanismul socialist a urmat o direcţie cu totul diferită. 
Socialiştii îi condamnă pe liberali pentru că ne concentrează 
atenţia asupra propriilor noastre sentimente, şi nu asupra 
experienţelor altor oameni. Da, experienţa umană este sursa 
oricărui sens, dar în lume există miliarde de oameni şi cu 
toţii sunt la fel de valoroşi ca mine. În vreme ce liberalismul 
îmi întoarce privirea spre interior, subliniind unicitatea mea 
şi unicitatea naţiunii mele, socialismul îmi cere să nu mai fac 
o obsesie din propria persoană şi din sentimentele mele şi să 
mă concentrez în schimb asupra sentimentelor celorlalţi şi a 
modului în care faptele mele le influenţează experienţele. 
Pacea mondială nu va fi instaurată dacă vom preamări 
caracterul aparte al fiecărei naţiuni, ci dacă îi vom aduce 
laolaltă pe toţi muncitorii din lume; iar armonia socială nu va 
fi obţinută dacă fiecare persoană îşi va explora cu narcisism 
propriile profunzimi interioare, ci mai curând dacă fiecare 
persoană va pune nevoile şi experienţele celorlalţi mai 
presus de dorinţele sale. 

Un liberal m-ar putea contrazice, spunând că, dacă îşi 
explorează lumea interioară, îşi dezvoltă compasiunea şi îi 
înţelege mai bine pe ceilalţi. Dar un asemenea raţionament i- 
ar fi lăsat reci pe Lenin sau pe Mao. Aceştia ar fi explicat că 
introspectia individuală este un viciu burghez decadent şi că, 
atunci când încerc să mă conectez cu eul meu interior, risc 
să intru într-o capcană capitalistă sau alta. Vederile mele 
politice actuale, preferinţele şi aversiunile mele, hobby-urile 
şi ambițiile mele nu îmi reflectă eul autentic. Mai curând, ele 
îmi reflectă educaţia şi mediul social. Depind de clasa mea 


270 HOMO SAPIENS CONFERĂ SENS LUMII 


socială şi sunt modelate de cartierul şi de şcoala mea. Atât 
bogatii, cat şi săracii sunt indoctrinati de la naştere. Cei 
bogaţi sunt învăţaţi să-i desconsidere pe săraci, în vreme ce 
săracii sunt învăţaţi să-şi ignore adevăratele interese. 
Introspectia sau psihoterapia nu vor ajuta câtuşi de putin, 
deoarece şi psihoterapeutii lucrează pentru sistemul 
capitalist. 

Într-adevăr, introspectia m-ar putea împiedica şi mai mult 
să înţeleg adevărul despre mine însumi, întrucât acordă prea 
multă importanţă deciziilor personale şi prea puţină 
condiţiilor sociale. Dacă sunt bogat, trag concluzia că asta se 
datorează alegerilor inteligente pe care le-am făcut. Dacă 
sunt sărac lipit, probabil că am făcut anumite greşeli. Dacă 
sunt deprimat, un psiholog liberal va da cel mai probabil vina 
pe părinţii mei şi mă va încuraja să-mi stabilesc noi țeluri în 
viaţă. Dacă îi dau de înţeles că s-ar putea să fiu deprimat din 
cauză că sunt exploatat de capitalişti, iar în cadrul sistemului 
social dominant nu am nici o şansă să-mi ating scopurile, e 
posibil ca psihologul să-mi spună că îmi proiectez asupra 
„sistemului social” propriile dificultăţi interioare şi că îmi 
proiectez asupra „capitaliştilor” problemele nerezolvate cu 
mama mea. 

Potrivit socialismului, în loc să discut ani în şir despre 
mama mea, despre emoţiile şi complexele mele, ar trebui să 
mă întreb cine deţine mijloacele de producţie în ţara mea. 
Care sunt principalele sale exporturi şi importuri ? Care este 
legătura dintre politicienii aflaţi la putere şi sistemul bancar 
internaţional ? Doar dacă înţeleg sistemul socioeconomic 
dominant şi iau în considerare experienţele tuturor celorlalţi 
oameni pot înţelege cu adevărat ce simt şi doar prin acţiune 
comună putem schimba sistemul. Totuşi, ce persoană poate 
să ţină seama de experienţele tuturor fiinţelor umane şi să le 
compare în mod echitabil ? 

lată de ce socialiştii descurajează introspectia şi susţin 
crearea unor instituţii colective puternice - precum 
sindicatele şi partidele socialiste - care îşi propun să 
descifreze lumea în locul nostru. În vreme ce în politica 
liberală alegătorul ştie cel mai bine, iar în economia liberală 
clientul are mereu dreptate, în politica socialistă partidul 
ştie cel mai bine, iar în economia socialistă sindicatul are 

întotdeauna dreptate. Autoritatea şi sensul decurg în 
continuare din experienţa umană - atât partidul, cât şi 
sindicatul sunt alcătuite din oameni şi lucrează pentru a 
diminua suferinţa omului -, însă indivizii trebuie să asculte 
de partid şi de sindicat, nu să-şi urmeze sentimentele 
personale. 


Umanismul evolutionist are o soluţie diferită la problema 
experienţelor umane contradictorii. Având rădăcini în 
terenul ferm al teoriei evoluționiste a lui Darwin, el vede în 
conflict ceva mai curând de lăudat decât de deplâns. 
Conflictul este materia primă a selecţiei naturale, care 
împinge înainte evoluţia. Unii oameni sunt pur şi simplu 
superiori altora, iar atunci când experienţele umane se 
ciocnesc, oamenii cei mai bine adaptati ar trebui să-i 
suprime pe toţi ceilalţi. Aceeaşi logică ce împinge omenirea 
să extermine lupii sălbatici şi să exploateze fără milă oile 
domestice justifică şi oprimarea oamenilor inferiori de către 
cei superiori lor. E un lucru bun că europenii îi cuceresc pe 
africani şi că afaceriştii vicleni îi duc la faliment pe cei mai 
inceti la minte. Dacă urmăm această logică evoluționistă, 
omenirea va deveni treptat mai puternică, dând naştere în 
cele din urmă unor supraoameni. Evoluţia nu s-a oprit cu 
Homo sapiens - mai e cale lungă. Totuşi, dacă în numele 
drepturilor omului sau al egalităţii umane îi vom emascula 
pe cei mai puternici, vom împiedica ascensiunea 
supraomului şi am putea chiar provoca degenerarea şi 
dispariţia lui Homo sapiens. 

Cine sunt, mai exact, aceşti oameni superiori care vestesc 
sosirea supraomului ? Ar putea fi rase întregi, anumite 
triburi sau genii individuale de excepţie. Oricine ar fi, sunt 
superiori prin faptul că au abilităţi mai bune, manifestate 
prin crearea unor noi cunoştinţe, a unei tehnologii mai 
avansate, a unor societăţi mai prospere şi a unor opere de 
artă mai frumoase. Experienţa unui Einstein sau a unui 
Beethoven este mult mai valoroasă decât cea a unui pierde- 
vară betiv şi e ridicol să le tratezi ca şi când ar avea aceeaşi 
importanţă. În acelaşi fel, dacă o anumită naţiune s-a aflat în 
permanenţă în fruntea progresului omenirii, ar trebui să o 
considerăm pe bună dreptate superioară altor naţiuni care 
au contribuit în mică măsură sau chiar deloc la evoluţia 

omului. 

Prin urmare, spre deosebire de artistii liberali precum 
Otto Dix, umanismul evolutionist sustine ca experienta 
umană a războiului este valoroasă si chiar esenţială. 
Acţiunea filmului A/ treilea om se desfăşoară la Viena 
imediat după încheierea celui de-al Doilea Război Mondial. 
Meditând asupra conflictului recent, personajul Harry Lime 
spune: „La urma urmei, nu e chiar atât de groaznic... În 
Italia, pe vremea familiei Borgia, au avut de-a face treizeci 
de ani cu războiul, teroarea, crima şi vărsarea de sânge, dar 
i-au dat pe Michelangelo, Leonardo da Vinci şi Renaşterea. 
În Elveţia s-au bucurat de iubire frăţească, au avut 500 de 
ani de democraţie şi pace şi ce-au produs ? Ceasul cu cuc”. 
Aproape toate datele lui Lime sunt greşite - Elveţia a fost 
probabil cea mai sângeroasă ţară din Europa modernă 
timpurie (principalul său export erau soldaţii mercenari), iar 
ceasul cu cuc a fost inventat în realitate de germani - dar 
faptele sunt mai puţin importante decât ideea lui Lime, 
aceea că experienţa războiului împinge omenirea către noi 
realizări. Războiul îi îngăduie în sfârşit selecţiei naturale să 
preia frâiele. Îi extermină pe cei slabi şi îi răsplăteşte pe cei 
duri şi ambitiosi. Războiul scoate la iveală adevărul despre 
viaţă şi trezeşte dorinţa de putere, glorie şi cucerire. 
Nietzsche a rezumat această idee, spunând că războiul este 
„Şcoala vieţii” şi că „ceea ce nu mă omoară mă face mai 
puternic”. 

Şi locotenentul Henry Jones din armata britanică a dat 
glas unor idei asemănătoare. Cu trei zile înainte să moară pe 
frontul de vest în Primul Război Mondial, Jones, în vârstă de 
21 de ani, i-a trimis o scrisoare fratelui său în care descria 
experienţa războiului în culori frumoase : 


Te-ai gândit vreodată la faptul că, în ciuda ororilor, războiul este 
cel putin un lucru măreț ? Vreau să spun că în război esti pus fata 
în faţă cu realităţile. Nebuniile, egoismul, luxul şi meschinăria 
generală a existenţei materialiste abjecte a nouă zecimi din 
populaţia lumii pe timp de pace sunt înlocuite în război cu o 
sălbăticie care este cel putin mai sincera si mai fatisa. Priveşte 
lucrurile astfel: pe timp de pace, nu faci decât să-ţi trăieşti viata 
măruntă, plină de lucruri neînsemnate, şi sa te ingrijesti de 
propriul confort, de bani şi de toate lucrurile de genul ăsta - trăieşti 

doar pentru propria persoană. Ce viaţă sordidă mai e şi asta! în 
război, pe de altă parte, chiar dacă eşti ucis, nu faci în orice caz 
decât sa devansezi inevitabilul cu câţiva ani şi ai satisfacția de a şti 
că „te-ai curăţat” în încercarea de a-ţi ajuta ţara. De fapt, ai atins 
un ideal, ceea ce, din câte pot eu vedea, rareori poţi să faci în viaţa 
de zi cu zi. Motivul e acela că viaţa obişnuită este guvernată de 
mercantilism şi de egoism; dacă vrei să „o duci bine”, cum se 
spune, nu poţi să-ţi păstrezi mâinile curate. 
Personal, mă bucur adesea că Războiul mi-a ieşit în cale. M-a făcut 
să-mi dau seama ce lucru mărunt e viaţa. Cred că Războiul le-a dat 
tuturor şansa să „evadeze din propria persoană”, aş putea spune... 
Cu siguranţă, în ceea ce mă priveşte, pot să spun că nu am avut 
parte în viaţa mea de o exaltare atât de sălbatică precum la 
începutul unei manevre importante, cum a fost cea din aprilie anul 
trecut, de exemplu. Entuziasmul dinainte cu circa o jumătate de 
oră nu se compară cu nimic altceva? 


În bestsellerul său Black Hawk Down, jurnalistul Mark 
Bowden relatează în termeni asemănători experienţa de 
luptă a lui Shawn Nelson, un soldat american, la Mogadishu 
în 1993 : 


Era greu de descris ce simţea... era ca o epifanie. La un pas de 
moarte, nu se simţise nicicând atât de deplin viu. Existasera 
fracțiuni de secundă în viata sa când văzuse moartea cu ochii, ca 
atunci când o altă maşină care mergea cu viteză mare a virat brusc 
într-o curbă strânsă şi era să-l lovească frontal. În această zi trăise 
cu acel sentiment, cu moartea care îi răsufla direct în faţă... clipă 
după clipă după clipă, vreme de trei ore sau mai mult... Lupta era... 
o stare de vigilenţă mentală şi fizică desăvârşită. În acele ore pe 
stradă nu fusese Shawn Nelson, nu avea nici o legătură cu lumea 
mai largă, nici o factură de plătit, nici o relaţie emoţională, nimic. 
Fusese doar o fiinţă umană care rămânea în viaţă de la o 
nanosecundă la următoarea, trăgând câte o gură de aer după alta, 
pe deplin conştientă că fiecare ar putea fi ultima. Simtea că nu va 
mai fi niciodată la fel”. 


Şi pentru Adolf Hitler experienţele de război au constituit 
o revelaţie care l-a schimbat. În Mein Kampf relatează cum, 
la scurt timp după ce unitatea sa a ajuns pe front, 
entuziasmul iniţial al soldaţilor s-a transformat în teamă, cu 
care fiecare soldat trebuia să poarte un război interior 
necruţător, straduindu-se din răsputeri sa nu se lase 

copleşit. Hitler spune că a câştigat acest război interior în 
iarna din 1915-1916. „în sfârşit”, scrie el, „voinţa mea a fost 
stăpână de necontestat... Acum eram calm şi hotărât. Iar 
această stare era de neclintit. Acum Soarta mă putea supune 
încercărilor supreme fără ca nervii mei să cedeze sau 
raţiunea să mă părăsească”!!. 

Experienţa războiului i-a dezvăluit lui Hitler adevărul 
despre lume: este o junglă guvernată de legile implacabile 
ale selecţiei naturale. Cei care refuză să recunoască acest 
adevăr nu pot supravieţui. Dacă vrei să reuşeşti, trebuie nu 
numai să înţelegi legile junglei, ci şi să le imbratisezi cu 
bucurie. Trebuie să subliniem faptul că, la fel ca artiştii 
liberali care criticau războiul, şi Hitler sanctifica experienţa 
soldaţilor obişnuiţi. Într-adevăr, cariera politică a lui Hitler 
este unul dintre cele mai bune exemple pe care le avem cu 
privire la imensa autoritate acordată experienţei personale a 
oamenilor de rând in politica secolului XX. Hitler nu a fost 
ofiţer superior - în patru ani de război, a avansat doar până 
la rangul de caporal. Nu avea educaţie formală, abilităţi 
profesionale sau pregătire politică. Nu era un afacerist sau 
un activist sindical de succes, nu avea cunoştinţe sau rude 
sus-puse şi nici foarte mulţi bani. La început nu avea nici 
măcar cetăţenie germană. Era un imigrant sărac lipit. 

Când Hitler a făcut un apel la alegătorii germani şi le-a 
cerut să aibă încredere în el, a putut invoca un singur 
argument în favoarea sa: experienţele sale din tranşee îl 
invatasera ceea ce nu poţi învăţa niciodată la universitate, la 
cartierul general sau în cadrul vreunui minister. Oamenii l- 
au urmat şi l-au votat fiindcă s-au identificat cu el şi credeau 
la rândul lor că lumea este o junglă şi că ceea ce nu ne ucide 
doar ne face mai puternici. 

În vreme ce liberalismul s-a contopit cu versiunile 
moderate ale naţionalismului pentru a proteja experienţele 
unice ale fiecărei comunităţi umane, umanistii evolutionisti 
precum Hitler au identificat anumite naţiuni cu motoarele 
progresului omenirii şi au conchis că aceste naţiuni ar trebui 
să atace sau chiar să extermine pe oricine le-ar sta în cale. 
Ar trebui amintit totuşi faptul că Hitler şi naziştii reprezintă 
doar o versiune extrema a umanismului evolutionist. La fel 

cum gulagurile lui Stalin nu anulează în mod automat orice 
argument şi orice idee socialistă, tot aşa ororile nazismului 
nu ar trebui să ne facă să trecem cu vederea perspectivele 
pe care le-ar putea oferi umanismul evolutionist. Nazismul s- 
a născut din îmbinarea umanismului evolutionist cu anumite 
teorii rasiale şi emoţii ultranationaliste. Nu toţi umanistii 
evolutionisti sunt rasisti şi nu orice credinţă în potenţialul 
omenirii de a evolua în continuare necesită neapărat crearea 
de state politienesti şi lagăre de concentrare. 

Auschwitzul ar trebui să fie mai curând un indicator roşu 
de avertizare decât o perdea neagră care ascunde porţiuni 
întregi din orizontul uman. Umanismul evolutionist a jucat 
un rol important în configurarea culturii moderne şi va juca, 
probabil, un rol şi mai însemnat în configurarea secolului 
XXI. 


Beethoven este mai bun 
decât Chuck Berry? 


Ca să fim siguri că înţelegem diferenţele dintre cele trei 
ramuri umaniste, haideţi să comparăm câteva experienţe 
umane. 

Experienţa nr. 1 : Un profesor de muzicologie ascultă la 
Opera de Stat din Viena partea introductivă a Simfoniei a V-a 
a lui Beethoven. „Pa pa pa PAM ! ” Atunci când undele 
sonore îi ajung la timpane, semnalele sunt transmise prin 
nervul auditiv la creier, iar glanda suprarenală îi inundă 
sângele cu adrenalină. Pulsul îi creşte, respiraţia i se 
intensifică, părul de pe ceafă i se ridică, iar pe şira spinării îl 
trece un fior. „Papapa PAM!” 

Experienţa nr. 2: Suntem în anul 1965. O decapotabilă 
Mustang circulă cu viteză pe autostrada de pe coasta 
Pacificului de la San Francisco spre Los Angeles. Tânărul 
şofer macho ascultă Chuck Berry la volum maxim: „Go! Go 
Johnny go ! ”. Atunci când undele sonore îi ajung la timpane, 
semnalele sunt transmise prin nervul auditiv la creier, iar 
glanda suprarenală îi inundă sângele cu adrenalină. Pulsul îi 
creşte, respiraţia i se intensifică, părul de pe ceafă i se 
ridică, iar pe şira spinării îl trece un fior. „Go! Go Johnny go, 

go, go! ” 

Experiența nr. 3 : în inima pădurii tropicale congoleze, un 
vânător pigmeu stă încremenit. Din satul învecinat aude 
cântecul de inițiere al unui cor de fete. „Ye oh, oh. Ye oh, 
eh.” Atunci când undele sonore îi ajung la timpane, 
semnalele sunt transmise prin nervul auditiv la creier, iar 
glanda suprarenală îi inundă sângele cu adrenalină. Pulsul îi 
creşte, respiraţia i se intensifică, părul de pe ceafă i se 
ridică, iar pe şira spinării îl trece un fior. „Ye oh, oh. Ye oh, 
eh.” 

Experienţa nr. 4: E o noapte cu lună plină undeva în 
Munţii Stâncoşi canadieni. Un lup stă pe vârful unui deal şi 
ascultă urletele unei femele în călduri. „Auuuuuu! Auuuuuu! 
” Atunci când undele sonore îi ajung la timpane, semnalele 
sunt transmise prin nervul auditiv la creier, iar glanda 
suprarenală îi inundă sângele cu adrenalină. Pulsul îi creşte, 
respiraţia i se intensifică, părul de pe ceafă i se ridică, iar pe 
şira spinării îl trece un fior. „Auuuuuu! Auuuuuu!” 

Care dintre aceste patru experienţe are cea mai mare 
valoare ? 

Liberalii vor fi înclinați să spună că experiența 
profesorului de muzicologie, cea a tânărului şofer şi cea a 
vânătorului congolez sunt la fel de valoroase şi că ar trebui 
apreciate la fel. Fiecare experienţă umană contribuie cu ceva 
unic şi imbogateste lumea cu sens nou. Unor oameni le place 
muzica clasică, alţii îndrăgesc rock-and-rollul, în vreme ce 
alţii preferă cântecele africane tradiţionale. Cei care 
studiază muzica ar trebui familiarizați cu o gamă cât mai 
variată de genuri, iar în cele din urmă pot să acceseze cu 
toţii magazinul iTunes, să-şi introducă numărul cărţii de 
credit şi să cumpere orice le place. Frumuseţea ţine de cel 
care ascultă, iar clientul are întotdeauna dreptate. Lupul 
însă nu e om, aşa că experienţele sale au o valoare mult mai 
mică. lată de ce viaţa unui lup valorează mai puţin decât 
viaţa unui om şi de ce este perfect în regulă să ucizi un lup 
ca să salvezi un om. În definitiv, lupii nu votează la 
concursurile de frumuseţe şi nici nu au cărţi de credit. 

Această abordare liberală este ilustrată, de exemplu, de 
discul de aur de pe Vayager. fn 1977 americanii au lansat 
sonda spaţială Voyager I într-o călătorie în spaţiul cosmic. 

Până în clipa de faţă a părăsit sistemul nostru solar, 
devenind primul obiect construit de om care traversează 
spaţiul interstelar. Pe lângă echipamentul ştiinţific 
ultramodern, NASA a amplasat la bord un disc de aur, menit 
să le facă cunoştinţă extraterestrilor curiosi care ar putea 
întâlni sonda cu planeta Pământ. 

Discul conţine o varietate de informaţii ştiinţifice şi 
culturale despre Pământ şi locuitorii săi; câteva imagini şi 
voci; şi zeci de bucăţi muzicale din lumea întreagă, care ar 
trebui să constituie un eşantion al realizărilor artistice ale 
pământenilor. Mostra muzicală îmbină fără o ordine evidentă 
piese clasice, printre care şi partea introductivă a Simfoniei 
a V-a a lui Beethoven; muzică contemporană îndrăgită, 
inclusiv melodia Johnny B. Goode a lui Chuck Berry; şi 
muzică tradiţională de pe tot globul, inclusiv un cântec de 
iniţiere al fetelor pigmee congoleze. Deşi discul mai conţine 
şi nişte urlete canine, ele nu fac parte din mostra muzicală, 
fiind incluse într-o secţiune diferită, alături de sunetele 
produse de vânt, de ploaie şi de valurile care se sparg de 
țărm. Mesajul pentru potenţialii ascultători din Alpha 
Centauri este acela că Beethoven, Chuck Berry şi cântecul 
de iniţiere al pigmeilor au aceeaşi valoare, în vreme ce 
urletele lupului aparţin unei categorii cu totul diferite. 

Socialiştii vor fi probabil de acord cu liberalii, susţinând că 
experienţa lupului nu este de mare valoare. Însă atitudinea 
lor faţă de cele trei experienţe umane va fi destul de diferită. 
Un socialist convins va arăta că adevărata valoare a muzicii 
nu depinde de experienţele ascultătorului individual, ci de 
impactul pe care îl are asupra experienţelor altor oameni şi a 
societăţii în ansamblu. După cum spunea Mao: „Nu există 
artă pentru artă, artă care să se situeze deasupra claselor, 
artă detaşată sau independentă de politica”’’. 

Aşadar, atunci când evaluează experienţele muzicale, 
socialiştii se vor concentra, de exemplu, asupra faptului că 
Beethoven a scris Simfonia a V-a pentru un public de 
europeni albi din clasa superioară tocmai când Europa era 
pe punctul de a lansa cucerirea Africii. Simfonia lui reflecta 
idealurile Iluminismului, care îi preamăreau pe bărbaţii albi 
din clasa superioară şi justificau cucerirea Africii numind-o 

„povara omului alb”. 

Rock-and-rollul - vor spune socialiştii - a fost inaugurat de 
muzicienii afro- americani oprimati care s-au inspirat din 
genuri precum bluesul, jazzul şi gospelul. Totuşi, în anii 1950 
şi 1960 rock-and-rollul a fost deturnat de America albă 
majoritară si pus în slujba  consumerismului, a 
imperialismului american şi Coca-Colonialismului. Rock-and- 
rollul a fost transformat într-o afacere şi însuşit de 
adolescenţii albi înstăriți în iluzia lor mic-burgheză de 
rebeliune. Chuck Berry însuşi s-a plecat în faţa dictatelor 
colosului capitalist. Deşi cânta iniţial despre „un băiat de 
culoare pe nume Johnny B. Goode”, la presiunea posturilor 
de radio deţinute de albi, Berry şi-a schimbat versul în „un 
băiat de Ja tara pe nume Johnny B. Goode”. 

Cat despre corul fetelor pigmee congoleze, cantecele lor 
de initiere fac parte dintr-o structura patriarhala de putere 
care îi indoctrineaza atât pe bărbaţi, cat şi pe femei sa se 
conformeze unei ordini opresive de gen. lar daca 
înregistrarea unui asemenea cântec de iniţiere ajunge 
vreodată pe piaţa globală, nu face decât să întreţină 
fanteziile coloniale occidentale despre Africa în general şi 
despre femeile africane în particular. 

Aşadar care piesă muzicală este cea mai bună: Simfonia a 
V-a a lui Beethoven, Johnny B. Goode sau cântecul de iniţiere 
al pigmeilor? Guvernul ar trebui să finanţeze construirea 
teatrelor de operă, a sălilor de concerte rock-and-roll sau a 
expozițiilor având ca temă moştenirea africana? Si ce ar 
trebui să le predăm celor care studiază muzica în şcoli şi 
colegii ? Ei bine, nu mă întrebaţi pe mine. Intrebati-1 pe 
comisarul pentru cultura al partidului. 

In vreme ce liberalii merg pe varfuri pe terenul minat al 
comparatiilor culturale, temandu-se sa nu faca vreo gafa 
politica, iar socialistii lasă partidul să găsească drumul 
corect pe acest teren minat, umanistii evolutionisti se aruncă 
voioşi cu capul înainte, declanşând toate minele şi savurând 
haosul creat. La început, ar putea sublinia faptul că atât 
liberalii, cât şi socialiştii trag linie când vine vorba de alte 
animale şi recunosc fără probleme că oamenii le sunt 

superiori lupilor şi, prin urmare, muzica lor este mult mai 
valoroasă decât urletele lupilor. Totuşi, omenirea în sine nu 
este scutită de forţele evoluţiei. La fel cum oamenii sunt 
superiori lupilor, tot aşa unele culturi umane sunt mai 
avansate decât altele. Există o ierarhie clară a experienţelor 
umane, pentru care nu ar trebui să ne scuzam. Taj Mahalul 
este mai frumos decât o colibă din paie; David al lui 
Michelangelo este superior celei mai recente figurine din 
argilă a nepoatei mele de cinci ani; iar Beethoven a compus 
muzică mult mai bună decât Chuck Berry sau pigmeii 
congolezi. Poftim, am spus-o şi pe asta! 

Potrivit umanistilor evolutionisti, oricine susţine că toate 
experienţele umane au o valoare egală este fie un imbecil, fie 
un laş. O asemenea vulgaritate şi timiditate vor duce doar la 
declinul şi dispariţia omenirii, pe măsură ce progresul 
omului va fi împiedicat în numele relativismului cultural sau 
al egalităţii sociale. Dacă liberalii sau socialiştii ar fi trăit în 
Epoca de Piatră, probabil că nu ar fi văzut nimic de valoare 
în picturile rupestre de la Lascaux şi Altamira şi ar fi insistat 
că nu erau cu nimic superioare  mâzgălelilor 
neanderthalienilor. 


Războaiele religioase umaniste 


Iniţial, diferenţele dintre umanismul liberal, umanismul 
socialist şi umanismul evolutionist păreau destul de frivole. 
Pe fondul prăpastiei enorme ce separă toate sectele 
umaniste de creştinism, islam sau hinduism, conflictele 
dintre diferitele versiuni ale umanismului erau un fleac. 
Atâta vreme cât suntem cu toţii de acord că Dumnezeu e 
mort şi că doar experienţa umană conferă sens universului, 
chiar mai contează dacă credem că toate experienţele umane 
sunt egale sau că unele sunt superioare altora? Totuşi, pe 
măsură ce umanismul a cucerit lumea, aceste schisme 
interne s-au acutizat şi s-au transformat în cele din urmă în 
cel mai cumplit război religios din istorie. 

În primul deceniu al secolului XX, ortodoxia liberală era în 
continuare încrezătoare în forţa sa. Liberalii erau convinşi 

că, dacă indivizii aveau libertatea deplină de a se exprima şi 
de a-şi urma inima, lumea avea să se bucure de o pace şi o 
prosperitate fără precedent. Poate că vom avea nevoie de 
timp ca să ne eliberăm cu totul din cătuşele ierarhiilor 
tradiţionale, ale religiilor obscurantiste şi ale imperiilor 
brutale, dar fiecare deceniu va aduce noi libertăţi şi realizări, 
iar în cele din urmă vom crea raiul pe pământ. În zilele 
fericite din iunie 1914, liberalii credeau că istoria e de 
partea lor. 

Până la Crăciunul din 1914, liberalii erau în stare de şoc, 
iar în deceniile următoare ideile lor au fost supuse unui 
dublu atac, atât din partea stângii, cât şi din partea dreptei. 
Socialiştii susțineau că liberalismul era în realitate o faţadă 
pentru un sistem nemilos, exploatator şi rasist. Prin 
„libertatea” trambitata, intelegeti „proprietate”. Apărarea 
dreptului individului de a face ce i se pare bine echivalează 
în majoritatea cazurilor cu protejarea proprietăţii şi a 
privilegiilor claselor de mijloc şi superioare. La ce mai 
serveşte libertatea de a locui oriunde vrei când nu ai cu ce 
plăti chiria; de a studia ceea ce te interesează când nu iti 
permiti taxele de şcolarizare; şi de a călători unde ai chef 
când nu poţi să-ţi cumperi o maşină? În liberalism, spunea o 
glumă celebră, toată lumea e liberă să moară de foame. Mai 
rău decât atât, încurajându-i pe oameni să se considere 
indivizi izolaţi, liberalismul îi separă de ceilalţi membri ai 
clasei lor şi îi împiedică să se unească împotriva sistemului 
care îi  asupreşte. Aşadar liberalismul perpetuează 
inegalitatea, condamnând masele la sărăcie şi elita la 
înstrăinare. 

În vreme ce liberalismul se clătina în urma acestui pumn 
venit din stânga, umanismul evolutionist a lovit din dreapta. 
Rasiştii şi fasciştii au condamnat atât liberalismul, cât şi 
socialismul pentru subminarea selecției naturale şi 
favorizarea degenerării omenirii. Ei au avertizat că, dacă 
tuturor oamenilor li s-ar da o valoare egală şi oportunităţi 
egale de înmulţire, selecţia naturală ar înceta să mai 
funcţioneze. Oamenii cei mai puternici ar fi cufundati într-un 
ocean de mediocritate şi, în loc să evolueze în supraoameni, 
omenirea ar dispărea. 

Între 1914 şi 1989 un război religios sângeros s-a 
dezlantuit între cele trei secte umaniste, iar la început 
liberalismul a suferit înfrângere după înfrângere. Pe lângă 
faptul că regimul comunist şi cel fascist au preluat puterea 
în numeroase tari, ideile liberale esenţiale au fost denuntate 
ca fiind în cel mai bun caz naive, dacă nu de-a dreptul 
periculoase. Nu trebuie decât să le acorzi indivizilor libertate 
şi lumea se va bucura de pace şi de prosperitate ? Da, cum 
să nu ? 

Al Doilea Război Mondial, pe care, privind în urmă, ni-l 
amintim ca pe o mare victorie liberală, nu părea câtuşi de 
puţin aşa la vremea respectivă. Războiul a început în 
septembrie 1939 ca un conflict între o puternică alianţă 
liberală şi o Germanie nazistă izolată. Chiar şi Italia fascistă 
a preferat să aştepte până în luna iunie a anului următor. 
Alianţa liberală s-a bucurat de o superioritate numerică şi 
economică copleşitoare. În vreme ce PIB-ul german era în 
1940 de 387 de milioane de dolari, PIB-ul adversarilor 
europeni ai Germaniei însuma 631 de milioane de dolari 
(fără a include aici PIB-ul dominioanelor britanice de peste 
mări şi pe cel al imperiilor britanic, francez, olandez şi 
belgian). Cu toate acestea, în primăvara anului 1940, 
Germania a avut nevoie doar de trei luni ca să dea alianţei 
liberale o lovitură decisivă, ocupând Franţa, Ţările de Jos, 
Norvegia şi Danemarca. Regatul Unit a fost salvat de o 
soartă asemănătoare doar de Canalul Mânecii!’ 

Germanii au fost înfrânți în cele din urmă doar dupa ce 
ţările liberale s-au aliat cu Uniunea Sovietică, care a dus 
greul conflictului şi a plătit un preţ mult mai mare: 25 de 
milioane de cetăţeni sovietici au murit în război, faţă de o 
jumătate de milion de britanici şi o jumătate de milion de 
americani. Meritul pentru înfrângerea nazismului ar trebui 
acordat în mare măsură comunismului. Si, cel putin pe 
termen scurt, comunismul a fost de asemenea marele 
beneficiar al războiului. 

Uniunea Sovietică a intrat în război ca un paria comunist 
izolat. La sfârşitul lui, era una dintre cele două superputeri 
mondiale şi liderul unui bloc internaţional în expansiune. 
Până în 1949 Europa de Est a devenit un satelit sovietic, 
Partidul Comunist Chinez câştigase Războiul Civil Chinez, 

iar Statele Unite erau cuprinse de isteria anticomunistă. 
Mişcările revoluţionare şi anticoloniale din întreaga lume 
priveau cu jind către Moscova şi Beijing, în vreme ce 
liberalismul a ajuns să se identifice cu imperiile europene 
rasiste. Atunci când aceste imperii s-au destrămat, au fost 
înlocuite de regulă fie cu dictaturi militare, fie cu regimuri 
socialiste, nu cu democraţii liberale. În 1956 premierul 
sovietic Nikita Hruşciov s-a lăudat încrezător Occidentului 
liberal: „Fie că vă place sau nu, istoria este de partea 
noastră. O să vă îngropăm! ”. 

Hruşciov credea sincer acest lucru, la fel ca tot mai mulţi 
lideri din Lumea a Treia şi intelectuali din Lumea întâi. În 
anii 1960 şi 1970, cuvântul „liberal” a devenit o injurie în 
multe universităţi occidentale. America de Nord şi Europa 
Occidentală se confruntau cu frământări sociale din ce în ce 
mai mari pe măsură ce mişcările radicale de stânga se 
străduiau să submineze ordinea liberală. Studenţii de la 
Cambridge, Sorbona şi Republica Populară Berkeley răsfoiau 
Micuța carte rosie a preşedintelui Mao şi-şi atârnau 
portretul eroic al lui Che Guevara deasupra paturilor. 

În 1968 valul a ajuns la apogeu odată cu izbucnirea 
protestelor şi revoltelor în toată lumea occidentală. Forţele 
mexicane de securitate au ucis zeci de studenţi în celebrul 
masacru de la Tlatelolco; studenţii din Roma s-au bătut cu 
poliţiştii italieni în aşa-numita bătălie de la Valle Giulia; iar 
asasinarea lui Martin Luther King a stârnit revolte si 
proteste care au durat zile întregi în peste o sută de oraşe 
americane. În mai studenţii au ocupat străzile Parisului, 
preşedintele de Gaulle a fugit la o bază militară franceză din 
Germania, iar cetăţenii francezi înstăriți tremurau în paturi, 
având coşmaruri cu ghilotine. 

În 1970 în lume existau 130 de ţări independente, însă 
doar 30 dintre acestea erau democraţii liberale, majoritatea 
înghesuite în colţul de nord-vest al Europei. India era 
singura ţară importantă din Lumea a Treia care a urmat 
calea liberală după ce şi-a câştigat independenţa, dar până şi 
India s-a distanțat de blocul occidental şi a înclinat spre 
sovietici. 

În 1975 tabăra liberală a suferit cea mai umilitoare 
înfrângere dintre toate : Războiul din Vietnam s-a sfârşit cu 

doborârea Goliatului american de către Davidul nord- 
vietnamez. Într-o succesiune rapidă, comunismul a preluat 
puterea în Vietnamul de Sud, Laos şi Cambodgia. În 17 
aprilie 1975 capitala Cambodgiei, Phnom Penh, a căzut în 
mâinile Khmerilor Roşii. Două săptămâni mai târziu, oamenii 
de pe tot globul urmăreau la televizor cum elicopterele îi 
evacuau pe ultimii yankei de pe acoperişul Ambasadei 
Americane la Saigon. Mulţi erau siguri că Imperiul American 
se destrăma. Înainte să poată spune cineva „teoria 
dominoului”, în iunie Indira Gandhi a proclamat starea de 
urgenţă în India şi se părea că cea mai mare democraţie din 
lume era pe cale să devină o altă dictatură socialistă. 

Democraţia liberală semăna tot mai mult cu un club 
exclusivist pentru imperialiştii albi şi în vârstă care aveau 
puţine de oferit restului lumii sau chiar propriului tineret. 
Washingtonul se autoproclama liderul lumii libere, dar 
majoritatea aliaţilor săi erau fie regi autoritari (precum 
regele Khalid al Arabiei Saudite, regele Hassan al Marocului 
şi şahul persan), fie dictatori militari (de pildă, coloneii greci, 
generalul Pinochet în Chile, generalul Franco în Spania, 
generalul Park în Coreea de Sud, generalul Geisel în Brazilia 
şi generalisimul Chiang Kai-shek în Taiwan). 

38. Evacuarea Ambasadei Americane la Saigon14. 


În ciuda sprijinului tuturor acestor regi şi generali, din 
punct de vedere militar, Pactul de la Varşovia era cu mult 
superior numeric Organizaţiei Tratatului Atlanticului de 
Nord. Ca să-l ajungă din urmă în ceea ce priveşte armele 
convenţionale, ţările occidentale ar fi trebuit probabil să 
renunţe la democraţia liberală şi la piaţa liberă şi să devină 
state totalitare, în permanenţă pe picior de război. 
Democraţia liberală a fost salvată doar de armele nucleare. 
NATO a adoptat doctrina DRA (Distrugere Reciproca 
Asigurată), potrivit căreia până şi la atacurile sovietice 
convenţionale avea să se riposteze cu un război nuclear 
total. „Dacă ne atacați”, amenințau liberalii, „vom avea grijă 
ca nimeni să nu mai rămână în viaţă” în spatele acestui scut 
monstruos, democraţia liberală şi piaţa liberă au reuşit să-şi 
menţină ultimele bastioane, iar occidentalii s-au putut 
bucura de sex, droguri şi rock-and-roll, precum şi de maşini 
de spălat, frigidere şi televizoare. Fără armele nucleare nu 
ar fi existat Beatles, Woodstock sau supermarketuri pline 
ochi. Dar la jumătatea anilor 1970 părea că, în ciuda armelor 
nucleare, viitorul îi aparţinea socialismului. 


Iar atunci totul s-a schimbat. Democraţia liberală a ieşit 
târâş din coşul de gunoi al istoriei, s-a scuturat şi a cucerit 
lumea. Supermarketul s-a dovedit a fi mult mai puternic 
decât gulagul. Blitzkriegul a început în sudul Europei, unde 
regimurile autoritare din Grecia, Spania şi Portugalia s-au 
prăbuşit, făcând loc guvernelor democratice. În 1977 Indira 
Gandhi a pus capăt stării de urgenţă, restabilind democraţia 
în India. În anii 1980, dictaturile militare din Asia de Est şi 
America Latină au fost înlocuite cu guverne democratice în 
tari ca Brazilia, Argentina, Taiwan şi Coreea de Sud. La 
sfârşitul anilor 1980 şi începutul anilor 1990, valul liberal s-a 
transformat într-un veritabil tsunami, măturând puternicul 
Imperiu Sovietic şi amplificând aşteptările cu privire la 
sfârşitul iminent al istoriei. După decenii de înfrângeri şi 
obstacole, liberalismul a obţinut o victorie decisivă în 

Războiul Rece, ieşind triumfător din războaiele religioase 
umaniste, chiar dacă puţin cam şifonat. 

Pe măsură ce Imperiul Sovietic făcea implozie, 
democratiile liberale au înlocuit regimurile comuniste nu 
numai în Europa de Est, ci şi în multe dintre fostele republici 
sovietice, precum statele baltice, Ucraina, Georgia şi 
Armenia. Chiar şi Rusia se pretinde astăzi a fi o democraţie. 
Victoria în Războiul Rece a dat un nou imbold răspândirii 
modelului liberal pretutindeni în lume, mai cu seamă în 
America Latină, Asia de Sud şi Africa. Unele experimente 
liberale s-au încheiat cu un eşec demn de dispreţ, dar 
numărul poveştilor de succes este impresionant. Indonezia, 
Nigeria şi Chile, de pildă, au fost conduse decenii la rând de 
dictatori militari, dar acum sunt toate democrații 
funcţionale. 

Dacă un liberal ar fi adormit în iunie 1914 şi s-ar fi trezit 
în iunie 2014, s-ar fi simţit în largul său. Din nou, oamenii 
cred că, dacă le acorzi indivizilor mai multă libertate, lumea 
se va bucura de pace şi prosperitate. Tot secolul XX pare o 
mare greşeală. În primăvara anului 1914, Omenirea gonea 
pe autostrada liberală, când a virat greşit şi a nimerit într-o 
fundătură. De atunci a avut nevoie de opt decenii şi de trei 
războaie globale înfiorătoare ca să reintre pe autostradă. 
Desigur, aceste decenii nu au fost o pierdere totală; ne-au 
oferit antibioticele, energia nucleară şi computerele, precum 
şi feminismul, decolonizarea şi sexul liber. În plus, 
liberalismul însuşi a avut de învăţat de pe urma acestei 
experienţe şi este mai puţin arogant decât era cu un secol în 
urmă. A adoptat diferite idei şi instituţii de la rivalii săi 
socialişti şi fascişti, îndeosebi angajamentul de a asigura 
publicului general educaţie, sănătate şi servicii de asistenţă 
socială. Cu toate acestea, pachetul liberal de bază s-a 
modificat surprinzător de puţin. Liberalismul sanctifică în 
continuare libertăţile individuale mai presus de orice şi 
crede încă cu tărie în alegător şi în client. La începutul 
secolului XXI, acesta e singurul spectacol important din oraş. 

Electricitatea, genetica şi islamul radical 


În 2016 nu mai există nici o alternativă serioasă la 
pachetul liberal al individualismului, drepturilor omului, 
democraţiei şi pieţei libere. Protestele sociale care au 
cuprins lumea occidentală in 2011 - precum Occupy Wall 
Street şi mişcarea spaniolă 15-M - nu au absolut nimic 
împotriva democrației, individualismului şi drepturilor 
omului şi nici măcar împotriva principiilor fundamentale ale 
economiei de piață liberă. Dimpotrivă, cer socoteală 
guvernelor pentru că nu s-au ridicat la înălţimea acestor 
idealuri liberale. Cer ca piaţa să fie cu adevărat liberă, în loc 
să fie controlată si manipulată de corporatiile şi băncile 
„prea mari ca să dea faliment”. Îşi doresc instituţii 
democratice cu adevărat reprezentative care să slujească 
interesele cetăţenilor de rând, şi nu pe ale lobbyiştilor cu 
bani şi ale grupurilor puternice de interese. Nici măcar cei 
care critică vehement bursele de valori şi parlamentele nu 
au un model alternativ viabil de a conduce lumea. Deşi 
găsirea cusururilor pachetului liberal este un hobby al 
profesorilor universitari şi al activiştilor occidentali, până 
acum aceştia nu au reuşit să propună ceva mai bun. 

China pare să constituie o provocare mult mai serioasă 
decât protestatarii sociali occidentali. În ciuda liberalizării 
politicii şi economiei sale, China nu este nici o democraţie, 
nici o economie de piaţă liberă veritabilă, ceea ce nu o 
împiedică să devină colosul economic al secolului XXI. 
Totuşi, acest colos economic proiectează o umbră ideologică 
foarte mică. Nimeni nu pare să ştie ce mai cred chinezii în 
clipa de faţă - nici măcar chinezii înşişi. Teoretic, China este 
în continuare comunistă, dar în practică nu este câtuşi de 
puţin. Unii filosofi şi lideri chinezi cochetează cu o întoarcere 
la confucianism, însă aceasta nu e decât o faţadă 
convenabilă. Acest vid ideologic face din China cel mai 
promiţător teren pentru proliferarea noilor tehnoreligii ce 
apar în Silicon Valley (despre care vom discuta în capitolele 
următoare). Dar aceste tehnoreligii, cu credinţa lor în 
nemurire şi paradisuri virtuale, vor avea nevoie de cel puţin 

un deceniu sau două ca să prindă rădăcini. lată de ce în 
prezent China nu este o alternativă reală la liberalism. 
Pentru grecii în faliment care şi-au pierdut speranţa în 
modelul liberal şi care caută un substitut, imitarea chinezilor 
nu reprezintă o opţiune viabilă. 

Atunci, cum rămâne cu islamul radical ? Sau cu 
creştinismul fundamentalist, iudaismul mesianic sau 
hinduismul revivalist ? În vreme ce chinezii nu ştiu ce cred, 
fundamentaliştii religioşi ştiu mult prea bine. La peste un 
secol de când Nietzsche L-a declarat mort, Dumnezeu pare 
să se întoarcă. Dar acesta este un miraj. Dumnezeu este 
mort - doar că durează puţin să scăpăm de cadavru. Islamul 
radical nu constituie o ameninţare serioasă pentru pachetul 
liberal, deoarece, în ciuda fervorii lor, fanaticii nu înţeleg cu 
adevărat lumea secolului XXI şi nu au nimic relevant de spus 
despre pericolele şi oportunităţile inedite pe care noile 
tehnologii le generează pretutindeni în jurul nostru. 

Religia şi tehnologia dansează întotdeauna un tangou 
delicat. Se împing reciproc, depind una de alta şi nu se pot 
îndepărta prea mult una de cealaltă. Tehnologia depinde de 
religie întrucât fiecare invenţie are numeroase aplicabilitati 
potenţiale, iar inginerii au nevoie de un profet care să facă 
alegerile esenţiale şi să indice drumul către destinaţia 
dorită. Astfel, în secolul al XIX-lea inginerii au inventat 
locomotivele, radiourile şi motoarele cu ardere internă. Dar, 
după cum a dovedit secolul XX, aceleaşi instrumente pot fi 
folosite pentru a crea societăţi fasciste, dictaturi comuniste 
şi democrații liberale. Fără convingerile religioase, 
locomotivele nu pot decide încotro să meargă. 

Pe de altă parte, tehnologia defineşte adesea anvergura şi 
limitele viziunilor noastre religioase, aidoma unui ospătar 
care ne delimitează apetitul înmânându-ne un meniu. Noile 
tehnologii ucid vechii zei şi dau naştere altora. lată de ce 
zeitățile agricole erau diferite de spiritele vânătorilor- 
culegători, de ce muncitorii din fabrici visau alte paradisuri 
decât ţăranii şi de ce tehnologiile revoluţionare ale secolului 
XXI au mult mai multe şanse să genereze mişcări religioase 
fără precedent decât să readucă la viaţă crezurile medievale. 
Poate că fundamentaliştii islamici repetă mantra „Islamul 
este răspunsul”, dar religiile care pierd contactul cu 

realităţile tehnologice ale zilei îşi pierd capacitatea de a 
înţelege măcar întrebările care se pun. Ce se va întâmpla cu 
piaţa muncii odată ce inteligenţa artificială îi va surclasa pe 
oameni în majoritatea sarcinilor cognitive ? Care va fi 
impactul politic al unei noi clase uriaşe de oameni inutili din 
punct de vedere economic ? Ce se va întâmpla cu relaţiile, 
familiile şi fondurile de pensii când nanotehnologia şi 
medicina regenerativă vor face ca la optzeci de ani oamenii 
să fie ca la cincizeci ? Ce se va întâmpla cu societatea umană 
atunci când biotehnologia ne va permite să avem copii 
produşi la comandă şi sa creăm discrepanțe fără precedent 
între cei bogaţi şi cei săraci ? 

Nu veţi găsi răspunsurile la nici una dintre aceste 
întrebări în Coran sau în legea sharia, nici în Biblie sau în 
Analectele lui Confucius, întrucât nimeni în Orientul Mijlociu 
medieval sau în China antică nu ştia mare lucru despre 
computere, genetică sau nanotehnologie. Islamul radical 
poate că promite o ancoră de siguranţă într-o lume de 
furtuni tehnologice şi economice, dar, ca să navighezi pe 
timp de furtună, ai nevoie de o hartă şi de o cârmă, nu doar 
de o ancoră. Aşadar poate că islamul radical îi atrage pe 
oamenii născuţi şi crescuţi în spiritul său, dar are foarte 
puţin de oferit tinerilor spanioli şomeri sau miliardarilor 
chinezi anxioşi. 

E adevărat, sute de milioane de oameni pot continua să 
creadă totuşi în islam, creştinism sau hinduism. Însă cifrele 
singure nu contează prea mult în istorie. Istoria este adesea 
configurată mai curând de grupuri restrânse de inovatori 
moderni decât de masele retrograde. Cu zece mii de ani în 
urmă, majoritatea oamenilor erau vânători-culegători şi doar 
câţiva pionieri din Orientul Mijlociu erau agricultori. Cu 
toate acestea, viitorul le-a aparţinut agricultorilor, în 1850, 
mai bine de 90% dintre oameni erau ţărani, iar în sătucurile 
de pe Gange, Nil şi Yangtze nimeni nu ştia nimic despre 
motoare cu abur, căi ferate sau linii de telegraf. Totuşi, 
soarta acelor ţărani fusese deja pecetluită la Manchester şi 
Birmingham de o mână de ingineri, politicieni şi finantisti 
care s-au aflat în fruntea Revoluţiei Industriale. Motoarele cu 
abur, căile ferate şi telegraful au transformat producţia de 

alimente, textile, vehicule şi arme, conferindu-le puterilor 
industriale un avantaj hotărâtor în faţa societăţilor agricole 
tradiţionale. 

Chiar şi atunci când Revoluţia Industrială s-a răspândit pe 
tot globul şi a ajuns până la Gange, Nil şi Yangtze, 
majoritatea oamenilor au continuat să creadă în Vede, în 
Biblie, în Coran şi în Analecte mai mult decât în motorul cu 
abur. La fel ca astăzi, în secolul al XIX-lea nu se ducea lipsă 
de preoţi, mistici şi guru care susțineau că doar ei deţineau 
soluţia la toate necazurile omenirii, inclusiv la noile 
probleme create de Revoluţia Industrială. De exemplu, între 
anii 1820 şi 18680, Egiptul (susţinut de Marea Britanie) a 
cucerit Sudanul şi a încercat să modernizeze ţara şi să o 
integreze în noua reţea comercială internaţională. Acest fapt 
a destabilizat societatea sudaneză tradiţională, stârnind 
ample resentimente şi generând revolte. În 1881 un lider 
religios local, Muhammad Ahmad bin Abdallah, a declarat că 
el era Mahdiul (Mesia), trimis să impună legea lui Dumnezeu 
pe pământ. Susţinătorii săi au învins armata anglo-egipteană 
şi l-au decapitat pe comandantul acesteia - generalul Charles 
Gordon -, într-un gest care a şocat Marea Britanie victoriană. 
După aceea, au instituit în Sudan o teocratie islamică 
guvernată de legea sharia, care a durat până în 1898. 

În acelaşi timp, în India, Dayananda Saraswati s-a aflat în 
fruntea unei mişcări de renaştere hinduse, al cărei principiu 
de bază era că scripturile vedice nu se înşală niciodată. În 
1875 a înfiinţat Arya Samaj (Societatea Nobilă), dedicată 
răspândirii cunoştinţelor vedice - deşi, la drept vorbind, 
Dayananda interpreta adesea  Vedele într-un mod 
surprinzător de liberal, susţinând, de exemplu, drepturile 
egale pentru femei cu mult înainte ca ideea să devină 
populară în Occident. 

Contemporanul lui Dayananda, papa Pius al IX-lea, avea 
vederi mult mai conservatoare în privinţa femeilor, dar 
împărtăşea admiraţia acestuia pentru autoritatea 
supranaturală. Pius a iniţiat o serie de reforme în dogma 
catolică şi a instituit principiul inedit al infailibilitatii papale, 
potrivit căruia papa nu poate greşi niciodată în chestiunile 

legate de credinţă (această idee aparent medievală a devenit 
dogmă catolică obligatorie abia în 1870, la unsprezece ani 
după ce Charles Darwin a publicat Originea speciilor). 

Cu treizeci de ani înainte ca papa să descopere că e 
incapabil să comită greşeli, un erudit chinez ratat, pe nume 
Hong Xiuquan, a avut o serie de viziuni religioase. În aceste 
viziuni, Dumnezeu i-a dezvăluit lui Hong că era nimeni altul 
decât fratele mai tânăr al lui lisus Hristos. Apoi, Dumnezeu l- 
a însărcinat pe Hong cu o misiune divină. l-a spus să 
izgonească „demonii” manciurieni care conduceau China 
încă din secolul al XVIl-lea şi să întemeieze pe pământ 
Marea împărăție Paşnică a Cerului (Taiping Tianguo). 
Mesajul lui Hong a stârnit imaginaţia a milioane de chinezi 
deznadajduiti, care erau zguduiti de înfrângerile Chinei in 
Războaiele Opiului şi de apariţia industriei moderne şi a 
imperialismului european. Dar Hong nu i-a condus către o 
împărăție paşnică. În schimb, i-a ridicat împotriva dinastiei 
manciuriene Qing, în cadrul Revoltei Taiping - cel mai 
sângeros război din secolul al XIX-lea, care s-a desfăşurat 
între 1850 şi 1864. Cel puţin 20 de milioane de oameni şi-au 
pierdut viata, mult mai mulţi decât în Războaiele 
Napoleoniene sau în Războiul Civil American. 

Sute de milioane de oameni s-au agăţat de dogmele 
religioase ale lui Hong, Dayananda, Pius şi Mahdiului în 
aceeaşi perioadă în care fabricile industriale, căile ferate şi 
vapoarele cu abur umpleau lumea. Totuşi, cei mai mulţi 
dintre noi nu considerăm că secolul al XIX-lea a reprezentat 
epoca credinţei. Atunci când ne gândim la vizionarii 
secolului al XIX-lea, cel mai probabil ne amintim mai curând 
de Marx, Engels şi Lenin decât de Mahdiu, Pius al IX-lea sau 
Hong Xiuquan. Şi pe bună dreptate. Deşi în 1850 socialismul 
era doar o mişcare marginală, în scurt timp şi-a luat avânt şi 
a schimbat lumea în moduri mult mai profunde decât 
autoproclamatii Mesia ai Chinei şi Sudanului. Dacă apreciaţi 
serviciile naţionale de sănătate, fondurile de pensii şi şcolile 
gratuite, le datorati mult mai multe mulţumiri lui Marx şi lui 
Lenin (şi lui Otto von Bismarck) decât lui Hong Xiuquan sau 
Mahdiului. 

De ce au reusit Marx si Lenin acolo unde Hong si Mahdiul 

au dat greş? Nu pentru că umanismul socialist era mai 
sofisticat din punct de vedere filosofic decât teologia 
islamică şi creştină, ci mai curând pentru că Marx şi Lenin 
au acordat mai multă atenţie înţelegerii realităţilor 
tehnologice şi economice ale epocii lor decât examinării 
textelor străvechi şi viselor profetice. Motoarele cu abur, 
căile ferate, telegraful şi electricitatea au creat atât 
probleme nemaiauzite, cât şi oportunităţi fără precedent. 
Experiențele, nevoile şi speranţele noii clase de proletari 
urbani erau pur şi simplu mult prea diferite de cele ale 
ţăranilor biblici. Pentru a răspunde acestor nevoi si 
speranţe, Marx şi Lenin au studiat cum funcţionează un 
motor cu abur, cum se exploatează o mină de cărbune, cum 
modelează căile ferate economia şi cum influenţează 
electricitatea politica. 

Lenin a fost rugat odată să definească într-o singură frază 
comunismul. „Comunismul înseamnă puterea sovietelor”, a 
spus el, „plus electrificarea întregii ţări”. Comunismul nu 
poate exista fără electricitate, fără căi ferate, fără radio. Nu 
s-ar fi putut institui un regim comunist în Rusia secolului al 
XVI-lea, întrucât comunismul necesită concentrarea 
informaţiilor şi a resurselor într-un singur punct. „De la 
fiecare după capacităţi, fiecăruia după nevoi” funcţionează 
doar atunci când produsele pot fi colectate şi distribuite cu 
uşurinţă pe distanţe mari si când activităţile pot fi 
monitorizate şi coordonate pe teritoriul unor ţări întregi. 

Marx şi discipolii săi au înţeles noile realităţi tehnologice 
şi noile experienţe umane, aşa că aveau răspunsuri relevante 
la noile probleme ale societăţii industriale, precum şi idei 
originale despre cum să beneficieze de pe urma 
oportunităţilor fara precedent. Socialistii au creat o 
minunată religie nouă pentru o minunată lume nouă. Au 
promis mântuirea prin intermediul tehnologiei şi al 
economiei, instituind astfel prima tehnoreligie din istorie şi 
schimbând fundamentele discursului ideologic. Înaintea lui 
Marx, oamenii se defineau şi se împărțeau în funcţie de 
părerile lor despre Dumnezeu, şi nu despre metodele de 
producţie. După Marx, chestiunile de tehnologie şi structură 
economică au devenit mult mai importante şi îi dezbină mult 
mai mult pe oameni decât dezbaterile despre suflet şi viaţa 

de apoi. În cea de-a doua jumătate a secolului XX, omenirea 
aproape că s-a autodistrus într-o dispută pe marginea 
metodelor de producţie. Până şi cei mai aprigi critici ai lui 
Marx şi Lenin au adoptat atitudinea de bază a acestora faţă 
de istorie şi societate şi au început să se gândească mult mai 
atent la tehnologie şi la producţie decât la Dumnezeu şi la 
rai. 

La jumătatea secolului al XIX-lea, puţini oameni erau 
vizionari ca Marx, aşa că doar câteva ţări au trecut printr-o 
industrializare rapidă. Aceste câteva ţări au cucerit lumea. 
Majoritatea societăţilor nu au înţeles ce se întâmplă şi, prin 
urmare, au ratat trenul progresului. India lui Dayananda şi 
Sudanul Mahdiului au rămas mult mai preocupate de 
Dumnezeu decât de motoarele cu abur, motiv pentru care au 
fost ocupate şi exploatate de Marea Britanie industrială. 
Abia în ultimii câţiva ani India a reuşit să facă progrese 
importante în ceea ce priveşte reducerea discrepantei 
economice şi geopolitice care o separă de Marea Britanie. 
Sudanul se zbate în continuare, cu mult în urma sa. 

La începutul secolului XXI, trenul progresului pleacă din 
nou din gară - iar acesta va fi probabil ultimul tren care va 
mai pleca vreodată din gara numită Homo sapiens. Cei care 
pierd acest tren nu vor mai primi niciodată o a doua şansă. 
Ca să prindeti un loc în tren, trebuie să intelegeti tehnologia 
secolului XXI şi mai ales puterile biotehnologiei şi ale 
algoritmilor din informatică. Aceste puteri sunt mult mai 
mari decât aburul şi telegraful şi nu vor fi folosite doar 
pentru a produce alimente, textile, vehicule şi arme. 
Principalele produse ale secolului XXI vor fi corpurile, 
creierele şi minţile, iar decalajul dintre cei care ştiu să 
proiecteze corpuri şi creiere şi cei care nu ştiu va fi mult mai 
mare decât decalajul dintre Marea Britanie a lui Dickens şi 
Sudanul Mahdiului. De fapt, va fi mai mare decât decalajul 
dintre sapiens şi neanderthalieni. În secolul XXI, cei care 
călătoresc cu trenul progresului vor dobândi abilităţi divine 
de creare şi distrugere, pe când cei rămaşi în urmă vor 
dispărea. 

Socialismul, care era cât se poate de modern acum o sută 
de ani, nu a reuşit să ţină pasul cu noua tehnologie. Leonid 

Brejnev şi Fidel Castro s-au agăţat de ideile formulate de 
Marx şi Lenin în epoca aburului şi nu au înţeles puterea 
computerelor şi a biotehnologiei. În schimb, liberalii s-au 
adaptat mult mai bine la era informaţiei. Aşa se explică 
partial de ce predicția lui Hruşciov din 1956 nu s-a 
materializat niciodată şi de ce în cele din urmă capitaliştii 
liberali i-au îngropat pe marxişti. Dacă Marx ar reveni astăzi 
la viaţă, probabil că i-ar îndemna pe puţinii săi discipoli 
rămaşi să acorde mai puţin timp lecturii Capitalului şi mai 
mult timp studierii internetului şi a genomului uman. 

Islamul radical se află într-o poziţie mult mai proastă 
decât socialismul, încă nu s-a adaptat nici măcar la Revoluţia 
Industrială - nu e de mirare că are puţine lucruri relevante 
de spus despre ingineria genetică şi inteligenţa artificială. 
Islamul, creştinismul şi alte religii tradiţionale reprezintă în 
continuare jucători importanţi în lume. Cu toate acestea, 
rolul lor este acum preponderent reactiv. În trecut erau o 
forţă creatoare. Creştinismul, de pildă, a răspândit ideea 
eretică până atunci că toţi oamenii sunt egali în faţa lui 
Dumnezeu, schimbând astfel structurile politice umane, 
ierarhiile sociale şi chiar relaţiile dintre cele două sexe. În 
predica sa de pe munte, lisus a mers şi mai departe, 
insistând că oamenii săraci cu duhul şi prigoniti sunt 
preferatii lui Dumnezeu, răsturnând astfel piramida de 
putere cu susul în jos şi oferind muniţie mai multor generaţii 
de revoluționari. 

Pe lângă reformele sociale şi etice, creştinismul a fost 
responsabil de numeroase inovaţii economice şi tehnologice 
importante. Biserica Catolică a instituit cel mai sofisticat 
sistem administrativ din Europa medievală şi a inaugurat 
utilizarea arhivelor, cataloagelor, orarelor şi a altor tehnici 
de procesare a datelor. Vaticanul era cel mai apropiat lucru 
de Silicon Valley pe care îl avea Europa secolului al XII-lea. 
Biserica a creat primele corporaţii economice din Europa - 
mănăstirile care, vreme de o mie de ani, s-au aflat în fruntea 
economiei europene şi au introdus metode agricole şi 
administrative avansate. Mănăstirile au fost primele instituţii 
care au folosit ceasurile şi, alături de şcolile episcopale, au 
reprezentat secole la rând cele mai importante centre de 

studiu din Europa, contribuind la înfiinţarea multora dintre 
primele universităţi ale Europei, precum cele de la Bologna, 
Oxford şi Salamanca. 

Astăzi Biserica Catolică se bucură în continuare de 
loialitatea şi dările a sute de milioane de adepţi. Cu toate 
acestea, ea şi alte religii teiste s-au transformat de mult, din 
forţe creatoare, în forţe reactive. Sunt mai preocupate să-şi 
protejeze operaţiunile actuale decât să vină cu tehnologii 
inedite, metode economice inovatoare sau idei sociale 
revoluţionare. Acum se chinuie mai mult din cauza 
tehnologiilor, metodelor şi ideilor diseminate de alte mişcări. 
Biologii inventează pilula contraceptivă - iar papa nu ştie ce 
să facă în această privinţă. Informaticienii creează internetul 
- iar rabinii se ceartă dacă evreilor ortodocşi ar trebui să li 
se permită să navigheze. Feministele le îndeamnă pe femei 
să preia controlul asupra propriului corp - iar muftiii învăţaţi 
dezbat cum să combată aceste idei incendiare. 

Puneţi-vă următoarea întrebare: care a fost cea mai 
influentă descoperire, invenţie sau creaţie a secolului XX ? 
Este o întrebare dificilă, fiindcă e greu de ales dintr-o listă 
lungă de candidate, ce include descoperiri ştiinţifice precum 
antibioticele; invenţii tehnologice precum computerele; şi 
creaţii ideologice precum feminismul. Acum intrebati-va: 
care a fost cea mai influentă descoperire, invenţie sau 
creaţie a religiilor tradiţionale ca islamul şi creştinismul în 
secolul XX? Şi aceasta este o întrebare extrem de dificilă, 
fiindcă nu prea avem de unde alege. Ce au descoperit 
preoţii, rabinii şi muftiii în secolul XX care să poată fi 
menţionat alături de antibiotice, computere sau feminism? 
După ce aţi întors aceste două întrebări pe toate părţile, cine 
credeţi că va produce marile schimbări ale secolului XXI: 
Statul Islamic sau Google? Da, Statul Islamic ştie să încarce 
filmuleţe pe YouTube; dar, lăsând la o parte industria 
torturii, ce invenţii au oferit în ultima vreme Siria sau 
Irakul ? 

Miliarde de oameni, printre care şi numeroşi oameni de 
ştiinţă, folosesc în continuare scripturile religioase ca pe o 
sursă de autoritate, dar aceste texte nu mai constituie o 
sursă de creativitate. Gândiţi-vă, de pildă, la acceptarea 


REVOLUŢIA UMANISTĂ 
295 


căsătoriei între persoane de acelaşi sex sau a clerului 
feminin de către ramurile mai progresiste ale creştinismului. 
De unde a decurs această acceptare? Nu din lectura Bibliei, 
a scrierilor Sfântului Augustin sau ale lui Martin Luther. Mai 
curând, s-a datorat lecturii unor texte precum Istoria 
sexualității de Michel Foucault sau „A Cyborg Manifesto” de 
Donna Haraway’. Totuşi, creştinii convinşi - oricât ar fi ei de 
progresişti - nu pot admite că etica lor este inspirată de 
Foucault şi Haraway. Aşa că se întorc la Biblie, la Sfântul 
Augustin şi la Martin Luther şi caută cu foarte multă 
minutiozitate. Citesc pagina după pagina şi poveste dupa 
poveste cu maximă atenţie, până când descoperă în cele din 
urmă ceea ce le trebuie: o maximă, o parabolă sau o regulă 
care, dacă este interpretată cu îndeajuns de multă 
creativitate, înseamnă ca Dumnezeu binecuvântează 
căsătoriile între persoane de acelaşi sex, iar femeile pot fi 
hirotonisite. Apoi pretind că ideea se regăseşte în Biblie, 
când de fapt a fost preluată de la Foucault. Biblia este 
păstrată ca sursă de autoritate, deşi nu mai constituie o 
sursă adevărată de inspiraţie. 

Acesta este motivul pentru care religiile tradiţionale nu 
mai reprezintă o alternativă reală la liberalism. Scripturile 
lor nu au nimic de spus despre ingineria genetică sau 
inteligenţa artificială, iar majoritatea preoţilor, rabinilor şi 
muftiilor nu înţeleg cele mai recente progrese din biologie şi 
informatică. Căci, dacă vrei să înţelegi aceste progrese, nu 
prea ai de ales - trebuie să-ţi petreci timpul citind articole 
ştiinţifice şi efectuând experimente de laborator în loc să 
memorezi şi să dezbati texte străvechi. 

Asta nu înseamnă că liberalismul se poate culca pe lauri. E 
adevărat, a câştigat războaiele religioase umaniste, iar în 
2016 nu există nici o alternativă viabilă la el. Dar e posibil ca 
însuşi succesul lui să conţină seminţele prăbuşirii sale. 
Idealurile liberale triumfătoare împing acum omenirea să 
obţină nemurirea, fericirea şi îndumnezeirea. Indemnati de 
dorinţele aşa-zis infailibile ale clienţilor şi alegătorilor, 
oamenii de ştiinţă şi inginerii se apleacă tot mai mult asupra 
acestor proiecte liberale. Totuşi, ceea ce descoperă oamenii 
de ştiinţă şi ceea ce creează inginerii ar putea scoate la 
iveală, fără voia lor, atât neajunsurile inerente ale viziunii 

liberale asupra lumii, cât şi faptul că alegătorii şi clienţii 
sunt orbi. Atunci când ingineria genetică şi inteligenţa 
artificială îşi vor dezvălui potenţialul deplin, liberalismul, 
democraţia şi pieţele libere ar putea deveni la fel de desuete 
ca lamele de silex, casetele audio, islamul şi comunismul. 

Această carte preconiza la început că în secolul XXI 
oamenii vor încerca să obţină nemurirea, fericirea şi 
îndumnezeirea. Această predictie nu este foarte originală 
sau clarvazatoare. Pur şi simplu reflectă idealurile 
tradiţionale ale umanismului liberal. Dat fiind că umanismul 
sanctifică de mult timp viaţa, emoţiile şi dorinţele fiinţelor 
umane, nu e deloc de mirare că o civilizaţie umanistă va dori 
să sporească la maximum speranţa de viaţă, fericirea şi 
puterea omului. 

Cu toate acestea, cea de-a treia şi ultima parte a cărţii va 
susţine că încercarea de a împlini acest vis umanist îi va 
submina bazele, dezlantuind noi tehnologii postumaniste. 
Credinţa umanistă în sentimente ne-a permis să ne bucurăm 
de roadele alianţei moderne fără a plăti pentru asta. Nu 
avem nevoie de zei care să ne îngrădească puterea şi să ne 
confere sens - alegerile libere ale clienţilor şi votantilor ne 
asigură tot sensul care ne trebuie. Atunci, ce se va întâmpla 
când ne vom da seama că votantii şi clienţii nu fac niciodată 
alegeri libere şi când vom avea tehnologia necesară pentru a 
le calcula, proiecta şi păcăli sentimentele? Dacă tot universul 
depinde de experienţa omului, ce se va întâmpla atunci când 
experienţa umană va deveni doar un alt produs ce poate fi 
creat la comandă, identic în esenţă cu orice alt articol din 
supermarket? 

9. Creier sub forma unor computere - computere sub formă 
de creier. Inteligența artificială este acum pe punctul de a 
depăşi inteligenta umană. 


Partea a lll-a 


Homo sapiens pierde controlul 


Pot oamenii să conducă lumea în continuare 
şi să-i confere sens? 


Cum ameninţă biotehnologia 
şi inteligenţa artificială umanismul? 


Cine ar putea moşteni omenirea şi ce religie nouă 
ar putea înlocui umanismul? 


Capitolul 8 
Bomba cu ceas din laborator 


În 2016 lumea este dominată de pachetul liberal al 
individualismului, drepturilor omului, democraţiei şi pieţei 
libere. Cu toate acestea, ştiinţa secolului XXI subminează 
bazele ordinii liberale. Întrucât ştiinţa nu are de-a face cu 
chestiunile de valoare, nu poate stabili dacă liberalii au 
dreptate atunci când pun mai mult preţ pe libertate decât pe 
egalitate şi apreciază mai mult individul decât colectivul. 
Totuşi, ca orice altă religie, liberalismul are la bază nu numai 
judecăţi etice abstracte, ci şi ceea ce consideră a fi afirmaţii 
factuale. Iar aceste afirmaţii factuale pur şi simplu nu rămân 
în picioare la o analiză ştiinţifică riguroasă. 

Liberalii pun atâta preţ pe libertatea individuală deoarece 
cred că oamenii au liber-arbitru. Potrivit liberalismului, 
deciziile votantilor şi clienţilor nu sunt nici deterministe, nici 
arbitrare. Fireşte, oamenii sunt influenţaţi de forţe 
exterioare şi de evenimente întâmplătoare, dar, la urma 
urmei, fiecare dintre noi poate să fluture bagheta magică a 
libertăţii şi să decidă singur soarta lucrurilor. Acesta este 
motivul pentru care liberalismul acordă atât de multă 
importanţă alegătorilor şi clienţilor şi ne îndeamnă să ne 
urmăm inima şi să facem ceea ce ni se pare bine. Liberul- 
arbitru este cel care umple universul cu sens şi, cum nici un 
străin nu poate să ştie cum vă simtiti cu adevărat sau să vă 
anticipeze cu certitudine alegerile, nu ar trebui să aveţi 
încredere că vreun Frate cel Mare se va îngriji de interesele 
şi dorinţele voastre. 

Să atribui liber-arbitru oamenilor nu este o judecată etică - 
se pretinde a fi o descriere factuală a lumii. Deşi această aşa- 
numită descriere factuală poate că avea noimă pe vremea lui 

John Locke, Jean-Jacques Rousseau şi Thomas Jefferson, nu 
prea se potriveşte cu cele mai recente descoperiri ale 
ştiinţelor vieţii. Contradicţia dintre liberul-arbitru şi ştiinţa 
contemporană este problema pe care mulţi preferă să n-o 
vadă atunci când se uită la microscoapele lor şi pe RMN- 
urile funcţionale!. 

În secolul al XVIII-lea, Homo sapiens era un fel de cutie 
neagră misterioasă, ale cărei mecanisme interioare ne 
depăşeau puterea de înţelegere. De aceea, atunci când 
învățații întrebau de ce un bărbat a scos un cuţit si a 
înjunghiat mortal un altul, un răspuns acceptabil era 
următorul: „Fiindcă aşa a ales el. Şi-a folosit liberul-arbitru 
ca să aleagă crima, motiv pentru care este pe deplin 
răspunzător de fapta sa”. În secolul trecut, când oamenii de 
ştiinţă au deschis cutia neagră sapiens, nu au găsit înăuntru 
nici suflet, nici liber-arbitru, nici „eu” - ci doar gene, hormoni 
şi neuroni care se supun aceloraşi legi fizice şi chimice ce 
guvernează restul realităţii. Astăzi, când cercetătorii 
întreabă de ce un bărbat a scos un cuţit şi a înjunghiat 
mortal pe cineva, răspunsul „Fiindcă aşa a ales el” nu mai 
merge. În schimb, geneticienii şi specialiştii în neurostiinte 
oferă un răspuns mult mai detaliat: „A ucis din cauza cutărui 
proces electrochimic din creier, care a fost influenţat de o 
structură genetică specifica, ce reflectă la rândul ei 
presiunile evoluționiste străvechi, la care se adaugă anumite 
mutații arbitrare”. 

Procesele electrochimice din creier care conduc la crimă 
sunt fie deterministe, fie arbitrare, fie o combinaţie a 
acestora - dar nu sunt niciodată libere. De exemplu, atunci 
când un neuron emite o sarcină electrică, aceasta ar putea fi 
ori o reacţie deterministă la stimuli externi, ori rezultatul 
unui eveniment arbitrar, precum descompunerea spontană a 
unui atom radioactiv. Nici una dintre opţiuni nu lasă loc 
liberului-arbitru. Deciziile luate în urma unei reacţii în lanţ a 
evenimentelor biochimice, fiecare dintre ele fiind determinat 
de un eveniment anterior, cu siguranţă nu sunt libere. Nici 
deciziile ce rezultă în urma unor accidente subatomice 
arbitrare nu sunt libere; sunt pur şi simplu arbitrare. lar 
atunci când accidentele arbitrare se combină cu procese 
deterministe, obţinem rezultate probabilistice, însă nici 

acestea nu echivalează cu libertatea. 

Să presupunem că am construi un robot a cărui unitate 
centrală de prelucrare este conectată la o bucată radioactivă 
de uraniu. Atunci când alege între două opţiuni - să zicem, să 
apese pe butonul drept sau pe butonul stâng -, robotul 
numără atomii de uraniu care s-au descompus în minutul 
anterior. Dacă numărul este par, apasă pe butonul drept. 
Dacă numărul e impar, apasă pe butonul stâng. Nu putem fi 
niciodată siguri de acţiunile unui asemenea robot. Însă 
nimeni nu ar spune despre această maşinărie că este 
„liberă” şi nici prin gând nu ne-ar trece să o lăsăm să voteze 
în cadrul unor alegeri democratice sau să o tragem la 
răspundere în faţa legii pentru faptele sale. 

Potrivit cunoaşterii noastre ştiinţifice, determinismul şi 
caracterul aleatoriu au împărţit tortul numai între ele, fără 
să lase nici măcar o firimitura „libertăţii”. Cuvântul sacru 
„libertate” se dovedeşte a fi, exact la fel ca „sufletul”, un 
termen găunos, lipsit de orice înţeles decelabil. Liberul- 
arbitru există doar în poveştile imaginare pe care le-am 
inventat noi, oamenii. 

Ultimul cui în sicriul libertăţii este bătut de teoria 
evoluționistă. Asa cum nu poate să se împace cu ideea 
sufletelor veşnice, evoluţia nu poate înghiţi nici ideea de 
liber-arbitru. Căci, dacă oamenii sunt liberi, cum ar fi putut 
să-i  modeleze selecția naturală ? Potrivit teoriei 
evoluționiste, toate alegerile pe care le fac animalele - cu 
privire la habitat, hrană sau parteneri - reflectă codul lor 
genetic. Dacă, grație genelor sale bune, un animal alege să 
mănânce o ciupercă hrănitoare şi să se împerecheze cu 
parteneri sănătoşi şi fertili, aceste gene sunt transmise 
generaţiei următoare. Dacă, din pricina unor gene nu tocmai 
bune, un animal optează pentru ciuperci otrăvitoare şi 
parteneri fără vlagă, aceste gene pier. Totuşi, dacă un 
animal alege „liber” ce să mănânce si cu cine să se 
împerecheze, atunci selecţia naturală nu mai are cu ce lucra. 

Confruntati cu asemenea explicaţii ştiinţifice, oamenii le 
dau adesea la o parte, subliniind faptul că se simt liberi şi că 
acţionează conform propriilor dorinţe şi decizii. E adevărat. 
Oamenii acţionează conform dorințelor lor. Dacă prin „liber- 

arbitru” înțelegem capacitatea de a acţiona potrivit 
dorințelor noastre, atunci da, oamenii au liber-arbitru, la fel 
ca papagalii, cimpanzeii şi câinii. Când Polly vrea un biscuit, 
Polly mănâncă un biscuit. Dar întrebarea de un milion de 
dolari nu este dacă papagalii şi oamenii pot acţiona conform 
dorințelor lor interioare - întrebarea e dacă pot să-și aleagă 
dorințele din capul locului. De ce Polly vrea un biscuit, şi nu 
un castravete ? De ce decid să-mi ucid vecinul enervant în 
loc să întorc şi celălalt obraz ? De ce sunt atât de nerăbdător 
să cumpăr maşina roşie, şi nu pe cea neagră ? De ce prefer 
să-i votez pe conservatori, şi nu pe laburişti ? Nu aleg nici 
una dintre aceste dorinţe. Simt cum în mine se naşte o 
anumită dorinţă deoarece acesta este sentimentul creat de 
procesele biochimice din creierul meu. Aceste procese ar 
putea fi deterministe sau arbitrare, dar nu sunt libere. 

Aţi putea spune că, cel puţin în cazul deciziilor majore, 
precum uciderea unui vecin sau alegerea unui guvern, 
opţiunea mea nu reflectă un sentiment de moment, ci o 
analiză îndelungată şi chibzuită a unor argumente serioase. 
Totuşi, există numeroase şiruri posibile de argumente pe 
care le-aş putea urma, dintre care unele mă vor face să-i 
votez pe conservatori, altele să-i votez pe laburişti, iar altele 
să votez cu Partidul pentru Independenţa Regatului Unit sau 
pur şi simplu să stau acasă. Ce anume mă face să adopt un 
şir de raționamente în defavoarea altuia? În labirintul 
creierului meu, aş putea fi constrâns să adopt un anumit şir 
de raționamente de procesele deterministe sau aş putea 
adopta unul la întâmplare. Însă nu aleg „liber” să am acele 
gânduri care mă vor face să-i votez pe conservatori. 

Acestea nu sunt simple ipoteze sau speculaţii filosofice. 
Astăzi putem folosi neuroimagistica pentru a anticipa 
dorinţele şi deciziile oamenilor cu mult înainte ca aceştia să 
fie conştienţi de ele. Într-un asemenea experiment, oamenii 
sunt introduşi într-un scanner cerebral uriaş, ţinând în 
fiecare mână câte un comutator. Li se cere să apese pe unul 
dintre cele două comutatoare ori de câte ori au chef. 
Oamenii de ştiinţă care urmăresc activitatea nervoasă din 
creier pot anticipa pe ce comutator va apăsa persoana cu 
mult înainte ca aceasta să o facă şi chiar înainte să fie 
conştientă de propria intenţie. Evenimentele nervoase din 


304 HOMO SAPIENS PIERDE CONTROLUL 


creier care indică decizia persoanei încep de la câteva sute 
de milisecunde la câteva secunde înainte ca persoana să fie 
conştientă de această alegere?. 

Decizia de a apăsa fie pe comutatorul drept, fie pe cel 
stâng reflectă cu siguranţă alegerea persoanei în cauză. 
Totuşi, aceasta nu este o alegere liberă. De fapt, credinţa 
noastră în liberul-arbitru se datorează unei logici 
defectuoase. Atunci când o reacţie biochimică în lanţ mă 
face să-mi doresc să apăs pe comutatorul drept, simt că îmi 
doresc cu adevărat sa apas pe comutatorul drept. Iar acest 
lucru este adevărat. Chiar vreau să-l apăs. Cu toate acestea, 
oamenii trag în mod greşit concluzia că, dacă vreau să-l 
apăs, aleg să-mi doresc. Acest lucru este, fireşte, fals. Nu îmi 
aleg dorinţele. Doar le simt şi actionez în consecinţă. 

Oamenii se ceartă însă în continuare pe tema liberului- 
arbitru fiindcă până şi oamenii de ştiinţă continuă să 
folosească adesea concepte teologice depăşite. Vreme de 
sute de ani, teologii creştini, musulmani şi evrei au dezbătut 
relaţiile dintre suflet şi voinţă. Ei porneau de la premisa că 
orice fiinţă umană are o esenţă interioară - numită suflet - 
care este eul său adevărat. Mai mult, susțineau că acest eu 
posedă diferite dorinţe, la fel cum posedă haine, vehicule şi 
case. Chipurile, îmi aleg dorinţele la fel cum îmi aleg 
tinutele, iar soarta mea este determinată de aceste alegeri. 
Dacă aleg dorinţe bune, ajung în rai; dacă aleg dorinţe rele, 
mă paşte iadul. Apoi s-a ivit întrebarea: cum îmi aleg, mai 
exact, dorinţele ? De ce, de exemplu, şi-a dorit Eva să 
mănânce fructul oprit pe care i l-a oferit şarpele ? I-a fost 
impusă această dorinţă ? l-a venit ea pur întâmplător în 
minte ? Sau a ales-o „liber” ? Dacă nu a ales-o liber, de ce să 
o pedepsesti pentru ea? 

Totuşi, odată ce acceptăm faptul că nu există suflet şi că 
oamenii nu au nici o esenţă interioară numită „eu”, nu mai 
are sens să întrebi: „Cum îşi alege eul dorinţele ? ”. E ca si 
cum ai întreba un burlac : „Cum îşi alege soţia ta hainele ? În 
realitate, există doar un flux al conştiinţei, iar dorinţele se 
nasc şi se-sting în cadrul acestui flux, însă nu există nici un 
eu permanent care să deţină dorinţele, motiv pentru care e 
inutil să întreb dacă îmi aleg dorinţele în mod determinist, 
arbitrar sau liber. 

Poate că sună extrem de complicat, dar această idee este 
surprinzător de uşor de testat. Data următoare când vă mai 
trece un gând prin minte, intrebati-va : „De ce m-am gândit 
tocmai la asta ? Am decis acum un minut să mă gândesc la 
asta şi abia apoi m-am gândit ? Sau gândul mi-a venit în 
minte pur şi simplu, fără nici un îndemn şi nici o permisiune 
din partea mea ? Dacă sunt într-adevăr stăpânul gândurilor 
şi deciziilor mele, pot hotărî să nu mă gândesc la absolut 
nimic în următoarele şaizeci de secunde ? Incercati şi vedeţi 
ce se întâmplă. 


A pune la îndoială liberul-arbitru nu este doar un exerciţiu 
filosofic. Are implicaţii practice. Dacă organismele sunt într- 
adevăr lipsite de liber-arbitru, asta înseamnă că le putem 
manipula şi chiar controla dorinţele cu ajutorul 
medicamentelor, al ingineriei genetice sau al stimulării 
cerebrale directe. 

Dacă vreţi să vedeţi filosofia în acţiune, vizitaţi un 
laborator de robo-şoareci. Un robo-şoarece este un şoarece 
obişnuit, dar cu ceva în plus: oamenii de ştiinţă au implantat 
electrozi în zonele senzoriale şi asociate cu răsplata ale 
creierului şoarecelui. Aceasta le permite oamenilor de ştiinţă 
să controleze şoarecele de la distanţă. După câteva şedinţe 
scurte de antrenament, cercetătorii au reuşit nu numai să-i 
facă pe şoareci să meargă la stânga sau la dreapta, ci şi să 
se catare pe scări, sa adulmece mormane de gunoi şi să facă 
lucruri care nu sunt de obicei pe placul lor - de pildă, să sară 
de la mare înălţime. Armatele şi corporatiile sunt extrem de 
interesate de robo-şoareci, sperând că se vor dovedi utili în 
numeroase situaţii, pentru diverse sarcini. De exemplu, robo- 
şoarecii ar putea să-i găsească pe supraviețuitorii prinşi sub 
dărâmături, să depisteze bombele şi dispozitivele-capcană şi 
să cartografieze tunelurile şi peşterile subterane. 

Activiştii pentru drepturile animalelor s-au arătat 
îngrijoraţi de suferinţa pe care le-o provoacă şoarecilor 
asemenea experimente. Profesorul Sanjiv Talwar de la State 
University of New York, unul dintre principalii cercetători în 
domeniul robo-soarecilor, a respins aceste acuzații, 
susţinând că şoarecii agreează de fapt experimentele. La 
urma urmei, explică Talwar, şoarecii „muncesc din plăcere”, 

iar atunci când electrozii îi stimulează centrii asociaţi cu 
răsplata din creier, „şoarecele simte Nirvana”5. 

Din câte înţelegem, şoarecele nu simte că altcineva îl 
controlează şi nu simte că este constrâns să facă ceva 
împotriva voinţei sale. Atunci când profesorul Talwar apasă 
pe telecomandă, şoarecele vrea să se deplaseze la stânga, 
motiv pentru care se şi mişcă la stânga. Atunci când 
profesorul apasă pe alt comutator, şoarecele vrea să se 
catare pe o scară, motiv pentru care se şi catara pe scară. La 
urma urmei, dorinţele şoarecelui nu sunt altceva decât o 
reţea de neuroni activati. Ce mai contează dacă neuronii se 
activează pentru ca sunt stimulati de alti neuroni sau de 
electrozii transplantati şi conectaţi la telecomanda 
profesorului Talwar ? Dacă întrebaţi soarecele, cel mai 
probabil vă va spune : „Fireşte că am liber-arbitru ! Uite, 
vreau să o iau la stânga - şi o iau la stânga. Vreau să mă 
catar pe o scară - şi mă catar pe o scară. Asta nu dovedeşte 
că am liber-arbitru ? ”. 

Experimentele efectuate pe Homo sapiens arată că, la fel 
ca şoarecii, şi oamenii pot fi manipulati si că e posibil să 
creezi sau să anihilezi chiar şi sentimente complexe precum 
iubirea, furia, teama şi depresia stimulând locurile potrivite 
din creierul uman. Armata Statelor Unite a iniţiat recent 
experimente de implantare a unor cipuri de computer în 
creierul uman, sperând să folosească această metodă pentru 
a-i trata pe soldaţii care suferă de tulburare de stres 
posttraumatic*. La spitalul Hadassah din Ierusalim, medicii 
au inaugurat un tratament inedit pentru pacienţii care suferă 
de depresie acută. Implanteaza electrozi în creierul 
pacientului şi îi conectează la un computer minuscul 
implantat în pieptul pacientului. Atunci când primesc o 
comandă de la computer, electrozii transmit curenţi electrici 
slabi care paralizează zona din creier responsabilă de 
depresie. Tratamentul nu are mereu succes, însă în unele 
cazuri pacienţii au relatat că sentimentul de pustiire sumbră 
care îi chinuise o viaţă întreagă a dispărut ca prin minune. 

Un pacient s-a plâns că la câteva luni după operaţie a avut 
o recidivă şi a fost copleşit de o depresie severă. Când l-au 
examinat, medicii au descoperit sursa problemei: se 
descărcase bateria computerului. După ce au schimbat 

bateria, depresia a dispărut rapid? 

Din pricina restricţiilor etice evidente, cercetătorii 
implantează electrozi în creiere umane doar în împrejurări 
excepţionale. Majoritatea experimentelor relevante pe 
oameni sunt efectuate folosind dispozitive neinvazive, cum 
sunt castile (cunoscute sub denumirea tehnică de 
„stimulatoare transcraniene prin curent direct”). Casca este 
prevăzută cu electrozi amplasați la nivelul scalpului. Produce 
câmpuri electromagnetice de intensitate slabă şi le 
directioneaza către anumite zone ale creierului, stimulând 
sau inhibând astfel activităţi cerebrale specifice. 

Armata americană face experimente cu asemenea căşti în 
speranţa de a îmbunătăţi concentrarea şi performanţele 
soldaţilor atât la antrenamente, cât şi pe câmpul de luptă. 
Principalele experimente sunt efectuate de Human 
Effectiveness Directorate, care se află la o bază aeriană din 
Ohio. Deşi rezultatele nu sunt nici pe departe concludente, 
iar vâlva din jurul stimulatoarelor transcraniene depăşeşte 
cu mult realizările propriu-zise, mai multe studii au arătat că 
metoda ar putea îmbunătăţi într-adevăr abilităţile cognitive 
ale operatorilor de drone, controlorilor de trafic aerian, 
lunetiştilor şi altor persoane ale căror sarcini necesită o 
atenţie sporită pe intervale mari de timp. 

Sally Adee, jurnalistă la New Scientist, a fost primită în 
vizită la un centru de antrenament pentru lunetişti şi i s-a 
permis să testeze ea însăşi efectele. Mai întâi, a intrat într- 
un simulator de luptă fără să poarte casca transcraniană. 
Sally descrie cum a cuprins-o frica atunci când douăzeci de 
bărbaţi mascaţi, având la brâu centuri cu bombe şi înarmaţi 
cu puşti, s-au năpustit direct spre ea. „În locul fiecăruia pe 
care reuşesc să-l împuşc mortal”, scrie Sally, „alţi trei 
agresori răsar din senin. Este evident că nu reuşesc să trag 
suficient de rapid, iar din cauza panicii şi a nepriceperii îmi 
tot blochez puşca”. Din fericire pentru ea, atacatorii erau 
doar nişte imagini video proiectate pe ecrane uriaşe de jur 
împrejurul ei. Chiar şi aşa, a fost atât de dezamăgită de 
performanţa ei slabă, încât a vrut să arunce puşca şi să 
părăsească simulatorul. 

Apoi i-au conectat casca. Sally relatează că nu a simţit 
nimic neobişnuit, cu excepţia unor uşoare furnicături şi a 

unui gust metalic ciudat în gură. Cu toate acestea, a început 
sa secere teroristii virtuali unul câte unul, cu sânge-rece si 
metodic, de ziceai că e Rambo sau Clint Eastwood. „în timp 
ce douăzeci de indivizi aleargă spre mine agitându-şi armele, 
eu îmi potrivesc puşca cu calm, inspir adânc preţ de o clipă 
şi îl dobor pe cel mai apropiat, apoi îmi caut liniştită 
următoarea ţintă. După ceea ce mi se pare a fi doar o 
fracțiune de secundă, aud o voce care strigă: «in regula, asta 
a fost tot». Luminile se aprind în simulator... În tăcerea 
bruscă, printre cadavrele din jurul meu, chiar mă aşteptam 
la mai mulţi atacatori şi sunt oarecum dezamăgită când 
echipa începe să-mi înlăture electrozii. Mă uit în sus şi mă 
întreb dacă a dat cineva ceasurile înainte. În mod 
inexplicabil, s-au scurs douăzeci de minute. «Câţi am 
omorât?», o întreb pe asistentă. Ea se uită ciudat la mine. 
«Pe toti.»” 

Experimentul i-a schimbat viata lui Sally. In zilele 
următoare şi-a dat seama că avusese parte de o „experienţă 
aproape spirituală... ceea ce definea experienţa nu era faptul 
ca mă simţeam mai deşteaptă sau ca invatam mai repede; 
ceea ce făcuse ca pământul să-mi fugă de sub picioare era 
faptul că, pentru prima dată în viaţa mea, totul a tăcut în 
sfârşit în capul meu... Creierul meu lipsit de îndoiala de sine 
era o revelaţie. Brusc, în creierul meu s-a aşternut o tăcere 
incredibilă... Sper să mă intelegeti când vă spun că lucrul pe 
care mi l-am dorit cel mai mult săptămâni întregi după 
această experienţă a fost să mă întorc şi să-mi conectez 
electrozii ăia. Am început de asemenea să-mi pun o mulţime 
de întrebări. Cine eram eu în afară de spiriduşii amarati si 
furioşi care îmi populează mintea şi mă fac să dau greş 
fiindcă mă tem prea mult să încerc ? Şi de unde au venit 
acele voci ? ”” 

Unele dintre acele voci repetă prejudecățile societăţii, 
altele ne reflectă istoria personală, iar altele ne exprimă 
moştenirea genetică. Toate laolaltă, spune Sally, creează o 
poveste invizibilă care ne modelează deciziile conştiente în 
moduri pe care rareori le înţelegem. Ce s-ar întâmpla dacă 
am putea să ne rescriem monologurile interioare sau chiar 
să le reducem cu totul la tăcere din când în când? ? 

În 2016 stimulatoarele transcraniene sunt încă în fază 

incipientă şi nu este clar dacă şi când vor deveni o 
tehnologie în toată puterea cuvântului. Până acum, ele oferă 
capacităţi sporite doar pe intervale scurte de timp, iar 
experienţa de douăzeci de minute a lui Sally Adee ar putea 
reprezenta o excepţie (sau poate chiar rezultatul celebrului 
efect placebo). Majoritatea studiilor publicate despre 
stimulatoarele transcraniene se bazează pe eşantioane foarte 
mici de oameni care acţionează în împrejurări deosebite, iar 
riscurile si efectele pe termen lung sunt complet 
necunoscute. Totuşi, dacă tehnologia va fi perfecționată sau 
dacă se va găsi o altă metodă de manipulare a tiparelor 
electrice ale creierului, ce le-ar face societăţilor omeneşti şi 
fiinţelor umane ? 

Oamenii îşi pot manipula circuitele electrice ale creierului 
nu doar ca să impuste mai eficient teroristi, ci şi ca să atingă 
scopuri liberale mai banale. De pildă, să înveţe şi să 
muncească mai eficient, să se dedice cu totul jocurilor şi 
hobby-urilor şi să se poată concentra asupra a ceea ce îi 
interesează la un moment dat, fie că e vorba despre 
matematică sau fotbal. Totuşi, dacă şi când asemenea 
manipulări vor ajunge ceva obişnuit, aşa-zisul liber-arbitru al 
clienţilor va deveni doar un produs ca oricare altul de 
cumpărat. Vrei să înveţi să canti la pian, dar, ori de câte ori 
e timpul să exersezi, preferi să te uiţi la televizor ? Nici o 
problemă: trebuie doar să-ţi pui o cască si să instalezi 
software-ul potrivit şi efectiv îţi vei dori din tot sufletul să 
canti la pian. 

M-ati putea contrazice, spunând că abilitatea de a reduce 
la tăcere sau de a amplifica vocile din mintea voastră nu vă 
va submina liberul-arbitru, ci îl va consolida. În clipa de faţă, 
adesea nu reusiti să vă constientizati cele mai aprinse şi mai 
autentice dorinţe din cauza factorilor externi care vă distrag. 
Cu ajutorul căştii de concentrare a atenţiei şi al unor 
dispozitive asemănătoare, ati putea să reduceti mai uşor la 
tăcere vocile străine ale părinţilor, preoţilor, vecinilor, 
oamenilor care lucrează în publicitate şi relaţii publice şi să 
va axati pe ceea ce vreţi voi. Totuşi, după cum vom vedea 
îndată, ideea că aveţi un eu unic şi că vă puteţi distinge 
astfel dorinţele autentice de vocile străine este doar un alt 
mit liberal, demascat de cele mai recente cercetări 
ştiinţifice. 

Cine suntem eu? 


Ştiinţa subminează nu numai credinţa liberală în liberul- 
arbitru, ci şi credinţa în individualism. Liberalii cred că avem 
un eu unic şi indivizibil. Faptul că sunt un individ înseamnă 
că sunt in-divid, indivizibil. Da, organismul meu este alcătuit 
din aproximativ 37 de trilioane de celule”, iar în fiecare zi 
atât corpul, cât şi mintea mea trec prin nenumărate 
permutări şi transformări. Cu toate acestea, dacă sunt cu 
adevărat atent şi mă străduiesc să mă conectez cu propria 
persoană, cu siguranţă voi descoperi în adâncul meu o voce 
unică, clară şi autentică, care este eul meu adevărat şi sursa 
oricărui sens şi a oricărei autorităţi din univers. Pentru ca 
liberalismul să aibă sens, trebuie să am un eu adevărat - şi 
doar unul -, căci, dacă aş avea mai mult de o voce autentică, 
cum aş şti ce voce să ascult la secţia de votare, la 
supermarket şi atunci când îmi caut un partener de viaţă ? 

Totuşi, în ultimele câteva decenii, ştiinţele vieţii au ajuns 
la concluzia că această poveste liberală este mitologie pură. 
Eul autentic unic este la fel de real ca sufletul veşnic, Moş 
Crăciun şi lepuraşul de Paşti. Dacă privesc cu adevărat în 
adâncul meu, aparenta unitate pe care o consider de la sine 
înţeleasă se dizolvă într-o cacofonie de voci contradictorii, 
dintre care nici una nu este „eul meu adevărat”. Oamenii nu 
sunt indivizi. Sunt „divizi”. 

Creierul uman este alcătuit din două emisfere 
interconectate printr-un cablu nervos gros. Fiecare emisferă 
controlează partea opusă a corpului. Emisfera dreaptă 
controlează partea stângă a corpului, primeşte informaţii de 
la câmpul vizual stâng şi este responsabilă de mişcarea 
braţului şi piciorului stâng - şi viceversa. Iată de ce oamenii 
care au suferit un atac cerebral în emisfera dreaptă îşi 
ignoră uneori partea stângă a corpului (pieptănându-se doar 
pe partea dreaptă a capului sau mâncând doar mâncarea din 
partea dreaptă a farfuriei)!0 

Există de asemenea diferenţe emoţionale şi cognitive între 
cele două emisfere, deşi distincţia nu este nicidecum clară. 
Majoritatea activităţilor cognitive implică ambele emisfere, 
dar nu în aceeaşi măsură. De exemplu, în cele mai multe 

cazuri, emisfera stângă joacă un rol mai important în vorbire 
şi în raţionamentul logic, în vreme ce emisfera dreaptă se 
ocupă mai mult cu procesarea informaţiilor spaţiale. 
Numeroase progrese în ceea ce priveşte înţelegerea 
relaţiilor dintre cele două emisfere au avut Ia bază studiul 
pacienţilor cu epilepsie. În cazurile grave de epilepsie, într-o 
parte a creierului se formează furtuni electrice care se 
răspândesc rapid şi în alte părţi, provocând o criză severă. În 
cursul acestor crize, pacienţii îşi pierd controlul asupra 
corpului, iar episoadele frecvente îi împiedică prin urmare să 
aibă o slujbă sau să ducă o viaţă normală. La jumătatea 
secolului XX, când toate celelalte tratamente au dat greş, 
medicii au atenuat problema tăind cablul nervos care 
conectează cele două emisfere, astfel încât furtunile 
electrice ce luau naştere într-o emisferă să nu o mai poată 
cuprinde şi pe cealaltă. Pentru specialiştii în neurostiinte, 
aceşti pacienţi au reprezentat o sursă de date uimitoare. 
Unele dintre cele mai remarcabile studii cu privire la 
aceşti pacienţi cu emisferele cerebrale separate au fost 
efectuate de profesorul Roger Wolcott Sperry, care a primit 
Premiul Nobel pentru Fiziologie şi Medicină în 1981 pentru 
descoperirile sale revoluţionare, şi de studentul său, 
profesorul Michael S. Gazzaniga. Un studiu a fost efectuat pe 
un adolescent. Băiatul a fost întrebat ce vrea să se facă 
atunci când va fi mare. El a răspuns : desenator tehnic. Acest 
răspuns a fost dat de emisfera sa cerebrală stângă, care 
joacă un rol crucial atât în raţionamentul logic, cât şi în 
vorbire. Cu toate acestea, băiatul mai avea un centru activ al 
vorbirii în emisfera dreaptă, care nu putea controla limbajul 
verbal, dar care putea silabisi cuvintele folosind piese de 
Scrabble. Cercetătorii erau nerăbdători să afle ce va 
răspunde emisfera dreaptă, aşa că au întins piese de 
Scrabble pe o masă şi au scris pe o bucată de hârtie : „Ce 
vrei să te faci când vei fi mare ? Au aşezat foaia de hârtie la 
marginea câmpului vizual stâng al băiatului. Informaţiile 
provenite din câmpul vizual stâng sunt procesate în emisfera 
dreaptă. Cum emisfera dreaptă nu putea folosi limbajul 
verbal, băiatul nu a spus nimic, însă mâna lui stângă a 
început să se mişte rapid pe masă, adunând piese, până când 

a scris: „cursă automobilistica”. Te baga-n sperieţi!!. 

De un comportament la fel de ciudat a dat dovadă 
pacientul WJ, un veteran din al Doilea Război Mondial. 
Fiecare mână a lui WJ era controlată de o emisferă diferită. 
Întrucât cele două emisfere nu erau interconectate, uneori 
se întâmpla ca mâna lui dreaptă să se întindă să deschidă o 
uşă, iar apoi mâna stângă să intervină şi să încerce să 
închidă uşa. 

Într-un alt experiment, Gazzaniga şi echipa lui i-au arătat 
rapid emisferei stângi a creierului - partea responsabilă de 
vorbire - o imagine cu o gheară de pui şi, în acelaşi timp, i-au 
arătat rapid emisferei drepte o fotografie cu un peisaj 
înzăpezit. Când a fost întrebat ce a văzut, pacientul PS a 
răspuns: „O gheară de pui”. După aceea, Gazzaniga i-a 
arătat lui PS o serie de imagini şi i-a cerut să o indice pe 
aceea care corespundea cel mai bine cu ceea ce văzuse. 
Mâna dreaptă a pacientului (controlată de emisfera stângă) a 
arătat o imagine cu un pui, dar în acelaşi timp mâna lui 
stângă a zvacnit şi a indicat o lopată de zăpadă. Gazzaniga i- 
a adresat apoi lui PS întrebarea evidentă: „De ce ai indicat şi 
puiul, şi lopata? ”. PS a răspuns : „Păi, gheara de pui se 
potriveşte cu puiul şi ai nevoie de o lopată ca să cureti 
cotetul găinilor”!?. 

Ce s-a întâmplat aici? Emisfera stângă a creierului, care 
controlează vorbirea, nu avea informaţii despre scena cu 
zăpadă şi, prin urmare, nu a ştiut de ce mâna stângă a 
indicat lopata. Aşa că pur şi simplu a inventat ceva credibil. 
După ce a repetat acest experiment de mai multe ori, 
Gazzaniga a conchis că emisfera stângă nu este doar centrul 
abilităţilor noastre verbale, ci şi un interpret intern care 
încearcă în permanenţă să dea un sens vieţii noastre, 
folosind indicii parţiale pentru a născoci poveşti plauzibile. 

Într-un alt experiment, emisferei drepte nonverbale i s-a 
arătat o imagine pornografică. Pacienta a reacţionat roşind 
şi chicotind. „Ce ai văzut?”, au întrebat cercetătorii 
obraznici. „Nimic, doar o rază luminoasă”, a spus emisfera 
stângă, iar pacienta a chicotit imediat din nou, acoperindu-şi 
gura cu mâna. „Atunci de ce râzi?”, au insistat ei. Emisfera 

stângă, interpret zăpăcit - chinuindu-se să găsească o 
explicaţie raţională -, a răspuns că unul dintre aparatele din 
cameră arăta foarte amuzant’’. 

E ca şi cum CIA ar desfăşura un atac cu drone în Pakistan 
fără ştirea Departamentului de Stat american. Atunci când 
un jurnalist ia la întrebări autorităţile Departamentului de 
Stat în legătură cu atacul, acestea născocesc o explicaţie 
plauzibilă. În realitate, purtătorii de cuvânt nu au nici cea 
mai vagă idee de ce a fost ordonat atacul, aşa că pur şi 
simplu inventează ceva. Un mecanism similar este folosit de 
toate fiinţele umane, nu doar de pacienţii cu emisferele 
cerebrale neconectate. În repetate rânduri, propria mea 
agenţie CIA face lucruri fără aprobarea sau ştirea 
Departamentului meu de Stat, iar atunci Departamentul meu 
de Stat ticluieşte o poveste care mă pune în cea mai 
favorabilă lumina cu putinţă. Destul de des, însuşi 
Departamentul de Stat devine convins de fantasmagoriile pe 
care le-a inventat!?. 


La concluzii asemănătoare au ajuns şi economiştii 
behaviorişti care vor să afle cum iau oamenii decizii 
economice. Sau, mai exact, cine ia aceste decizii. Cine 
hotărăşte să cumpere o Toyota, şi nu un Mercedes, să 
meargă în excursie la Paris, şi nu în Thailanda şi să 
investească în obligaţiuni de tezaur sud-coreene, şi nu în 
bursa de valori din Shanghai ? Majoritatea experimentelor 
au arătat că nu există un eu unic care să ia vreuna dintre 
aceste decizii. Mai curând, ele iau naştere în urma unei lupte 
cu odgonul între entităţi interioare diferite şi adesea 
contradictorii. 

Un experiment revoluţionar a fost efectuat de Daniel 
Kahneman, care a primit Premiul Nobel pentru Economie în 
2002. Kahneman a rugat un grup de voluntari să participe la 
un experiment in trei parti. În partea „scurtă” a 
experimentului, voluntarii au ţinut o mână într-un recipient 
cu apă la 14*C timp de un minut, ceea ce este neplăcut, ba 
chiar oarecum dureros. După 60 de secunde li s-a spus să 
scoată mâna. În partea „lungă” a experimentului, voluntarii 

au ţinut cealaltă mână într-un alt recipient cu apă, a cărei 
temperatură era tot de 14*C. Dar, după 60 de secunde, în 
recipient s-a adăugat, fără ştirea participanţilor, apă 
fierbinte, care a mărit uşor temperatura la 15*C. După 30 de 
secunde, participanţilor li s-a spus să scoată mâna. Unii 
voluntari au efectuat mai întâi partea „scurtă”, în vreme ce 
alţii au început cu partea „lungă”. În ambele cazuri, la exact 
şapte minute după ce s-au încheiat ambele părţi, a urmat cea 
de-a treia şi cea mai importantă parte a experimentului. 
Voluntarilor li s-a spus că trebuie să repete una dintre cele 
două părţi; ei trebuiau să aleagă pe care dintre ele. 80% au 
preferat să repete experimentul „lung”, amintindu-şi-l ca 
fiind mai puţin dureros. 

Acest experiment cu apă rece este nespus de simplu, însă 
implicaţiile sale zdruncină esenţa viziunii liberale asupra 
vieţii. El scoate la iveală existenţa a cel putin două euri 
diferite în noi înşine: eul experiential şi eul narator. Eul 
experiential este conştiinţa noastră de fiecare moment. 
Pentru eul experiential, este evident că partea „lungă” a 
experimentului cu apă rece a fost mai rea. Mai întâi înduri 
apa la temperatura de 14 °C pret de 60 de secunde, ceea ce 
este la fel de neplăcut ca experienţa din partea „scurtă”, 
după care trebuie să mai suporţi apa la temperatura de 1S*C 
alte 30 de secunde, ceea ce e doar puţin mai bine, dar 
nicidecum plăcut. Pentru eul experiential, nu se poate ca, 
adăugând o experienţă uşor neplăcută la o experienţă foarte 
neplăcută, să faci întregul episod mai atrăgător. 

Cu toate acestea, eul experiential nu îşi aminteşte nimic. 
Nu spune nici o poveste şi este rareori consultat atunci când 
vine vorba de decizii majore. Recuperarea amintirilor, 
istorisirea poveştilor si luarea deciziilor importante 
reprezintă monopolul unei entităţi cât se poate de diferite 
din interiorul nostru: eul narator. Eul narator este înrudit cu 
interpretul din emisfera stângă al lui Gazzaniga. E mereu 
ocupat să înşire poveşti despre trecut şi să facă planuri de 
viitor. Ca orice jurnalist, poet şi politician, eul narator o ia pe 
multe scurtaturi. Nu istoriseşte totul şi ţese de obicei 
povestea folosind doar punctele culminante şi 

deznodămintele. Valoarea întregii experiențe este 
determinată făcând media punctelor culminante şi 
deznodămintelor. De exemplu, atunci când evaluează partea 
scurtă a experimentului cu apă rece, eul narator calculează 
media dintre cea mai rea parte (apa era foarte rece) şi 
ultimul moment (apa era în continuare foarte rece) şi 
conchide că „apa era foarte rece”. Face acelaşi lucru cu 
partea lungă a experimentului. Găseşte media între partea 
cea mai rea (apa era foarte rece) şi ultimul moment (apa nu 
era chiar atât de rece) şi conchide că „apa era puţin mai 
caldă”. În mod esenţial, eul narator nu ţine cont de durată, 
ceea ce Înseamnă că nu acordă importanță întinderii diferite 
a celor două părţi. Aşadar, atunci când are de ales între cele 
două, preferă să repete partea lungă, cea în care „apa a fost 
puţin mai caldă”. 

De fiecare data când eul narator ne evaluează 
experienţele, le ignoră durata şi adoptă „regula apogeu- 
sfârşit” - isi aminteşte doar punctul culminant şi 
deznodământul şi judecă întreaga experienţă în funcţie de 
media acestora. Acest fapt are un impact major asupra 
tuturor deciziilor noastre practice. Kahneman a început să 
exploreze eul experiential şi eul narator la începutul anilor 
1990, cand, împreună cu Donald Redelmeier de la 
Universitatea din Toronto, a studiat pacienţi cărora li se 
efectuau colonoscopii. În timpul colonoscopiei, o cameră 
minusculă este introdusă în intestine prin anus, pentru a 
diagnostica diferitele boli intestinale. Nu e o experienţă 
plăcută. Medicii voiau să afle cum puteau efectua această 
procedură în modul cel mai puţin dureros cu putinţă. Să 
grăbească colonoscopia şi să le provoace pacienţilor 
neplăceri mai mari un timp mai scurt sau să lucreze mai lent 
şi cu mai multă grijă? 

Ca să răspundă la această întrebare, Kahneman şi 
Redelmeier au rugat 154 de pacienţi să le comunice nivelul 
durerii la intervale de un minut în timpul colonoscopiei. Au 
folosit o scară de la 0 la 10, unde 0 însemna nici o durere, iar 
10 însemna o durere insuportabilă. După colonoscopie, 
pacienţii au fost rugaţi să evalueze „nivelul general al 

durerii” suferite în timpul procedurii, tot pe o scară de la 0 la 
10. Ne-am fi aşteptat ca nivelul general să reflecte 
acumularea raportărilor din fiecare minut, mai precis, cu cât 
colonoscopia dura mai mult şi cu cât pacientul suferea dureri 
mai mari, cu atât nivelul general al durerii să fi fost mai 
mare. Însă rezultatele au fost diferite. 

La fel ca în cazul experimentului cu apa rece, nivelul 
general al durerii a trecut cu vederea durata şi a reflectat în 
schimb doar regula apogeu-sfârşit. O colonoscopie a durat 
opt minute, în cel mai dureros moment pacientul a raportat o 
suferinţă de nivelul 8, iar în ultimul minut a comunicat o 
durere de nivelul 7. După ce procedura a luat sfârşit, acest 
pacient şi-a evaluat nivelul general de durere la 7,5. O altă 
colonoscopie a durat 24 de minute. Şi de această dată, 
durerea maximă s-a situat la nivelul 8, dar în ultimul minut 
pacientul a raportat o durere de nivelul 1. Acest pacient şi-a 
apreciat nivelul general de durere la doar 4,5. Faptul că 
procedura a durat în cazul lui de trei ori mai mult şi că, prin 
urmare, a suferit mult mai mult în ansamblu nu i-a afectat 
câtuşi de puţin memoria. Eul narator nu adună experienţele, 
ci face o medie a lor. 

Aşadar, ce preferă pacienţii: să aibă parte de o 
colonoscopie scurtă şi intensă sau de una lungă şi atentă? 
Nu există un singur răspuns la această întrebare, întrucât 
pacientul are cel puţin două euri diferite, iar ele au interese 
diferite. Dacă întrebaţi eul experiential, probabil că ar alege 
o colonoscopie scurtă. Dar, dacă întrebaţi eul narator, acesta 
ar prefera o colonoscopie lungă, fiindcă îşi aminteşte doar 
media dintre cel mai dureros moment şi ultimul moment. De 
fapt, din punctul de vedere al eului narator, medicul ar 
trebui să mai adauge câteva minute complet inutile de dureri 
uşoare chiar la sfârşitul procedurii, deoarece ar face toată 
amintirea mult mai putin traumatizantă!?. 

Pediatrii ştiu mult prea bine acest truc. La fel şi 
veterinarii. Multi au la clinicile lor borcane pline cu bunatati 
şi le dau câteva copiilor (sau câinilor) dupa ce le fac o 
injecție dureroasă sau dupa un control medical neplăcut. 
Atunci când eul narator îşi aminteşte vizita la medic, cele 
zece secunde de plăcere de la sfârşitul vizitei vor şterge 
multe minute de anxietate şi durere. 

Evoluţia a descoperit acest şiretlic cu mult înaintea 
pediatrilor. Având în vedere chinurile groaznice pe care le 
îndură multe femei la naştere, am putea crede că, după ce 
trece o dată prin aşa ceva, nici o femeie sănătoasă la cap nu 
va mai vrea să repete vreodată experienţa. Totuşi, la 
sfârşitul travaliului şi în zilele următoare, sistemul hormonal 
secretă cortizon şi betaendorfine, care reduc durerea şi dau 
un sentiment de uşurare, uneori chiar de euforie. Mai mult, 
iubirea pe care mama o simte pentru copil, precum şi laudele 
din partea prietenilor, rudelor, dogmelor religioase şi 
propagandei naţionaliste conspiră pentru a transforma 
naşterea dintr-o traumă într-o amintire pozitivă. 

Un studiu efectuat la Centrul Medical Rabin din Tel Aviv a 
demonstrat că amintirea travaliului reflecta în principal 
punctul culminant şi sfârşitul, iar durata de ansamblu nu 
avea aproape nici un impact!€. În cadrul unei alte cercetări, 
2.428 de femei suedeze au fost rugate să povestească 
experienţa travaliului la două luni după naştere. 90% dintre 
ele au relatat că experienţa a fost bună sau foarte bună. Nu 
au uitat neapărat durerea - 28,5% au descris-o drept cea mai 
cumplită durere cu putinţă -, însă ea nu le-a împiedicat să 
evalueze experienţa ca fiind pozitivă. Eul narator trece peste 
experienţele noastre cu o foarfecă ascuţită şi un marker 
negru gros. Cenzurează cel puţin anumite momente de 
groază şi arhivează o poveste cu final fericit!” 

Majoritatea alegerilor noastre esenţiale din viaţă - în ceea 
ce priveşte partenerii, carierele, locuinţele şi vacantele - 
sunt luate de eul nostru narator. Să presupunem că puteţi 
alege între două vacanțe posibile. Puteţi să mergeţi în 
Jamestown, Virginia şi să vizitaţi oraşul colonial istoric unde 
a fost întemeiată prima aşezare britanică din America de 
Nord continentală în 1607. Sau aţi putea să mergeţi în 
vacanţa voastră de vis, indiferent dacă asta înseamnă 
drumeţii în Alaska, plajă în Florida sau o orgie neînfrânată 
cu sex, droguri şi jocuri de noroc în Las Vegas. Dar există o 
condiţie: dacă alegeţi vacanţa de vis, atunci, chiar înainte să 
vă urcați în avionul care vă va duce înapoi spre casă, trebuie 
să luaţi o pastilă care vă va şterge toate amintirile legate de 

acea vacanţă. Ce s-a întâmplat în Las Vegas va rămâne pe 
veci în Las Vegas. Ce vacanţă aţi alege? Cei mai mulţi 
oameni ar opta pentru Jamestown-ul colonial, fiindcă 
majoritatea îi dau cârdul de credit eului narator, căruia îi 
pasă doar de poveşti şi care nu este câtuşi de puţin interesat 
nici măcar de cele mai năucitoare experienţe, dacă nu şi le 
poate aminti. 

La drept vorbind, eul experiential şi eul narator nu sunt 
entităţi complet separate, ci sunt strâns interconectate. Eul 
narator ne foloseşte experienţele ca pe nişte materii prime 
importante (dar nu exclusive) pentru poveştile sale. La 
rândul lor, aceste poveşti modelează ceea ce simte cu 
adevărat eul experiential. Experimentăm in mod diferit 
foamea atunci când postim în timpul Ramadanului, când ne 
abtinem să mâncăm înaintea unui control medical şi când nu 
mâncăm fiindcă nu avem bani. Diversele sensuri atribuite 
foamei noastre de către eul narator creează experienţe 
propriu-zise cât se poate de diferite. 

Mai mult decât atât, eul experiential este adesea 
îndeajuns de puternic încât să saboteze până şi cele mai bine 
ticluite planuri ale eului narator. Aş putea, de pildă, ca de 
Anul Nou să decid să urmez o cură de slăbire şi să merg 
zilnic la sală. Asemenea decizii importante constituie 
monopolul eului narator. Dar în săptămâna următoare, când 
trebuie să merg la sală, preia controlul eul experiential. Nu 
am chef să merg la sală şi, în schimb, comand pizza, stau pe 
canapea şi deschid televizorul. 

Totuşi, cei mai mulţi dintre noi se identifică cu eul narator. 
Când spunem „eu”, ne referim la povestea din capul nostru, 
şi nu la fluxul ametitor de experienţe de care avem parte. Ne 
identificăm cu sistemul interior care ia haosul nebunesc al 
vieţii şi ţese din el poveşti aparent logice şi consecvente. Nu 
contează că intriga e plină de minciuni şi lacune şi că e 
rescrisă la infinit, astfel încât povestea de azi o contrazice 
flagrant pe cea de ieri. Important este faptul că reținem 
întotdeauna sentimentul că avem o singură identitate care 
nu se schimbă de la naştere până la moarte (şi poate chiar 
dincolo de ea). Asta dă naştere credinţei liberale discutabile 
că sunt un individ şi că am o voce interioară clară şi 

consecventă care dă sens întregului univers’®. 


Sensul vieţii 


Eul narator este vedeta povestirii lui Jorge Luis Borges „O 
problemă”! Povestirea îl are în centru pe Don Quijote, eroul 
eponim al celebrului roman al lui Miguel de Cervantes. Don 
Quijote îşi creează o lume imaginară în care este un luptător 
legendar ce porneşte să înfrunte uriaşii şi să o salveze pe 
doamna Dulcineea del Toboso. În realitate, Don Quijote este 
Alonso Quijano, un hidalgo în vârstă de la tara; nobila 
Dulcineea este o taranca vulgară dintr-un sat învecinat ; iar 
uriaşii sunt mori de vânt. Ce s-ar întâmpla, se întreabă 
Borges, dacă, din cauza credinţei sale în aceste iluzii, Don 
Quijote ar ataca şi ar ucide o persoană reală ? Borges ridică 
o întrebare fundamentală despre condiţia umană: ce se 
întâmplă atunci când poveştile tesute de eul nostru narator 
ne fac mult rău nouă înşine sau celor din jurul nostru ? 
Există trei mari posibilităţi, spune Borges. 

O variantă ar fi aceea că nu se întâmplă mare lucru. Don 
Quijote nu va fi câtuşi de puţin deranjat de faptul că a ucis 
un om. Fantasmele lui sunt de-a dreptul copleşitoare, astfel 
încât nu va fi în stare să conştientizeze diferenţa dintre a 
comite cu adevărat o crimă şi a se duela cu uriaşii imaginari, 
adică cu morile de vânt. O altă variantă ar fi aceea că, odată 
ce va lua viaţa unui om, Don Quijote va fi atât de îngrozit, 
încât şocul îl va scoate din lumea himerelor. Seamănă cu 
experienţa unui tânăr recrut care pleacă la război crezând că 
e bine să mori pentru ţară, dar care ajunge să fie complet 
deceptionat de realităţile războiului. 

Însă există şi o a treia variantă, mult mai complexă şi mai 
profundă. Câtă vreme lupta cu uriaşii imaginari, Don Quijote 
juca doar un rol. Totuşi, după ce va ucide cu adevărat pe 
cineva, se va agăța cu dinţii de iluziile lui, fiindcă doar ele 
vor da un sens faptei sale tragice. În mod paradoxal, cu cât 
facem mai multe sacrificii pentru o poveste imaginară, cu 
atât ne agatam mai stăruitor de ea, deoarece ne dorim cu 
disperare să dăm un sens acestor sacrificii şi suferinţei pe 
care am provocat-o. 

În politică, acesta este sindromul „Băieţii noştri nu au 
murit în zadar”. În 1915 Italia a intrat în Primul Război 
Mondial de partea puterilor Antantei. Obiectivul declarat al 
Italiei era să „elibereze” Trento şi Triest - două teritorii 
„italiene” pe care Imperiul Austro-Ungar le stăpânea „pe 
nedrept”. Politicienii italieni au ţinut discursuri pătimaşe în 
parlament, jurând că această eroare istorică va fi remediată 
şi promițând o revenire la gloria Romei antice. Sute de mii 
de recruți italieni au plecat pe front strigând: „Pentru Trento 
şi Triest! ”. Credeau că va fi o victorie uşoară. 

Nu a fost nicidecum aşa. Armata austro-ungară avea o 
puternică linie de apărare de-a lungul fluviului Isonzo. 
Italienii au atacat-o în unsprezece bătălii sângeroase, 
câştigând cel mult câţiva kilometri şi nereuşind să o 
străpungă. În prima bătălie au pierdut 15.000 de soldaţi. În 
cea de-a doua au pierdut 40.000 de oameni. În a treia 
confruntare au pierdut 60.000. Luptele au continuat astfel 
vreme de mai bine de doi ani îngrozitori, până la cea de-a 
unsprezecea ciocnire. Atunci austriecii au contraatacat în 
cele din urmă, iar în cea de-a douăsprezecea luptă, 
cunoscută mai bine drept bătălia de la Caporetto, i-au învins 
categoric pe italieni şi i-au împins înapoi până aproape de 
porţile Veneţiei. Glorioasa aventură a devenit o baie de 
sânge. Până la sfârşitul războiului, aproape 700.000 de 
soldaţi italieni au fost ucişi şi peste un milion au fost răniţi”. 

După ce au pierdut prima bătălie de pe Isonzo, politicienii 
italieni aveau două opţiuni. Ar fi putut să-şi recunoască 
greşeala şi să propună semnarea unui tratat de pace. Austro- 
Ungaria nu avea revendicări în privinţa Italiei şi s-ar fi 
bucurat să instaureze pacea, fiindcă lupta pentru 
supravieţuire cu ruşii mult mai puternici. Totuşi, cum puteau 
politicienii să meargă la părinţii, soțiile şi copiii celor 15.000 
de soldaţi italieni morţi şi să le spună: „Ne pare 

40. Una dintre victimele bătăliilor de pe Isonzo. A fost sacrificiul lor în 
zadar? 


rău, a fost o greşeală. Sperăm să nu suferiti prea mult, dar 
Giovanni al vostru a murit în zadar, la fel şi Marco”? 
Alternativa ar fi fost să spună: „Giovanni şi Marco au fost 
eroi! Au murit pentru ca Triestul să aparţină Italiei şi vom 
avea grijă ca moartea lor să nu fie în zadar. Vom continua să 
luptăm până când victoria va fi a noastră!”. Nu e de mirare 
că politicienii au preferat cea de-a doua variantă. Aşa că au 
mai purtat o bătălie şi au mai pierdut 40.000 de oameni. 
Politicienii au hotărât din nou că ar fi mai bine să continue 
lupta, căci „băieţii noştri nu au murit în zadar” 

Însă nu putem da vina doar pe politicieni. Şi masele au 
susţinut în continuare războiul. Iar după război, cand Italia 
nu a obţinut toate teritoriile pe care le-a cerut, democraţia 
italiană i-a adus la conducere pe Benito Mussolini şi pe 
fasciştii lui, care au promis că vor obţine despăgubirile 
cuvenite pentru toate sacrificiile pe care le făcuseră italienii. 

Deşi unui politician îi este greu să le spună părinţilor că fiul 
lor a murit în zadar, este mult mai dureros ca părinţii să-şi 
spună lor înşişi acest lucru - iar victimelor le este şi mai 
greu. Un soldat infirm care şi-a pierdut picioarele ar prefera 
să-şi spună mai curând „M-am sacrificat pentru gloria 
naţiunii italiene veşnice !” decât „Mi-am pierdut rele fiindcă 
am fost îndeajuns de prost încât să-i cred pe politicienii care- 
şi urmăresc propriile interese”. E mult mai uşor să trăieşti în 
iluzie, fiindcă iluzia conferă un sens suferinţei. 

Preoţii au descoperit acest principiu cu mii de ani în urmă. 
El stă la baza mai multor porunci şi ceremonii religioase. 
Dacă vrei să-i determini pe oameni să creadă în entităţi 
imaginare precum zeii şi naţiunile, ar trebui să-i faci să 
sacrifice ceva de preţ. Cu cât sacrificiul este mai dureros, cu 
atât vor fi mai convinşi de existenţa beneficiarului imaginar. 
Un biet ţăran care îşi sacrifică un taur valoros pentru Jupiter 
va deveni convins că Jupiter există cu adevărat - altfel, cum 
să-şi justifice prostia? Țăranul va mai sacrifica un taur, apoi 
altul, şi altul, doar ca să nu fie nevoit să admită că toţi taurii 
de dinainte au fost o risipă. Din exact acelaşi motiv, dacă am 
sacrificat un copil pentru gloria naţiunii italiene sau mi-am 
sacrificat picioarele pentru revoluţia comunistă, de obicei 
asta e suficient ca să mă transforme într-un naţionalist 
italian plin de zel sau într-un comunist entuziast. Căci, dacă 
miturile naţionale italiene sau propaganda comunistă sunt o 
minciună, voi fi nevoit să recunosc că moartea copilului meu 
sau propria paralizie au fost cu totul în zadar. Puţini oameni 
au tăria să recunoască un asemenea lucru. 

Aceeaşi logică funcţionează şi în sfera economică. În 1999 
guvernul Scoției a decis să ridice o noua clădire a 
Parlamentului. Conform planului iniţial, construcţia urma să 
dureze doi ani şi să coste 40 de milioane de lire sterline. În 
realitate, a durat cinci ani şi a costat 400 de milioane de lire 
sterline. Ori de câte ori antreprenorii aveau dificultăţi şi 
cheltuieli neprevăzute, mergeau la guvernul scoţian şi mai 
cereau timp şi bani. De fiecare dată când se întâmpla asta, 
membrii guvernului îşi spuneau: „Ei bine, am îngropat deja 
zeci de milioane şi vom fi complet discreditati dacă ne vom 
opri acum şi vom rămâne cu un schelet construit parţial. Hai 
să mai autorizăm 40 de milioane de lire sterline ! ”. Câteva 

luni mai târziu, se întâmpla din nou acelaşi lucru, iar 
presiunea de a nu rămâne cu o clădire neterminată era 
atunci şi mai mare. Câteva luni după aceea, povestea se 
repeta, şi tot aşa, până când costul propriu-zis a ajuns de 
zece ori mai mare decât estimarea iniţială. 

Nu numai guvernele cad în această capcană. Corporatiile 
îngroapă adesea milioane în proiecte ratate, în vreme ce 
indivizii se agaţă de căsnicii disfunctionale şi slujbe fara 
perspectivă. Eul nostru narator ar prefera să sufere în 
continuare în viitor, doar ca să nu fie nevoit să admită că 
suferinţa noastră din trecut a fost lipsită de orice sens. În 
cele din urmă, dacă vrem să ne mărturisim greşelile din 
trecut, eul nostru narator trebuie să inventeze o gaselnita in 
intrigă care să dea un sens acestor greşeli. De exemplu, un 
veteran pacifist de război şi-ar putea spune: „Da, mi-am 
pierdut picioarele din cauza unei greşeli. Dar, datorită 
acestei greşeli, înţeleg că războiul este un calvar şi de acum 
înainte îmi voi dedica viaţa luptei pentru pace. Aşadar rana 


41. Clădirea Parlamentului scoţian. Lira noastră sterlină nu a murit în 
zadar. 


mea a avut până la urmă un rost benefic: m-a învăţat să 
preţuiesc pacea” 

Observăm aşadar că şi eul este o poveste imaginară, la fel 
ca naţiunile, zeii şi banii. Fiecare dintre noi are un sistem 
sofisticat care aruncă majoritatea experienţelor noastre, 
păstrează doar câteva mostre dintre cele mai bune, le îmbină 
cu frânturi din filmele pe care le-am văzut, din romanele pe 
care le-am citit, din discursurile pe care le-am auzit şi din 
reveriile noastre, iar din toată această amestecătură ţese o 
poveste aparent coerentă despre cine sunt, de unde vin şi 
încotro mă îndrept. Această poveste îmi spune ce să iubesc, 
pe cine să urăsc şi ce să fac cu mine însumi. E posibil chiar 
ca această poveste să mă facă să-mi sacrific viaţa, dacă asta 
cere scenariul. Cu toţii avem propriul gen care ni se 
potriveşte. Unii oameni trăiesc o tragedie, alţii fac parte 
dintr-o dramă religioasă fără sfârşit, unii abordează viaţa ca 
şi când ar fi un film de acţiune şi nu puţini se comportă ca 
într-o comedie. Dar, în cele din urmă, cu toţii sunt doar 
poveşti. 


Atunci, care este sensul vieţii? Liberalismul susţine că nu 
ar trebui să ne aşteptăm ca o entitate exterioară să ne ofere 
un sens de-a gata. Mai curând, fiecare votant, client şi 
privitor individual ar trebui să-şi folosească liberul-arbitri ca 
să creeze sens, nu doar pentru propria viaţă, ci pentru 
întregul univers. 

Ştiinţele vieţii subminează liberalismul, susţinând că 
individul liber e doar o ficţiune născocită de un grup de 
algoritmi biochimici. În fiecare clipă, mecanismele 
biochimice ale creierului creează o străfulgerare de 
experiență, care dispare imediat. Apoi, mai multe 
străfulgerări apar şi se sting, apar şi se sting, în succesiune 
rapidă. Aceste experienţe efemere nu se însumează într-o 
esenţă de durată. Eul narator încearcă să impună ordinea în 
acest haos tesand o poveste fără sfârşit, în care fiecare 
asemenea experienţă are locul ei şi, astfel, fiecare experienţă 
are un sens durabil. Dar, oricât de convingătoare şi de 
tentantă ar fi, această poveste este o ficţiune. Cruciații 
medievali credeau că Dumnezeu şi raiul dădeau sens vieților 
lor; liberalii moderni cred că alegerile libere individuale dau 

sens vieţii. Şi unii, şi alţii îşi fac iluzii. 

Îndoielile cu privire la existenţa liberului-arbitru şi a 
indivizilor nu sunt ceva nou, desigur. Cu mai bine de 2.000 
de ani în urmă, gânditorii din India, China şi Grecia 
susțineau că „eul individual este o iluzie”. Totuşi, aceste 
îndoieli nu schimbă cu mult istoria dacă nu au un impact 
practic asupra economiei, politicii şi vieţii de zi cu zi. 
Oamenii sunt maeştri ai disonantei cognitive şi ne ingaduim 
să credem un lucru în laborator şi cu totul alt lucru la 
tribunal sau în parlament. La fel cum creştinismul nu a 
dispărut în ziua în care Darwin a publicat Originea speciilor, 
tot aşa liberalismul nu va dispărea doar pentru că oamenii 
de ştiinţă au ajuns la concluzia că nu există indivizi liberi. 

Într-adevăr, până şi Richard Dawkins, Steven Pinker şi 
ceilalţi susţinători ai noii viziuni ştiinţifice asupra lumii 
refuză să renunţe la liberalism. După ce au dedicat sute de 
pagini erudite deconstructiei eului şi a liberului-arbitru, fac 
tumbe intelectuale ameţitoare care îi poartă ca prin minune 
înapoi în secolul al XVIII-lea, ca şi când toate descoperirile 
uimitoare ale biologiei evoluționiste si neurostiintelor nu au 
absolut nici o legătură cu ideile etice şi politice ale lui Locke, 
Rousseau şi Jefferson. 

Totuşi, odată ce observaţiile ştiinţifice eretice vor fi 
transpuse în tehnologie de zi cu zi, în structuri economice şi 
activităţi obişnuite, acest joc dublu va deveni tot mai dificil 
de susţinut, iar noi - sau moştenitorii noştri - vom avea 
probabil nevoie de un set complet nou de credinţe religioase 
şi instituţii politice. La începutul celui de-al treilea mileniu, 
liberalismul este ameninţat nu de ideea filosofică potrivit 
căreia „nu există indivizi liberi”, ci mai curând de tehnologii 
concrete. Suntem pe cale să ne confruntăm cu o sumedenie 
de dispozitive, instrumente şi structuri extrem de utile, care 
nu tin seamă de liberul-arbitru al indivizilor umani. Vor 
supravieţui democraţia, piaţa liberă şi drepturile omului 
acestui potop ? 


Capitolul 9 
Marea deconectare 


Paginile anterioare ne-au prezentat pe scurt descoperirile 
ştiinţifice recente care subminează filosofia liberală. E 
timpul să analizăm implicaţiile practice ale acestor 
descoperiri. Liberalii susţin pieţele libere si alegerile 
democratice întrucât cred că fiecare om este un individ 
valoros unic, ale cărui alegeri libere constituie sursa ultimă 
de autoritate. In secolul XXI, trei aspecte practice ar putea 
face ca această credinţă să fie depăşită: 


1. Oamenii îşi vor pierde utilitatea economică şi militară şi, 
prin urmare, sistemul economic şi politic va înceta să le 
mai atribuie prea multă valoare. 

2. Sistemul va continua să găsească valoare în oameni în 
mod colectiv, dar nu în indivizii unici. 

3. Sistemul va găsi încă valoare în unii indivizi unici, însă 
aceştia vor reprezenta mai curând o nouă elită de 
supraoameni upgradati decât masa populaţiei. 


Să analizăm în amănunt toate cele trei ameninţări. Prima - 
aceea că progresele tehnologice îi vor face pe oameni inutili 
din punct de vedere economic şi militar - nu va dovedi că 
liberalismul se înşală la nivel filosofic, dar în practică nu 
prea vedem cum ar putea democraţia, pieţele libere şi alte 
instituţii liberale să supravieţuiască unei asemenea lovituri. 
La urma urmei, liberalismul nu a devenit ideologia 
dominantă pur şi simplu pentru că argumentele sale 
filosofice erau cele mai exacte. Mai curând, liberalismul a 
avut succes deoarece era cât se poate de logic, din punct de 
vedere politic, economic şi militar, să atribui valoare oricărei 
fiinţe umane. Pe câmpurile de luptă ale războaielor 
industriale moderne şi pe liniile de producţie în masă ale 

economiilor industriale moderne, fiecare om conta. Orice 
pereche de mâini care puteau să ţină o puşcă sau să 
acţioneze o manetă era valoroasă. 

În primăvara anului 1793, casele regale ale Europei şi-au 
trimis armatele să înăbuşe Revoluţia Franceză. Agitatorii din 
Paris au reacţionat proclamând levee en masse şi 
dezlantuind primul război total. Pe 23 august Convenţia 
Naţională a decretat: „Din acest moment şi până când 
duşmanii săi vor fi alungaţi de pe pământul Republicii, toţi 
francezii se află în permanenţă la dispoziţia armatei. Tinerii 
vor lupta; bărbaţii căsătoriţi vor produce arme şi vor 
transporta provizii ; femeile vor confectiona corturi si 
îmbrăcăminte şi vor lucra în spitale; copiii vor preschimba 
firele vechi în pânzeturi; iar vârstnicii vor merge în pieţele 
publice pentru a deştepta curajul războinicilor si a 
propovădui ura faţă de regi şi unitatea Republicii”!. 

Această proclamaţie pune într-o lumină interesantă cel 
mai vestit document al Revoluţiei Franceze - Declaraţia 
Drepturilor Omului si ale Cetateanului care recunostea 
faptul ca toti cetatenii au o valoare egala si drepturi politice 
egale. Sa fie o coincidenţă ca drepturile universale au fost 
proclamate tocmai in momentul istoric in care a fost decretat 
serviciul militar universal ? Desi savantii pot sa despice firul 
în patru în privinţa relaţiilor exacte dintre ele, în 
următoarele două secole un argument comun în apărarea 
democraţiei a explicat că e bine ca tuturor cetăţenilor să li se 
acorde drepturi politice, deoarece soldaţii şi muncitorii din 
ţările democratice au performanţe mai bune decât cei din 
dictaturi. Dacă oamenii primesc drepturi politice, sunt mai 
motivaţi şi au mai multă iniţiativă, ceea ce este util atât pe 
câmpul de luptă, cât şi în fabrică. 

Astfel, Charles W. Eliot, preşedintele Universităţii Harvard 
între 1869 şi 1909, scria pe 5 august 1917 în The New York 
Times că „armatele democratice luptă mai bine decât 
armatele organizate aristocratic şi guvernate autocratic” şi 
că „armatele naţiunilor în care masa populaţiei impune 
legislaţia, isi alege funcţionarii publici si transeaza 
chestiunile ce ţin de pace şi de război luptă mai bine decât 
armatele unui autocrat care conduce graţie originii sale şi 
este reprezentantul lui Dumnezeu pe pământ”?. 


328 HOMO SAPIENS PIERDE CONTROLUL 


Un raţionament asemănător a favorizat emanciparea 
femeilor după Primul Război Mondial. Conştientizând rolul 
esenţial al femeilor în războaiele industriale totale, ţările şi- 
au dat seama că era necesar să le acorde drepturi politice pe 
timp de pace. Astfel, în 1918, preşedintele Woodrow Wilson 
a devenit un susţinător al dreptului femeilor la vot, explicând 
Senatului Statelor Unite că Primul Război Mondial „nu ar fi 
putut fi purtat, nici de celelalte naţiuni implicate, nici de 
America, fără contribuţiile femeilor - contribuţii în fiecare 
sferă nu numai în domeniile în care ne-am obişnuit să le 
vedem muncind, ci şi acolo unde munceau bărbaţii şi chiar în 
vecinătatea câmpului de luptă. Nu numai că vom pierde 
încrederea oamenilor, ci vom şi merita să o pierdem, dacă nu 
le vom asigura cea mai deplină emancipare cu putinţă” 

Totuşi, în secolul XXI, majoritatea bărbaţilor şi femeilor şi- 
ar putea pierde valoarea militară şi economică. S-au dus 
zilele mobilizării în masă din timpul celor două războaie 
mondiale. Cele mai avansate armate ale secolului XXI se 
bazează mult mai mult pe tehnologia de ultimă oră. În 
locul cărnii de tun 


42. În stânga : soldaţi in acţiune în bătălia de pe Somme, 1916. În 
dreapta : o dronă fără pilot. 


nelimitate, ţările au nevoie acum doar de un număr redus de 
soldaţi extrem de bine pregătiţi, de un număr şi mai mic de 
super-războinici din forţele speciale şi de o mână de experţi 
care ştiu cum să producă şi să folosească tehnologie 
sofisticată. Forţele de înaltă tehnologie dotate cu drone fără 
pilot şi viruşi cibernetici înlocuiesc marile armate ale 

secolului XX, iar generalii deleagă tot mai multe decizii 
cruciale algoritmilor. 

Lăsând la o parte faptul că sunt imprevizibili şi susceptibili 
să fie afectaţi de frică, foame şi oboseală, soldaţii din carne 
şi oase gândesc şi se mişcă la o scară temporală din ce în ce 
mai irelevantă. De pe vremea lui Nabucodonosor şi până în 
zilele lui Saddam Hussein, în ciuda numeroaselor progrese 
tehnologice, războiul s-a purtat conform unui program 
organic. Discuţiile durau ore, luptele durau zile, iar 
războaiele trenau ani la rând. In schimb, războaiele 
cibernetice pot dura şi câteva minute. Un locotenent de 
serviciu la postul de comandă cibernetic observă că se 
întâmplă ceva ciudat, pune mâna pe telefon şi-şi sună 
superiorul, care anunţă imediat Casa Albă. Din păcate, până 
când apucă preşedintele să ridice receptorul roşu, războiul a 
fost deja pierdut. In câteva secunde, un atac cibernetic 
suficient de sofisticat ar putea sa compromită reţeaua 
electrică a Statelor Unite, să distrugă centrele americane de 
control aerian, să producă numeroase accidente industriale 
în centrale nucleare şi instalaţii chimice, să perturbe reţelele 
de comunicaţii ale poliţiei, armatei şi serviciilor de informaţii 
şi să şteargă date financiare astfel încât trilioane de dolari să 
dispară pur şi simplu fără urmă şi nimeni să nu mai ştie cine 
ce deţine. Singurul lucru care va ţine în frâu isteria publică 
este acela că, fără internet, televiziune şi radio, oamenii nu 
vor fi conştienţi de adevărata amploare a dezastrului. 

La o scară mai mică, să presupunem că două drone se 
luptă în aer. Una dintre ele nu poate deschide focul fără să 
primească în prealabil undă verde din partea unui operator 
uman aflat într-un buncăr îndepărtat. Cealaltă este complet 
autonomă. Care dronă credeţi că va câştiga aceasta 
confruntare ? Dacă în 2093 Uniunea Europeană decrepită îşi 
va trimite dronele şi cyborgii să înăbuşe o nouă Revoluţie 
Franceză, Comuna din Paris îşi va putea mobiliza toţi 
hackerii, toate computerele şi smartphone-urile disponibile, 
însă pe cei mai mulţi oameni nu prea va avea la ce să-i 
folosească - poate doar ca scuturi. Este grăitor faptul că 
astăzi, în numeroase conflicte asimetrice, majoritatea 
cetăţenilor sunt redusi deja la rolul de scuturi umane pentru 
arme avansate. 

Chiar dacă ţineţi mai mult la dreptate decât la victorie, ar 
trebui probabil sa optati pentru înlocuirea soldaţilor şi 
piloților cu drone şi roboţi autonomi. Soldaţii umani omoară, 
violează şi jefuiesc şi, chiar şi atunci când încearcă să se 
comporte cum se cuvine, mult prea adesea ucid din greşeală 
civili. Computerele programate cu algoritmi etici s-ar putea 
conforma cu mult mai multă uşurinţă celor mai recente 
dispoziţii ale curţii penale internaţionale. 

Şi în sfera economică, abilitatea de a mânui un ciocan sau 
de a apăsa pe un buton devine mai puţin valoroasă ca 
înainte, ceea ce pune în pericol alianţa critică dintre 
liberalism şi capitalism. În secolul XX, liberalii au explicat că 
nu trebuie să alegem între etică şi economie. Protejarea 
drepturilor şi libertăţilor omului era atât un imperativ moral, 
cât şi cheia creşterii economice. Se spunea că Marea 
Britanie, Franţa şi Statele Unite au prosperat fiindcă şi-au 
liberalizat economiile şi societăţile şi că, dacă Turcia, 
Brazilia sau China voiau să devină la fel de prospere, 
trebuiau să procedeze la fel. În multe, dacă nu cumva în 
majoritatea cazurilor, mai curând argumentul economic 
decât cel moral i-a convins pe tirani şi juntele să liberalizeze. 

În secolul XXI, liberalismului îi va 11 mult mai greu să se 
promoveze. Pe măsură ce masele îşi pierd importanţa 
economică, va fi suficient doar argumentul moral pentru a 
proteja drepturile şi libertăţile omului ? Elitele şi guvernele 
vor continua să pretuiasca fiecare fiinţă umană, chiar daca 
astfel nu obţin dividende economice? 

În trecut existau multe lucruri pe care numai oamenii le 
puteau face. Însă acum roboții şi computerele îi ajung pe 
oameni din urmă, iar în curând e posibil să depăşească 
performanţele acestora în majoritatea sarcinilor. E adevărat, 
computerele funcţionează extrem de diferit faţă de oameni şi 
pare puţin probabil ca în viitorul foarte apropiat ele să 
capete atribute umane. În special, nu pare verosimil că vor 
căpăta conştiinţă şi vor începe să aibă emoţii şi senzaţii. În 
ultima jumătate de veac au avut loc progrese majore în ceea 
ce priveşte inteligenţa computerelor, însă nu s-a înregistrat 
absolut nici un progres în ceea ce priveşte conştiinţa 

computerelor. Din câte ştim, în 2016 computerele nu au mai 
multă conştiinţă decât prototipurile lor din anii 1950. Cu 
toate acestea, ne aflăm în pragul unei revoluţii capitale. 
Oamenii riscă să-şi piardă valoarea economică deoarece 
inteligenţa se decuplează de conştiinţă. 

Până astăzi, inteligenţa superioară a mers întotdeauna 
mână în mână cu o conştiinţă dezvoltată. Doar fiinţele 
conştiente puteau executa sarcini ce necesitau un grad 
sporit de inteligenţă - de pildă, să joace şah, să conducă 
maşini, să diagnosticheze boli sau să identifice teroristi. 
Acum însă dezvoltăm tipuri noi de inteligenţă nonconştientă 
care pot executa asemenea sarcini mult mai bine decât 
oamenii, întrucât toate aceste sarcini au la bază 
recunoaşterea tiparelor, iar în curând algoritmii 
nonconstienti ar putea întrece conştiinţa umană în ceea ce 
priveşte recunoaşterea tiparelor. 

Filmele  stiintifico-fantastice pleacă in general de la 
premisa că, pentru a egala şi a întrece inteligenţa umană, 
computerele vor trebui să dezvolte o conştiinţă, însă ştiinţa 
adevărată spune altceva. Ar putea exista mai multe căi 
alternative ce conduc la superinteligenta, dintre care doar 
câteva trec prin strâmtorile conştiinţei. Vreme de milioane 
de ani, evoluţia organică a navigat lent pe calea conştientă. 
Evoluţia computerelor anorganice ar putea ocoli cu totul 
aceste strâmtori înguste, croind un drum diferit şi mult mai 
rapid către superinteligenta. 

Astfel se ridică o nouă întrebare: care dintre cele două 
este cu adevărat importantă, inteligenţa sau conştiinţa? Câtă 
vreme au mers mână în mână, dezbaterea valorii lor relative 
era doar un hobby amuzant pentru filosofi. Dar în secolul XXI 
aceasta devine o chestiune politică şi economică urgentă. Şi 
te pune pe gânduri să constati ca, cel putin pentru armate şi 
corporaţii, răspunsul este cât se poate de simplu: inteligenţa 
e obligatorie, însă conştiinţa e opţională. 

Armatele si corporatiile nu pot funcţiona fără agenţi 
inteligenţi, dar nu au nevoie de conştiinţă şi de experienţe 
subiective. Experiențele conştiente ale unui taximetrist în 
carne şi oase sunt infinit mai bogate decât cele ale unei 
maşini autonome, care nu simte absolut nimic. Taximetristul 
poate asculta cu plăcere muzică în timp ce conduce pe 


332 HOMO SAPIENS PIERDE CONTROLUL 


străzile aglomerate din Seul. Îşi poate lărgi orizonturile şi se 
poate înfiora privind în sus, la stele, şi reflectând la misterele 
universului. Ochii i se pot umple de lacrimi de bucurie atunci 
când îşi vede fetiţa făcând primul pas. Dar sistemul nu are 
nevoie de toate astea din partea unui taximetrist. Tot ce vrea 
cu adevărat este să ducă pasagerii din punctul A în punctul B 
cât mai rapid, mai sigur şi mai ieftin cu putinţă. lar maşina 
autonomă va fi în curând capabilă să facă asta mult mai bine 
decât un şofer uman, cu toate că nu se poate delecta cu 
muzică şi nici nu poate fi impresionată de magia existenţei. 

Ar trebui să ne amintim de soarta cailor în timpul 
Revoluţiei Industriale. Un cal obişnuit de la o fermă poate să 
adulmece, să iubească, să recunoască chipuri, să sară peste 
garduri şi să facă alte o mie de lucruri mult mai bine decât 
un Ford Model T sau un Lamborghini de un milion de dolari. 
Însă maşinile tot au înlocuit caii, deoarece erau superioare în 
cele câteva sarcini de care sistemul avea nevoie cu adevărat. 
Cel mai probabil, taximetriştii vor avea soarta cailor. 

Într-adevăr, dacă le interzicem oamenilor să conducă nu 
numai taxiuri, ci absolut orice tip de vehicul şi le acordăm 
algoritmilor informatici monopolul asupra traficului, vom 
putea conecta după aceea toate vehiculele la o singură reţea, 
reducând astfel cu mult riscul de accidente. În august 2015, 
una dintre maşinile autonome experimentale create de 
Google a avut un accident. Când s-a apropiat de o trecere de 
pietoni şi a detectat oameni care voiau să traverseze, a 
activat frâna. În secunda următoare a fost lovită din spate de 
o berlină al cărei şofer distrat medita probabil la misterele 
universului în loc să fie atent la drum. Asta nu s-ar fi 
întâmplat dacă ambele vehicule ar fi fost controlate de 
computere interconectate. Algoritmul de comandă ar fi 
cunoscut poziţia şi intenţiile fiecărui vehicul de pe drum şi 
nu ar fi permis ca două dintre marionetele sale să se 
ciocnească. Un asemenea sistem ar salva mult timp, mulţi 
bani şi multe vieţi omeneşti - dar ar elimina totodată 
experienţa umană a şofatului şi zeci de milioane de slujbe ale 
oamenilor?. 

Unii economişti preconizează că, mai devreme sau mai 
târziu, oamenii fără capacităţi sporite vor fi complet inutili. 
Roboții şi imprimantele 3D înlocuiesc deja oamenii în munci 

manuale cum ar fi confecţionarea camasilor, iar algoritmii 
ultrainteligenti vor proceda la fel în cazul muncilor de birou. 
Funcţionarii bancari şi agenţii de turism, care nu demult 
păreau să fie la adăpost de automatizare, au devenit specii 
pe cale de dispariţie. De câţi agenţi de turism avem nevoie, 
când ne putem folosi smartphone-urile ca să cumpărăm 
bilete de avion de la un algoritm ? 

Şi agenţii de bursă sunt în pericol. Majoritatea 
tranzacţiilor financiare sunt efectuate deja de algoritmi 
informatici care pot procesa într-o secundă mai multe date 
decât poate procesa un om într-un an şi care pot reacţiona la 
date mult mai repede decât clipeşte un om. În 23 aprilie 
2013, nişte hackeri sirieni au spart contul oficial de Twitter 
al Associated Press. La 13 :07 au postat mesajul că fusese 
atacată Casa Albă, iar preşedintele Obama era rănit. 
Algoritmii comerciali care monitorizează în permanenţă 
fluxurile de ştiri au reacţionat imediat şi au început să vândă 
acţiuni într-o veselie. Indicele Dow Jones a intrat în cădere 
liberă şi a pierdut 150 de puncte în decurs de 60 de secunde, 
echivalentul unei pierderi de 136 de miliarde de dolari! La 
13 :10 Associated Press a lămurit că postarea era o 
minciună. Algoritmii au făcut mişcarea inversă şi până la 
13 :13 indicele Dow Jones îşi recuperase aproape toate 
pierderile. 

Cu trei ani mai devreme, în data de 6 mai 2010, bursa de 
valori din New York a avut parte de un şoc şi mai mare. În 
doar cinci minute - de la 14:42 până la 14:47 - indicele Dow 
Jones a scăzut cu 1.000 de puncte, înregistrând o pierdere 
de un trilion de dolari. După aceea s-a redresat, revenind la 
nivelul de dinaintea crahului în ceva mai mult de trei minute. 
Asta se întâmplă atunci când programele informatice 
ultrarapide ne controlează banii. Experții încearcă de atunci 
să înţeleagă ce s-a întâmplat în acest aşa-numit „Flash 
Crash”, crah-fulger. Ştiu că algoritmii au fost de vină, dar 
încă nu sunt siguri ce anume a mers prost. Unii agenţi de 
bursă din Statele Unite au intentat deja procese împotriva 
brokerajului algoritmic, susţinând ca discrimineaza pe 
nedrept fiinţele umane care pur şi simplu nu pot reacţiona 
îndeajuns de rapid pentru a le face concurenţă. Disputele pe 

marginea întrebării dacă aceasta reprezintă cu adevărat o 
încălcare a drepturilor ar putea însemna multă muncă şi 
mulţi bani pentru avocaţi”. 

lar aceşti avocaţi nu vor fi neapărat oameni. Filmele şi 
serialele de televiziune lasă impresia că avocaţii îşi petrec 
zilele la tribunal strigând „Obiectez! ” şi ţinând discursuri 
pătimaşe. Majoritatea avocaţilor obişnuiţi îşi petrec însă 
timpul studiind dosare nesfârşite, căutând precedente, 
chichite legislative şi dovezi cat de mărunte, dar care ar 
putea fi relevante. Unii se străduiesc să-şi dea seama ce s-a 
întâmplat în noaptea în care a fost ucisă victima sau să 
elaboreze un contract de afaceri pantagruelic care să le 
protejeze clientul de orice eventualitate imaginabilă. Care va 
fi soarta tuturor acestor avocaţi odată ce algoritmii 
sofisticati de căutare vor putea găsi mai multe precedente 
într-o zi decât poate găsi un om într-o viaţă întreagă şi odată 
ce RMN-ul cerebral va putea scoate la iveală minciunile şi 
înşelătoriile la o apăsare de buton ? Nici măcar avocaţii şi 
detectivii cu o experienţă foarte bogată nu pot sesiza cu 
uşurinţă duplicitatea analizând doar expresiile faciale şi 
tonul vocii oamenilor. Pe de altă parte, minciuna implică 
regiuni diferite ale creierului faţă de cele folosite atunci 
când spunem adevărul. Nu am ajuns încă până acolo, dar e 
posibil ca în viitorul nu foarte îndepărtat RMN-ul funcţional 
să devină un detector de minciuni aproape infailibil. Ce va 
însemna acest lucru pentru milioane de avocaţi, judecători, 
poliţişti şi detectivi? S-ar putea gândi să se întoarcă la şcoală 
şi să înveţe o nouă meserie“. 

Când vor intra însă în sala de clasă, cel mai probabil vor 
descoperi că algoritmii au ajuns acolo înaintea lor. Companii 
precum Mindojo creează algoritmi interactivi care, pe lângă 
faptul că-mi vor preda matematică, fizică şi istorie, mă vor 
studia şi vor ajunge să ştie exact cine sunt. Profesorii digitali 
vor monitoriza îndeaproape orice răspuns pe care îl voi da şi 
timpul necesar pentru a-l da. Treptat, îmi vor discerne atât 
slăbiciunile unice, cât şi punctele forte şi vor stabili ce 
anume mă entuziasmează şi ce mă plictiseşte. Mi-ar putea 
preda termodinamica sau geometria intr-un mod adecvat 
tipului meu de personalitate, chiar dacă metoda respectivă 

nu este potrivită pentru 99% dintre ceilalţi elevi. Iar aceşti 
profesori digitali nu-şi vor pierde niciodată răbdarea, nu vor 
tipa niciodată la mine şi nu vor intra niciodată în grevă. 
Rămâne totuşi neclar de ce ar mai fi nevoie să ştiu 
termodinamică sau geometrie într-o lume ce conţine 
programe de computer atât de inteligente” 

Până şi doctorii pot cădea victimă algoritmilor. Prima şi 
cea mai importantă misiune a celor mai mulţi doctori este să 
diagnosticheze corect bolile şi apoi să sugereze cel mai bun 
tratament disponibil. Dacă ajung la spital şi mă plâng că am 
febră şi diaree, e posibil să sufăr de toxiinfectie alimentară. 
Dar, la urma urmei, aceleaşi simptome ar putea fi provocate 
de gastroenterită, holeră, dizenterie, malarie, cancer sau o 
boală nouă şi necunoscută. Medicul meu are doar câteva 
minute la dispoziţie pentru un diagnostic corect, fiindcă 
acesta e timpul pe care îl acoperă asigurarea mea de 
sănătate. Asta îi permite câteva întrebări şi, poate, un 
control medical rapid. După aceea, doctorul analizează 
aceste informaţii modeste raportându-le la istoricul meu 
medical şi la lumea vastă a bolilor de care poate suferi omul. 
Din păcate, nici măcar cel mai sârguincios medic nu-şi poate 
aminti toate suferinţele şi controalele mele anterioare. La 
fel, nici un doctor nu are cum să cunoască toate bolile şi 
medicamentele posibile şi nici să citească toate articolele noi 
publicate în revistele medicale, in plus, medicul este uneori 
obosit, flămând sau poate chiar bolnav, ceea ce îi afectează 
judecata. Nu e de mirare că doctorii greşesc uneori 
diagnosticul sau nu recomandă tratamentul optim. 

Să analizăm acum cazul celebrului Watson creat de IBM - 
un sistem de inteligenţă artificială care a câştigat emisiunea- 
concurs de televiziune Jeopardy! in 2011, învingându-i pe 
foştii campioni umani. Watson este pregătit acum pentru 
treburi mai serioase, îndeosebi în ceea ce priveşte 
diagnosticarea bolilor. O IA ca Watson are avantaje 
potenţiale enorme în faţa medicilor umani. Înainte de toate, 
o IA poate stoca în băncile sale de date informaţii despre 
toate bolile şi medicamentele cunoscute din istorie. Apoi, 
poate actualiza zilnic aceste bănci de date, nu numai cu 
descoperirile noilor cercetări, ci şi cu statistici medicale 
adunate din toate clinicile şi spitalele interconectate din 

lume. 

În al doilea rând, Watson va fi extrem de familiarizat nu 
numai cu tot genomul meu şi cu istoricul meu medical zilnic, 
ci şi cu genomurile şi istoricele medicale ale părinţilor, 
fraţilor, verişorilor, vecinilor şi prietenilor mei. Watson va şti 
imediat dacă am fost recent într-o ţară tropicală, dacă sufăr 
des de gastroenterită, dacă au existat cazuri de cancer 
intestinal în familia mea sau dacă oameni din tot oraşul se 
plâng în dimineaţa asta că au diaree. 

În al treilea rând, Watson nu va fi niciodată obosit, 
flămând sau bolnav şi îmi va putea acorda tot timpul din 
lume. Aş putea să stau confortabil pe canapeaua mea de 
acasă si să răspund la sute de întrebări, spunându-i lui 
Watson exact cum mă simt. Aceasta este o veste bună pentru 
majoritatea pacienţilor (cu excepţia, poate, a ipohondrilor). 
Dar dacă incepeti astăzi cursurile facultăţii de medicină şi vă 
aşteptaţi ca peste douăzeci de ani să fiţi tot medic de familie, 
poate că ar trebui să vă mai gândiţi. Cu un asemenea Watson 
în preajmă, nu prea mai e nevoie de Sherlock. 

Această amenințare  planează nu numai asupra 
generaliştilor, ci şi a medicilor specialişti. Într-adevăr, 
medicii specializaţi în domenii relativ restrânse, precum 
diagnosticarea cancerului, s-ar putea dovedi mai uşor de 
înlocuit. În cadrul unui experiment recent, un algoritm 
informatic a diagnosticat corect 90% dintre cazurile de 
cancer pulmonar care i-au fost prezentate, în vreme ce 
medicii umani au avut o rată a succesului de doar 50%°®. De 
fapt, viitorul este deja aici. Tomografiile computerizate şi 
mamografiile sunt verificate în permanenţă de algoritmi 
specializaţi, care le oferă doctorilor o a doua opinie, iar 
uneori detectează tumori pe care medicii nu le observă? 

O mulţime de probleme tehnice dificile îi împiedică încă pe 
Watson şi pe semenii lui să-i înlocuiască de maine-dimineata 
pe majoritatea doctorilor. Însă aceste probleme tehnice - 
oricât ar fi ele de dificile - trebuie soluționate o singură dată. 
Pregătirea unui medic uman este un proces complicat şi 
costisitor, care durează ani la rând. La capătul procesului, 
după aproximativ zece ani de studii şi stagii, nu obţii decât 
un singur doctor. Dacă vrei doi doctori, trebuie sa repeti de 
la zero întregul proces. În schimb, dacă şi când vei rezolva 

problemele tehnice care stau în calea lui Watson, vei obţine 
nu unul, ci un număr infinit de doctori, disponibili non-stop 
în fiecare colţ al lumii. Prin urmare, chiar dacă te-ar costa 
100 de miliarde de dolari să faci sistemul să funcţioneze, pe 
termen lung ar fi mult mai ieftin decât pregătirea medicilor 
umani. 

Desigur, nu vor dispărea toţi medicii umani. Sarcinile care 
necesită un nivel de creativitate mai mare decât un 
diagnostic obişnuit vor rămâne responsabilitatea oamenilor 
în viitorul apropiat. La fel cum armatele din secolul XXI îşi 
măresc dimensiunea forţelor speciale de elită, serviciile de 
sănătate din viitor ar putea oferi mult mai multe şanse 
echivalentelor medicale ale trupelor speciale din armată şi 
marină. Totuşi, la fel cum armatele nu mai au nevoie de 
milioane de soldaţi, nici serviciile de sănătate ale viitorului 
nu vor avea nevoie de milioane de medici generalişti. 

Ce este valabil pentru doctori este cu atât mai valabil 
pentru farmacişti. În 2011 la San Francisco s-a deschis o 
farmacie gestionată de un singur robot. Când un om vine la 
farmacie, în câteva secunde robotul primeşte toate retetele 
acestuia, precum şi informaţii detaliate despre celelalte 
medicamente pe care le ia şi despre alergiile de care ar 
putea suferi. Robotul se asigură că noile medicamente nu au 
efecte adverse pe fondul interacțiunii cu alte medicamente 
sau al alergiilor, apoi îi eliberează clientului medicatia 
solicitată. În primul an de activitate, farmacistul robot a 
eliberat două milioane de reţete, fără să facă nici o greşeală. 
În medie, farmaciştii umani greşesc 1,7% din totalul 
retetelor. Doar în Statele Unite, asta înseamnă mai bine de 
50 de milioane de reţete greşite în fiecare ant?! 

Unii oameni susţin că, deşi un algoritm ar putea depăşi 
performanţele doctorilor şi farmaciştilor în ceea ce priveşte 
aspectele tehnice ale profesiilor lor, nu ar putea să 
înlocuiască niciodată căldura lor umană. Dacă tomografia 
computerizată arată că aveţi cancer, aţi prefera să primiţi 
vestea din partea unei maşinării reci sau a unui medic uman 
atent la starea dumneavoastră emoţională ? Ei bine, ce-ati 
zice să vă dea vestea o maşinărie grijulie care îşi alege 
cuvintele în funcţie de sentimentele şi de tipul personalităţii 

dumneavoastră? Nu uitaţi că organismele sunt algoritmi şi 
că Watson v-ar putea detecta emoţiile cu aceeaşi precizie cu 
care vă detectează tumorile. 

Un medic uman vă identifică starea emoţională analizând 
semnalele externe, cum sunt expresia feţei şi tonalitatea 
vocii. Pe lângă faptul că ar putea să analizeze aceste 
semnale externe cu mai multă acuratețe decât un medic 
uman, Watson ar putea sâ analizeze simultan numeroşi 
indicatori interni care sunt de regulă inaccesibili ochilor şi 
urechilor noastre. Monitorizandu-va tensiunea arterială, 
activitatea cerebrală şi nenumărate alte date biometrice, 
Watson ar putea şti exact cum vă simtiti. Graţie statisticilor 
adunate în urma milioanelor de raporturi sociale anterioare, 
Watson ar putea să vă spună apoi exact ceea ce aveţi nevoie 
să auziti, pe tonul potrivit. În ciuda lăudatei lor inteligente 
emoţionale, fiinţele umane sunt deseori copleşite de propriile 
emoţii şi reacţionează contraproductiv. De exemplu, atunci 
când întâlnesc o persoană furioasă încep să tipe, iar când 
ascultă o persoană temătoare dau frâu liber propriilor 
anxietati. Watson nu ar cădea pradă nicicând unor asemenea 
tentaţii. Lipsit de emoţii proprii, ar avea întotdeauna cea mai 
potrivită reacţie la starea voastră emoţională. 

Această idee a fost deja implementată parţial de unele 
departamente de servicii cu clienţii, precum cele inaugurate 
de Mattersight Corporation, care are sediul la Chicago. 
Mattersight isi lanseaza produsele cu urmatoarea reclama: 
„Aţi vorbit vreodată cu cineva si ati simţit ca sunteţi pe 
aceeaşi lungime de undă? Sentimentul magic de care aveţi 
parte este rezultatul unei legături de personalitate. 
Mattersight creează acel sentiment zi de zi, în call-center-uri 
din lumea întreagă”!!. Atunci când sunati la serviciile cu 
clienţii cu o solicitare sau o plângere, durează de obicei 
câteva secunde până când apelul este direcționat către un 
operator. În cadrul sistemelor Mattersight, apelul vostru este 
direcționat de un algoritm inteligent. Mai întâi spuneţi 
motivul pentru care aţi sunat. Algoritmul vă ascultă 
problema, analizează cuvintele pe care le-aţi folosit şi 

tonalitatea vocii şi deduce nu numai starea voastră 
emoţională actuală, ci şi tipul de personalitate - dacă sunteţi 
introvertiti, extravertiţi, rebeli sau dependenţi. Pe baza 
acestor informaţii, algoritmul vă repartizează celui mai 
potrivit operator pentru dispoziţia şi personalitatea voastră. 
Algoritmul ştie dacă aveţi nevoie de o persoană empatică, 
care să vă asculte plângerile cu răbdare, sau de un tip serios 
şi raţional care să vă ofere cea mai rapidă soluţie tehnică. O 
compatibilitate bună înseamnă atât clienţi mai fericiţi, cât şi 
mai putin timp şi mai puţini bani irositi de departamentul de 
servicii cu clienţii!?. 


Clasa inutilă 


Cea mai importantă întrebare din economia secolului XXI 
ar putea fi foarte bine următoarea: ce să facem cu toţi 
oamenii inutili ? Ce vor face oamenii conştienţi odată ce vom 
avea algoritmi non-constienti deosebit de inteligenţi care vor 
putea face aproape totul mai bine ? 

De-a lungul istoriei, piaţa muncii a fost împărţită în trei 
sectoare principale: agricultura, industria şi serviciile. Până 
spre 1800, marea majoritate a oamenilor lucrau în 
agricultură şi doar o minoritate redusă lucra în industrie şi 
în servicii, în cursul Revoluţiei Industriale, oamenii din ţările 
dezvoltate au abandonat câmpurile şi turmele. Cei mai mulţi 
au început să lucreze în industrie, dar s-au angajat într-un 
număr tot mai mare şi în sectorul serviciilor. În ultimele 
decenii, ţările dezvoltate au avut parte de o nouă revoluţie: 
pe măsură ce locurile de muncă din industrie au dispărut, 
sectorul serviciilor s-a extins. În 2010 doar 2% dintre 
americani lucrau în agricultură şi 20% în industrie, în vreme 
ce 78% lucrau ca profesori, medici, designeri web şi aşa mai 
departe. Când algoritmii lipsiţi de inteligenţă vor fi în stare 
să predea, să pună diagnostice şi să conceapă pagini web 
mai bine decât oamenii, ce vom face ? 

Aceasta nu este o întrebare cu totul nouă. De la începutul 
Revoluţiei Industriale, oamenii s-au temut că mecanizarea ar 

putea genera şomaj în masă. Acest lucru nu s-a întâmplat 
niciodată, deoarece, pe măsură ce vechile profesii au devenit 
depăşite, au apărut profesii noi şi a existat întotdeauna ceva 
ce oamenii au putut face mai bine decât maşinăriile. Totuşi, 
aceasta nu este o lege a naturii şi nimic nu garantează că 
lucrurile vor rămâne aşa şi în viitor. Oamenii au două tipuri 
de abilităţi de bază: fizice şi cognitive. Atâta vreme cât 
maşinăriile au concurat cu oamenii doar în privinţa 
abilităţilor fizice, au existat nenumărate sarcini cognitive pe 
care oamenii le executau mai bine. Astfel, în timp ce 
maşinăriile desfăşurau activităţi pur manuale, oamenii se 
concentrau asupra slujbelor care necesitau cel puţin unele 
abilităţi cognitive. Totuşi, ce se va întâmpla odată ce 
algoritmii vor reţine, vor analiza şi vor recunoaşte tiparele 
mai bine decât noi ? 

Ideea că oamenii vor avea mereu o abilitate unică, 
inaccesibilă algoritmilor non-constienti, e doar o iluzie. 
Răspunsul ştiinţific actual la acest vis poate fi sintetizat în 
trei principii simple : 


1. Organismele sunt algoritmi. Orice animal - inclusiv Homo 
sapiens - este un ansamblu de algoritmi organici 
configurati de selecţia naturală de-a lungul evoluţiei de 
milioane de ani. 

2. Calculele algoritmice nu sunt afectate de materialele din 
care este construit calculatorul. Indiferent daca un abac e 
din lemn, fler sau plastic, două mărgele plus două 
mărgele fac patru mărgele. 

3. Prin urmare, nu avem nici un motiv să credem că 
algoritmii organici pot face anumite lucruri pe care 
algoritmii non-organici nu vor fi niciodată capabili să le 
reproducă sau să le depăşească. Câtă vreme calculele 
rămân valide, ce mai contează dacă algoritmii se 
manifestă în carbon sau în siliciu ? 


E adevărat, în prezent există numeroase lucruri pe care 
algoritmii organici le fac mai bine decât cei non-organici, iar 
experţii au declarat în repetate rânduri că ceva va rămâne 
„pentru totdeauna” inaccesibil algoritmilor non-organici. Dar 
se pare că „pentru totdeauna” înseamnă adesea cel mult un 

deceniu sau doua. Pana nu demult, recunoasterea faciala era 
un exemplu favorit de lucru care le reusea cu usurinta pana 
şi bebeluşilor, însă nu şi celor mai puternice computere. 
Astăzi, programele de recunoaştere facială sunt capabile să 
identifice persoanele mult mai eficient şi mai rapid decât o 
pot face oamenii. Forţele de poliţie şi serviciile de informaţii 
folosesc acum în mod curent asemenea programe pentru a 
analiza ore întregi de înregistrări video ale camerelor de 
supraveghere şi a depista suspectii şi infractorii. 

În anii 1980, atunci când oamenii dezbăteau natura unică 
a umanității, foloseau de regulă sahul ca dovadă 
fundamentală a superiorității umane. După părerea lor, 
computerele nu aveau să-i învingă niciodată pe oameni la 
şah. Pe 10 februarie 1996, supercomputerul Deep Blue 
construit de IBM l-a învins pe campionul mondial la şah 
Garry Kasparov, punând capăt pretentiei de superioritate a 
omului. 


43. Deep Blue învingându-l pe Garry Kasparov. 


Deep Blue a avut un avantaj dat de creatorii săi, care l-au 
preprogramat nu numai cu regulile de bază ale şahului, ci şi 
cu instrucţiuni detaliate privind strategiile de şah. O nouă 

generaţie de IA preferă să înveţe de la maşini, şi nu de la 
oameni. În februarie 2015 un program creat de Google 
DeepMind a învăţat singur cum să joace patruzeci şi nouă de 
jocuri clasice Atari. Unul dintre creatorii programului, dr. 
Demis Hassabis, a explicat că „singurele informaţii pe care 
le-am oferit sistemului au fost pixelii propriu-zişi de pe ecran 
şi ideea că trebuia să obţină un scor ridicat. Pe toate 
celelalte trebuia să le lămurească singur” Programul a reuşit 
să înveţe regulile tuturor jocurilor care i-au fost prezentate, 
de la Pac-Man şi Space Invaders la curse de masini si 
meciuri de tenis. Dupa aceea le-a jucat pe cele mai multe la 
fel de bine sau mai bine decat oamenii, venind uneori cu 
strategii care nici prin cap nu le trec jucătorilor umani!’ 

La scurt timp dupa aceea, IA a inregistrat un succes si mai 
rasunator cand software-ul AlphaGo de la Google a invatat 
singur să joace go, un vechi joc chinez de strategie, pe tabla, 
mult mai complex decât şahul. Complexitatile acestui joc au 
fost considerate multă vreme cu totul inaccesibile programe 
lor IA. În martie 2016 s-a organizat la Seul o partidă între 
AlphaGo şi campionul sud-coreean la go, Lee Sedol. AlphaGo 
l-a învins pe Lee cu 4 la 1 folosind mutări neortodoxe şi 
strategii originale care i-au uluit pe experţi. În vreme ce 
înaintea partidei majoritatea jucătorilor profesionişti de go 
erau siguri că Lee va câştiga, după ce au analizat mutările 
softului AlphaGo cei mai mulţi au conchis că până acolo le-a 
fost şi că oamenii nu mai aveau nici o şansă să-i învingă pe 
AlphaGo şi pe urmaşii acestuia. 

Algoritmii informatici şi-au dovedit recent valoarea şi în 
jocurile cu mingea. Decenii la rând, echipele de baseball s-au 
folosit de înţelepciunea, experienţa şi instinctele managerilor 
şi vânătorilor profesionişti de talente ca să aleagă jucătorii. 
Cei mai buni jucători atrăgeau milioane de dolari şi, în mod 
firesc, echipele bogate puneau mâna pe jucătorii de vârf, în 
vreme ce echipele mai sărace erau nevoite să se 
mulţumească cu resturile. În 2002, Billy Beane, managerul 
echipei cu buget redus Oakland Athletics, a decis să învingă 
sistemul. S-a bazat. pe un algoritm obscur creat de 
economişti şi de pasionatii de calculatoare pentru a crea o 


MAREA DECONECTARE 


echipă câştigătoare alcătuită din jucători pe care vânătorii 
umani de talente îi trecuseră cu vederea sau îi 
subestimaseră. Veteranii au luat foc că algoritmul lui Beane 
pângărise arenele sfinte ale baseballului. Au insistat că 
selectarea jucătorilor de baseball este o artă şi că doar 
oamenii cu o experienţă profundă şi îndelungată în acest 
domeniu o pot stăpâni. Un program informatic nu ar putea 
alege niciodată jucătorii, fiindcă nu ar putea descifra 
secretele şi spiritul baseballului. 

În scurt timp au fost nevoiţi să-şi înghită cuvintele. Echipa 
algoritmică cu buget redus (44 de milioane de dolari) a lui 
Beane nu numai că a ţinut piept unor giganţi ai baseballului 
precum New York Yankees (125 de milioane de dolari), ci a 
devenit prima echipă din istoria Ligii Americane care a 
câştigat douăzeci meciuri consecutive. Însă Beane şi 
Oakland nu s-au bucurat multă vreme de acest succes. În 
scurt timp, numeroase alte echipe au adoptat aceeaşi 
abordare algoritmică şi, dat fiind că Yankees şi Red Sox 
puteau plăti mult mai mult atât pentru jucători de baseball, 
cât şi pentru software, echipele cu buget redus precum 
Oakland Athletics au ajuns să aibă şanse şi mai mici să 
învingă sistemul decât aveau înainte!?. 

În 2004 profesorul Frank Levy de la MIT şi profesorul 
Richard Murnane de la Harvard au publicat o analiză 
minuțioasă a pieţei muncii, enumerând profesiile cu cel mai 
mare risc de automatizare. Meseria de şofer de camion a fost 
dată ca exemplu de slujbă care nu ar fi putut fi automatizată 
în viitorul apropiat. E greu să ne închipuim, scriau ei, că 
algoritmii ar putea conduce în siguranţă camioane pe un 
drum aglomerat. Peste doar zece ani, Google şi Tesla nu 
numai că îşi pot închipui acest lucru, ci îl transformă în 
realitate!b. 

De fapt, cu timpul, devine din ce în ce mai uşor să 
înlocuim oamenii cu algoritmi informatici, nu numai pentru 
că algoritmii devin mai inteligenţi, ci şi pentru că oamenii se 
specializează in diverse domenii de activitate. Vânătorii- 
culegători din vechime aveau o gamă foarte largă de abilităţi 
pentru a supravieţui, motiv pentru care ar fi extrem de dificil 

Sa concepem un vanator-culegator robotic. Un asemenea 
robot ar trebui sa stie sa confectioneze varfuri de sulita din 
silex, să găsească ciuperci comestibile într-o pădure, să ia 
urma unui mamut, să coordoneze un atac alături de alţi 
doisprezece vânători, dupa care să folosească plante 
medicinale ca să-şi bandajeze rănile. 

Cu toate acestea, în ultimele câteva mii de ani, noi, 
oamenii, ne-am specializat. Un taximetrist sau un cardiolog 
se specializează într-un sector mult mai restrâns decât un 
vânător-culegător, ceea ce îi face mai uşor de înlocuit cu IA. 
După cum am subliniat în repetate rânduri, IA nu are nici pe 
departe o existenţă asemănătoare cu cea a omului. Dar 99% 
dintre calităţile şi abilităţile umane sunt pur şi simplu inutile 
pentru majoritatea slujbelor moderne. Pentru ca IA să-i 
elimine pe oameni de pe piaţa muncii trebuie doar să ne 
întreacă în ceea ce priveşte abilităţile specifice pe care le 
reclamă o anumită profesie. 

Până şi managerii responsabili de toate aceste activităţi 
pot fi înlocuiţi. Graţie algoritmilor săi puternici, Uber poate 
gestiona milioane de taximetrişti doar cu o mână de oameni. 
Majoritatea comenzilor sunt date de algoritmi, fără a fi 
nevoie de supervizare umană'. În mai 2014, Deep 
Knowledge Ventures - o firmă din Hong Kong de investiţii de 
capital de risc specializată în medicina regenerativă - a 
deschis un capitol nou numind în consiliul său de 
administraţie un algoritm denumit VITAL. VITAL recomandă 
investiţii analizând un volum enorm de date referitoare la 
situaţia financiară, testele clinice şi proprietatea intelectuală 
a companiilor potenţiale. Asemenea celorlalţi cinci membri ai 
consiliului, algoritmul votează dacă firma investeşte sau nu 
într-o anumită companie. 

Examinând palmaresul algoritmului VITAL de până acum, 
se pare că a căpătat deja cel puţin un viciu de manager: 
nepotismul. A recomandat investiţii în companii care acordă 
mai multă autoritate algoritmilor. De exemplu, cu 
binecuvântarea lui VITAL, Deep Knowledge Ventures a 
investit recent în Pathway Pharmaceuticals, care foloseşte 
un algoritm numit OncoFinder pentru a selecta şi a evalua 
terapiile personalizate în cazurile de cancer”. 

Pe măsură ce algoritmii îi scot pe oameni de pe piaţa 
muncii, averea şi puterea s-ar putea concentra în mâinile 

elitei restrânse care deţine algoritmii atotputernici, dând 
naştere astfel unei inegalităţi sociale şi politice fără 
precedent. Astăzi, milioane de taximetrişti, şoferi de autobuz 
şi de camion au o influenţă economică şi politică însemnată, 
fiecare deținând o  cotă-parte minusculă a pieţei 
transporturilor. Daca interesele lor colective sunt 
amenințate, pot să formeze sindicate, să facă grevă, sa 
regizeze boicoturi şi să creeze blocuri puternice de votanti. 
Cu toate acestea, odată ce milioane de şoferi umani vor fi 
înlocuiţi cu un singur algoritm, acea avere şi acea putere vor 
fi controlate de corporatia care deţine algoritmul si de cei 
câţiva miliardari care deţin corporatia. 

De asemenea, e posibil ca algoritmii înşişi să devină 
proprietarii. Legea umană recunoaşte deja că entităţile 
intersubiective precum  corporaţiile şi naţiunile sunt 
„persoane juridice”. Deşi Toyota sau Argentina nu au nici 
corp, nici minte, ele sunt supuse legilor internaţionale, pot 
să deţină pământ şi bani, să intenteze procese şi să fie date 
în judecată. În curând le-am putea acorda un statut 
asemănător şi algoritmilor. Un algoritm ar putea atunci să 
deţină un imperiu în domeniul transporturilor sau un fond de 
investiţii de capital de risc fără să fie nevoit să se supună 
dorințelor vreunui şef uman. 

Dacă algoritmul ia deciziile corecte, ar putea acumula o 
avere, pe care ar putea-o investi apoi după cum crede de 
cuviinţă, eventual cumparandu-va casa şi devenind 
administratorul clădirii in care locuiti. Dacă încălcaţi 
drepturile legale ale algoritmului - neplătindu-vă chiria, să 
zicem -, algoritmul ar putea să angajeze avocaţi şi să vă dea 
în judecată. Dacă asemenea algoritmi depăşesc în mod 
constant performanţele capitaliştilor umani, ne-am putea 
confrunta cu o clasă superioară de algoritmi care deţine cea 
mai mare parte a planetei noastre. Poate că sună imposibil, 
dar, înainte de a respinge ideea, amintiti-va ca planeta 
noastră este deja deţinută legal în cea mai bună parte de 
entităţi intersubiective non-umane, adică de naţiuni şi de 
corporaţii. Acum 5.000 de ani, o bună parte din Sumer era 
deţinută de zei imaginari precum Enki şi Inanna. Dacă zeii 
pot să deţină pământ şi să angajeze oameni, de ce nu ar 
putea şi algoritmii? 

Aşadar, ce vor face oamenii ? Se spune adesea că arta ne 
asigură sanctuarul suprem (şi prin excelenţă uman). Într-o 
lume în care computerele au înlocuit doctorii, şoferii, 
profesorii şi chiar administratorii blocurilor de locuinţe, toţi 
ar deveni artişti ? Totuşi, e greu de înţeles de ce creaţia 
artistică ar fi la adăpost de algoritmi. De ce suntem atât de 
încrezători că nici un computer nu va fi vreodată în stare să 
ne depăşească la compoziţie muzicală? Potrivit ştiinţelor 
vieţii, arta nu este produsul vreunui spirit fermecat sau al 
unui suflet metafizic, ci mai curând al unor algoritmi organici 
care recunosc tipare matematice. În acest caz, nu există nici 
un motiv pentru care algoritmii non-organici să nu o poată 
stăpâni. 

David Cope este profesor de muzicologie la Universitatea 
California din Santa Cruz. Este de asemenea una dintre cele 
mai controversate figuri din lumea muzicii clasice. Cope a 
creat programe de computer care compun concerte, corale, 
simfonii şi opere. Prima sa creaţie s-a numit EMI 
(Experiments in Musical Intelligence - Experimente de 
Inteligență Muzicală) şi era specializată în imitarea stilului 
lui Johann Sebastian Bach. A avut nevoie de şapte ani ca să 
creeze programul, dar, odată munca încheiată, EMI a 
compus 5.000 de corale â Ja Bach într-o singură zi. Cope a 
aranjat ca la un festival de muzică din Santa Cruz să fie 
interpretate câteva corale atent alese. Membrii entuziaşti ai 
publicului au lăudat concertul emotionant şi au explicat 
exaltaţi cum muzica îi atinsese până în adâncul sufletului. Nu 
ştiau că ea fusese creată de EMI, şi nu de Bach, iar atunci 
când adevărul a fost dat la iveală unii au reacţionat printr-o 
tăcere posacă, în vreme ce alţii au vociferat furioşi. 

În continuare, EMI s-a perfecţionat şi a învăţat să-i imite 
pe Beethoven, Chopin, Rahmaninov şi Stravinski. Cope a 
obţinut pentru EMI un contract şi primul său album - Muzică 
clasică compusă de computer -, care s-a vândut surprinzător 
de bine. Publicitatea i-a atras tot mai multă ostilitate din 
partea pasionatilor de muzică clasică. Profesorul Steve 
Larson de la Universitatea Oregon l-a provocat pe Cope la un 
duel muzical. Larson a propus ca doi pianişti profesionişti să 
interpreteze consecutiv trei bucăţi muzicale: una de Bach, 
una compusă de EMI şi o alta de Larson însuşi. După aceea, 

publicul urma sa fie rugat sa spuna cine a compus fiecare 
melodie. Larson era convins că oamenii aveau sa facă uşor 
diferenţa între compozițiile umane  înduioşătoare şi 
artefactul lipsit de viata al unei masinarii. Cope a acceptat 
provocarea. La data stabilită, sute de conferentiari, studenţi 
şi pasionaţi de muzică s-au adunat în sala de concerte a 
Universităţii Oregon. La sfârşit s-a votat. Rezultatul? 
Publicul a fost de părere că bucata EMI era o piesă autentică 
de Bach, că piesa lui Bach fusese compusă de Larson, iar cea 
a lui Larson fusese produsă de un computer. 

Criticii au susţinut în continuare că muzica EMI este 
excelentă din punct de vedere tehnic, dar că îi lipseşte ceva. 
Are prea multă acuratețe. Nu are deloc profunzime. Nu are 
suflet. Totuşi, atunci când oamenii auzeau compoziţiile EMI 
fără să fie informaţi cu privire la originea lor, le lăudau 
adesea tocmai pentru caracterul lor induiosator şi vibrația 
lor emoţională. 

După succesele înregistrate de EMI, Cope a creat 
programe noi, şi mai sofisticate. Cea mai mare realizare a sa 
a fost Annie. În vreme ce EMI compunea muzică potrivit 
unor reguli prestabilite, Annie are la bază învăţarea 
automatizată. Stilul său muzical se schimbă şi se dezvoltă în 
permanenţă ca răspuns la noile informaţii din lumea 
exterioară. Cope nu are nici cea mai vagă idee ce urmează să 
compună Annie. De fapt, Annie nu se limitează la compoziţia 
muzicală, ci explorează şi alte forme artistice, precum 
haikuul. În 2011 Cope a publicat Comes the Fiery Night: 
2,000 Haiku by Man and Machine. Unele haikuuri erau 
scrise de Annie, iar restul de poeţi organici. Cartea nu 
dezvăluie cui aparţine fiecare. Dacă credeţi că puteţi sesiza 
diferenţa dintre creativitatea umană şi producţia 
automatizată, sunteţi invitaţii mei’®. 

În secolul al XIX-lea, Revoluta Industrială a creat un 
proletariat urban uriaş, iar socialismul s-a răspândit 
deoarece nici un alt crez nu a reuşit să răspundă nevoilor, 
sperantelor şi temerilor fara precedent ale acestei noi clase 
muncitoare. Liberalismul a învins în cele din urmă 
socialismul doar pentru că a adoptat cele mai bune părţi ale 
programului socialist. În secolul XXI am putea asista la 
crearea unei noi clase nemuncitoare masive: oameni lipsiţi 
de orice valoare economică, politică sau chiar artistică, care 

nu contribuie cu nimic la prosperitatea, puterea şi gloria 
societăţii. Această „clasă inutilă” nu va fi doar şomeră - va fi 
cu neputinţă de angajat. 

În septembrie 2013, doi cercetători de la Oxford, Carl 
Benedikt Frey şi Michael A. Osborne, au publicat The Future 
of Employment, în care au analizat posibilitatea ca anumite 
profesii să fie preluate de algoritmi informatici în următorii 
douăzeci de ani. Algoritmul conceput de Frey şi Osborne 
pentru a face calculele estima că 47% dintre slujbele din 
Statele Unite sunt expuse unui risc ridicat. De exemplu, 
există o probabilitate de 99% ca până în 2033 telemarketerii 
şi agenţii de asigurări umani să-şi piardă slujbele în favoarea 
algoritmilor. Există o probabilitate de 98% ca acelaşi lucru 
să li se întâmple arbitrilor sportivi, de 97% ca de aceeaşi 
soartă să aibă parte şi casierii şi de 96% ca la fel să fie şi cu 
bucătarii. Chelnerii - 94%. Asistenţii juridici - 94%. Ghizii 
turistici - 91 %. Cofetarii - 89%. Şoferii de autobuz - 89%. 
Muncitorii în construcții - 88%. Asistenţii medicilor 
veterinari - 86%. Agenţii de pază - 84%. Marinarii - 83%. 
Barmanii - 77%. Arhivarii - 76%. Tamplarii - 72%. Salvamarii 
-61%. Si asa mai departe. Exista, desigur, si cateva slujbe 
sigure. Probabilitatea ca algoritmii informatici sa ia locul 
arheologilor pana in 2033 este de doar 0,7%, deoarece 
meseria lor necesita tipuri de recunoaştere a tiparelor 
extrem de sofisticate si nu aduce profituri uriase. De aceea, 
este putin probabil ca guvernul sau corporatiile sa faca 
investiţiile necesare pentru automatizarea arheologiei in 
următorii douăzeci de ani!*. 

Desigur, până în 2033 vor apărea probabil numeroase 
profesii noi - de exemplu, designeri de lumi virtuale. Dar 
aceste profesii vor implica probabil mult mai multă 
creativitate şi flexibilitate decât slujbele obişnuite actuale şi 
nu e limpede dacă agenţii de asigurări sau casierii de 
patruzeci de ani vor fi în stare să se reinventeze ca designeri 
de lumi virtuale (încercaţi să vă imaginati o lume virtuală 
creată de un agent de asigurări!). Şi, chiar dacă ar reuşi, 
ritmul progresului este de aşa natură încât după alţi zece ani 
ar putea fi nevoiţi să se reinventeze din nou. La urma urmei, 
algoritmii ar putea la fel de bine să-i întreacă pe oameni şi în 
ceea ce priveşte conceperea lumilor virtuale. Problema 

esenţială nu este crearea unor slujbe noi. Problema esenţială 
este crearea unor slujbe noi în care oamenii să se descurce 
mai bine decât algoritmii”. 

Întrucât nu ştim cum va arăta piaţa muncii în 2030 sau în 
2040, astăzi nu avem nici cea mai vagă idee ce să le predăm 
copiilor noştri. Majoritatea lucrurilor pe care le învaţă acum 
la şcoală vor fi probabil jrelevante atunci când vor avea 
patruzeci de ani. În mod tradiţional, viaţa a fost împărţită în 
două mari părţi: o perioadă de învăţare, urmată de o 
perioadă de muncă. Cât de curând, acest model tradiţional 
va deveni complet depăşit şi singurul mod în care oamenii 
vor putea rămâne în joc va fi să înveţe pe tot parcursul vieţii 
şi să se reinventeze în mod repetat. E posibil ca mulţi 
oameni, dacă nu chiar majoritatea, să nu fie capabili de aşa 
ceva. 

Graţie avântului tehnologic viitor, aceste mase inutile vor 
putea fi probabil hrănite şi întreţinute, chiar şi fără nici un 
efort din partea lor. Dar ce anume le va ţine ocupate şi 
multumite? Oamenii trebuie să facă ceva, altfel o iau razna. 
Ce vor face toată ziua? Un răspuns ar putea fi : se vor droga 
şi vor juca jocuri pe computer. Oamenii inutili şi-ar putea 
petrece tot mai mult timp în lumi virtuale 3-D, care le-ar 
oferi mult mai multă exaltare şi implicare emoţională decât 
realitatea monotonă de afară. Totuşi, un asemenea fapt ar 
reprezenta o lovitură mortală pentru credinţa liberală în 
sanctitatea vieţii omeneşti şi a experienţelor omului. Ce au 
atât de sacru nişte trântori inutili care-şi petrec zilele 
devorând experienţe artificiale pe un tărâm al euforiei 
totale ? 

Unii experţi şi filosofi, precum Nick Bostrom, avertizează 
că e puţin probabil ca oamenii să sufere o astfel de 
degradare, deoarece, odată ce inteligenţa artificială va 
depăşi inteligenţa umană, ar putea extermina pur şi simplu 
omenirea. Cel mai probabil, IA ar face acest lucru fie de 
teamă că omenirea se va întoarce împotriva ei şi va încerca 
să-i pună capăt, fie din dorinţa de a-şi atinge un obiectiv de 
nepătruns. Căci oamenilor le-ar fi extrem de greu să 
controleze motivaţia unui sistem mai inteligent decât ei. 

Până şi preprogramarea sistemului cu obiective aparent 
benigne ar putea eşua lamentabil. Potrivit unui scenariu 
popular, o corporație concepe prima superinteligenţă 
artificială şi îi dă un test nevinovat - de pildă, să-l calculeze 
pe 7r. Înainte ca cineva să-şi dea seama ce se întâmplă, IA 
preia controlul asupra planetei, elimină rasa umană, 
lansează o campanie de cucerire până la capătul galaxiei şi 
transformă întregul univers cunoscut într-un supercomputer 
uriaş care calculează valoarea lui 7r cu tot mai multă 
precizie, miliarde şi miliarde de ani. La urma urmei, aceasta 
este misiunea divină pe care i-a dat-o Creatorul său”. 

O probabilitate de 87% 


La începutul acestui capitol am identificat câteva 
ameninţări practice la adresa liberalismului. Prima este 
aceea că oamenii ar putea deveni inutili din punct de vedere 
militar şi economic. Aceasta este doar o posibilitate, desigur, 
nu o profeție. Dificultăţile tehnice sau obiecțiile politice ar 
putea încetini invadarea pieţei muncii de către algoritmi. De 
asemenea, de vreme ce o bună parte din mintea omului este 
încă un teritoriu neexplorat, nu ştim cu adevărat ce talente 
ascunse ar putea descoperi oamenii în ei înşişi şi ce slujbe 
noi ar putea crea pentru a compensa pierderea altora. 
Totuşi, e posibil ca asta să nu fie de ajuns pentru a salva 
liberalismul. Căci liberalismul nu crede doar în valoarea 
fiinţelor umane - crede şi în individualism. Cea de-a doua 
ameninţare cu care se confruntă liberalismul este aceea că, 
deşi se prea poate ca sistemul să aibă nevoie de oameni în 
viitor, nu va avea nevoie de indivizi. Oamenii vor continua să 
compună muzică, să predea fizică şi să investească bani, dar 
sistemul îi va înţelege mai bine decât se înţeleg ei înşişi şi va 
lua majoritatea deciziilor importante în locul lor. Astfel, 
sistemul îi va lipsi pe indivizi de autoritatea şi de libertatea 
lor. 

Credinţa liberală în individualism are la bază trei ipoteze 
importante despre care am discutat mai devreme: 


1. Sunt un in-divid - adică am o singură esenţă care nu poate 
fi divizată în părţi sau în subsisteme. E adevărat, acest 
miez e acoperit de mai multe straturi exterioare. Dar, 
dacă mă străduiesc să dau la o parte aceste cruste 
exterioare, voi descoperi în adâncul meu o voce interioară 
clară şi unică, care este eul meu autentic. 

Eul meu autentic este complet liber. 

Din primele două premise rezultă că pot şti anumite 
lucruri despre mine însumi pe care nu le poate descoperi 
nimeni altcineva. Fiindcă doar eu am acces la spaţiul meu 
liber interior şi numai eu pot să aud şoaptele eului meu 
autentic. Acesta e motivul pentru care liberalismul îi 
acordă atât de multă autoritate individului. Nu pot avea 

încredere în nimeni altcineva să aleagă pentru mine, 
pentru că nimeni altcineva nu poate şti cine sunt cu 
adevărat, cum mă simt si ce vreau. lată de ce alegătorul 
ştie cel mai bine, clientul are întotdeauna dreptate, iar 
frumuseţea e în ochii privitorului. 


Cu toate acestea, ştiinţele vieţii contestă toate cele trei 
idei. Potrivit acestora: 


1. Organismele sunt algoritmi, iar oamenii nu sunt indivizi - 
sunt „divizi”. Adică oamenii sunt un ansamblu de 
algoritmi diferiţi cărora le lipseşte o voce interioară unică 
sau un eu unic. 

2. Algoritmii care intră în alcătuirea unui om nu sunt liberi. 
Sunt modelati de gene si de presiunile de mediu şi iau 
decizii fie în mod determinist, fie arbitrar - dar nu liber. 

3. De aici rezultă că, teoretic, un algoritm extern ar putea să 
mă cunoască mult mai bine decât m-aş putea cunoaşte eu 
vreodată. Un algoritm care monitorizează fiecare dintre 
sistemele ce îmi alcătuiesc corpul şi creierul ar putea şti 
exact cine sunt, cum mă simt şi ce vreau. Odată creat, un 
asemenea algoritm i-ar putea înlocui pe alegător, pe 
client şi pe privitor. Atunci, algoritmul va şti cel mai bine, 
algoritmul va avea întotdeauna dreptate, iar frumuseţea 
va ţine de calculele algoritmului. 


În secolele al XIX-lea şi XX, credinţa în individualism a 
avut totuşi o importanţă practică, deoarece nu existau 
algoritmi externi care să mă poată monitoriza eficient. Poate 
că statele şi pieţele îşi doreau să facă asta, dar nu aveau 
tehnologia necesară. KGB-ul şi FBl-ul aveau doar o 
înţelegere vagă a biochimiei, genomului şi creierului meu şi, 
chiar dacă agenţii ar fi interceptat toate apelurile mele 
telefonice şi ar fi filmat toate întâlnirile întâmplătoare de pe 
stradă, nu dispuneau de puterea de calcul necesară pentru a 
analiza toate acele date. Prin urmare, având în vedere 
condiţiile tehnologice din secolul XX, liberalii aveau dreptate 
atunci când afirmau că nimeni nu mă poate cunoaşte mai 
bine decât mă cunosc eu însumi. Oamenii aveau aşadar un 
motiv foarte bun să se considere un sistem autonom şi să-şi 
asculte mai curând vocile interioare, nu ordinele Fratelui 

celui Mare. 

Însă tehnologia secolului XXI le-ar putea permite 
algoritmilor externi să „spargă codul omenirii” şi să mă 
cunoască mult mai bine decât mă cunosc eu. Odată ce se va 
întâmpla acest lucru, credinţa în individualism se va nărui, 
iar autoritatea va trece de la oamenii individuali la algoritmii 
interconectati. Oamenii nu se vor mai considera fiinţe 
autonome care traiesc conform propriilor dorinte, ci se vor 
obisnui sa se considere un ansamblu de mecanisme 
biochimice monitorizat si îndrumat in permanenţă de o reţea 
de algoritmi electronici. Ca să se întâmple aşa ceva, nu este 
nevoie de un algoritm extern care mă cunoaşte perfect şi 
care nu greşeşte niciodată; e de ajuns că algoritmul mă va 
cunoaşte mai bine decât mă cunosc eu şi că va face mai 
puține greşeli decât fac eu. Atunci va avea logică să-i 
incredintez acestui algoritm tot mai multe dintre deciziile şi 
alegerile mele în viaţă. 

Am depăşit deja acest prag în ce priveşte medicina. În 
spitale nu mai suntem indivizi. Cel mai probabil, în timpul 
vieţii voastre, multe dintre cele mai importante decizii legate 
de corpul şi de sănătatea voastră vor fi luate de algoritmi 
informatici precum Watson de la IBM. lar asta nu e neapărat 
o veste proastă. 

Diabeticii au deja senzori care le verifică automat glicemia 
de mai multe ori pe zi şi îi avertizează ori de câte ori aceasta 
depăşeşte un nivel periculos, în 2014 cercetătorii de la Yale 
au anunţat primul experiment reuşit cu un „pancreas 
artificial” controlat de un iPhone. La experiment au 
participat 52 de diabetici. Fiecare pacient avea un senzor 
minuscul şi o pompă micuță implantată în abdomen. Pompa 
era conectată la tuburi mici de insulină şi glucagon, doi 
hormoni care reglează împreună nivelurile glicemiei. 
Senzorul măsura în mod constant glicemia şi comunica 
datele unui iPhone. IPhone-ul avea o aplicaţie care analiza 
informaţiile, iar când era nevoie transmitea comenzi către 
pompita, care injecta cantităţi măsurate de insulină sau de 
glucagon - fără să fie nevoie de vreo intervenţie umană”. 

Multe alte persoane care suferă de boli mai puţin grave au 
început să folosească senzori şi să poarte asupra lor 

minicomputere pentru a-şi monitoriza activităţile şi starea de 
sănătate. Aceste dispozitive - încorporate în orice, de la 
smartphone-uri şi ceasuri de mana la brățări şi lenjerie 
intimă - înregistrează diverse date biometrice, precum pulsul 
şi tensiunea arterială. Informaţiile sunt introduse apoi în 
programe informatice sofisticate, care îl sfătuiesc pe cel ce 
le poartă cum să-şi modifice alimentaţia şi exerciţiile zilnice 
ca să fie mai sănătos şi să se bucure de o viaţă mai lungă şi 
mai productivă”. Google şi gigantul farmaceutic Novartis 
lucrează la o lentilă de contact care verifică nivelurile 
glucozei din sânge o dată la câteva secunde, analizând 
compoziţia lacrimilor’*. Pixie Scientific vinde „scutece 
inteligente” care analizează scaunul bebeluşului pentru a 
găsi indicii cu privire la afecțiunea de care suferă acesta. În 
noiembrie 2014 Microsoft a lansat Microsoft Band - o 
brățară inteligentă care monitorizează, printre altele, pulsul, 
calitatea somnului şi numărul paşilor pe care îi faceţi în 
fiecare zi. O aplicaţie numită Deadline merge şi mai departe, 
infor- mându-vă câţi ani mai aveţi de trăit, pe baza 
obiceiurilor voastre actuale. 

Unii oameni folosesc aceste aplicaţii fără să se gândească 
prea mult la ele, însă pentru alţii au devenit deja o ideologie, 
dacă nu chiar o religie. Mişcarea Quantified Seif susţine că 
eul nu înseamnă altceva decât tipare matematice. Aceste 
tipare sunt atât de complexe, încât mintea umană nu are nici 
o şansă să le înţeleagă. Prin urmare, dacă vreţi să urmaţi 
vechiul dicton şi să vă cunoaşteţi pe voi înşivă, nu ar trebui 
să vă pierdeţi vremea cu filosofie, meditaţie sau psihanaliză, 
ci, mai curând, să strangeti sistematic date biometrice si să 
lăsaţi algoritmii să le analizeze în locul vostru şi să vă spună 
cine sunteţi şi ce ar trebui să faceţi. Mottoul mişcării este 
„Autocunoaştere prin numere”. 

În 2000 cântăreţul israelian Shlomi Shavan s-a aflat în 
topurile locale cu piesa lui de succes Arik. Este vorba despre 
un tip obsedat de fostul iubit al prietenei sale, Arik. Vrea să 
ştie cine e mai bun la pat - el sau Arik? Fata evită să 
răspundă, spunând că a fost diferit cu fiecare dintre ei. 
Bărbatul nu e mulţumit şi îi cere: „Vreau numere, domnita! 
Ei bine, tocmai pentru asemenea bărbaţi, o companie numită 

Bedpost vinde brățări biometrice pe care le poţi purta în 
timp ce faci sex. Bratara adună date precum pulsul, nivelul 
transpiratiei, durata actului sexual, durata orgasmului şi 
numărul caloriilor consumate. Datele sunt introduse într-un 
computer care analizează informaţiile şi atribuie 
performanţei voastre numere exacte. Gata cu orgasmele 
simulate şi cu „Pentru tine cum a fost?””®. 

Oamenii care se cunosc pe ei înşişi prin intermedierea 
neobosită a unor asemenea dispozitive ar putea începe să se 
considere mai curând un ansamblu de sisteme biochimice 
decât indivizi, iar deciziile lor vor reflecta tot mai mult 
cerinţele contradictorii ale diferitelor sisteme”. Sa 
presupunem că aveţi două ore libere pe săptămână şi nu 
sunteţi siguri dacă să le folosiţi jucând şah sau tenis. Un 
prieten bun v-ar putea întreba: „Inima ce-ţi spune ? „Păi”, 
raspundeti voi, „dacă vine vorba de inimă, fireşte că tenisul 
este mai bun. E mai bun şi pentru nivelul colesterolului, şi 
pentru tensiune. Dar RMN-ul funcţional îmi arată că ar 
trebui să-mi consolidez cortexul prefrontal stâng. În familia 
mea cazurile de demenţă sunt destul de frecvente, iar la 
unchiul meu s-a declanşat foarte devreme. Ultimele studii 
arată că o partidă săptămânală de şah i-ar putea amâna 
apariţia”. 

Puteţi găsi deja exemple extreme de mediere externă în 
secţiile de geriatrie ale spitalelor. Umanismul îşi imaginează 
batranetea ca pe o perioadă a înţelepciunii şi vigilentei. 
Vârstnicul ideal poate că suferă de slăbiciuni şi afecţiuni 
fizice, dar mintea sa e ageră şi pătrunzătoare, iar el are 
optzeci de ani de percepții de împărtăşit. Ştie exact cum 
merg lucrurile şi are întotdeauna sfaturi istete pentru nepoți 
şi alţi musafiri. Octogenarii din secolul XXI nu corespund 
întotdeauna acestei imagini. Graţie faptului că înţelegem tot 
mai bine biologia umană, medicina ne poate menţine în viaţă 
îndeajuns cât mintea noastră şi „eurile autentice” să se 
dezintegreze şi să se dizolve. Mult prea adesea, ce rămâne e 
un ansamblu de sisteme biologice disfuncţionale întreţinute 
de o sumedenie de monitoare, computere şi pompe. 

La un nivel mai profund, pe măsură ce tehnologiile 

genetice sunt integrate în viaţa de zi cu zi, iar oamenii au 
relaţii tot mai strânse cu propriul ADN, eul unic s-ar putea 
estompa şi mai mult, iar vocea interioară autentică s-ar 
putea pierde într-o mulţime gălăgioasă de gene. În faţa unor 
decizii şi dileme dificile, s-ar putea să nu-mi mai caut vocea 
interioară şi să-mi consult în schimb parlamentul genetic 
interior. 

În data de 14 mai 2013, actriţa Angelina Jolie a publicat 
un articol în The New York Times legat de decizia ei de a-şi 
face dublă mastectomie. Jolie trăise ani la rând sub 
ameninţarea cancerului mamar, căci atât mama, cât şi 
bunica ei căzuseră victime bolii la o vârstă nu foarte 
înaintată. Jolie însăşi a efectuat un test genetic care i-a 
confirmat faptul ca era purtătoarea unei mutații periculoase 
a genei BRCA1. Conform analizelor statistice recente, 
femeile care poartă această mutație prezintă un risc de 87% 
de a se îmbolnăvi de cancer la sân. Chiar dacă la momentul 
respectiv Jolie nu avea cancer mamar, a decis să prevină 
temuta boală şi să-şi facă dublă mastectomie. În articol ea 
scria: „Aleg să nu ţin această poveste doar pentru mine, 
fiindcă există multe femei care nu ştiu că e posibil să 
trăiască sub ameninţarea cancerului. Speranţa mea este că 
vor putea să-şi facă şi ele testul genetic şi, dacă prezintă un 
risc ridicat, să ştie că au opţiuni puternice””®. 

Decizia de a-ţi face sau nu mastectomie este o alegere 
dificilă şi potenţial fatală. Dincolo de disconfort, de pericole 
şi de costurile financiare ale operaţiei şi tratamentelor 
ulterioare, această hotărâre poate avea efecte majore asupra 
sănătăţii, imaginii fizice, bunăstării emoţionale şi relaţiilor 
tale. Alegerea Angelinei Jolie şi curajul de care a dat dovadă 
făcându-şi publică povestea au stârnit vâlvă şi i-au adus 
laude şi admiraţia lumii întregi. Mulţi au sperat că 
publicitatea va aduce în atenţia publică medicina genetică şi 
potentialele ei beneficii. 

Dintr-o perspectivă istorică, este interesant de subliniat 
rolul esenţial pe care l-au jucat algoritmii în cazul Angelinei 
Jolie. Atunci când a fost nevoită să ia o decizie atât de 
importantă, nu s-a suit pe un vârf de munte cu vedere la 
ocean, ca să privească soarele asfintind în valuri şi sa 

încerce să se conecteze cu sentimentele ei cele mai 
profunde. În schimb, a preferat să-şi asculte genele, a căror 
voce s-a manifestat nu prin sentimente, ci prin numere. La 
momentul respectiv, Jolie nu a simţit nici durere şi nici 
disconfort. Sentimentele ei i-au spus: „Relaxează-te, totul e 
în ordine”. Dar algoritmii folosiţi de medicii ei i-au spus cu 
totul altceva: „Nu simţi că ar fi ceva în neregulă, dar în ADN- 
ul tău există o bombă cu ceas care ticăie. Fă ceva în privinţa 
asta - acum! ”. 

Desigur, emoţiile şi personalitatea unică ale lui Jolie au 
jucat şi ele un rol-cheie. Dacă o altă femeie, cu o 
personalitate diferită, ar fi descoperit că este purtătoarea 
aceleiaşi mutații genetice, poate că ar fi decis să nu-şi facă 
mastectomie. Totuşi - iar aici păşim în zona crepusculară -, 
ce s-ar fi întâmplat dacă cealaltă femeie ar fi descoperit că 
poartă nu numai mutatia periculoasă BRCAI1, ci si altă 
mutație a genei (fictive) ABCD3, care afectează o zona a 
creierului responsabilă de evaluarea probabilităților, 
făcându-i pe oameni să subestimeze pericolele ? Dacă un 
statistician i-ar fi atras atenţia acestei femei ca mama ei, 
bunica şi alte câteva rude au murit tinere fiindcă au 
subestimat diversele riscuri pentru sănătate şi nu şi-au luat 
măsuri de precauţie ? 

Cel mai probabil, şi voi veţi lua decizii importante legate 
de sănătate la fel ca Angelina Jolie. Veţi efectua un test 
genetic, o hemogramă sau un RMN funcţional; un algoritm 
va analiza rezultatele conform unor vaste baze de date 
statistice; iar apoi veţi accepta recomandarea algoritmului. 
Acesta nu este un scenariu apocaliptic. Algoritmii nu se vor 
răzvrăti şi nu ne vor înrobi. Mai curând, se vor pricepe atât 
de bine să ia decizii în locul nostru, încât ar fi nebunie curată 
să nu le urmăm sfatul. 


Angelina Jolie a primit primul rol principal în filmul 
ştiinţifico-fantastic de acţiune Cyborg 2, din 1993. A 
interpretat-o pe Casella Reese, un cyborg creat în anul 2074 
de Pinwheel Robotics pentru asasinate şi spionaj corporatist. 
Casella este programată cu emoţii umane, ca să se integreze 
mai bine în societăţile umane în cursul misiunilor sale. 
Atunci când descoperă că Pinwheel Robotics nu numai că o 

controlează, ci are de gând să o şi elimine, evadează şi luptă 
pentru viaţa şi libertatea ei. Cyborg 2 este o fantezie liberală 
despre un individ care luptă cu caracatitele corporatiste 
globale pentru libertate şi intimitate. 

În viaţa de zi cu zi, Jolie a preferat să-şi sacrifice 
intimitatea şi autonomia în favoarea sănătăţii. O dorinţă 
asemănătoare de a ne îmbunătăţi starea de sănătate ne-ar 
putea face pe cei mai mulţi dintre noi să dărâmăm de 
bunăvoie barierele care ne protejează spaţiul privat şi să 
permitem accesul birocratiilor de stat şi al corporațiilor 
multinaționale în cele mai intime cotloane. De pildă, daca 
lăsăm Google să ne citească e-mailurile şi să ne urmărească 
activităţile, Google ne-ar putea avertiza cu privire la 
epidemiile iminente înainte ca acestea să fie sesizate de 
serviciile tradiţionale de sănătate. 

Cum ştie Serviciul National de Sănătate din Marea 
Britanie că a izbucnit o epidemie de gripă la Londra ? 
Analizând rapoartele a mii de doctori, din sute de clinici. Şi 
cum obţin informaţiile toţi aceşti medici? Ei bine, când Mary 
se trezeşte într-o dimineaţă şi nu se simte în apele ei, nu dă 
imediat fuga la doctor. Aşteaptă câteva ore sau chiar o zi, 
două, sperând că o ceaşcă de ceai cu miere o va repune pe 
picioare. Când starea ei nu se îmbunătăţeşte, îşi face 
programare la medic, se duce la clinică şi-şi descrie 
simptomele. Doctorul introduce datele într-un computer, iar 
cineva de la sediul SNS analizează aceste informaţii, precum 
şi rapoartele ce vin de la mii de alţi doctori, şi conchide că 
gripa se extinde. Toate astea durează foarte mult. 

Google le-ar putea face în câteva minute. Nu trebuie decât 
să monitorizeze cuvintele pe care le tasteaza londonezii în e- 
mailurile lor şi în motorul de căutare Google şi să le 
raporteze la o bază de date cu simptome. Să presupunem că 
într-o zi obişnuită cuvintele „durere de cap”, „febră”, 
„greaţă” şi „strănut” apar de 100.000 de ori in e-mailurile si 
căutările londonezilor. Dacă astăzi algoritmul Google 
observă că apar de 300.000 de ori, bingo! Avem o epidemie 
de gripă. Nu mai trebuie să aşteptăm până când Mary se 
duce la doctor. În prima dimineaţă în care s-a simţit puţin 
rău de când s-a trezit, înainte de a merge la serviciu i-a 

trimis un e-mail unui coleg: „Mă doare capul, dar voi veni”. 
De atât are nevoie Google. 

Totuşi, pentru ca Google să-şi poată face treaba, Mary 
trebuie să-i permită nu numai să-i citească mesajele, ci şi să 
împărtăşească informaţiile autorităţilor sanitare. Dacă 
Angelina Jolie a fost dispusă să-şi sacrifice intimitatea pentru 
a atrage atenţia publică asupra cancerului mamar, de ce nu 
ar face şi Mary un sacrificiu asemănător pentru a preveni 
epidemia? 

Aceasta nu este o idee teoretică. În 2008 Google chiar a 
lansat Google Flu Trends, care depistează epidemiile de 
gripă monitorizând căutările pe Google. Serviciul e în curs 
de dezvoltare si, date fiind restricţiile impuse de 
confidentialitate, urmăreşte doar cuvintele căutate şi, se 
spune, evită să citească e-mailurile private. Însă este capabil 
deja să tragă alarma în caz de gripă cu zece zile înaintea 
serviciilor tradiţionale de sănătate? 

Google Baseline Study e un proiect şi mai ambițios. 
Google are de gând să creeze o bază de date imensă pentru 
sănătatea umană, stabilind profilul „sănătăţii perfecte”. 
Identificarea celor mai mici abateri faţă de nivelul de 
referinţă i-ar putea preveni pe oameni cu privire la diverse 
probleme de sănătate cu evoluţie rapidă, cum este cancerul, 
când acestea inca pot fi inabusite în fasa. Baseline Study 
este însoţit de o linie întreagă de produse numită Google Fit, 
care vor fi încorporate în articole ce pot fi purtate, precum 
haine, brățări, pantofi şi ochelari. Ideea este ca produsele 
Google Fit să adune datele biometrice nesfârşite care 
alimentează Baseline Study“. 

Cu toate acestea, companii ca Google vor să meargă mai 
în profunzime şi să nu se oprească la aceste articole. Piaţa 
testelor ADN creşte astăzi în salturi. Unul dintre liderii ei 
este 23andMe, o companie privată înfiinţată de Anne 
Wojcicki, fosta soţie a cofondatorului Google Sergey Brin. 
Numele companiei, „23şicumine”, se referă la cele douăzeci 
şi trei de perechi de cromozomi care alcătuiesc codul 
genomului uman, mesajul fiind acela că cromozomii mei au o 
relaţie foarte specială cu mine. Oricine înţelege ce zic 
cromozomii vă poate spune lucruri despre voi pe care nici 

măcar nu le banuiati. 

Dacă vreţi să aflaţi ce anume, transferați companiei 
23andMe doar 99 de dolari, iar ei vă vor trimite un pachet 
mic cu o eprubetă. Puneti salivă în eprubetă, sigilati-o şi 
trimiteţi-o în Mountain View, California. Acolo ADN-ul din 
salivă este analizat şi primiţi rezultatele online. Primiti o lista 
cu potentialele riscuri pentru sănătate cu care vă 
confruntati, precum şi predispoziția genetică la peste 
nouăzeci de tulburări şi afecţiuni care merg de la calvitie la 
orbire. Să te cunoşti pe tine însuţi nu a fost nicicând mai 
uşor sau mai ieftin. Dat fiind că totul se bazează pe 
statistică, dimensiunea bazei de date a companiei este cheia 
predicţiilor corecte. De aceea, prima companie care va 
construi o bază de date genetice gigant le va oferi clienţilor 
cele mai bune predicții şi, poate, va obţine controlul deplin 
asupra pieţei. Companiile americane de biotehnologie sunt 
tot mai ingrijorate că legile stricte privind confidentialitatea 
din Statele Unite şi desconsiderarea intimitatii individuale de 
către chinezi i-ar putea servi Chinei pe tavă piaţa genetică. 

Dacă punem totul cap la cap şi le oferim corporației 
Google şi concurenţilor ei acces liber la dispozitivele noastre 
biometrice, la testele noastre ADN şi la dosarele noastre 
medicale, vom obţine un serviciu de sănătate atotştiutor, 
care nu numai că va combate epidemiile, ci ne va feri de 
asemenea de cancer, de infarct şi de Alzheimer. Totuşi, cu o 
asemenea bază de date la dispoziţie, Google ar putea face 
mult mai multe. Imaginati-va un sistem care, potrivit 
versurilor celebrului cântec al trupei Folice, îţi urmăreşte 
fiecare răsuflare, fiecare mişcare pe care o faci şi flecare 
legătură pe care o rupi; un sistem care îţi monitorizează 
contul bancar şi pulsul, glicemia şi escapadele sexuale. Cu 
siguranţă vă va cunoaşte mult mai bine decât vă cunoaşteţi 
voi. Autoamăgirile care îi ţin pe oameni blocaţi în relaţii 
nepotrivite, cariere greşite şi obiceiuri nocive nu îl vor păcăli 
pe Google. Spre deosebire de eul narator care ne 
controlează astăzi, Google nu va lua decizii pe baza unor 
poveşti născocite şi nu va fi indus în eroare de scurtături 
cognitive şi de regula apogeu-sfârşit. Google chiar îşi va 
aminti fiecare pas pe care l-am făcut şi fiecare mână pe care 
am strâns-o. 

Mulţi dintre noi s-ar bucura să transfere o bună parte din 
procesele noastre de luare a deciziilor în mâinile unui 
asemenea sistem sau cel puţin să-l consulte ori de câte ori se 
confruntă cu alegeri importante. Google ne va sfătui ce film 
să vedem, unde să mergem în vacanţă, ce să studiem la 
facultate, ce ofertă de slujbă să acceptăm şi chiar cu cine să 
ieşim în oraş şi să ne căsătorim. „Ascultă, Google”, voi spune 
eu, „atât John, cât şi Paul îmi fac curte. Amândoi îmi plac, 
dar în mod diferit şi e nespus de greu să mă hotărăsc. Având 
în vedere tot ce ştii, ce mă sfătuieşti să fac?” 

lar Google va răspunde: „Ei bine, te cunosc din ziua în 
care te-ai născut. i-am citit toate e-mailurile, ţi-am 
înregistrat toate convorbirile telefonice şi ştiu filmele tale 
preferate, ADN-ul şi tot istoricul biometric al inimii tale. Am 
date exacte pentru fiecare întâlnire la care ai fost şi, dacă 
vrei, pot să-ţi arăt grafice secundă cu secundă ale pulsului, 
tensiunii şi glicemiei tale ori de câte ori te-ai întâlnit cu John 
sau cu Paul. Dacă e nevoie, pot să-ţi ofer chiar un clasament 
matematic precis al raporturilor sexuale pe care le-ai avut cu 
fiecare dintre ei. Şi, fireşte, îi cunosc la fel de bine cum te 
cunosc pe tine. Pe baza tuturor acestor informaţii, a 
algoritmilor mei superbi şi a deceniilor de statistici pe 
marginea a milioane de relaţii, te sfătuiesc să-l alegi pe John, 
deoarece există o probabilitate de 87% că vei fi mai mulţumit 
de el pe termen lung. 

Într-adevăr, te cunosc atât de bine, încât ştiu şi că nu-ți 
place acest răspuns. Păul e mult mai chipeş decât John şi, 
cum acorzi prea multă importanţă aspectului exterior, îţi 
doreai în secret să spun «Paul». Aspectul contează, desigur; 
dar nu aşa de mult cum crezi. Algoritmii tăi biochimici - care 
au apărut cu zeci de mii de ani în urmă în savana africană - 
acordă infatisarii fizice o pondere de 35% în punctajul total 
al potenţialilor parteneri. Algoritmii mei - care au la bază 
cele mai recente studii şi statistici - spun că aspectul are un 
impact de doar 14% asupra succesului pe termen lung al 
relaţiilor romantice. Aşadar, deşi am luat în calcul aspectul 
fizic al lui Paul, îmi menţin punctul de vedere că ti-ar fi mai 
bine alături de John”*'. 

În schimbul acestor servicii loiale de consiliere, va trebui 
doar sa renuntam la ideea că oamenii sunt indivizi şi că 

fiecare om are un liber-arbitru care stabileşte ce e bun, ce e 
frumos şi care este sensul vieţii. Oamenii nu vor mai fi 
entităţi autonome conduse de poveştile pe care le inventează 
eul lor narator. În schimb, vor fi părţi integrante dintr-o 
uriaşă reţea globală. 


Liberalismul sanctifică eul narator şi îi permite să voteze 
în secţiile de votare, la supermarket şi pe piaţa căsătoriilor. 
Secole la rând, acest fapt a avut o noimă, deoarece, cu toate 
că eul narator credea în fel de fel de ficțiuni şi fantezii, nici 
un alt sistem nu mă cunoştea mai bine. Totuşi, odată ce vom 
avea un sistem care mă cunoaşte cu adevărat mai bine, va fi 
nesăbuit să las autoritatea în mâinile eului narator. 

Obiceiurile liberale precum alegerile democratice vor 
deveni depăşite, întrucât Google va putea să-mi reprezinte 
până şi opiniile politice mai bine decât mine. Atunci când mă 
aflu după perdea în cabina de vot, liberalismul mă instruieşte 
să-mi consult eul autentic şi să aleg partidul sau candidatul 
care reflectă cele mai adânci dorinţe ale mele. Totuşi, 
ştiinţele vieţii subliniază faptul că, atunci când stau după 
perdea, nu-mi amintesc tot ce am simţit şi am gândit în anii 
scurşi de la ultimele alegeri. Mai mult decât atât, sunt 
bombardat cu o sumedenie de mesaje propagandistice, 
interpretări şi amintiri aleatorii care mi-ar putea denatura 
opţiunile. La fel ca în experimentul lui Kahneman cu apa 
rece, şi în politică eul narator respectă regula apogeu-sfârşit. 
Uită marea majoritate a evenimentelor, îşi aminteşte doar 
câteva incidente extreme şi acordă o importanţă cu totul 
disproportionata întâmplărilor recente. 

Vreme de patru ani lungi poate ca m-am plans in repetate 
randuri de politicile prim-ministrului, spunandu-mi mie si 
oricui era dispus să asculte ca „ne va duce pe toţi la 
pierzanie”. Cu toate acestea, în lunile premergătoare 
scrutinului, guvernul micşorează taxele şi cheltuie cu mai 
multă generozitate. Partidul de guvernământ recrutează cei 
mai buni copywriteri pentru a desfăşura o campanie 
strălucită, cu un amestec bine echilibrat de ameninţări şi 
promisiuni care se adresează direct centrului fricii din 
creierul meu. În dimineaţa alegerilor mă trezesc răcit, ceea 
ce îmi afectează procesele mentale şi mă face să prefer 


MAREA DECONECTARE 


securitatea şi stabilitatea în detrimentul oricăror alte 
considerente. Şi voilă ! îl repun pe cel care „ne va duce pe 
toţi la pierzanie” în fruntea guvernului pentru încă patru ani. 

M-aş fi putut salva de la o asemenea soartă dacă aş fi 
permis ca Google să voteze în locul meu. Google nu s-a 
născut ieri, să ştiţi. Deşi nu va ignora reducerile recente de 
taxe şi promisiunile electorale, îşi va aminti şi ce s-a 
întâmplat în ultimii patru ani. Va şti ce tensiune arterială am 
avut de fiecare dată când citeam ziarele de dimineaţă şi cum 
nivelul meu de dopamină scădea dramatic atunci când 
urmăream ştirile de seară. Google va şti să vadă dincolo de 
sloganurile goale ale specialiştilor în comunicare. Google va 
înţelege că boala îi face pe votanti sa încline putin mai mult 
spre dreapta decât de obicei şi va echilibra situaţia. Prin 
urmare, Google va putea să voteze nu în conformitate cu 
starea mea de spirit de moment sau cu iluziile eului narator, 
ci mai curând în conformitate cu sentimentele şi interesele 
reale ale ansamblului de algoritmi biochimici cunoscut drept 
„eu”. 

Fireşte, Google nu o va nimeri tot timpul. La urma urmei, 
toate acestea sunt doar probabilitati. Dar, daca Google va 
lua îndeajuns de multe decizii bune, oamenii îi vor acorda tot 
mai multă autoritate. Cu timpul, bazele de date se vor mări, 
statisticile vor deveni mai exacte, algoritmii se vor 
îmbunătăţi, iar deciziile vor fi şi mai bune. Sistemul nu mă va 
cunoaşte niciodată pe deplin şi nu va fi nicicând infailibil. 
Dar nici nu e nevoie. Liberalismul se va prăbuşi în ziua în 
care sistemul mă va cunoaşte mai bine decât mă cunosc eu 
însumi. Lucru mai puţin dificil decât ar putea părea, dat fiind 
că majoritatea oamenilor nu se cunosc atât de bine. 

Un studiu recent cerut de rivalul companiei Google - 
Facebook - a arătat că astăzi algoritmul Facebook judecă 
deja mai bine personalităţile şi dispoziţiile oamenilor decât 
prietenii, părinţii şi chiar partenerii lor de viaţă. Studiul a 
fost efectuat pe un eşantion de 86.220 de voluntari care au 
cont de Facebook şi care au răspuns la un chestionar de 
personalitate cu o sută de itemi. Algoritmul Facebook a 
prezis răspunsurile voluntarilor monitorizând like-urile lor de 
pe Facebook - site-urile, imaginile şi clipurile la care au 

folosit butonul Like. Cu cât persoana avea mai multe like-uri, 
cu atât predicțiile erau mai exacte. Predicţiile algoritmului 
au fost comparate cu cele ale colegilor de serviciu, 
prietenilor, rudelor şi partenerilor de viaţă. În mod 
surprinzător, algoritmul a avut nevoie doar de zece like-uri 
pentru a oferi predicții mai bune decât ale colegilor de 
serviciu. A avut nevoie de 70 de like-uri ca să-i întreacă pe 
prieteni, de 150 de like-uri ca să se descurce mai bine decât 
rudele şi de 300 de like-uri ca să-i surclaseze pe partenerii 
de viaţă. Altfel spus, dacă aţi apreciat 300 de lucruri pe 
contul vostru de Facebook, algoritmul Facebook vă poate 
prezice opiniile şi dorinţele mai bine decât soţul sau soţia! 

De fapt, la unele capitole algoritmul Facebook s-a 
descurcat mai bine chiar decât deţinătorii conturilor. 
Participanţii au fost rugaţi să evalueze diverse lucruri, 
precum nivelul consumului lor de substanţe sau dimensiunea 
reţelelor lor sociale. Estimările lor au fost mai puţin exacte 
decât cele ale algoritmului. Cercetarea se încheie cu 
următoarea predictie (care le aparţine autorilor umani ai 
articolului, şi nu algoritmului Facebook): „Oamenii ar putea 
să renunţe la propriile judecăţi psihologice şi să se bazeze pe 
computere atunci când iau decizii importante în viaţă, cum 
ar fi alegerea activităţilor, a carierei sau chiar a partenerilor 
romantici. Este posibil ca asemenea decizii influențate de 
date să îmbunătăţească vieţile oamenilor”%?. 

Într-o notă mai sinistră, acelaşi studiu dă de înţeles că, la 
viitoarele alegeri prezidenţiale din Statele Unite, Facebook 
ar putea şti nu numai opiniile politice a zeci de milioane de 
americani, ci şi care dintre ei sunt votantii indecisi critici şi 
cum ar putea fi convinşi aceştia. Facebook ar putea să spună 
că în Oklahoma cursa dintre republicani şi democrați este 
extrem de strânsă, să-i identifice pe cei 32.417 votanti care 
nu s-au decis încă şi să stabilească ce trebuie să spună 
fiecare candidat ca să încline balanţa în favoarea sa. Cum ar 
putea Facebook să obţină aceste date politice nepretuite? Le 
oferim chiar noi, în mod gratuit. 

În zilele de glorie ale imperialismului european, 
conchistadorii şi negustorii cumpărau insule şi ţări întregi pe 

mărgele colorate. În secolul XXI datele personale reprezintă 
probabil cea mai valoroasă resursă pe care o mai au de oferit 
majoritatea oamenilor şi le punem la dispoziţia gigantilor din 
domeniul tehnologiei pentru nişte servicii de e-mail şi clipuri 
amuzante cu pisici. 


De la oracol la suveran 


De îndată ce Google, Facebook şi alţi algoritmi vor deveni 
oracole atotştiutoare, e cât se poate de posibil să evolueze în 
agenţi şi, în cele din urmă, în suverani“. Ca să intelegeti 
această traiectorie, să luăm exemplul Waze - o aplicaţie de 
navigaţie pe bază de GPS pe care o folosesc astăzi mulţi 
şoferi. Waze nu este doar o hartă. Milioanele de utilizatori o 
actualizează în permanenţă cu date referitoare la blocajele 
din trafic, accidentele rutiere şi echipajele de poliţie. Astfel, 
Waze ştie să vă ferească de traficul aglomerat şi să vă ducă 
la destinaţie pe cel mai rapid traseu cu putinţă. Atunci când 
ajung într-o intersecţie, iar instinctul le spune să vireze la 
dreapta, însă Waze le recomandă să o ia la stânga, 
utilizatorii află mai devreme sau mai târziu că ar fi mai bine 
să asculte ce le spune Waze, şi nu ce le spun sentimentele 
lors. 

La prima vedere, algoritmul Waze pare să servească doar 
ca oracol. Îi pui o întrebare, oracolul răspunde, dar tu eşti 
cel care trebuie să ia o decizie. Dacă oracolul vă câştigă însă 
încrederea, următorul pas logic este să-l transformați într-un 
agent. Îi daţi algoritmului un scop final, iar el lucrează fără 
supravegherea voastră pentru a atinge acel scop. În cazul 
Waze, acest lucru s-ar putea întâmpla atunci când conectaţi 
aplicaţia la o maşină autonomă şi îi spuneţi „mergi pe 
drumul cel mai rapid spre casă”, „mergi pe cel mai pitoresc 
drum spre casă” sau „mergi pe drumul care va produce cel 
mai mic grad de poluare”. Voi sunteţi şefii, dar lăsaţi 
executarea ordinelor în seama aplicaţiei Waze. 

În cele din urmă, Waze ar putea deveni suveran. Având 
atâta putere şi cunoscându-ne mult mai bine decât ne 

cunoaştem noi, ar putea începe să ne manipuleze pe noi şi pe 
ceilalţi şoferi, influentandu-ne dorinţele şi luând deciziile in 
locul nostru. De exemplu, să presupunem că, deoarece Waze 
e o aplicaţie atât de bună, toată lumea începe să o 
folosească. Şi să zicem că pe traseul nr. 1 există un 
ambuteiaj, în vreme ce traseul alternativ nr. 2 este relativ 
liber. Dacă Waze îi anunţă pur şi simplu pe toţi despre asta, 
atunci toţi şoferii vor da năvală pe traseul nr. 2, iar acesta se 
va bloca şi el. Când toată lumea foloseşte acelaşi oracol şi 
toţi dau crezare oracolului, acesta se transformă într-un 
suveran. Aşa că Waze trebuie să gândească în locul nostru. 
Poate că îi va informa doar pe jumătate dintre şoferi că 
traseul nr. 2 este liber, păstrând secretă această informaţie 
fata de cealaltă jumătate. Astfel, traficul se va 
descongestiona pe traseul nr. 1 fără a bloca traseul nr. 2. 

Microsoft dezvoltă un sistem mult mai sofisticat, numit 
Cortana, după un personaj IA din îndrăgita sa serie de jocuri 
video Halo. Cortana este o asistentă personală IA pe care 
Microsoft speră să o includă ca parte integrantă a versiunilor 
ulterioare de Windows. Utilizatorii vor fi încurajați să-i 
permită Cortanei accesul la toate fişierele, e-mailurile şi 
aplicaţiile lor, astfel încât să ajungă să-i cunoască şi să le 
poată oferi sfaturi în nenumărate privinţe, dar şi să devină 
un agent virtual care să le reprezinte interesele. Cortana ar 
putea să vă amintească să cumpăraţi ceva de ziua de naştere 
a soţiei, să aleagă cadoul, să facă rezervare la un restaurant 
şi să vă atentioneze sa vă luaţi medicamentul cu o ora 
înainte de cină. V-ar putea preveni că, dacă nu vă opriţi 
acum din citit, veţi întârzia la o întâlnire de afaceri 
importantă. Înainte de a intra în şedinţă, Cortana vă va 
avertiza că aveţi tensiunea prea mare şi nivelul dopaminei 
prea scăzut şi că, pe baza statisticilor anterioare, aveţi 
tendinţa de a comite greşeli grave în afaceri în asemenea 
circumstanţe. Prin urmare, ar trebui să purtaţi doar discuţii 
şi să evitati să vă angajaţi la ceva sau să semnaţi vreun 
contract. 

Odată ce Cortanele vor evolua de la oracole la agenţi, ar 
putea începe să vorbească direct una cu alta în numele 

stăpânilor lor. Începutul ar putea fi unul destul de nevinovat, 
Cortana mea contactând-o pe Cortana ta pentru a stabili 
locul şi ora unei întâlniri. Apoi mă trezesc că un potenţial 
angajator îmi spune să nu mă mai obosesc să trimit un CV, ci 
să-i permit pur şi simplu Cortanei lui să o intervieveze pe 
Cortana mea. Sau Cortana mea ar putea fi abordată de 
Cortana unui potenţial iubit, iar cele două îşi vor compara 
notițele ca să decidă daca am fi o pereche compatibilă - 
totul, fără ştirea stăpânilor lor umani. 

Pe măsură ce Cortanele vor dobândi autoritate, ar putea 
începe să se manipuleze reciproc pentru a promova 
interesele stăpânilor lor, astfel încât succesul pe piaţa 
muncii sau a căsătoriilor ar putea depinde tot mai mult de 
calitatea Cortanei tale. Oamenii bogaţi care deţin cea mai 
actualizată versiune a Cortanei vor avea un avantaj decisiv în 
faţa celor săraci, cu versiunile lor mai vechi. 

Insă chestiunea cea mai neclară are de-a face cu 
identitatea stăpânului Cortanei. După cum am văzut, oamenii 
nu sunt indivizi şi nu au un singur eu unitar. Prin urmare, ale 
cui interese ar trebui sa le slujească Cortana ? Să 
presupunem că eul meu narator decide de Anul Nou să încep 
o cură de slăbire şi să merg la sală în fiecare zi. Peste o 
săptămână, când e timpul să merg la sală, eul experiential o 
instruieşte pe Cortana să deschidă televizorul şi să comande 
pizza. Ce ar trebui să facă Cortana? Să se supună eului 
experiential sau să respecte hotărârea luată o săptămână 
mai devreme de eul narator ? 

V-aţi putea întreba dacă Cortana este cu adevărat diferită 
de un ceas deşteptător, pe care eul narator îl programează 
seara ca să trezească la timp eul experiential pentru a 
ajunge la serviciu. Dar Cortana va avea mult mai multă 
putere asupra mea decât un ceas deşteptător. Eul 
experiential poate opri ceasul deşteptător apăsând pe un 
buton. In schimb, Cortana mă va cunoaşte atât de bine, încât 
va şti exact pe ce butoane interioare să apese ca să mă facă 
să-i urmez „sfaturile”. 

Cortana creată de Microsoft nu este singură în acest joc. 
Now de la Google şi Siri de la Apple se îndreaptă în aceeaşi 
direcţie. Şi Amazon utilizează algoritmi care te studiază în 
permanenţă şi apoi se folosesc de cunoştinţele acumulate 

pentru a recomanda produse. Atunci când merg la o librărie, 
mă plimb printre rafturi şi am încredere în sentimentele 
mele ca să aleg cartea potrivită. Când vizitez magazinul 
virtual al companiei Amazon, apare imediat un algoritm care- 
mi spune: „Ştiu ce cărţi ti-au plăcut în trecut. Oamenilor cu 
preferinţe asemănătoare le place şi această carte nouă”. 

Iar acesta este doar începutul. Astăzi, în Statele Unite mai 
mulţi oameni citesc cărţi digitale decât cărţi tipărite. 
Dispozitive precum Kindle de la Amazon sunt capabile să 
adune date despre utilizatorii lor în timp ce aceştia citesc. 
De exemplu, Kindle-ul vostru poate monitoriza părţile cărţii 
pe care le-aţi citit rapid şi pe cele pe care le-aţi parcurs mai 
lent; la ce pagină aţi luat o pauză şi la ce frază aţi abandonat 
cartea, fără să vă mai intoarceti vreodată la ea. (Mai bine îi 
spuneţi autorului să rescrie acea parte.) Dacă Kindle-ul va fi 
îmbunătăţit cu recunoaştere facială şi senzori biometrici, va 
şti în ce mod fiecare frază pe care aţi citit-o v-a influenţat 
pulsul şi tensiunea arterială. Va şti ce anume v-a făcut să 
radeti, ce v-a întristat şi ce v-a înfuriat. În scurt timp, cărţile 
vă vor citi în timp ce le citiţi. Şi, deşi uitaţi rapid majoritatea 
lucrurilor pe care le citiţi, Amazon nu va uita absolut nimic. 
Mulțumită acestor date, Amazon va putea alege cărţi pentru 
voi cu o precizie supranaturală. De asemenea, Amazon va 
putea şti exact cine sunteţi şi cum să vă stârnească interesul 
sau să vă plictisească%. 

E posibil ca la un moment dat să ajungem într-un punct în 
care nu ne vom mai putea deconecta de la această reţea 
atotştiutoare nici măcar pentru o clipă. Deconectarea va 
echivala cu moartea. Dacă speranţele medicale se vor 
împlini, oamenii viitorului vor încorpora în organismele lor o 
sumedenie de dispozitive biometrice, organe bionice şi 
nanoroboti, care le vor monitoriza starea de sănătate şi îi vor 
proteja de infecţii, boli şi răni. Însă aceste dispozitive vor 
trebui să fie online non-stop, atât pentru a fi actualizate cu 
cele mai recente progrese medicale, cât şi pentru a fi ferite 
de noile molime ale spaţiului cibernetic. La fel cum 
computerul meu de acasă este atacat în permanenţă de 


MAREA DECONECTARE 
369 


viruşi, viermi şi troieni, aşa vor fi atacate şi stimulatorul meu 
cardiac, aparatul auditiv şi sistemul imunitar 
nanotehnologic. Dacă nu actualizez periodic programul 
antivirus al corpului meu, într-o bună zi mă voi trezi şi voi 
descoperi că milioanele de nanoroboti care îmi aleargă prin 
vene sunt controlati de un hacker nord-coreean. 

Asadar noile tehnologii ale secolului XXI ar putea inversa 
cursul revoluţiei umaniste, privandu-i pe oameni de 
autoritate şi dându-le în schimb putere algoritmilor non- 
umani. Dacă această direcţie vă îngrozeşte, nu daţi vina pe 
experţii în informatică! În realitate, responsabilitatea le 
aparţine biologilor. Este esenţial să înţelegem că tot acest 
curent e alimentat mai mult de observaţiile biologice decât 
de informatică. Ştiinţele vieţii sunt cele care au conchis că 
organismele sunt algoritmi. Dacă lucrurile nu stau aşa - dacă 
organismele funcţionează într-un mod inerent diferit faţă de 
algoritmi atunci computerele ar putea face minuni în alte 
domenii, dar nu vor fi capabile să ne înţeleagă şi să ne 
îndrume viaţa şi cu siguranţă nu vor fi capabile să se 
contopească cu noi. Totuşi, odată ce biologii au conchis că 
organismele sunt algoritmi, au dărâmat zidul dintre organic 
şi anorganic, au transformat revoluţia informatică, dintr-o 
chestiune pur mecanică, într-un cataclism biologic, au luat 
autoritatea din mâinile indivizilor umani şi le-au dat-o 
algoritmilor interconectati. 

Unii sunt realmente ingroziti de această răsturnare de 
situaţie, însă milioane de oameni o acceptă cu braţele 
deschise. Astăzi mulţi dintre noi renunţă deja la intimitatea 
şi individualitatea lor, ducându-şi o bună parte din viaţă 
online, consemnându-şi fiecare acţiune şi devenind isterici 
atunci când conexiunea la internet este întreruptă chiar şi 
câteva minute. Deplasarea autorităţii de la oameni la 
algoritmi are loc pretutindeni în jurul nostru, nu ca urmare a 
vreunei decizii guvernamentale deosebit de importante, ci 
datorită fluxului de alegeri personale obişnuite. 

Dacă nu avem grijă, rezultatul ar putea fi un stat 
polițienesc orwellian care monitorizează şi controlează în 
permanenţă nu doar toate acţiunile noastre, ci până şi ceea 

ce se petrece în corpul şi în creierul nostru. Gândiţi-vă doar 
la ce utilizări ar fi putut găsi Stalin pentru senzorii 
biometrici omniprezenti - şi la ce întrebuinţări le-ar putea 
găsi încă Putin. Totuşi, deşi apărătorii individualitatii umane 
se tem de o reiterare a coşmarurilor secolului XX şi-şi fac 
curaj pentru a le ţine piept duşmanilor orwellieni familiari, 
individualitatea umană se confruntă acum cu o ameninţare şi 
mai mare din direcţia opusă. În secolul XXI individul riscă 
mai curând să se dezintegreze uşor din interior decât să fie 
strivit cu brutalitate din exterior. 

Astăzi majoritatea corporațiilor şi guvernelor imi omagiaza 
individualitatea şi promit să ofere medicină, educaţie şi 
divertisment personalizate, adaptate la nevoile şi dorinţele 
mele unice. Dar, pentru asta, corporatiile şi guvernele 
trebuie mai întâi să mă deconstruiască în subsisteme 
biochimice, să monitorizeze aceste subsisteme cu senzori 
omniprezenti si să le descifreze mecanismul cu algoritmi 
puternici. Pe parcurs, se va dovedi că individul nu este nimic 
altceva decât o fantezie religioasă. Realitatea va fi o reţea de 
algoritmi biochimici şi electronici, fără limite clare şi fără 
centre individuale. 

Upgradarea inegalităţi 


Până acum am analizat două din cele trei ameninţări 
practice la adresa liberalismului : prima, aceea că oamenii îşi 
vor pierde complet valoarea ; a doua, că oamenii vor 
continua să aibă valoare la nivel colectiv, dar îşi vor pierde 
autoritatea individuală şi vor fi conduşi în schimb de 
algoritmi externi. Sistemul va avea în continuare nevoie de 
tine ca să compui simfonii, să predai istorie sau să scrii cod 
sursă, dar te va cunoaşte mai bine decât te cunoşti tu şi, prin 
urmare, va lua în mare măsură cele mai importante decizii în 
locul tău - iar tu vei fi pe deplin mulţumit de acest lucru. Nu 
va fi neapărat o lume rea ; însă va fi o lume post-liberală. 

Cea de-a treia ameninţare cu care se confruntă 
liberalismul este aceea că unii oameni vor rămâne 
indispensabili si indescifrabili, dar vor constitui o elită 
restrânsă şi privilegiată de oameni upgradati. Aceşti 
supraoameni se vor bucura de abilităţi nemaiauzite şi de o 
creativitate fără precedent, care le vor permite să ia în 
continuare multe dintre cele mai importante decizii din 
lume. Vor efectua servicii vitale pentru sistem, în vreme ce 
sistemul nu ar putea nici să-i înţeleagă, nici să-i conducă. 
Totuşi, majoritatea oamenilor nu vor fi upgradati si, prin 
urmare, vor deveni o castă inferioară dominată atât de 
algoritmii informatici, cât şi de noii supraoameni. 

Împărţirea omenirii în caste biologice va distruge temeliile 
ideologiei liberale. Liberalismul poate coexista cu decalajele 
socioeconomice. De fapt, dat fiind că favorizează libertatea 
în detrimentul egalităţii, consideră că asemenea decalaje 
sunt de la sine înţelese. Totuşi, liberalismul pleacă de la 
premisa că toate fiinţele umane au o valoare şi o autoritate 
egale. Dintr-o perspectivă liberală, este perfect în regulă ca 
o persoană să fie un miliardar care locuieşte într-un castel 
somptuos, în vreme ce alta este un ţăran sărac ce stă într-o 
colibă din paie. Deoarece, potrivit liberalismului, 
experienţele unice ale ţăranului încă sunt la fel de valoroase 
ca ale miliardarului. lată de ce autorii liberali scriu romane 

lungi despre experienţele ţăranilor săraci - şi de ce până şi 
miliardarii citesc cu aviditate asemenea cărţi. Dacă mergeţi 
să vedeţi Les Miserables pe Broadway sau la Covent Garden, 
veţi constata că locurile bune costă sute de dolari, iar averea 
însumată a publicului se ridică probabil la câteva miliarde, 
însă tot empatizează cu Jean Valjean, care a fost închis 
vreme de nouăsprezece ani pentru că a furat o pâine ca să-şi 
hrănească nepoţii flămânzi. 

Aceeaşi logică funcţionează şi în ziua alegerilor, când 
votul ţăranului sărac valorează la fel de mult ca al 
miliardarului. Soluţia liberală pentru inegalitatea socială 
este să acordăm o valoare egală diferitelor experienţe 
umane, în loc să încercăm să creăm aceleaşi experienţe 
pentru toată lumea. Totuşi, va mai funcţiona această soluţie 
odată ce bogatii şi săracii vor fi separați nu doar de avere, ci 
şi de decalaje biologice reale ? 

În articolul ei din New York Times, Angelina Jolie a 
menţionat costurile ridicate ale testării genetice. Testul pe 
care şi l-a făcut Jolie costă 3.000 de dolari (care nu acoperă 
preţul mastectomiei propriu-zise, al operaţiei de 
reconstrucţie şi al tratamentelor asociate). Asta într-o lume 
în care un miliard de oameni câştigă mai puţin de un dolar 
pe zi, iar alţi 1,5 miliarde câştigă între unu şi doi dolari pe 
zi, Chiar dacă vor munci din greu toată viata lor, aceşti 
oameni nu vor putea nicicând să-şi permită un test genetic 
de 3.000 de dolari. Iar în prezent decalajele economice doar 
se adâncesc. La începutul anului 2016, averea celor mai 
bogaţi 62 de oameni din lume echivala cu cea a celor mai 
săraci 3,6 miliarde de oameni! Cum populaţia globului este 
de circa 7,2 miliarde de oameni, înseamnă că aceşti 62 de 
miliardari au împreună o avere egală cu cea a jumatatii 
inferioare a omenirii“ 

Costul testării ADN ar putea să scadă cu timpul, dar în 
permanenţă sunt inovate proceduri costisitoare. Prin 
urmare, în vreme ce vechile tratamente vor deveni treptat 
accesibile maselor, elitele vor fi mereu cu câţiva paşi înainte. 
De-a lungul istoriei, bogatii s-au bucurat de numeroase 

avantaje sociale şi politice, dar nici un decalaj biologic major 
nu i-a separat vreodată de cei săraci. Aristocraţii medievali 
pretindeau că prin venele lor curgea sânge albastru 
superior, iar brahmanii hindusi insistau că erau mai 
inteligenţi de la natură decât toţi ceilalţi, însă aceasta era 
ficţiune pură. În viitor însă, se poate să remarcăm decalaje 
reale în ceea ce priveşte abilităţile fizice şi cognitive între o 
clasă superioară upgradată şi restul societăţii. 

Atunci când oamenii de ştiinţă sunt confruntati cu acest 
scenariu, răspunsul standard este că şi în secolul XX 
numeroase progrese medicale au început cu cei bogaţi, însă 
până la urmă întreaga populaţie a beneficiat de pe urma lor, 
iar ele au contribuit mai curând la diminuarea decât la 
lărgirea decalajelor sociale. De exemplu, la început mai ales 
clasele superioare din ţările occidentale au profitat de 
vaccinuri şi de antibiotice, dar astăzi ele îmbunătăţesc viaţa 
tuturor oamenilor, de pretutindeni. 

Totuşi, speranţa că acest proces se va repeta şi în secolul 
XXI ar putea fi doar o iluzie deşartă, din două motive 
importante. În primul rând, medicina trece printr-o revoluţie 
conceptuală de proporţii. Medicina secolului XX îşi propunea 
să-i vindece pe cei bolnavi. Medicina secolului XXI îşi 
propune tot mai mult să îmbunătăţească starea de sănătate. 
Tratarea bolnavilor era un proiect egalitarist, deoarece 
pornea de la premisa că există un standard normativ de 
sănătate fizică şi mentală de care toată lumea poate şi ar 
trebui să se bucure. Dacă o persoană se situa sub normă, era 
sarcina doctorilor să remedieze problema şi să o ajute „să fie 
ca toată lumea”. În schimb, îmbunătăţirea stării de sănătate 
este un proiect elitist, întrucât respinge ideea unui standard 
universal aplicabil tuturor şi încearcă să le ofere anumitor 
indivizi un avantaj faţă de alţii. Oamenii îşi doresc o memorie 
superioară, o inteligenţă peste medie şi abilităţi sexuale de 
primă clasă. Dacă o formă de upgradare va deveni atât de 
ieftină şi de răspândită încât toţi se vor putea bucura de ea, 
va fi considerată pur şi simplu noul criteriu de referinţă, pe 
care următoarea generaţie de tratamente se va strădui să-l 

depăşească. 

Drept urmare, până în 2070 săracii s-ar putea bucura de 
servicii de sănătate mult mai bune decât astăzi, dar decalajul 
care îi va separa de cei bogaţi va fi mult mai pronunţat. 
Oamenii se compară de obicei mai curând cu contemporanii 
lor mai norocoşi decât cu strămoşii lor bătuţi de soartă. Dacă 
îi spui unui american sărac dintr-o mahala din Detroit că are 
acces la servicii de sănătate mult mai bune decât aveau 
străbunicii lui cu un secol în urmă, mă îndoiesc că-l vei 
înveseli. De fapt, asemenea vorbe vor părea groaznic de 
arogante şi de condescendente. „De ce m-aş compara cu 
ţăranii sau cu muncitorii din fabrici din secolul al XIX-lea ? ”, 
ar putea riposta el. „Vreau să trăiesc la fel ca oamenii bogaţi 
de la televizor sau cel puţin ca locuitorii suburbiilor înstărite. 
” în mod asemănător, dacă în 2070 le spui celor din clasele 
inferioare că au servicii de sănătate mai bune decât în 2017, 
asta nu-i va încălzi cu nimic, fiindcă s-ar compara cu 
supraoamenii care domină lumea. 

Mai mult decât atât, în ciuda tuturor progreselor 
medicale, nu putem fi absolut siguri că în 2070 cei săraci se 
vor bucura într-adevăr de servicii de sănătate mai bune 
decât astăzi, pentru că statul şi elita s-ar putea să nu mai fie 
interesate să asigure servicii de sănătate pentru ei. În 
secolul XX masele au beneficiat de medicină deoarece 
secolul XX a reprezentat epoca maselor. Armatele secolului 
XX aveau nevoie de milioane de soldaţi sănătoşi, iar 
economia avea nevoie de milioane de muncitori sănătoşi. 
Prin urmare, statele au creat servicii publice de sănătate, ca 
să asigure sănătatea şi vitalitatea tuturor. Cele mai mari 
realizări medicale au fost garantarea facilitatilor de igienă în 
masă, campaniile de vaccinare în masă şi eradicarea în masă 
a epidemiilor. În 1914 elita japoneză a avut motive 
întemeiate să vaccineze populaţia săracă şi să construiască 
spitale şi sisteme de canalizare în mahalale, întrucât, dacă 
voia ca Japonia să fie o naţiune solidă, cu o armată puternică 
şi o economie robustă, avea nevoie de multe milioane de 
soldaţi şi muncitori sănătoşi. 

Însă e posibil ca epoca maselor să fi luat sfârşit şi, odată 
cu ea, epoca medicinei în masă. Pe măsură ce soldaţii şi 

muncitorii umani fac loc algoritmilor, cel puţin unele elite ar 
putea trage concluzia că nu are rost să asigure o stare de 
sănătate îmbunătăţită sau chiar standard maselor de oameni 
săraci şi inutili şi că este mult mai chibzuit să se concentreze 
asupra upgradării peste normă a câtorva supraoameni. 

Astăzi, rata natalității scade deja în ţările avansate din 
punct de vedere tehnologic, cum sunt Japonia şi Coreea de 
Sud, unde se fac eforturi imense pentru creşterea şi 
educarea unui număr tot mai mic de copii - de la care se 
aşteaptă tot mai multe. Cum ar putea spera ţările uriaşe în 
curs de dezvoltare, precum India, Brazilia sau Nigeria, să 
concureze cu Japonia ? Aceste ţări seamănă cu un tren lung. 
Elitele din vagoanele de clasa întâi se bucură de servicii de 
sănătate, de educaţie şi venituri la acelaşi nivel cu cele mai 
dezvoltate naţiuni din lume. Cu toate acestea, sutele de 
milioane de cetăţeni obişnuiţi care se înghesuie în vagoanele 
de clasa a treia suferă în continuare din cauza bolilor, a 
ignoranței şi a sărăciei generalizate. Ce ar prefera să facă 
elitele indiene, braziliene sau nigeriene în secolul următor? 
Să investească în soluţionarea problemelor sutelor de 
milioane de săraci sau în upgradarea câtorva milioane de 
bogaţi? Spre deosebire de secolul XX, când elita avea de 
câştigat de pe urma rezolvării problemelor săracilor fiindcă 
aceştia erau vitali din punct de vedere militar şi economic, în 
secolul XXI strategia cea mai eficientă (deşi nemiloasă) ar 
putea fi aceea de a abandona vagoanele inutile de clasa a 
treia şi de a merge înainte doar cu cele de clasa întâi. Ca să 
concureze cu Japonia, Brazilia ar putea avea mai mare 
nevoie de o mână de supraoameni perfectionati decât de 
milioane de muncitori sănătoşi de rând. 

Cum vor supraviețui credințele liberale apariției 
supraoamenilor cu abilităţi fizice, emoţionale şi intelectuale 
de excepţie? Ce se va întâmpla dacă se va dovedi că aceşti 
supraoameni au experienţe fundamental diferite de cele ale 
unui sapiens normal ? Dacă supraoamenii se vor plictisi de 
romanele ce descriu experienţele unor hoţi sapiens mărunți, 
iar oamenii obişnuiţi vor constata că telenovelele despre 

relaţiile amoroase ale supraoamenilor le depăşesc puterea 
de înţelegere ? 

Marele proiect uman al secolului XX - eradicarea foametei, 
a molimelor şi a războiului - îşi propunea să menţină o normă 
universală de bunăstare, sănătate şi pace pentru toată 
lumea, fără nici o excepţie. Noile proiecte ale secolului XXI - 
obţinerea nemuririi, fericirii şi îndumnezeirii - speră de 
asemenea să vină în sprijinul întregii omeniri. Totuşi, dat 
fiind că aceste proiecte îşi propun mai curând să depăşească 
decât să menţină norma, ar putea duce la crearea unei noi 
caste de supraoameni care îşi va abandona rădăcinile 
liberale şi îi va trata pe oamenii obişnuiţi la fel cum i-au 
tratat europenii pe africani în secolul al XIX-lea. 

Dacă descoperirile ştiinţifice şi progresele tehnologice vor 
împărţi omenirea într-o masă de oameni inutili şi o elită 
restrânsă de supraoameni upgradati sau dacă autoritatea va 
trece cu totul din mâinile fiinţelor umane la algoritmii 
deosebit de inteligenţi, liberalismul se va prăbuşi. Ce religii 
sau ideologii noi ar putea să umple golul astfel produs şi să 
guverneze evoluţia ulterioară a urmaşilor noştri asemănători 
zeilor ? 


Capitolul 10 
Oceanul conştiinţei 


E putin probabil ca noile religii să apară din pesterile 
Afghanistanului sau din medresele Orientului Mijlociu. Mai 
curând, vor lua fiinţă in laboratoarele de cercetare. La fel 
cum socialismul a pus stăpânire pe lumea întreagă făgăduind 
mântuirea graţie aburului şi electricităţii, în deceniile 
următoare noile tehnoreligii ar putea cuceri lumea făgăduind 
mântuirea prin algoritmi şi gene. 

In ciuda tuturor discuţiilor despre islamul radical şi 
fundamentalismul creştin, cel mai interesant loc din lume din 
punct de vedere religios nu este Statul Islamic sau aşa- 
numita Centură Biblică, ci Silicon Valley. Acolo, guru ai 
înaltei tehnologii ne pregătesc minunate religii noi care au 
puţin de-a face cu Dumnezeu şi ţin întru totul de tehnologie. 
Promit toate  recompensele vechi - fericire, pace, 
prosperitate şi chiar viaţă veşnică -, dar aici, pe pământ, cu 
ajutorul tehnologiei, şi nu după moarte, cu ajutorul fiinţelor 
celeste. 

Aceste tehnoreligii noi pot fi împărţite în două categorii 
principale: tehnoumanismul şi religia datelor. Religia datelor 
susţine că oamenii şi-au îndeplinit misiunea cosmică, iar 
acum ar trebui să predea ştafeta unor tipuri de entităţi cu 
totul noi. Vom discuta despre visele şi coşmarurile religiei 
datelor în capitolul următor. Acest capitol este dedicat 
crezului mai conservator al tehnoumanismului, care 
considera in continuare ca oamenii sunt apogeul creatiei si 
se agaţă de numeroase valori umaniste tradiţionale. 
Tehnoumanismul e de acord că Homo sapiens, aşa cum îl 
cunoaştem noi, şi-a încheiat cursul istoric si nu va mai fi 
niciodată relevant în viitor, dar conchide că, în consecinţă, ar 

trebui să folosim tehnologia pentru a-l crea pe Homo deus - 
un model uman net superior. Homo deus va păstra unele 
trăsături umane esenţiale, dar se va bucura de asemenea de 
abilităţi fizice şi mentale îmbunătăţite, care îi vor permite să 
facă fata pana şi celor mai sofisticaţi algoritmi non- 
conştienţi. Dat fiind că inteligenţa se decuplează de 
conştiinţă, iar inteligenţa non-conştientă se dezvoltă cu o 
viteză ameţitoare, oamenii trebuie să-şi upgradeze activ 
mintea dacă vor să mai rămână în joc. 

Cu 70.000 de ani în urmă, Revoluţia Cognitivă a 
transformat mintea sapiens, făcând astfel dintr-o maimuţă 
africană neînsemnată stăpânul lumii. Mintile sapiens 
îmbunătăţite au avut dintr-odată acces la vastul tărâm 
intersubiectiv, care le-a permis să creeze zei şi corporaţii, să 
construiască oraşe şi imperii, să inventeze scrierea şi banii 
şi, în cele din urmă, să descompună atomul şi să păşească pe 
Lună. Din câte ştim, această revoluţie capitală s-a datorat 
câtorva mici modificări în ADN-ul sapiens şi unei uşoare 
reconfigurări a creierului sapiens. În acest caz, spune 
tehnoumanismul, poate că alte câteva schimbări în genomul 
nostru şi o nouă reconfigurare a creierului vor fi de ajuns 
pentru a lansa o a doua revoluţie cognitivă. Datorită 
prefacerilor mentale ale primei Revoluții Cognitive, Homo 
sapiens a putut păşi pe tărâmul intersubiectiv şi a devenit 
stăpânul planetei; o a doua revoluţie cognitivă ar putea să 
faciliteze accesul lui Homo deus la noi taramuri 
inimaginabile şi să-l facă stăpânul galaxiei. 

Această idee este o variantă actualizată a vechilor visuri 
ale umanismului evolutionist, care reclama încă de acum o 
sută de ani crearea supraoamenilor. Cu toate acestea, în 
vreme ce Hitler şi cei de aceeaşi teapă aveau de gând să 
creeze supraoameni prin intermediul reproducerii selective 
şi al epurării etnice, tehnoumanismul secolului XXI speră să 
atingă acest obiectiv mult mai paşnic, cu ajutorul ingineriei 
genetice, al nanotehnologiei şi al interfeţelor creier- 
computer. 


Deschide-ţi mintea 

Tehnoumanismul încearcă sa  upgradeze mintea 
omenească şi să ne faciliteze accesul la experienţe 
necunoscute şi la stări de conştiinţă nefamiliare. Totuşi, 
reconfigurarea minţii omeneşti este un demers extrem de 
complex şi de periculos. După cum am arătat în capitolul 3, 
nu înţelegem cu adevărat mintea. Nu ştim cum apar minţile 
şi nici care este funcţia lor. Prin intermediul metodei 
empirice, învăţăm cum să proiectăm stări mentale, dar 
rareori înţelegem pe deplin implicaţiile acestor manipulări. 
Mai rău decât atât, cum nu suntem familiarizați cu spectrul 
complet al stărilor mentale, nu ştim ce obiective mentale să 
ne stabilim. 

Semănăm cu locuitorii unei mici insule izolate care tocmai 
au inventat barca şi sunt pe cale să pornească pe mare fără 
să aibă o hartă sau măcar o destinaţie. De fapt, ne aflăm într- 
o situaţie oarecum mai proastă. Locuitorii insulei noastre 
imaginare sunt cel puţin conştienţi că ocupă doar un spaţiu 
restrâns într-o mare întinsă şi misterioasă. Noi, pe de altă 
parte, nu ne dăm seama că trăim pe o insulă minusculă a 
conştiinţei, într-un ocean poate nemărginit de stări mentale 
străine. 


+ Creșterea frecvenței (v) 

44. Oamenii pot vedea doar o parte minusculă din spectrul 
electromagnetic. Spectrul integral este de circa zece trilioane de ori 
mai mare decât cel al luminii vizibile1. Ar putea fi şi spectrul mental la 
fel de vast? 

La fel cum spectrele luminii şi sunetului sunt mult mai 
vaste decât ceea ce putem vedea şi auzi noi, oamenii, 
spectrul stărilor mentale este mult mai mare decât ceea ce 
percepe omul obişnuit. Putem vedea lumina doar în lungimi 
de undă de 400-700 de nanometri. Deasupra acestui mic 
principat al vederii umane se întind tărâmurile nevăzute, dar 
vaste ale radiaţiilor infraroşii, undelor radio şi microundelor, 
iar dedesubt se află dominioanele întunecate ale razelor 
ultraviolete, X şi gamma. In mod asemănător, spectrul 
stărilor mentale posibile ar putea fi infinit, dar ştiinţa a 
studiat doar două secţiuni minuscule ale sale : subnormativul 
şi OEIBD. 

Vreme de mai bine de un secol, psihologii şi biologii au 
efectuat cercetări extinse pe oameni care sufereau de 
diverse tulburări psihice şi boli mintale, de la autism la 
schizofrenie. Drept urmare, astăzi avem o hartă detaliată, 
deşi imperfectă a spectrului mental subnormativ : zona 
existenţei umane caracterizată prin capacităţi inferioare de a 
simţi, a gândi sau a comunica. In acelaşi timp, oamenii de 
ştiinţă au studiat stările mentale ale persoanelor considerate 
sănătoase şi normative. Cu toate acestea, majoritatea 
cercetărilor ştiinţifice asupra minţii omeneşti şi a experienţei 
umane au fost efectuate pe oameni din societăţile 
occidentale, educate, industrializate, bogate şi democratice 
(OEIBD), care nu constituie un eşantion reprezentativ pentru 
umanitate. Studiul minţii omeneşti a pornit până acum de la 
premisa că Homo sapiens este Homer Simpson. 

In cadrul unui studiu revoluţionar din 2010, Joseph 
Henrich, Steven J. Heine si Ara Norenzayan au analizat 
sistematic toate articolele publicate intre 2003 si 2007 in 
reviste stiintifice importante din sase subdomenii diferite ale 
psihologiei. Au constatat ca, desi articolele faceau adesea 
afirmatii generale despre mintea omeneasca, descoperirile 
celor mai multe dintre ele aveau la baza esantioane exclusiv 
OEIBD. De exemplu, în articolele publicate in Journal of 
Personality and Social Psychology - fără îndoială cea mai 
importantă revistă din subdomeniul psihologiei sociale -,96% 
dintre indivizii care alcătuiau eşantionul erau OEIBD, iar 
68% erau americani. Mai mult decât atât, 67% dintre 
subiecţii americani şi 80% dintre subiecţii non-americani 
erau studenţi la psihologie! Altfel spus, peste două treimi 
dintre indivizii pe care se sprijineau articolele publicate în 
această revistă prestigioasă erau studenţi la psihologie din 
universităţi occidentale. Henrich, Heine şi Norenzayan au 
sugerat mai în glumă, mai în serios ca revista să-şi schimbe 

numele în Revista de Psihologie Socială si a Personalitatii 
Studenţilor Americani la Psihologie?. 


Studenţii la psihologie se află în centrul unui număr mare 
de studii deoarece profesorii lor îi obligă să ia parte la 
experimente. Dacă sunt profesor de psihologie la Harvard, 
îmi este mult mai uşor să efectuez experimente pe propriii 
studenţi decât pe locuitorii unei mahalale din Boston unde 
infractionalitatea e în floare - sau decât să călătoresc in 
Namibia şi să recrutez vânători-culegători din deşertul 
Kalahari. Totuşi, cel mai probabil, locuitorii din mahalalele 
Bostonului şi vânătorii-culegători din Kalahari au parte de 
stări mentale pe care nu le vom descoperi niciodată silindu-i 
pe studenţii la psihologie de la Harvard să răspundă la 
chestionare lungi sau să-şi vâre capetele în scannere RMN. 

Chiar dacă am face ocolul pământului şi am studia fiecare 
comunitate, nu am acoperi decât o parte limitată a spectrului 
mental sapiens. În prezent toţi oamenii sunt sub influenţa 
modernităţii şi sunt membrii unui singur sat global. Deşi 
vânătorii-culegători din Kalahari sunt oarecum mai puţin 
moderni decât studenţii la psihologie de la Harvard, ei nu 
sunt o capsulă a timpului din trecutul nostru îndepărtat. Şi ei 
au fost influenţaţi de misionarii creştini, de negustorii 
europeni, de ecoturiştii înstăriți şi de cercetătorii curioşi 
(gluma e că, în deşertul Kalahari, un grup obişnuit de 
vânători-culegători este alcătuit din douăzeci de vânători, 
douăzeci de culegători şi cincizeci de antropologi). 

Înaintea apariţiei satului global, planeta era o galaxie de 
culturi umane izolate, care e posibil să fi avut stări mentale 
acum dispărute. Diferitele realităţi socioeconomice şi rutine 
zilnice generau stări de conştiinţă diferite. Cine poate evalua 
mintea vânătorilor de mamuti din Epoca de Piatră, a 
agricultorilor din neolitic sau a samurailor Kamakura? Mai 
mult, numeroase culturi premoderne credeau în existenţa 
unor stări superioare de conştiinţă, la care oamenii puteau 
avea acces graţie meditatiei, drogurilor sau ritualurilor. 
Şamanii, călugării şi ascetii au explorat în mod sistematic 
tărâmurile misterioase ale minţii şi s-au întors cu o mulţime 
de poveşti uimitoare. Vorbeau despre stări nefamiliare de 
seninătate supremă, de profunzime deplină şi de sensibilitate 
fără pereche. Vorbeau despre faptul că mintea se extindea la 

infinit sau se dizolva în neant. 

Revoluţia umanistă a făcut cultura occidentală modernă 
să-şi piardă încrederea şi interesul pentru stările mentale 
superioare şi să sanctifice experienţele banale ale omului de 
rând. În consecinţă, cultura occidentală modernă este unică 
prin faptul că îi lipseşte o clasă specializată de oameni care 
încearcă să experimenteze stări mentale extraordinare. 
Crede că oricine se străduieşte să facă acest lucru este 
dependent de droguri, şarlatan sau bolnav mintal. Prin 
urmare, deşi avem o hartă detaliată a structurii mentale a 
studenţilor la psihologie de la Harvard, ştim mult mai puţine 
despre structurile mentale ale şamanilor amerindieni, 
călugărilor budişti sau misticilor sufisti®. 

lar aceasta este doar mintea sapiens. Acum 50.000 de ani, 
imparteam această planetă cu verii noştri neanderthalieni. 
Aceştia nu au lansat nave spaţiale, nu au construit piramide 
şi nici nu au întemeiat imperii. În mod evident, aveau 
abilităţi mentale cât se poate de diferite şi le lipseau multe 
dintre talentele noastre. Cu toate acestea, aveau creiere mai 
mari decât noi, sapiens. Ce făceau cu toţi acei neuroni ? Nu 
avem nici cea mai vagă idee. Dar e posibil să fi avut 
numeroase stări mentale de care nici un sapiens nu a avut 
parte vreodată. 

Totuşi, chiar dacă am lua în calcul toate speciile umane 
care au existat vreodată, nu am epuiza nici pe departe 
spectrul mental. Probabil că alte animale au experienţe pe 
care noi, oamenii, abia dacă ni le putem imagina. Liliecii, de 
exemplu, experimentează lumea prin intermediul ecolocatiei. 
Emit un flux foarte rapid de sunete cu frecvenţă înaltă, care 
depăşesc cu mult puterea de percepţie a urechii umane. Apoi 
detectează şi interpretează ecourile acestora pentru a-şi 
construi o imagine asupra lumii. Imaginea aceea este atât de 
detaliată şi de precisă, încât liliecii pot să zboare rapid 
printre copaci şi clădiri, să urmărească şi să prindă molii şi 
țânțari, evitând totodată bufnitele şi alti prădători. 

Liliecii trăiesc într-o lume a ecourilor. La fel cum în lumea 
oamenilor fiecare obiect are o formă şi o culoare specifice, în 
lumea liliecilor fiecare obiect are propriul tipar al ecoului. 
Un liliac poate face deosebirea între o specie gustoasă de 
fluture şi o specie otrăvitoare de fluture graţie ecourilor 

diferite produse de aripile lor delicate. Unele specii 
comestibile de fluturi încearcă să se protejeze creându-şi un 
tipar al ecoului asemănător cu cel al unei specii otrăvitoare. 
Altele au dobândit de-a lungul evoluţiei o abilitate şi mai 
remarcabilă - refractă undele radarului liliacului, aşa că pot 
zbura nestingherite ca nişte bombardiere invizibile, iară ca 
liliacul să ştie că sunt acolo. Lumea ecolocatiei este la fel de 
complexă şi de zbuciumată ca lumea noastră familiară a 
sunetului şi vederii, dar o ignorăm cu totul. 

Unul dintre cele mai importante articole despre filosofia 
minţii se intitulează „Cum e să fii liliac?”4. În acest studiu din 
1974, filosoful Thomas Nagel subliniază faptul că mintea 
unui sapiens nu poate înţelege lumea subiectivă a unui liliac. 
Putem scrie toţi algoritmii pe care îi vrem despre corpul 
liliacului, sistemele de ecolocatie ale liliacului şi neuronii 
liliacului, dar asta nu ne va spune cum se simte un liliac. Ce 
simţi atunci cand depistezi prin ecolocatie un fluture care da 
din aripi? E ca şi cum l-ai vedea sau e ceva complet diferit? 

Încercarea de a-i explica unui sapiens cum e să reperezi 
un fluture prin ecolocatie este probabil la fel de inutilă ca 
aceea de a-i explica unei cartite oarbe cum e să vezi un 
Caravaggio. Cel mai probabil, şi emoţiile liliecilor sunt 
profund influențate de importanţa sistemului lor de 
ecolocatie. Pentru sapiens, dragostea este roşie, invidia e 
verde, iar depresia albastră. Cine ştie ce ecolocatii colorează 
iubirea unei femele liliac pentru puii ei sau sentimentele 
unui liliac mascul faţă de rivalii săi? 

Liliecii nu sunt un caz aparte, bineînţeles. Sunt doar unul 
dintre nenumăratele exemple posibile. La fel cum sapiens nu 
pot înţelege cum e să fii liliac, ne este greu să înţelegem şi 
cum e să fii balenă, tigru sau pelican. Cu siguranţă trebuie 
să fie cumva; dar nu ştim cum. Atât balenele, cât şi oamenii 
procesează emoţiile într-o zonă a creierului numită sistemul 
limbic, însă sistemul limbic al balenei include o parte 
suplimentară care lipseşte din structura umană. Poate că 
partea aceea le permite balenelor să trăiască emoţii extrem 
de profunde şi de complexe care nouă ne sunt străine? De 
asemenea, balenele ar putea avea experienţe muzicale 
uluitoare pe care nici măcar Bach şi Mozart nu le-ar putea 
înţelege. Balenele se pot auzi una pe cealaltă de la sute de 

kilometri depărtare, iar fiecare balenă are un repertoriu de 
,cantece” specifice care pot să dureze ore întregi si să 
urmeze tipare foarte elaborate. Din când în când, o balenă 
compune un nou hit, pe care îl adoptă şi alte balene din 
ocean. Oamenii de ştiinţă înregistrează de obicei aceste 
hituri şi le analizează cu ajutorul computerelor, dar poate 
vreun om să înţeleagă aceste experienţe muzicale şi să facă 
deosebirea dintre o balenă Beethoven şi o balenă Justin 
Bieber? ? 

Nimic din toate acestea nu ar trebui sa ne surprindă. 
Sapiens nu conduc lumea fiindcă au emoţii mai profunde sau 
experienţe muzicale mai complexe decât alte animale. Aşa că 
le-am putea fi inferiori balenelor, liliecilor, tigrilor şi 
pelicanilor cel puţin în unele domenii emoţionale şi 
experientiale. 

Dincolo de spectrul mental al oamenilor, liliecilor, 
balenelor şi tuturor celorlalte animale s-ar putea întinde 
continente chiar mai vaste şi mai ciudate, care aşteaptă. Cel 
mai probabil, există o varietate infinită de stări mentale pe 


Stări mentale OEIBD 


Stări mentale umane 


—— Stări mentale ale animalelor 


Toate stările mentale posibile 


45. Spectrul conştiinţei. 


care nici un sapiens, nici un liliac şi nici un dinozaur nu le-au 
trăit vreodată în patru miliarde de ani de evoluţie terestră, 
fiindcă nu au avut facultăţile necesare, în viitor însă, 
medicamentele puternice, ingineria genetică,  căştile 

electronice şi interfețele directe creier-computer ar putea 
deschide căi de acces spre aceste tărâmuri. La fel cum 
Columb şi Magellan au navigat dincolo de orizont ca să 
exploreze insule noi şi continente necunoscute, şi noi am 
putea porni într-o bună zi spre antipozii minţii. 


Simt miros de frică 


Cât timp medicii, inginerii şi clienţii s-au concentrat 
asupra tratării bolilor mintale şi bunăstării în societăţile 
OEIBD, studiul stărilor mentale subnormale şi al mintilor 
OEIBD a fost probabil suficient pentru nevoile noastre. Deşi 
psihologia normativă este acuzată adesea că abordează în 
mod greşit orice abatere de la normă, în ultimul secol a adus 
alinare unui mare număr de oameni, salvând viaţa şi 
sănătatea mintală a milioane de indivizi. 

Cu toate acestea, la începutul celui de-al treilea mileniu ne 
confruntăm cu o provocare complet diferită, pe măsură ce 
umanismul liberal cedează locul tehnoumanismului, iar 
medicina este tot mai preocupată să-i upgradeze pe cei 
sănătoşi, nu să-i trateze pe cei bolnavi. Doctorii, inginerii şi 
clienţii nu mai vor doar să remedieze problemele mintale - 
încearcă acum să perfecţioneze mintea. Dobândim abilităţile 
tehnice necesare pentru a începe să creăm noi stări de 
conştiinţă, însă deocamdată ne lipseşte o hartă a acestor 
teritorii potenţiale. De vreme ce suntem familiarizați mai 
ales cu spectrul mental normativ şi subnormativ al oamenilor 
OEIBD, nu ştim nici măcar către ce destinaţii să ne 
îndreptăm. 

Prin urmare, nu este de mirare că psihologia pozitivă a 
devenit subdomeniul cel mai la modă al disciplinei. În anii 
1990, experţi precum Martin Seligman, Ed Dinner şi Mihaly 
Csikszentmihalyi susțineau că psihologia ar trebui sa 
studieze nu doar bolile mintale, ci şi atuurile mintale. Cum 
se face că avem un atlas remarcabil de detaliat al minţii 
bolnave, dar nici o hartă ştiinţifică a minţii sănătoase? În 
ultimele două decenii, psihologia pozitivă a făcut câţiva primi 
paşi importanţi în studiul stărilor mentale supranormative, 
însă în 2016 zona supranormativă este în mare măsură terra 

incognito pentru ştiinţă. 

În asemenea împrejurări, am putea să înaintăm fără nici o 
hartă şi să ne concentrăm asupra perfecţionării acelor 
abilităţi mentale de care are nevoie sistemul economic şi 
politic actual, neglijându-le şi chiar diminuându-le pe 
celelalte. Desigur, acesta nu este un fenomen cu totul nou. 
Vreme de mii de ani, sistemul ne-a modelat şi remodelat 
mintea în funcţie de nevoile sale. Iniţial, sapiens au evoluat 
ca membri ai unor comunităţi mici, iar facultăţile lor mentale 
nu erau adaptate ca ei să trăiască precum rotitele unei 
maşinării uriaşe. Totuşi, odată cu dezvoltarea oraşelor, 
regatelor şi imperiilor, sistemul a cultivat capacităţile 
necesare cooperării la scară largă, ignorând celelalte 
abilităţi şi aptitudini. 

De exemplu, oamenii din vechime probabil că îşi foloseau 
intens simţul olfactiv. Vânătorii-culegători sunt capabili să 
simtă de departe diferenţa dintre diverse specii de animale, 
diverşi oameni şi chiar emoţii diverse. Teama, de exemplu, 
are un miros diferit faţă de curaj. Atunci când un om se 
teme, secretă substanţe chimice diferite de cele secretate 
atunci când e plin de curaj. Dacă te aflai în mijlocul unui 
grup din vechime care dezbătea dacă să pornească la război 
împotriva vecinilor, puteai să miroşi efectiv opinia publică. 

Pe măsură ce sapiens s-au organizat în grupuri mai mari, 
nasurile şi-au pierdut o bună parte din importanţa lor 
socială, fiindcă sunt utile doar atunci când ai de-a face cu 
grupuri mici de indivizi. Nu poţi, de exemplu, să miroşi frica 
americanilor vizavi de China. Prin urmare, puterile olfactive 
umane au fost neglijate. Regiunile creierului care în urmă cu 
zeci de mii de ani erau probabil responsabile de mirosuri au 
primit sarcini mai urgente, precum cititul, matematica şi 
gândirea abstractă. Sistemul preferă ca neuronii noştri să 
rezolve ecuaţii diferenţiale în loc să ne miroasă vecinii®. 

De aceeaşi soartă au avut parte şi celelalte simţuri ale 
noastre, precum şi abilitatea subiacentă de a acorda atenţie 
senzatiilor noastre. Culegătorii străvechi erau întotdeauna 
vigilenti şi atenţi. Cand cutreierau pădurea în căutarea 
ciupercilor, adulmecau cu grijă vântul şi urmăreau solul cu 
mare băgare de seamă. Când găseau o ciupercă, o mâncau 

cu deosebită precauţie, atenţi la cea mai mică nuanţă de 
aromă, care putea distinge o ciupercă comestibilă de 
verişoara ei otrăvitoare. Membrii societăţilor prospere de 
astăzi nu au nevoie de o sensibilitate atât de fină. Putem să 
mergem la supermarket şi să cumpărăm orice preparat 
dintr-o mie de alimente diferite, căci toate sunt monitorizate 
de autorităţile sanitare. Dar, orice am alege - pizza italiană 
sau taitei thailandezi -, cel mai probabil vom mânca în grabă 
în faţa televizorului, fără să acordăm mare atenţie gustului 
(motiv pentru care producătorii de alimente inventează în 
permanenţă noi arome interesante, care ar putea să dărâme 
bariera indiferentei noastre). 

În mod asemănător, graţie serviciilor bune de transport, 
putem foarte uşor să ne întâlnim cu un prieten care locuieşte 
în cealaltă parte a oraşului. Dar, chiar şi atunci când suntem 
împreună, rareori îi acordăm acestui prieten toată atenţia 
noastră, deoarece ne verificăm intruna smartphone-ul şi 
contul de Facebook, convinşi că altundeva se întâmplă ceva 
mult mai interesant. Omenirea modernă suferă de FRC - 
Frica de a nu Rata Ceva - şi, cu toate că avem mai multe 
opţiuni decât oricând, am pierdut capacitatea de a fi cu 
adevărat atenţi la ceea ce alegem”. 

Pe lângă miros şi atenţie, ne pierdem şi abilitatea de a 
visa. Numeroase culturi credeau că ceea ce văd şi fac 
oamenii în vis nu este mai puţin important decât ceea ce văd 
şi fac cât sunt treji. De aceea, oamenii şi-au dezvoltat în mod 
activ capacitatea de a visa, de a-şi aminti visele şi chiar de a- 
şi controla acţiunile în lumea viselor, ceea ce se numeşte 
„visare lucidă”. Experții în visare lucidă se puteau plimba pe 
tărâmul viselor după bunul lor plac şi chiar pretindeau că 
pot să călătorească la niveluri superioare ale existenţei sau 
să întâlnească vizitatori din alte lumi. În schimb, lumea 
modernă minimalizează visele, considerându-le în cel mai 
bun caz mesaje subconştiente, iar în cel mai rău caz gunoaie 
mentale. Drept urmare, visele joacă un rol mult mai mic în 
viaţa noastră, puţini oameni îşi dezvoltă în mod activ 
abilităţile de visare, iar mulţi susţin că nu visează deloc sau 
că nu îşi pot aminti nici un vist. 

Diminuarea capacităţii noastre de a mirosi, de a fi atenţi şi 
de a visa ne-a făcut oare viaţa mai săracă şi mai searbădă? 
Posibil. Dar, chiar dacă aşa ar sta lucrurile, pentru sistemul 
economic şi politic a meritat. Şeful vostru vrea mai curând să 
vă verificaţi în permanenţă e-mailurile decât sa mirosiţi flori 
sau să visati zane. Din motive asemănătoare, viitoarele 
îmbunătăţiri ale minţii omeneşti vor reflecta cel mai probabil 
nevoile politice şi forţele pieţei. 

De exemplu, „casca atenţiei” folosită de armata Statelor 
Unite este menită să-i ajute pe oameni să se concentreze 
asupra unor sarcini bine definite şi să grăbească procesul de 
luare a deciziilor. Totodată, ar putea însă să le reducă 
abilitatea de a manifesta empatie şi de a tolera îndoieli şi 
conflicte interioare. Psihologii umanişti au subliniat faptul că 
adesea oamenii care suferă nu vor un remediu rapid - vor pe 
cineva care să-i asculte şi care să empatizeze cu temerile şi 
îndoielile lor. Să presupunem că treceţi printr-o criză la locul 
de muncă, deoarece noul şef nu vă apreciază părerile şi 
insistă să facă totul cum vrea el. După o zi extrem de 
nefericită, puneţi mâna pe telefon şi sunati un prieten. Dar 
prietenul nu are timp şi nici energie pentru voi, aşa că vă 
întrerupe şi încearcă să vă rezolve problema: „în regulă. 
Înţeleg. Ei bine, de fapt ai doar două opţiuni: fie demisionezi, 
fie rămâi şi faci ce vrea şeful. Dacă aş fi în locul tău, mi-aş da 
demisia”. Asta nu vă va ajuta foarte mult. Un prieten 
adevărat ar avea mai multă răbdare şi nu s-ar grăbi aşa de 
tare să găsească o soluţie. V-ar asculta necazul şi v-ar acorda 
timp şi spaţiu, pentru ca toate emoţiile voastre contradictorii 
şi anxietatile care vă macină să iasă la suprafaţă. 

Casca atenţiei seamănă oarecum cu prietenul nerăbdător. 
Desigur, uneori - pe câmpul de luptă, de pildă - oamenii 
trebuie să ia rapid decizii ferme. Dar viaţa de zi cu zi nu 
înseamnă doar atât. Dacă am începe să folosim casca 
atenţiei în tot mai multe situaţii, am putea ajunge să ne 
pierdem capacitatea de a tolera confuziile, îndoielile şi 
contradicţiile, la fel cum ne-am pierdut abilitatea de a mirosi, 
de a visa şi de a fi atenţi. E posibil ca sistemul să ne împingă 
în această direcţie, fiindcă în mod obişnuit ne răsplăteşte 

mai curând pentru deciziile pe care le luăm decât pentru 
îndoielile noastre. Cu toate acestea, o viaţă de decizii 
neclintite şi soluţii rapide ar putea fi mai săracă şi mai 
superficială decât una de îndoieli şi contradicții. 

Atunci când îmbinăm o abilitate practică de a făuri minţi 
cu necunoaşterea spectrului mental şi cu interesele limitate 
ale guvernelor, armatelor şi corporațiilor, obţinem o reţetă 
pentru necazuri. Am putea să ne upgradăm cu succes corpul 
şi creierul, iar pe parcurs să ne pierdem minţile. De fapt, 
tehnoumanismul ar putea ajunge să-i facă pe oameni să 
regreseze. Sistemul ar putea să prefere oamenii involuati nu 
pentru că ar deţine vreo abilitate supraomenească, ci pentru 
că le-ar lipsi anumite trăsături omeneşti cu adevărat 
deranjante, care l-ar stânjeni şi încetini. După cum ştie orice 
fermier, de obicei cea mai isteata capră din turmă e cea care 
dă cele mai mari bătăi de cap, motiv pentru care Revoluţia 
Agricolă a redus abilităţile mentale ale animalelor. Cea de-a 
doua revoluţie cognitivă, visată de tehnoumanisti, ne-ar 
putea face acelaşi lucru şi nouă, producând rotite omeneşti 
care comunică şi procesează date mult mai eficient decât 
înainte, dar care cu greu pot să fie atente, să viseze sau să 
aibă îndoieli. Vreme de milioane de ani, am fost cimpanzei 
imbunatatiti. În viitor, e posibil să devenim furnici 
supradimensionate. 


Cuiul de care atârnă universul 


Tehnoumanismul se mai confruntă cu o ameninţare 
cumplită. La fel ca toate sectele umaniste, şi el sanctifică 
voinţa umană, pe care o consideră cuiul de care atârnă 
întregul univers. Tehnoumanismul se aşteaptă ca dorinţele 
noastre să aleagă ce abilităţi mentale să dezvolte şi să 
stabilească astfel forma mintilor din viitor. Totuşi, ce se va 
întâmpla odată ce progresul tehnologic va face posibile 
remodelarea şi proiectarea acelor dorinţe ? 

Umanismul a subliniat dintotdeauna faptul că voinţa 
noastră autentică nu este uşor de identificat. Atunci când 
încercăm să ne ascultăm pe noi înşine, suntem adesea 

coplesiti de o sumedenie de zgomote contradictorii. De fapt, 
uneori nu vrem să ne auzim vocea autentică, deoarece ne-ar 
putea dezvălui secrete nedorite şi ne-ar putea solicita lucruri 
incomode. Mulţi oameni au mare grijă să nu se examineze 
prea profund. O avocată de succes, a cărei carieră a luat 
avânt, şi-ar putea inabusi o voce interioară care îi spune să 
ia o pauză şi să facă un copil. O femeie blocată într-o 
căsnicie nefericită se teme să nu piardă siguranţa pe care i-o 
oferă aceasta. Un soldat măcinat de vină este bântuit de 
coşmaruri legate de atrocitățile pe care le-a comis. Un tânăr 
nesigur de sexualitatea lui urmează o politică personală „nu 
întreba, nu spune”, cam ca aceea din armata Statelor Unite. 
Umanismul nu crede că vreuna dintre aceste situaţii are o 
soluţie evidentă, aplicabilă oricând. Dar umanismul ne cere 
să dăm dovadă de curaj, să ne ascultăm mesajele interioare, 
chiar dacă ne sperie, să ne identificăm vocea autentică şi 
apoi să-i urmăm instrucţiunile, fără să ţinem seama de 
dificultăţi. 

Progresul tehnologic are cu totul alt scop. El nu-şi doreşte 
să ne asculte vocile interioare. Vrea să le controleze. Odată 
ce înţelegem sistemul biochimic care produce toate aceste 
voci, putem să ne jucăm cu comutatoarele, să mărim volumul 
aici, să-l micşorăm dincoace şi să facem viaţa mult mai 
uşoară şi mai confortabilă. Îi vom da Ritalin avocatei 
distrase, Prozac soldatului măcinat de vină şi Cipralex soţiei 
nemultumite. Iar acesta este doar începutul. 

Umanistii sunt adesea consternati de această abordare, 
dar e bine sa nu ne pripim cu judecăţile critice. 
Recomandarea umanistă de a ne asculta pe noi înşine a 
distrus multe vieţi, în vreme ce doza potrivită din substanţa 
chimică potrivită a îmbunătăţit semnificativ starea de spirit 
şi relaţiile a milioane de oameni. Ca să se asculte cu 
adevărat, unii oameni trebuie să reducă mai întâi volumul 
tipetelor si  diatribelor interioare. Conform psihiatriei 
moderne, numeroase „voci interioare” şi „dorinţe autentice” 
nu sunt altceva decât produsul dezechilibrelor biochimice şi 
bolilor neurologice. Oamenii care suferă de depresie clinică 
renunţă în repetate rânduri la cariere promițătoare şi la 
relaţii sănătoase deoarece o defectiune biochimica îi face sa 

vadă totul în culori întunecate. În loc să asculte aceste voci 
interioare atât de distructive, ar putea fi o idee bună să le 
reducă la tăcere. Atunci când Sally Adee a folosit casca 
atenţiei ca să-şi suprime vocile din minte, a devenit un tintas 
de excepţie, dar s-a simţit totodată mult mai bine în propria 
piele. 

Personal, fiecare dintre noi poate avea o opinie diferită cu 
privire la aceste chestiuni. Însă dintr-o perspectivă istorică e 
limpede că se întâmplă ceva extrem de important. Prima 
poruncă umanistă - ascultă-te pe tine însuţi! - nu mai este de 
la sine înţeleasă. Pe măsură ce învăţăm să ne mărim şi să ne 
micşorăm volumul interior, abandonăm credinţa in 
autenticitate, întrucât nu mai este clar a cui e mâna de pe 
comutator. Reducerea la tăcere a zgomotelor enervante din 
capul meu pare a fi o idee nemaipomenită, cu condiţia să-mi 
permită în cele din urmă să-mi aud eul autentic profund. 
Dar, dacă nu există nici un eu autentic, cum decid ce voci să 
suprim şi ce voci să amplific ? 

Să presupunem, doar de dragul argumentării, că peste 
câteva decenii specialiştii în neurostiinte ne vor oferi 
posibilitatea de a ne controla cu uşurinţă şi precizie 
numeroase voci interioare. Imaginati-va un tânăr 
homosexual dintr-o familie evlavioasă de mormoni care, după 
ani de zile în care şi-a ascuns orientarea sexuală, a strâns în 
sfârşit suma necesară pentru o operaţie de schimbare a 
acesteia. Merge la clinică înarmat cu 100.000 de dolari, 
hotărât să iasă de acolo la fel de heterosexual ca Joseph 
Smith. În faţa uşii clinicii, repetă în gând ce intenţionează să- 
i spună doctorului: „Doctore, poftim 100.000 de dolari. Te 
rog să mă repari ca să nu-mi mai doresc niciodată bărbaţi”. 
Apoi sună la uşă, iar în prag apare un adevărat George 
Clooney. „Doctore”, mormaie flăcăul copleşit, „poftim 
100.000 de dolari. Te rog să mă repari ca să nu mai vreau 
niciodată să fiu heterosexual”. 

A câştigat eul autentic al tânărului în faţa îndoctrinării 
religioase de care avusese parte ? Sau tentatia de moment l- 
a făcut să se trădeze pe el însuşi ? Sau poate că pur şi simplu 
nu există un eu autentic pe care să-l urmăm sau să-l 

trădăm ? Odată ce am avea posibilitatea de a ne proiecta şi 
reproiecta voinţa, nu am mai putea să o considerăm sursa 
supremă de sens şi autoritate. Căci, orice spune voinţa 
noastră, o putem face oricând să spună altceva. 

Potrivit umanismului, doar dorinţele omeneşti conferă 
sens lumii. Totuşi, dacă ne-am putea alege dorinţele, pe ce 
bază am face asemenea alegeri ? Să presupunem că la 
începutul piesei Romeo şi Julieta Romeo ar trebui să decidă 
de cine să se îndrăgostească. Să mai presupunem că, după 
ce ia o decizie, Romeo ar putea oricând să se răzgândească 
şi să aleagă pe altcineva. Ce fel de piesa ar fi ? Ei bine, 
aceasta este piesa pe care progresul tehnologic încearcă să o 
producă pentru noi. Când dorinţele noastre ne fac să ne 
simţim neplăcut, tehnologia promite să ne scoată din impas. 
Când cuiul de care atârnă întregul univers este fixat într-un 
loc problematic, tehnologia il va scoate şi-l va înfige 
altundeva. Dar unde anume ? Dacă aş putea bate acel cui 
oriunde în cosmos, unde ar trebui să-l fixez şi de ce tocmai 
acolo ? 

Dramele umaniste se produc atunci când oamenii au 
dorinţe incomode. De exemplu, este extrem de neplăcut 
atunci când Romeo din familia Montague se îndrăgosteşte de 
Julieta din familia Capulet, fiindcă familiile Montague şi 
Capulet sunt duşmani de moarte. Soluţia tehnologică la 
asemenea drame este să ne asigurăm că nu vom avea 
niciodată parte de dorinţe incomode. Câtă durere şi câtă 
mâhnire ar fi fost evitate dacă, în loc să bea otravă, Romeo şi 
Julieta ar fi putut să ia pur şi simplu o pastilă sau să poarte o 
cască ce le-ar fi redirecționat iubirea nefericită către alti 
oameni! 

Tehnoumanismul se confruntă aici cu o dilemă imposibilă. 
Consideră că voinţa umană este cel mai important lucru din 
univers, motiv pentru care împinge omenirea să dezvolte 
tehnologii ce pot controla şi reproiecta voinţa. La urma 
urmei, e tentant sa capeti control asupra celui mai important 
lucru din lume. Cu toate acestea, dacă vom dobândi vreodată 
un asemenea control, tehnoumanismul nu ar şti ce să facă cu 
el, fiindcă omul sacru ar deveni atunci un produs ca oricare 
altul. Nu vom şti cum să ne raportăm la asemenea tehnologii 
câtă vreme credem că voinţa umană şi experienţa umană 

constituie sursa supremă de autoritate şi de sens. 

Prin urmare, o tehnoreligie mai îndrăzneață încearcă să 
taie cu totul cordonul ombilical umanist. Ea prevesteşte o 
lume care nu se învârte în jurul dorințelor şi experienţelor 
unor fiinţe asemănătoare oamenilor. Ce ar putea înlocui 
dorinţele şi experienţele ca sursă a oricărui sens şi a oricărei 
autorităţi ? În 2016 există un candidat care aşteaptă 
interviul pentru angajare în anticamera istoriei. Acest 
candidat este informaţia. Cea mai interesantă religie în curs 
de apariţie este dataismul, care nu-i venerează nici pe zei, 
nici pe om - idolatrizează datele. 


Capitolul 11 
Religia datelor 


Dataismul declară că universul constă în fluxuri de date, 
iar valoarea oricărui fenomen sau a oricărei entităţi este 
determinată de contribuţia sa la procesarea datelor!. Vi s-ar 
putea părea o idee neconvenţională şi excentrică, dar în 
realitate a cucerit deja cea mai bună parte a lumii ştiinţifice. 
Dataismul s-a născut din confluenţa explozivă a două 
tsunamiuri ştiinţifice. În cei 150 de ani de când Charles 
Darwin a publicat Originea speciilor, ştiinţele vieţii au ajuns 
să considere organismele drept algoritmi biochimici. În 
acelaşi timp, în cele opt decenii de când Alan Turing a 
formulat ideea unei Maşini Turing, informaticienii au învăţat 
să creeze algoritmi electronici din ce in ce mai sofisticati. 
Dataismul imbina cele doua curente, subliniind faptul ca 
exact aceleasi legi matematice li se aplica atat algoritmilor 
biochimici, cat si celor electronici. Prin urmare, dataismul 
darama bariera dintre animale si masini si se asteapta ca 
algoritmii electronici sa descifreze si sa intreaca in cele din 
urma algoritmii biochimici. 

Politicienilor, oamenilor de afaceri si consumatorilor 
obisnuiti dataismul le ofera tehnologii revolutionare si puteri 
noi colosale. De asemenea, cercetatorilor si intelectualilor 
promite sa le asigure Sfantul Graal stiintific care ne-a ocolit 
de sute de ani: o singura teorie atotcuprinzatoare, care 
unifica toate disciplinele stiintifice, de la muzicologie la 
economie si biologie. Potrivit dataismului, Simfonia a V-aa 
lui Beethoven, o bula financiara si virusul gripei sunt doar 
trei tipare de flux de date care pot fi analizate folosind 
aceleasi concepte si instrumente de baza. Aceasta idee este 
deosebit de atractiva. Le ofera tuturor oamenilor de stiinta 


RELIGIA DATELOR 
395 


un limbaj comun, creează punți pentru dezacordurile 
academice şi exportă cu uşurinţă observaţii dincolo de 
graniţele disciplinare. Muzicologii, economiştii şi specialiştii 
în biologie celulară se pot înţelege în sfârşit unii pe alţii. 

Pe parcurs, dataismul inversează piramida tradiţională a 
învăţării. Până în clipa de faţă, datele au fost considerate 
doar primul pas într-un lung şir de activităţi intelectuale. 
Oamenii trebuiau să distileze datele în informaţie, informaţia 
în cunoaştere şi cunoaşterea în înţelepciune. Dataiştii sunt 
însă de părere că oamenii nu mai pot face faţă fluxurilor 
imense de date, aşa că nu mai pot distila datele în 
informaţie, darămite în cunoaştere sau în înţelepciune. Prin 
urmare, sarcina procesării datelor ar trebui sa le fie 
încredinţată algoritmilor electronici, a căror capacitate o 
depăşeşte cu mult pe cea a creierului uman. În practică, asta 
înseamnă că dataiştii sunt sceptici în ceea ce priveşte 
cunoaşterea şi înţelepciunea umană şi preferă să aibă 
încredere în big data şi în algoritmii informatici. 

Dataismul îşi are cele mai adânci rădăcini în cele două 
discipline din care a luat naştere : informatica şi biologia. 
Dintre cele două, biologia este cea mai importantă. Faptul că 
biologia a imbratisat dataismul a transformat un progres 
limitat din informatica intr-un cataclism de proportii care ar 
putea modifica radical însăşi natura vieţii. Poate ca nu 
sunteţi de acord cu ideea că organismele sunt algoritmi şi ca 
girafele, roşiile şi fiinţele umane sunt doar metode diferite 
de procesare a datelor. Dar ar trebui să ştiţi că aceasta este 
dogma ştiinţifică actuală şi că ea ne schimbă lumea, făcând-o 
de nerecunoscut. 

Nu numai organismele individuale sunt considerate astăzi 
sisteme de procesare a datelor, ci şi societăţi întregi, precum 
roiurile de albine, coloniile de bacterii, pădurile şi oraşele 
umane. Economiştii interpretează tot mai mult şi economia 
ca pe un sistem de procesare a datelor. Profanii cred că 
economia înseamnă ţăranii care cultivă grâu, muncitorii care 
produc haine şi clienţii care cumpără pâine şi izmene. Însă 
experţii văd economia ca pe un mecanism de colectare a 
datelor despre dorinţe şi abilităţi şi de transformare a 
acestor date în decizii. 

Potrivit acestei perspective, capitalismul pieţei libere şi 

comunismul controlat de stat nu sunt ideologii concurente, 
crezuri etice sau instituţii politice. Ele sunt, în esenţă, 
sisteme concurente de procesare a datelor. Capitalismul 
foloseşte procesarea distribuită, pe când comunismul se 
sprijină pe procesarea centralizată. Capitalismul procesează 
datele punându-i în legătură directă pe toţi producătorii şi 
consumatorii şi îngăduindu-le să facă schimb liber de 
informaţii şi să ia decizii în mod independent. Cum stabilesti 
preţul pâinii pe o piaţă liberă ? Ei bine, fiecare brutărie 
poate să producă oricâtă pâine vrea şi să-i pună un preţ 
oricât de mare. Clienţii sunt la fel de liberi să cumpere oricât 
de multă pâine îşi permit sau să apeleze la concurenţă. Nu 
este ilegal să ceri 1.000 de dolari pe o franzelă, dar cel mai 
probabil nu o va cumpăra nimeni. 

La o scară mult mai mare, dacă investitorii preconizează o 
creştere a cererii de pâine, vor cumpăra acţiuni ale firmelor 
de biotehnologie care creează genetic soiuri de grâu mai 
prolifice. Afluxul de capital le va permite firmelor să-şi 
intensifice cercetările, oferind astfel mai mult grâu mai rapid 
şi preîntâmpinând crizele de pâine. Chiar dacă un gigant din 
domeniul biotehnologiei adoptă o teorie greşită şi ajunge 
într-un impas, concurenţii săi cu mai mult succes vor înfăptui 
cel mai probabil progresul mult sperat. Aşadar, capitalismul 
pieţei libere distribuie sarcina analizării datelor şi a luării 
deciziilor între numeroşi procesori independenţi, dar 
interconectati. După cum explica guru austriac în economie 
Friedrich Hayek: „într-un sistem în care cunoaşterea faptelor 
relevante este dispersată în rândul multor oameni, preţurile 
pot coordona acţiunile separate ale diverşilor oameni”?. 

Conform acestei perspective, bursa de valori este cel mai 
rapid şi mai eficient sistem de procesare a datelor pe care l-a 
creat omenirea până acum. Oricine e bine primit, dacă nu 
direct, atunci prin intermediul băncilor lor sau al fondurilor 
de pensii. Bursa de valori guvernează economia globală şi 
tine cont de tot ce se petrece pretutindeni pe glob - şi chiar 
dincolo de acesta. Preţurile sunt influențate de 
experimentele ştiinţifice de succes, de scandalurile politice 
din Japonia, de erupțiile vulcanice din Islanda si chiar de 
activităţile neregulate de la suprafaţa soarelui. Pentru ca 
sistemul să funcţioneze fără probleme, cât mai multe 

informaţii trebuie să circule cât mai liber posibil. Atunci 
când milioane de oameni din întreaga lume au acces la toate 
informaţiile relevante, stabilesc cel mai potrivit preţ pentru 
petrol, pentru acţiunile Hyundai şi pentru obligatiunile 
suedeze de stat cumpărându-le şi vânzându-le. S-a estimat că 
bursa de valori are nevoie de doar cincisprezece minute de 
tranzacţii pentru a stabili influenţa unui titlu din New York 
Times asupra preţului celor mai multe acțiuni’. 

Considerente ce ţin de procesarea datelor explică şi de ce 
capitaliştii preferă taxe mai mici. Din pricina impozitării 
împovărătoare, o bună parte din întregul capital disponibil se 
acumulează într-un singur loc - în cuferele statului - şi, prin 
urmare, tot mai multe decizii trebuie luate de un singur 
procesor, în acest caz guvernul. Aşa ia naştere un sistem 
ultracentralizat de procesare a datelor, în cazuri extreme, 
atunci când taxele sunt exagerat de mari, aproape tot 
capitalul ajunge în mâinile statului, iar astfel statul singur ia 
toate deciziile. Dictează preţul pâinii, locaţia brutăriilor şi 
bugetul pentru cercetare şi dezvoltare. Într-o piaţă liberă, 
dacă un procesor ia o decizie greşită, ceilalţi se vor grăbi să 
profite de pe urma greşelii sale. Totuşi, când un singur 
procesor ia aproape toate deciziile, greşelile pot fi 
catastrofale. 

Această situaţie extremă, în care toate datele sunt 
procesate şi toate deciziile sunt luate de un procesor central 
unic, se numeşte comunism. Într-o economie comunistă, 
oamenii muncesc, chipurile, conform abilităţilor lor şi 
primesc conform nevoilor lor. Altfel spus, statul ia 100% din 
profiturile tale, decide de ce anume ai nevoie, iar apoi îţi 
satisface aceste nevoi. Deşi nici o ţară nu a pus vreodată în 
practică această schemă în forma sa extremă, 

46. Agitaţie la bursa de valori din New York: procesare distribuită a 
datelor. 


Uniunea Sovietică şi sateliții ei s-au apropiat de ea cat au 
putut de mult. Au abandonat principiul procesării distribuite 
a datelor şi au adoptat un model de procesare centralizată a 
datelor. Toate informaţiile de pe cuprinsul Uniunii Sovietice 
ajungeau într-o locaţie unică din Moscova, unde se luau 
toate deciziile importante. Producătorii şi consumatorii nu 
puteau comunica direct şi erau nevoiţi să se supună 
ordinelor guvernului. 

De pildă, ministerul sovietic al economiei putea decide că 
preţul pâinii din toate magazinele ar trebui să fie de exact 
două ruble şi patru copeici, că un anumit colhoz din oblastia 
Odessa ar trebui să nu mai cultive grâu şi să înceapă să 
crească găini şi că brutăria Octombrie Roşu din Moscova ar 
trebui să producă 3,5 milioane de franzele pe zi, nici măcar 
una în plus. În acelaşi timp, ministerul sovietic al ştiinţei le-a 
impus tuturor laboratoarelor sovietice de biotehnologie să 
adopte teoriile lui Trofim Lisenko, inginerul aflat în fruntea 
Academiei Lenin pentru Ştiinţe Agricole. Lisenko respingea 
teoriile genetice dominante ale epocii sale. Insista că, dacă 
un organism ar dobândi o trăsătură nouă de-a lungul vieţii 
sale, această calitate le-ar putea fi transmisă direct 

urmaşilor săi. Această idee se bătea cap în cap cu doctrina 
darwinistă, dar se  împletea frumos cu principiile 
educaţionale comuniste. Însemna că, dacă puteai face 
plantele de grâu să reziste la frig, şi vlăstarele acestora 
aveau să fie rezistente la frig. Prin urmare, Lisenco a trimis 
miliarde de plante de grâu contrarevolutionare să fie 
reeducate în Siberia - iar în scurt timp Uniunea Sovietică a 
fost nevoită să importe tot mai multă făină de grâu din 
Statele Unite? 

Capitalismul nu a înfrânt comunismul fiindcă era mai etic, 
fiindcă libertățile individuale sunt sacre sau fiindcă 
Dumnezeu era mânios pe comuniştii păgâni. Mai curând, 
capitalismul a câştigat Războiul Rece deoarece procesarea 
distribuită a datelor funcţionează mai bine decât procesarea 
centralizată a datelor, cel puţin în perioadele de schimbare 
tehnologică accelerată. Comitetul Central al Partidului 
Comunist nu a putut face faţă lumii în rapidă schimbare de 
la sfârşitul secolului XX. Atunci când toate datele sunt 
acumulate într-un singur buncăr secret şi toate deciziile 
importante sunt luate de un grup de aparatcici bătrâni, poţi 
produce o mulţime de bombe nucleare, dar nu şi un Apple 
sau o Wikipedia. 

Există o poveste (probabil apocrifă, ca majoritatea 
poveştilor bune) potrivit căreia, atunci când Mihail 
Gorbaciov a încercat să resusciteze economia sovietică 
muribundă, şi-a trimis unul dintre principalii asistenţi la 
Londra ca să afle ce era thatcherismul şi cum funcţiona 
efectiv un sistem capitalist. Gazdele l-au însoţit pe oaspetele 
lor sovietic într-o vizită în City, la bursa londoneză de valori 
şi la London School of Economics, unde a discutat pe 
îndelete cu manageri de bănci, antreprenori şi profesori. 
După mai multe ore, expertul sovietic a izbucnit : „O clipă, 
vă rog. Să lăsăm deoparte toate teoriile astea economice 
complicate. Am umblat încoace şi încolo prin toată Londra o 
zi întreagă şi nu pricep un lucru. La Moscova, cele mai 
strălucite minţi ale noastre lucrează la sistemul de 
aprovizionare cu pâine şi, cu toate acestea, la fiecare 
brutărie şi la fiecare băcănie se formează cozi imense. În 

Londra locuiesc milioane de oameni şi am trecut astăzi prin 
faţa mai multor magazine şi supermarketuri, dar nu am 
văzut nici măcar o singură coadă la pâine. Vă rog să mă 
duceţi să-l întâlnesc pe cel care este responsabil de 
aprovizionarea cu pâine în Londra. Trebuie să-i aflu 
secretul”. Gazdele s-au scărpinat în cap, s-au gândit preţ de 
o clipă şi au zis : „Nu este nimeni responsabil de 
aprovizionarea cu pâine în Londra”. 

Acesta este secretul capitalist al succesului. Nici o unitate 
centrală de procesare nu monopolizează toate datele despre 
aprovizionarea cu pâine în Londra. Informaţiile circulă liber 
între milioane de consumatori şi producători, brutari şi 
magnați, fermieri şi oameni de ştiinţă. Forţele pieţei 
stabilesc preţul pâinii, numărul franzelelor coapte în fiecare 
zi şi priorităţile în ce priveşte cercetarea şi dezvoltarea. 
Dacă forţele pieţei iau o decizie greşită, se corectează rapid, 
sau cel puţin aşa cred capitaliştii. Pentru obiectivele noastre 
actuale, nu contează dacă această teorie capitalistă e 
corectă. Esenţial este că teoria înţelege economia în termeni 
de procesare a datelor. 


RELIGIA DATELOR 
401 


Unde a dispărut toată puterea? 


Şi specialiştii în ştiinţe politice interpretează tot mai mult 
structurile politice umane ca pe nişte sisteme de procesare a 
datelor. Aidoma capitalismului şi comunismului, democratiile 
şi dictaturile sunt în esenţă mecanisme concurente de 
colectare şi analiză a informaţiilor. Dictaturile folosesc 
metode centralizate de procesare, în vreme ce democratiile 
preferă procesarea distribuită. In ultimele decenii, 
democraţia a învins deoarece, în condiţiile unice de la 
sfârşitul secolului XX, procesarea distribuită a funcţionat mai 
bine. În alte condiţii - cele care predominau în Imperiul 
Roman, de exemplu procesarea centralizată a fost în avantaj, 
motiv pentru care Republica Romană s-a năruit, iar puterea 
a trecut din mâinile Senatului şi ale adunărilor populare în 
cele ale unui împărat autocrat unic. 

Asta înseamnă că, pe măsură ce condiţiile de procesare a 
datelor se vor schimba din nou pe parcursul secolului XXI, 
democraţia ar putea să intre în declin şi chiar să dispară. Cu 
cât volumul şi viteza datelor cresc, instituţii venerabile 
precum alegerile, partidele politice şi parlamentele ar putea 
deveni depasite - nu pentru că nu ar fi etice, ci pentru ca nu 
pot procesa datele îndeajuns de eficient. Aceste instituţii s- 
au dezvoltat într-o epocă în care politica a mers mai rapid 
decât tehnologia. În secolele al XIX-lea şi XX, Revoluţia 
Industrială s-a desfăşurat suficient de lent pentru ca 
politicienii si votantii să fie cu un pas înaintea ei şi să-i 
reglementeze şi manipuleze cursul. Totuşi, deşi ritmul 
politicii nu s-a schimbat mult faţă de epoca aburului, 
tehnologia a trecut din viteza întâi într-a patra. Revolutiile 
tehnologice decurg astăzi mai rapid decât procesele politice, 
ceea ce îi face pe parlamentari şi pe votanti deopotrivă să 
piardă controlul. 

Evoluţia internetului ne ajută să întrezărim cum vor arăta 
lucrurile în viitor. Cyberspatiul este vital acum pentru viata 
noastră de zi cu zi, pentru economia şi siguranţa noastră. 
Totuşi, alegerile critice între diferite stiluri de design web nu 

au fost făcute printr-un proces politic democratic, deşi 
implicau chestiuni politice tradiţionale, precum 
suveranitatea, graniţele, intimitatea şi securitatea. Aţi votat 
vreodată cu privire la forma cyberspatiului ? În urma 
deciziilor luate de designerii web departe de atenţia publică, 
internetul este astăzi o zonă liberă şi lipsită de legi care 
erodează suveranitatea statelor, ignoră graniţele, suprimă 
intimitatea şi prezintă poate cel mai mare risc pentru 
siguranţa globală. Dacă în urmă cu un deceniu abia apărea 
pe radare, astăzi autorităţile isterice prevestesc un 11 
septembrie cibernetic iminent. 

Prin urmare, guvernele şi organizaţiile 
nonguvernamentale poartă dezbateri intense cu privire la 
restructurarea internetului, dar este mult mai greu să 
schimbi un sistem existent decât să intervii de la crearea lui. 
În plus, până când se hotărăşte birocraţia guvernamentală 
greoaie în legătură cu reglementările cibernetice, internetul 
se va schimba de zece ori. Testoasa guvernamentală nu 
poate ţine pasul cu iepurele tehnologic. E copleşită de date. 
Poate ca NSA ne spionează fiecare cuvintel, dar, daca 
judecăm dupa esecurile repetate ale politicii externe 
americane, la Washington nimeni nu stie ce sa faca cu toate 
datele. Niciodata in istorie un guvern nu a stiut atat de multe 
despre ce se petrece in lume - si totusi putine imperii au dat- 
o in bară cu mai multă stangacie decât Statele Unite 
contemporane. Sunt ca un jucător de pocher care ştie ce 
cărţi au adversarii săi, dar tot reuşeşte cumva să piardă 
partidă după partidă. 

În deceniile următoare, vom asista cel mai probabil la mai 
multe revoluţii precum cea a internetului, în care tehnologia 
o va lua înaintea politicii. Inteligența artificială si 
biotehnologia ne-ar putea depăşi în curând societăţile şi 
economiile - şi corpurile şi minţile -, dar abia dacă reprezintă 
un punct pe radarul politic actual. Structurile democratice 
din prezent pur şi simplu nu pot să colecteze şi să proceseze 
datele relevante îndeajuns de rapid, iar majoritatea 
votantilor nu înţeleg suficient de bine biologia şi cibernetica 
pentru a-şi face o opinie pertinentă. De aceea, politica 
democratică tradiţională pierde controlul evenimentelor şi 
nu reuşeşte să ne ofere viziuni semnificative asupra 

viitorului. 

Alegătorii obişnuiţi încep să simtă ca mecanismul 
democratic nu le mai conferă putere. Lumea se schimbă 
peste tot, iar ei nu înţeleg cum sau de ce. Puterea le scapă 
din mâini, dar nu sunt siguri unde a dispărut. În Marea 
Britanie, alegătorii îşi închipuie că puterea e posibil să fi 
ajuns în mâinile Uniunii Europene, aşa că votează pentru 
Brexit. În SUA alegătorii îşi imaginează că „establishmentul” 
monopolizează toată puterea, aşa că susţin candidaţi 
antiestablishment precum Bernie Sanders şi Donald Trump. 
Adevărul trist este că nimeni nu ştie unde a dispărut toată 
puterea. Cu siguranţă puterea nu va reveni în mâinile 
votantilor obişnuiţi daca Marea Britanie va părăsi Uniunea 
Europeană şi nici dacă Trump va ajunge la Casa Albă. 

Asta nu înseamnă că vom reveni la dictaturi de tipul celor 
din secolul XX. Regimurile autoritare par să fie la fel de 
copleşite de ritmul dezvoltării tehnologice şi de viteza şi 
volumul fluxului de date. În secolul XX, dictatorii aveau 
viziuni marete asupra viitorului. Atât comuniştii, cât şi 
fasciştii au încercat să distrugă complet lumea veche şi să 
construiască în locul ei o lume nouă. Orice părere aţi avea 
despre Lenin, Hitler sau Mao, nu îi puteţi acuza de lipsă de 
viziune. În prezent se pare că liderii au ocazia să împlinească 
viziuni şi mai marete. În vreme ce comuniştii şi naziştii au 
încercat să creeze o societate nouă şi un om nou cu ajutorul 
motoarelor cu abur şi al maşinilor de scris, profeţii de astăzi 
s-ar putea baza pe biotehnologie şi pe supercomputere. 

În filmele stiintifico-fantastice, politicieni nemiloşi precum 
Hitler se grăbesc să profite de asemenea tehnologii noi, 
punându-le in slujba unui ideal politic megaloman. Cu toate 
acestea, politicienii în carne şi oase de la începutul secolului 
XXI, chiar şi în ţări autoritariste ca Rusia, Iranul sau Coreea 
de Nord, nu seamănă nici pe departe cu omologii lor de la 
Hollywood. Nu par să plănuiască crearea unei Minunate 
Lumi Noi. Cele mai nebunesti visuri ale lui Kim Jong-un şi Aii 
Khamenei nu depăşesc cu mult sfera bombelor atomice şi a 
rachetelor balistice - la fel ca în 1945. Aspiratiile lui Putin 
par să se limiteze la reconstruirea vechiului bloc sovietic sau 
chiar a fostului imperiu tarist. În acelaşi timp, în SUA, 
republicanii paranoici l-au acuzat pe Barack Obama că este 

un despot nemilos care pune la cale conspirații pentru a 
distruge temeliile societăţii americane - cu toate acestea, în 
opt ani de mandat prezidenţial, abia dacă a reuşit să 
înfăptuiască o reformă neînsemnată în domeniul sănătăţii. 
Crearea unor lumi şi a unor oameni noi nu se număra 
nicidecum printre obiectivele sale. 

Tocmai fiindcă tehnologia evoluează acum atât de rapid, 
iar parlamentele şi dictatorii sunt coplesiti de datele pe care 
nu le pot procesa suficient de repede, politicienii zilelor 
noastre gândesc la o scară mult mai redusă comparativ cu 
predecesorii lor de acum un secol. Prin urmare, la începutul 
secolului XXI, politica este lipsită de viziuni marete. 
Guvernul a devenit o simplă administraţie. Conduce ţara, dar 
nu o mai îndrumă. Guvernul se asigură că profesorii sunt 
plătiţi la timp şi că sistemele de canalizare nu refulează, însă 
nu are nici cea mai vagă idee cum va arăta ţara peste 
douăzeci de ani. 

Într-o anumită măsură, acesta este un lucru foarte bun. 
Cum unele dintre viziunile politice marete ale secolului XX 
au dus la Auschwitz, Hiroshima şi Marele Salt înainte, poate 
ca ne e mai bine în mâinile birocratilor ingusti la minte. 
Îmbinarea tehnologiei cvasidivine cu politica megalomană 
este o reţetă pentru dezastru. Numeroşi economişti 
neoliberali şi specialişti în ştiinţe politice susţin că e mai 
bine să lăsăm toate deciziile importante în seama pieţei 
libere. Astfel, le oferă politicienilor scuza perfectă pentru 
lipsa de acţiune şi ignoranță, care sunt reinterpretate drept 
înţelepciune profundă. Politicienilor le convine să creadă că 
motivul pentru care nu înţeleg lumea este acela că nu e 
nevoie să o înţeleagă. 

Cu toate acestea, împletirea tehnologiei cvasidivine cu 
politica mioapă are şi un inconvenient. Lipsa viziunii nu este 
întotdeauna o binecuvântare şi nu toate viziunile sunt 
neapărat rele. În secolul XX, viziunea nazistă distopică nu s-a 
destrămat spontan. A fost înfrântă de viziunile la fel de 
marete ale socialismului şi liberalismului. Este periculos să 
ne incredintam viitorul forţelor pieţei, întrucât aceste forte 
fac mai curând ce e bine pentru piaţă decât ce e bine pentru 
omenire sau pentru lume. Mâna pieţei este deopotrivă oarbă 
şi invizibilă, iar dacă este lăsată de capul ei, e posibil să nu 

facă absolut nimic în ceea ce priveşte ameninţarea încălzirii 
globale sau potenţialul periculos al inteligenţei artificiale. 

Unii oameni cred că cineva deţine totuşi controlul. Nu 
politicienii democratici sau despotii autocratici, ci mai 
curand o clica restransa de miliardari care conduc in secret 
lumea. Dar aceste teorii ale conspiratiei nu stau niciodata in 
picioare, deoarece subestimeaza complexitatea sistemului. 
Cativa miliardari care fumeaza trabucuri si beau scotch 
undeva in culise nu pot sa inteleaga tot ce se petrece pe 
glob, daramite sa mai si controleze. Miliardarii nemilosi si 
grupurile mici de interese prospera in lumea haotica de 
astazi nu pentru ca interpreteaza harta mai bine decat 
oricine altcineva, ci pentru ca au scopuri foarte înguste. Într- 
un sistem haotic, viziunea îngustă are avantajele ei, iar 
puterea miliardarilor este direct proporţională cu obiectivele 
lor. Atunci când cei mai bogaţi magnați ai lumii vor sa mai 
câştige un miliard de dolari, pot manipula cu uşurinţă 
sistemul pentru asta. În schimb, dacă şi-ar dori să reducă 
inegalitatea globală sau să pună capăt încălzirii globale, nici 
măcar ei nu ar fi în stare să o facă, deoarece sistemul este 
mult prea complex. 

Cu toate acestea, vidul de putere rareori durează mult 
timp. Dacă în secolul XXI structurile politice tradiţionale nu 
vor mai putea procesa datele îndeajuns de rapid încât să 
producă viziuni pline de sens, atunci se vor dezvolta mai 
multe structuri noi şi eficiente ca să le ia locul. Aceste 
structuri noi pot fi foarte diferite de oricare alte instituţii 
politice anterioare, fie ele democratice sau autoritare. 
Singura întrebare este cine va construi şi va controla aceste 
structuri. Dacă omenirea nu mai poate face faţă acestei 
sarcini, poate că va lăsa pe altcineva să încerce. 


Istoria pe scurt 


Dintr-o perspectivă dataistă, am putea interpreta întreaga 
specie umană ca pe un sistem unic de procesare a datelor, 
ale cărui cipuri sunt indivizii umani, în acest caz, putem 
înţelege şi istoria în ansamblul ei ca pe un proces de sporire 
a eficienţei acestui sistem prin intermediul a patru metode 

fundamentale: 


1. Creşterea numărului de procesori. Un oraş cu 100.000 de 
locuitori are o putere de calcul mai mare decât un sat cu 
1.000 de oameni. 

2. Creşterea varietatii procesorilor. Diferitii procesori ar 
putea folosi metode diverse de calcul si analiza a datelor. 
Prin urmare, folosind mai multe tipuri de procesori intr- 
un singur sistem, i-am putea spori dinamismul şi 
creativitatea. O conversatie intre un taran, un preot si un 
medic ar putea produce idei inovatoare care nu ar fi 
generate nicicând de o discuţie între trei vânători- 
culegători. 

3. Creşterea numărului de conexiuni dintre procesori. Nu 
prea are rost să mărim doar numărul şi varietatea 
procesorilor dacă legăturile dintre aceştia sunt slabe. 
După toate probabilitățile, o reţea comercială care 
interconectează zece oraşe va produce mult mai multe 
inovaţii economice, tehnologice şi sociale decât zece 
oraşe izolate. 

4. Creşterea libertăţii de mişcare de-a lungul conexiunilor 
existente. Conectarea procesorilor nu este foarte utilă 
dacă datele nu pot circula liber. La fel cum nici 
construirea unor drumuri între zece oraşe nu va fi foarte 
utilă dacă acestea sunt pline de tâlhari sau dacă vreun 
despot paranoic nu le permite negustorilor şi călătorilor 
să circule după bunul lor plac. 


Aceste patru metode se bat adesea cap în cap. Cu cât 
numărul şi varietatea procesorilor sunt mai mari, cu atât 
este mai greu să-i conectezi în mod liber. Drept urmare, 
construcţia sistemului sapiens de procesare a datelor a 
cunoscut patru mari etape, fiecare caracterizată de accentul 
pus pe o anumită metodă. 

Prima etapă a început cu Revoluţia Cognitivă, care a făcut 
posibilă conectarea unui număr mare de sapiens într-o 
singură reţea de procesare a datelor. Graţie acestui fapt, 
sapiens au dobândit un avantaj crucial asupra tuturor 
celorlalte specii de oameni şi animale. Deşi numărul de 
neanderthalieni, cimpanzei sau elefanţi pe care îi poţi 
conecta la aceeaşi reţea este strict limitat, pentru sapiens nu 

există nici o limită. 

Sapiens şi-au folosit avantajul în ceea ce priveşte 
procesarea datelor pentru a lua în stăpânire lumea întreagă. 
Totuşi, pe măsură ce s-au răspândit în diverse teritorii şi în 
climate diferite, au pierdut legătura unul cu altul şi au avut 
parte de felurite transformări culturale. Rezultatul a fost o 
varietate imensă de culturi umane, fiecare cu propriul stil de 
viaţă, cu tiparele sale comportamentale şi viziunea sa asupra 
lumii. Astfel, prima fază a istoriei a implicat o creştere a 
numărului şi a varietatii procesorilor umani, în detrimentul 
conectivitatii: cu 20.000 de ani în urmă existau mult mai 
mulţi sapiens decât acum 70.000 de ani, iar sapiens din 
Europa procesau informaţiile diferit faţă de sapiens din 
China. Totuşi, nu existau conexiuni între oamenii din Europa 
şi cei din China şi ar fi părut cu totul imposibil ca într-o bună 
zi toţi sapiens să facă parte dintr-o reţea unică de procesare 
a datelor. 

Cea de-a doua etapă a început odată cu Revoluţia Agricolă 
şi a continuat până la inventarea scrierii şi a banilor, cu circa 
5.000 de ani în urmă. Agricultura a accelerat creşterea 
demografică, astfel încât numărul procesorilor umani a 
sporit brusc. În acelaşi timp, agricultura a permis mult mai 
multor oameni să trăiască laolaltă, aproape unul de altul, 
creând astfel reţele locale dense care cuprindeau un număr 
de procesori fără precedent. În plus, agricultura a creat noi 
stimulente şi oportunităţi pentru ca diferitele reţele să facă 
negot şi să comunice unele cu altele. Cu toate acestea, în cea 
de-a doua fază, forţele centrifuge au rămas predominante. În 
absenţa scrierii şi a banilor, oamenii nu puteau întemeia 
oraşe, regate sau imperii. Omenirea era în continuare 
împărţită în nenumărate triburi mici, fiecare cu propriul stil 
de viaţă şi cu propria viziune asupra lumii. Unificarea 
întregii omeniri nu putea fi nici măcar imaginată. 

Cea de-a treia etapă a început odată cu inventarea scrierii 
şi a banilor, acum circa 5.000 de ani, şi s-a încheiat odată cu 
declanşarea Revoluţiei Ştiinţifice. Graţie scrierii şi banilor, 
câmpul gravitational al cooperării umane a învins pana la 
urmă forţele centrifuge. Grupurile de oameni s-au apropiat 
unul de altul şi s-au contopit, formând oraşe şi regate. De 
asemenea, legăturile politice şi comerciale dintre diferitele 

oraşe şi regate au devenit mai strânse. Cel puţin din mileniul 
I î.Hr. - când au apărut sistemele monetare, imperiile si 
religiile universale -, oamenii au început să viseze în mod 
conştient să creeze o singură reţea care să cuprindă tot 
globul. 

Acest vis a devenit realitate în cea de-a patra şi ultima 
etapă a istoriei, care a început în jurul anului 1492. Primii 
exploratori, cuceritori şi negustori moderni au ţesut primele 
fire subţiri care au cuprins lumea întreagă. În perioada 
modernă târzie, aceste fire au fost întărite şi îndesite, astfel 
încât pânza de păianjen din zilele lui Columb a devenit 
reţeaua din oţel şi asfalt a secolului XXI. Şi mai important, 
informaţiile au fost lăsate să circule tot mai liber în cadrul 
acestei reţele globale. Când Columb a conectat pentru prima 
oară reţeaua eurasiatică cu cea americană, doar câteva date 
au reuşit să traverseze oceanul în fiecare an, fiind supuse 
prejudecatilor culturale, cenzurii stricte şi represiunii 
politice. Dar, cu timpul, piaţa liberă, comunitatea ştiinţifică, 
statul de drept şi răspândirea democraţiei au contribuit la 
dărâmarea barierelor. Ne închipuim adesea că democraţia şi 
piaţa liberă au câştigat fiindcă erau „bune”. În realitate, au 
câştigat fiindcă au îmbunătăţit sistemul global de procesare 
a datelor. 

Aşadar, în ultimii 70.000 de ani, omenirea mai întâi s-a 
răspândit, după care s-a împărţit în grupuri distincte, iar în 
cele din urmă a fuzionat din nou. Cu toate acestea, procesul 
de unificare nu ne-a adus de unde am plecat. Atunci când 
diversele grupuri de oameni s-au contopit în satul global de 
astăzi, fiecare a adus cu sine moştenirea unică de gânduri, 
unelte şi comportamente pe care le-a adunat şi le-a dezvoltat 
pe parcurs. Cămările noastre moderne sunt acum pline cu 
grâu din Orientul Mijlociu, cartofi din Anzi, zahăr din Noua 
Guinee şi cafea din Etiopia. În mod asemănător, limbajul, 
religia, muzica si politica noastră sunt intesate de mosteniri 
de pe tot cuprinsul planetei’. 

Dacă omenirea este într-adevăr un sistem unic de 
procesare a datelor, care este output-ul său ? Dataiştii ar 
spune că output-ul său va fi crearea unui sistem nou şi mai 
eficient de procesare a datelor, numit Internetul-Tuturor- 
Lucrurilor. Odată ce această misiune va fi îndeplinită, Homo 

sapiens va dispărea. 


Informaţiile vor să fie libere 


Asemenea capitalismului, şi dataismul a fost la început o 
teorie ştiinţifică neutră, însă acum se transformă într-o 
religie care pretinde că stabileşte ce e bine şi ce e rău. 
Valoarea supremă a acestei religii noi este „fluxul de 
informaţii”. Dacă viaţa înseamnă circulaţia informaţiei şi 
dacă credem că viaţa este bună, rezultă că ar trebui să 
adâncim şi să lărgim fluxul de informaţii din univers. Potrivit 
dataismului, experienţele umane nu sunt sacre, iar Homo 
sapiens nu este culmea creaţiei sau un precursor al vreunui 
Homo deus viitor. Oamenii sunt simple unelte pentru crearea 
Internetului-Tuturor-Lucrurilor, care s-ar putea răspândi la 
un moment dat de pe planeta Pământ şi ar putea cuprinde 
întreaga galaxie şi chiar întregul univers. Acest sistem 
cosmic de procesare a datelor ar fi la fel ca Dumnezeu. Va fi 
pretutindeni şi va controla totul, iar oamenii sunt meniti sa 
se contopească cu el. 

Această concepţie aminteşte de unele viziuni religioase 
tradiţionale. Astfel, hindusii cred că oamenii pot şi ar trebui 
să se contopească cu sufletul universal al cosmosului - 
atman. Crestinii cred că după moarte sfinţii se vor umple de 
harul nemărginit al lui Dumnezeu, în vreme ce păcătoşii se 
separă de prezenţa Sa. De fapt, în Silicon Valley profeţii 
dataişti folosesc în mod voit limbajul mesianic traditional. De 
exemplu, cartea cu profeţii a lui Ray Kurzweil se numeşte 
The Singularity is Near, care duce cu gândul la strigătul lui 
loan Botezătorul: „s-a apropiat împărăţia cerurilor” (Matei 
3:2). 

Dataiştii le explică tuturor celor care încă venerează 
muritori în carne şi oase ca sunt prea atasati de o tehnologie 
învechită. Homo sapiens e un algoritm depăşit. La urma 
urmei, care este avantajul oamenilor faţă de găini? Doar 
acela că la oameni informaţiile circulă în tipare mult mai 
complexe. Oamenii asimilează mai multe date şi le 
procesează folosind algoritmi mai buni decât găinile. (în 
limbaj uzual, asta înseamnă că oamenii au, chipurile, emoţii 

mai profunde şi abilităţi intelectuale superioare. Dar nu 
uitaţi că, potrivit dogmei biologice actuale, emoţiile şi 
inteligenţa sunt doar algoritmi.) Atunci, dacă am putea să 
creăm un sistem de procesare a datelor care să asimileze şi 
mai multe date decât o fiinţă umană şi să le proceseze şi mai 
eficient, acel sistem nu i-ar fi superior unui om exact la fel 
cum un om îi este superior unei găini ? 

Dataismul nu se limitează la simple profeţii. La fel ca orice 
altă religie, are porunci practice. Mai presus de orice, un 
dataist trebuie să maximizeze fluxul de date, conectându-se 
la tot mai multe mijloace de comunicare şi producând şi 
consumând tot mai multe informaţii. Asemenea altor religii 
de succes, dataismul are şi rol de misionariat. Cea de-a doua 
poruncă a sa este ca totul să fie conectat la sistem, inclusiv 
pe ereticii care nu-şi doresc asta. Iar „totul” nu se referă 
doar la oameni. Înseamnă absolut orice lucru. Corpurile 
noastre, desigur, dar şi maşinile de pe stradă, frigiderele din 
bucătării, găinile din cotetele lor şi copacii din junglă - totul 
ar trebui sa fie conectat la Internetul-Tuturor-Lucrurilor. 
Frigiderul va monitoriza numărul ouălor din sertar şi va 
informa cotetul de păsări când e nevoie de o nouă livrare. 
Maşinile vor vorbi una cu alta, iar copacii din junglă vor 
raporta condiţiile meteo şi nivelurile de dioxid de carbon. Nu 
trebuie să lăsăm nici o parte a universului deconectată de la 
marea reţea a vieţii. În schimb, cel mai mare păcat ar fi să 
blocăm fluxul de date. Ce este moartea, dacă nu o stare în 
care informaţiile nu circulă? De aceea, dataismul susţine 
libertatea informaţiei, considerând-o binele suprem. 

Oamenii reuşesc rareori să creeze o valoare cu totul nouă. 
Ultima dată au făcut-o în secolul al XVIII-lea, când revoluţia 
umanistă a început să propovăduiască idealurile 
mobilizatoare ale libertăţii umane, egalităţii umane şi 
fraternității umane. După 1789, în ciuda numeroaselor 
războaie, revoluţii şi frământări, oamenii nu au reuşit să 
conceapă nici o valoare nouă. Toate conflictele şi luptele ce 
au urmat au fost purtate fie în numele celor trei valori 
umaniste, fie în numele altora şi mai vechi, precum 
supunerea faţă de Dumnezeu sau slujirea naţiunii. Dataismul 
este prima mişcare de după 1789 care a creat o valoare cu 
adevărat nouă : libertatea informaţiei. 

Nu trebuie să confundăm libertatea informaţiei cu vechiul 
ideal liberal al libertăţii de expresie. Libertatea de expresie 
le-a fost acordată oamenilor şi proteja dreptul lor de a gândi 
şi de a spune orice doreau - inclusiv dreptul de a păstra 
tăcerea şi de a nu-şi împărtăşi gândurile. Dimpotrivă, 
libertatea informaţiei nu le este oferită oamenilor. Ea este 
acordată informaţiei. Mai mult decât atât, această valoare 
nouă ar putea încălca libertatea tradiţională de expresie a 
oamenilor, privilegiind dreptul informaţiilor de a circula liber 
în defavoarea dreptului oamenilor de a deţine date şi de a le 
restricționa mişcarea. 

În data de 11 ianuarie 2013, dataismul a avut primul său 
martir atunci când Aaron Swartz, un hacker american în 
vârstă de douăzeci şi şase de ani, s-a sinucis în apartamentul 
său. Swartz era un geniu rar întâlnit. La paisprezece ani, 
contribuise la dezvoltarea crucialului protocol RSS. Credea 
de asemenea cu tărie în libertatea informaţiei. În 2008 a 
publicat Guerilla Open Access Manifesto, care cerea un flux 
liber şi nelimitat de informaţii. Swartz spunea: „Trebuie să 
luăm informaţiile de oriunde ar fi ele stocate, să facem copii 
şi să le împărtăşim lumii întregi. Trebuie să luăm lucrurile 
care au intrat în domeniul public şi să le adăugăm la arhivă. 
Trebuie să cumpărăm baze de date secrete şi să le punem pe 
web. Trebuie sa descărcăm reviste ştiinţifice si sa le 
încărcăm pe reţele de partajare de fişiere. Trebuie să luptăm 
pentru Acces Liber”. 

Swartz se ţinea de cuvânt. S-a enervat fiindcă biblioteca 
digitală JSTOR isi taxa clienţii. JSTOR conţine milioane de 
lucrări şi studii ştiinţifice şi crede în libertatea de expresie a 
oamenilor de ştiinţă şi a editorilor revistelor, care include 
libertatea de a percepe o taxă pentru a le citi articolele. 
Potrivit JSTOR, dacă vreau să fiu plătit pentru ideile pe care 
le-am creat, este dreptul meu să fac acest lucru. Swartz era 
de altă părere. El credea că informaţia vrea să fie liberă, că 
ideile nu le aparţin oamenilor care le-au creat şi că e greşit 
să încui datele între ziduri şi să ceri taxă de intrare. A folosit 
reţeaua informatică de la MIT ca să acceseze biblioteca 
JSTOR şi a descărcat sute de mii de lucrări ştiinţifice, pe 
care avea de gând să le posteze pe internet, pentru ca toată 
lumea să le poată citi. 

Swartz a fost arestat şi trimis în judecată. Când şi-a dat 
seama că cel mai probabil avea să fie condamnat şi închis 
după gratii, s-a spânzurat. Hackerii au reacţionat cu petiţii şi 
atacuri la adresa instituţiilor academice şi guvernamentale 
care îl persecutaseră pe Swartz şi care încălcau libertatea 
informaţiei. Sub această presiune, JSTOR şi-a cerut iertare 
pentru rolul său în tragedie, iar astăzi oferă acces liber la 
multe dintre datele sale, însă nu la toate®. 


Pentru a-i convinge pe sceptici, misionarii dataişti explică 
în repetate rânduri beneficiile imense ale libertăţii 
informaţiei. La fel cum capitaliştii cred că toate lucrurile 
bune depind de creşterea economică, şi dataiştii cred că 
toate lucrurile bune - inclusiv creşterea economică - depind 
de libertatea informaţiei. De ce s-au dezvoltat Statele Unite 
mai rapid decât Uniunea Sovietică? Fiindcă informaţia a 
circulat mai liber în SUA. De ce sunt americanii mai 
sănătoşi, mai bogaţi şi mai fericiţi decât iranienii sau 
nigerienii ? Graţie libertăţii informaţiei. Aşadar, dacă vrem 
să creăm o lume mai bună, cheia este eliberarea datelor. 

Am văzut deja că Google poate detecta epidemiile noi mai 
rapid decât organizaţiile de sănătate tradiţionale, dar numai 
dacă îi îngăduim accesul liber la informaţiile pe care le 
producem. În mod asemănător, datele care circulă liber pot 
reduce poluarea şi deşeurile - de exemplu, rationalizand 
sistemul de transporturi. In 2010 numărul maşinilor 
personale din lume depăşea un miliard, iar de atunci a 
continuat să creasca’. Aceste masini poluează planeta si 
consumă resurse enorme, nu în ultimul rând pentru că 
necesită şosele tot mai late şi mai multe locuri de parcare. 
Oamenii s-au obişnuit într-atât cu confortul transportului 
privat, încât e puţin probabil să se mulţumească cu 
autobuzele şi trenurile. Totuşi, dataiştii subliniază faptul că 
oamenii îşi doresc mai curând mobilitate decât o maşină 
personală, iar un sistem bun de procesare a datelor poate 
asigura această mobilitate mult mai ieftin şi mai eficient. 

Am şi eu maşină personală, dar în marea majoritate a 
timpului stă degeaba în parcare. Într-o zi obişnuită, mă urc 
în maşină la 8 :04 şi conduc o jumătate de oră până la 
universitate, unde îmi las maşina în parcare. La 18:11 revin 

la maşină, conduc o jumătate de oră până acasă şi asta e tot. 
Aşadar, îmi folosesc maşina doar o oră pe zi. De ce trebuie 
să o păstrez şi în celelalte douăzeci şi trei de ore? De ce să 
nu creăm un sistem inteligent de folosire în comun a 
maşinilor, gestionat de algoritmi informatici ? Computerul ar 
şti că trebuie să plec de acasă la 8:04 şi ar ghida cea mai 
apropiată maşină autonomă să mă ia exact la ora aceea. 
După ce mă lasă în campus, maşina ar fl disponibilă pentru 
alte călătorii, în loc să aştepte în parcare. La 18:11 fix, când 
ies pe poarta universităţii, o altă maşină folosită în comun ar 
opri chiar lângă mine şi m-ar duce acasă. Astfel, 50 de 
milioane de maşini autonome folosite în comun ar putea 
înlocui un miliard de maşini personale şi, de asemenea, am 
avea nevoie de mult mai puţine drumuri, poduri, tuneluri şi 
locuri de parcare. Cu condiţia, fireşte, să renunţ la 
intimitatea mea şi să le permit algoritmilor să ştie 
întotdeauna unde mă aflu şi unde vreau să merg. 


Consemnează, încarcă, partajează! 


Dar poate că pe voi nu trebuie să vă convingă nimeni, mai 
ales dacă aveţi sub douăzeci de ani. Oamenii vor doar să facă 
parte din fluxul de date, chiar dacă asta înseamnă să renunţe 
la intimitatea, autonomia şi individualitatea lor. Arta 
umanistă sanctifică geniul individual, aşa că o mâzgăleală a 
lui Picasso pe un servetel se vinde cu milioane de dolari la 
Sotheby's. Ştiinţa umanistă îl ridică în slăvi pe cercetătorul 
individual şi fiecare savant visează să semneze un articol în 
revistele Science sau Nature. Dar un număr tot mai mare de 
creaţii artistice şi ştiinţifice sunt produse în prezent prin 
colaborarea neobosită a „tuturor”. Cine scrie pe Wikipedia? 
Cu toţii. 

Individul devine un cip minuscul într-un sistem colosal pe 
care nimeni nu îl înţelege cu adevărat. Zi de zi asimilez 
nenumărate date prin intermediul e-mailurilor, al apelurilor 
telefonice şi al articolelor; procesez datele; şi transmit înapoi 
date noi prin alte e-mailuri, apeluri telefonice şi articole. Nu 
prea ştiu care este locul meu în schema mai mare a 

lucrurilor sau cum se conectează datele mele cu cele 
produse de miliarde de alţi oameni şi alte computere. Nu am 
timp să aflu, fiindcă sunt prea ocupat să răspund la toate e- 
mailurile. lar pe măsură ce procesez mai multe date mai 
eficient - răspund la mai multe e-mailuri, dau mai multe 
telefoane şi scriu mai multe articole -, îi bombardez pe cei 
din jurul meu cu şi mai multe date. 

Acest flux necontenit de date dă naştere unor invenţii şi 
perturbări noi pe care nimeni nu le planifică, nu le 
controlează şi nu le înţelege. Nimeni nu pricepe cum 
funcţionează economia globală sau încotro se îndreaptă 
politica globală. Dar nimeni nu trebuie să înţeleagă. Tot ce 
trebuie să faceţi este să raspundeti mai rapid la e-mailuri - şi 
să lăsaţi sistemul să le citească. La fel cum capitaliştii pieţei 
libere cred în mâna invizibilă a pieţei, dataiştii cred în mâna 
invizibilă a fluxului de date. 

Pe măsură ce sistemul global de procesare a datelor 
devine atotstiutor şi atotputernic, conectarea la sistem 
devine sursa oricărui sens. Oamenii vor să se contopească cu 
fluxul de date deoarece, atunci când faci parte din fluxul de 
date, faci parte din ceva mult mai important decât tine. 
Religiile tradiţionale te-au asigurat că fiecare cuvânt şi 
fiecare faptă a ta fac parte dintr-un plan cosmic maret şi că 
Dumnezeu te-a urmărit clipă de clipă şi i-a păsat de toate 
gândurile şi sentimentele tale. Acum religia datelor spune că 
fiecare cuvânt şi fiecare faptă a ta fac parte din marele flux 
al datelor, că algoritmii te urmăresc în permanenţă şi că le 
pasă de tot ce faci şi ce simţi. Celor mai mulţi oameni le 
place la nebunie acest lucru. Pentru adepţii fanatici, 
deconectarea de la fluxul de date ar putea echivala cu 
pierderea sensului vieţii. Ce rost mai are să faci ceva sau să 
ai o anumită experienţă, dacă nu ştie nimeni despre ea şi 
dacă nu contribuie cu nimic la schimbul global de 
informaţii ? 

Umanismul susţine că experienţele au loc înăuntrul nostru 
şi că ar trebui să găsim în noi înşine sensul a tot ceea ce se 
întâmplă, conferind astfel sens universului. Dataiştii cred că 

experienţele sunt lipsite de valoare dacă nu sunt împărtăşite 
şi că nu trebuie - de fapt, că nu putem - să găsim sens în noi 
înşine. Trebuie doar să ne consemnăm şi să ne conectăm 
experienţele la marele flux al datelor, iar algoritmii le vor 
descoperi sensul şi ne vor spune ce să facem. Acum douăzeci 
de ani, toată lumea râdea de turiştii japonezi fiindcă umblau 
peste tot cu aparatele foto după ei şi fotografiau tot ce 
vedeau. Acum toată lumea face asta. Dacă mergeţi în India şi 
vedeţi un elefant, nu vă uitaţi la elefant întrebându-vă „Ce 
simt?” - sunteţi prea ocupați să vă căutaţi smartphone-ul, să 
fotografiati elefantul, să postați poza pe Facebook şi apoi să 
vă verificaţi contul din două în două minute, ca să vedeţi 
cate like-uri ati primit. Să scrie într-un jurnal personal - 
practică umanistă frecventă la generaţiile anterioare - li se 
pare multor tineri din ziua de azi un obicei absolut inutil. De 
ce să scrii dacă nu poate citi nimeni altcineva ? Noul motto 
sună aşa: „Dacă ai o experienţă, consemneaz-o. Dacă ai 
consemnat ceva, încarcă. Dacă încarci ceva, partajează”. 

De-a lungul acestei cărţi ne-am întrebat în repetate 
rânduri ce anume îi face pe oameni să le fie superiori altor 
animale. Dataismul are un răspuns nou şi simplu. 
Experiențele umane nu sunt in sine cu nimic superioare 
experienţelor lupilor sau elefanților. O informatie este la fel 
de bună ca oricare alta. Însă oamenii pot scrie poezii şi 
bloguri despre experienţele lor şi le pot publica online, 
imbogatind astfel sistemul global de procesare a datelor. 
Asta face ca informaţiile lor să conteze. Lupii nu pot face 
asta. De aceea, toate experienţele lupilor - oricât de 
profunde şi de complexe ar fi ele - sunt lipsite de valoare. Nu 
e de mirare că ne grăbim să ne transformăm experienţele în 
date. Nu este o chestiune de a fi în pas cu moda. E o 
chestiune de supravieţuire. Trebuie să ne dovedim nouă 
înşine şi sistemului că încă avem valoare. Iar valoarea nu 
este dată de experienţele trăite, ci de transformarea acestor 
experienţe în date care circulă liber. 

(Dacă tot veni vorba, lupii - sau, cel puţin, verii lor, câinii - 
nu sunt o cauză pierdută. O companie numită No More Woof 
[„Gata cu lătratul”] dezvoltă o cască pentru interpretarea 

experienţelor canine. Casca monitorizează undele cerebrale 
ale câinelui şi foloseşte algoritmi informatici pentru a 
traduce sentimente simple precum „Sunt furios” în limbaj 
uman®. În curând câinele vostru ar putea avea propriul cont 
de Facebook sau de Twitter - probabil cu mai multe like-uri 
şi cu mai mulţi urmăritori decât voi.) 


Cunoaşte-te pe tine însuţi 


Dataismul nu este nici liberal, nici umanist. Ar trebui să 
subliniem totuşi faptul că dataismul nu este antiumanist. Nu 
are nimic împotriva experienţelor umane. Pur şi simplu nu 
consideră că au valoare intrinsecă. Atunci când am analizat 
cele trei secte umaniste principale, ne-am întrebat care e cea 
mai valoroasă experienţă: să asculti Simfonia a V-a a lui 
Beethoven, să-l asculti pe Chuck Berry, un cântec de iniţiere 
al pigmeilor sau urletul unei lupoaice în călduri. Un dataist 
ar susţine că întregul exerciţiu este greşit, întrucât muzica 
ar trebui evaluată conform datelor pe care le transmite, şi nu 
experienţei pe care o creează. Un dataist ar putea explica, 
de pildă, că Simfonia a V-a transmite mult mai multe date 
decât cântecul de iniţiere al pigmeilor, deoarece foloseşte 
mai multe acorduri şi game şi creează dialoguri cu mult mai 
multe stiluri muzicale. Prin urmare, ai nevoie de o putere de 
calcul mult mai mare ca să descifrezi Simfonia a V-a şi 
dobândeşti mult mai multă cunoaştere făcând acest lucru. 

Potrivit acestei perspective, muzica înseamnă tipare 
matematice. Matematica poate descrie orice piesă muzicală, 
precum şi relaţiile dintre oricare două piese. De aceea, poţi 
să măsori valoarea informaţională precisă a fiecărei simfonii, 
a fiecărui cântec şi a fiecărui urlet şi să stabileşti care este 
mai mare. Experiențele pe care ele le induc oamenilor sau 
lupilor nu contează cu adevărat. In ultimii aproximativ 
70.000 de ani, într-adevăr, experienţele umane au fost cei 
mai eficienţi algoritmi de procesare a datelor din univers şi, 
de aceea, au existat motive întemeiate pentru care să fie 
sanctificate. Totuşi, s-ar putea ca în curând să ajungem într- 
un punct în care aceşti algoritmi vor fi înlocuiţi şi vor deveni 
chiar o povară. 

Sapiens au evoluat în savana africană cu zeci de mii de ani 
în urmă, iar algoritmii lor pur şi simplu nu sunt construiți 
pentru a face faţă fluxurilor de date din secolul XXI. Am 
putea încerca să upgradăm sistemul uman de procesare a 
datelor, dar e posibil sa nu fie de ajuns. Internetul-Tuturor- 
Lucrurilor ar putea crea în curând fluxuri de date atât de 
mari şi de rapide, încât nici măcar algoritmii umani 
perfectionati să nu fie în stare să le gestioneze. Atunci cand 
maşinile au înlocuit trăsurile trase de cai, nu am upgradat 
caii - i-am scos din uz. Poate că e timpul să procedăm la fel şi 
cu Homo sapiens. 

Dataismul adoptă o abordare strict funcţională a 
umanităţii, estimând valoarea experienţelor umane în funcţie 
de rolul lor în mecanismele de procesare a datelor. Dacă 
dezvoltăm un algoritm care îndeplineşte mai bine acelaşi rol, 
experienţele umane îşi vor pierde valoarea. Prin urmare, 
dacă putem înlocui nu numai taximetriştii şi doctorii, ci şi 
avocaţii, poeţii şi muzicienii cu programe informatice 
superioare, de ce ar trebui să ne pese că aceste programe nu 
au conştiinţă şi nici experienţe subiective ? Dacă un umanist 
ar începe să venereze natura sacră a experienţei umane, 
dataiştii ar respinge asemenea fleacuri sentimentale. 
„Experienţa pe care o glorifici este doar un algoritm 
biochimic perimat. In savana africana, acum 70.000 de ani, 
algoritmul acela era ultimul racnet. Chiar si in secolul XX, 
era vital pentru armata si pentru economie. Dar in curand 
vom avea algoritmi mult mai buni.” 

In numeroase filme stiintifico-fantastice hollywoodiene, in 
punctul culminant, oamenii se confrunta cu invazia unei flote 
de extraterestri, cu o armata de roboti rebeli sau cu un 
Supercomputer atotstiutor care are de gand sa-i stearga de 
pe fata pamantului. Omenirea pare sortita pieirii. Dar chiar 
in ultima clipa, contrar tuturor asteptarilor, omenirea 
învinge datorită unui lucru pe care extraterestrii, roboții si 
supercomputerele nu l-au bănuit şi nu-l pot înţelege: 
iubirea. Eroul, care până în acest punct a fost manipulat cu 
uşurinţă de supercomputer şi ciuruit de gloantele roboților 
malefici, este inspirat de iubita lui să facă o mişcare cu totul 
neaşteptată care răstoarnă situaţia în defavoarea Matricei 
stupefiate. Asemenea scenarii i se par de-a dreptul ridicole 

dataismului. „Să fim serioşi”, îi admonestează pe scenaristii 
de la Hollywood. „Ăsta-i singurul lucru la care v-aţi putut 
gândi ? Iubirea ? Si nici măcar iubirea cosmică, platonică, ci 
atracţia carnală dintre două mamifere ? Chiar credeţi că un 
supercomputer atotştiutor sau extraterestrii care au plănuit 
să cucerească întreaga galaxie ar fi surprinşi de un val de 
hormoni ? ” 


Echivalând experienţa umană cu tiparele informaţionale, 
dataismul ne subminează principala sursă de autoritate şi 
sens şi anunţă o revoluţie religioasă de amploare, cum nu s-a 
mai văzut din secolul al XVIII-lea. În epoca lui Locke, Hume 
şi Voltaire, umaniştii susțineau că „Dumnezeu este un 
produs al imaginaţiei omului”. Dataismul le plăteşte acum 
umaniştilor cu aceeaşi monedă şi le spune: „Da, Dumnezeu 
este un produs al imaginaţiei omului, dar imaginaţia omului 
este la rândul ei doar produsul algoritmilor biochimici”. În 
secolul al XVIII-lea, umanismul l-a scos pe Dumnezeu pe 
tuşă, trecând de la o viziune deocentrică asupra lumii la una 
homocentrică. În secolul XXI, dataismul i-ar putea scoate pe 
tuşă pe oameni, trecând de la o viziune homocentrică la una 
datacentrică. 

Revoluţia dataistă va dura probabil câteva decenii, dacă 
nu chiar un secol sau două. Însă nici revoluţia umanistă nu a 
avut loc peste noapte. La început, lumea a continuat să 
creadă în Dumnezeu, susţinând că oamenii sunt sacri fiindcă 
au fost creaţi de Dumnezeu pentru un scop divin. Abia mult 
mai târziu, unii au îndrăznit să spună că oamenii sunt sacri 
ca atare şi că Dumnezeu nici măcar nu există. În mod 
asemănător, majoritatea  dataiştilor susţin astăzi că 
Internetul-Tuturor-Lucrurilor este sacru fiindcă oamenii îl 
creează ca să slujească nevoile omului. Însă în cele din urmă 
Internetul-Tuturor-Lucrurilor ar putea deveni sacru ca atare. 

Trecerea de la o viziune homocentrică asupra lumii la una 
datacentrică nu va fi doar o revoluţie filosofică. Va fi o 
revoluţie practică. Toate revoluțiile cu adevărat importante 
sunt practice. Ideea umanistă potrivit căreia „oamenii l-au 
inventat pe Dumnezeu” a fost importantă deoarece avea 
vaste implicaţii practice, în mod asemănător, ideea dataistă 

potrivit căreia „organismele sunt algoritmi” este importantă 
datorită urmărilor sale practice de zi cu zi. Ideile schimbă 
lumea doar atunci când ne schimbă comportamentul. 

În Babilonul antic, atunci când oamenii se confruntau cu o 
dilemă dificilă, se suiau în toiul nopţii pe acoperişul 
templului local şi cercetau cerul. Babilonienii credeau că 
stelele le controlau soarta şi le prevesteau viitorul. Urmărind 
stelele, babilonienii decideau dacă să se căsătorească, să are 
câmpurile şi să pornească la război. Credintele lor filosofice 
se traduceau în fapte cât se poate de practice. 

Religiile biblice precum iudaismul şi creştinismul spuneau 
o poveste diferită : „Stelele mint. Dumnezeu, care a creat 
stelele, a dezvăluit întregul adevăr în Biblie. Aşa că nu mai 
cercetaţi stelele - şi în schimb citiţi Biblia! ”. Şi aceasta era o 
recomandare practică. Atunci când oamenii nu ştiau cu cine 
să se căsătorească, ce carieră să aleagă sau dacă să 
pornească la război, citeau Biblia şi îi urmau povetele. 

Au urmat umaniştii, cu o poveste noua-nouta: „Oamenii l- 
au inventat pe Dumnezeu, au scris Biblia şi apoi au 
interpretat-o în fel şi chip. Aşa că oamenii înşişi sunt sursa 
oricărui adevăr. Puteţi citi Biblia ca pe o creaţie umană ce 
inspiră, dar nu trebuie neapărat să faceţi asta. Dacă vă 
confruntati cu o dilemă, ascultati-va pe voi înşivă şi urmati- 
vă vocea interioară”. După care umanismul oferea 
instrucţiuni practice detaliate despre cum să te asculti pe 
tine însuţi, recomandând tehnici precum: să admiri apusuri 
de soare, să citeşti operele lui Goethe, să ţii un jurnal 
personal, să porţi discuţii deschise cu un prieten bun şi să 
organizezi alegeri democratice. 

Vreme de sute de ani, şi oamenii de ştiinţă au acceptat 
aceste îndrumări umaniste. Atunci când fizicienii se întrebau 
dacă să se căsătorească sau nu, şi ei admirau apusuri şi 
încercau să se conecteze cu propria persoană. Când chimiştii 
se întrebau dacă să accepte o ofertă problematică de muncă, 
şi ei scriau jurnale şi purtau discuţii sincere cu un prieten 
bun. Când biologii dez- băteau dacă să pornească la război 
sau să semneze un tratat de pace, şi ei votau în cadrul unor 
alegeri democratice. Când specialiştii în neurostiinte scriau 

cărţi despre descoperirile lor uimitoare, puneau adesea un 
citat motivant din Goethe pe prima pagină. Aceasta a fost 
baza alianţei moderne dintre ştiinţă şi umanism, care a 
menţinut echilibrul delicat dintre yang-ul modern şi yin-ul 
modern - dintre rațiune şi emoție, dintre laborator şi muzeu, 
dintre linia de producţie şi supermarket. 

Oamenii de ştiinţă nu numai că au sanctificat sentimentele 
umane, ci au găsit de asemenea un motiv evolutionist 
excelent pentru asta. După Darwin, biologii au început să 
explice ca sentimentele sunt algoritmi  complecşi 
perfectionati de evoluţie pentru a ajuta animalele sa ia 
deciziile corecte. Dragostea, teama şi pasiunea noastră nu 
sunt fenomene spirituale vagi, bune doar pentru a compune 
poezii. Mai curând, ele conţin milioane de ani de 
înţelepciune practică. Atunci când citeşti Biblia, primeşti 
sfaturi de la câţiva preoţi şi rabini care au trait in 
Ierusalimul antic. In schimb, atunci când iti asculti 
sentimentele, urmezi un algoritm pe care evolutia l-a 
imbunatatit de-a lungul a milioane de ani si care a rezistat 
celor mai dure teste de control al calitatii din partea selectiei 
naturale. Sentimentele tale sunt vocea a milioane de 
stramosi, fiecare dintre ei reusind sa supravietuiasca $i sa se 
reproduca intr-un mediu necrutator. Sentimentele tale nu 
sunt infailibile, desigur, dar sunt mai bune decat majoritatea 
celorlalte surse de indrumare. Vreme de milioane si milioane 
de ani, sentimentele au fost cei mai buni algoritmi din lume. 
De aceea, pe vremea lui Confucius, Mahomed sau Stalin, 
oamenii ar fi trebuit sa-si asculte mai curand sentimentele 
decât învățăturile confucianismului, islamului sau 
comunismului. 

Cu toate acestea, în secolul XXI, sentimentele nu mai sunt 
cei mai buni algoritmi din lume. Creăm algoritmi superiori 
care utilizează o putere de calcul fără precedent şi baze de 
date enorme. Algoritmii Google şi Facebook nu numai că ştiu 
exact cum te simţi, ci ştiu şi o sumedenie de alte lucruri 
despre tine pe care tu nici nu le banuiesti. Prin urmare, ar 
trebui să încetezi să-ţi mai asculţi sentimentele şi să începi 
să asculti în schimb aceşti algoritmi externi. Ce rost are să 

organizezi alegeri democratice, când algoritmii ştiu nu 
numai cum va vota fiecare persoană, ci şi motivațiile 
neurologice subiacente pentru care o persoană votează cu 
democraţii, iar alta cu republicanii ? În vreme ce umanismul 
dicta: „Ascultă-ţi sentimentele! ”, dataismul dictează acum: 
„Ascultă algoritmii! ”. 

Atunci cand te gândeşti cu cine să te casatoresti, ce 
carieră să urmezi şi dacă să pornesti la război, dataismul iti 
spune că ar fi o mare pierdere de timp să escaladezi un 
munte înalt şi să urmăreşti cum soarele apune în valuri. La 
fel de inutil ar fi să vizitezi un muzeu, să scrii un jurnal 
personal sau să porţi o discuţie deschisă cu un prieten. Da, 
ca să iei deciziile corecte, trebuie să ajungi să te cunoşti mai 
bine pe tine însuţi. Dar dacă vrei să te cunoşti pe tine însuţi 
în secolul XXI, există metode mult mai bune decât să te 
catari pe munţi, să vizitezi muzee sau să scrii jurnale. lată 
câteva îndrumări dataiste practice: 

„Vrei să ştii cine eşti cu adevărat?”, întreabă dataismul. 
„Atunci, uită de munţi şi de muzee. [i-ai făcut secventierea 
ADN-ului ? Nu ?! Şi ce mai aştepţi ? Du-te şi fă-o chiar azi! Si 
convinge-ti şi bunicii, părinţii şi fraţii să-şi facă secventierea 
ADN-ului - datele lor sunt foarte valoroase pentru tine. Şi ai 
auzit de dispozitivele acelea biometrice pe care le porţi şi 
care îţi măsoară tensiunea arterială şi pulsul 24 de ore din 
24 ? Bun, atunci cumpără un dispozitiv din asta, poarta-1 şi 
conectează-l la smartphone-ul tău. lar atunci când faci 
cumpărăturile, cumpără o cameră mobilă şi un microfon, 
înregistrează tot ce faci şi postează online. Şi lasă Google şi 
Facebook să-ţi citească toate e-mailurile, să-ţi monitorizeze 
toate mesajele şi conversațiile online si tine o evidenţă a 
tuturor like-urilor şi clicurilor. Dacă faci toate astea, marii 
algoritmi ai Intemetului-Tuturor-Lucrurilor îţi vor spune cu 
cine să te căsătoreşti, ce carieră să urmezi şi dacă să 
porneşti un război.” 

Insă de unde vin aceşti mari algoritmi? Acesta este 
misterul dataismului. La fel cum, potrivit creştinismului, noi, 
oamenii, nu îl putem înţelege pe Dumnezeu şi planul Său, 
dataismul declară că creierul uman nu poate pricepe noii 
algoritmi ce ne conduc. În clipa de faţă, desigur, algoritmii 
sunt scrişi preponderent de hackeri umani. Dar algoritmii cu 
adevărat importanţi - precum algoritmul Google de căutare - 

sunt creaţi de echipe enorme. Fiecare membru înţelege doar 
o parte din puzzle şi nimeni nu înţelege cu adevărat 
algoritmul în ansamblul său. Mai mult decât atât, odată cu 
dezvoltarea învăţării automatizate şi a reţelelor neuronale 
artificiale, tot mai mulţi algoritmi evoluează independent, 
autoperfectionandu-se si învățând din propriile greşeli. 
Analizează volume astronomice de date, pe care nici un om 
nu le-ar putea procesa vreodată, şi învaţă să identifice tipare 
şi să adopte strategii care scapă minţii omului. Poate că 
sămânţa algoritmului este sădită iniţial de oameni, dar, pe 
măsură ce creşte, îşi urmează propriul drum, mergând acolo 
unde nici un om nu a mers vreodată - şi unde nici un om nu îl 
poate urma. 


O undă în fluxul datelor 


În mod firesc, dataismul îşi are criticii şi ereticii lui. După 
cum am văzut în capitolul 3, e îndoielnic că viaţa poate fi 
redusă cu adevărat la fluxuri de date. În special, în clipa de 
faţă nu avem nici cea mai vagă idee cum sau de ce fluxurile 
de date ar putea produce conştiinţă şi experienţe subiective. 
Poate că vom avea o explicaţie bună peste douăzeci de ani. 
Dar poate că vom descoperi că organismele nu sunt până la 
urmă algoritmi. 

La fel de îndoielnic este şi faptul că viaţa se rezumă la 
procese de luare a deciziilor. Sub influenţa dataistă, atât 
ştiinţele vieţii, cât şi ştiinţele sociale au devenit obsedate de 
procesele de luare a deciziilor, ca şi când nu ar mai exista 
altceva în viata. Dar aşa să fie oare? Senzatiile, emoţiile si 
gândurile joacă în mod cert un rol important în luarea 
deciziilor, dar acesta este singurul lor sens ? Dataismul 
dobândeşte o înţelegere din ce în ce mai bună a proceselor 
de luare a deciziilor, dar ar putea adopta o viziune tot mai 
distorsionată asupra vieţii. 

Cel mai probabil, o examinare critică a dogmei dataiste va 
fi nu numai cea mai mare provocare ştiinţifică a secolului 
XXI, ci şi cel mai presant proiect politic şi economic. 
Cercetătorii din domeniile ştiinţelor vieţii şi ştiinţelor sociale 

ar trebui să se întrebe dacă nu cumva ne scapă ceva atunci 
când echivalăm viaţa cu prelucrarea datelor şi cu procesele 
de luare a deciziilor. Există oare ceva în univers care să nu 
poată fi redus la date ? Să presupunem că algoritmii 
nonconstienti ar putea întrece la un moment dat inteligenţa 
conştientă în toate sarcinile cunoscute de procesare a 
datelor - ce anume s-ar pierde, dacă s-ar pierde ceva, 
înlocuind inteligenţa conştientă cu algoritmi nonconstienti 
superiori ? 

Desigur, chiar dacă dataismul se înşală, iar organismele 
nu sunt doar algoritmi, asta nu va împiedica neapărat 
dataismul să preia controlul asupra lumii. Numeroase religii 
anterioare au dobândit o putere şi o popularitate enormă, în 
ciuda inadvertentelor lor factuale. Dacă creştinismul şi 
comunismul au reuşit să o facă, de ce nu ar putea şi 
dataismul ? Dataismul are perspective extrem de bune, 
deoarece în prezent se răspândeşte în toate disciplinele 
ştiinţifice. O paradigmă ştiinţifică unitară ar putea deveni cu 
uşurinţă o dogmă incontestabilă. Este deosebit de dificil să 
combati o paradigmă ştiinţifică, însă pana acum nici o 
paradigmă nu a mai fost adoptată de întreaga lume 
ştiinţifică. De aceea, cercetătorii dintr-un domeniu puteau 
oricând importa viziuni eretice din exterior. Dar dacă toată 
lumea, de la muzicologi la biologi, foloseşte aceeaşi 
paradigmă dataistă, digresiunile interdisciplinare vor sluji 
doar la consolidarea paradigmei. Prin urmare, chiar dacă 
paradigma are neajunsurile ei, ar fi extrem de greu să-i opui 
rezistenţă. 

Dacă dataismul va reuşi să cucerească lumea, ce se va 
întâmpla cu noi, oamenii? Iniţial, dataismul va accelera 
probabil căutarea umanistă a sănătăţii, fericirii şi puterii. 
Dataismul se răspândeşte promițând să îndeplinească aceste 
aspirații umaniste. Pentru a dobândi nemurirea, fericirea şi 
puterile divine de creaţie, trebuie să procesăm volume 
imense de date, care depăşesc cu mult capacitatea creierului 
uman. Aşa că o vor face algoritmii în locul nostru. Totuşi, 
odată ce autoritatea va trece de la oameni la algoritmi, 
proiectele umaniste ar putea deveni irelevante. Odată ce 
abandonăm viziunea homocentrică asupra lumii în favoarea 
unei viziuni datacentrice asupra lumii, sănătatea şi fericirea 

omului ar putea părea mult mai puţin importante. De ce să-ţi 
mai baţi capul atât de mult cu maşini învechite de procesare 
a datelor, când există deja modele net superioare ? Ne 
străduim să creăm Internetul-Tuturor-Lucrurilor în speranţa 
că ne va face sănătoşi, fericiţi şi puternici. Cu toate acestea, 
odată ce Internetul-Tuturor-Lucrurilor va fi functional, 
oamenii ar putea fi redusi de la statutul de ingineri la cel de 
cipuri, apoi de date, iar în cele din urmă ar putea fi inghititi 
de şuvoiul de date ca un bulgăre de pământ de un râu 
învolburat. 

Aşadar, dataismul ameninţă să facă cu Homo sapiens ceea 
ce Homo sapiens a făcut cu toate celelalte animale. De-a 
lungul istoriei, oamenii au creat o reţea globală şi au evaluat 
totul în funcţie de rolul în cadrul acelei reţele. Vreme de mii 
de ani, din cauza acestui fapt, prejudecățile oamenilor s-au 
înmulţit, iar mândria lor a crescut. Din moment ce oamenii 
îndeplineau cele mai importante funcţii din reţea, ne era 
uşor să ne asumăm meritele pentru realizările reţelei şi să 
ne considerăm apogeul creaţiei. Vieţile şi experienţele 
tuturor celorlalte animale aveau o valoare mai mică, 
deoarece îndeplineau funcţii mult mai puţin importante, iar 
atunci când un animal înceta să mai îndeplinească vreo 
funcţie, dispărea cu totul. Totuşi, odată ce noi, oamenii, ne 
vom pierde importanţa funcţională pentru reţea, vom 
descoperi că nu suntem până la urmă apogeul creaţiei. 
Etaloanele pe care noi înşine le-am păstrat cu sfinţenie ne 
vor condamna sa ne alăturăm mamutilor şi delfinilor 
chinezeşti, fiind dati cu totul uitării. Privind în urmă, 
omenirea se va dovedi a fi fost doar o undă în fluxul cosmic 
de date. 


Nu putem prezice cu adevărat viitorul, întrucât tehnologia 
nu este deterministă. Aceeaşi tehnologie ar putea crea tipuri 
foarte diferite de societăți. De exemplu, tehnologia 
Revoluţiei Industriale - trenurile, electricitatea, radioul, 
telefonul - a putut fi folosită pentru a instaura dictaturi 
comuniste, regimuri fasciste sau democraţii liberale. Să luăm 
cazul Coreei de Sud şi al Coreei de Nord: şi una, şi alta au 
avut acces la exact aceeaşi tehnologie, dar au ales sa o 
folosească în moduri cât se poate de diferite. 


RELIGIA DATELOR 
425 


Progresul IA şi al biotehnologiei va transforma cu 
siguranţă lumea, însă nu are un singur rezultat determinist 
obligatoriu. Toate scenariile schitate în aceasta carte ar 
trebui înţelese mai curând ca posibilităţi decât ca profeţii. 
Dacă nu vă plac unele dintre aceste posibilităţi, sunteţi liberi 
să gândiţi şi să vă comportati în mod diferit, astfel încât să le 
împiedicaţi să se materializeze. 

Totuşi, nu este uşor să gândiţi şi să vă comportati în mod 
diferit, întrucât gândurile şi faptele noastre sunt constrânse 
de regulă de ideologiile şi sistemele sociale actuale. Această 
carte caută originile conditionarii noastre din prezent pentru 
a-i slăbi influenţa şi a ne permite să ne comportăm diferit şi 
să ne gândim în moduri mult mai imaginative la viitorul 
nostru. În loc să ne îngusteze orizonturile preconizând un 
singur scenariu definitiv, cartea îşi propune să ne lărgească 
orizonturile şi să ne facă să conştientizăm un spectru mult 
mai vast de opţiuni. După cum am subliniat în repetate 
rânduri, nimeni nu ştie cu adevărat cum vor arăta piaţa 
muncii, familia sau ecologia în 2050 sau ce religii, sisteme 
economice şi structuri politice vor domina lumea. 

Însă lărgirea orizonturilor ar putea avea efecte nedorite, 
făcându-ne mai confuzi şi mai inactivi decât înainte. Cu 
atâtea scenarii şi posibilităţi, la ce ar trebui să fim atenţi ? 
Lumea se schimbă mai repede decât oricând şi suntem 
asaltati de cantităţi imposibile de date, de idei, de promisiuni 
şi de ameninţări. Oamenii renunţă la autoritate în favoarea 
pieţei libere, a înţelepciunii mulţimii şi a algoritmilor externi, 
parţial şi din cauza faptului că nu pot gestiona potopul de 
date. În trecut, cenzura funcţiona prin blocarea fluxului de 
informaţii. In secolul XXI, cenzura funcţionează prin 
bombardarea oamenilor cu informaţii irelevante. Efectiv nu 
ştim la ce să fim atenţi, iar adesea ne petrecem timpul 
investigând şi dezbătând chestiuni minore. Pe vremuri, să ai 
putere însemna să ai acces la date. Astăzi, să ai putere 
înseamnă să ştii ce să ignori. Aşadar, dat fiind tot ce se 
întâmplă în lumea noastră haotică, la ce anume ar trebui să 
ne concentrăm ? 

Dacă gândim în termeni de luni, probabil că ar fi mai bine 
să ne concentrăm asupra problemelor imediate, cum sunt 
tulburările din Orientul Mijlociu, criza refugiaților din 

Europa şi încetinirea economiei chineze. Dacă gândim în 
termeni de decenii, atunci încălzirea globală, inegalitatea 
crescândă şi bulversările de pe piaţa muncii se află pe primul 
plan. Însă dacă privim viaţa la scară mare, toate celelalte 
probleme şi evenimente sunt eclipsate de trei procese 
interconectate : 


1. Ştiinţa converge către o dogma atotcuprinzătoare, 
potrivit căreia organismele sunt algoritmi, iar viaţa 
înseamnă procesare de date. 

Inteligența se decuplează de conştiinţă. 

Algoritmii nonconstienti, dar deosebit de inteligenţi ar 
putea să ne cunoască în curând mai bine decât ne 
cunoaştem noi. 


Ww N 


Aceste trei procese ridică trei întrebări-cheie, care sper să 
vă rămână în minte mult timp după ce veţi termina de citit 
cartea: 


1. Sunt într-adevăr organismele doar algoritmi, iar viaţa 
înseamnă cu adevărat doar procesare de date ? 

2. Care este mai valoroasă - inteligenţa sau conştiinţa? 

3. Ce se va întâmpla cu societatea, politica şi viaţa de zi cu 
zi atunci când algoritmii nonconstienti, dar deosebit de 
inteligenţi ne vor cunoaşte mai bine decât ne cunoaştem 
noi înşine ? 

De-a lungul istoriei, omenirea s-a confruntat constant cu trei probleme cruciale: răz- 
boiul, foametea şi molimele. În secolul XX, a reuşit să le rezolve în mare măsură. 
Războiul nu mai are aceeaşi putere de distrugere: în prezent numărul celor care se 
sinucid e mai mare decât al celor morţi în conflicte armate. Foametea dispare: oamenii 
suferă mai degrabă din cauza obezității decât din cauza malnutritiei. Molimele nu mai 
fac ravagii: mai mulţi oameni mor de bătrâneţe decât în urma bolilor infecțioase. Ce 
anume va lua însă locul războiului, foametei şi molimelor în agenda omenirii? Ce des- 
tin vom alege pentru noi înşine, ce scopuri ne vom stabili? Yuval Noah Harari explo- 
rează proiectele, visurile şi coşmarurile care ne vor marca viitorul. Omul va încerca să 
devină asemenea zeilor, învingând moartea şi creând viaţa artificială. Este chiar ur- 
mătorul stadiu al evoluţiei — Homo deus. 

credeam că le ştim despre noi şi despre istoria noastră. O carte foarte inteligentă, plină 

de observaţii pătrunzătoare şi ironie muşcătoare.... O carte neobişnuită, o carte cool.” 

„Asemenea marilor epopei, Sapiens avea nevoie de o continuare. Aceasta este Homo 
deus, în care viitorul după toate probabilitățile apocaliptic este imaginat în detaliu. E un 
scenariu fascinant al nenumăratelor moduri în care am putea să dăm greş din cauză că 
vrem prea mult.” 

